
Prolog 


Noiembrie. Paula Grey alerga cât o ţineau puterile să se 
salveze. Sub un cer prevestitor de furtună, în Suffolk, 
Anglia, alerga peste ţinutul mlăştinos şi umed spre o 
pădurice deasă de conifere. Peste jeluitul vântului care 
sufla dinspre mare auzi din nou lătratul câinilor, strigătele 
celor care le urmăreau. 

Se uită peste umăr. Prietena ei, Karin Rosewater, 
rămăsese în urmă, căci se descurca greu pe terenul 
înşelător. 

Paula se gândi să se întoarcă, s-o roage să se grăbească, 
dar ticăloşii care le urmăreau se apropiau. 

— Spre copaci, Karin, strigă. 

Dar vocea i se pierdu în vântul care se înteţea. Continuă 
să alerge, cu sufletul la gură, înfricoşată. Şi apoi ajunse la 
adăpostul brazilor. Îmbrăcată în pantaloni de doc şi cu un 
vindiact, Paula se afundă şi mai adânc în pădurice. Lătratul 
câinilor se apropia. Nu avea nici o scăpare. 

Trebuia să existe una. Ascunsă între brazi se uită în sus 
la unul ale cărui ramuri se răsfirau ca nişte braţe ce voiau 
parcă s-o apuce. Pantalonii erau băgaţi în cizmele de piele 
cu tălpi zimţate de cauciuc. Se agăţă de o creangă joasă şi 
se căţără în sus pe trunchiul uriaş, silindu-se să se mişte 
mai repede. 

Cizmele-i erau ude căci cu puţin înainte se împroşcase cu 
apă, înaintând printr-un pârâu. Îşi continuă urcuşul agilă ca 


1 Haină scurtă special confecţionată pentru a apăra de vânt; 

o maimuţă, multumind lui Dumnezeu că e subţire şi în 
formă. 

Ajungând aproape de vârful bradului, care se înălța peste 
arborii din jur, se aşeză, cu picioarele pe o creangă şi cu 
spatele sprijinit de trunchi trăgându-şi sufletul. Uitându-se 
în jos, îşi dădu seama că e ascunsă privirii, cu excepţia unei 
singure mici deschideri. Îşi îndreptă privirile peste mlaştini, 
spre râul Alde. Amurgul murea încet. Spre groaza ei, o văzu 
pe Karin alergând în câmp deschis, îndreptându-se spre o 
arcă mică legată la malul unui râuleţ şerpuind dinspre golful 
cu iahturi. Paula auzi un sunet dedesubt, privi în jos şi 
îngheţă de spaimă. 

Un lup alsacian uriaş căruia i se dăduse drumul din lesă 
adulmeca la baza bradului. Se aştepta să-l vadă ridicând 
capul şi uitându-se fix spre ascunzătoarea ei. Apărură şi doi 
dintre urmăritori. Erau doi bărbaţi înalţi care purtau măşti 
Balaclava cu o fantă pentru a le permite să vadă, 
combinezoane de camuflaj şi cizme înalte de tip militar. 
Ambii aveau puşti. 

Fără zgomot, Paula căută în poşeta de umăr şi scoase 
pistoletul automat Browning de calibrul 32 mm. Apoi auzi 
zgomotul paşilor mai multor bărbaţi călcând pe vegetaţia 
scundă dintre brazi. Erau prea mulţi pentru ea. Alsacianul 
se mişca în cerc de parcă ar fi fost dezorientat, zăpăcit, 
apoi dispăru din raza ei vizuală. Paula îşi aminti de râuleţul 
prin care mersese din întâmplare. Bestia îi pierduse urma. 
Cei doi urmăritori se depărtară. Scăpă un oftat de uşurare. 

Incă şezând, se întinse cât era de lungă, uitându-se fix 
spre Aldeburgh, oraşul bizar de la malul mării. 

Vârfurile  acoperişurilor, înghesuite unele în altele, 
dispăruseră în întuneric. 

Preţ de-o clipă zări o fâşie din marea cu valuri înspumate, 
apoi şi aceasta dispăru în noaptea fără lună. 

Unde este Karin? se întrebă. 

Ca şi cum ar fi răspuns întrebării ei neliniştite, se auzi un 

țipăt pătrunzător care destrămă liniştea mlaştinilor. 

Venea din direcţia în care fugise Karin spre barcă. 

Ţipătul chinuit fu înăbuşit. Liniştea care se aşternuse era 
înspăimântătoare. Dumnezeule! O prinseseră pe Karin? Ce-i 
făcuseră? 

Tremurând de frig, îşi încheie vindiacul până la gât, se 
uită să vadă cât este ceasul. Limbile fosforescente ale 
ceasului său arătau cinci şi treizeci după-amiaza. 
Experienţa îi spunea că trebuie să aştepte în ascunzătoare. 
Urmăritorii ştiau că au fost două femei. Şi încă mai ajungea 
până la ea lătratul îndepărtat al unui câine. 

Începuseră s-o doară picioarele - urmarea fugii disperate 
peste mlaştini, a efortului de a sta nemişcată, cocoţată pe 
creangă. Vântul mişca crengile mai mici care-i atingeau faţa 
cu ramuri înţepătoare. Aşteptă până la şase şi treizeci 
înainte de a scoate din buzunarul vindiacului telefonul 
mobil. De trei sferturi de oră nu se mai vedea şi nu se mai 
auzea nici un urmăritor. Când formă numărul sediului 
central al SIS din Park Crescent era îngheţată bocnă. 


Robert Newman, corespondent de presă străin, cunoscut 
în lumea-ntreagă, conducea Mercedesul său 280 E în 
viteză, prin noapte, pe şoseaua A 1094. Nu încetini când 
intră pe Aldeburgh High Street, straniu de pustie. Din 
întâmplare trecuse prin Park Crescent când venise mesajul 
telefonic al Paulei care cerea ajutor. Lângă el şedea Marler, 
zvelt, bine legat, scund şi cel mai fantastic trăgător din 
Europa de Vest. Puşca Armalite i se odihnea pe genunchi. In 
spate stătea Harry Butler, treizeci de ani, ras, bine făcut, un 
tip taciturn. Lângă el şedea partenerul său mai tânăr, Pete 
Nield, mai zvelt, îmbrăcat cu mult bun gust, cu mustață 
neagră. 

De înălţime medie şi în jur de patruzeci de ani, Newman 
purta în tocul de la umăr pistolul favorit Smith & Wesson 
Special. Butler era înarmat cu un Walther de 7,65 mm, iar 

Nield avea şi el un Walther. 

Newman era singurul membru al echipei care nu era 
angajat permanent al Serviciului Secret, dar era minuţios 
verificat şi ajutase în mai multe misiuni periculoase. Şi el 
ţinea la Paula, care făcea parte din SIS. 

— O să trezeşti morţii, tărăgănă Marler cuvintele cu 
vocea lui stilată. 

— La ora opt seara locul ăsta e mort, i-o tăie Newman. 

— Se pare că ştii drumul, observă Marler. 

— Firesc. Am petrecut un timp aici restabilindu-mă. În 
cea mai mare parte plimbându-mă. Aş zice că pot să vă duc 
direct la păduricea pe care a descris-o Paula la telefon... 

— Dacă mai e acolo. E o noapte groaznică. Vântul ăsta 
urlă ca şi cum ar prevesti moartea. Mă întreb ce-o fi toată 
chestia asta. 

— O să aflăm când o s-o găsim, spuse Newman furios, cu 
speranţa că Marler o să tacă. 

Newman conducea cu farurile aprinse. În lumina lor, 
Marler zări High Street ca pe o adunătură de magazine şi 
case, vechi şi cu acoperişurile în sus şi în jos. O atmosferă 
stranie. 

— Un loc cam dubios, comentă el. 

— Cuvântul potrivit este bizar, mormăi Newman. Am 
ajuns aproape de capătul drumului pentru maşini. O luăm 
pe jos de unde se termină oraşul, adică de aici... 

Suprafaţa drumului dincolo de locul în care oraşul se 
sfârşea brusc, se stricase. În lumina farurilor părea o cărare 
largă de pietriş. In timp ce se dădeau jos din maşină, peste 
urletul vântului auziră bubuitul valurilor care se spărgeau 
de mal lovind plaja nevăzută. Era o noapte dezlănţuită. 
Newman îşi controlă ceasul. Opt seara. Paula telefonase 
cam pe la şase şi treizeci după-amiază. 

— Unde duce cărarea asta? întrebă Marler. Şi ce-i dâmbul 
ăla uriaş cu macaralele alea în vârf? 

— Se consolidează lucrările de protecţie a malului mării. 

Dacă se sparg, se vor inunda mlaştinile pe care trebuie să 
le traversăm. 

Stinse luminile, încuie maşina, rămase câteva clipe pe loc 
să-şi adapteze ochii la întuneric. 

— Cărarea duce la Slaugnden Yacht Club. Satul 
Slaughden s-a prăbuşit în mare cu mulţi ani în urmă. Ca şi 
Dunwich, care e mai departe, pe coastă. Văd păduricea. Să 
dea Dumnezeu ca Paula să mai fie acolo. Vie... 

leşiră de pe drum şi-i conduse spre mlaştină. Automat, 
ceilalţi trei bărbaţi se împrăştiară pentru a nu deveni o ţintă 
uşoară. |n scurtul său mesaj, Paula îi avertizase că 
urmăritorii sunt înarmaţi. Folosind o lanternă puternică, 
Newman călca cu grijă prin noroi, păşind doar pe buturugi 
înierbate. Un pas greşit şi s-ar scufunda în noroiul vâscos. 

Aerul nopţii era foarte rece, dar Newman trecuse pe 
acasă ca să-şi pună nişte ghete până la glezne. Ca şi 
ceilalţi, purta o jachetă de vânt căptuşită. Cu lanterna în 
mâna stângă, cu revolverul în cealaltă, el ajunse şi intră 
primul în păduricea de brazi. Incepu să strige încetişor. 

— Paula... Sunt eu, Bob... Paula... _ 

Călca pe resturi de ferigi moarte. Indreptă lanterna în 
sus, în dreptul unui brad uriaş. Lumina străluci pe faţa lui. 
Inţepeni când o creangă căzu pe pământ. 

— Bob! Sunt aici sus! Cobor! Dumnezeule! Am îngheţat... 

Avea un pardesiu pe care-l înşfăcase în scurta trecere 
prin apartamentul său din South Ken, în drum spre Suffolk. 
O înfăşură în pardesiu când ea sări pe pământ. Il cuprinse 
cu braţele, iar el o îmbrăţişă cu putere. 

— Acum e în ordine, Paula. 

— Au fost nişte bărbaţi cu puşti... 

— Şi noi avem aici bărbaţi cu arme. Eu, Marler, Butler şi 
Nield. 

— Trebuie s-o căutăm pe Karin imediat. 

— E întuneric. Întuneric beznă... 

— Trebuie s-o căutăm, insistă ea, eliberându-se din 

îmbrăţişare. Am văzut încotro a luat-o. Cunosc zona. Dă-mi 
lanterna. Te rog, Bob... 

leşiră din pădurice; cei trei tovarăşi ai lui Newman îl 
aşteptau. Cu lumina lanternei îndreptată în jos, Paula se 
mişca tțeapăn dar cu o viteză surprinzătoare, peste 
mlaştină, spre golful cu iahturi, unde se aflau mai multe 
ambarcaţiuni ancorate de geamandură şi acoperite pentru 
iarnă. 

O durea tot corpul, dar încetul cu încetul, Paula începu să 
se simtă mai bine; continua însă să păşească hotărât pe 
smocuri de iarbă, evitând băltoacele de apă uleioasă. 
Ceilalţi o urmau folosind propriile lanterne. În cinci minute 
Paula se căţărase pe digul care împrejmuia locul de 
ancorare. Ochii i se obişnuiră repede cu întunericul, iar 
simţul orientării fusese întotdeauna bun. Era în apropierea 
ambarcaţiunii spre care o văzuse pe Karin alergând înainte 
de strigătul acela îngrozitor. 

Aprinzând din nou lanterna, o porni iute pe cărare. 
Fiecare pas era un efort după veghea îndelungată sus, în 
brad, dar hotărârea o făcu să meargă înainte, cu Newman 
în spatele ei. Poteca înălţată era şi mai expusă vântului 
care bătea dinspre mare. In locul de ancorare, catargele 
ambarcaţiunilor se legănau în bătaia vântului. Se opri, 
îndreptă lumina în jos, spre mica ambarcatiune legată într- 
un golfuleţ, la oarecare distanţă de braţul principal. 

— Ce-i? întrebă Newman ridicând vocea. 

— Priveşte. Ambarcaţiunea aceea este goală. Spre ea 
alerga Karin. 

— Ai auzit un țipăt, îi aminti el încetişor. Nu vreau să mă 
gândesc la ce-i mai rău, dar va fi mai uşor să cercetăm 
zona pe lumină. 

— Cobor până acolo, replică ea cu încăpățânare. 

Inainte ca el s-o fi putut apuca de braţ, coborâse pe malul 
ud, cu iarbă, spre marginea golfuleţului. Newman privi 
repede înapoi. Marler stătea ghemuit departe, pe alee, cu 

arma pregătită, scrutând întreaga zonă. Şi Butler şi Nield 
şedeau ghemuiţi, la oarecare distanţă unul de altul. Aveau 
spatele asigurat. Cobori după ea. 

— Nu înţeleg, spuse Paula, parcă pentru ea însăşi. 

Se uita fix la carena ambarcaţiunii, plimbând raza 
lanternei înainte şi înapoi. Newman care stătea lângă ea, 
începu să plimbe lumina propriei lanterne cuprinzând o 
suprafaţă mai mare. Raza de lumină mătură un alt golfuleţ 
apropiat, apoi reveni. 

— Du-te lângă Harry şi Pete, o sfătui el cu o voce ursuză. 
Şi spune-i lui Marler să vină cu mine acum. 

— Orice ar fi trebuie să văd. Sunt mare acum. Deci, ce-i? 

Newman stinse lanterna. O puse în buzunarul jachetei de 
vânt, îşi făcu mâinile pâlnie şi-l strigă pe Marler. 

— Lasă-i pe Harry şi Pete unde sunt. Vino aici, repede... 

— Ce-i, pentru numele lui Dumnezeu? 

Frustrată, Paula se agăţă de mâneca lui. N-o băgă în 
seamă până când Marler li se alătură. Ca de obicei, Marler 
era calm şi stăpân pe sine. 

— S-a întâmplat ceva? Dacă da, ce? Dacă pot îndrăzni să- 
ntreb. 

— Vino cu mine. Rămâi aici, Paula... 

Aprinzând lanterna, păşi cu atenţie pe marginea mlaştinii 
spre celălalt golfuleţ izolat. Marler îl urma îndeaproape, iar 
Paula venea în spatele lui. Newman se opri, se uită înapoi la 
Paula, dădu din cap în semn de resemnare, apoi îndreptă 
lanterna în direcţia dorită. 

La marginea golfuleţului cu apă stătută, acoperită de un 
strat de mâl verde, se aflau resturile unei bărci cu vâsle. 
Putrezise în cea mai mare parte şi era pe jumătate 
îngropată în noroi. Scheletul bărcii ieşea în relief precum 
coastele unui animal preistoric. Recent fusese aruncat stuf 
peste ruină. Newman continuă să lumineze locul. Paulei i se 
tăie răsuflarea, apoi îşi veni în fire. 

În partea cea mai apropiată de ei, la proră, se profilau 

spre cer nişte adidaşi. Newman ştiu că adidaşii trebuie să 
aibă şi stăpân. Marler înaintă după ce îi dădu arma sa 
Armalite lui Newman. Atent, curăţă noianul de stufăriş de 
pe barcă cu mâinile. La lumina lanternei lui Newman văzură 
apărând un păr negru, o faţă albă, plină de pete, holbându- 
se spre cer, cu limba atârnând oribil din gura pe jumătate 
deschisă. Marler continuă să degajeze barca de stuf, dând 
la iveală corpul îmbrăcat într-o jachetă de vânt bleumarin. 
Şi atunci barca se dezechilibră şi cadavrul se rostogoli pe o 
parte. 

Printr-o mişcare macabră, corpul se rostogoli de parcă ar 
fi fost viu şi se opri pe spate, pe stuful ud. Paula îşi ţinu 
răsuflarea. La lumina lanternei lui Newman, Marler se 
aplecă asupra figurii patetice înveşmântată în jeanşi de doc 
şi jachetă de vânt. 

— E Karin, şopti Paula. E moartă, nu? 

— Mă tem că da, răspunse Marler potolit. Moartă de-a 
binelea, adăugă el în barbă. 

— Cum a..., începu Paula. 

— Strangulată, răspunse Marler. 

Lumina lanternei se îndreptă spre gâtul umflat şi vânăt al 
fetei. Limba, care ieşea din gură, îi atârna pe buza de jos. 
Newman o luă de umeri pe Paula, obligând-o să se întoarcă 
pe aleea de pe dig. 

— Mai bine ne-am întoarce la maşină. Am nevoie de 
telefonul mobil să sun la poliţie. 

— Ai uitat că am eu unul. 

Paula scoase telefonul său de sub jacheta de vânt. l-l 
dădu lui Newman, iar ea aşteptă nemişcată, uitându-se fix 
spre locul în care Marler, dându-şi seama că nu poate face 
mai mult, se ridicase şi-şi scutura firele de stuf de pe haina 
de ploaie. 

— Atunci sun de aici, spuse Newman, luând telefonul. 

— Nu ştii numărul. 

— Am oprit puţin la o cabină telefonică pe drum şi am 

căutat numărul de telefon al poliţiei din Ipswich. Mesajul tău 
către Park Crescent menţiona un țipăt care a fost înăbuşit. 
Mi-am închipuit că s-ar putea să avem de-a face cu aşa 
ceva. 

După ce scoase antena, formă numărul apăsând pe 
taste. Trebui să aştepte un minut înainte ca sergentul de 
serviciu să răspundă! 

— Vreau să raportez o crimă. Locul... 

Partea întâi 


UN COŞMAR PENTRU PAULA 

— Simt că se creează o situaţie de criză în Germania, 
spuse Tweed, pentru a nu se mai gândi la neliniştea sa în 
privinţa Paulei. Se plimba încoace şi-ncolo prin biroul său de 
la etajul întâi al clădirii ce adăpostea sediul din Park 
Crescent. 

Directorul adjunct al SIS era de înălţime medie, bine 
clădit, fără vârstă. Purta ochelari cu ramă de bagâ! şi putea 
trece pe stradă neobservat, trăsătură care-l ajutase deseori 
în meseria sa. 

Singura persoană care mai era în încăpere era asistenta 
sa credincioasă, Monica, o femeie de vârstă mijlocie, cu 
părul sur prins într-un coc. Şedea la biroul său, în vreme ce 
şeful continua să vorbească. Tweed se uită la ceas. Zece 
noaptea. 

— Slavă Domnului că Paula e teafără. Telefonul lui 
Newman a fost foarte scurt. Dacă cumva e rănită, mi-o 
ascunde până ajung aici. Mă întreb ce s-a întâmplat în 
Suffolk. 

— O să afli când se va întoarce şi-ţi va povesti. Ce te-a 
determinat să foloseşti cuvântul criză în legătură cu 
Germania? 

— Telefonul urgent de la inspectorul şef Kuhlmann de la 
Departamentul de Criminalistică al Poliţiei Germane. 
Rugămintea lui de a ne întâlni în cel mai mare secret peste 
trei zile la Luxemburg. De ce acolo? Aş fi putut să mă duc la 


1 Carapace de broască ţestoasă prelucrată pentru fabricarea de 
piepteni, brățări, tabachere etc. 

sediul lui din Wiesbaden. 

— Din nou, o să afli când te vei întâlni cu el. 

— Ce-ar fi putut să nu meargă cum trebuie în Suffolk? 
repetă Tweed. Paula s-a repezit acolo doar pentru că ştie că 
cercetez zvonurile  neliniştitoare din Franța. Karin 
Rosewater i-a spus că aflase ceva legat de starea 
crescândă de haos din Republica Franceză. Ce legătură ar 
putea fi între Suffolk şi Franţa? 

— Poate există o legătură între cele trei situaţii, sugeră 
Monica. Suffolk, Franţa şi călătoria asta pentru a-l întâlni pe 
Kuhlmann. 

— Mi se pare de domeniul fanteziei. 

A fost o remarcă pe care avea s-o regrete mai târziu. 
Sună telefonul, Monica răspunse, păru mulţumită, şi spuse 
„haideţi”. 

— Paula, Newman şi Marler au venit... 

— Probabil că Bob şi-a băgat Mercedesul în draci, şi a 
condus nebuneşte. 

Când cei trei intrară, Tweed observă expresia întunecată 
a Paulei. Făcând un semn cu capul, Paula nu spuse nimic şi 
se prăbuşi pe scaunul de la biroul său. Marler se cocoţă pe 
marginea biroului ei, încercând să-i ridice moralul. Newman 
îşi azvârli haina de vânt pe spătarul unui scaun, se aşeză şi 
începu să vorbească în timp ce Monica se grăbi să facă 
cafea. Tweed se lăsă pe spate în scaunul său care se rotea, 
ascultând fără să întrerupă, uitându-se din când în când la 
Paula. 

— „aşa că după ce am găsit cadavrul am telefonat 
poliţiei din Ipswich, continuă Newman. l-am lăsat pe Butler 
şi Nield să arate poliţiştilor locul. Am dus-o pe Paula la 
hotelul din zonă, Brudenell, am închiriat o cameră ca să 
poată face o baie fierbinte, apoi ne-am întors direct aici. 
Asta-i tot. 

— Cred că nu-i tot. Tweed se uită la Paula. Întâi aş vrea 
să-ţi spun ce rău îmi pare de prietena ta, Karin Rosewater. 

— A fost o crimă cu sânge rece. Acum mă simt bine. Baia 
fierbinte m-a înviorat. Ca şi tine, sunt pasăre de noapte, 
deci putem să continuăm. Probabil că ai întrebări. 

— De ce a venit Karin să te vadă? 

— Ştia că fac parte din ceea ce credea ea că este un 
serviciu de securitate foarte bine organizat. Bineînţeles că 
nu ştia că fac parte din SIS. Zicea că i se ceruse de către 
autorităţi, cum le numea ea, să cerceteze situaţia care 
continuă să se deterioreze în Franţa. M-a rugat s-o însoțesc 
la Dunwich, în Suffolk. Un sătuc în josul coastei, dincolo de 
Southwold. 

— Cunosc Dunwich. De ce acolo? 

— Atunci ştii, probabil că aproape tot sătucul este 
îngropat în mare din cauza eroziunii de-a lungul anilor. La 
sugestia ei am închiriat două costume de scafandru şi ne- 
am îndreptat cu maşina spre acel loc. Nu ştiu ce organizaţie 
face explorări submarine încercând să localizeze şi să 
cartografieze satul scufundat. Am crezut că-i nebună şi am 
întrebat-o de ce. Mi-a răspuns că nu-mi poate spune, dar m- 
a întrebat dacă vreau s-o ajut. Zicea că există o legătură cu 
ceea ce se întâmplă în Franţa. 

— A mai adăugat ceva la remarca asta? 

— Nu. Voiam s-o trag de limbă mai târziu, în timpul cinei, 
dar aşa cum s-au întâmplat lucrurile... 

Se opri şi înghiţi. 

— Înainte de a pleca din Londra, Karin a telefonat cuiva 
cunoscut din Southwold. Când am ajuns la Aldeburgh, un 
marinar ne aştepta cu o barcă pneumatică, cu motor 
puternic. Karin m-a bus în susul coastei, pe o mare calmă, 
până am ajuns în dreptul satului Dunwich, apoi a oprit 
motorul şi ne-am dus acolo cu costumele de scafandru pe 
noi. 

— Cât de departe de mal? întrebă Newman. 

Paula bău jumătate din cafeaua pe care o servise Monica 
în căni mari. 

— Cam jumătate de milă, poate mai puţin. 

— Continuă, o îndemnă Tweed. Mai era cineva prin 
preajmă când aţi ajuns? 

— Absolut nimeni. În barcă era un colac mare de frânghie 
care avea la un capăt un cârlig de oţel, iar celălalt capăt era 
prins de barcă. Karin a aruncat funia peste bord, spunând 
că ne putem găsi drumul înapoi spre barcă repede, la 
nevoie. Şi pe Dumnezeul meu, mai târziu chiar a fost 
nevoie. 

— Ce s-a întâmplat sub apă? o îmboldi Tweed. 

— Întâi că totul era fascinant. Îngrozitor de frig, dar 
există relicve ale satului scufundat surprinzător de bine 
păstrate. Chiar şi un turn de biserică, în picioare, ceea ce mi 
s-a părut ciudat. Am înotat printre relicve şi stânci şi la un 
moment dat mi s-a părut că văd o balenă mare, albă. Cât 
pe ce să-mi ies din fire de surprindere, dar era perfect 
nemişcată, ca şi cum ar fi fost ancorată. A fost momentul în 
care a apărut „cavaleria plutitoare” - bărbaţi în costume de 
scafandru, unul din ei cu un cuţit între dinţi. 

— Vrei să spui că erau inamici? întrebă Marler tărăgănind 
cuvintele. 

— Vreau să spun că încercau să ne ucidă, pentru 
Dumnezeu. Am reuşit să scăpăm înotând repede printre 
ruine. Karin m-a condus spre locul unde era cârligul de oţel 
- îl prinsese de o fereastră a bisericii. Ne-am agăţat de 
frânghie, ne-am suit din nou în barcă şi am avut cel mai 
mare şoc al vieţii noastre. 

— Mai ia nişte cafea, spuse Tweed. 

O urmărea îndeaproape să vadă semnele vreunei reacţii. 
Avusese o experienţă violentă şi istovitoare şi era gata s-o 
trimită acasă. Dar părea hotărâtă să-şi spună povestea. 

Chiar şi când era tensionată era atrăgătoare. De-abia 
împlinise treizeci de ani, avea un păr negru ca pana 
corbului, era rasată, zveltă, cu o figură extraordinară şi era 
de înălţime medie. Puse cana pe birou. 

— Marea nu mai era pustie. Nu departe de barca noastră 
plutea un vas. Straniu. N-am mai văzut niciodată aşa ceva. 
Avea o linie frumoasă dar şi ceva sinistru în el. Nu aducea 
cu un vapor obişnuit. 

— Poate o ambarcaţiune pe pernă de aer? sugeră 
Newman. 

— Cu siguranţă, nu. Mult ieşit din apă. Era ceva ciudat cu 
carenal. 

— Navă pe aripi portante?, se îndoi Marler. 

— Nu! Făcu un semn cu mâna, nerăbdătoare. Ştiu cum 
arată amândouă. Carena părea despărțită în două. 

— Mai bine spune-ne ce s-a întâmplat pe urmă, o 
convinse Tweed. 

— Trei din bărbaţii în costume de scafandru au ieşit la 
suprafaţă în apropierea bărcii. Karin a retezat frânghia cu 
ancora, eu am pornit motorul şi am întins-o cu toată viteza 
spre sud, spre Aldeburgh. 

— De ce trebuia să bateţi atâta drum? întrebă Tweed. 

— Pentru că lăsasem maşina într-o parcare publică, afară 
din oraş, lângă mlaştini! Am crezut că o să reuşim înainte 
de căderea nopţii. Din fericire, aveam un avans faţă de 
urmăritori. Când am ajuns pe plajă la Aldeburgh, am avut 
un nou şoc. 

— Mai ia nişte cafea. 

Monica îi umpluse din nou cana. Paula mai luă o 
înghiţitură din lichidul fierbinte, liniştitor. Cu ochii pe 
jumătate închişi, Tweed aştepta şi o privea, în timp ce ea 
continuă. 

— Vaporul ăla ciudat ne ajunsese din urmă. Când am 
ajuns pe plajă era cam la o jumătate de milă în larg. La 
lăsarea serii i-am văzut cum coborau bărci pneumatice cu 
motor. Nu era nimeni prin jur. Ne-am dat costumele de 


1 Partea exterioară a corpului unei nave, care se găseşte sub linia de 
plutire. 

scafandru jos, le-am lăsat pe plajă şi ne-am pus hainele 
obişnuite pe care le lăsasem acolo. Bărcile se apropiau 
când am început să alergăm spre parcare. M-am uitat 
înapoi şi i-am văzut înaintând anevoie pe mal; de data asta 
erau bărbaţi care purtau arme. Nu era timp să descui 
maşina şi s-o pornesc. Am alergat mai repede decât Karin, 
îndreptându-mă spre păduricea de brazi, peste mlaştini... 

Sorbind din cafea, cobori vocea în timpul cât descrise 
ultimele scene oribile - Karin făcând greşeala de a încerca 
să se salveze alergând spre barcă, ţipătul înspăimântător... 

— N-ar trebui să ne oprim până mâine dimineaţă? 

Tweed făcu această propunere când Paula se opri câteva 
minute, privind în gol. 

— Nu. Pune-mi întrebări. Te rog. Nu vreau să fiu singură 
încă. Mă ajută dacă vorbesc. 

— Cum vrei. Spune-mi ceva de Karin Rosewater. Ce 
înseamnă amestecul de naţionalităţi din numele ei? 

— Era căsătorită cu un englez, Victor. Este căpitan în 
armata britanică din Germania. Contraspionaj militar. Este 
ofiţer de legătură la o bază aeriană a NATO de lângă 
Freiburg, în sudul Germaniei. Are un apartament în 
Freiburg. 

— Şi Karin era nemţoaică? 

— Mama ei era franţuzoaică, tatăl ei neamţ. Ea era din 
Colmar, în Alsacia. 

— Totul e în apropiere de graniţa elveţiană, remarcă 
Tweed, meditativ. 

— Ce semnificaţie are asta? întrebă Paula. 

— Probabil nici una. Doar o remarcă geografică. Aţi fost 
prietene apropiate? 

— Da şi nu. Am cunoscut-o în timpul vacanței pe care am 
petrecut-o în Germania. Ne înţelegeam bine. Părea că 
suntem pe aceeaşi lungime de undă. Ne-am înţeles să 
ţinem legătura una cu alta. 

— Exact cum şi unde v-aţi cunoscut? 

Tweed începea să fie intrigat. Simţea că-i scapă ceva 
important. 

— La o petrecere de la baza aeriană. Era o mulţime de 
lume. A, tocmai mi-am amintit. Era şi Otto Kuhlmann acolo. 
Am stat mult de vorbă. Zicea că se află acolo în interes de 
serviciu, dar n-a zis motivul. 

— Ce ştii despre soţul ei, Victor? L-ai cunoscut? 

— Da. Paula se strâmbă. Nu prea mi-a plăcut. Nu ştiu de 
ce. Îşi înăbuşi un căscat. Bănuiesc că nu e genul meu. 

— Când erai cu Karin acolo, ţi-a spus ce „autorităţi” - 
ăsta-i cuvântul pe care l-ai folosit - îi ceruseră să 
investigheze situaţia din Franţa? 

— Nu. Nu s-a mai referit la asta. Şi pe urmă toate 
preocupările noastre au fost legate de ceea ce s-a 
întâmplat. 

— Când ai văzut-o ultima oară ai mirosit dacă avea 
cumva vreo misiune? 

— Nu. Am crezut că-i casnică. Am sentimentul că sunt 
interogată. Nu că m-ar deranja, dar aşa simt. 

Reuşi să surâdă palid. 

— Eşti interogată. S-ar putea să ştii mai multe decât 
crezi. Acum e târziu şi cred că ar trebui să te duci acasă. 
Marler, vrei s-o conduci? 

— Cu plăcere. Ai trecut-o prin chinurile iadului. 

— Nu-i nimic, îl asigură Paula sculându-se în picioare şi 
punându-şi jacheta de vânt care se usca pe radiator, unde o 
pusese Monica. Se întâmplă ceva ciudat, nu? Nu mă refer 
doar la uciderea violentă a Karinei - ceea ce e destul. Dar 
de ce s-o fi interesat explorarea subacvatică a unui sat 
scufundat? 

— Trebuie să dormi. Nu-ţi face griji. Te-ai descurcat de 
minune într-o situaţie disperată. 

Era neobişnuit ca Tweed să-i facă un astfel de 
compliment. Zâmbi recunoscătoare, spuse noapte bună şi 
ieşi din încăpere cu Marler. 

— E ceva ciudat în toată afacerea asta, spuse Newman 
încruntat, repetând de fapt gândul Paulei. 

Era numai el cu Monica şi Tweed, care îşi reluase 
plimbarea lentă cu pas mărunt, prin încăperea spațioasă. 
Se încrunta şi Monica nu scotea un cuvânt ştiind că de fapt 
gândeşte intens. 

— Ai dreptate, Bob, spuse Tweed într-un târziu. O 
întrebare cheie la care aş vrea să ştiu răspunsul: ucigaşii 
ăia voiau s-o lichideze doar pe Karin, sau şi pe Paula? 
Răspunsul mi-ar spune nu numai ce s-a întâmplat ci şi de 
ce? 

— Din cele spuse de ea în maşină le urmăreau pe 
amândouă, răspunse Newman. 

— Şi celălalt mister: care e legătura între Suffolk şi 
Franţa? Karin i-a spus Paulei că fusese angajată de 
autorităţi să facă un raport referitor la situaţia din Franţa. ŞI 
cine e stăpânul vaporului ăluia ciudat - şi ce fel de vas ar 
putea fi? 

— O grămadă de întrebări, comentă Monica, şi nici un 
răspuns. 

Tweed se opri, se uită la Newman. 

— l-ai lăsat pe Butler şi Nield să se descurce cu poliţia. 
Ce istorie le vor spune poliţiştilor? 

— Chestia asta am ticluit-o cu atenţie, neştiind în ce m- 
am băgat. l-am prevenit să le spună adevărul - până la un 
punct: că Paula şi Karin erau interesate de explorări 
subacvatice, că au călătorit până la Dunwich cu barca cu 
motor, că s-au scufundat şi au fost pur şi simplu vânate de 
nişte bărbaţi cu cuțite, că au fugit înapoi spre Aldeburgh 
unde-şi lăsaseră maşina, că n-au avut timp să folosească 
maşina, aşa că au fugit spre mlaştini. 

— Până aici e bine. Acoperă toate dovezile pe care poliţia 
le va scoate la iveală, cele două costume de scufundare 
lăsate pe plajă, barca cu motor părăsită. Chiar şi maşina 

parcată lângă mlaştini. 

— Trebuia să gândesc repede şi asta mi-a venit în minte. 
Dar n-am pomenit de povestea cu Karin care cerceta 
situaţia creată în Franţa, faptul că lucra pentru cineva 
necunoscut. Ar trebui s-o previi pe Paula dimineaţă - va fi 
cu siguranţă chestionată de poliţie curând. 

— O s-o sun în seara asta, cam când ar trebui să ajungă 
în apartamentul ei din Putney. In cazul în care-i găsesc 
adresa şi-o iau la întrebări acolo. 

Tweed îşi reluă plimbarea lentă, cu mâinile la spate. 
Monica îşi dădu seama că se uită în gol. 

— Ce le frământă? întrebă ea după câteva clipe. 

— Tipii ăia cu măşti Balaclava - cu arme şi câini sălbatici. 
Chestia asta sugerează un grad înalt de organizare. Mă 
întreb cine este în spatele afacerii, cine-i stăpânul? Bob, cât 
timp sunt la Luxemburg, te rog să te întorci la Aldeburgh şi 
să faci o anchetă discretă. Nu uita de Dunwich. Necazurile 
acolo au început. De ce? g 

— Aş putea s-o iau pe Paula cu mine. li trebuie activitate 
ca să-i mai distragă gândurile de la experienţa asta 
îngrozitoare. 

— S-ar putea să fie nevoie s-o las aici. Tweed se opri. E 
ceva ce nu ştii. L-am trimis pe tipul cel nou, Francis Carey, 
în Franţa să-şi bage niţel nasul pe acolo. 

— După numai şase luni de când e la SIS? Newman părea 
să se îndoiască. Are destulă experienţă în cazul în care pică 
într-o situaţie periculoasă? Ce pregătire are pentru o astfel 
de misiune? 

— Taică-său a fost englez, iar maică-sa franţuzoaică. O 
parte din copilărie şi-a petrecut-o la Bordeaux. Poate trece 
uşor drept francez. E prudent din fire dar tenace. Are 
trecere la femei - Paula poate să confirme. Aşa că probabil 
o să-şi găsească o prietenă. Un cuplu este mai puţin bătător 
la ochi decât un tip singur. 

— Teoretic, pare alegerea perfectă. Newman dădu din 

cap. Dar îl cunosc, am stat de vorbă cu el. Într-o situaţie de 
urgenţă, cred că s-ar putea panica. 

— Aş vrea să nu fi spus asta... 

— Ceea ce înseamnă că nu negi. 

— Eh, acum e acolo şi are un transmiţător. A transmis 
mai multe rapoarte codificate din zona Bordeaux. Problema 
deportării imigranţilor străini generează revolte serioase şi 
care iau amploare. Cineva instigă la ură împotriva 
algerienilor, asta pentru început. In baruri se aude că tipi cu 
poziţii înalte complotează pentru o lovitură de stat. S-ar 
putea să ştiu când mă întorc din Luxemburg. Între timp, 
mai bine ne odihnim. Ziua de mâine s-ar putea să ne 
rezerve veşti neplăcute. Am sentimentul ăsta... 


În seara următoare era un frig pătrunzător în vechiul oraş 
Bordeaux, port situat în interiorul ţării, pe fluviul Garonne. 
In barul Miami, Francis Carey se uită la ceasul de la mână. 
Zece şi treizeci noaptea. Curând îşi va termina treaba şi se 
va grăbi spre apartamentul său ieftin. 

Işi găsise o slujbă ca barman la Miami, care era 
totdeauna aglomerat, după ce făcuse cercetări neoficiale 
despre acest loc, vorbind în franceza sa fluentă. Auzise că 
barul era foarte căutat de ofiţeri inferiori ai armatei 
franceze, care erau clienţi statornici. 

La ora aceea - şi din cauza vremii - camera lungă, 
paralelă cu barul era ticsită. Fiecare scaun şi bancă erau 
ocupate, mulţi şedeau în picioare cu băuturile în mână. 
Zgomotul francezilor care vorbeau şi glumeau era asurzitor. 

Carey, un bărbat subţire, spre treizeci de ani, brunet, cu o 
faţă lungă şi uscăţivă, lustruia repede paharele pentru noii 
clienţi în timp ce în gând se lupta cu două probleme. 

Işi găsise o prietenă franţuzoaică, Isabelle Thomas. Lucra 
într-o agenţie de publicitate, avea părul lung, roşu Tiţian, un 
chip palid şi o siluetă pe care-i plăcea s-o pună în valoare. 
Părea că se îndrăgostise lulea de el, ceea ce nu 
corespundea cu planul lui când o alesese ca paravan. Şi din 
moment în moment, trebuia să vină că să meargă undeva 
împreună să mănânce ceva repede. Il speria sosirea ei. Şi 
voia să amâne întâlnirea lor. 

Dimineaţa când s-a întors în modestul său apartament 
dintr-un bloc mare şi vechi de pe strada Georges Bonnac, 
după ce fusese la cumpărături, observase urme care 
indicau că locul fusese percheziţionat. Minitransmiţătorul pe 
care-l folosea ca să transmită semnale codificate în Park 
Crescent, fusese ascuns în interiorul unei serviete uzate, 
ascunsă la rândul ei în dulapul uriaş, ca de muzeu. Inainte 
de a pleca la supermarketul din Meriadeck Centre 
Commercial, un complex vast, destul de nou, din beton, 
legase un fir de păr de servietă. Când se înapoiase avusese 
probleme cu deschisul uşii. A fost prima bănuială că ceva 
nu-i în ordine. 

O cercetare mai atentă a interiorului apartamentului i-a 
confirmat bănuielile. Firul de păr pe jumătate introdus în 
servietă dispăruse. La început, presupuse că Madame 
Argoud, bătrâna aia meschină şi iscoditoare, care conducea 
pensiunea, îşi băgase nasul. Dar Madame Argoud era 
scundă şi grasă. Carey era înalt şi totuşi trebuise să se 
cocoaţe pe un scaun ca să ajungă la servietă care era 
ascunsă vederii, pe dulap. 

Acum se întreba dacă ar fi trebuit să-şi facă bagajele, să 
părăsească pensiunea de dimineaţă şi să se mute în altă 
parte a oraşului. Tot antrenamentul său la SIS accentuase 
acest lucru. NU RIŞTI NICIODATA INUTIL ÎN TERITORIU 

OSTIL. ACŢIONEZI PENTRU A ÎNDEPĂRTA RISCUL IMEDIAT... 

Era prea târziu? Continuă să şteargă paharele cu viteză, 
inspectând din nou încăperea aglomerată. Nimic nu părea 
nelalocul lui. Oare fusese înţelept din partea lui să se 
încreadă în Isabelle pentru a trimite mesajul dacă i s-ar 
întâmpla ceva? „Dacă dispar şi nu-ți telefonez”, aşa îi 
spusese. 

Intrară doi locotenenţi de armată, se îndreptară direct 
spre bar şi comandară de băut. l-a servit în timp ce 
vorbeau; au plătit şi au început să bea. 

— În curând vom bea la Paris, Anton. Se zice că femeile 
de acolo sunt grozave. 

— Paris? Adică în permisie? Păi n-avem nici una... 

— Deci nu ţi s-a spus? Ei bine, fac parte dintr-o unitate 
specializată. Las-o baltă. 

Ofiţerul se întoarse să se uite la Carey. Barmanul ştergea 
tejgheaua cu o cârpă. 

— Nu te-am mai văzut pe aici, spuse locotenentul. 

— E o slujbă nouă, răspunse Carey liniştit. Prietena mea 
s-a mutat, aşa că m-am mutat şi eu ca să fiu mai aproape 
de ea. 

— Fac pariu că noaptea eşti foarte aproape de ea! 

Ofiţerul rânji fără ruşine, îşi termină paharul, şi cei doi 
plecară. Ce remarcă ciudată - despre Paris, se gândi Carey. 
O s-o citez în următorul mesaj. Îngheţă văzând-o pe Isabelle 
făcându-şi loc prin mulţime spre el, cu un zâmbet larg pe 
buzele-i pline şi roşii. 

Un grăsan care se sprijinea de tejgheaua barului râgâi şi 
Carey abia se stăpâni să nu-şi arate repulsia. Duhoarea de 
usturoi amestecat cu lichior de anason îi întoarse stomacul. 
Uitase mirosurile franţuzeşti după anii petrecuţi în Anglia. 
Isabelle se cocoţă pe un scaun şi el îi turnă un Pernod. 

— Eşti liber curând?, întrebă ea nerăbdătoare. Ştiu un 
restaurant mic unde putem mânca excelent. 

— Plăteşte-ţi băutura. Ne priveşte şeful. lţi dau banii 

înapoi mai încolo. 

— Nu-i nevoie. Poţi să plăteşti cina. Uite banii. 

Ceva mai încolo, la tejghea, barmanul şef, un tip scund şi 
gras, cu părul unsuros, cu o mustață lungi şi o burtă care se 
revărsa peste şorţ, observă tranzacţia mulţumit. In barul lui 
nu se dădeau băuturi pe gratis - nici măcar iubitei lui Henri. 

— În câteva minute plecăm, spuse Carey, lustruind 
tejgheaua mecanic. 

Se uită spre uşă, întrebându-se de ce se lăsase liniştea în 
încăpere. Toţi se uitau la doi bărbaţi care tocmai intraseră. 
Ambii purtau trencicoturi cenuşii legate cu cordon, cu 
revere late, pălării moi de fetru trase pe frunte şi ochelari 
închişi la culoare. De ce s-ar distra iarna, în toiul nopţii, să 
poarte ochelari de soare? Lui Carey i se făcu brusc frică, în 
timp ce tipii se îndreptau direct spre el. 

— Pleacă de lângă mine, Isabelle, îi ordonă. Fără 
întrebări. Mişcă-te şi ia-ţi paharul cu tine. 

Spre deosebire de alte femei făcu exact ce i se spusese 
să facă fără a pune întrebări. Se topise în mulţime în 
momentul în care cei doi tipi au ajuns la bar faţă în faţă cu 
Carey. Mulțimea, încă tăcută, continua să le privească 
spatele. 

— DST. 

Cel mai înalt din cei doi tipi foarte bine legaţi îi flutură o 
legitimaţie. 

— Eşti Henri Bayle? 

DST. Direcţia pentru Supravegherea Teritoriului - 
contraspionajul francez. Şi aveau numele pe care şi-l luase, 
numele din actele sale falsificate cu măiestrie în Camera 
Motoarelor din subsolul sediului din Park Crescent. Fu cât 
pe-aci să-şi scoată actele pentru a-şi confirma identitatea, 
apoi hotărî că în faza actuală ar fi o greşeală. 

Continuă să lustruiască tejgheaua şi spuse: 

— Eu sunt. Cu ce vă pot ajuta? 

— Vii cu noi. Pentru interogatoriu. Unde-ţi sunt jacheta şi 

paltonul? 

— N-am decât o jachetă. E în spate. Mă duc s-o aduc. 

— Rămâi unde eşti, se răsti cel mai înalt. 

Se uită spre patron care se apropiase pe furiş. 

— Du-te şi adu jacheta tipului. Vine cu noi... 

— Aveţi o problemă? întrebă Carey. 

— Nu. Tu eşti problema. 

Carey îşi puse jacheta pe care şeful lui i-o aruncase pe 
tejghea, se îndreptă spre uşa cu două canaturi, o deschise 
şi ieşi escortat de cei doi. Avu grijă să n-o caute pe Isabelle. 
Când ajunse aproape de ieşire îi repezi un cot în stomac 
celui din stânga sa, îşi făcu loc prin mulţime şi ajunse afară 
în aerul rece al nopţii. Un picior se întinse şi-i puse piedică. 
Piciorul „se plantase” pe spinarea lui, iar el zăcea pe 
caldarâm, încercând să-şi recapete suflul. 

— A fost o prostie, remarcă tipul cel înalt în timp ce 
ieşea. 

Carey privi în sus şi văzu încă doi bărbaţi îmbrăcaţi la fel. 
Îl aşteptaseră afară. Ajutat să se ridice în picioare, fu 
aruncat pe tancheta din spate a unui Citroen parcat. De-o 
parte şi de alta s-a aşezat câte un tip şi maşina a pornit. 
Ceilalţi doi tovarăşi ocupaseră locurile din faţă. Ajunseră la 
gara St. Jean şi Citroen-ul întoarse pe rampa pustie care 
ducea spre intrarea tăcută a gării de sub nivelul străzii. 

Isabelle îi urmărea; venea în spatele maşinii, pe motoretă 
ţinând cu uşurinţă Citroen-ul sub observaţie pe străzile 
întunecate şi pustii. 

Fu nedumerită când Citroen-ul dispăru pe rampă în jos. 
Unde-l duceau pe Henri? Era posibil să-l ducă undeva cu 
trenul? Şi dacă da, de ce? Îşi parcă motoreta lângă zidul 
gării, puse lanţul de siguranţă, îşi strânse vindiacul pe 
lângă gât ca să se ferească de vântul aspru care bătea 
dinspre Atlantic. 

În timp ce Citro&n-ul cobora rampa, Henri strânse din 
dinţi pentru a-şi ascunde frica. Era ca şi cum ar fi intrat într- 

o peşteră slab luminată. Nu erau călători la ora aceea. Tipul 
cel înalt repetă a treia oară întrebarea pe care i-o pusese în 
drum spre gară. 

— Cu cine comunicai când foloseai transmiţătorul pe care 
l-am găsit în apartamentul tău? 

— Sunt radioamator. Vorbesc cu alţi radioamatori din 
lumea întreagă. 

— Minţi. Te întreb pentru ultima oară. 

— Cum aţi intrat în apartamentul meu? întrebă Henri. 

— N-ai auzit de şperaclu? Sigur ai auzit. Am ajuns la 

capătul liniei. leşi. 
__ Citroen-ul parcase lângă intrarea dinspre casa de bilete. 
In spate, peştera tulbura întunericul. Carey îl urmă pe tipul 
cel scund pe trotuar. Braţul îi fu prins ca într-o menghină. 
Tipul cel înalt rămase în maşină; îndreptă un automat spre 
el. 

— Descotoroseşte-te de el, Louis. N-o să vorbească. 

— Poţi să pleci acum, îi spuse Louis lui Carey. Ajungi în 
stradă pe acolo. Cară-te până nu ne răzgândim. 

Carey se înfundă în umbra adâncă şi se opri când simţi că 
ceva se mişcă, o umbră între umbre. Nişte mâini îl apucară 
de gât. Carey încercă să-l lovească pe agresor în stomac, 
alunecă şi căzu. Silueta din umbră îngenunche deasupra lui, 
cu mâinile încă strângându-i gâtul, cu degetele mari 
apăsând expert pe trahee. Carey încercă să strige. Nu reuşi 
decât să scoată un bolborosit, iar presiunea strânsorii 
necruțătoare crescu. 

Carey începu să-şi piardă cunoştinţa. Se asfixia şi se 
lupta să trăiască lovind inutil cu pumnii strânşi pe agresor. 

Chiar şi atunci când Carey devenise moale ca o cârpă, 
strangulatorul continuă să-l strângă de gât. După încă un 
minut se ridică în picioare şi se topi în întuneric. 

Louis aprinse lanterna, înaintă, se aplecă asupra formei 
întinse cu faţa la pământ, îi controlă pulsul. Se întoarse 
înapoi la maşină şi se sui în spate. 

— Nu se simte pulsul, îi raportă celui înalt. 

— Kalmar - oricine o fi ei - a mai făcut o treabă bună. 
Pentru o taxă grasă, sunt sigur. Noi ce-o să primim? Cuvinte 
de îmbărbătare. | se adresă şoferului: „Inapoi la cazarmă”. 


Isabelle se lipi de zid, la capătul rampei, când Citroe&nul 
plecă. Reuşise să vadă la lumina lămpii din maşină cu 
coada ochiului când Henri cobora, atunci când se 
deschisese portiera din spate. 

Se strecură încetişor în jos pe rampă, se opri să asculte. 
Liniştea o sperie. Scoase lanterna pe care mama ei 
insistase s-o poarte, o aprinse; se îndreptă spre capătul 
rampei. Plimbând lumina lanternei, se aventură în umbră. 

Aproape se împiedică de corp; scoase un țipăt în 
momentul în care îndreptă lanterna în jos. Henri era întins 
pe spate, cu limba care îi ieşea obscen din gura deschisă. 
Grumazul îi era foarte vânat şi umflat. 

Se forţă să îngenuncheze lângă el, îi luă pulsul. Dar ştia 
că e mort. Amorţită de groază şi durere, pipăi buzunarul 
interior de la piept unde el îşi ţinea actele şi portofelul. 
Dispăruseră. N-avea cum să ştie că în câteva minute 
Kalmar le va arunca de pe pod în Garrone. 

Sărută fruntea rece, cu ochii închişi ca să nu vadă faţa 
contorsionată. Ridicându-se, se îndreptă împleticindu-se 
spre rampă, unde-şi lăsase motoreta. Işi descuia lanţul de 
siguranţă de la motoretă, când un beţiv cu o sticlă în mână, 
ieşi clătinându-se din barul Nicole, în piaţa largă. Pe faţa 
Isabellei şiroiau lacrimi în momentul în care începu să mişte 
motoreta spre stradă. Beţivul îi aruncă o privire pofticioasă. 

— Ţi-ai pierdut iubitul, drăguţo? Ce-ar fi să ne simţim 
bine împreună... 

— Du-te dracului. 

Porni motoreta şi se îndreptă spre casă. Vântul îi biciuia 
faţa udă şi lacrimile continuau să-i curgă şiroaie pe obraji. 
Îşi aminti ce-i spusese beţivului. Bietul Henri era mort iar ea 

îl iubise. 

Măcar putea să facă un ultim lucru pentru el. Să-i 
îndeplinească rugămintea în cazul în care i s-ar întâmpla 
ceva. În drum spre serviciu a doua zi dimineaţă, va telefona 
la numărul din Londra pe care el i-l dăduse în secret şi va 
spune oricui va răspunde ce i s-a întâmplat lui Henri. 


— Kuhlmann a schimbat întâlnirea în ultimul moment, le 
anunţă Tweed pe Monica şi pe Paula. Nu-i stă deloc în fire. 
Trebuie să fie foarte îngrijorat. Locul de întâlnire este 
Geneva şi nu Luxemburg. Mâine dimineaţă la Hotel des 
Bergues. 

— La ce oră vrei să pleci? întrebă Monica, cu mâna pe 
telefon. 

— Aş vrea să plec în seara asta. Tweed se întoarse spre 
Paula. leri a fost cam istovitor pentru tine - mi-am petrecut 
cea mai mare parte a zilei instruindu-te ce să-i spui 
inspectorului şef Buchanan. 

— Şi-ţi sunt recunoscătoare. Sunt convinsă că ştiu lecţia 
pe de rost. Ai fost inspirat când i-ai spus lui Buchanan că 
lipsesc din oraş şi nu ştii unde sunt, când a telefonat... 

Se opri când se deschise uşa şi intrară Newman şi Marler 
care se aşezară şi se uitară la Tweed. 

Monica cobori vocea la telefon, iar Tweed îl puse în temă 
pe Newman repede. 

— Bob, am o mică veste care o să te şocheze. Cel care 
investighează uciderea Karinei Rosewater este vechiul 
nostru prieten, inspectorul şef Roy Buchanan. 

— Nu-i prietenul meu. Ultima oară când ne-am întâlnit 
„m-a ştampilat” ca suspectul numărul unu într-un caz de 
omucidere. Crezi că mor de nerăbdare să repetăm 
spectacolul? Se încruntă. la stai niţel. Buchanan este de la 
criminalistică, brigada de omucideri, New Scotland Yard. 
Localnicii n-au avut timp să ceară ajutorul Scotland Yard- 
ului. Am descoperit cadavrul Karinei abia alaltăieri. 

— l-am pus lui Buchanan exact întrebarea asta când a 
telefonat ieri că vine s-o interogheze pe Paula. Aparent, 
tocmai rezolvase un alt caz cu o crimă, în Suffolk şi mai era 
acolo. Cea mai mare parte din poliţiştii din Ipswich este la 
pat, cu gripă. Şi uite-aşa, şeful Poliţiei l-a rugat pe 
Buchanan să mai rămână un timp! 

— Ce noroc pe capul lui... 

— lar acum e în drum spre noi. De aceea ţi-am lăsat un 
mesaj pe robotul telefonic, să fii aici cât poţi de devreme 
dimineaţă. Şi tu şi Marler trebuie să vă lămuriţi multe 
chestiuni până vine Buchanan. leri, Paula şi cu mine am 
trecut în revistă modul în care va aborda problema - adică 
interogatoriul. Pe scurt, nu menţionăm faptul că prietena ei, 
Karin, a fost angajată de o oarecare autoritate misterioasă 
să verifice starea lucrurilor în Franţa. Era doar o prietenă 
care, ca şi Paula, era interesată de explorările subacvatice. 
O să-l îndrept pe Buchanan în direcţia Paulei, ca el s-o 
interogheze mai întâi pe ea. Apoi, voi doi veţi putea să 
urmaţi acelaşi fir. Nu vă oferiţi să spuneţi ceva - răspundeţi 
la orice întrebare vă pune şi tăceţi. 

— Aş zice, protestă Marler, că nu suntem chiar amatori în 
jocuri de-astea. 

Tweed se aplecă peste biroul lui. 

— Nici Buchanan, aşa că să faci bine să nu uiţi... 

Sună telefonul şi Monica ridică receptorul, ascultă, se 
strâmbă la Tweed care dădu din cap aprobator şi se relaxă 
în scaun. 

— urcă, spuse Monica punând receptorul în furcă. 

Gemenii Fermecători: inspectorul şef Bucnanan şi veşnic 
credinciosul şi nedespărţitul său tovarăş, sergentul Warden. 

— Trebuie să-i întâmpinăm. Te rog fă cafea. 

Tweed se ridică în spatele biroului în momentul în care 
Monica deschise uşa; intrară doi bărbaţi. Buchanan era înalt 
şi zvelt, în jur de patruzeci de ani, cu un aer amăgitor de 
destins, ceea ce făcuse pe mulţi să pice în cursă. 

Warden, cu vreo cinci centimetri mai scund, avea o figură 
inexpresivă pe care rareori se citea vreo reacţie. Avea un 
carneţel. Salutându-i amabil, Tweed îi conduse spre două 
scaune pe care la aranjase mai devreme astfel încât să fie 
jumătate cu faţa spre Paula şi jumătate spre el. 

— Suntem pregătiţi, începu Tweed amabil, iar Paula este 
gata să vă răspundă la întrebări. 

— Serios? 

Tonul lui Buchanan era cinic; aruncă o privire prin 
încăpere. 

— Vrei să spui că veţi colabora fără să ne fâlfâiţi pe sub 
nas Legea Secretelor Oficiale? Ştii, unii, Compania de 
Asigurări General & Cumbria, de exemplu, recurg la chestia 
asta. 

Tweed zâmbi la această remarcă legală de numele sub 
care se ascundea SIS, numele înscris pe firma prinsă pe uşa 
principală. 

— Monica va aduce cafeaua, continuă Tweed să-şi joace 
rolul de gazdă primitoare. E o zi umedă şi rece. 

— Trebuie să fi fost o zi umedă şi rece domnişoară Grey, 
când v-aţi dus să faceţi scufundări la Dunwich. Cel puţin 
asta-i istoria pe care mi-a servit-o domnul Harry Butler la 
sediul poliţiei din Ipswich, acum două zile. 

— Domnişoara Grey? Îi oferi cel mai fermecător zâmbet. 
Parcă îmi amintesc că ultima oară când ne-am întâlnit eram 
Paula. 

— Este o anchetă oficială a unui caz de omucidere cu 
sânge rece. Cum credeţi că a fost ucisă? 

Atacă direct, gândi Tweed. Încearcă s-o descumpănească 
printr-o abordare atât de brutală. 

— Părea strangulată, replică Paula liniştită. 

— De un expert. Am putea zice chiar un profesionist. 

— Ce vă face să credeţi? interveni scurt Tweed. 

— Raportul autopsiei, care a fost realizată de dr. Kersey. 
Poate aţi auzit de el - unul din cei mai mari patologi. 

Buchanan îşi zornăi mărunţişul din buzunar. 

— Pe ce-şi bazează concluzia? insistă Tweed. 

Buchanan îl privi şi în ochii cenușii şi vioi i se citi o urmă 
de amuzament. Era conştient că Tweed intervenise pentru 
a-i da un răgaz de câteva clipe Paulei. 

— Modul în care strangulatorul şi-a folosit degetele mari 
apăsând pe trahee pentru a provoca moartea cât se poate 
de repede. Kersey bănuieşte că o parte din vânătăi au fost 
făcute după moarte, ca o încercare de a masca 
îndemânarea cu care a fost făcută crima. Şi acum, dacă n-ai 
nimic împotrivă, aş vrea să continui să-i pun domnişoarei 
Grey câteva întrebări, în fond, ea a fost la faţa locului. 
Dumneata n-ai fost. 

— De fapt n-am fost la faţa locului, cum spuneţi, îl 
contrazise Paula. Tremuram de frig şi spaimă în vârful unui 
brad. 

— Dar aţi văzut când a avut loc crima? 

— Nu. Vreţi să vă explic cum am ajuns, Karin şi cu mine 
să ne aflăm acolo? 

— Vreţi să faceţi o declaraţie? 

Buchanan se uită spre Warden care şedea cu carnetul în 
poală, apoi îşi îndreptă privirea spre Tweed, aşteptând 
parcă să se opună. Tweed, care se juca cu un stilou, doar 
aprobă cu un semn din cap. 

Paula îşi debită povestea succint, fără să risipească 
măcar un cuvânt. În timp ce vorbea, Buchanan nu şi-a luat 
o secundă ochii de la ea, dar ea i-a susţinut privirea. 
Inspectorul şef îşi încrucişă picioarele, îşi puse ceaşca şi 

farfurioara dată de Monica pe genunchi; sorbi din cafea în 
timp ce Paula îşi încheia povestirea. 

— „regret din suflet acum că n-am insistat să ne 
petrecem ziua făcând cumpărături în Londra. 

— Nu ştiam că vă interesează explorările subacvatice, 
remarcă Buchanan. 

— Dar nu ştiţi multe despre mine. Mi-am terminat 
declaraţia. 

— Şi tipii ăştia misterioşi, deghizați, care v-au urmărit cu 
arme... 

Se citea o urmă de sarcasm în tonul lui şi se opri, 
sperând că Paula va muşca momeala. Când văzu că tace, 
continuă atacul. 

— Cine ar fi putut să fie? De ce ar fi vrut să vă ucidă pe 
amândouă? Când vă întorceaţi în viteză spre Aldeburgh, cu 
celelalte bărci cu motor pe urmele voastre, de ce nu v-aţi 
îndreptat spre mal mai repede ca să vă salvaţi? 

Warden zâmbi în barbă. Tactică tipică pentru Buchanan. 
Fără nici o prevenire, exercita presiuni asupra ei pentru a o 
zdrobi sub tirul întrebărilor. Presiunea exercitată asupră-le, 
zdrobise mulţi martori până atunci. i 

— Mi-am încheiat declarația, repetă Paula. In declarație 
am răspuns la toate întrebările în afară de una din cele trei, 
dar o să vă fac pe plac. Nu vă deranjează dacă mă repet, 
domnule inspector şef? 

— Deloc, replică Buchanan pe un ton plăcut. 

— N-am idee cine erau ucigaşii. N-am idee de ce ne 
urmăreau. Cea de-a treia întrebare n-are răspuns în 
declaraţia mea. Dacă aţi cunoaşte partea aceea de lume, 
aţi şti că la sud de Dunwich se găseşte una din cele mai 
pustii întinderi de litoral din lume. Am simţit că trebuie să 
ajungem la maşină ca să scăpăm. 

— Şi cele trei bărci cu motor pe care le foloseau tipii ăia 
ca să vă urmărească pe mare, au apărut după ce v-aţi 
scufundat? 

— Scrie în declaraţie. 

— Soţul Karinei, căpitanul Victor Rosewater, este 
cantonat la o bază NATO din sudul Germaniei. Cineva va 
trebui să-i spună ce s-a întâmplat. 

— Am făcut-o deja. N-a fost o sarcină plăcută. 

— N-aţi menţionat asta în declaraţie, remarcă Buchanan. 

— A fost adăugată la declaraţie acum. 

— Cum a reacţionat? 

Asta era întrebarea neaşteptată de care se temuse. O 
chestiune care nu fusese ridicată în timpul lungii sale 
şedinţe cu Tweed. Ezită o clipă, îşi îndreptă o cută a fustei 
albastre. 

— Şi-a exprimat neîncrederea totală. Nu cred că realizase 
încă situaţia în momentul în care s-a încheiat discuţia. 

Buchanan îşi netezi părul castaniu, tuns îngrijit, îşi frecă 
ceafa, parcă mângâind-o. Warden recunoscu gestul: 
frustrare. Buchanan privi brusc peste umăr, spre Newman. 

— Aveţi ceva de adăugat la ultima parte a declaraţiei 
domnişoarei Grey? In fond eraţi acolo în momentul crucial. 
Mai am o întrebare pentru dumneavoastră, după ce veţi fi 
expus versiunea dumneavoastră privind evenimentele. 

— Nu am nimic de adăugat la descrierea foarte lucidă 
făcută de Paula a celor întâmplate. Şi care este cealaltă 
întrebare? 

— Nepotrivirea de timp. Momentul când s-au petrecut 
faptele nu pare cel corect. Eram la sediul poliţiei din Ipswich 
când aţi telefonat. Tocmai treceam pe lângă biroul 
sergentului de serviciu, şi cum şi el e țintuit la pat de gripă, 
am răspuns eu la telefon... 

— Ciudat, nu v-am recunoscut vocea, exclamă Newman, 
încercând să câştige timp. 

— Probabil, pentru că am folosit un ton oficial. Eu v-am 
recunoscut. Telefonul a sosit exact la opt şi douăzeci seara. 
Din cele istorisite de domnişoara Grey mai eraţi încă în 
zona mlaştinilor. Deci cum aţi ştiut numărul corect la care 

să telefonaţi? 

— Când am plecat s-o căutăm pe Paula am trecut pe 
lângă o cabină telefonică. Am oprit maşina, m-am întors şi 
am căutat numărul în cartea de telefon. 

— De ce în acel moment? 

Tonul lui Buchanan era biciuitor. Newman zâmbi, îşi 
aprinse o ţigară, şi se jucă făcând rotocoale de fum. 

— Vă trimit la declaraţia Paulei. Sunteţi detectiv. Ar fi 
trebuit să înţelegeţi singur. Când a telefonat să ceară ajutor 
a spus că a auzit-o pe Karin ţipând. M-am temut că ceva 
îngrozitor s-a întâmplat şi m-am gândit că s-ar putea să 
avem nevoie de poliţie. 

— Inţeleg. Brusc se întoarse spre Paula. Aveaţi armă? 

— Nu, minţi ea prompt. 

— Dar dumneavoastră, domnule Newman, şi ceilalţi? 

Buchanan se răsuci din nou în scaun. Privirea să se 
plimbă pe chipul lui Marler şi se opri la Newman. 

— Toţi eram înarmaţi. Cred că nu trebuie să explic de ce, 
nu? 

— Ce arme aveaţi? 

Buchanan i se adresă lui Marler care şezuse nemişcat ca 
o statuie. Fuma o ţigară lungă, scuturând scrumul într-o 
vază de sticlă. Se uită amuzat la Buchanan. 

— Poţi să notezi, tărăgănă el cuvintele, ca şi cum ar avea 
vreo importanţă, aveam cu mine arma preferată: un pistol 
Armalite. 

Ceşcuţa şi farfurioara care se odihneau pe genunchii lui 
Buchanan, se clătinară. Intrigat, Warden se aplecă înainte. 
Era prima oară când îl vedea pe şeful său buimăcit. 
Buchanan îşi reveni rapid, dădu din cap aprobator înainte 
de a răspunde. 

— Ciudată armă pentru a o etala la ţară. 

— Credeţi? Tonul lui Marler era tot zeflemitor. Aş fi zis că 
e normal, când am auzit că tipii care o urmăreau pe Paula 
aveau puşti. Ştiţi, sunt un trăgător acceptabil. 

Buchanan puse ceşcuţa şi farfurioara pe masă. Se ridică 
şi i se adresă Paulei pe un ton neutru. 

— Vom dactilografia declaraţia dumneavoastră şi poate 
veţi avea bunăvoința de a trece pe la sediu s-o semnaţi. 

— Să o aduceţi aici, spuse Tweed pe un ton potolit. leri a 
apărut pe neaşteptate ceva urgent. Paula va fi ocupată un 
timp şi nu va putea veni. 

— Cum doriţi. 

Buchanan se îndreptă spre uşa pe care o deschisese 
Warden. Se întoarse înainte de a pleca. 

— AŞ vrea să vă mulţumesc tuturor pentru cooperare. 
Mai ales ţie, Tweed... 

Nu mai spuse nimic până când se sui la volanul Volvo-ului 
său parcat pe Crescent. Işi punea centura de siguranţă 
când Warden îi puse întrebarea. 

— Ce crezi, şefule? 

— Paula Grey a minţit. 

— Într-adevăr? N-am avut impresia. 

— A minţit prin omisiune. Declaraţia ei miroase de lao 
poştă a treabă temeinic repetată. Probabil cu Tweed. Sunt 
multe pe care nu ni le-au spus. Ai observat că Newman a 
spus foarte puţine lucruri? A spus doar că-i de acord cu 
versiunea Paulei. Nu-i şade în caracter să fie atât de tăcut. 

— Marler ăla e un poponar obraznic. 

— Eh, a fost o tactică deşteaptă. Un mod de a încheia 
întrevederea. 

— ŞI-I laşi să scape? Nu-ţi stă în fire. 

— Mi-am dat seama că în faza asta nu mai scoteam nimic 
de la ei. li lăsăm în pace o vreme, îi lăsăm să creadă că am 
înghiţit găluşca cu totul. 

— Ce părere ai de tipii misterioşi cu măşti Balaclava şi 
automate? Mie mi se pare că-i o trăsnaie. 

— Aici cred că greşeşti. Este atât de bizar totul încât 
chiar cred că s-a întâmplat. Cred că am dat de ceva 
barosan. Ne întoarcem la Yard, îţi iei maşina şi ne 

îndreptăm spre Suffolk. Separat, cercetăm zona cu atenţie, 
punem întrebări - mai ales despre explorări subacvatice. 
Chiar şi împreună fiind, nu vom avea o clipă liberă, eo 
regiune foarte întinsă... 


— Ei, a mers bine, comentă Newman după plecarea 
musafirilor. 

— Crezi? întrebă Tweed. Nu l-am păcălit pe Buchanan. Se 
va întoarce. Am câştigat doar un respiro în care să 
dezlegăm misterul afacerii de aici şi din Franţa. Unde ai fost 
ieri, Bob? 

— Marler şi cu mine ne-am dus la Aldeburgh. Am evitat 
zona mlaştinilor unde poliţiştii au delimitat locul crimei. Şi 
cineva finanţează o nouă expediţie pentru a explora 
Dunwich, satul scufundat. Ai auzit vreodată de lordul Dane 
Dawlish? 

Tweed numără problemele pe degete: Milionar prin 
propriile mijloace. Fabrici de armament în Scoţia, la 
Thetford în Norfolk, în Belgia şi la Annecy, în sudul Franţei. 
Şi-a fabricat averea iniţial din avântul luat de proprietatea 
funciară în anii '80. Un personaj dur şi nemilos. Bănuiesc că 
pentru a ajunge unde a ajuns, trebuia să fie. Asta-i tot. 

— Cred că ar trebui să încerc să am o întrevedere cu el, 
sugeră Newman. 

— Cred că pentru asta eu aş fi mai potrivită, interveni 
Paula. Am auzit că are o slăbiciune pentru fete. 

— Cum le-ai prezenta? 

— ÎI cunosc pe redactorul şef al revistei Woman's Eye. M- 
aş putea duce ca reporter pentru a scrie un articol legat de 
realizările lui. 

— Pentru moment o lăsăm baltă, Bob. Voi hotărî cine va 
merge când mă voi întoarce de la Geneva - şi Paula vine cu 
mine. Fiecare lucru la timpul său. Vreau să aud mai întâi ce- 
i îngrijorează pe nemți, spuse Tweed. 

Sună telefonul şi Monica răspunse. „Compania de 

Asigurări General & Cumbria.” Ascultă câtva timp, apoi 
astupă receptorul cu mâna şi o privi pe Paula: 

— Poţi tu să vorbeşti? E o fată, vorbeşte franţuzeşte. 

— General & Cumbria. Cine-i la telefon? 

— Numele meu este Isabelle Thomas. Se auzi un sunet 
înăbuşit ca şi cum s-ar fi înecat. Scuzaţi-mă. Sunt foarte 
tulburată. Vă rog să mă iertaţi. II cunoaşteţi pe Henri Bayle? 

Paula acoperi receptorul cu mâna. 

— Henri Bayle? 

— Francis Carey, tipul sub acoperire pe care l-am trimis 
în sudul Franţei, confirmă Tweed. 

— Îmi pare rău, continuă Paula, se auzeau pârâituri pe fir. 
Aţi spus Henri Bayle? Da, lucrez cu el. Ştiu totul despre el. 
Sunt directorul general. 

— Henri a murit... Vocea Isabellei se frânse din nou. A 
fost groaznic. A fost ucis... 

— Isabelle, de unde vorbeşti? întrebă Paula repede. 

— De la Poşta Centrală. 

— Bine. Scuză-mă că te-am întrerupt. Continuă, spuse 
Paula scurt. Veştile astea sunt groaznice. Trebuie să ştiu tot 
ce ştii. 

Ascultă în timp ce Isabelle, mai calmă sub influenţa 
reacției stăpânite a Paulei, relată întâmplările, începând cu 
sosirea celor de la DST la barul Miami. Paula stenografia pe 
un carneţel pe care i-l împinsese Monica în faţă. In încăpere 
se lăsase liniştea. Toţi simțeau tensiunea din convorbire pe 
măsură ce Paula o încuraja pe fată să continue. In cele din 
urmă începu să verifice povestea Isabellei. 

— Ai spus doi tipi de la DST? Adică Direcţia pentru 
Supravegherea Teritoriului? 

— Da, ei. Eram destul de aproape de Henri în barul 
aglomerat ca să prind ce spuneau. Nu înţeleg de ce ar... Se 
auzi un alt sunet înăbuşit. Îl iubeam pe Henri. 

— Şi eşti foarte tulburată, sunt convinsă. O întrebare 
vitală: ai informat poliţia locală? 

— Nu. Ar trebui? 

— În nici un caz. Nu face asta. Nu spune nimănui. 

— Nu i-am spus nici mamei. Sunt atât de confuză! 

— Înţeleg. S-ar putea să ştiu ce s-a întâmplat, minţi 
Paula. Nu spune nimic nimănui, orice-ai face, repetă ea! 
Vom încerca să trimitem pe cineva să te întâlnească. Se va 
prezenta ca... Alain Dreyfus. A fost primul nume care i-a 
trecut prin cap. Ai răbdare, Isabelle. S-ar putea să treacă 
puţin timp până vom lua legătura cu tine. Şi acum, vrei să 
îmi dai adresa ta şi numărul de telefon? 

Notă detaliile cu atenţie, o rugă pe Isabelle să repete 
adresa pentru a fi sigură că o notase corect. 

— Isabelle, lucrezi undeva? Inţeleg. Nu renunţa. Du-ţi 
viaţa în continuare, ca de obicei - pe cât poţi, ţinând cont 
de teribila pierdere pe care ai suferit-o. Şi fără poliţie. De ce 
lucra Henri pentru o companie de asigurări? Făcea cercetări 
privind o moarte suspectă în care se ceruse asigurare. 

— Trebuie să mă întorc la slujbă acum, spuse Isabelle cu 
o voce stinsă. Măcar am făcut ce m-a rugat Henri în cazul în 
care i se întâmplă ceva. 

— Ai făcut ce trebuie. Vom cerceta. Dar nu uita, fără 
poliţie... 

Puse receptorul în furcă şi oftă adânc. Purta o bluză albă 
cu o fundă cu care-şi făcu de lucru înainte de a-l privi pe 
Tweed. ă 

— Doamne! Sper că m-am descurcat rezonabil. lţi dai 
seama ce s-a întâmplat? 

— Ţinând seama că n-ai avut timp de gândire, ai 
reacţionat minunat. Şi am dreptate să bănuiesc că Francis 
Carey e mort? 

— Da. Ucis de doi tipi de la DST care l-au luat de la un 
bar şi l-au dus în gara St. Jean, ieri, noaptea târziu. La 
Bordeaux... 

Povesti pe scurt ce-i spusese Isabelle. Tweed ascultă cu o 
faţă inexpresivă. Când Paula termină, începu să bată uşor 

darabana pe birou şi se uită la Newman. 

— Mă tem că ai avut dreptate. Carey nu avea suficientă 
experienţă pentru a fi trimis într-o astfel de misiune. 
Greşeala mea fatală. 

— Prostii! i-o tăie Newman. Nu cu prea mult timp în 
urmă, Harry Masterson, director zonal în Europa, cu o 
experienţă straşnică, a fost ucis. Face parte din riscurile 
asumate de toţi cei care ţin de SIS. Sunt sigur că l-ai 
prevenit pe Carey înainte ca el să fie de acord să plece. Aşa 
că nu te mai învinovăţi! 

Brusc, Tweed se învioră şi simţi nevoia să acţioneze. 

— Doi tipi de la DST? De necrezut. Monica, încearcă să-mi 
faci legătura cu René Lasalle pe telefonul cu linie digitală 
codificată. O să aflăm în curând... 

Se făcu linişte cât Monica formă numărul. Paula şedea la 
biroul ei trăgând de cutele fustei; derulă în minte 
convorbirea cu Isabelle. Monica îi confirmă lui Tweed printr- 
un semn din cap că la telefon este şeful DST din Paris. 

— René, începu Tweed hotărât, aici Tweed; sunt pe 
telefonul cu linie digitală codificată. Şi tu eşti? Bine. Am 
trimis un agent în sudul Franţei, aşa cum am convenit. 
Tocmai am aflat că a fost ucis aseară la Bordeaux - în gara 
centrală. După ce a fost târât afară dintr-un bar de doi tipi 
care ziceau că sunt de la DST. 

— Dumnezeule! Ai spus DST? Imposibil. Nici un agent 
DST nu operează în zona Bordeaux. Doar ştiu ce spun. 

— Deci erau impostori... 

— Nu tolerez asta. Imediat ce vom sfârşi convorbirea voi 
trimite oameni la Bordeaux să investigheze. Dar am nevoie 
de mai multe informaţii, dacă vrei să descoperim afacerea. 

— Sigur. Agentul se ascundea - cu acte - sub numele de 
Henri Bayle. Lucra ca barman la o bombă numită Barul 
Miami. Din relatarea care mi s-a făcut, crima trebuie să fi 
avut loc pe la orele unsprezece noaptea. Se pare că într-o 
intrare subterană. Altcineva decât cei doi falşi agenţi DST a 

comis de fapt crima. 

— Cine ţi-a spus toate astea? 

— Un informator al cărui nume prefer să nu-l dezvălui. 
Pare de încredere. Carey ar fi trebuit să transmită un mesaj 
radio aseară şi n-am primit nimic. Am presupus că nu era 
momentul potrivit. 

— Şi când ai aflat veştile astea? 

— Acum cinci minute. 

— Oamenii mei vor zbura spre Bordeaux imediat. Tweed, 
ţi-aş fi recunoscător dacă ai putea să vii la Paris să ne 
întâlnim! S-au întâmplat lucruri pe care ar trebui să le 
cunoşti - şi ar putea avea legătură cu asasinatul ăsta. 
Condoleanţele mele. Dar, cel mai important este dacă ne 
putem întâlni. 

— Da, foarte curând. Întâi am de făcut un drum în altă 
parte în Europa. Te pot suna de îndată ce pot veni la Paris? 

— Te rog. Vocea lui Lasalle deveni furioasă. Aici, 
evenimentele se precipită vertiginos. Ne paşte o criză. 
Grăbeşte-te, prietene. Au revoir... 

Tweed privi în gol după ce puse receptorul în furcă. Părea 
să fi uitat de prezenţa celorlalţi în încăpere. 

— Instrucţiuni? întrebă Monica. 

— Da; am hotărât ca Paula să vină cu mine întâi la 
Geneva şi pe urmă la Paris. Mai rezervă o cameră la Hotel 
des Bergues din Geneva şi ia-i un bilet la avionul cu care 
plec eu. la-ne la amândoi bilete deschise de la Geneva la 
Paris. Fă rezervare pentru două camere la hotelul acela mic 
din Paris, la Madeleine. E destul de aproape de strada 
Saussaies, adică de Lasalle. 

— Ce e chestia asta cu Lasalle? întrebă Newman. 

— E al doilea om care în ultimele câteva zile foloseşte 
cuvântul „criză”; întâi Kuhlmann şi acum Lasalle. În Europa 
se creează o situaţie explozivă. 

— Mi-am amintit ceva ce a spus Karin, interveni Paula. 
Tocmai ne schimbam în grabă cu hainele noastre, după ce 

ajunsesem pe plaja de la Aldeburgh, şi tipii ăia ne 
urmăreau. Nu l-am dat atenţie atunci. 

— Ce ţi-a zis? întrebă Newman. 

— Mi-a spus că armata franceză este pericolul. Unităţile 
staționate în sud. In graba noastră de a ne salva mi-a ieşit 
complet din minte. N-am putut s-o întreb ce vrea să spună 
cu asta. 

— Următorul meu obiectiv, hotărî Newman în timp ce 
Tweed bântuie prin Europa. 

— Ce obiectiv? întrebă Tweed. 

— Să am o întrevedere cu comandantul acelei armate... 


Ţevi de tun. Rând după rând, cu putere de foc mortală, 
proiectându-se ameninţător din mulţimea de tancuri. Pe 
lângă toate acestea Newman trecea escortat de un 
locotenent din armata franceză. 

Venise cu maşina de la Bordeaux până la intrarea foarte 
bine păzită a Armatei a Treia. După ce ajunsese la 
Bordeaux cu avionul, fusese foarte surprins de rapiditatea 
cu care comandantul acestui dispozitiv de luptă acceptase 
să-l întâlnească. 

— Reprezentaţi Der Spiegel, domnule Newman? Atunci 
sunt sigur că generalul va fi bucuros să vă primească, 
răspunsese vocea cea suavă. Sunt maiorul Lamy. Sunteţi la 
Bordeaux? Să zicem ora paisprezece? Da, astăzi. De 
acord... 

Cartierul general al Armatei a Treia era amplasat într-o 
regiune de dealuri, la est de Bordeaux. Conducând Citroën- 

ul închiriat, Newman trecuse peste câmpii plantate cu vii; în 
depărtare se vedeau turnurile unui mare castel. 

— Pe aici, domnule Newman, spuse locotenentul în 
franceză, trecând printre rânduri de tancuri, ţevi de tun 
aliniate cu precizie matematică, paralele între ele. In 
depărtare se vedeau soldaţi în uniformă care alergau. Lui 
Newman îi făcea impresia unei maşinării militare foarte 
bine organizate, conduse de un om care nu tolera pierderea 
de timp. Escortat până într-o clădire cu un singur etaj, 
păzită de santinele, fu condus pe un coridor larg spre o uşă 
grea de mahon, sculptată într-o manieră elaborată cu 
vulturi stil Napoleon. Mai prețioasă decât uşa pe care s-ar fi 
aşteptat s-o vadă în interiorul castelului pe lângă care 
trecuse. 

— Generalul vă aşteaptă. Intraţi, îl invită locotenentul, 
apăsând pe clanţă. 

— De unde ştie că am venit? întrebă Newman. 

— Ofiţerul din camera de gardă a făcut rost de o 
fotografie a dumneavoastră dintr-un ziar, de la bibliotecă. 
Când aţi coborât din maşină, a transmis un mesaj radio 
aghiotantului generalului. 

— Mesaj radio? De telefon n-aţi auzit? 

— Telefoanele pot fi înregistrate. 

— De ce mi s-a făcut percheziţie corporală înainte de a 
mi se permite să intru? 

— Motive de securitate. Au fost căutate arme, un 
magnetofon ascuns. Procedură normală împotriva 
sabotorilor. Generalul aşteaptă... 

Uşa se închise în urma lui Newman care păşi singur într-o 
încăpere lungă, cu o podea lustruită din buşteni de lemn. O 
încăpere lungă cu un birou masiv Louis XV, în capătul opus. 
În spatele biroului se desluşea o siluetă scundă şi grasă ce 
purta o uniformă de general plin. În spatele scaunului cu 
spătar înalt Louis XV şedea în picioare un bărbat subţirel şi 
drept, şi el tot în uniformă, cu grad de maior. 

Dar ceea ce-i atrase atenţia lui Newman era portretul 
înrămat care atârna pe peretele din spatele scaunului. O 
figură impunătoare, oacheşă, neîndoios generalul Charles 
de Gaulle!. Portretul reprezenta un bust din profil, iar 
generalul purta chipiu. 

— Bine aţi venit la Cartierul General al Armatei a Treia, 
domnule Newman. Vă rog să luaţi loc. Sper că nu ne-o veţi 
lua în nume de rău, dar am verificat la Der Spiegel pentru a 
fi siguri că lucraţi la ei. 

— Generalul Charles de Forge? întrebă Newman 
rămânând în picioare. 

— Desigur. Acesta este maiorul Lamy, şeful Serviciului 
meu secret. 

De Forge avea o faţă viguroasă, lunguiaţă, cu maxilare 
puternice, ca de uliu. Ochii erau albaştri, sfredelitori; îl fixă 
pătrunzător pe Newman în timp ce se sculă, cu mâna 
întinsă. Strângerea mâinii lui fu atât de puternică încât 
degetele lui Newman ar fi avut de suferit dacă nu ar fi fost 
pregătit pentru asta. 

Lamy etala o umbră de mustață pe un chip cu o expresie 
sardonică atunci când îl salută din cap pe Newman, care se 
aşezase. 

— Nu pot sta de vorbă cu dumneavoastră, domnule 
general, când este de faţă altcineva. 

Distant, de Forge se uită fix la Newman. Sprijinindu-se de 
spătarul înalt al scaunului imperial, respira o energie 
dinamică stăpânită de un autocontrol de oţel. În atitudinea 
sa era ceva aproape prezidenţial. 

— Maiorul Lamy este unul din cei mai apropiaţi 
colaboratori ai mei. 

— Totuşi am fost foarte clar la telefon, insistă Newman - 
vorbise la telefon cu Lamy - că interviul să fie personal. 


1 Charles de Gaulle (n. 22 noiembrie 1890, d. 9 noiembrie 1970) a fost 
un general şi un politician francez 

Adică singuri. 

— Lamy, ar fi mai bine să pleci. Se pare că reporterii cred 
că sunt superiori în grad generalilor. 

— Mi-au ajuns la ureche zvonuri că aveţi vederi ferme 
privind situaţia prezentă din Franţa, începu Newman după 
ce ofiţerul din Serviciul secret de informaţii închisese uşa. 
La poartă mi s-a făcut percheziţie corporală. Locotenentul a 
folosit un cuvânt pe care nu prea l-am înţeles. Sabotori. 

— Pretutindeni întâlneşti lepădături. Franţa este poluată 
de elemente străine care trebuie îndepărtate: algerieni, 
arabi şi Dumnezeu mai ştie ce altceva. 

— Sună că programul noului partid, Pentru Franţa, o 
grupare extremistă înrudită cu organizaţia „Acţiune 
Directă”. 

Franceza lui Newman era fluentă. | se păru că ghiceşte o 
umbră de surpriză în ochii pătrunzători. De Forge flutură o 
mână frumoasă. 

— Slujesc Republica. Politica nu mă interesează. Dar 
trebuie să vă corectez. „Pentru Franţa” este un partid a 
cărui popularitate creşte continuu. Dacă vederile lor coincid 
cu ale mele, nu are importanţă. 

— Nu vă preocupă absolut deloc politica, sau cel puţin 
aşa spuneţi. Aveţi vreo părere privind noua Germanie? 

A fost ca şi cum ar fi apăsat pe un bulon. De Forge se 
aplecă înainte, gesticulând cu pumnul strâns. Dar vocea îi 
rămase calmă chiar şi când îşi dezlănţui atacul. 

— Trebuie să fim atenţi. Cancelarul actual este un om al 
păcii dar cine îi urmează? Un nou Bismarck care va încerca 
să folosească uriaşa putere a Germaniei unificate pentru a 
ne lua din nou Alsacia şi Lorena? Vă atrag atenţia asupra 
mişcării Siegfried care se întăreşte cu fiecare zi. O 
organizaţie secretă care poate ieşi la suprafaţă în orice 
moment. Franţa trebuie să fie pregătită pentru un nou atac 
puternic. Repet, Siegfried este o ameninţare serioasă 
pentru noi - chiar pentru ţara dumneavoastră. Trebuie să 

fim puternici. Vreţi să vedeţi cât suntem de puternici? 

— Am văzut tancurile dumneavoastră... 

— Mă refer la metodele noastre de a instrui o armată de 
elită, pregătită pentru orice urgenţă. Urmaţi-mă, domnule 
Newman... 

De Forge se ridică în picioare, îşi puse chipiul pe fruntea 
înaltă. Aruncă o privire spre figura generalului de Gaulle şi 
zâmbi glacial. 

— A fost un om mare. Poate a venit timpul ca un al doilea 
de Gaulle să se înalțe. Veniţi! 

De Forge îl conduse afară din clădire spre locul unde 
staţiona un vehicul asemănător cu un jeep. Sări cu agilitate 
în scaunul şoferului şi-l invită pe Newman să ocupe locul de 
lângă el. Curios, Newman se sui. Nici nu se aşezase bine că 
vehiculul începu să se mişte cu mare viteză. 

Apărură bărbaţi în uniformă, pe motociclete cu sirenele 
urlând, escortând maşina generalului. Alaiul ca de curse 
trecu cu viteză pe poarta intrării principale, care fusese 
deschisă, şi continuă să alerge. 

Ţinându-se bine ca să nu fie azvârlit, Newman se uită la 
general. Chipul lui vulturesc era calm, în ciuda faptului că îi 
făcea evident plăcere să conducă cu viteză mare. Alaiul 
încetini, viră de pe drum pe o potecă peste un câmp, către 
o pădure. 

— Unde mergem, exact? întrebă Newman. 

— Să vă arătăm fântâna pedepselor. Bărbaţii trebuie să 
fie duri pentru a forma o forţă de atac de elită. Disciplină, 
ordine, stabilitate, sunt lozincile noastre. 

— Dacă nu mă înşală memoria, liderul grupării Pentru 
Franţa a folosit acelaşi slogan. 

Rotind volanul, de Forge se uită fix la Newman şi 
expresia feţei lui era întunecată. Opri vehiculul într-un 
luminiş, în mijlocul pădurii de conifere. Atmosfera avea 
ceva sinistru, poate din felul în care escorta formase un 
cerc la oarecare distanţă de o fântână de piatră. 

— Partea aceasta a interviului nu se publică, ordonă de 
Forge. 

— Nu am căzut de acord asupra acestei condiţii anterior. 
N-o puteţi impune acum. 

De Forge făcu o pauză ca şi cum ar fi fost pe punctul de a 
se răzgândi şi de a se întoarce la Cartierul General. Simţind 
schimbarea de dispoziţie, Newman sări din vehicul şi se 
îndreptă spre fântână. De Forge îl urmă. Purta cizme de 
călărie atât de bine lustruite că luceau ca oglinda. În mâna 
dreaptă avea o cravaşă pe care o pocnea de cizme. Orice-ai 
fi zis, generalul era un conducător înnăscut. 

Newman cercetă fântâna veche. Structura principală 
avea pereţi care se prăbuşeau, dar troliul, acţionat de un 
mâner, era nou-nouţ. De un capăt al troliului era ataşat un 
dispozitiv de măsurare în metri. Două frânghii încordate 
atârnau în adâncime. Newman luă o pietricică şi-i dădu 
drumul înăuntru. Parcă trecu un veac până să se audă un 
clipocit slab şi îndepărtat. 

— Nu aruncaţi o piatră mare, îl preveni de Forge şi zâmbi 
rece. Aţi putea lovi prizonierul. 

— Prizonierul? 

— Aceasta este fântâna pedepselor. Dacă un soldat nu 
reuşeşte să ducă la îndeplinire un ordin sau dacă nu e la 
înălţimea situaţiei în cursa cu obstacole, petrece câtva timp 
acolo jos, în fântâna pedepselor. Un condamnat este acum 
suspendat chiar deasupra apei. 

— De ce două frânghii? 

— Una este prinsă în jurul gâtului, ca un laţ. Are un nod 
special, reglabil, care poate fi strâns sau lărgit de aici. Nu 
este în pericol. Doar îl speriem puţin. 

— Şi cea de-a doua frânghie? întrebă Newman cu buzele 
strânse. 

— Prinsă ca un ham în jurul pieptului. Punctul de sprijin 
între condamnat şi eternitate. Ulterior va fi tras afară de 
această frânghie. 

— Dar dispozitivul de măsurare? întrebă Newman. 

— Indică cât de aproape de apă a fost coborât 
prizonierul. 

Newman se aplecă peste marginea fântânii şi străpunse 
cu privirea gaura neagră. Era atât de întuneric încât nu se 
zărea nici urmă din nefericitul prizonier care atârnă în gol. 
Auzi un zgomot de motor. Cu coada ochiului îl zări pe 
maiorul Lamy sosind cu un alt vehicul asemănător unui 
jeep. Ofiţerul cu expresie sardonică era aplecat deasupra 
volanului ca o pasăre de pradă. 

De Forge îi ieşi în întâmpinare. Stătură puţin de vorbă. 
Lamy scoase un radio-telefon; o antenă aeriană se înălţă 
automat. Vorbi în microfon apoi îl închise şi plecă, de Forge 
se înapoie. 

— Acum înţelegeţi cum am construit cea mai puternică 
armată din Europa. 

— Cred că e barbar... 

Cei doi bărbaţi nu-şi mai spuseră nimic în timpul 
călătoriei înapoi spre Cartierul General. Escorta care avea 
un aer sinistru - bărbaţi care purtau ochelari de culoare 
închisă - îi însoţi. Alergau ca la curse înapoi spre intrare. De 
Forge opri cu o smucitură care l-ar fi aruncat pe Newman 
peste bord dacă n-ar fi fost pregătit exact pentru o astfel de 
manevră. De Forge se uită drept înainte în timp ce vorbi. 

— Aici ne despărţim. 

Newman sări din maşină, de Forge intră în viteză pe 
porţile care fuseseră deschise la apropierea lui. În drum 
spre Citroen-ul său Newman trebui să treacă prin cercul 
format de cei care-i escortaseră şi care rămăseseră afară. 
În spatele ochelarilor închişi la culoare, ochi nevăzuţi îl 
fixau. Atent să nu atingă vreo motocicletă, se strecură 
printre ei, îşi scoase cheile şi încercă să descuie portiera. 
Cheia nu intră uşor în broască, ca mai înainte. Mormăi ceva 
şi bănuiala i se întări. Deschise portiera, şi după ce se 
strecură la volan, o închise; porni motorul. Acceleratorul 

răspundea mai greu. Porni, şi după ce luă două curbe la 
mare distanţă una de alta, lăsând mult în urmă Cartierul 
General, opri la marginea drumului. 

leşi din maşină, scoase stiloul-lanternă, se târî până sub 
şasiu şi-l examină cu atenţie. Nu era nici un indiciu că ar fi 
fost o bombă acționată de la distanţă prin radio - îşi dăduse 
seama mai devreme că nu există pericolul unei explozii cu 
motocicliştii atât de aproape. Devin isteric, se gândi. De 
Forge este doar un grandoman căruia-i place să-şi dea 
aere. 

Îşi continuă drumul spre Bordeaux. După vreo cinci 
minute observă în retrovizor o furgonetă neagră Berliet, un 
vehicul mare, care venea în urma lui pe drumul pustiu. Era 
tipul de vehicule folosite de CRS, poliţia paramilitară 
franceză, pentru reprimarea revoltelor maselor. Oare de 
Forge reuşise să-i convingă să-i devină aliaţi? Şi-aminti apoi 
de falşii agenţi DST care-l luaseră pe Francis Carey de la 
barul Miami. Oare autovehiculul fusese atacat şi deturnat? 
Se apropia rapid, şi în oglindă părea uriaş. In cabină era 
şoferul şi doi bărbaţi care purtau măşti Balaclava ce le 
ascundeau feţele. Unul din ei avea ceea ce părea un baston 
lung de cauciuc. Echipament tipic pentru cei de la CRS, 
pentru a lovi masele agitate răsculate. 

Newman avea o memorie excelentă în privinţa 
drumurilor. Era suficient să conducă o singură dată pe un 
drum complicat, necunoscut, pentru a-şi aminti fiecare 
detaliu a doua oară. Apăsă acceleraţia la podea şi din nou 
motorul nu răspunse normal, aşa cum se întâmplase, la 
aceeaşi viteză, când se îndreptase spre Cartierul General. 

Newman ştia cu precizie ce se întâmplase. Îşi aminti 
schimbarea de atitudine a lui de Forge, când refuzase să 
accepte condiţia de „nepublicabil”, impusă atât de tardiv. 
Sosirea cinicului Lamy, conversaţia lui de Forge cu acesta, 
transmiterea mesajului radio de către Lamy. Folosiseră chei 
false pentru a-i deschide maşina şi-i  defectaseră 

acceleratorul. Privi din nou în oglindă. Furgoneta neagră 
Berliet, care avea viteza unui proiectil scăpat din ţeavă de 
tun, era aproape de fundul său. 

Mai apăsă o dată piciorul pe acceleraţie până în podea, 
încercând să înduplece mecanismul defect să mărească 
viteza. Newman făcu un viraj la o curbă, acceleră, 
recunoscând exact locul unde se află. Oare putea ajunge la 
pod la timp? Era o problemă de secunde. Nimeni, nici un 
bookmaker n-ar paria pe el în această cursă pentru 
supravieţuire. 

Cei doi pasageri din cabină, mascaţi cu Balaclava se 
aplecară înainte. Newman simţea dorinţa lor sălbatică de a- 
| ajunge. Distanţa dintre cele două vehicule se mărise 
temporar. Încă două viraje. 

Furgonetă  micşorase din nou distanţa, umplându-i 
oglinda retrovizoare, ca o masă imensă, mobilă. Luă primul 
viraj, cu piciorul apăsând acceleraţia cu toată puterea. In 
faţa lui se întindea ultimul viraj. Părea că se târâie spre el, 
în timp ce furgonetă aproape îi atingea bara din spate. Roti 
volanul, trecu şi ultimul viraj. Podul din piatră, în spinare- 
de-măgar, era la câţiva metri în faţa lui. Newman strânse 
volanul mai tare şi se strădui să ignore oglinda. 

La ducere, Newman încetinise pentru a traversa podul 
îngust, strecurându-se printre pereţii de piatră, fără să 
zgârie Citroen-ul. Acum trebuia să judece în centimetri, 
atacând podul cu viteză de curse. Riscă o ultimă privire 
scurtă în oglindă. Furgoneta era gata-gata să-l ciocnească. 
Roţile Citroen-ului se cocoţară pe cocoaşa podului, trecu în 
viteză peste coamă. Pereţii de piatră masivă fulgerară pe 
lângă el, ca prin ceaţă. Simţind că Citroe&n-ul coboară, 
strânse volanul mai tare. Aproape pierdu controlul maşinii 
dar se stăpâni. Era dincolo de pod. 

Văzu în retrovizor că furgoneta Berliet ajunsese la pod. 
Când se îndreptase spre Cartierul General al Armatei a 
Treia, Newman avusese suficient de mult timp la dispoziţie 

şi de aceea nu o luase pe drumul principal, ci pe unul ocolit 
ca să vadă viile şi poate un castel. Şoferul camionetei văzu 
podul prea târziu. Cu un zgomot ca o bubuitură, camioneta 
se izbi de partea din interior; la impactul cu peretele din 
piatră metalul scrâşni cu un şuierat. Camioneta se opri 
brusc, strivită între pereţi. Peretele din partea stângă cedă 
sub presiune şi căzu în trecătoarea îngustă de dedesubt, 
antrenând în cădere o porţiune din planşeul podului. 
Camioneta se înclină, rămase atârnată, balansându-se o 
fracțiune de secundă, apoi se prăbuşi şi ea, răsucindu-se în 
aer, zdrobindu-se în defileul stâncos cu un zgomot 
asurzitor. 

Newman opri maşina, cobori, se urcă pe o dună care-i 
oferea vizibilitate jos, în defileu. Camioneta zăcea 
nemişcată. Nici o mişcare. Nimeni nu ieşi din sicriul de 
metal. 

Newman ridică din umeri, se urcă înapoi în maşină şi îşi 
continuă drumul spre Bordeaux. Când Tweed auzise că 
pleacă la Bordeaux îi dăduse adresa lIsabellei Thomas, 
prietena lui Francis Carey. Era timpul ca cineva să-i facă o 
vizită să vadă cum face faţă situaţiei şi poate să mai 
culeagă nişte informaţii. 


Prima surpriză pe care au avut-o Tweed şi Paula la 
sosirea în Geneva, la Hotel des Bergues a fost să-l vadă pe 
inspectorul şef Kuhlmann, şezând pe un scaun lângă 
recepţie şi citind un ziar. Sosise mult mai devreme decât se 
aşteptaseră. 

Cea de-a doua surpriză a fost reacţia lui. Îşi ridică privirea 
şi îi ignoră, dând pagina ziarului. Paula se uită la Tweed. 

— Nu i te adresa şi nu te mai uita la el, o avertiză. 

Tweed semnă în registru şi-şi luă cheia camerei. Când 
Paula urma să facă acelaşi lucru Tweed se miră că stă cu 
spatele la el în timp ce completează formularul. 
Recepţionerul îi dădu o cheie. 

— Ce cameră aţi spus? întrebă ea cu voce tare. Mi-am 
uitat ochelarii de citit. 

— Camera o sută treizeci şi cinci, repetă recepţionerul cu 
o voce asemănătoare. 

Tweed se grăbi să ajungă la ea în cameră de îndată ce 
termină de despachetat. Şi camera ei era spațioasă, cu 
două paturi - singurele camere pe care Monica reuşise să le 
rezerve. Amplasată pe colţ, cu vedere într-o parte spre 
strada Mont-Blanc şi în cealaltă parte chiar spre râu, peste 
strada pe care se află intrarea principală a hotelului, 
camera era mai degrabă un apartament. 

— Foarte luxos, spuse Paula bucuroasă. Şi priveşte 
luminile de pe râu. 

Dincolo de ferestrele cu perdele, neonul în culori variate 
lumina clădirile îndepărtate din întuneric, iar firmele se 
reflectau ca nişte şerpi colorați în apă. Tweed dădu din cap 
apreciativ, cu gândurile în alţi parte. 

— Otto Kuhlmann mi-a telefonat deja, continuă Paula. M- 
a întrebat când mergem la masă, a spus că ne va aştepta în 
holul hotelului şi a închis foarte brusc. 

— Se comportă foarte misterios. S-ar putea să meargă cu 
noi la masă, aşa că am impresia că trebuie să găsim un loc 
discret. 

— Am rezolvat-o deja. Sper să nu te superi, dar după 
telefonul lui am rezervat o masă de trei într-un colţ, la Les 
Armures. Este un restaurant la modă în Oraşul Vechi, lângă 
catedrală. Sper că eşti de acord. 

— O alegere excelentă. Vrei să te schimbi? 

— Vreau mâncare. Mi-e foame. Şi simt că Otto arde de 
nerăbdare să ne întâlnească. A folosit cuvântul „urgent” la 
telefon. 

— Pune-ţi haina şi să-i dăm bătaie! 

Kuhlmann stătea chiar la intrare, afară. Purta un palton 
negru şi o pălărie neagră cu boruri largi, trasă adânc pe 
fruntea-i înaltă. Mic de statură, cu umeri foarte laţi şi cu 
capul mare, îi amintea Paulei de filmele vechi cu Edward G. 
Robinson. Aceeaşi faţă dură, aceeaşi gură dârză care 
sugerau o mare putere fizică şi mentală. Scrută întunericul 
cu privirea, privind în stânga şi în dreapta, ca şi cum ar fi 
aşteptat pe cineva. Nu le dădu nici de această dată atenţie. 

Paula se apropie de taxiul Mercedes care înainta spre 
intrare. Când şoferul se repezi să-i deschidă portiera din 
spate, ea îi spuse cu o voce clară, pătrunzătoare. „Poţi să 
ne duci la Les Armures? Un restaurant în Oraşul Vechi, 
lângă catedrală”. 

— ÎI ştiu foarte bine, doamnă... 

Se cuibări în căldura maşinii, cu Tweed alături. Taxiul 
porni. Chiar şi în scurtul răstimp în care stătuse pe trotuar îi 
fusese atât de frig că îngheţase. Bătea un vânt aspru 
dinspre est - probabil din Siberia, gândi. 

— Sper că a înţeles, şopti. 

— Ei, sigur că a înţeles, a fost ideea lui... 

Traversând podul foarte lat peste fluviul Rhône, maşina 
urmă un traseu sinuos spre restaurant. Incepuse să 
burniţeze. Străzile pietruite cu bolovani aveau o strălucire 
unsuroasă în lumina felinarelor. Oraşul Vechi, cocoţat pe un 
deal, dădea spre partea principală a Genevei de peste 
fluviu. Catedrala se ridica abrupt, îndreptându-se spre vârf. 
Maşina îşi continuă cursa pe serpentinele în ac de păr 
printre rânduri de case vechi înghesuite unele în altele. 
Tweed se uită spre Paula. 

Reacţia ei la experienţa înspăimântătoare din Suffolk 
fusese remarcabilă, felul în care preluase conducerea 

situaţiei la hotel, transmiţându-i lui Kuhlmann numărul 
camerei ei. Şi apoi la plecare, folosise un mijloc deştept de 
a-l informa despre destinaţia lor. 

Ştia ce încearcă şi o admira pentru asta: voia să-i 
dovedească că în ciuda încercării grele prin care trecuse 
era în stare să-şi facă treaba. 

Paula se uita pe fereastră în timp ce Mercedes-ul îşi 
continuă urcuşul pe străzile înguste pietruite cu bolovani. 
Noaptea, Oraşul Vechi emana o atmosferă sinistră. Nimeni 
în jur. Alei umbrite şi uneori şiruri de scări abrupte. 

Mercedes-ul încetini şi se opri în apropierea unei străzi 
înguste care se întindea de-a lungul unei platforme pe care 
se odihneau tunuri vechi. Şoferul se întoarse şi vorbi: 

— O să fie doar o plimbare scurtă pe sub Arsenal, spuse 
el, arătând platforma. 

— Ştiu, spuse Tweed şi-i plăti. 

Şoferul se precipită să deschidă uşa din spate, Paula păşi 
afară urmată de Tweed, care se opri în burniţă, ridicându-şi 
gulerul paltonului. Mercedes-ul se depărtă. Tweed păru să 
asculte liniştea grea care se aşternuse. 

— Necazuri? întrebă Paula, adăpostindu-se pe platformă. 

— Nu. Am vrut să fiu sigur că nu am fost urmăriţi. Să 
intrăm şi să sperăm că ni se va alătura şi Kuhlmann... 

Restaurantul Les Armures, situat în strada Puits-St. Pierre 
1, avea un aer foarte primitor, conferit de strălucirea 
luminilor din spatele ferestrelor. Intrară pe o uşă turnantă, 
trecură pe lângă barul cu taburete de lemn. Paula se 
binedispuse în căldura bruscă, îşi scoase haina şi i-o dădu 
unui chelner care dispăru grăbit. Incăperea era ticsită de 
mese, în cea mai mare parte ocupate. Murmurul vocilor se 
amesteca cu clinchetul paharelor. 

— Am rezervat o masă de trei persoane pe numele Grey, 
îi spuse chelnerului care-i lua paltonul lui Tweed. 

În timp ce chelnerul îi conduse spre masă, Paula aruncă o 
privire în cealaltă încăpere, Salle des Artistes, despărțită de 

prima printr-o arcadă. Colţi de elefant decorau pereţii 
încăperii. Paula ceruse o masă retrasă şi fură conduşi la o 
masă de colţ; pe perete erau muschete încrucişate. Se 
aşeză pe scaun, Tweed ocupă scaunul din mijloc, lăsând 
scaunul din colţ pentru oaspetele lor. 

— Locul arată exact cum mi-l amintesc, remarcă Paula 
înainte de a studia menu-ul. Şi încă popular. 

— Un loc foarte bun pentru vorbit, replică Tweed. 

Căldura, murmurul vocilor creaseră o atmosferă în care 
oamenii se simțeau bine. Majoritatea erau localnici, aprecie 
Tweed. In timp ce el studia menu-ul, Paula îl văzu pe Otto 
Kuhlmann intrând. Se opri la bar, scrutând încăperea 
aglomerată. Işi dădu seama că verificase feţele tuturor 
celor din încăpere înainte de a preda paltonul şi pălăria şi 
de a se îndrepta spre masa din colţ. 

— Am avut însoțitor, începu neamţul în engleză, 
explicându-le măsurile de precauţie luate. Un motociclist a 
stat în coada taxiului meu. 

— Cum ai scăpat de el? întrebă Tweed. 

— Spunându-i şoferului să oprească la pasajul cu trepte 
de sub Catedrală. Apoi am luat-o la fugă pe scări şi n-a 
putut să mă urmărească cu maşinăria lui. L-am pierdut. 

— Ce-ar fi să bem ceva? sugeră Tweed. 

— Să începem cu Kir Royale, propuse Paula prompt şi 
Kuhlmann acceptă printr-o mişcare a capului în timp ce-şi 
scotea o ţigară mare de foi. 

— Să trecem la afaceri. Sper că nu vă deranjează ţigara 
mea de foi - de când am plecat din Wiesbaden m-am 
sacrificat, sperând să nu pot fi identificat. Undeva am 
zbârcit-o, iar oamenii cu care avem noi de-a face sunt 
foarte duri şi versaţi. 

Se opri puţin în timp ce Tweed comandă băuturile. Fură 
serviţi aproape imediat. Paula bău jumătate din amestecul 
de şampanie şi lichior de coacăze şi puse paharul pe masă. 

— Aveam nevoie de asta. Ei, Otto, şi acum dă-i drumul. ŞI 

te rog să-ţi fumezi trabucul. 

— Aşa cum ţi-am spus la telefon, Tweed, în noua 
Germanie se coace o criză. Avem un duşman periculos pe 
care nu-l putem localiza. Elemente extremiste din presa 
pariziană încearcă să zugrăvească imaginea unei Germanii 
agresive care vrea să se răzbune pe Franţa pentru 
înfrângeri istorice. 

— E ridicol, Otto, protestă Tweed. Toată lumea ştie că 
Germania are cele mai paşnice intenţii din toate naţiunile 
Europei. 

— Adevărat, dar există o campanie strălucit orchestrată 
pentru a ne zugrăvi ca fiind periculoşi. 

— Sub legislatura actualului cancelar? E absurd. 

— Ştiu. Propaganda asta este insidioasă, demnă de un 
infam ca Goebbels. Se insinuează că un nou Bismarck ar 
putea să preia puterea mai târziu, că va dori să ia înapoi de 
la Franţa Alsacia şi Lorena, pe care Germania le-a anexat în 
1871. 

— Cu siguranţă o astfel de minciună evidentă poate fi 
contracarată. 

— Şi asta nu-i totul. 

Kuhlmann îşi termină băutura şi apoi tăcu în timp ce 
Paula mai comandă un rând. 

— Trebuie să vă spun că există o nouă organizaţie 
clandestină, dirijată de cineva din afara Germaniei. Este 
structurată pe celule care cuprind grupuri de terorişti. N-am 
putut să descoperim de unde vin. Mişcarea se numeşte 
Siegfried şi are trăsăturile extremei drepte. Ştim că se 
introduc clandestin arme şi explozivi şi că se depozitează 
pentru utilizare ulterioară pe scară largă. Şi din nou, nu 
putem detecta sursa. 

— Nu se poate să nu aveţi nici o idee despre cine se află 
în spatele acestei conspirații, spuse Tweed liniştit. 

— Aşa cum spuneam mai înainte, anumite elemente 
extremiste din presa pariziană aţâţă spiritele. Pufăi din 

trabuc; între timp comandară cina; Kuhlmann comandă 
acelaşi lucru ca şi ceilalţi. Cred că ai înţeles că totul este 
strict confidenţial. Chiar şi mai secret este faptul că eu am 
venit aici în calitate de reprezentant personal al 
cancelarului. 

Paula îl privi peste buza celui de-al doilea pahar de Kir 
Royale. Cu părul des şi negru, cu sprâncene la fel de negre, 
cu gura mare ţinând strâns trabucul, Kuhlmann avea un aer 
întunecat. 

— Înţeleg, Otto, spuse Tweed încet. Ai vreo idee despre 
punctul de vedere al preşedintelui Franţei? 

— Nu poate să creadă că există o astfel de conspirație. 
Este extrem de supărat pentru ceea ce au afirmat anumite 
ziare franţuzeşti. Consideră că cel mai bine este să nu facă 
nici un comentariu care ar putea să atragă atenţia asupra 
afirmațiilor agresive. De asemenea, are şi el propriile-i 
probleme. 

— La care te referi? insistă Tweed. 

— La popularitatea crescândă a acestui nou partid, 
Pentru Franţa. Cer deportarea tuturor străinilor. Asta atinge 
coarda sensibilă a multora şi el nu ştie cum să reacționeze. 

— Revin la întrebarea pe care ţi-am pus-o mai devreme. 
Exact, cine se află în spatele acestei conspirații, al acestor 
minciuni despre Germania? 

— Emile Dubois, forţa motrice din culise a grupării Pentru 
Franţa este unul, bănuiesc. Dar circulă zvonuri neliniştitoare 
că anumiţi miniştri din Guvernul de la Paris îl sprijină în 
secret pe Dubois. Pluteşte ceața deasupra Franţei şi este 
foarte greu să pătrunzi prin ceaţă, să afli exact ce se 
întâmplă. Ăsta-i motivul pentru care am riscat enorm 
trimițând un agent secret să investigheze. 

Feliile de vițel à /a Zurichoise fuseseră servite imediat 
după ce Kuhlmann îşi dezvăluise calitatea de reprezentant 
personal al cancelarului german. Paula şedea nemişcată, cu 
furculita suspendată în aer. Se întreba dacă Tweed îi va 

spune lui Otto despre Francis Carey. 

— Explică-mi exact acest risc, spuse Tweed. 

— Presupunând că ar fi prins, misiunea lui ar fi 
periclitată. Vă puteţi imagina ce-ar scoate din asta presa 
franceză? „Agent secret neamt face spionaj în Franţa”. Aş 
putea să scriu titlul eu însumi. 

— Probabil eşti hotărât să-ţi asumi acest risc. 

— Poate că disperat ar fi mai potrivit. 

Kuhlmann făcu un semn cu mâna în care ţinea trabucul şi 
zâmbi pentru prima oară. 

— Numele lui real este Stahl. A intrat în Franţa de aici, 
din Elveţia, cu nume şi acte false. S-ar putea să scape 
nedescoperit. Mama lui Stahl a fost franţuzoaică iar tatăl 
său neamţ. Şi este din Alsacia care, cum ştii, este un 
talmeş-balmeş de nume franţuzeşti şi nemţeşti. Se întoarse 
spre Paula. „Talmeş-balmeş?” E corect? 

— Perfect, Otto. 

Pentru a-l linişti, Paula îşi puse mâna pe încheietura 
groasă a mâinii lui Kuhlmann. Ştia că se mândreşte cu 
engleza lui, cu faptul că stăpâneşte expresiile familiare. 

— Aşa cum a fost toată engleza folosită de tine de când 
am început să vorbim. 

— De ce-mi spui toate astea? întrebă iute Tweed. De ce 
mie? 

— Pentru că ştiu că ai stabilit o reţea excelentă de agenţi 
în Franţa. Eşti înaintea noastră din acest punct de vedere. 
Sper că dacă Stahl nu va reuşi, tu să reuşeşti. Cu condiţia 
să fii de acord să ne ajuţi. 

— De acord. Paula, arată-i lui Otto fotografia ta şi a 
prietenei tale. 

Paula clipi, îşi deschise poşeta de umăr, scoase un plic 
dintr-un buzunar cu fermoar. În plic era singura fotografie a 
Karinei Rosewater, făcută în vacanţa pe care o petrecuse cu 
Paula la Freiburg lângă Pădurea Neagră. Îi dădu plicul lui 
Kuhlmann. 

Acesta scoase fotografia şi o ţinu în palma sa mare. 
Singura lui reacţie a fost să strângă trabucul mai puternic în 
dinţi. Se uită şi la Tweed şi la Paula. 

— O cunoşti pe fata care-i cu tine în poza asta? 

— Dar tu, Otto? întrebă Tweed încet. 

Kuhlmann stinse trabucul, începu să mănânce friptura de 
vitel  delicioasă şi cartofii crocanţi şi foarte gustoşi, 
specialitate elveţiană. Bău puţină şampanie. Tweed o 
comandase. Paula îşi strânse buzele şi se uită la Tweed. 
Kuhlmann puse cuțitul şi furculiţa pe farfurie, se şterse la 
gură cu şerveţelul. In cele din urmă spuse: 

— Da, o cunosc. Ce mă intrigă este cum de o cunoaşteţi 
voi. Pare o coincidenţa uluitoare. 

— Am veşti proaste pentru tine, Otto. 

— Spune. 

Kuhlmann puse pe masă paharul din care voise să bea. 

— A murit... 

Kuhlmann ascultă cu o expresie impasibilă în timp ce 
Tweed relată pe scurt ce se întâmplase în Suffolk. Se referi 
şi la „autoritatea” misterioasă menţionată de Karin. 

— Vorbea de mine, spuse Kuhlmann întunecat. Acum îmi 
amintesc, Paula, că ai fost la petrecerea de la baza NATO 
din sudul Germaniei când era şi Karin acolo. De aceea eram 
şi eu acolo. Ca s-o protejez, nu venea niciodată în apropiere 
de Wiesbaden. Ne întâlneam pentru câteva minute la o 
petrecere - totul aranjat din timp. Trâncăneam puţin ca 
nişte cunoştinţe. Ea îmi raporta, eu îi dădeam instrucţiuni 
noi. 

— Nu intenţionai să aminteşti de ea ci doar de Stahl, 
comentă Tweed. 

— intenţionat. Ţineam la ea şi era o femeie remarcabilă. 
Vreţi să aflaţi cum am recrutat-o? 

— Aş vrea foarte mult să aud, interveni Paula. 

— Era o lingvistă strălucită. Soţul ei, Victor Rosewater, 
lucrează pentru Serviciul Secret al Armatei Britanice. A fost 


67 


la Wiesbaden de mai multe ori în interes de serviciu. M-au 
invitat la ei acasă. Odată, când am sosit, Karin era singură. 
Mi-a spus că a lucrat pentru BND, la Pullach, lângă 
Munchen... Tweed îi aruncă o privire Paulei. BND era 
contraspionajul german. A insistat s-o las să mă ajute în 
muncă, continuă Kuhlmann. Karin putea fi foarte 
convingătoare. Şi eu aveam nevoie de un agent care să-l 
sprijine pe Stahl. Părea alegerea perfectă. Regret că am 
angajat-o să cerceteze situaţia din Franţa - să lucreze cu 
Stahl. 

— Soţul ei ştia ce face? întrebă Tweed. 

— Victor Rosewater? Am prevenit-o să nu-i spună. Şi din 
acest punct de vedere aranjamentul s-a potrivit. Rosewater 
lipseşte mult de acasă - am bănuit că urmăreşte unităţi IRA 
(Armata  Republicană Irlandeză) care acţionează în 
Germania. 

— În afară de tine şi Stahl mai ştie cineva ce făcea? 
insistă Tweed. 

— Nimeni. Securitatea părea beton armat. 

— De ce n-a implicat cancelarul BND-ul în această 
acţiune? 

Kuhlmann respinse ideea printr-un gest al mâinii. 

— Sunt prinşi până peste cap cu verificarea personajelor 
dubioase care se infiltrează din Estul Europei, de când cu 
unificarea. Şi, nu ştiu pentru ce motiv, cancelarul pare să 
aibă încredere în mine. Dumnezeu ştie de ce. 

— Pentru că eşti atât de demn de încredere, ca un buldog 
care nu renunţă niciodată, spuse Paula şi-i zâmbi cald. Şi 
acum te rog continuă-ţi masa. 

— Vom face tot ce vom putea pentru a descurca acest 
mister, îl asigură Tweed. Dacă vrei să-mi spui cum putem 
să-l contactăm pe Stahl, ne-ar fi de ajutor. E la latitudinea 
ta. 

Kuhlmann scoase un carneţel, rupse o foaie, o puse pe 
coperta de carton ca să nu se imprime nimic, scrise ceva 

repede şi-i dădu hârtia împăturită lui Tweed. 

— Mulţumesc că te-ai oferit să ne ajuţi. Avem nevoie. Ai 
aici adresa actuală a lui Stahl, numele sub care acţionează, 
numărul de telefon. Parola cu care te vei identifica este 
Gamelin. Şi acum, să ne relaxăm, chiar dacă e numai 
pentru o seară. Mâine mă întorc la Wiesbaden. Încă ceva. 
Stahl a raportat că Siegfried a angajat cel mai crud asasin 
de pe tot continentul. Unul cu numele de Kalmar. 

— E un nume nou. 

— Şi pentru mine. Şi Stahl mai spunea că legătura între 
Siegfried şi Kalmar se menţine aici, la Geneva. Şi acum, o 
să termin cina aceasta excelentă... 

La sugestia lui Kuhlmann au plecat separat, aşa cum 
sosiseră. Tweed îl rugă pe chelner să telefoneze după un 
taxi. Paula îl sărută pe Kuhlmann pe obraz şi-i spuse să aibă 
grijă de el. Chiar înainte de a pleca, Tweed se aplecă spre 
neamt şi-i şopti. 

— Avertizează-l pe Stahl să nu folosească un 
radiotransmitător oricare ar fi modul de comunicare cu tine. 
Ar putea fi detectat şi localizat. 

— Ai vreun motiv pentru acest sfat? 

— Am. 

Kuhlmann părăsi restaurantul la zece minute după ce 
Tweed şi Paula plecaseră cu taxiul. Tweed insistase să 
plătească nota. Neamţul nu chemă un taxi. leşi în burniţă, 
prin liniştea şi întunericul Oraşului Vechi. Alese un drum de 
coborâre opus celui pe care-l adusese taxiul până la poalele 
pasajului de sub Catedrală. Mergea în jos pe Grand Rue, 
pustie, şi mintea-i era complet ocupată de moartea Karinei 
Rosewater. Continuându-şi drumul pe alei lăturalnice, era 
tot timpul cu ochii în patru datorită motociclistului care-l 
urmărise mai devreme. 

Nu văzuse nici picior de urmăritor când în cele din urmă 
traversă podul pietonal de pe Rhône, spre Hotel des 
Bergues. Tweed spusese de fapt foarte puţine lucruri, dar 

acum neamţul simţea că rezolvarea crizei depindea într-o 
mare măsură de englez. 


Văzut pe hartă, Bordeaux este un oraş care nu duce 
nicăieri. Conducând prin oraş Newman avu aceeaşi 
impresie: trecea pe o stradă principală care ducea de la 
gara St. Jean către Pullman, hotelul său, şi străduţe înguste 
începeau de pe ambele părţi, radial, ca aripile unor mori de 
vânt. 

Oraşul Vechi era alcătuit din blocuri vechi de cinci sau 
şase etaje, construite din piatră cenuşie. Pereţii pătaţi de 
murdăria adunată de-a lungul vremii nu fuseseră curăţaţi 
de ani de zile. Transperantele atârnau strâmb, sprijinite de 
ferestre ca nişte beţivi. Nicăieri nu se vedea vreo urmă de 
vopsea proaspăt folosită în ultimii zece ani. Unele erau 
ruine nelocuite, pereţi despuiaţi care arătau ca nişte relicve 
după bombardament, dar Newman avea o vagă bănuială că 
era vorba doar de ruinele nepăsării. 

Era ca şi cum ar fi condus printr-o închisoare 
monstruoasă. Frână din nou. Circulaţie pretutindeni, 
autovehiculele umpleau străzile, erau parcate bară la bară 
pe trotuare. Cele mai multe purtau semnele coliziunii - 
şasiuri îndoite, portiere şifonate. Cerul plumburiu se adăuga 
acestei atmosfere dezolante. 

Newman îşi luase o cameră la Pullman, unul din cele mai 
bune hoteluri. Dar îşi mai închiriase o cameră, pentru 
câteva parale, într-o pensiune unde se înregistrase cu un 
nume fals. Tot ce voia baba aia iscoditoare care era 

patroana pensiunii, era plata anticipat. Cumpărase un 
geamantan ponosit de la un magazin murdar cu lucruri de 
ocazie, îl umpluse cu câteva haine din geamantanul lăsat la 
Pullman. Hainele le dusese până la maşină într-una din 
pungile alea de plastic pe care le întâlneşti la tot pasul. 

Faptul că închiriase o cameră la pensiune era una din 
măsurile de precauţie luate. Uciderea lui Francis Carey îl 
determinase să fie circumspect. Acum se îndrepta spre 
locul de întâlnire cu Isabelle Thomas, prietena lui Carey. li 
telefonase la adresa dată de Tweed, căzuseră de acord să 
se întâlnească la un bar ales de Isabelle, barul Rococo, la 
şase după-amiaza. _ 

Îi spusese cum va fi îmbrăcată. Întoarse pe strada al 
cărui nume i-l menţionase, văzu o maşină că iese dintr-un 
spaţiu de parcare de pe trotuar şi se repezi în locul ei. O 
femeie cu blană la gât, la volanul unui Renault, îşi scoase 
capul pe fereastră. 

— Era locul meu, cretinule. Dă-te din drum! 

Newman îi oferi un zâmbet larg. 

— Dreptul primului venit, răspunse. 

Îşi încuie maşina şi aşteptă pentru a fi sigur că tipa nu-şi 
va însoţi insultele de „vătămări fizice” provocate maşinii. 
Dar se mulţumi cu un gest obscen şi se îndepărtă. Ce 
maniere au şoferii ăştia din Bordeaux... 

Barul Rococo era mai select decât se aşteptase; vase 
mari, burduhănoase, cu ferigi verzi te împiedicau să vezi 
înăuntru; pe mese erau feţe de masă roşii, în carouri; 
şorţurile verzi ale chelnerilor erau fără pată. Trecu agale 
printre ferigi şi se opri. Corespundea descrierii, dar fu din 
nou surprins: era atât de atrăgătoare şi de bine îmbrăcată. 
Ar putea fi ea? 

— Isabelle Thomas? întrebă politicos în franceză. 

— Da. Tonul îi era rezervat. 

— În regulă, sunt Alain Dreyfus, continuă el folosind 
parola asupra căreia Paula se înţelesese cu ea de la Londra. 

Pot să şed? 

— Sigur, domnule Robert Newman. Şi putem vorbi 
englezeşte continuă ea în această limbă. 

Era cea de-a treia surpriză. Isabelle zâmbi când îi văzu 
expresia, în timp ce se aşeza în faţa ei. 

— De fapt, v-am recunoscut după fotografiile din presa 
străină. Sunteţi Robert Newman, nu-i aşa? Şi profesia? 

Isabelle încerca din nou să se apere, întrebându-se dacă 
nu făcuse o mare greşeală. Newman îi zâmbi liniştitor. În 
forul său interior îl enerva faptul că-i descoperise 
identitatea reală atât de repede. 

— Sunt Robert Newman, corespondent de presă străin. 
Putem vorbi aici, e un loc sigur? 

— De asta l-am ales ca loc de întâlnire. E devreme. 
Suntem aproape singurii clienţi. Şi, după cum vedeţi, 
perdelele grele din dantelă ne ascund de privirile din 
stradă. 

Era mai mult decât atrăgătoare, era frumoasă, se gândea 
Newman. Avea o coamă de păr roşcat, un gât lung şi 
subţire, o conformaţie frumoasă, ochii verzui şi un ten 
luminos. Era foarte discret machiată: doar o umbră de ruj. 
Şi avea o gură hotărâtă. li făcu impresia unei femei cu 
personalitate, spre treizeci de ani. Ceea ce spusese despre 
loc, era adevărat: nu mai era nimeni în jurul lor. 

— Un aperitiv? sugeră el în timp ce chelnerul se învârtea 
pe lângă ei. 

_ — De ce nu trecem direct la vin? Alegeţi dumneavoastră. 
In ceea ce mă priveşte nu contează ce ne hotărâm să 
mâncăm. 

— O sticlă de Bordeaux roşu, 1979, îi spuse chelnerului în 
franceză. Lasă menu-ul. Comandăm mai târziu. 

— Tragem un mic chef, nu? îl tachină. 

— Am avut o zi lungă şi grea. 

— Aveţi ceva împotrivă să încep să vorbesc despre ce s-a 
întâmplat? 

— Aş vrea s-o faci. Dar mai întâi lasă-mă să te întreb 
ceva. Henri a fost primul tău iubit adevărat? 

— Nu. Expresia feţei i se schimbă. Eram logodită şi urma 
să mă căsătoresc cu un soldat din Armata a Treia. 
Comandantul unui tanc. S-a sfârşit tragic. 

— Vrei să-mi spui acum? 

— Cineva ar trebui să ştie despre generalul Charles de 
Forge. Tonul ei era plin de dispreţ. Joseph Roux era numele 
lui şi ar fi devenit şi al meu. N-am spus asta niciodată, 
nimănui. Poate vreţi să vă îmbogăţiţi experienţa de 
corespondent de presă., E o poveste absolut oribilă. Nu 
vreau să vă stric pofta de mâncare. 

— Am un stomac rezistent. Continuă. 

— Joseph era foarte liber în gândire, o fire independentă. 
De Forge are ceea ce el numeşte fântâna pedepselor... 

— Am auzit câte ceva despre asta. 

— Da? Legăturile dumneavoastră trebuie să fie foarte 
bune. Joseph făcea parte dintr-un grup căruia generalul i s- 
a adresat într-o zi. Lui de Forge îi place să se audă vorbind. 
Îi înjură pe evrei, spunând că ar trebui eliminaţi din viaţa 
societăţii franceze. După ce a terminat de vorbit, a vrut să 
ştie dacă sunt întrebări. Nu trebuie să reacţionezi în nici un 
fel la asta. Dar Joseph a făcut-o. 

— Ce-a spus? 

— Că el credea că e în armată, că politica nu are nimic 
de-a face cu armata. Şi că în orice caz el are doi prieteni 
buni care sunt evrei. A spus că antisemitismul este o 
blasfemie, că este anti-francez. De Forge era livid. A dat 
ordin pe loc! 

Se opri, bău puţin vin şi mâna îi tremură uşor. Apucă 
paharul mai strâns şi avu grijă să-l aşeze pe masă fără să 
tremure. 

— Ce ordin? întrebă Newman şoptit. Dacă vrei să 
continui. 

— Acum că am început... spuse ea hotărât. Imediat l-au 

dus la fântâna pedepselor. Joseph a fost spânzurat în 
fântână de degetele mari de la mâini. Se aplecă înainte, cu 
privirea aprinsă. Vă puteţi imagina ce înseamnă să atârni 
şase ore de degetele mari? Şi Joseph era un bărbat voinic. 

— Oribil. Şi barbar. 

— Aşa menţine de Forge ceea ce el numeşte o disciplină 
de fier. Unii din ofiţerii lui îi spun Bărbatul de Fier. 

— Continuă cu Joseph. Ce s-a întâmplat pe urmă? 

— După şase ore l-au tras din fântână. A stat în spitalul 
militar de la Cartierul General şi apoi a fost eliberat din 
armată cu o pensie mare. 

— In ce stare era? întrebă Newman cu blândeţe. 

— Nu mi s-a permis să-l vizitez în spital. Când s-a întors 
acasă ambele degete erau îngrozitor de umflate şi diforme. 
Doctorul meu l-a examinat şi a spus că va rămâne mutilat 
pe viaţă. Nu se putea face nimic pentru el. Joseph era un 
bărbat foarte activ şi îl reduseseră la o ruină. Asta mi-a 
spus: „Sunt o ruină pentru totdeauna.” 

— Ce-au spus, ce-au făcut părinţii lui? 

— Joseph era orfan.  Locuiam împreună într-un 
apartament. Un ofiţer foarte nesuferit, un anume maior 
Lamy, i-a spus, chiar înainte de a pleca din spital, că dacă 
povesteşte vreodată cuiva ce se întâmplase i se va retrage 
pensia imediat. 

— Cum a reacţionat Joseph? 

— La început a crezut că ne putem căsători şi trăi din 
pensie. 

— Motiv pentru care n-a suflat un cuvânt despre aceste 
atrocități? 

— Nu era numai asta... 

Se opri când chelnerul aduse chefalul la grătar cu cartofi 
natur, pe care amândoi îl comandaseră. Lui Newman nu-i 
plăcea felul în care capul peştelui se holba la el. Îl tăie şi-l 
ascunse sub coadă. 

— Ce spuneai? o îndemnă el să continue. 

— Joseph era foarte conştient de handicapul lui. Credea 
că-l face să arate ca un monstru. Gândul de a fi intervievat 
de reporteri şi fotografiat îl îngrozea. 

Înghiţi şi mai bău puţin vin. Newman simţea că urmează 
ceva şi mai urât. Isabelle mai mâncă timp de câteva 
minute, apoi puse cuțitul şi furculiţa pe farfurie: 

— A făcut o depresiune nervoasă. Erau atâtea lucruri pe 
care nu le putea face. Ştiam că urma să se întâmple ceva 
când n-am mai făcut dragoste. Spunea că nu-mi mai este 
de nici un folos. L-am contrazis şi i-am spus că-i o prostie. 
Intr-o seară, după lăsarea întunericului mi-a spus că se 
duce să se plimbe singur, să bea ceva într-un bar, să înveţe 
să ducă o viaţă normală. Am fost bucuroasă. 

Mai bău puţin vin şi se uită la Newman cum îi umple din 
nou paharul. Îşi făcea curaj să-i spună ceva. Newman n-o 
presă. 

— Joseph m-a minţit cu povestea lui cu dusul la bar. 
Cumpărase pe ascuns două greutăţi de oţel de la o fierărie. 
S-a dus pe un pod peste fluviul Garrone, a ieşit din maşină 
şi-a legat câte o greutate de fiecare gleznă, a reuşit să se 
suie pe marginea podului cu greutăţile atârnându-i de 
glezne, legate cu frânghie, şi s-a aruncat în fluviu. Trupul i-a 
fost scos la suprafaţă de scafandri în timpul nopţii. L-a 
văzut o femeie când s-a aruncat şi a chemat poliţia. Deci, 
vedeţi că generalul de Forge e un criminal. 

— Când s-a întâmplat? întrebă Newman doar ca să zică 
ceva. 

— Acum doi ani. Parcă ar fi fost acum două săptămâni. 
Am trăit doar pentru a mă răzbuna până l-am întâlnit pe 
Henri. Şi acum Henri e mort - ucis de DST. Ce se întâmplă? 

Newman schimbă subiectul conversaţiei, punându-i 
întrebări despre ea însăşi. Locuia din nou cu mama ei într- 
un apartament în Bordeaux. Mama ei era în vizită la nişte 
rude din Arcachon, port şi oraş marin pe coasta Atlanticului, 
la vest de Bordeaux. 

Lucra ca director de vânzări într-o agenţie de publicitate. 
Da, era foarte tânără pentru a deţine o astfel de funcţie, dar 
îşi dăduseră seama că femeile în posturi de director la 
astfel de firme preferă să aibă de-a face cu reprezentantele 
sexului lor. Mai ales atunci când fac reclamă pentru 
îmbrăcăminte şi lenjerie intimă de damă. 

— Probabil că ai un salariu bun, îşi dădu Newman cu 
părerea. 

— Mult mai mare decât majoritatea fetelor de vârsta 
mea. Ceea ce face probabil să am puţini prieteni. 

— Am putea merge în vreun loc izolat unde să putem sta 
de vorbă şi unde să fim siguri că nu trage nimeni cu 
urechea? 

Newman privi în jur. Restaurantul începea să se umple. 
La mesele din apropiere toate scaunele erau ocupate. Se 
miră cu voce tare de ce locul se cheamă bar. 

— Au un bar mare jos; este foarte frecventat. Cât despre 
un loc liniştit... 

Se gândi, studiindu-l pe Newman în timp ce-şi termină 
cafeaua. 

— Spuneam că mama e plecată la Arcachon, şi nu-i 
nimeni în apartament. Am putea merge acolo... 

Pe drum i-a spus că nu-i place să parcheze pe stradă şi la 
propunerea Isabellei înconjurară blocul cenuşiu, până la 
capătul unei alei ce ducea spre o curte interioară. Parcă în 
aşa fel încât maşina să nu fie văzută din stradă. 

Îl aştepta; descuiase una din cele două uşi duble înalte şi 
după ce o închise în urma lui îl conduse printr-o curte 
interioară: Apartamentul se afla la etajul întâi la capătul 
unor scări de piatră pustii. Îşi dădu seama că dă spre stradă 
după ce-l conduse înăuntru. Perdelele din dantelă mascau 
ferestrele înalte. 

— Nu aprinde nici o lumină aici, o preveni el. 

— O.K. Dar de ce? 

— Locul va părea pustiu din stradă. Trebuie să stăm într- 

o încăpere care nu dă spre stradă. 

— Bucătăria. Şi o să putem să bem mai multă cafea. 

După ce-şi dădu trencicotul jos, Newman se cocoţă pe un 
taburet. Purta un costum englezesc tipic pentru oamenii de 
afaceri. Bucătăria era o lume aparte faţă de camera de zi 
cu mobilă veche şi greoaie; în bucătărie găseai aparatură 
casnică de ultimă oră, chiar şi hotă. După ce Isabelle îi puse 
o cană de cafea aburindă în faţă şi se aşeză pe un taburet 
faţă-n faţă cu el, Newman lansă atacul: 

— Câte persoane ştiau de prietenia ta cu Henri? 

— De fapt nimeni. V-am spus că am puţini prieteni. 

— Dar mama ta? 

— În nici un caz ea. Se mişcă. Nu avem aceleaşi păreri în 
multe privinţe. Nu i-am spus niciodată nimic din ce s-a 
întâmplat. N-ar fi fost de acord cu alegerea mea: un 
barman! Îşi încălzi mâinile cuprinzând cana. Avea mâini 
frumoase. Mi s-apărut ciudat că Henri nu era decât barman 
- părea atât de inteligent! Când i-am spus-o a dat din 
umeri, mi-a zis că face o călătorie prin Franţa ca să câştige 
experienţă de viaţă. 

— Vrei să spui că de fapt nimeni pe lumea asta nu ştia de 
tine şi de Henri? 

— Da. Când ieşeam să luăm masa mă ruga să aleg locuri 
în care nu mai fusesem niciodată. Nu l-am întrebat de ce... 

— Cineva l-a trădat pe Henri. Din cele spuse de tine 
rezultă că tu eşti singura care ar fi putut face asta. 

Faţa ei se aprinse ca o flacără. Se holbă la Newman ca şi 
cum n-ar fi putut să-şi creadă urechilor. Newman îi susţinu 
privirea şi continuă: 

— Cât te-au plătit pentru serviciile făcute? 

Mâna i se strânse pe mânerul cănii. O clipă Newman 
crezu că va primi conţinutul cănii drept în faţă şi se pregăti 
să evite această situaţie. 

— Porcule! şuieră cu vocea-i melodioasă. Aş putea să te 
ucid pentru ce-ai spus. De ce, pentru numele lui Dumnezeu, 


77 


de ce spui lucruri atât de îngrozitoare? 

— Pentru că este clar că tu ai trădat. Te-ai agăţat de el, i- 
ai câştigat încrederea - când de fapt tu ai fost tot timpul 
agenţia DST... 

Se ridică repede de pe taburet, ocoli măsuţa şi vărsă 
conţinutul cănii în chiuvetă. Era zveltă, aproape tot atât de 
înaltă ca şi Newman, purta o fustă scurtă care îi punea în 
evidenţă picioarele minunate. Se aruncă asupra lui ca o 
tigroaică. 

Se sculă în picioare la timp căci aruncă cu putere cana să 
i-o spargă în cap. O imobiliză apucându-i braţele, o forţă să 
le lase în lături, surprins de forţa şi agilitatea ei. Incercă să-l 
lovească cu genunchiul în stomac şi Newman primi lovitura 
în pulpă. O tinu imobilizată până când, respirând greu, 
încetă să mai lupte. 

— Şi eşti o actriţă a naibii de bună. Asta recunosc! o 
aţâţă. 

Işi înclină capul cu coama roşcată gata să-l lovească sub 
bărbie. O răsuci la 180 de grade, cu braţele imobilizate în 
lături, capul lui atingându-l pe al ei, cu corpul lipit de 
spatele ei. 

Un iz uşor de parfum îi gâdila nările. Isabelle se destinse, 
incapabilă să mai lupte. Vocea îi devenise stăpânită, plină 
de ură. 

— leşi afară! Nu vreau să te mai văd niciodată. Am crezut 
că eşti prieten... 

— Sunt, spuse liniştit, cu gura lângă urechea ei, dar 
trebuia să fiu sigur de tine. Trebuia să te supun încercărilor, 
până când cedai nervos. Acum te cred. Imi pare rău că te- 
am supărat dar, îţi repet, trebuia să fiu sigur de tine. 

Se relaxă complet în braţele lui. Tonul ei avea o urmă de 
amuzament. 

— Poate ar fi mai bine să-mi dai drumul. Dacă vine 
cineva şi ne găseşte aşa va crede că suntem doi 
îndrăgostiţi. 

— În ceea ce mă priveşte nu e o idee rea. Dar motivul 
vizitei mele este unul legat de profesie. Dacă-ţi dau drumul 
stai cuminte? 

— Dacă trebuie... 

Se întoarse şi-i zâmbi radios, cu ochii plini de lacrimi. Era 
epuizată de emoție şi-şi sprijini capul pe pieptul lui. 
Newman o mângâie pe păr, ea oftă uşurată, eliberându-se 
de toată tensiunea din ultimele minute. Se desprinse din 
braţele lui, fugi spre chiuvetă, deschise robinetul şi-şi stropi 
faţa cu multă apă rece. Se şterse pe faţă, deschise un 
sertar din care scoase o perie, şi cu ajutorul unei oglinzi de 
pe perete îşi pieptănă coama. 

După ce-şi îndreptă ţinuta, Newman împinse cana lui de 
cafea de pe măsuţă spre ea: 

— Eu am băut destul. Restul e al tău. 

Bău lacom, studiindu-l pe deasupra cănii, aşa cum o 
făcuse şi la barul Rococo în timp ce bea vin. După ce goli 
cana îi puse întrebarea care o rodea: 

— Atunci cine crezi că ar fi putut să-l trădeze pe Henri - 
dacă făcea ceva împotriva statului francez? 

— Spune-mi de ce şi-a ales ca loc de muncă barul Miami? 
îi sugeră Newman, cu braţele încrucişate, sprijinindu-se de 
măsuţa dintre ei. 

— N-a spus niciodată. Dar mă întâlneam deseori cu el 
acolo, uneori şedeam la o masă aşteptându-l să-şi termine 
serviciul. Barul este frecventat de mulţi ofiţeri din armata 
franceză. Am avut impresia că-l interesau. 

— Le punea întrebări? 

— Uneori, da. Întrebări inofensive, ca şi cum ar fi vrut să 
fie prietenos. Dacă sunt în permisie? Întrebări de genul 
ăsta. Se încruntă. Mi-am amintit ceva. Cu puţin înainte să 
fie arestat de cei doi de la DST, îi servise pe doi locotenenţi 
francezi. Eram aproape de ei, dar nu mă puteau vedea. Ştii 
cum se întâmpla uneori în barurile aglomerate când 
conversaţia lâncezeşte pentru scurt timp? 

— Înţeleg perfect ce vrei să spui. 

— Aşa s-a întâmplat şi în seara aceea. L-am auzit pe unul 
din locotenenţi spunându-i tovarăşului său că face parte 
dintr-o unitate specială, că în curând va fi la Paris, şi nu în 
permisie. Henri a fost intrigat de această remarcă. 

— Şi eu sunt. Dar de unde ştii că Henri era intrigat? 

Păru dusă pe gânduri, aşa cum şedea cocoţată pe masă, 
legănându-şi picioarele lungi. _ 

— Pentru că ajunsesem să-l cunosc bine. li cunoşteam 
fiecare gest neînsemnat. Henri lustruia un pahar, şi o făcea 
foarte repede. Când locotenentul a făcut remarcă de care 
ţi-am spus, Henri s-a oprit o clipă din lustruit, apoi şi-a 
reluat activitatea, lustruind paharul cu furie. 

— Înţeleg. 

Newman înţelegea mai mult de-atât. Bănuia că a aflat 
cum fusese Carey descoperit. Puţin prea mult entuziasm 
când vorbea cu ofiţerii, punând întrebări nepotrivite. Cineva 
a raportat despre interesul lui. 

— Să mergem pe canapea în camera de zi, propuse 
Isabelle cu ochii cenuşii grei. 

Newman se încruntă când ea stinse lumina în bucătărie 
înainte de a deschide uşa şi o urmă. Părea că o interesează 
persoana lui. Afacerile şi plăcerile nu se amestecau - şi el 
simţea că în ciuda echilibrului exterior, era într-o stare de 
emoție evidentă. Nici nu era de mirare după ce trecuse prin 
ce trecuse. 

Se ţinu în urma ei ca să nu se ciocnească de mobilă, 
până când ochii i se obişnuiră cu întunericul. Isabelle se 
îndreptă spre una din ferestrele înalte, privi în stradă 
printre perdele şi înţepeni. Newman văzu cum silueta ei 
rămase nemişcată, rigidă. 

— Ce-i? întrebă şi se apropie de ea repede. 

— Tipii ăia doi care stau în uşa magazinului. Sunt cei de 
la DST care l-au luat pe Henri. 

— Cum poţi fi sigură? 

— După felul în care se mişcă cel înalt. S-a întors spre cel 
mai scund să spună ceva. Eí sunt, Robert. Pot să-ţi spun 
Robert? 

Newman se uită atent în stradă. Ştia că afară e o 
temperatură polară, la care se adăuga vântul rece. Deci, de 
ce ar sta doi bărbaţi în faţa intrării blocului? Doi prieteni 
care s-au întâlnit din întâmplare? În acest caz s-ar îndrepta 
spre cel mai apropiat bar. Newman privi în susul şi în josul 
străzii înguste. La câteva zeci de metri de locul unde 
stăteau cei doi era parcat un Renault. Cel mai scund dintre 
cei doi care aşteptau îşi înfundă mâinile înmănuşate în 
buzunarul trencicotului cu revere late, îşi strânse umerii şi 
fixă intrarea de vizavi. 

— Ştiu că ei sunt, insistă Isabelle. Eram aproape de ei 
când au venit la Henri. Aşa erau îmbrăcaţi şi atunci. 

— Ştie cineva de la barul Miami adresa ta? 

— Barmanul şef. Odată mi-am uitat o eşarfă de mătase 
acolo. l-am telefonat şi mi-a spus că au găsit-o. Mi-a cerut 
adresa - mai era şi un inel de eşartă, foarte scump, prins de 
ea. M-a pus să repet adresa când m-am dus să le iau. 

— Şi ştia că eşti prietena lui Henri? 

— N-avea cum să nu-şi dea seama. 

— Trebuie să pleci de aici. In seara asta. Poţi să te duci la 
Arcachon să stai cu mama ta? Te duc cu maşina acolo. Vrei 
să-ţi faci bagajul? Urgent! 

— Atâtea întrebări, Robert... 

— Prietenii îmi spun Bob. Ei, spune, poţi? 

— Da. Dar nu cu mama. Sora mea are un apartament 
acolo şi aş putea sta la ea. Lucille, sora mea, este în 
străinătate şi eu am cheile. Agenţia de publicitate 
lâncezeşte pentru moment şi apoi mai am două săptămâni 
de concediu. Aş putea să le telefonez şi să le spun că plec 
la San Trop. Pot să-mi fac bagajul în zece minute, chiar mai 
puţin. 

— Putem ajunge la maşină fără să folosim intrarea 

principală? Ăia nu sunt agenţi DST adevăraţi, sunt mult mai 
periculoşi. Cei de la DST nu umblă să ucidă oameni. 

— Da, Bob. E o ieşire prin spate care dă direct în alee. 
Am cheia. 

— Punctul următor: ai două cuțite ascuţite? Presupun că 
n-ai un palton franțuzesc pe care l-aş putea pune pe mine? 

— Henri a lăsat unul aici. Şi aveţi cam aceeaşi talie. E în 
dulap, în dormitor. Am şi o pălărie dacă vrei. Dacă ţi se 
potriveşte, avem noroc... 

Au intrat în dormitor, au închis uşa şi au aprins lumina. 
Isabelle se îndreptă spre un dulap imens, demodat şi 
scoase un palton închis la culoare, o pălărie moale de fetru 
- amândouă ponosite. Metoda lui Carey de a se da drept 
francez. Newman îşi puse paltonul şi îşi ridică gulerul. Il 
cam strângea la subsuori, dar în întuneric o să meargă. Işi 
îndesă pălăria pe cap şi-şi trase borul pe frunte. 

— Nu-i suficient de mare, hotărî Isabelle. 

— Suficient de mare noaptea. Şi acum, cuţitele. 

Era genul de fată care nu pierdea vremea cu întrebări 
inutile şi asta-l impresionă pe Newman. Deschise un sertar 
în bucătărie, se dădu la o parte şi-l invită să aleagă. Cutia 
de lemn compartimentată, care se potrivea foarte bine în 
sertar, conţinea o colecţie ameţitoare. Alese două cuțite cu 
lama scurtă şi mânere lungi şi le strecură cu atenţie, cu 
lama în jos, în buzunarul interior al paltonului. _ 

— Arată-mi cum să ajung la ieşirea din spate. Intre timp 
fă-ţi bagajele. A, bănuiesc că n-ai o sticlă de vin goală? 

— Doar în coşul de gunoi. Pot s-o curăţ, s-o spăl bine. 

— Umple-o cu apă. O să beau din ea... 

Îl conduse spre ieşirea de serviciu, descuie uşa şi 
Newman se trezi singur pe aleea care ducea în strada 
principală. 


Vântul aspru îi biciuia faţa. Newman se strânse sub 
pălăria pleoştită, împleticindu-se uşor pe trotuar şi fluturând 

sticla pe care o ţinea în mâna stângă. Vântul se înteţi, în 
aer se învârtejeau bucăţi de ziare. Newman se sprijini de un 
zid, clătină sticla şi bău. Merse clătinându-se pe strada 
pustie, spre Renault-ul parcat. 

În spatele lui, cei doi în trencicoturi urmăreau prin 
întuneric mersul lui nesigur. Vântul aproape îi smulse 
pălăria şi Newman o îndesă şi mai mult pe frunte. Se învârti 
în cerc, ca un om beat. Cei doi indivizi se retrăseseră la 
adăpostul intrării magazinului. 

Se împletici spre maşină şi se prăvăli pe pietrele 
pavajului, lângă roata din spate a Renault-ului. Lăsând 
sticla din mână, apucă primul cuţit, înfipse lama adânc în 
pneu, cu mânerul îndreptat în jos, spre pavaj, în direcţia de 
mişcare a maşinii. Apucă cu repeziciune cel de-al doilea 
cuţit şi repetă operaţiunea, înfigându-l alături de primul. 
Vântul rostogolise sticla de lângă el; o apucă de gât şi se 
ridică clătinându-se. Nici urmă de trencicoturi. 

Îşi reluă plimbarea împleticit, înapoi pe drumul pe care 
venise. Încă nu se zărea nici urmă de duşman. Rezistă 
tentaţiei de a se mişca mai repede, ajunse la intrarea pe 
alee, şi clătinându-se în continuare, dispăru din vedere. 

Acum alerga spre intrarea din spate de pe alee; scoase 
din buzunarul pantalonilor cheia pe care i-o dăduse Isabelle 
şi într-un minut fu în apartament. Stătea în picioare lângă 
fereastra camerei de zi; se întoarse când intră Newman: 

— Dumnezeule, ai reuşit! 

Amândoi scrutau întunericul în timp ce străbăteai aleea... 

— Parcă trebuia să-ţi faci bagajul. 

— Sunt gata. Putem s-o luăm la sănătoasa acum? 

— Acum... 

Îşi înfăşură capul cu un şal de mătase care-i ascundea 
coama roşcată. Un palton albastru închis până la gât 
completa transformarea. Ca să nu-i fie frig îşi schimbase 
fusta scurtă cu una albastră până la genunchi. 

— Trencicotul! meu, îi aminti Newman. 

— E în geamantanul meu; plus trusa de bărbierit a lui 
Henri şi pijamaua, pe care le-a lăsat aici - ascunse unde 
mama nu le putea găsi. O să-ţi folosească... 

Aleea era pustie iar ei se grăbiră spre Citroen-ul care era 
în curte. Sigur că au descrierea maşinii, gândea Newman 
furios, şi numărul de înmatriculare. Suficient timp să noteze 
toate astea în vreme ce de Forge îl ducea să vadă fântâna 
pedepselor. Şi cu siguranţă toate informaţiile fuseseră 
transmise falşilor agenţi DST. Mai bine să pui răul în faţă. 

Cu Isabelle alături, ieşi din alee. Newman întoarse maşina 
în direcţia opusă, iar Isabelle avu grijă să nu privească spre 
adăpostul în care se aflau cei doi urmăritori. Newman se 
uită înapoi şi-i văzu pe cei doi alergând spre Renault. 

Cei doi se aruncară în maşină, cel mai înalt porni motorul, 
eliberă frâna şi apăsă piciorul pe acceleraţie. Maşina porni 
în viteză, alergă poate câteva zeci de metri şi pneul roții din 
spate explodă. Renault-ul se învârti, se îndreptă spre 
trotuar, bucăţile de pneu tăiat hârşâind pietrele din pavaj. 
Şoferul înjură. 

Newman văzu în oglindă ce s-a întâmplat. Strada era 
pustie şi vântul şfichiuia parbrizul. Acceleră. Indrumat de 
Isabelle trecu curând de suburbiile oraşului, îndreptându-se 
în viteză pe N 650 către Oceanul Atlantic, către Arcachon. 

— Mama ta are prieteni la Bordeaux care ar putea să le 
spună celor care se vor interesa adresa ei? întrebă 
Newman. 

— Nu. Nu-i plac vecinii, nu le spune nimic despre 
problemele ei. Nimeni nu ştie că are rude în Arcachon. 
Nimeni nu poate spune nimic. 

Se părea că va fi în siguranţă la Arcachon. Newman spera 
să fie. Se întreba dacă poliţia acţionase în urma telefonului 
anonim pe care îl dăduse el la Prefectura oraşului 


1 Din engl. trenchcoat, fr. trench-coat. 

Bordeaux. Telefonase de la poştă, înainte de a-şi continua 
drumul spre barul Rococo. 

Le spusese despre camioneta Berliet care se zdrobise în 
defileu, le indicase locul. Ale cui cadavre le vor găsi 
înăuntru? 


Generalul Charles de Forge şedea pe scaunul cu spătar 
înalt, cu mâinile odihnindu-i-se pe braţe şi-l bombarda cu 
întrebări pe maiorul Lamy, care stătea în picioare în faţa lui, 
dincolo de biroul mare. Era pe înserat şi singura lumină 
care venea de la o lampă de birou, dădea feţei întunecate a 
lui Lamy un contur ascuţit. 

— Mare ghinion cu camioneta Berliet. Newman a scăpat? 

— Doar pentru moment, domnule. Păzim aeroportul, 
principalele gări - o mică armată formată din oamenii 
noştri, în haine civile. Toţi au descrierea lui. 

— Ce-ai făcut cu camioneta? 

— Am avut grijă de ea; cadavrele au fost luate şi duse la 
locul obişnuit. _ 

— Dar spionul ăla, parcă-l chema Henri Bayle? Inţeleg că 
avea o amantă. 

— Apartamentul ei este supravegheat. Sper că voi avea 
veşti privind reținerea ei. După ce va fi interogată - sub 
tortură dacă va fi nevoie - ne vom descotorosi de ea. 

De Forge se ridică, se plimbă în jurul biroului cu mâinile 
la spate. Străbătea încet încăperea lungă, înainte şi înapoi. 

— Trebuie să avem grijă de detalii. Să nu uiţi asta, Lamy. 

— Ce nu înţeleg, domnule general, este de ce aţi fost de 

acord să vă întâlniți cu Newman şi apoi v-aţi răzgândit în 
privinţa lui. 

— Pentru că ştiu să citesc oamenii. Speram ca un articol 
în Der Spiegel, prezentat din punctul meu de vedere va 
ajuta la intensificarea neliniştii şi confuziei din Germania. 
Ulterior a părut ostil. Ca întotdeauna, decizia mea a fost 
logică. Şi acum, mă voi adresa trupelor... 

Comandanții de tancuri adunaţi pentru instrucție, 
primiseră o cină bună. De Forge cita adeseori maxime 
napoleoniene. Una din maximele favorite era „armata 
mărşăluieşte cu stomacul”. Strigăte puternice de bucurie se 
înălţară când de Forge apăru în uniformă, pe platforma 
ridicată de la capătul culoarului. Apoi începu cântecul. 

„Pentru Franţa... Pentru Franţa... Pentru Franţa...” 

De Forge îi linişti ridicând mâna dreaptă, cu palma 
deschisă, cu umărul ridicat. Soldaţii, care săriseră în 
picioare la apariţia lui, se aşezară aplecându-se spre 
înainte. La capătul rândului din faţă, un oarecare locotenent 
Berthier, subţire, bine ras, cu păr blond tuns foarte scurt, îl 
urmărea foarte atent pe comandant. 

— Soldaţi ai Franţei, începu de Forge cu vocea sa 
magnetică. Se apropie timpul acţiunii, Parisul şi nu Berlinul 
va deveni capitala Noii Europe. Indemânarea şi curajul 
vostru vor face acest lucru posibil. Şi nu sunteţi singuri - 
ajutorul pe care-l daţi la strânsul recoltelor ne asigură 
sprijinul fermierilor. În plus avem prieteni sus-puşi la Paris. 
Voi sunteţi bariera de fier, de care se vor sparge căpăţânile 
nespălate ale plevei străine... 

Trebui să facă o pauză căci publicul său izbucni într-un 
strigăt de bucurie şi aplauze asurzitoare. 

Mai vorbi o jumătate de oră, orator născut cu o putere 
irezistibilă. Punctul culminant care produse o adevărată 
explozie, era tipic: 

— Nimic din toate acestea nu este pentru mine, după 
cum bine înţelegeţi. Este pentru Franţa...! 

Primi cele trei minute de aplauze dezlănţuite cu o 
expresie solemnă şi distantă, cu mâinile la spate. Cobori 
apoi de pe platformă dispărând pe o uşă laterală unde-l 
aştepta maiorul Lamy. 

— Ar muri pentru dumneavoastră, domnule general, 
comentă Lamy. 

— S-ar putea să fie nevoie. Acum condu-mă la vila 
domnişoarei Jean Burgoyne. Am nevoie de odihnă activă. 

De Forge era căsătorit dar rareori îşi vizita soţia, pe 
Josette, care locuia într-un apartament luxos din Bordeaux 
unde ţinea „saloane mondene”, adică petreceri pentru 
celebrităţi artistice şi persoane influente. 

De Forge se căsătorise cu ea pentru că era fiica 
ministrului apărării de la vremea aceea. O mişcare care să-i 
asigure ascensiunea în carieră. 

Jean Burgoyne era o englezoaică atrăgătoare a cărei 
vitalitate îl atrăsese pe de Forge când se cunoscuseră la o 
recepţie guvernamentală la Paris. După ce ţinea un discurs, 
avea întotdeauna nevoie de ea. 

În drum spre vilă, şeful Serviciului Secret aruncă o privire 
spre şeful său. De Forge se uita înainte, prezentându-i 
subordonatului său faimosul profil. 

— Faptul că v-aţi referit la prietenii din Paris a fost de 
natură să inspire încredere, domnule general. A fost o 
remarcă înţeleaptă şi adevărată. 

— N-ar fi fost înţelept să mă refer la un aliat şi mai 
puternic, generalul Lapointe, cel mai important membru al 
Cercului Negru, după mine însumi. 

— Lapointe este de o importanţă vitală, fu Lamy de 
acord. 

Puterea militară franceză se baza pe forţa de lovire, 
formidabilul grup de rachete cu rază lungă, bine ascunse în 
silozuri pe un podiş în estul ţării. Şi rachetele erau 
prevăzute cu încărcături nucleare. 

Unul din soldaţii care ascultase cu foarte mare atenţie 
discursul lui de Forge nu s-a întors imediat la cazarmă cu 
camarazii săi. Protejat de frigul siberian, locotenentul 
Berthier se plimba de unul singur pe terenul de paradă. 

În timp ce se plimba, Berthier îşi repeta discursul pe care- 
| ascultase cuvânt cu cuvânt. Avea o memorie excelentă 
dar voia să fie sigur că i se imprimă în minte fiecare 
propoziţie. Atunci cândva veni timpul să raporteze 
conţinutul discursului, voia să ştie totul pe dinafară. 


În dimineaţa următoare Tweed acţionă repede. Paula se 
trezi alături de el în cursa cu numărul SR 951 care-i ducea 
de la Geneva la Basel, oraşul elveţian din nord-vestul ţării, 
unde graniţa franceză se întâlneşte cu cea germană. 

Avionul decolă fix la şapte şi zece dimineaţa şi urma să 
aterizeze la şapte cincizeci şi cinci. Paula observă că nici 
locurile din spatele lor şi nici cele din faţă nu erau ocupate. 
Nu era de mirare: trebuiseră să se scoale la cinci dimineaţa. 
Vorbi cu vocea scăzută. 

— Şi acum vrei să-mi spui de ce în loc să zburăm direct la 
Paris să ne întâlnim cu Lasalle de la DST, ne întâlnim mai 
întâi cu Victor Rosewater, la Basel? 

— Pentru că a fost soţul Karinei. 

Paula scrâşni din dinţi. Cu o seară în urmă îi telefonase 
lui Rosewater la Freiburg unde locuia, şi-l întrebase dacă 
poate să-l întâlnească la Basel. l-a spus că poate ar dori să 
afle de la ea exact ce i se întâmplase soţiei lui, pentru că ea 
fusese cu Karin. Rosewater fusese imediat de acord şi 
hotărâseră să se întâlnească la hotelul Drei Konige. Şi 
acum, după răspunsul lapidar al lui Tweed îşi dădu seama 
că nu-i va mai spune nimic, după ce o instruise să 
telefoneze cu o seară înainte. Ce urmărea Tweed? 

— După întâlnirea cu Rosewater, zburăm direct la Paris, 
spuse Tweed. După ce ai aranjat întâlnirea cu Rosewater l- 
am sunat pe René Lasalle la Paris. Părea foarte nerăbdător 

să ne întâlnim cât mai curând posibil. Evenimentele par să 
scape de sub control, confirmând cele mai negre temeri ale 
lui Kuhlmann. Evenimentele se precipită. 

— Ce evenimente? 

Tweed îi dădu un exemplar din Journal de Genève pe 
care-l cumpărase la aeroport. Titlul cu majuscule îi sări în 
ochi. Citi în franceză dar gândi în engleză. 


RĂZMERIŢE GRAVE LA BORDEAUX. 1 000 DE VICTIME. 


Citi articolul. Grupuri masive de oameni purtând măşti 
Balaclava fuseseră cuprinse de furie, atacând pietonii, 
distrugând magazinele de lângă gara St. Jean şi scriind cu 
vopsea lozinci antisemite pe ziduri. Urmarea ciudată a fost 
că nu s-au operat arestări: poliţia fusese luată total prin 
surprindere. 

Se uită pe fereastră. Zburaseră jumătate din drum 
deasupra lacului Geneva iar acum avionul îşi schimbase 
direcţia spre nord-vest: traversau munţii Jura care arătau ca 
o spinare de balenă, iar crestele erau acoperite de zăpadă. 
Se scutură înfiorată şi-i înapoie ziarul. 

— Ce se ascunde în spatele acestei afaceri? 

— Ar fi trebuit să întrebi „cine” - şi nu am nici o idee. 

Nu-l crezu dar nu spuse nimic. Curând vor ateriza la 
Basel şi-şi făcea curaj să vorbească cu soţul Karinei. Ce 
dracu' ar fi putut să-i spună el lui Tweed? 


În vila izolată, situată la est de Cartierul General al 
Armatei a Treia, de Forge, purtând doar pantaloni de 
pijama, sări din pat şi se îndreptă spre baie. Dădu drumul la 
apa rece şi stătu nemişcat în timp ce apa rece ca gheaţa îi 
şiroia pe trupul zvelt. 

Jean Burgoyne se dădu jos din patul uriaş şi fără grabă îşi 
înfăşură un prosop în jurul trupului gol, deschise uşa şi luă 
ziarul pe care femeia de serviciu îl lăsase pe podea. Se 

aşeză pe marginea patului cu aşternuturile mototolite şi citi 
titlul editorialului. Îşi ridică privirea când de Forge se 
reîntoarse în dormitor, se şterse şi se îmbrăcă rapid cu 
uniforma. Se ridică în picioare, cu o mâna ţinând prosopul, 
cu ziarul în cealaltă. 

Jean Burgoyne avea un metru şaptezeci şi unu şi era cam 
de aceeaşi înălţime cu de Forge; era blondă, avea o 
conformaţie frumoasă şi picioare lungi, frumos modelate. 
Faţa era prelungă cu o bărbie hotărâtă şi un ten fără cusur 
care nu datora nimic fardurilor. Îi dădu ziarul lui de Forge. 
Titlul era legat de răzmeriţele din Bordeaux. 

— Charles, sper că nu are vreo legătură cu tine? îl întrebă 
observându-l cu o privire pătrunzătoare. . 

De Forge aruncă o privire ziarului. li dădu drumul pe 
covorul moale, cât toată camera; ridică braţul şi o lovi peste 
faţă cu dosul mâinii. Se clătină sub lovitură şi căzu peste 
pat. Prosopul se desprinse, lăsând să se vadă trupul bine 
făcut. Privirea ei o fixă pe a lui în timp ce luă prosopul, şi-l 
înfăşură în jurul trupului şi se ridică. Vocea-i era calmă, ba 
chiar reuşi să zâmbească răutăcios: 

— Charles, să nu mai faci asta niciodată. Poţi să fi un 
mare bărbat, dar mă îndoiesc că de Gaulle a lovit vreodată 
o femeie în viaţa lui. Poate că de aceea soţia ta, Josette, nu 
prea vrea să aibă de-a face cu tine. 

Făcu un pas înainte, cu privirea scânteind de mânie. Ea 
ridică un deget ca să-l avertizeze şi spuse cu o voce ceva 
mai mult decât o şoaptă: 

— Am spus niciodată. Şi vorbesc serios. Hai, probabil că 
viermele ăla, maiorul Lamy îngheaţă afară. Te cheamă 
datoria, mon general. 

De Forge ezită, neştiind dacă-şi bate joc de el, apoi 
întorcându-se pe călcâie se îndreptă spre uşă şi se opri 
înainte de a o deschide: 

— Jean, o să-ţi telefonez din nou când voi fi disponibil. 

— Cum vrei... 

Dar de Forge plecase. Un Citroen de lux era parcat afară, 
în faţa vilei din piatră, cu două etaje, înconjurată de 
conifere. Maiorul Lamy se plimba în sus şi-n jos, rotindu-şi 
braţele în jurul corpului, apoi plesnindu-se cu mănuşile în 
mâini peste manta. Era şi mai frig decât cu o seară înainte. 
De Forge se uită spre cer: un tavan jos de nori negri. Părea 
că ameninţă cu o ninsoare. 

De Forge se sui la volan; îi plăcea să conducă cu viteză. 
Lamy se aşeză lângă el iar de Forge porni în viteză pe aleea 
şerpuitoare, împrăştiind pietriş în toate părţile, până când 
ieşiră pe şosea. Apăsă piciorul pe acceleraţie în timp ce 
discuta cu Lamy situaţia generală. Încă îl mai durea prima 
remarcă făcută de Jean; femeile sunt făcute pentru un 
singur scop. N-ar trebui, fir-ar al dracului, să pună niciodată 
întrebări serioase, chiar periculoase. 

— Antrenamentul poate începe de îndată ce ajungeţi la 
Cartierul General, îl informă Lamy pe superiorul său. 

— Asta-i o problemă de rutină. Văd că am început la 
Bordeaux. 

— E doar începutul. Mai urmează Toulon, Marsilia, 
Toulouse, zâmbi Lamy strângându-şi buzele. 

— Pe urmă Lyon, continuă de Forge. Să facem să pară că 
a începui o revoluţie. Şi pe urmă, lovitura cea mare. 
Parisul... spuse el cu satisfacţie. 

În vila Forban, Jean Burgoyne stătea în faţa mesei de 
toaletă şi cu o bucată de vată înmuiată într-un extract de 
plante bun pentru tăieturi, lovituri şi vânătăi, se tampona 
uşor pe locul în care o lovise de Forge. Nu credea că se va 
învineţi dar era mai bine să ia măsuri de precauţie. 

— Şi cred că o mică vacanţă acasă, în Anglia, ar fi o 
tactică bună, reflectă ea cu voce tare. Charles se poate 
chinui puţin din cauza mea. lar eu pot să petrec câteva zile 
în casa unchiului meu din Aldeburgh... 


La opt şi patruzeci şi cinci dimineaţa, Tweed intră grăbit 

în hotelul Drei Konige „Trei Regi” din Basel. Ducea ambele 
geamantane şi le dădu unui hamal, îi dădu un bacşiş 
generos şi-i spuse să le pună bine. Paula era lângă el; şopti: 

— Victor e deja aici. 

Lângă intrarea principală, în faţa recepţiei, era un loc de 
aşteptare frumos mobilat. Un bărbat înalt, bine făcut, 
îmbrăcat cu o haină sport şi pantaloni largi, se ridică dintr- 
un fotoliu adânc din piele, şi se îndreptă spre Paula; o 
salută, o îmbrăţişă şi o sărută pe obraz. 

Tweed îl studia pe englez, care vorbise nemţeşte, una din 
cele câteva limbi pe care şi el şi Paula le vorbeau fluent. 
Tweed bănui că Victor Rosewater se ascundea într-un fel 
chiar şi în Elveţia. 

Trecut de treizeci de ani, după cum aprecie Tweed, 
Rosewater era o persoană neceremonioasă; avea o faţă 
bine rasă şi bătută de vânt, ca a unui om care a petrecut 
mult timp în aer liber. Avea un nas puternic, ochi căprui 
pătrunzători, sprâncene negre şi o claie de păr des, bine 
periat. Un bărbat arătos, cu o personalitate puternică. 

— Acesta este Tweed, făcu Paula prezentările în 
germană. Lucrează în asigurări şi e un bun prieten, 
continuă ea urmând instrucţiunile anterioare ale şefului ei. 

— Asigurări? 

Rosewater ridică din sprâncene o clipă, ca şi cum ar fi 
cerut lămuriri suplimentare. 

— Asigurări, repetă Tweed fără alte detalii, în timp ce-şi 
strângeau mâinile. 

Rosewater avea mâini mari şi puternice. Zâmbi cald şi 
aprobă dând din cap, fără să-l mai întrebe nimic pe Tweed. 
Un examen normal pentru un tip care lucra sub acoperire 
pentru serviciile secrete ale armatei, gândi Tweed. 

— Au o sală de mese plăcută, care dă spre Rhin. Poate 
luăm micul dejun împreună? propuse Rosewater. Am 
condus pe autostradă de la Freiburg, nu-i cine ştie ce 
distanţă, dar am sărit peste masă. Mie mi-e o foame de 

lup... 
Tweed cunoştea încăperea căci mai stătuse la acest 


hotel, dar nu făcu nici un comentariu pe acest subiect. 
Rosewater îi conduse la o masă lângă o fereastră mare care 
dădea într-o terasă închisă, unde vara cei înstăriți se 
întâlneau să bea ceva şi să mănânce. 

Dincolo de terasă curgea repede Rhinul, de culoarea 
noroiului în comparaţie cu Rhânul la Geneva. Un şir de barje 
trase de un remorcher burduhos despica valurile încet, în 
amonte, împotriva curentului. Rosewater, care şedea faţă în 
faţă cu oaspeţii săi, îi spuse Paulei după ce comandară 
micul dejun: 

— Încep să mă obişnuiesc cu moartea Karinei. Cel puţin 
îmi închipui, mă mint, că mă obişnuiesc. Sincer, cred că 
sunt încă în stare de şoc. 

În timp ce vorbea se uita la şirul de barje. 

— Chiar vrei să auzi povestea acum? întrebă Paula. 

— Cred că m-ar ajuta. În momentul ăsta munca mea mă 
supune unor mari tensiuni... Se uită scurt spre Tweed. Nu e 
foarte departe de lumea asigurărilor. Nu-mi dau seama 
dacă mă ajută sau nu. Se uită la Paula. Spune-mi cum s-a 
întâmplat. Ce m-a zguduit cel mai tare a fost când ai folosit 
cuvântul crimă la telefon. De ce Karin? 

— Asta am vrea să ştim, interveni Tweed brusc şi apoi 
tăcu, înghițind o bucăţică din pâinea excelentă de pe masă. 

Paula tocmai începuse să vorbească, ca apoi vocea săi 
se piardă în tăcere. Sorbi încet din cafea şi nu se grăbi când 
îşi unse cu dulceaţă o bucată de pâine. Rosewater îşi 
îndreptase privirile spre celălalt capăt al restaurantului şi 
Tweed privi repede în aceeaşi direcţie. 

O brunetă atrăgătoare, de vreo treizeci de ani, şedea 
singură la o masă lângă perete. Işi încrucişase picioarele 
frumoase iar fusta i se ridicase deasupra genunchilor. Işi 
legăna un picior pe care în acelaşi timp îl mângâia încet cu 
o mână, cu ochii ţintă la Rosewater. Acesta o urmări o clipă 

cu o faţă inexpresivă, apoi îşi întoarse privirea spre Tweed. 
Zâmbi larg cât vorbi, ca bruneta să nu-şi dea seama ce 
spune: 

— Am mai văzut-o pe femeia asta undeva. Cred că am 
fost urmărit, şi doar am fost atent. 

— Poate doar te place, îl tachină Paula. 

Işi dădea seama că pe Rosewater îl găseau multe femei 
atrăgător. Avea un aer în care se ghicea o fire bună şi 
simţul umorului. Vocea lui Rosewater era serioasă. 

— Mă cam îndoiesc. O dată înseamnă întâmplare - de 
două ori semnal de alarmă. Nu ştiu dacă ţi-a spus Paula, 
dar lucrez în Serviciul Secret al Armatei. 

— A menţionat în trecere. N-ai motive să te îngrijorezi, în 
meseria mea trebuie să fiu foarte discret. Uneori am chiar o 
memorie groaznică. 

Sorbi din cafea, lăsând terenul Paulei. Ea era îndreptăţită 
să pună întrebări, dar Rosewater continuă să i se adreseze 
lui Tweed. 

— Spuneai că lucrezi în asigurări? 

— In asigurări, aprobă Tweed şi din nou o lăsă în 
suspensie. 

Paula interveni: 

— Crezi că e momentul potrivit să-ţi spun ce s-a 
întâmplat în Suffolk? Sau nu vrei să auzi detaliile? 

— Spune-mi totul. O să mă simt mai bine după aceea... 

Se întoarse spre ea şi ascultă atent în timp ce ea îi servi 
versiunea prescurtată, omiţând orice referire la Park 
Crescent, aşa cum făcuse şi cu inspectorul şef Buchanan la 
Londra. Ignorându-şi micul dejun, Rosewater o urmări până 
când ea concluzionă. 

— „şi a sosit poliţia şi a preluat afacerea. În cele din 
urmă m-am întors acasă şi am încercat să-mi scot din minte 
această experienţă groaznică. 

— L-ai văzut pe ucigaş? - deşi presupun că purta mască 
Balaclava, întrebă Rosewater. 

— Aveam o vedere bună din vârful bradului. Nu sunt 
sigură, eram prea ocupată încercând să mă ascund de 
bărbaţii aceia cu arme. 

— Inţeleg. 

Rupse o chiflă, puse automat unt şi dulceaţă de portocale 
pe o bucată şi mestecă gânditor. În cele din urmă spuse: 

— Cred că voi face o vizită la Aldeburgh cât de repede 
voi putea. M-am simţit îngrozitor că n-am putut participa la 
înmormântarea ei. Eram implicat într-o misiune foarte 
importantă de verificare a unui posibil suspect - i-aş spune 
sabotor. Eram în Germania. 

— Eu am fost, spuse Paula. Am pus o jerbă şi pentru tine. 
Vrei să-i vezi mormântul? 

— Nu! 

Pentru prima oară Rosewater lăsa să i se vadă emoția. 

— Nu cred că aş putea suporta. Vreau să mi-o amintesc 
pe Karin cum a fost. Poliţia a aflat ceva în privinţa 
mizerabilului care a ucis-o? 

— Nimic, din câte ştim, comentă Tweed. Mă întrebam 
cum ai să poţi veni în Suffolk cât eşti de prins în Germania. 
Ai putea să-ţi iei un concediu, presupun. 

Rosewater se şterse la gură cu şerveţelul, în timp ce 
privirea i se îndreptă spre brunetă. Se uită doar o clipă: încă 
îl mai fixa cu privirea, legănându-şi provocator piciorul. 

— Am o misiune bizară, Tweed. l-ai putea spune misiune 
de vagabondare. Pentru a-i găsi pe cei pe care-i urmăresc 
pot călători oriunde în Europa, adeseori incognito!, ca 
acum. Socotesc că e de datoria mea să trec prin Aldeburgh, 
imediat ce voi putea. 

— Când o vei face, Victor, dă-mi un telefon la acest 
număr înainte de a pleca din Germania, propuse Paula. 

Notă numărul pe un carneţel pe care-l scoase din geanta 
de umăr, rupse foaia şi i-o dădu. 


1 Fără să fie cunoscut; în ascuns; cu nume fals. 

— Dacă sunt plecată, lasă-mi un mesaj pe robot. Dacă 
vrei - dar numai dacă vrei - voi veni cu tine la Aldeburgh. 

— Mulţumesc. O cuprinse pe după umeri. Aş aprecia 
prezenţa ta într-o astfel de călătorie. lţi voi telefona înainte 
de a veni. Se uită spre Tweed: Şi încotro vă îndreptăţi 
acum? Sau întrebarea poate fi etichetată ca indiscretă? 

— Deloc. Spre Londra, minţi Tweed cu uşurinţă. Spui că 
umbli prin toată Europa. Ce părere ai despre tulburările din 
Franţa? Mai concret, de la Bordeaux? 

— Da, Europa este terenul meu de joacă, mai degrabă de 
luptă decât de joacă. Germania este cu predilecție teatrul 
operaţiunilor mele. Cât despre Bordeaux, n-am avut timp să 
citesc nici un ziar. Se uită la ceas. Curând va trebui să plec. 

— Înainte de a pleca, încă ceva: în meseria mea am auzit 
de curând zvonuri despre un asasin care operează pe 
continent. Numele lui e Kalmar, spuse Tweed cu voce joasă, 
aplecându-se peste masă. 

Rosewater adună firimiturile de pe masă cu o mână, le 
strânse în cealaltă şi apoi la puse pe farfurie, studiindu-l pe 
Tweed. 

— Deci ai auzit de el. | se spune Fantoma din Umbră. 
Nimeni nu-i cunoaşte naționalitatea, nimeni nu ştie de unde 
vine, unde stă - dacă stă undeva. Imi aminteşte de o ţintă 
mobilă. Am un sentiment ciudat la gândul că vreodată, în 
munca mea, s-ar putea să-l întâlnesc pe Kalmar. De două 
ori l-am scăpat la mustață. Mi s-a dat o adresă, m-am dus 
acolo şi am descoperit că pasărea zburase deja. 

— Interesant, spuse Tweed ridicându-se; insistă să 
plătească nota. 

— Ţi-ai uitat bricheta, îl atenţionă Paula ridicând-o de pe 
masă când se pregăteau de plecare. 

— Mulţumesc, eşti o doamnă cu spirit de observaţie, 
remarcă Rosewater vârând bricheta în buzunar. 

Paula se gândi că era singurul semn că fusese tulburat de 
povestea ei. Era sigură că nu era genul de bărbat căruia să- 

i scape ceva, în mod normal. 

îndreptându-se spre ieşirea restaurantului, Tweed aruncă 
o privire spre bruneta care încă mai era acolo, în faţa unei 
ceşti de cafea, fumând o ţigară. 

Când trecură pe lângă ea, bruneta îl privi fix, cu 
îndrăzneală, pe Rosewater. E cu siguranţă o femeie 
atrăgătoare, gândi Tweed. A 

Taxiul comandat pentru aeroport aştepta. Işi luară la 
revedere de la Rosewater care o îmbrăţişă pe Paula şi-i 
mulţumi pentru ajutor. Şoferul taxiului deschisese uşa din 
spate şi se pregătea să se suie la volan când Paula îl mai 
privi o dată pe Rosewater: şedea în faţa intrării, înalt şi 
frumos. Tweed urmări privirea Paulei iar Rosewater le făcu 
semne cu mâna. Paula îi răspunse făcând un semn cu mâna 
şi taxiul porni. Paula se uită la Tweed pentru a-i vedea 
expresia feţei. 

— Te gândeşti la ce mă gândesc şi eu. Victor ar fi bun de 
recrutat pentru Park Crescent. 

— Insişti să crezi că-mi citeşti gândurile, o necăji el. Dar e 
deştept; ai văzut cum s-a eschivat la întrebarea mea despre 
Bordeaux. Ar fi trebuit să ştiu la ce să m-aştept, doar este 
ofiţer în Serviciul Secret al Armatei. 

— Mă întreb ce face cu adevărat? 

— Din puţinul pe care l-a spus, se ocupă de acţiuni de 
infiltrare în reţelele Armatei Republicane Irlandeze care 
operează împotriva bazelor britanice din Germania. Şi 
acum, ar trebui să aflăm ce se întâmplă cu adevărat. În 
câteva ore vom fi la Paris, cu Lasalle. l-am telefonat din 
aeroport după ce am aterizat de la Geneva. 

— Mă întreb ce-o fi făcând Bob Newman, cugetă Paula. 

La Arcachon, cam la treizeci de mile la vest de Bordeaux, 
locul de ancorare, de formă triunghiulară, este aproape în 
întregime protejat de furia Atlanticului de o peninsulă 
îngustă care formează o barieră. Singura intrare, spre sud, 
este o deschidere strâmtă între vârful peninsulei şi o insulă. 

Isabelle era bine înfofolită împotriva vântului pătrunzător: 
un trencicot gros, până la genunchi şi o glugă pe care şi-o 
trăsese pe cap. Lângă ea mergea Newman purtând hainele 
noi pe care şi le cumpărase din mai multe magazine locale: 
o beretă neagră, o canadiană închisă la culoare şi pantofi 
sport. Se plimbau pe lângă Casino de la Plage, pe 
promenada pustie expusă vântului care şuiera cu forţă. 
Isabelle arătă spre un debarcader. 

— Debarcaderul Eyrac, de unde pleacă vasele spre Cap- 
Ferret. Mai departe spre est este portul. Se văd vasele la 
adăpost acolo. 

Newman se uită în depărtare, unde o pădure de catarge 
se legăna ca nişte beţivi în bătaia vântului. Cu o seară 
înainte Isabelle îl condusese la un mic hotel lângă gară şi 
apoi o dusese cu maşina la apartamentul surorii ei. 

— Trebuie să pleci azi, Bob? întrebă gânditoare. 

— Absolut. Trebuie să aflu o mulţime de lucruri. Mă bizui 
pe tine că vei sta aici până te voi căuta eu. Cu nici un chip 
să nu te duci nici măcar în apropiere de Bordeaux. 

— Dacă spui tu. 

Îşi scoase bărbia afară, în bătaia vântului, ca să-şi arate 
dezamăgirea. 

— Vara n-ai recunoaşte locul. Vin iahturi luxoase din 
lumea întreagă şi stăpânii lor cei bogaţi. E chiar şi un vas 
ciudat, cu carena despicată în două. 

— Despicată în două? Newman deveni brusc atent. Poţi 

să-l descrii mai clar? 

— Nu mă prea pricep la vase. Tot ce pot să-ţi spun este 
că-i o chestie de lux. 

— Numele? 

— Habar n-am. 

— Cât de des vine aici? insistă Newman. 

— Nu ştiu. Dar pot să-ţi spun că spre deosebire de 
majoritatea vaselor particulare aparţinând unor milionari, 
ăsta nu vine în timpul verii. L-am văzut îndreptându-se spre 
port în diferite anotimpuri. Chiar şi acum, în noiembrie. 

— Şi e ciudat? 

— Foarte. lahturile milionarilor vin aici vara. E atmosferă 
potrivită: fete fără sutiene pe plajă, uneori chiar complet 
goale. Cazinoul este ticsit, ca şi barul de noapte, Etoile. Am 
fost şi eu odată la insistența surorii mele, dar nu mă mai 
duc niciodată. 

— Ce s-a întâmplat? 

— Un lord englez mi-a făcut avansuri insistente. Nu voia 
să accepte nici un refuz. Probabil că în mintea lui, fiecare 
franţuzoaică murea să-i cadă în braţe luminăţiei sale. Ar 
trebui să-mi amintesc numele lui. 

Se îndreptară spre uscat; valurile începuseră să se 
lovească urlând de dig, iar spuma lor era împrăştiată peste 
dig. Forţa valurilor era atât de puternică că Newman ar fi 
putut să jure că digul se cutremură când e lovit de furtună. 

— De obicei nu-i aşa. Cred că ar trebui să ne întoarcem, 
comentă Isabelle. 

— Eu mă duc la maşină acum. Trebuie să mă mişc. 
Rămâi în Arcachon, Isabelle. 

Hotări să-şi ducă argumentele până la sfârşit fără să ţină 
seama de sentimentele ei. 

— Nu uita ce i s-a întâmplat lui Henri, la Bordeaux. Şi ei 
ştiu că tu exişti. 

— Lordul Dane Dawlish, ăsta e bărbatul care mi-a făcut 
avansuri la Etoile, spuse brusc. 

Newman se înapoie în viteză la Bordeaux. Cerul era ca de 
plumb, norii, mânaţi de vânt ca nişte nămeţi de fum 
cenuşiu, se îndreptau spre est. Inainte de a părăsi hotelul 
dăduse un telefon la aeroport şi-şi rezervase un loc pentru 
Paris pe biletul său „open”. Îşi rezervase şi un loc de la 
Paris la Londra. Întâi se va opri la hotelul Pullman ca să-şi ia 
bagajele. Nu-şi făcea probleme pentru geamantanul ponosit 
pe care-l lăsase la pensiune, unde plătise chiria pentru 
camera mizerabilă pe două săptămâni înainte. 

Era aproape de gara St. Jean când nimeri într-un blocaj 
de circulaţie: vehiculele, bară la bară, nu se mişcau. Işi 
consultă ceasul. Mai avea încă timp destul să prindă zborul 
Air Inter spre Paris. Şoferul unei maşini de lângă el îşi 
scoase capul pe fereastră ca să-i vorbească. 

— Nu vă duceti în centru. Sunt probleme acolo. 

— Ce probleme? 

Înainte ca celălalt şofer să-i răspundă se reluă circulaţia 
şi vehiculele începură să se mişte. Newman dădu din umeri. 
Problemele deveneau un mod de viaţă în Franţa. Trecuse 
de Place de la Victoire, când observă că în faţa lui nu mai 
există trafic, ci strada este plină de o mulţime 
amenințătoare. Răsuci volanul, conduse pe o stradă laterală 
şi parcă Citroen-ul departe de strada principală. 

Încuie Citro&n-ul şi alergă înapoi pe drumul pe care 
venise; observă că mulţimea devenise uriaşă. Văzu firma 
unui bar la etajul întâi, şi alergă pe scări; intră într-o 
încăpere aglomerată, comandă un Pernod doar ca să aibă 
un pahar în mână, se strecură printre bărbaţi şi femei care 
trăncăneau agitat până când ajunse la o fereastră care 
dădea spre stradă. 

jos, în stradă, o masă de bărbaţi mascaţi cu măşti 
Balaclava, agitau bastoane şi sticle şi strigau lozinci: Pentru 
Franţa... Pentru Franţa!.. Pentru Franţa? Da !... Evreu? Nu!!! 

Cântecul incendiar continuă. Pentru Franţa? Da. Evreu? 

Nu!!! Cu paharul în mână, Newman continuă să privească. 
Avea impresia clară că totul era organizat. Răzmeriţa spori 
în furie: bărbaţi care se repezeau într-un restaurant, rupeau 
perdelele, răsturnau scaunele cu clienţi aruncându-i la 
podea, fără să ţină seama dacă sunt bărbaţi sau femei. Pe 
străzi se dezlănţuise teroarea. 

După ce au distrus interiorul, bărbaţii s-au revărsat afară 
în căutarea unei noi ţinte. Un bărbat cu un flacon de vopsea 
spray scrise un cuvânt pe ferestrele dinspre stradă; cu 
litere roşii uriaşe, cuvântul Evreu! desfigura sticla. 
Deasupra se află numele proprietarului: Bronstein. 

Newman aprecie că peste două sute de bărbaţi mascaţi 
cu Balaclava umblau de colo-colo pe stradă. Văzu apoi o 
camionetă aparţinând CRS care opri mai sus pe stradă. 
Trupele paramilitare veniseră să reprime mulţimea 
dezlănţuită.  Dezlănţuită? Ceea ce a urmat a fost 
extraordinar. 

Mulțimea aparent sălbatică se împărţi într-o serie de 
unităţi separate. Undeva, un clopot, ca o alarmă stridentă, 
îşi mugea ecoul metalic neîncetat. Un semnal? Un 
avertisment? În loc să se retragă, unităţi din mulţime 
alergară către camionetă de unde începuseră să coboare 
oamenii CRS, îmbrăcaţi în haine negre şi coifuri cu vizor, 
echipați cu bastoane. 

Şapte bărbaţi din mulţime scoaseră pistoale scurte şi 
groase, cu ţeava lungă, şi ochiră camioneta. 

Trupele CRS erau gata să avanseze, când proiectilele 
lansate din pistoale loviră pietrele din pavaj din faţa lor, 
ridicând nori de gaze lacrimogene. Tuşind, cei de la CRS se 
împiedicară, unii frecându-şi ochii vătămaţi cu mâna. O a 
doua unitate înarmată cu pistoale similare ţinti zona neutră 
de stradă pustie dintre trupele CRS şi mulţime. Mai multe 
proiectile atinseră cu precizie zona. Se ridică în aer un fum 
negru. Bombe fumigene. 

Jos în stradă, chiar sub barul în care se afla Newman, un 

operator de televiziune cu o cameră, fu înşfăcat de doi 
bărbaţi şi imobilizat în timp ce un al treilea îi luă camera pe 
care încă n-o folosise. Obiectivul se roti uşor peste ruinele 
magazinelor, restaurantelor, barurilor, evitând gloata. Fără 
imagini ale gloatei. 

După ce termină de filmat, unul din nemernicii care-l 
ţineau pe operator îl lovi pe acesta cu bastonul peste cap. 
Reporterul TV fu aşezat pe marginea trotuarului, dar se 
prăbuşi în rigolă. Camera video îi fu aruncată în poală. 

Alarma stridentă încetase. Mulțimea se mişca în grupuri 
ordonate ca trupele la instrucţie unii evaporându-se pe 
străzi laterale. Alţii se urcau în furgonete mari comerciale, 
care apăruseră din direcţia gării St. Jean. Vehiculele 
părăsiră zona în viteză. 

Brusc strada deveni pustie. Trupele CRS, care-şi 
reveniseră după atacul cu gaze lacrimogene, apărură prin 
perdeaua de fum şi descoperiră că ţintele lor dispăruseră. 
Newman deschise fereastra cu grijă şi auzi tropăitul 
bocancilor celor de la CRS pe mormanele de sticlă făcută 
tăndări. 

Era o privelişte de câmp de luptă după încetarea focului. 

Se făcu linişte în bar când Newman îşi făcu loc prin 
mulţime, ferindu-se, cobori scările în fugă înainte să 
sosească cei de la CRS. Continuă să alerge până ajunse în 
strada laterală unde îşi lăsase maşina. Ajunse, descuie, se 
aruncă la volan şi porni spre aeroport. 


Intenţionase să treacă pe la hotelul Pullman să-şi adune 
cele câteva lucruri, dar hotărî s-o lase baltă. Singurul lui 
scop era să scape viu din Bordeaux. 

Se îndoia că era singura răzmeriţă în plină desfăşurare 
din oraş. Ceea ce văzuse purta amprenta evidentă a unei 
campanii teroriste bine organizate, ale cărei obiective erau 
să bage spaima în populaţie, s-o aducă într-o asemenea 
stare de demoralizare încât să întâmpine cu bucurie orice 

forţă care ar putea aduce un guvern puternic, legi şi ordine. 
Orice le-ar permite să-şi ducă viaţa normal, în pace. Era o 
strategie diabolică. 

Se apropie cu precauţie de aeroport, sigur că vor fi 
urmăritori - chiar falşi agenţi DST. Şi probabil aveau 
numărul de înmatriculare al Citro&n-ului care trebuia 
înapoiat agenţiei de închiriere. Incetini şi aşteptă să-l 
ajungă alte maşini din urmă. La intrarea în aeroport era o 
coadă de maşini din care se revărsau pasageri. Newman 
opri motorul, scoase cheile şi se uită în jur. In apropiere, un 
bărbat în uniformă stătea lângă o limuzină şi aştepta. Pe 
banderola de la şapcă era înscris numele hotelului. 
Newman îşi luă servieta şi se apropie de şofer. Cu o 
bancnotă de cinci sute de franci în mână i se adresă 
vorbind repede: 

— Scuzaţi-mă, mă puteţi ajuta? Pierd cursa de Lyon. 
Trebuie să înapoiez acest Citroen agenţiei de închiriere. Aţi 
putea să faceţi dumneavoastră acest lucru? Făcu cu ochiul, 
problema e că mă aşteaptă cea mai înţelegătoare fată. Nu 
va aştepta şi la cursa următoare... 

— Dar plata? întrebă şoferul cu ochii la bancnotă. 

— Nimic de plată. Am plătit anticipat, ca de obicei. 

— Benzină? 

— Am folosit mult mai puţină decât am plătit deja. 

Newman întinse bancnota îndoită. 

— E mult, dar e cea mai mică pe care o am. Şi face, 
pentru ce mă aşteaptă la Lyon. 

— Plăcerea e de partea mea, domnule... 

Bancnota se topi în buzunarul şoferului care se îndreptă 
spre Citroen, iar Newman se grăbi să intre în aeroport. Işi 
încetini mersul; doi bărbaţi în trencicoturi, cu pălării pe cap, 
şedeau în picioare lângă un bar. Stăteau prea drepţi, mai 
degrabă o poziţie soldăţească. Cu bereta bine trasă pe 
frunte, Newman se îndreptă agale spre punctul de control 
al biletelor, îşi dădu biletul la verificat şi se îndreptă spre 

punctul de îmbarcare pentru cursa de Paris. 

Se relaxă doar când avionul aparţinând companiei Air 
Inter decolă. N-avea intenţia să zăbovească în Paris, va lua 
un avion direct spre Londra, imediat ce va putea. Pământul 
se îndepărta, un câmp neted de segmente verzi şi cenușii. 
Newman spera din tot sufletul că Isabelle va fi în siguranţă 
la Arcachon. 


Sediul central din Paris al contraspionajului francez - DST 
- este amplasat pe o stradă laterală obscură, pe care puţini 
turişti o observă. Asta în ciuda faptului că rue de Saussaies, 
o stradă îngustă şi şerpuită, mai jos de rue de Faubourg St. 
Honoré, se află în apropierea palatului Elys&e, reşedinţa 
preşedintelui Franţei. 

Intrarea, sub forma unei arcade de piatră, duce spre o 
curte pietruită; este păzită de doi poliţişti în uniformă, 
singurul indiciu că astă clădire este cheia pentru apărarea 
Republicii Franceze. 

Tweed şi Paula şedeau în biroul înghesuit al şefului DST, 
care, în picioare, turna cafea în ceşti. René Lasalle era un 
bărbat înalt, greoi, de vreo patruzeci de ani. Un tip plin de 
energie. Puse ceştile în faţa oaspeţilor săi, înconjură 
precipitat biroul şi se aşeză. Il studia pe Tweed pe sub 
sprâncenele groase, prin ochelarii cu ramă de bagă, cu ochi 
vioi care se mişcau în toate părţile. „Un om pentru 
eternitate, dar mai ales pentru situaţii majore de criză”, îl 
descrisese Tweed odată. 

— Mă bucur că ai adus-o şi pe Paula cu tine, începu 

Lasalle. Îi zâmbi cu jumătate de gură: O femeie cu 

experienţă poate observa ceva vital care scapă unui bărbat. 
— Care-i situaţia? întrebă Tweed, decis să asculte 

comentariile gazdei înainte de a face el vreunul. 

— Critică. Curând va fi catastrofală. Pentru Franţa şi 
poate pentru întreaga Europă. 

— De obicei nu eşti aşa de melodramatic. 

— Mai întâi spuneti-mi unde aţi fost voi doi, propuse 
Lasalle. 

— Geneva, apoi Basel. De la Basel, direct aici. 

— Deci Robert Newman acţionează singur la Bordeaux. 

Tweed era rareori luat prin surprindere. Chiar şi acum, 
expresia feţei lui nu trădă nimic. Şi Paula era la fel de 
şocată, şi, punând picior peste picior, încercă să-şi păstreze 
o expresie neutră. 

— Newman e bine? întrebă Tweed liniştit. 

— Acum aş zice că da. Doi din oamenii mei l-au dibuit 
când se îmbarca în cursa Bordeaux-Paris... 

Telefonul începu să sune. Lasalle se scuză şi răspunse. 
Ascultă preţ de o clipă, spuse „mulţumesc” şi închise. 

— Newman se mişcă repede. Am trimis oameni să-l 
aştepte aici, la Orly. A luat un taxi spre aeroportul Charles 
de Gaulle şi acum se află la bordul unui avion spre Londra. 

— Ai spus „acum”, în urmă cu câteva minute, când te-ai 
referit la Newman. De ce? întrebă Tweed. 

— Când a ajuns pe aeroportul din Bordeaux era îmbrăcat 
ca un francez. Ofiţerul operativ care l-a zărit pe Newman îl 
mai întâlnise odată. Pentru mintea mea suspicioasă 
îmbrăcămintea lui sugerează că se ascundea de un 
urmăritor. E posibil? 

— A zburat la Bordeaux cu un angajament de la revista 
germană Der Spiegel pentru a-l intervieva pe generalul 
Charles de Forge. 

Lasalle ridică din sprâncene. 

— Domnul Newman al nostru este un tip curajos. Franţa 

este în pragul unui cutremur. Şi sunt convins că omul care îl 
organizează este generalul Charles de Force, care se crede 
un nou de Gaulle. Aş zice un pseudo de Gaulle. 

— Poţi fi mai explicit? întrebă Tweed. Şi ai aflat de ce 
agentul meu, care acţiona sub numele de Henri Bayle, a 
fost arestat de DST? 

— Fiecare întrebare la timpul ei, te rog. Scuză-mă... 
Răspunse din nou la telefon şi vorbi repede, în franceză. 
Paula prinse esenţialul. Lasalle dădea ordin ca o nouă 
echipă de douăzeci de agenţi DST să plece imediat la 
Bordeaux. 

— Îţi întăreşti forţele la Bordeaux, comentă Paula. Îmi 
pare rău dacă ţi se pare că mă amestec, dar am auzit ce-ai 
spus. 

Lasalle zâmbi. 

— Sigur, presiunea este aşa de mare că şi uitasem că 
franceza ta este mai bună decât engleza mea. 

— Engleza ta n-are nimic. Din nou, îmi cer scuze. 

— Nu-i nevoie, răspunse Lasalle întărindu-şi spusele cu 
un gest al mâinii. Şi acum, întrebările tale, Tweed. Mai întâi, 
când Bayle a fost ridicat de la barul Miami şi mai târziu, 
când a fost ucis la gara St. Jean, în zona Bordeaux nu se 
afla nici măcar un ofiţer adevărat de la DST. Sunt în măsură 
să ştiu - cunosc amplasarea fiecărui agent DST de sub 
comanda mea. Cei care l-au ridicat pe Bayle erau impostori. 

Tonul său, de obicei blând, deveni muşcător: 

— Nu mi se pare amuzant - şi este unul din motivele 
pentru care împânzesc oraşul ăla cu oamenii mei. 

— Şi celălalt motiv? întrebă Tweed. 

— Dă-mi voie să revin la el mai târziu. Eu însumi am ţinut 
legătura cu prefectul din Bordeaux. Poliţia de acolo n-a 
descoperit încă nimic. Dar mi-a spus o istorie ciudată. A 
primit un telefon anonim prin care i se raporta că un 
camion Berliet, de tipul celor folosite de CRS, se găseşte pe 
fundul unui defileu, în afara oraşului. Că înăuntru sunt 

cadavre. O indicație sumară privind localizarea a fost dată 
de cel care a telefonat. 

— Ciudat, cum spui tu, fu Tweed de acord. L-au găsit? 

— Nu! Nu tu camion, nu tu cadavre. Dar au localizat 
podul descris... 

Işi arcui mâna sub formă de cocoaşă: 

— Poliţia a găsit podul, parţial dărâmat, cu unul din pereţi 
prăbuşit în defileu. Făcu o pauză. Au mai găsit şi urmele 
unui vehicul greu cu şenile. Tipul de vehicule folosite de 
armată. Ca să pun punctul pe „i” de către geniştii Armatei a 
Treia. Doar un astfel de vehicul ar putea să ridice şi să 
transporte un camion Berliet. 

— Corespunde cu versiunea lui de Forge? întrebă Tweed. 

— De ce? N-am dovezi solide. Nu există martori. Aşa că 
devine încă unul din incidentele misterioase care se adaugă 
la dosarul lui de Forge întocmit de mine. 

Se uită la Paula şi spuse: 

— Un alt fapt din dosarul ăla este existenţa amantei 
englezoaice a lui de Forge. Locuieşte la vila Forban, lângă 
Cartierul General al Armatei a Treia. O oarecare Jean 
Burgoyne. Vine dintr-un loc din estul Angliei, de care n-am 
auzit niciodată. Verifică în dosar. Aici e. Aldeburgh. 

Paula făcu eforturi să nu aibă un şoc. Incepu să recite un 
întreg volum de fapte: 

— Jean Burgoyne. Frumuseţe blondă. E din Lincolnshire. 
A părăsit sezonul monden pentru că, spunea ea „Societatea 
londoneză e atât de plictisitoare”. Am încheiat citatul. 
Recunoscută ca fiind foarte inteligentă. Puțin sălbatică şi 
neinfluenţabilă. li place viaţa aventuroasă. 

— Vila Forban, repetă Lasalle. Proprietatea lui de Forge, 
folosită ca loc secret de întâlnire pentru membrii Cercului 
Negru. 

— Ce-i asta? întrebă Tweed. Mi se pare mie că ai un 
informator infiltrat în tabăra lui de Forge. 

— Am spus eu asta? se miră Lasalle ridicând din 

sprâncene. Şi acum o să luăm prânzul la un restaurant 
elveţian de lângă Place de la Madeleine. După aceea vă voi 
povesti despre Cercul Negru... 


jean Burgoyne şedea în faţa mesei de toaletă din 
dormitorul ei din vila Forban. Era îmbrăcată doar cu un 
halat de mătase, cu cordonul desfăcut. Presupunea că de 
Forge era pe punctul de a se angaja într-o acţiune 
nebunească. 

Era abia amiaza şi era a doua oară în decurs de 
douăsprezece ore că-i făcea o vizită. Semn că punea la cale 
ceva măreț. Era ca şi cum avea nevoie de ea în momente 
de criză. Pe o măsuţă ovală de lângă fereastră se afla 
servieta din piele, cu documente. 

De Forge ieşi din duş, se şterse cu un prosop şi se 
îmbrăcă repede cu uniforma. Privirea i se opri pe servietă. 
O secundă îngheţă, apoi continuă să se îmbrace. 

În mod obişnuit îi dădea servieta cu documente maiorului 
Lamy înainte de a intra în vilă. Dar întrucât începuse să 
ningă în momentul sosirii, se grăbise să intre şi pusese 
servieta pe masă. Se îndreptă încet spre masa de toaletă; 
ochii lui cu privirea hipnotică îi fixau pe ai ei prin oglindă. 
După o clipă Jean îl ignoră, continuând să-şi ungă faţa cu 
cremă. O apucă de umeri făcând să-i alunece halatul şi să-i 
dezvelească sânii rotunzi. 

— Nu din nou, Charles, îi spuse cu vocea-i uşor răguşită. 
E timpul să pleci. Eu mă duc acasă în Anglia pentru câteva 
zile. Azi. 

De Forge o strânse şi mai tare de umerii frumos modelaţi. 
Jean nu arătase niciodată că i-ar fi fost teamă de de Forge, 
calitate care - bănuia ea - constituia un plus de atracţie 
pentru el. Vocea lui era periculos de liniştită. 

— Am lăsat servieta pe masa de acolo. Acum nu este 
exact în poziţia în care am lăsat-o. Am spirit de observaţie - 
ochiul meu observă orice amănunt... 

— Atunci probabil că-ţi fuge ochiul... 

Îşi înteţi strânsoarea şi degetele i se albiră. 

— Te-ai uitat prin hărtiile dinăuntru cât făceam duş. 

— la-ţi mâinile de pe mine, idiotule, îi răspunse la fel de 
calm. Crezi că mă interesează hârtiile tale idioate? Devii 
paranoic - nu vezi decât spioni peste tot. Şi dacă mă mai 
loveşti o dată îţi dau cu peria asta în cap..., continuă 
liniştită. Apucase mânerul periei cu mâna dreaptă. Şi acum 
şterge-o cu viermele ăla de Lamy şi jucaţi-vă de-a războiul 
ca nişte proşti. 

— De ce te duci în Anglia? întrebă, dându-i drumul din 
strânsoare şi îndepărtându-se de ea. 

— Pentru că aşa vreau, Charles. 

De data aceasta insistase să facă ea prima duş. Acum se 
îmbrăca: îşi puse ciorapii, îşi trase un furou peste cap, o 
rochie neagră, mulată, până la genunchi, pantofi de gală şi 
îşi prinse un şirag de perle la gât. Totul în timp record. 

— De ce vrei să te duci în Anglia? insistă de Forge, 
întotdeauna zbori în alte părţi - ca o libelulă. S-ar putea să 
am nevoie de tine aici. 

— Pentru că vreau să-l vizitez pe unchiu-meu, să-mi văd 
casa. Va trebui să-ţi înfrânezi dorinţa pur şi simplu. Dacă 
eşti disperat, fă-i o vizită Josettei. De când nu ţi-ai văzut 
soţia? Şi când totuşi te duci la ea, îţi iei şi afurisita asta de 
servietă cu documente, iubitule? 

Gura lui de Forge se strânse de furie. Se îndreptă încet 
spre ea. Şi din nou, Jean ridică ameninţător degetul: 

— Nu uita ce ţi-am spus când m-ai lovit data trecută. Am 
vorbit serios. Şi-apoi de ce îţi alegi întotdeauna femei al 
căror nume încep cu litera „J”? 

De Forge îşi dovedi puterea de stăpânire firească şi 
refuză să răspundă ironiei. Işi punea chipiul când cineva 
bătu încetişor la uşă. 

— Intră, strigă Jean ca să arate cine stăpâneşte situaţia. 

Uşa se deschise încet şi în încăpere păşi locotenentul 

Andre Berthier, blond şi atrăgător, ţinându-şi chipiul 
respectuos sub braţ. Avu grijă să se uite direct la de Forge. 

— Scuzaţi-mă, domnule general, dar m-a trimis maiorul 
Lamy întrucât spunea că aţi dorit să vi se reamintească ora. 

— Poate locotenentul doreşte un pahar de şampanie? 
propuse Jean îndreptându-se spre frapiera de lângă patul cu 
aşternuturile răvăşite. 

— Nu doreşte. E de serviciu, replică de Forge rece. 

— Charles, chiar că ai câţiva bărbaţi arătoşi în subordine, 
murmură Jean. 

Îşi trecu palma uşor peste părul blond care-i cădea pe 
umeri, fixându-l pe Berthier; îi studie statura, faţa tânără şi 
puternică. Conştient de privirea ei cercetătoare, Berthier 
fixă peretele din faţa lui. 

— Singurul criteriu de selecție pentru mine este 
competenţa, răspunse de Forge la fel de rece. 

Se îndreptă grăbit spre uşă, şi-şi luă servieta. Remarca ei 
privind servieta în cazurile în care îi făcea Josettei câte o 
vizită îl alertase: chiar lua cu sine servieta în vizitele sale 
ocazionale. 

Furioasă, dar totodată şi amuzată, Jean îl privi cum 
pleacă. Stârneşte întotdeauna puţin gelozia iubitului care 
pleacă, te va păstra în gând. Când auzi uşa de la intrare 
închizându-se, alergă la uşa de la dormitor şi o 
întredeschise. Da, plecaseră. Se duse la telefon, ridică 
receptorul şi formă un număr. 


Fulgii de zăpadă erau purtaţi de vânt şi era un ger polar. 
Lângă limuzina blindată, maiorul Lamy încercă să deschidă 
portiera din spate care părea să fi îngheţat. 

Răsuci mânerul cu mâna-i puternică şi mare şi portiera se 
deschise, iar de Forge, care-şi scuturase zăpada de pe 
uniformă, se urcă în maşină. Berthier se suise lângă şofer, 
iar Lamy urcă lângă de Forge. Limuzina porni în viteză pe 
alee, împrăştiind în jur pietriş. 

De Forge îi aruncă o privire lui Lamy. Şeful Serviciului 
Secret îi amintea adesea generalului de o vulpe, cu faţa 
lungă, maxilarele ascuţite. De Forge închise geamul 
despărțitor dintre ei şi partea din faţă a limuzinei pentru ca 
Berthier să nu-i audă. 

— De ce l-ai ales pe Berthier ca gardă de corp? 

— Pentru că este specialist în mitraliere. Are una lângă 
el. Ţinteşte cel mai bine din toţi în poligon. 

— Kalmar a făcut treabă bună cu spionul ăla, Henri Bayle, 
comentă de Forge schimbând brusc subiectul - tactică 
preferată pentru a-şi descumpăni subalternii. Mă întreb cine 
este de fapt. Cred că tu ştii ceva. 

— Nimic. 

Lamy se uita pe geam. Ninsoarea devenise o perdea 
albă. 

— Păstrează secretul identității sale foarte strict. 
Legătura se face doar telefonic, folosind două cabine 
publice. Plata se face în bilete de bancă elveţiene, puse 
într-un plic, care este apoi pus într-o pungă mică de piele. 
De fiecare dată punguţa de piele se lasă în alt loc, 
întotdeauna o zonă îndepărtată, la ţară; locul este astfel 
ales încât poate fi ţinut sub observaţie mile întregi de jur 
împrejur. 

— Aproape ai crede că are pregătire militară, spuse de 
Forge. In orice caz, face o treabă excelentă şi asta 
contează. 

— Mai e o problemă pe care poate vreţi s-o luaţi în 
consideraţie, răspunse Lamy repede, schimbând subiectul. 
Fondul pentru proiecte secrete e pe sfârşite. Şi avem 
nevoie de mai multe proiectile speciale şi de gazul 
paralizant cu care sunt prevăzute. 

— Nu-ţi face griji. Am primit un semnal codificat de la 
furnizorul nostru. Vom primi curând fonduri, proiectile şi 
gazul paralizant. 

— Când va sosi vasul? 

— Curând. Îţi voi comunica când voi şti data certă. 

— Punctul de preluare rămâne Arcachon, ca şi înainte? 

— Da, Lamy. Mai este încă o sarcină care necesită 
acţiune imediată: vreau ca Jean Burgoyne să fie urmărită 
după ce părăseşte vila. Vreau rapoarte complete: unde se 
duce, cu cine se întâlneşte. Berthier vorbeşte engleza 
fluent. Opreşte maşina şi transmite-i ordinele mele. 

— De ce acum, domnule general? Cum poate Berthier s-o 
urmărească îmbrăcat în uniformă? Îl va recunoaşte. 

— Nu prea te mai duce capul, Lamy... 

De Forge se uită înapoi: motociclişti în uniforme se 
alăturaseră limuzinei, formând ariergardă. Alţii erau în faţă. 
Porniseră imediat ce limuzina lui de Forge ieşise pe poarta 
vilei Forban. Jean Burgoyne se plânsese că nu vrea 
mulţimea de motociclişti zgomotoşi pe proprietate. 

— Curând va pleca la aeroport, continuă de Forge. 
Trimite un motociclist înapoi să stea ascuns şi să 
pândească vila şi apoi s-o urmeze discret când pleacă. 
Poate lua legătura cu Berthier prin radio. Şi acum, ce face 
Berthier: ia o motocicletă, se duce ca vântul la Cartierul 
General şi se schimbă în haine civile. L-am văzut în ţinută 
civilă: poartă o pălărie care-i ascunde părul blond şi 
ochelari de soare sport cu lentile închise la culoare. Dă-i 
nişte bani. Opreşte maşina. ACUM, Lamy!... 

După ce-i spuse lui Berthier să coboare, se dădu şi el jos 
din maşină, vorbindu-i locotenentului foarte repede. Cu 
spatele la de Forge, îşi scoase portofelul şi extrase trei 
hârtii de o mie, în bancnote elveţiene, echivalentul a mai 
mult de o mie de lire sterline. 

— S-a aranjat, raportă imediat ce se cufundă înapoi pe 
locul său. Avea faţa roşie în urma scurtei expuneri la 
intemperiile naturii. 

Automobilul şi escorta se puseră din nou în mişcare. De 
Forge se gândea că va trebui să aranjeze ca şi soţia sa să 
fie pusă sub supraveghere. In cazul în care Parisul operase 

infiltrări în rândul Armatei a Treia, răspunsul nu era decât 
unul singur: mai mulţi spioni. 

— Generalul Charles de Forge este cea mai sinistră figură 
politică pe care a avut-o Franţa în decursul acestui secol, 
spuse Lasalle. 

Paula privi spre Tweed care nu făcu decât să dea din cap 
încurajându-l pe şeful DST să continue. Se reîntorseseră de 
la restaurant şi erau din nou în biroul înghesuit al lui 
Lasalle. 

Paula înţelesese tactica lui Tweed; încă mai era în faza în 
care adună date, înainte de a se întoarce la Londra şi de a 
hotărî cum să-şi desfăşoare forţele. Una din fazele care-i 
deveniseră familiare. 

— Aţâţă opinia publică franceză împotriva Germaniei, 
continuă Lasalle. Dubois, şeful grupării Pentru Franţa, este 
marioneta lui. De Forge este cel care îi indică lui Dubois ce 
puncte de vedere să adopte. E strigător la cer; Germania 
este națiunea cea mai paşnică din Europa. De Forge 
stârneşte o teamă artificială faţă de noua Germanie 
unificată. 

— De ce? Care este obiectivul lui de Forge? întrebă 
Tweed. 

— Să devină următorul preşedinte al Franţei... 

— Un general? Are vreo speranţă? 

Lasalle zâmbi strâmb: Există un precedent - generalul de 
Gaulle... Care a preluat puterea într-un moment de 
necesitate extremă, când guvernul era disperat. 

— Este exact scenariul pe care-l creează din nou cu 
succes de Forge. Dezordine, lupte de stradă. Este evident 
că n-ai înţeles semnificaţia celor petrecute la Bordeaux. 

— De ce la Bordeaux? 

— Ah, Bordeaux! Ai pus degetul pe rană! Vezi tu, oraşul 
Bordeaux a fost martorul a trei momente de criză în Franţa, 
din care două înfrângeri umilitoare din partea Germaniei. In 
1871 când armatele lui Bismarck ne-au înfrânt, au anexat 
Alsacia şi Lorena. În 1914 când guvernul de la Paris a intrat 
în panică a fugit temporar la Bordeaux. Şi mai presus de 
toate, în 1940 când, aşa după cum ştii, primul-ministru, 
Paul Reynaud, a fugit împreună cu guvernul său tot la 
Bordeaux. Şi s-au predat lui Hitler. 

— Tot nu înţeleg de ce de Forge şi-a lansat campania 
acolo. 

— A cerut să fie transferat la comanda Armatei a Treia, în 
parte pentru că este cantonată în apropiere de oraş. De 
Forge foloseşte oraşul Bordeaux ca simbol al umilinţei 
franceze. Ce alt oraş ar fi fost mai potrivit pentru a-şi 
începe campania de răzbunare? Pentru a face din Franţa 
cea mai puternică naţiune de pe continent? 

— Ai spus „în parte”. Care a fost celălalt motiv? 

— Acolo este aproape de prietenul şi aliatul său, 
generalul Lapointe, comandantul forţelor de atac - forţele 
franceze pentru atacul atomic. 

— Şi i s-a aprobat cererea de transfer? 

— Un alt aliat este ministrul apărării, Louis Janin. De 
Forge îl are în buzunar pe Janin. 

— Cu siguranţă preşedintele ar putea face ceva, doar 
trebuie să ştie ce se întâmplă, nu? 

— Eh, preşedintele! Din nou zâmbi strâmb. Preşedintele 
este foarte precaut. Încă nu-i vine să creadă că un simplu 
general l-ar putea provoca. lar Partidul Pentru Franţa îi 
produce îngrijorare datorită popularității crescânde. Dubois 
tună „aruncaţi-i afară pe algerieni, pe arabi”. 

— Nu prea e o împrejurare de forţă majoră la nivel 
naţional, insistă Tweed, hotărât să-l facă pe Lasalle să-şi 
argumenteze afirmaţiile. 

— Dar nici mult nu mai este. Răzmeriţele din Bordeaux. 
Am auzit că acolo oamenii... 

Se întrerupse când intră grăbit un aghiotant şi-i înmână 
lui Lasalle o coală de hârtie mare, scuzându-se pentru că-i 
deranjase. După ce aruncă o privire la oaspeţii şefului său 
ieşi la fel de repede. Expresia liniştită în mod obişnuit a 
feţei lui Lasalle deveni întunecată. Îl privi pe Tweed şi 
spuse: 

— Spuneai că nu sunt împrejurări extreme. Acest fax 
decodificat care tocmai a sosit menţionează răzmeriţe 
puternice la Lyon. Primele rapoarte indică peste o mie cinci 
sute de morţi şi răniţi şi distrugerea centrului oraşului. 
Răsculaţii purtau măşti Balaclava şi nici măcar unul nu a 
fost arestat, trupele C&S au fost ţinute la distanţă cu gaze 
lacrimogene şi bombe fumigene. Cu fiecare oră care trece 
se apropie de Paris. 

— Deci planul funcţionează. 

— Da, Tweed. Planul lui DE FORGE funcţionează. 
Destabilizează Franţa, creând condiţii pentru revoluţie. Cine 
va salva Franţa? Îți dau voie să ghiceşti doar o dată. 

— Povesteşte-mi despre organizaţia Cercul Negru, de 
care pomeneai mai devreme. 

— Cercul Negru - Lasalle îşi desfăcu braţele în semn de 
neputinţă. Se zvoneşte destul de serios că e vorba de un 
club restrâns care pune totul la cale. Cercetările mele 
indică, fără a avea dovezi, că membrii Cercului Negru sunt 
generalul de Forge, generalul Masson, şeful Statului Major, 
generalul Lapointe, Louis Janin - ministrul apărării, aici la 
Paris. Şi Emile Dubois. 

— Alţi membri? întrebă Tweed. 

— Poate încă unul. Cu numele codificat Oiseau (Pasăre)... 

— Pasăre? Un nume cifrat foarte curios. 

— Bănuim că vine şi pleacă; nu numai că îi furnizează lui 
de Forge fonduri pentru finanţarea campaniei sale, dar în 
secret transportă arme moderne, nu în depozitul de arme 
oficial. Poate chiar ucigătoarele gaze paralizante. 

— Ai vreo idee cine ar putea să fie Pasăre? insistă Tweed. 

— Nici una. À propos, nu menţiona cele discutate nimănui 
- nici măcar vreunui ministru al guvernului sau vreunui 
membru al personalului meu. De Forge are spioni 
pretutindeni. 

Tweed era uluit: nu-l mai auzise niciodată pe şeful DST- 
ului vorbind astfel. Paula reacţionă pe un ton tranşant. 

— Deci, de Forge are un partid învingător în mişcare, şi o 
mulţime de oameni se dă cu cel mai tare? 

— Exact. Să sperăm că nu este deja prea târziu - spuse 
Lasalle. 

— Pe de altă parte bănuiesc că şi tu ai informatorii tăi 
bine plasați. Altfel de unde ai putea să ştii atât de multe 
despre ce se întâmplă în tabăra lui de Forge? adăugă Paula. 

Lasalle replică precaut: 

— Am informatori. Dar nu numai situaţia de aici mă 
îngrijorează. Evenimente ciudate au loc în Germania. Un 
grup de extremă dreaptă intitulat Siegfried, acţionează 
ilegal dincolo de Rhin. Asta îl ajută pe de Forge să 
definească noua Germanie ca pe o ameninţare. 

— Nu este nimeni - în afară de preşedinte - cu o poziţie 
suficient de înaltă pe care să vă puteţi bizui? întrebă 
Tweed. 

— Un tip puternic, Pierre Navarre, ministru de Interne şi 
şeful meu. Il detestă pe de Forge, dar atitudinea lui are un 
dezavantaj. Ştiu că preşedintele crede că totul va fi bine 
atât timp cât Navarre va face parte din guvern pentru a-l 
contracara pe Louis Janin, care îi tot spune preşedintelui că 
nu e nici un pericol de lovitură de stat. 

— Deci legile inerţiei. 

— Exact. Inainte de a ajunge la un subiect delicat, mai 

este ceva ce ai vrea să ştii? 

— Da, spuse prompt Paula. Poţi să ne dai date despre 
viaţa personală a lui de Forge? Ar putea fi punctul lui slab. 

Lasalle se ridică, deschise un dulap de lemn care se afla 
în spatele lui fixat în perete şi dădu la iveală un seif. Formă 
combinaţia unui cifru pe care îl ştia doar el, deschise uşa de 
metal, scoase un dosar verde voluminos şi-l puse pe birou. 

— Ţi-a luat ceva timp, remarcă Tweed în timp ce Lasalle 
deschidea dosarul. 

— De Forge începe să devină o obsesie pentru mine, 
recunoscu Lasalle. 

Paula îşi plimbă privirea prin biroul de la etajul întâi în 
timp ce francezul răsfoia dosarul. Mobilierul era vechi - un 
birou ieftin de lemn cu suprafaţa foarte uzată; toate 
birourile erau de asemenea de lemn şi arătau dărăpănate; 
ferestrele ar fi trebuit spălate; nici perdelele nu mai 
trecuseră pe la spălătorie de multă vreme. Şi totuşi când 
intraseră în clădirea veche zărise printr-o uşă deschisă de la 
parter o încăpere plină de computere şi faxuri cu ecrane 
verzi care clipeau. DST era un amestec straniu de vechi cu 
tehnologia avansată. 

Lasalle i se adresă Paulei: 

— De Forge e căsătorit de zece ani cu Josette, o 
pariziancă mondenă. Are un apartament în Bordeaux şi un 
altul aici, la Paris. Tatăl ei i-a lăsat o avere; era ministrul 
apărării când de Forge s-a căsătorit cu ea. Uite poza ei... 

Paula studie poza unei brunete elegante, aşezată picior 
peste picior pe o canapea şi purtând o fustă scurtă care 
lăsa să se vadă picioarele superbe. O doamnă care ştia să- 
şi pună în valoare darurile naturii. 

— Atrăgătoare, inteligentă, ştie ce vrea, ghici. 

— O analiză caracterială excelentă, răspunse Lasalle 
impresionat. Şi doreşte să fie soţia preşedintelui Franţei, 
soţul ei. 

— li este credincios? 

— O, Doamne, nu! De Forge are o poftă insaţiabilă pentru 
lucrurile bune din viaţă. În capul listei pune femeile. Aşa 
cum vă spuneam şi înainte de masă, are o amantă 
englezoaică care îşi petrece timpul la vila Forban, lângă 
Cartierul General al Armatei a Treia. V-o prezint pe Jean 
Burgoyne... 

Paula studie fotografia extrasă din dosar. O recunoscu pe 
fata strălucitoare cu părul blond; Jean Burgoyne şedea pe 
un chaise longue, pe o pajişte, iar pe fundal se vedea un 
desiş de brazi. Purta un pulover albastru mulat care-i scotea 
în relief silueta ispititoare. Gura, destul de mare, i se lărgea 
într-un zâmbet poznaş. 

— Poza este puţin neclară, comentă Paula. 

— A fost făcută în secret cu o lentilă telescopică. 

— Şi presupun că Josette nu ştie de existenţa ei? remarcă 
Paula, formulându-şi ideea cu atenţie. 

— S-o crezi tu! râse Lasalle dispreţuitor, şi se relaxă 
câteva clipe pentru prima oară de când se întâlniseră. Am 
dovezi că Josette este pe deplin conştientă de toate aceste 
fleacuri. Parcă ăsta e cuvântul, nu? 

— Ăsta-i cuvântul, René, spuse Paula şi chicoti. Se 
împacă cu ele? 

— Le ignoră. Ti-am spus că doreşte să rămână soţia celui 
ce va deveni preşedintele Franţei. Este o femeie foarte 
ambițioasă. Are şi ea aventuri, întotdeauna cu bărbaţi care 
i-ar putea fi de folos lui de Forge. 

— E o femeie pe cinste, dacă ăsta-i cuvântul, comentă 
Paula. 

Lasalle extrase o nouă fotografie din dosar: 

— Şi ăsta este maiorul Jules Lamy, şeful Serviciului Secret 
al lui de Forge. Unii spun că este eminenţa cenușie a lui de 
Forge, geniul său rău. Lamy este un fanatic bine întreţinut. 
Se spune că aleargă zece mile pe zi, indiferent de vreme. 

Tweed se aplecă spre Paula ca să se uite la fotografie. Un 
bărbat cu faţă de vulpe, cu trăsături puternice, cu ochi care 

se uitau fix. Paula se strâmbă şi îi înapoie fotografia: 

— Nu-mi place cum arată. N-aş vrea să mă întâlnesc cu el 
pe o noapte întunecoasă. 

— Şi, în sfârşit, acesta este sergentul Rey. Am două 
exemplare, puteţi lua una. Dacă extraordinarul Robert 
Newman se gândeşte să se întoarcă la Bordeaux, mai bine 
să ştie despre Rey. 

— Ce funcţie are? întrebă Tweed, în momentul în care 
Paula se aplecă să vadă fotografia, de asemenea uşor 
neclară. 

Rey purta uniformă şi embleme de sergent. Avea o faţă 
de pitic, era de vârsta incertă, dar ochii îi erau vicleni şi 
duri! 

— Oficial este ordonanța lui de Forge, spuse Lasalle 
furios. 

— De reţinut că este un geniu în ceea ce priveşte 
construcţia de explozivi ascunşi în obiecte cu aspect 
inofensiv. E al dracului de inventiv! 

— Se pare că de Forge s-a specializat în diavoli, remarcă 
Tweed, pe jumătate în glumă, ca să mai destindă 
atmosfera. 

li dădu fotografia Paulei care o vâri cu atenţie în poşeta 
de umăr. Lasalle bătea uşor darabana pe birou, uitându-se 
fix la Tweed. 

— Şi acum ajungem la subiectul delicat. Ştiu cât îţi 
preţuieşti şi câtă grijă ai de agenţii tăi. Henri Bayle, care a 
fost ucis la Bordeaux, a fost ridicat de la barul Miami unde 
lucra, de doi falşi agenţi DST. Raportul autopsiei a sosit prin 
fax. Este foarte amănunţit. 

— Ce spune? întrebă Tweed liniştit. 

— Că a fost strangulat. Ceea ce mă intrigă la acest 
raport... 

Se opri şi se uită scurt la Paula: 

— Sper că nu ţi se pare că o spun cu prea mult sânge 
rece. 

— Deloc, răspunse Paula energic. Avem nevoie de toate 
datele pe care le putem obţine. 

— Patologul menţionează în raport că asasinul este un 
profesionist. E ciudat să folosesc acest cuvânt, dar 
strangularea - explică raportul - a fost rapidă şi foarte 
eficientă: asasinul şi-a apăsat degetele mari ale mâinilor pe 
traheea lui Bayle până şi-a dat răsuflarea. După moarte - şi 
asta-i foarte curios - ucigaşul a vătămat în mod sălbatic 
gâtul victimei. Pare actul unui sadic, al unui psihopat chiar. 

— Mai degrabă încercarea de a masca profesionalismul, 
răspunse Tweed. 

— Se zvoneşte - doar zvonuri, nimic mai mult - că 
ucigaşul este un tip de care am mai auzit: Kalmar. 

— De unde vin zvonurile? 

— Credem că însuşi Kalmar îşi face reclamă, cu scopul de 
a-şi întări reputaţia şi implicit de a-şi mări taxa pentru astfel 
de însărcinări. 

— Originea? 

— Învăluită în mister. Unii spun că ar veni de undeva din 
Europa Centrală, alţii că vine din Est, din zona Balcanică. Ca 
şi cei de la Interpol, nu avem nici o descriere a lui, nici un 


indiciu privind naționalitatea - dar se presupune că 
vorbeşte fluent mai multe limbi străine. Care anume, nu 
ştim. 


— Cu alte cuvinte Rene, ştim al dracului de multe până 
acum despre Kalmar, spuse Tweed zâmbind. 

— Mai devreme sau mai târziu va face o greşeală. 

— După ce va mai lăsa în urmă nişte cadavre, îşi dădu 
Paula cu părerea. 

Tweed se uită scurt la ceasul de la mână şi-şi luă 
paltonul. 

— Trebuie să prindem avionul spre Londra. Îţi mulţumim, 
René, pentru ajutor, pentru informaţii. Ţinem legătura 
îndeaproape. Ne vom ocupa de afacerea asta zi şi noapte. 
Este foarte posibil ca soluţia celor ce se petrec să fie în 

Anglia... 


11 


Pe o noapte furtunoasă de noiembrie toate drumurile 
duceau la Aldeburgh, vechiul oraş bizar în regiunea Suffolk 
- din Marea Britanie. 

De pe aeroportul londonez, unde aterizaseră, Tweed şi 
Paula se grăbiseră să ajungă doar ca să-şi schimbe rapid 
hainele şi apoi se întâlniseră din nou la sediu. Tweed dădu 
mai multe telefoane rapide din biroul său, îi spuse Monicăi 
să rămână pe baricade şi apoi plecă însoţit de Paula, fiecare 
cu o valiză în mână. Se suiră în maşina lui Tweed, un Ford 
Escort, şi ieşiră din oraş, trecură peste câmpiile întunecate 
din Essex şi-şi continuară drumul spre Suffolk. 

Hotelul Brudenell la care au tras era aproape pustiu în 
acea perioadă a anului. 

Paulei i se păru o experienţă ciudată să se reîntoarcă la 
locul groaznicelor întâmplări cu Karin Rosewater, prietena 
ei moartă. Tweed fusese atât de activ, încât ea tăcuse până 
când el o invitase în camera lui spațioasă de la etajul întâi. 
Convocase ceea ce el numea „un consiliu de război” şi 
băură câte o cafea aşteptându-i pe ceilalţi să sosească. 

| se telefonase lui Newman care se întorsese doar de 
câteva ore de la Bordeaux şi Paris. Marler era pe drum şi cu 
el mai veneau - în maşinile lor - alţi doi agenţi SIS - Harry 
Butler şi Pete Nield, care lucrau deseori în tandem. Paula 
puse întrebarea care o rodea, în timp ce-şi sorbeau cafelele. 

— De ce i-ai spus lui Lasalle că soluţia ar putea fi aici, în 
Anglia? 

— Din cauza unui fapt interesant şi mortal - literal 
vorbind. Prietena ta, Karin, a fost strangulată de cineva 
despre care patologul din Suffolk a spus că este un 
profesionist. Mai ţii minte ce spunea raportul autopsiei? 

— Cum aş putea să uit vreodată? 

— Îmi pare rău, dar cred că m-am exprimat prea direct. 
Apoi la Paris, René Lasalle ne-a dat rezultatul autopsiei în 
care legistul din Bordeaux descria felul în care a fost ucis 
Francis Carey în gara St. Jean. Şi a folosit acelaşi cuvânt: 
profesionist. Ba mai mult, a făcut aceeaşi descriere a felului 
în care a fost ucis Carey. 

— Am remarcat într-adevăr, dar m-am gândit că trebuie 
să fie o coincidenţă. Doar nu vrei să spui că... 

— Ucigaşul din Suffolk este acelaşi cu cel din Bordeaux? 
Ba chiar asta vreau să zic. 

Tweed scoase din buzunarul de la piept o broşură cu 
orarul de zbor de la British Airways şi o deschise la o pagină 
cu colţul îndoit. 

— Am luat-o înainte de a pleca de la Park Crescent. 
Asasinarea Karinei Rosewater a avut loc seara. In seara zilei 
următoare Francis Carey era ucis exact în acelaşi fel la 
Bordeaux. Orarul ne indică o cursă BA care decolează de pe 
Heathrow la zece şi cincizeci şi cinci şi aterizează la 
Bordeaux la douăsprezece şi douăzeci şi cinci. Mai există şi 
un alt zbor direct cu o cursă Air France care decolează puţin 
mai târziu şi ajunge la Bordeaux după ora prânzului. 

— Nu cumva îţi laşi imaginaţia s-o ia razna? 

— Faptele pe care ţi le-am prezentat nu au nimic de-a 
face cu imaginaţia. Plus descrierile identice ale tehnicii 
folosite de ucigaş, făcute de doi patologi diferiţi. 

— Kalmar? îndrăzni Paula. 

— Un asasin de mâna-ntâi se mişcă repede. Acţionând în 
Europa, cunoaşte sigur toate rutele, orele de zbor. Totul 
face parte din inventar. 

— Kalmar, repetă ea. Ce nume ciudat. 

— Ales deliberat pentru a-şi ascunde adevărata 
identitate, naționalitatea reală. Un fapt comun celor două 
rapoarte ale anatomopatologilor: asasinul are mâini mari. 

Se opri când sună telefonul. Paula răspunse; spuse „vino 
sus acum” şi închise. 

— A venit Newman. Şi Marler, Butler şi Nield au venit şi 
ei. Bine că ai mai cerut nişte scaune... 

Dormitorul spaţios avea o fereastră boltită largă care 
dădea spre Marea Nordului. Perdelele erau trase dar dincolo 
de ferestre Paula auzea marea tălăzuindu-se şi zgomotul 
valurilor care loveau malul o dată cu începutul fluxului. 

După ce cei patru bărbaţi intrară în încăpere şi îşi găsiră 
locuri, turnă cafea. Ca de obicei, Marler refuză scaunul şi se 
sprijini de un perete, aprinzându-şi o ţigară. 

Tweed nu pierdu nici un moment. Schiţă în câteva 
cuvinte situaţia din Franţa şi Germania, oferindu-le datele 
furnizate de Lasalle şi Kuhlmann. 

— Trebuie să acţionăm urgent. Imediat după ce am ajuns 
în Park Crescent, Lasalle mi-a telefonat. Îi parveniseră noi 
detalii privind  răzmeriţele din Lyon. Spunea că 
evenimentele încep să semene a insurecție. Bănuiesc că de 
Forge aşteaptă doar să apese pe trăgaci - vreo nouă 
întâmplare care-i va oferi scuza pentru a se muta la Paris. 
Ei, Bob, ai aflat ceva cât ai fost la Bordeaux? 

— Am aflat multe. Şi toate confirmă tot ce-ai spus tu... 

Descrise pe scurt tot ce i se întâmplase în timpul şederii 
la Bordeaux: interviul cu de Forge, fântâna pedepselor, cum 
scăpase ca prin urechile acului din urmărirea cu camioneta 
Berliet, ca şi încercările grele prin care trecuse Isabelle. 

— Asta-i, încheie el. 

— E atrăgătoare, Isabelle asta? întrebă Paula curioasă, 
după ce ascultase descrierea lui. 

— Cred că da, replică Newman şi nu mai adăugă nimic. 

O place, gândi Paula. Pare să fie o fată formidabilă. Şi 
probabil şi ea îl place pe Bob. 

— Răzmeriţa aia la care ai fost martor la Bordeaux, spuse 
Tweed practic, pare - după tabloul descris de tine - 
acţiunea unei forţe disciplinate şi nu a unei gloate de 
exaltaţi. Mă refer la modul iscusit în care au manevrat pur 
şi simplu forţele paramilitare abile de la CRS. Pare mai 
curând că sub măştile Balaclava se ascundeau trupe bine 
instruite. 

— Exact asta voiam să spun. A fost impresia pe care am 
avut-o urmărind evenimentele de sus din bar, confirmă 
Newman. 


— Altceva? 
— Unii din participanţii mai neînsemnaţi sunt probabil 
membri ai grupării Pentru Franţa - fermieri, ţărani, 


negustori. Dar crema o constituie oamenii lui de Forge, 
ascunşi în spatele măştilor Balaclava, acum sunt sigur, 
după ce am văzut la Bordeaux. 

— In acest caz situaţia este mai mult decât periculoasă, 
este explozivă. Şi ne-a mai rămas foarte puţin timp. 

Marler vorbi pentru prima oară, în stilul lui degajat şi 
tărăgănind cuvintele: 

— Şi atunci, daţi-mi voie să întreb, de ce ne-am adunat 
cu toţii aici, în acest colţ îndepărtat al Angliei? 

— Pentru că aici a început totul - uciderea Karinei 
Rosewater, încercarea de a le ucide pe ambele femei. De 
ce? Pentru că au fost surprinse în timp ce făceau explorări 
subacvatice la Dunwich. Ceva se întâmplă acolo. 

— Aş putea să vă dau un punct de plecare, continuă 
Marler. În timp ce hoinăreaţi cu toţii prin străinătate, am 
tras o fugă prin zonă - până la Dunwich şi pe urmă ceva 
mai sus spre nord, până la Southold. Am bătut cârciumile. 
Clienţii cârciumilor ştiu o mulţime de lucruri. 

— Deci, ce-ai aflat? 

— Că tipul care finanţează explorarea subacvatică a 
satului ăluia scufundat, Dunwich, e un oarecare lord Dane 
Dawlish. 

— De mai multe ori milionar, reflectă Tweed cu voce tare, 
după ce digeră informaţiile lui Marler. Şi cineva trebuie să-l 
finanţeze pe de Forge - Lasalle a acordat importanţă 
acestui fapt. Va avea nevoie de bani pentru a-i plăti în plus 
pe oamenii lui pentru răzmeriţe, să-şi netezească prin 
generozitate drumul spre Paris. E cu bătaie lungă şi ne 
trebuie o legătură între Aldeburgh şi Bordeaux. Şi n-avem, 
cu excepţia similitudinii între cele două crime. Ne trebuie 
mult mai mult. 

— Deci probabil că ne ajută faptul că m-am învârtit de o 
invitaţie la o partidă de vânătoare pe domeniile lordului 
Dawlish de la Grenville Grange, remarcă Marler. 

— Cum ai reuşit? întrebă Tweed. 

— Luam prânzul la Cross Keys, o cârciumă foarte bună, 
mai în sus, pe faleză. Dincolo de Moot Hall. La masa vecină 
era un grup de indivizi îmbrăcaţi elegant ce dădeau 
impresia că sunt nişte duri. Pălăvrăgeau despre o partidă 
de tir - probă de talere - pe domeniul lui Dawlish. M-am 
băgat în vorbă cu ei, mi-am făcut numărul spunându-le că 
sunt agent de schimb, că sunt în vacanţă, şi că pot să 
nimeresc talerul în slava cerului. Au muşcat momeala - un 
tip greoi, pe nume Brand, a făcut pariu cu mine. „Cinci sute 
de lire sterline”, a zis el. 

— Ce faci ca să câştigi? întrebă Newman. Poate vin şi eu 
la petrecere. 

— Trebuie să ochesc toate talerele în slava cerului. Şi o 
să pierd. N-are nici un rost să-i las să-mi descopere 
măiestria. Vino, dacă insişti: Brand zicea să aduc prieteni 
dacă vreau. Bag seama că Dawlish e un tip foarte sociabil. li 
plac petrecerile mari. 

— Când? întrebă Newman. 

— Mâine. Adunarea la Grenville Grange pe la unsprezece 
dimineaţa. Ei cred că sunt Peter Wood. Am un amic agent 
de bursă în City, pe care-l cheamă aşa. L-am sunat şi l-am 

rugat să mă acopere. Dacă verifică, secretara lui va 
confirma că şeful ei, Wood adică, e plecat în Suffolk. 

Tweed se aplecă spre el: 

— De ce atâtea măsuri de precauţie? 

— E ceva fals în ei. Cu excepţia lui Brand nu prea par la 
largul lor în ţoalele alea stilate. E o gaşcă de atleți spre 
treizeci de ani. 

Tweed scoase din buzunarul de la piept portofelul bine 
garnisit pe care-l purta întotdeauna cu el. Extrase zece 
bancnote de cincizeci de lire şi i le dădu lui Marler 
spunându-i: 

— Ai pierdut pariul. Mi se pare înţelept să nu-ţi scoţi la 
iveală îndemânarea. O altă problemă cu bătaie lungă: 
Dawlish. Dar aici avem o legătură: Dawlish este implicat în 
explorarea subacvatică de la Dunwich. Şi mai sunt şi 
scufundătorii cu butelii de oxigen care au încercat să le 
ucidă pe Paula şi pe Karin. 

— Vin şi eu. Şi-mi folosesc numele meu, hotărî Newman. 

— Dacă ţii morţiş, acceptă Marler dând din umeri. 

— Aşa vreau eu. Din prea mult entuziasm, rânji Newman. 

— Şi eu aş vrea să vin, propuse Paula. Editorul revistei 
Woman's Eye este o prietenă de-a mea. Şi le-ar place un 
interviu pentru rubrica „Bărbaţi celebri”. 

— Cred că exagerăm, se împotrivi Newman. 

— Şi dacă cumva vreunul din ticăloşii care v-au urmărit 
de la Dunwich, cu bărcile pneumatice se nimereşte să fie 
printre personajele întâlnite de Marler la Cross Keys? Te-ar 
putea recunoaşte, o preveni Tweed. 

— Nu sunt de acord, insistă Paula. Nu ne-au văzut decât 
în apă, şi aveam măştile de oxigen pe faţă. E imposibil să 
recunoşti pe cineva care poartă o mască. 

— Dar spuneai că în timp ce voi vă schimbaţi costumele 
de scafandru pe plajă, ucigaşii se apropiau de mal, îşi 
aminti Tweed. 

— Erau prea departe ca să mă recunoască. Şi apoi se 

însera. Se întoarse spre Newman: Aş veni pe contul meu. N- 
o să vă cunosc pe nici unul. Şi apoi voi vă duceţi acolo la 
unsprezece. Eu o să-i telefonez lui Dawlish să fixez o 
întâlnire la amiază. 

— Dacă poţi... 

— Bărbaţii sunt vanitoşi. Bărbaţii care au reuşit în viaţă 
sunt foarte vanitoşi, le place să-şi vadă numele în reviste 
bune. Pun pariu că reuşesc. 

— În aceste condiţii bănuiesc că ar putea fi o idee bună, 
se hotări Tweed cu o oarecare reţinere. Suntem într-o aşa 
criză de timp încât cu cât îl tăiem pe Dawlish de pe lista 
suspecţilor mai repede, cu atât mai bine. 

— Eu aş zice că se potriveşte ca o mănuşă, observă 
Marler. Cu câteva minute mai înainte ai amintit de Lasalle, 
care spunea că cineva îi furnizează în secret arme 
drăguţului general de Forge. Dawlish are fabrici de 
armament. lar una din ele ar putea să se afle în pădure, 
între Snape Maltings şi Orford. 

— De unde ştii? întrebă Tweed tăios. g 

— Aşa cum ţi-am spus, am trecut cu maşina pe acolo. In 
drum spre Orford am trecut pe lângă o potecă care ducea 
în pădure, dintr-un drum singuratic. Zona era împrejmuită 
cu un gard electrificat de sârmă ghimpată, înalt de peste 
doi metri. Pe gard, plăcuţe cu avertismente prietenești: 
„Pericol. Nu vă apropiați!” Plus semnele obişnuite, 
relevante. Tot tacâmul. 

— E cale lungă din Franţa - mai ales de la Bordeaux. 

Tweed clipi, se uită în zare. O auzise pe Paula spunând 
ceva cu o anumită ocazie. Dar ce? Poate îşi va aminti. 

— Cauţi o verigă franceză? întrebă Newman. Ar putea să 
fie una chiar în acest hotel. Când mă apropiam de lift un 
tinerel s-a împiedicat de o treaptă. L-am auzit foarte clar 
murmurând: Merde! Apoi, într-o engleză perfectă, m-a 
întrebat cum poate ajunge în holul hotelului. 

— Descrie-l. 

— Cam treizeci de ani, bine ras, merge foarte ţanţoş. M-a 
surprins, aş fi zis că-i militar. Poartă ochelari închişi la 
culoare, Dumnezeu ştie de ce, acum, în acest anotimp. Îi 
aruncă o privire Paulei şi zâmbi rece. Unele femei l-ar găsi 
arătos. 

— Trebuie să dau o raită prin bar, spuse Paula prompt. 
Pariez că-l găsesc acolo. După ce dau telefon la Woman's 
Eye pentru mâine. 

— Bănuiesc că s-ar putea să fi venit unde trebuie, gândi 
Tweed cu voce tare. 

— Nici nu ştii câtă dreptate ai, îl înţepă Marler. 
Inspectorul şef Buchanan şi sergentul Warden locuiesc aici. 
M-am întâlnit ieri cu Buchanan. 

— De ce mai sunt aici? 

— Şeful poliţiei l-a rugat pe Buchanan să-şi continue 
investigaţiile legate de moartea Karinei Rosewater. Tot 
oraşul ştie de el. 

— Nu-l putem lăsa să ne încurce. Tweed se ridică. Natura 
exactă a amenințării lui de Forge împotriva Germaniei este 
vagă şi deci, cu atât mai periculoasă. În seara asta nu 
putem face mare lucru. V-am rezervat tuturor camere aici. 
Mâine vreau să acţionaţi. 

— Noi ce rol avem? întrebă greoiul Butler. 

Ca de obicei, el şi partenerul său, Pete Nield, tăcuseră tot 
timpul, dar memoraseră fiecare cuvânt spus. 

— Acum ajungeam şi la voi, răspunse Tweed. Sunteţi 
înarmaţi aşa cum v-am sfătuit? 

— Mă bucur că nu poţi să-ţi dai seama, remarcă Nield, 
care era mai vorbăreţ, mângâindu-şi mustata. 

Amândoi bărbaţii purtau pantaloni de doc curaţi şi 
jachete de vânt. Butler aprobă din cap şi scoase din tocul 
de la şold un pistolet automat Walther de calibrul 7,65 mm. 
Nield îl arătă şi pe al lui: tot un Walther. 

— Bine, se declară Tweed mulţumit. Vreau ca mâine să-i 
urmăriţi discret pe Newman şi Marler, până la locul ăla, 

Grenville Grange. Veţi acţiona ca escortă, sprijiniţi-i în caz 
de necazuri. 

— Ne aşteptăm la necazuri de la un om ca Dawlish? 
întrebă Marler sceptic. 

— Cât am fost noi plecaţi, Monica i-a întocmit un dosar, 
înainte de a porni încoace cu Paula, l-am răsfoit. Şi-a 
construit imperiul din nimic şi a folosit metode dubioase. Să 
fiţi foarte atenţi. Paula, vezi dacă poţi afla cine e franţuzul 
lui Newman. E prima adiere din Franţa, aici în Suffolk. 


îmbrăcată cu un taior albastru model Chanel şi o bluză 
albă cu fundă, Paula intră în bar în momentul în care o 
tânără înaltă şi zveltă cu o coamă blondă şi un pahar de 
şampanie în mână se întoarse şi se lovi de ea. 

Paula se feri repede într-o parte, fără ca şampania 
vărsată să-i păteze taiorul. Jean Burgoyne se uită îngrozită 
la taior, dar Paula zâmbi liniştitor. 

— Nu-i nimic. A ajuns pe podea, nu pe taior. 

— Imi pare atât de rău. Sunt pur şi simplu îngrozitor de 
stângace. Sunteţi sigură că nu s-a stricat? E Chanel, nu? 
Arătaţi extraordinar. 

— Nici dumneavoastră nu arătaţi prea rău. Cât despre 
taior, nu-i original, regret, dar mi l-am făcut singură. 

Jean Burgoyne arăta într-adevăr extraordinar: purta o 
rochie verde perfect mulată pe trup care-i punea pe deplin 
în evidenţă silueta minunată. Era prinsă în două bretele 
subţiri, pe umerii goi, superbi. Ochii ei verzui o studiară pe 
Paula; zâmbi cu toată gura. 

— Mă cheamă Jean Burgoyne... 

— Mă cheamă Paula Grey, ziaristă liber profesionistă, 
colaborator la Woman's Eye... 

După o scurtă chibzuinţă, Paula hotărâse că e mai bine 
să spună aceeaşi poveste. Intr-un loc mic ca Aldeburgh nu 
puteai să ştii niciodată cine pe cine cunoaşte. O 
recunoscuse pe blonda strălucitoare imediat şi spera că e 

singură. 

— Cumpăr toate numerele, îi spuse Jean. Pot măcar să-ţi 
ofer un pahar de şampanie? Desigur, dacă eşti - ca şi mine 
- singură. 

— Din întâmplare, sunt. Nu mă aşteptam la o seară 
solitară... 

Paula luă paharul de şampanie şi se îndreptă spre o masă 
liniştită într-un colţ. Era nedumerită. Ce făcea Burgoyne în 
această parte a lumii? Încă o verigă franceză: amanta lui de 
Forge la Aldeburgh. Şi e o fată straşnică! se gândi Paula. Se 
mişca cu graţie şi toţi bărbaţii din bar se uitau după ea. 

Jean mai aduse şampanie şi atunci Paula îl observă pe 
francezul cu ochelari cu lentile închise pe care-l reperase 
Newman. Îşi comandase ceva de băut şi şedea singur, 
foarte drept în scaun. Îi aruncă o privire scurtă lui Burgoyne 
şi apoi se întoarse. Burgoyne se aşeză lângă Paula şi ridică 
paharul: 

— Noroc, Paula! Pot să-ţi spun Paula? Eu sunt Jean. 

— Te rog. Imi face plăcere. 

— Fii binevenită în gaşcă. Bău paharul pe jumătate. Abia 
m-am întors din Franţa, de fapt de la Bordeaux. Am un 
prieten acolo. Unchiul meu, care m-a crescut, locuieşte aici 
în Aldeburgh, într-o casă singuratică - îi place izolarea, şi 
locul e cam pustiu... 

Continuă să vorbească, cu vocea-i joasă şi răguşită, şi cu 
o mână îşi arunca părul pe spate. 

— Părinţii mei au murit într-un accident de maşină când 
eu aveam şase ani. El şi-a asumat sarcina de a mă creşte. 
Acum are optzeci de ani. Tata - fratele unchiului meu - ar fi 
avut optzeci şi doi. Am fost un copil făcut târziu. În Franţa e 
iadul pe pământ. Îi povesteam şi unchiului meu despre 
asta. E încă verde. A fost ofiţer, comandant de brigadă. In 
Serviciul Secret. Zâmbi ştrengăreşte. Scuză-mă, 
pălăvrăgesc întruna despre mine. O să crezi că vreau să te 
fac să-mi iei un interviu. 

— Sincer, nici nu mi-a trecut prin cap. Dar ai constitui un 
subiect excelent. 

— Nu eu, Paula. Din nou zâmbi ştrengăreşte. Când am 
terminat facultatea de drept, la Oxford, mă pregăteam să 
devin avocat, dar n-am pledat niciodată. Un subiect 
excelent, zici? În nici un caz pentru Woman's Eye. Îmi plac 
prea mult bărbaţii. Cred că viaţa mea ţi s-ar părea puţin 
cam prea deocheată. 

— De fapt am un angajament: mâine îl voi intervieva pe 
Lordul Dane Dawlish. l-am telefonat cu câteva minute în 
urmă şi a părut foarte entuziasmat, îi explică Paula. 

Jean îi aruncă Paulei o privire ciudată, apreciativă, bău 
din şampanie şi puse paharul pe masă cu grijă. Paula nu 
spuse nimic; era sigură că din întâmplare apăsase un 
buton. 

— Eram la o petrecere la Grenville Grange când l-am 
cunoscut pe prietenul meu francez, spuse Jean încet. 
Trebuie să te fereşti de Dawlish. Eşti atrăgătoare şi o să-ţi 
facă avansuri. 

— Aşa ţi s-a întâmplat ţie? 

— Poţi să mai spui o dată. E ca şi cum ar trebui să te lupţi 
cu un lup. Mult noroc. Să-ţi pui multe haine pe tine. 

Paula încercă să-şi păstreze o figură inexpresivă în 
momentul în care observă un bărbat înalt şi arătos care 
intra în bar. Era Victor Rosewater. 

Toate drumurile duceau la Aldeburgh... 

Domeniul Grenville Grange era cocoţat pe o peninsulă 

care înainta în râul Alde, la câteva mile de Aldeburgh. În 
seara aceea, lângă lken Church, erau toate luminile 
aprinse. Lordul Dane Dawlish era în încăperea ce-i servea 
drept birou; şedea în spatele unui birou Queen Anne şi 
vorbea cu Joseph Brand. Dawlish era de înălţime medie, un 
bărbat puternic, spre şaizeci de ani. Avea un gât ca de taur 
şi un cap aproape pătrat. Favoriţii cenuşii şi deşi îi ajungeau 
mai jos de urechi; nu purta barbă sau mustăţi; nasul şi 
maxilarul proeminent erau foarte bătăioase. lradia energie 
fizică şi era foarte agresiv în atitudine: „N-am ajuns unde 
am ajuns fiind politicos cu cei care mi-au stat în cale”, era 
una din maximele lui favorite. 

— L-ai verificat pe tipul ăsta, Peter Wood, care vine 
mâine la o partidă de tir? întrebă pe un ton poruncitor. 

— Am telefonat la biroul lui din Londra. Secretara mi-a zis 
că şeful ei nu-i acolo, că e plecat în Suffolk. 

— Deci s-ar putea să fie adevărat. 

Brand îşi strânse buzele groase. Era un omuleţ cu umeri 
laţi, care cântărea cam o sută de kilograme şi considera că 
fiecare om este un potenţial duşman. Şedea pe un scaun 
faţă-n faţă cu şeful său şi cu o mână mare bătea darabana 
pe genunchi. Trecuse de patruzeci de ani. Avea capul 
tuguiat ca o pară care se termina cu o bărbie plină sub o 
gură mare. 

— Ce alte informaţii ne mai trebuie? întrebă Brand. 

— Orice informaţii putem obţine. E un străin care s-a 
băgat în vorbă cu tine la cârciumă. Vreau să ştiu cine se 
perindă prin casa mea. Şi apoi un pariu de cinci sute de lire 
sterline înseamnă să arunci banii. 

— Agenţii de bursă câştiga o mulţime de bani, protestă 
Brand. Isuse, doar ştiu bine, trăiesc din comisioane. 

— Şi de pe urma paraziţilor ca tine care fac speculaţii la 
bursă, ceea ce eu nu fac. 

Atins la coarda sensibilă, Brand uită cu cine stă de vorbă. 
Cuvintele îi ieşiră din gură chiar în momentul în care îşi 

dădu seama ce greşeală face: 

— Cel puţin eu nu risipesc banii în toate părţile pe 
femei... 

Dawlish bătea încet darabana pe birou cu degetele-i 
păroase. Zâmbetul lui nu era deloc plăcut. Ochii lui fi fixară 
pe Brand. 

— Uiţi un lucru: pentru banii mei sunt foarte bine 
răsplătit. Şi cred că uiţi cu cine vorbeşti. Poţi fi foarte uşor 
înlocuit, Brand. Tipi de doi bani ca tine găsesc foarte uşor. 

— Sunt obosit, domnule. Lucrez de azi dimineaţă de la 
ora cinci... 

— Şi ce-ai făcut în timpul ăsta? întrebă Dawlish brutal. 

— informatorul meu de la hotelul Brudenell mi-a raportat 
o mulţime de sosiri astăzi. Şi e noiembrie. Unul din cei care 
au venit e Robert Newman, corespondentul de presă 
străin... 

— Despre care mi-a spus tipul ăsta, Peter Wood, când mi- 
a dat telefon, sub pretext că vrea să-mi mulţumească 
anticipat pentru participarea la vânătoare. De fapt, a sunat 
doar ca să întrebe dacă poate să-l aducă pe Newman. Cum 
îţi spuneam... 

— Altul pe care l-am verificat pentru dumneavoastră, 
spuse Brand în grabă. 

— De ce dracu' mă întrerupi? O mulţime de persoane 
care să se intereseze brusc de mine - şi e un moment 
hotărâtor, în caz că ai uitat. 

— Ar putea fi o coincidenţă... 

— Am supravieţuit doar pentru că n-am crezut în 
coincidente. Pe lângă toţi indivizii ăştia, vine să-mi ia un 
interviu o oarecare Paula Grey. La telefon avea o voce sexy. 
Poate mă aleg şi eu cu o răsplată, adăugă Dawlish şi gura i 
se lăţi într-un rânjet vulgar. Transportul de arme e pregătit? 

— Jumătate din marfă e gata. Restul va ajunge la punctul 
de colectare curând. 

— Şi sper că urmăreşti îndeaproape prognoza meteo 

pentru Golful Biscaya. E posibil ca drumul spre Arcachon să 
fie o mare problemă. 

— Înregistrez prognoza meteo la fiecare oră, îl asigură 
Brand pe şeful său, cu un sentiment de uşurare pentru că 
părea într-o dispoziţie mai bună. 

— S-au terminat, presupun, reparaţiile la catamaran? 

— Am vorbit azi cu comandantul vasului. Catamaranul va 
fi în formă. 

— Ar fi de preferat... 

Dawlish se ridică şi se îndreptă spre fereastra mare din 
spatele biroului. Şedea cu spatele la Brand scrutând 
pajiştea care cobora în pantă domoală până la marginea 
râului Alde. 

La lumina lunii se vedeau nori de furtună care se adunau 
mânaţi de vânt dinspre est, adică dinspre Marea Nordului. 

Dawlish, a cărui siluetă era proiectată pe perdea de 
lumina lămpii aprinse, stătea atât de nemişcat pe 
picioarele-i groase, încât părea un Buddha. Brand nu mai 
întâlnise niciodată pe cineva care putea să stea atât de 
mult timp nemişcat. Lui Dawlish nu-i era teamă de acţiuni 
ostile pe domeniu, întâi pentru că fuseseră lăsaţi în 
libertate câini lupi care patrulau peste tot, şi apoi pentru că 
ferestrele erau făcute din sticlă rezistentă la gloanţe. Brand 
îndrăzni să-i întrerupă gândurile vrând să-i demonstreze cât 
e de meticulos. 

— A mai sosit cineva la Aldeburgh: Jean Burgoyne; a fost 
văzută în barul hotelului Brudenell. 

Dawlish reacţionă cu totul neaşteptat pentru Brand. Se 
răsuci brusc, cu ochii scăpărători, furios: 

— Ce mama dracului face aici? Toate astea se întâmplă 
exact când ne apropiem de ceea ce spunem că e momentul 
decisiv: cel mai mare transport de până acum. Plus o 
grămadă de bani pentru prietenii noştri din Franţa. 

— Burgoyne are un unchi la Aldeburgh, spuse Brand pe 
un ton împăciuitor. Uneori îl vizitează... 

— Ce dracu' ţi-ai pierdut şi bruma de minte pe care o mai 
aveai? Jean Burgoyne are un unchi, care a fost comandant 
de brigadă în Serviciul Secret al Armatei. Fir-ar să fie! Încă o 
coincidenţă... 

Dawlish se îndreptă în grabă spre biblioteca până în 
tavan, apăsă pe un buton şi dădu la iveală un bar ce fusese 
ascuns în spatele bibliotecii. Îşi turnă un Scotch mare şi-l 
bău pe tot fără să-i ofere şi lui Brand. 

— Unchiu-său are optzeci de ani..., îndrăzni Brand. 

— Şi drumul deschis înapoi la Ministerul Apărării. Incep să 
am sentimentul că sunt încolţit. Întotdeauna până acum, 
sentimentul ăsta a însemnat necazuri. Îi dădu paharul lui 
Brand: Mai dă-mi unul. Mare. Mâine va trebui să ne luăm 
măsuri de prevedere. Vezi să aranjezi să fie oameni 
pregătiţi să folosească elicopterul. Să fie înarmaţi. S-ar 
putea să fie nevoie să urmărească pe cineva, poate chiar 
să-i vină de hac. 

— Ar putea fi periculos, îl avertiză Brand dându-i înapoi 
paharul plin. Încă o moarte după ce i s-a întâmplat Karinei 
Rosewater... 

— În lumea asta, ca să reuşeşti, trebuie să rişti. 

— Am mai aflat ceva azi: mai stă cineva la Brudenel.... 

— Nu te juca cu mine, Brand. Cine? 

— Inspectorul şef Buchanan de la CID şi nedespărţitul său 
tovarăş, sergentul Warden. 

— Aşadar, dacă simţim că e vreun pericol, s-ar putea să 
aibă loc un accident fatal la vânătoare. Şi vina pusă pe unul 
din oaspeţi, conchise Dawlish şi-şi termină băutura. 

În barul hotelului Brudenell, Jean Burgoyne se pregătea 
să plece. Îi spusese Paulei că ar fi mai bine să se ducă 
acasă şi-i dăduse adresa şi un număr de telefon. 

— Conversaţia cu tine mi s-a părut extraordinar de 
relaxantă, spuse cu un ton cald. Promite-mi, te rog, că ne 
vom mai întâlni să stăm de vorbă, în curând. S-ar putea să 
fie nişte probleme pe care aş vrea să le discut cu tine. 
Fireşte, dacă nu mă consideri îngrozitor de plictisitoare, 
adăugă în grabă. 

— Orice numai plictisitoare nu, răspunse Paula. Nu ştiu 
cât mai rămân pe aici, dar îţi voi telefona şi ne vom vedea. 

— Te rog să nu crezi că vreau să obţin interviul, accentuă 
Jean îngrijorată. 

— Ştiu. O să ne întâlnim, repetă Paula. 

Imediat după plecarea lui Jean, Victor Rosewater se 
îndreptă spre Paula, care se gândi din nou că Victor e un 
bărbat arătos, îmbrăcat cu o jachetă sport în carouri şi cu 
pantaloni gri cu dungă bine călcată. Dar era tras la faţă şi 
zâmbetul îi era forţat. Paula îl invită să ia loc lângă ea. 
Victor avea un pahar cu suc de portocale în mână pe care-l 
puse pe masă: 

— Am spus că o să vin aici, dar tu erai ultima persoană 
pe care speram să am norocul s-o întâlnesc, începu. 

— De ce nu mi-ai telefonat? Eşti în permisie? 

— Voiam să te sun de aici. M-am grăbit să prind avionul. 
Şi, aşa cum spuneam la Basel, misiunea mea necesită 
hoinăreală multă. Am venit aici pentru că aici a murit Karin. 

— Şi crezi că e o idee bună? întrebă ea liniştit. 

— Nici o forţă din lume nu mă poate opri să aflu cine a 
ucis-o. Soluţia trebuie să fie aici. De ce? Cum? Cine? 

Expresia feţei şi tonul vocii îi erau întunecate şi hotărâte. 

Zâmbi din nou şi bău puţin suc de portocale. Vântul bătea 
în ferestre ca şi cum ar fi vrut să treacă prin sticlă. 
Rosewater puse paharul pe masă. 

— Când viaţa i-a fost curmată, trebuie să fi fost o noapte 
ca asta. 

— Cam aşa, răspunse Paula, întrebându-se la ce se 
gândeşte. 

— Te deranjează să umbli pe întuneric pe un astfel de 
vânt? 

Cu privirea fixă, se uita în depărtare, peste ea, uitând de 
ceilalţi clienţi care beau şi trăncăneau. 

Răzbunarea este cea mai puternică forţă motrice, se 
gândi privindu-l. În cele din urmă îl întrebă: 

— Ce ai de gând să faci? 

— Te rog să spui dacă nu-ţi place ideea. Dar vreau să 
merg să văd unde s-a petrecut, în aceleaşi condiţii în care 
s-a petrecut. S-ar putea să fie ceva care a scăpat poliţiei. 
Nimeni n-a cunoscut-o pe Karin ca mine. Poate a lăsat 
vreun indiciu. 

Tocmai voia să-i spună că tipi isteţi de la Scotland Yard 
cercetaseră toată zonă când intră Newman. Se opri când 
văzu că Paula nu e singură. Ea îi făcu semn să li se alăture: 

— Bob, el este Victor Rosewater. Îi aruncă o privire ca să- 
| avertizeze: - Soţul Karinei. Tweed şi cu mine l-am întâlnit 
la Basel, după cum ştii. Victor, el e Robert Newman. 

— Corespondentul de presă... 

Rosewater se ridică şi-şi strânseră mâinile. Sosirea lui 
Newman păru să-l ajute. Îşi recăpătase echilibrul sufletesc. 
Newman se aşeză lângă ei, se uită la paharul lui Rosewater 
şi-l întrebă dacă bea suc de portocale. 

— Într-adevăr, asta beau. 

— Eşti abstinent? 

— Oh, nu, ferească Dumnezeu! 

— Atunci, poate că ceva mai tare ne-ar ajuta într-o 
noapte rece ca asta. Ce ziceţi de un Scotch? 

— Mulţumesc, dar nu vreau. 

Rosewater păru încurcat: 

— Nu cred că alcoolul e o idee bună pentru cum mă simt 
eu în acest moment. 

— Victor voia să-l ducem la locul unde s-a petrecut 
tragedia. Crede că ar putea să găsească ceva ce a scăpat 
poliţiei din vedere, îi spuse Paula lui Newman. 

— Vrei să spui acum? întrebă Newman cu o urmă de 
surprindere în glas. 

— Da, continuă Paula. În aceleaşi condiţii meteo ca în 
seara aceea. Şi cred că furtuna s-a potolit. Nu aud vântul. 

— Şi cam asta-i ora, nu? întrebă Rosewater uitându-se la 
ceas. 

— Da, cam asta. Oricum, cam în intervalul de o oră, 
răspunse Paula care se uita la Newman şi continuă: 

— Eu sunt pregătită să merg la o plimbare, dar întâi să 
mă înfofolesc bine. 

— Atunci vin cu voi, hotărî Newman. 

— Ar fi o mare uşurare pentru mine să veniţi şi voi, dacă 
nu vi se pare că vi cer prea mult, ceea ce de fapte 
adevărat, spuse Rosewater. 

— Prostii. Newman se ridică. Să-i dăm drumul. Mă duc să- 
mi iau lucrurile. Ne întâlnim în hol peste câteva minute... 


Aldeburgh era un oraş mort. Când Paula, Newman şi 
Rosewater părăsiră hotelul printr-o altă ieşire decât cea 
principală, străzile erau pustii. Lăsaseră oraşul în urmă când 
au intrat în parcarea publică. Vântul se oprise la fel de 
repede cum începuse. Paula simţi un fior când puse piciorul 
pe pietrişul din parcare. 

Noaptea era luminată de lună şi îşi amintea locul exact 
unde parcase maşina când sosise cu Karin. Maşina pe care 
ulterior Butler o dusese înapoi la Londra în locul ei, după ce 
Newman o dusese acasă cu Mercedesul său. leşiră din 
parcare pe drumul cu pietriş ducând spre Clubul Nautic 

Slaughden. În momentul când treceau pe lângă clădirea ca 
un hambar, cu o firmă pe care scria „Magazia de bărci”, un 
nor acoperi luna şi se făcu întuneric beznă. 

— Şi acum pe unde o luăm? întrebă Rosewater care era 
alături de Paula. 

— Mai mergem puţin pe drumul ăsta groaznic, apoi 
ajungem la o potecă care duce spre mlaştini. 

Aprinse lanterna în acelaşi moment în care şi Rosewater 
o aprinse pe a lui, mult mai puternică. În urma lor, Newman 
mergea încet, uitându-se atent împrejur, cu lanterna 
aprinsă. Paula se abătu din drum şi se îndreptă spre malul 
abrupt, luând-o pe potecă spre mlaştini. Rosewater o 
ajunse din urmă şi-şi încetini ritmul când îşi dădu seama că 
ei îi este greu să ţină pasul cu el. 

— Cât mai e până ajungem? întrebă. 

— Cam zece minute de aici... 

Era foarte frig în ciuda faptului că nu bătea vântul. Paula 
era înfofolită într-o haină bordată cu blană, cu gluga trasă 
pe cap. În picioare avea cizme de cauciuc. Şi cei doi bărbaţi 
purtau cizme de cauciuc pentru că pământul era îmbibat de 
apă. Ajunseră în punctul în care cărarea se bifurca - într-o 
parte ajungeai din nou pe drum, în cealaltă ajungeai la dig. 
Paula alunecă pe poteca noroioasă şi fu cât pe-aci să cadă. 
Rosewater o prinse de mijloc, o susţinu şi o ajută să se 
caţere din nou pe dig. În urma lor, Newman se opri. Auzul 
său foarte ascuţit prinsese zgomotul unui motor în 
depărtare; zgomotul părea să devină din ce în ce mai 
strident, deşi încă nu se apropiase foarte mult. Zgomotul fu 
purtat departe în liniştea amenințătoare care spânzura 
deasupra mlaştinilor. Încă mai auzea marea tălăzuindu-se. 

Rosewater păşea pe poteca îngustă de pe dig; dedesubt, 
în dreapta, se întindeau mlaştinile, iar în stânga, dincolo de 
o limbă de pământ acoperit cu iarbă, se profila locul de 
ancorare a vaselor. Paula venea imediat în urma lui. 
Newman, care încheia grupul, regreta că nu adusese o 

armă. Încă mai auzea zgomotul vehiculului care se apropia 
peste mlaştini. 

Paula tremura - dar nu de frig. Cu cât se apropia de locul 
în care fusese găsită Karin, cu atât se simţea mai rău. 
Întunericul nu-i era de nici un folos. Nici măcar nu putea să 
vadă păduricea de brazi unde se adăpostise în timp ce 
Karin era ucisă. 

— Victor, opreşte-te, strigă. 

Rămase nemişcată, plimbând lumina lanternei într-o 
parte, în josul digului, spre un golfuleţ cu apă stătătoare. 
Îngheţă: la lumina lanternei văzu mica barcă care putrezea, 
semănând cu un schelet diform. Arăta exact la fel ca atunci 
când găsise cadavrul Karinei zărind în ea. Scrâşni din dinţi 
forţându-se să vorbească. 

— Am găsit-o în ruina aia de barcă... 

Rosewater proiectă lumina lanternei sale asupra bărcii, 
alergă, alunecă şi căzu rostogolindu-se pe malul ierbos. 
Ghemuit, examină interiorul bărcii. Apoi puse lanterna 
aprinsă pe un smoc de iarbă, apucă de barcă, săltând-o cu 
efort, dar cu puterea unui nebun şi o aduse pe mal, 
răsturnată cu fundul în sus. Paula puse mâna la gură ca să 
nu ţipe. Newman o ţinea de braţ. 

— Lasă-l, o să se mai răcorească, îi şopti. 

Rosewater îşi luase lanterna şi începu să caute febril, prin 
iarbă, prin crăpăturile uscate de noroi, pipăind pământul cu 
mâna liberă. Brusc mâna se opri. Paula înţepeni; Rosewater 
mişcă raza de lumină foarte încet peste un petec de iarbă. 
Cu câteva clipe mai înainte acţionase ca un nebun. Acum îşi 
plimbă mâna încet şi metodic. Se opri din nou, degetele 
apucară ceva. Ridică palma şi raza lanternei lumină un 
obiect; îşi puse lanterna sub braţ şi cu mâna înmănuşată îl 
curăţă de pământ. _ 

Se căţără înapoi pe mal ţinând pumnul strâns. In faţa 
Paulei desfăcu pumnul şi proiectă lumina asupra lui. Paula 
se uita fix la inelul de aur cu sigiliu. ÎI luă din palma lui 

Rosewater şi i-l arătă lui Newman care se uită întâi la el, 
apoi la Rosewater. 

— E al Karinei? 

— Nu. Uită-te cât e de mare. Karin avea mâna mică cu 
degete subţiri. Recunoşti simbolul de pe sigiliu? 

— Crucea de Lorena!. Franţuzească. Simbolul lui de 
Gaulle pentru Franţa Liberă în timpul celui de-al doilea 
război mondial. 

— Şi a fost probabil pierdut de ucigaş, datorită 
dimensiunii. Dacă-l găsim pe proprietar, am găsit şi 
ucigaşul... remarcă Rosewater. 

— Pune-l în buzunar, repede! spuse Newman pe un ton 
poruncitor. 

Zgomotul de motor deveni brusc foarte intens: un vehicul 
se apropia rapid peste mlaştini. Newman tocmai voia să-i 
îndemne să se îndrepte în jos pe mal, departe de mlaștini, 
când o lumină orbitoare fu proiectată pe cele trei siluete 
cocoţate pe dig. 

— Rămâneţi acolo unde sunteţi, comandă o voce 
cunoscută. N-aveţi unde să fugiţi. Repet, rămâneţi pe dig... 

Newman îşi acoperi ochii cu mâna împotriva luminii 
orbitoare. Indreptă lumina lanternei în jos, pe poteca de sub 
digul care mărginea mlaştinile: vehiculul avea roţi uriaşe, 
altfel n-ar fi putut traversa terenul înşelător. 

— Stinge lumina aia nenorocită, Buchanan, strigă la 
rândul său Newman. Avem şi noi dreptul să ne plimbăm, ca 
şi tine. Mă auzi, Buchanan? 

— Inspector şef Buchanan, dacă nu vă supăraţi, strigă 


1 este o cruce heraldică. „Crucea dublă” este formată dintr-o linie 


verticală, tăiată la distanţe egale de vârf şi respectiv de bază de două 
bare orizontale mai scurte. În versiunile mai vechi, cele două bare 
orizontale sunt de lungimi egale. În secolul al XX-lea, crucea a început 
să fie reprezentată cu cele două bare orizontale de lungimi diferite, 
cea inferioară fiind mai lungă. Astfel, Crucea de Lorena se aseamănă 
într-o oarecare măsură cu crucea patriarhală sau crucea slavă. 

Warden de la volanul vehiculului. 

— Nu fi ridicol, Warden, îi şopti Buchanan. 

Newman îl auzea pentru prima oară pe apaticul Warden 
glăsuind. Se întoarse spre Paula şi Rosewater, comentând 
cu glas foarte ridicat: 

— Se întâmplă minuni. Chiar vorbeşte! 

— În regulă, ajunge Newman, strigă Buchanan. Vin acolo. 

— Atunci spune-i şoferului ăluia să stingă dracului lumina 
aia. 

Proiectorul, cocoţat pe capota vehiculului continuă să 
lumineze. Buchanan se urcă sprinten pe mal, îşi scoase 
lanterna şi lumină barca răsturnată. 

— Ar putea intra sub incidenţa contravenţiei de falsificare 
de probe, spuse blând. 

— Las-o baltă, îl repezi Newman. Indicatoarele şi 
cordoanele care delimitau zona au fost îndepărtate. Deci 
oricine s-ar fi putut juca cu barca aia. 

— Trebuie să vorbesc cu voi toţi. Preferaţi la poliţie sau la 
hotelul Brudenell, unde stau? 

— Nu ne poţi duce la poliţie, continuă Newman 
păstrându-şi atitudinea agresivă. Şi ştii şi tu. Dar, acceptăm 
la hotel. Cu condiţia să ne iei şi pe noi în maşină... 

— Deci, aţi venit aici ca să vedeţi unde a fost strangulată 
soţia dumneavoastră, continuă Buchanan, adresându-se lui 
Rosewater. 

Erau în camera lui Buchanan, care dădea în stradă, pe 
partea opusă camerei lui Tweed, cu un etaj mai jos; era 

mult mai spațioasă. 

Erau înghesuiți acolo: Newman, Paula şi Warden, pe 
lângă inspectorul şef şi Rosewater. Newman avea o privire 
întunecată; îi displăcea modul brutal în care abordase 
problema. 

— Aşa este. Mi se pare că e o reacţie normală, nu 
credeţi? 

— Şi sunteţi căpitan în Serviciul Secret al Armatei? 

— Lucrez pentru BAOR - Armata Britanică a Rhinului. 

— Deci sunteţi în permisie? Pentru motive familiale? 

— Nu. 

La fel de înalt ca şi Buchanan, Rosewater îi susţinu 
privirea. 

— Pot să merg unde vreau, când vreau. 

— Neobişnuit pentru un ofiţer britanic. Ce vă permite 
asemenea libertate de mişcare? 

— Meseria. V-am mai spus, Serviciul Secret al Armatei. 

— Aţi avea bunătatea să-mi explicaţi mai exact? sugeră 
Buchanan. 

— Nu. Din motive de securitate. Nu aveţi autoritatea să 
puneţi o astfel de întrebare. 

Buchanan oftă. 

— Permiteţi-mi să vă reamintesc, domnule căpitan 
Rosewater, că eu cercetez o crimă. 

— Nu-i nevoie să-mi reamintiţi, replică Rosewater scurt. 
Pot să vă reamintesc că soţia mea a fost ucisă? 

— Aţi găsit ceva interesant când vă făceaţi de lucru cu 
barca aia? insistă Buchanan. 

— Nimic, minţi Rosewater prompt. 

— N-ai împins  interogatoriul cam departe? interveni 
Newman. 

Şedea pe pat lângă Paula. Rosewater şi Warden ocupau 
singurele scaune. Buchanan se plimba neîncetat prin 
cameră, sunându-şi mărunţişul în buzunar. Se opri în faţa 
Paulei uitându-se la ea: 

— Şi dumneavoastră de ce eraţi acolo, domnişoară Grey? 
— Ca să-i arăt căpitanului Rosewater unde s-a întâmplat. 
— Zău? 

Cu un singur cuvânt Buchanan îşi exprimă scepticismul. 

— Şi cum s-a întâmplat să-l cunoaşteţi pe acest ofiţer 
staționat în Germania? 

— Absolut din întâmplare. O cunoşteam pe Karin. Aşa că 
odată l-am cunoscut pe soţul ei în timpul unei vacanțe pe 
care o petreceam acolo. Adică în Germania, ca să fiu mai 
exactă, adăugă ironic. 

— Tu eşti aici din întâmplare, Newman? 

— Nu. Intenţionat. Din când în când încă mai iau 
interviuri unor personalităţi. Ca să-mi exersez mâna. 

— Chiar dacă acea carte pe care ai scris-o, „Kruger: 
Computerul care a dat greş” a devenit bestseller 
internaţional şi te-a făcut om pe toată viaţa? 

— Te lasă memoria. Ţi-am spus - doar ca să-mi exersez 
mâna. Nu-mi place să umblu de colo colo fără să fac nimic. 

— Din experienţa mea anterioară ţie rareori ţi se 
întâmplă asta. 

— Dacă spui tu... 

Cu o expresie cinică întipărită pe faţă, Buchanan se uită 
scurt la Rosewater, la Paula şi la Newman. Apoi îşi privi 
ceasul şi-şi vâri din nou mâinile în buzunarele pantalonilor: 

— Puteţi pleca toţi. Şi, să nu uit, mulţumesc pentru 
colaborarea foarte strânsă... 


— Afurisitul ăsta de Buchanan e sarcastic! izbucni Paula 
în timp ce ea şi Newman coborau scările spre etajul inferior. 

— Eh, nu-şi face decât meseria. 

Newman aruncă o privire înapoi către bărbatul din 
spatele lui. 

— Şi şi-o face bine. Trebuie să recunosc că te-ai 
descurcat foarte bine. Ai răspuns doar la întrebările lui, fără 
să adaugi nimic. 

Rosewater, care venea după ei, zâmbi: 

— N-a fost prea greu. M-am aflat de cealaltă parte de 
prea multe ori - interogând suspecți. Ce-aţi zice să mă 
însoţiţi la bar? Cred că acum mi-ar prinde bine Scotch-ul 
ăla. Am îngheţat acolo, la mlaştini. Sper că n-ai răcit, Paula. 

— Nu, am fost bine înfofolită. 

Când ajunseră cu un etaj mai jos, Paula se opri: 

— Bob, vreau să mă duc să văd pe cineva. Ce-ar fi să te 
duci tu cu Victor să staţi singuri la o şuetă? 

— Asta o să facem. Ne vedem la cină. 

— O să ne lipsească compania ta, o asigură Rosewater. 

Paula aşteptă, jucându-se cu paltonul strâns, pe care-l 
purtase în excursia de pe dig. Când Rosewater trecu pe 
lângă ea, îi strecură ceva în mână. După plecarea lor, 
deschise palma: ţinea inelul pe care-l scosese Rosewater 
din noroi. Se grăbi spre camera lui Tweed pentru a-i 
raporta. 


Puțin mai devreme, locotenentul Andre Berthier din 
Armata a Treia aştepta răbdător în timp ce Jean Burgoyne 
stătea la o şuetă cu tânăra atrăgătoare cu părul negru ca 
pana corbului. Două frumuseți: una brunetă şi una blondă. 
Nu i-ar displace să cunoască mai îndeaproape pe nici una. 
Pe amândouă i-ar place chiar şi mai mult. Visa puţin ca să-i 
treacă timpul, dar nici o clipă nu l-a părăsit vigilenţa. Îşi 
aduse aminte de rolul pe care-l juca, acela al unui englez, şi 
mai comandă un gin tonic pentru că era o băutură tipic 
britanică. In timp ce-şi sorbea băutura se gândi la ordinele 
pe care le primise în Franţa... 

Instrucţiunile primite când de Forge se întorcea de la vila 
Forban fuseseră explicite. Maiorul Lamy nu era genul care 
să facă risipă de cuvinte. 

— O urmăreşti pe domnişoara Burgoyne oriunde se duce. 
Vreau un raport detaliat privind locurile unde merge. Şi mai 
presus de orice, vreau să ştiu cu cine se întâlneşte: nume, 

adrese. Uite nişte bani pentru excursia asta. Se întoarce 
acasă în Anglia. la motocicleta şi du-te ca gândul până la 
Cartierul General, schimbă-te în haine civile - cele 
englezeşti - şi întoarce-te la vilă în jumătate de oră... 

Berthier folosise acelaşi paşaport şi acelaşi permis de 
conducere, ambele false, pe care le mai folosise şi cu alte 
ocazii când venise în Marea Britanie. O urmărise pe Jean 
Burgoyne în avionul de Paris, apoi până pe aeroportul din 
Londra, unde-şi luase în primire Fordul Sierra pe care-l 
comandase telefonic cât timp aşteptase pe aeroportul 
Charles de Gaulle zborul spre Londra. 

Din nu ştiu ce motive nu putea înţelege că Jean Burgoyne 
plecase cu o maşină care o aştepta, direct la Hotelul 
Brudenell din Aldeburgh. În registrul hotelului el se trecuse 
sub numele de James Sanders; purta ochelari cu lentile 
închise la culoare şi o pălărie moale de fetru ca să-şi 
ascundă părul blond. Dacă cineva ar fi râs de el că poartă 
ochelari cu lentile închise în noiembrie, avea o explicaţie 
pregătită: 

— Am ochii sensibili. Mă deranjează lumina puternică... 

Lamy îl instruise bine pe protejatul său. Imediat ce 
ajunsese în camera sa Berthier încuiase uşa. Mişcându-se 
cât putea de repede, scosese din geamantan o sticlă de 
vopsea de păr, şi aplicase colorantul cu atenţie, în baie. 
Folosise un uscător de păr fixat în perete, se uitase în 
oglindă să vadă cum arată şi se grăbise înapoi jos. 

Teama că Burgoyne ar fi putut pleca crescu când n-o zări 
în holul hotelului. Intră în bar fără să se grăbească şi o văzu 
în picioare lângă tejghea; tocmai lua două pahare de 
şampanie îndreptându-se apoi spre masa unde şedea 
bruneta cea atrăgătoare. Berthier îşi comandă primul gin 
tonic şi se aşeză la o masă într-un colţ. Cele două femei 
sporovăiră o vreme ca două vechi prietene. Era sigur că 
Burgoyne nu-l va recunoaşte, în ciuda raptului că fusese la 
ea, în vila Forban, aşteptând să-l conducă pe de Forge la 

maşină. Vopseaua îi transformase înfăţişarea, iar ochelarii 
completau travestiul. Şi apoi, Burgoyne îl văzuse în 
uniformă, iar hainele civile puteau să te facă de 
nerecunoscut. 

Tocmai terminase de băut un alt gin tonic când Jean îşi 
puse haina şi ieşi din bar. 

Berthier o urmări spre ieşirea din spatele hotelului. 
Maşina ei, un Jaguar, era parcată mai sus pe stradă. Alergă 
spre Fordul său, parcat alături de Jaguar. Când Jean porni, 
se ţinu discret după ea. 

Nu mai erau alte maşini pe stradă când Jean viră la 
stânga în noaptea rece, pe o stradă laterală îngustă, apoi 
dreapta, pe High Street, la fel de pustie. Nu merse mult pe 
High Street şi viră din nou la stânga urcând un deal. 
Ajunseseră în acea parte din Aldeburgh locuită de cei 
bogaţi. Era întuneric beznă; se zăreau ziduri înalte şi licăriri 
ciudate de lumină dintr-o casă mare, la capătul unui drum 
de acces pentru autovehicule. 

Berthier încetini şi lăsă numai luminile de poziţie aprinse. 
Jaguarul viră brusc la stânga şi ieşi de pe drum dispărând în 
beznă. Pe acea parte a drumului Berthier observă o bordură 
lată de iarbă, cu arbori ici-colo. Întoarse Ford-ul, stinse 
farurile şi motorul şi cobori din maşină. 

Frigul aspru al nopţii de noiembrie îl pătrunse. Îşi ridică 
gulerul jachetei sport englezeşti, îşi băgă mâinile în 
buzunare şi se îndreptă încet în direcţia în care dispăruse 
jaguarul, care trecuse printre şiruri de stâlpi de piatră 
având în vârf drept ornament ghirlande de plumb ale unor 
vechi vase cu pânze. Impozanta reşedinţă se numea 
„Admiralty House”. Ascuns după un stâlp, Berthier 
străpunse întunericul cu privirea şi la capătul aleii cu pietriş 
zări un mic conac în stil georgian. Într-o încăpere în care 
perdelele nu erau trase, în dreapta intrării principale, 
luminile erau aprinse. Berthier văzu un bărbat în vârstă cu 
părul alb, care stătea în picioare, foarte drept, şi turna ceva 

într-o sticlă. Apăru şi Jean Burgoyne şi trase perdelele. Chiar 
înainte ca ea să tragă perdelele şi să-l împiedice să mai 
vadă ceva, Berthier zări lumina unui candelabru strălucind 
în părul ei blond. 

Se întoarse la maşină călcând pe gazonul umed. Se aşeză 
la volan şi încercă să dezlege enigma. Lamy se aşteptase 
evident că ea să se întâlnească cu un iubit. Berthier se 
îndoia că bătrânul intra în această categorie. 

Şedea frecându-şi mâinile puternice; începu să-şi strângă 
degetul mijlociu de la mâna stingă,  masându-şi 
încheieturile, complet absent. Când, jumătate de oră mai 
târziu, era evident că nu mai pleca nicăieri în noaptea 
aceea, se întoarse la hotel, coborând din cel mai înalt punct 
din Aldeburgh. 


Paula descrise pe scurt drumul la locul crimei înainte de a 
scoate inelul. Scoase o batistă pe care o despături cu grijă 
şi-i arătă inelul lui Tweed. 

Erau singuri în camera lui. Ceruse să i se trimită în 
cameră cafea şi sandvişuri. Sorbea din ceaşca de cafea 
ţinând inelul în palmă. Puse ceaşca pe masă şi îşi puse 
inelul cu sigiliu pe degetul mijlociu. Inelul alunecă. 

— Vezi, repetă Paula, se leagă cu ce spunea legistul. 
Ucigaşul are mâinile mari. Inelul ăsta se potriveşte unei 
persoane cu mâini mari. 

— Crucea de Lorena. Interesant, comentă Tweed, 
folosind un şerveţel de hârtie pentru a mai curăța noroiul 
de pe inel. Ar putea fi semnificativ. Pe de altă parte... 

— O legătură cu Franţa, insistă Paula. Aşa că, de ce pari 
aşa sceptic? Ţi-am spus unde şi cum a fost găsit. 

— În faza asta a afacerii rămân nepărtinitor. Avem multe 
date, câteva piese din jocul de cuburi, dar încă mai lipsesc 
unele. 

— Deci, ce avem până acum? întrebă Paula. 

— Pe scurt, părerea lui Lasalle că în Franţa este iminentă 

o insurecție, organizată de gruparea Cercul Negru, având 
ca posibilă forţă motrice pe generalul de Forge. Teoria 
poate fi coroborată cu experienţa lui Newman de la 
Bordeaux. 

— Incă pari foarte sceptic, repetă Paula. 

— E prea devreme să interpretăm datele categoric. S-ar 
putea să mă înşel. Ce mai avem? Kuhlmann ne previne 
asupra mişcării clandestine Siegfried din Germania. Ar 
putea fi legată de evenimentele din Franţa. Şi să nu-l uităm 
pe misteriosul Kalmar, posibilul ucigaş al Karinei şi al lui 
Francis Carey. Am sentimentul, aproape convingerea că el 
este cheia. Dacă l-am găsi pe Kalmar şi l-am identifica, am 
şti ce s-a întâmplat cu adevărat. Schimbă subiectul: O să 
iau inelul ăsta. li dai seama că trebuie predat lui Buchanan 
curând? Nu putem ascunde probe într-un caz de omucidere. 

— Aş putea să i-l dau lui Buchanan acum... 

— Nu. Vreau să se facă la Park Crescent o copie perfectă. 
Apoi trebuie predat lui Buchanan. Ştie că sunt aici! 

— Sunt convinsă că nu. 

— Aşa va rămâne. Stau în camera mea în seara asta. Voi 
pleca mâine dimineaţă devreme, cu maşina mea la Londra. 
Trebuie să mă întorc la Park Crescent. Dar întâi trebuie să 
vorbesc cu Victor Rosewater să-l avertizez că voi da inelul 
ăsta celor de la CID. Va avea timp să-şi ticluiască povestea. 

— Mai bine mă duc să-l aduc acum, înainte de a se întâlni 
cu Bob pentru cină. 

— De acord; într-o clipă. Tweed studie din nou inelul. Am 
ciudata impresie că l-am văzut undeva recent. N-am nici o 
idee unde. Poate-mi amintesc. Şi, Paula, ai foarte mare grijă 
mâine când îi iei interviul lordului Dane Dawlish. 

— Vor fi şi Newman şi Marler acolo, la partida de tir. 

— Totuşi trebuie să fii foarte prudentă, repetă Tweed. 
Monica a completat dosarul despre Dawlish. 

— De ce? 

— Pentru că se ocupă de armament. Pentru că locuieşte 

în regiunea unde a fost ucisă Karin. Probabil n-are nici o 
legătură cu ce căutăm noi. Verificăm doar. Aş mai vrea să 
faci un lucru. Fixă peretele cu privirea. Şi din nou te rog să 
acţionezi cu prudenţă. 

— Înţeleg. Despre ce-i vorba? 

— Francezul ăla pe care Newman l-a auzit înjurând în 
barbă când s-a împiedicat. Nu uita să faci cunoştinţă cu el 
dacă poţi. Află ce face aici. Şi acum, trimite-l pe căpitanul 
Victor Rosewater. Spune-i că sunt şeful securităţii la o 
agenţie de asigurări. 


— Aşa că cel mai bun lucru este, sunt convins, să-i spun 
inspectorului şef Buchanan că am găsit inelul cu sigiliu, 
spuse Rosewater ferm. 

Ascultase propunerea lui Tweed şi reacţionase hotărât. 
Tweed îl studie pe Rosewater şi-şi aminti remarca Paulei că 
Rosewater ar fi excelent pentru un nou membru al SIS. Este 
cu siguranţă foarte ager în înţelegerea unei situaţii, gândi 
Tweed în timp ce Rosewater continuă să vorbească 

— Îi voi spune că nici Paula, nici Newman n-au ştiut că l- 
am găsit. L-am strecurat direct în buzunar ca să-l pot 
cerceta mai târziu. La urma urmelor soţia mea a fost ucisă. 
Sunt evident foarte interesat să-l aflu pe cel care a ucis-o 
pe biata Karin. 

— Buchanan o să te frece rău, îl avertiză Tweed. O să te 
acuze că ai făcut să dispară dovezi şi altele de felul ăsta. 

— Mă descurc cu el. Nu uita că am oarecare experienţă în 
arta interogatoriului. Îmi dai inelul acum? 

— E pus bine într-un loc sigur. Şi cred că ar fi mai bine să 
lăsăm să mai treacă câteva zile înainte de a te confrunta cu 
Buchanan. S-ar putea să mă hotărăsc să fiu şi eu prezent. 

Rosewater se aşeză mai confortabil în scaun şi-l privi preţ 
de un minut întreg pe Tweed înainte de a-i pune întrebarea: 

— Paula spunea că lucrezi pentru o companie de 
asigurări. Securitatea nu prea pare să se potrivească cu 

asta, dacă nu te superi că ţi-o spun. 

— Deloc, zâmbi Tweed misterios. Suntem specializaţi în 
asigurarea tipilor bogaţi împotriva răpirilor, minţi cu 
uşurinţă. E confidenţial. Uneori trebuie să negociem cu 
răpitorii care au pus mâna pe vreun client - o operaţie 
delicată. 

— Îmi închipui. 

— Zona noastră de acţiune este întreaga Europă de Vest. 
Franţa şi Germania sunt zonele active. Aşa încât călătoresc 
mult. Anumiți industriaşi germani sunt în mod special 
neliniştiţi de organizaţia asta misterioasă, Siegfried, care a 
răsărit brusc. 

— Vrei să spui că ar putea să obţină fonduri pe această 
cale? 

— Exact. Din nou, totul e confidenţial. Cu atât mai mult 
cu cât şi tu călătoreşti mult. 

— Meseria mă învaţă să-mi ţin gura. Revenind la inel, o 
să mă previi când poliţia va fi informată? 

Tweed scoase o carte de vizită care pretindea că este 
inspector şef, Departamentul Reclamaţii al Companiei 
General & Cumbria Assurance. Pe cartea de vizită era 
trecut doar numărul de telefon. Tweed îl urmări în timp ce 
Rosewater băga cartea de vizită într-un portofel. 

— Presupun că mai rămâi aici în zilele următoare? întrebă 
Tweed. Ca să ştiu dacă te pot găsi. 

Rosewater zâmbi pentru prima oară. 

— O să fiu disponibil. Mi-am propus să colind puţin oraşul 
ăsta vechi şi ciudat. Cred că acum ar trebui să cobor să mă 
întâlnesc cu Bob Newman pentru cină. 


După ce ieşi din camera lui Tweed, Paula trecu pe la ea 
prin cameră pentru a-şi aranja ţinuta. Jos îl găsi pe tinerelul 
cu ochelari de soare pe care-l descrisese Newman. Şedea 
singur la o masă într-un colţ cu un pahar în faţă. Atunci îşi 
aminti Paula că şezuse la aceeaşi masă cât timp ea vorbise 

cu Jean Burgoyne. 

Intră în bar fără grabă, se uită în jur ca şi când n-ar fi 
ştiut unde să se aşeze, apoi alese o masă liberă lângă 
„Ochelari de Soare”. Se aşeză cu faţa la el, picior peste 
picior. „Ochelari de Soare” o observă imediat. Nu ezită. Se 
ridică, se îndreptă încet spre ea, cu paharul în mână. 

— Scuzaţi-mă, dacă deranjez, plec imediat. Sunt singur şi 
mă întrebam dacă n-am putea sta de vorbă. Desigur, dacă 
nu aşteptaţi pe nimeni. 

Paula zâmbi. 

— Nu aştept pe nimeni. Şi apoi, locuim în acelaşi hotel. 
Luaţi loc. : 

— După ce vă ofer ceva de băut. Işi puse paharul pe 
masă. Ce-aţi vrea? 

— Ce-aţi zice de un pahar de şampanie? Prefer să nu 
schimb băuturile... 

Ascultase cu atenţie şi nu prinsese nici urmă de accent. Îi 
aduse paharul de şampanie, se aşeză lângă ea şi ridică 
paharul: 

— Noroc! Să bem pentru o seară memorabilă! 

— Noroc! Mă tem că nu am toată seara la dispoziţie. Am 
petrecut prea mult timp stând de vorbă cu Jean Burgoyne, 
puţin mai devreme, aici în bar. 

— Zău? Cine-i Jean Burgoyne? 

— E o foarte cunoscută domnişoară mondenă. Îi apare 
fotografia foarte des în revistele de elită. Uneori şi în 
cronica mondenă a ziarelor. Tocmai s-a întors din Franţa. 
Cunoaşteţi Franţa? 

— Scuzaţi-mă. Cred că am uitat bunele maniere. Mă 
numesc James Sanders... 

— Paula Grey. Deci nu cunoaşteţi Franţa? 

Berthier îşi potrivi ochelarii, îi împinse spre rădăcina 
nasului puternic, acvilin. Se întoarse cu faţa la ea. O enerva 
că nu-i putea vedea ochii ca lumea. 

— De fapt, abia m-am întors de la Paris... 

Întotdeauna să te menţii cât mai aproape de adevăr, îl 
instruise Lamy. Pierdere de timp. 

— Afacerile lâncezesc în perioada asta a anului, continuă 
el. 

— Ce afaceri? Îmi pare rău, a fost cam personală 
întrebarea. 

— Vând echipament de navigaţie. En gros şi en detail, 
unor cumpărători particulari. Amatori de ambarcaţiuni. De 
aceea sunt aici. În Aldeburgh sunt grămezi de amatori de 
ambarcaţiuni. 

Paula dădu din cap aprobator. Nu exagera folosind din 
plin engleza familiară în exprimare? Nu era sigură. 

— Afacerile nu stagnează aici, în această perioadă a 
anului? Bău jumătate din pahar. Sper să realizez nişte 
contacte pentru la primăvară. Afacerile mele sunt 
sezoniere. În afara sezonului întâlneşti adesea o mulţime de 
tipi care devin interesaţi când iarna a rămas doar o amintire 
urâtă. O privea încă, cu lentilele colorate ca nişte ochi fără 
viaţă. 

— Vous en voulez un autre? întrebă brusc Paula. 

Vorbise foarte repede, cum ar fi făcut o franţuzoaică, 
întrebându-l dacă mai vrea un pahar. Ochelari de soare se 
mişcă, ca şi cum ar fi vrut să se ridice, apoi îşi schimbă 
poziţia, aşezându-se mai confortabil. Ar fi putut să jure că 
pentru o secundă faţa lui paralizase. 

— Regret, dar am presupus că vorbiţi franceza, dacă 
faceţi afaceri în Franţa, continuă ea. 

Zâmbi, făcând un semn cu mâna: 

— Ştiu că ar trebui, dar nu vorbesc. Atitudine tipic 
britanică - ne aşteptăm ca afurisiţii ăia de străini să 
vorbească englezeşte. De fapt, cei câţiva cu care fac 
afaceri la Paris, vorbesc engleza. In general le arăt un 
catalog cu piese de schimb pentru ambarcaţiuni. Aşa că e 
uşor. Ce m-ai întrebat de fapt? 

— Dacă mai vrei un pahar. 

— Eu sunt gazda. Ce-ai zice de încă un pahar de 
şampanie? 

— Am băut de-ajuns. Dar propuneam să fac eu cinste de 
data asta. i 

— Cred că şi eu am băut destul. Işi potrivi din nou 
ochelarii. Sigur nu poţi să iei cina cu mine? 

— Mi-ar face plăcere. Dar am aranjat deja să mănânc cu 
doi prieteni. Se uită la ceas. Şi dacă nu vă supăraţi, 
domnule Sanders... 

— James... 

— Nu te supăra, sunt aşteptată în restaurant. Mi-a făcut 
plăcere să stăm de vorbă. Îți doresc să ai noroc şi să 
realizezi contacte utile. 

Paula se ridică, se ridică şi el, trăgându-şi scaunul din 
drum. Îşi drese glasul, neştiind dacă să continue sau nu. ŞI 
apoi îi făcu invitaţia la care ea se aştepta: 

— Ce-ai zice să facem mâine o plimbare cu maşina, la 
tară? Am putea găsi un loc unde să mâncăm la prânz. 

Paula zâmbi: 

— Foarte drăguţ din partea ta. Dar nici nu poate fi vorba 
mâine. Am o întâlnire. Poate în altă zi. Dacă mai rămânem 
amândoi aici. 

Ea plecă, iar el se întoarse înapoi spre tejgheaua de la 
bar. Din lift ieşea un cuplu şi Paula intră repede şi apăsă pe 
butonul etajului întâi. Bătu într-un anumit fel la uşa lui 
Tweed şi aşteptă să i se deschidă. 

Tweed se ştergea cu un şerveţel la gură. Avea un 
musafir: Marler, imaculat, într-o jachetă sport şi pantaloni 
largi bine călcaţi, cu pantofi lucraţi manual lucind ca 
oglinda, o salută zeflemitor: 

— Bănuiesc că doamna cea isteaţă a fost ocupată, spuse 
şi tărăgănă cuvintele, în timp ce Tweed încuia uşa din nou. 

— Încă o porţie de sandvişuri? întrebă Paula ochind 
platoul de pe masă lângă o cană de cafea. 

— Ştii că întotdeauna când ajung în faza de desfăşurare 

de forţe mi-e foame. Tweed se aşeză la masă. Tocmai îi dau 
instrucţiuni speciale lui Marler. Îi arătă nişte coli de hârtie 
pe care erau mâzgălite nişte nume, unele trecute pe grupe 
încercuite. Linii punctate alăturau anumite grupe. 

Tweed se uită la Paula: 

— Ai avut noroc cu pseudo-englezul lui Newman? Dacă e. 

— Numele: James Sanders. Cel puţin aşa a zis. 

Ridică din sprâncene: 

— Partea proastă e că nu sunt sigură. Vorbeşte aproape 
ca un străin care stăpâneşte excelent engleza, dar îşi 
condimentează limbajul cu prea multe expresii familiare, 
într-un fel în care, nu sunt sigură că ar face-o un englez 
adevărat. l-am pus o întrebare în franceză - dacă mai vrea 
un pahar - şi părea gata s-o ia la fugă, dar mişcarea a fost 
atât de imperceptibilă încât n-aş putea jura că e francez. 
Verdictul?  Nedovedit. Acum trebuie să cobor să mă 
întâlnesc cu Bob şi cu Rosewater pentru cină. Vă las pe voi 
să complotaţi. 

— Mâine... 

Expresia lui Tweed era gravă. 

— Să fii deosebit de prudentă la Grenville Grange. Al 
şaselea simţ îmi spune că ar putea fi periculos acolo. 


15 


O oroare gotică. 

Paula oprise maşina împrumutată de la Nield în faţa 
porţilor din fier forjat închise, care ocroteau Grenville 
Grange. La capătul unei lungi alei şerpuite, pentru 
autovehicule, văzu conacul cu aspect grotesc: arhitectura 

victoriană în reprezentarea ei cea mai hidoasă: o hardughie 
cenuşie, cu trei etaje, terminată în fiecare parte cu câte o 
aripă ieşită în afară; puzderie de turnulețe împădureau 
acoperişul; burlane uriaşe cu capetele în formă de animale 
fantastice se proiectau pe cerul limpede de iarnă. 

leşise din Aldeburgh, o luase la stânga, conducând cu 
viteză pe drumul A 1049, lăsând în urmă, pe dreapta, 
golful. Vegetaţia care părea că se rostogoleşte în viteza 
maşinii, era încă verde deşi fusese acoperită de o brumă de 
culoarea cremei de mentă. Făcuse stânga lângă Snape, 
trecuse pe lângă faimosul Maltings, făcuse din nou stânga 
pe un drum de ţară îngust, spre Iken. Se uita deseori pe 
harta rutieră care era desfăcută pe scaunul de lângă ea. 
Incă un viraj la stânga şi ajunsese în sălbăticie; ochilor li se 
oferise priveliştea râului Alde care făcea o buclă largă 
acolo, semănând cu o fâşie de gheaţă albastră. Şi acum 
asta... 

Claxonă de mai multe ori, apăru un tip masiv, îmbrăcat 
ca un ţăran, care ţinea în lesă un câine lup cu o privire 
sălbatică; câinele sări la ea, mârâind. Bine aţi venit la 
Grenville Grange. 

— Ce vrei? întrebă tipul masiv. Proprietate particulară. 

— Destul de evident, strigă Paula. Sunt Paula Grey. Am o 
întâlnire cu lordul Dane Dawlish la prânz. 

— Arată un act, ceva. 

— Vino afară şi fă bine şi lămureşte-te singur, strigă din 
nou. Şi nu lăsa căţeluşul ăla idiot să se apropie de mine. 
Sau, mai există şi altă variantă: telefonează lordului şi 
spune-i că nu mă laşi să trec... 

Cu o privire plină de ură, paznicul descuie porţile, 
deschise una, scurtă din lesă şi se îndreptă spre ea. Paula 
observă că toate hainele lui arătau nou-nouţe. Nu era chiar 
ce s-ar fi aşteptat la un paznic. 

li arătă legitimaţia de presă, una din multele legitimaţii 
fabricate pentru ea în subsolul de la Park Crescent. O ţinu 

de un colţ în timp ce paznicul o examina. 

— Mai bine ai intra, zise acesta în silă. 

— Deci ştiai că vin? 

Roşise, şi ea zâmbi când paznicul se întoarse şi deschise 
şi cealaltă poartă. Paula apăsa pe acceleraţie şi porni în 
viteză spre casă. Tipul sări înapoi când maşina trecu pe 
lângă el, aruncând pietriş în toate părţile. Un semicerc larg 
oferea un spaţiu mare de parcare sub o terasă largă cu 
balustrade şi un şir de scări care duceau la intrare. 

Opri motorul şi imediat auzi zgomotul împuşcăturilor. 
Partida de tir era în plină desfăşurare undeva, în spatele 
hardughiei. Observă Mercedes-ul 280 E al lui Newman, 
parcat la marginea a două rânduri de maşini. Erau cam 
douăzeci de autovehicule, din care câteva BMW-uri, un 
Ferrari şi un Lamborghini. Lui Dawlish îi plăcea opulenţa la 
partidele de tir. Se uită la ceas: unsprezece şi cincizeci de 
minute. Venise cu zece minute mai devreme. li plăcea să-i 
descumpănească pe străinii pe care-i vizita. Uneori 
descopereai ceva ce ei doreau să ascundă. 

Încuie maşina şi, ocolind scările spre intrare, hoinări puţin 
spre aripa stângă a conacului. În spate, o pajişte imensă 
străjuită pe două părţi de şiruri de brazi care formau 
adevărate ziduri, se întindea până la un debarcader pe râul 
Alde. 

Numără cam treizeci de arme, bărbaţi de vârste diferite, 
toţi îmbrăcaţi elegant, chiar spilcuiţi. Incă mai erau vreo 
două grade peste zero şi ea purta o haină din piele de 
căprioară lungă până la genunchi şi o eşarfă de mătase. Cei 
care trăgeau nu băgau de seamă cioburile de ceramică 
neagră care cădeau ca o ploaie peste pajişte; mânuitorii 
armelor de vânătoare, aşezaţi la distanţă egală unul de 
altul, la marginea pajiştii, urmau la rând, cu armele lor de 
calibrul 12. Paula îl văzu pe Marler ochind în timp ce alte 
cinci ţinte zburau deasupra pajiştii. Nimeri numai două din 
cinci, şi într-un răgaz de linişte îi auzi vocea tărăgănată: 

— Nu pot să lovesc porcăriile astea... 

Pe dracu' nu poţi, se gândi ea. Dacă ai vrea le-ai lua pe 
toate din înaltul cerului. 

Ridică privirea când auzi un elicopter care zbura jos. 
Atingând vârfurile arborilor, se roti pe deasupra puţin, apoi 
îşi continuă zborul peste acoperişul conacului şi dispăru din 
vedere. Un moment îi trecu prin minte că ar putea fi un 
aparat al Pazei de coastă şi încercă să-i vadă însemnele. 
Din câte-şi putuse da seama nu avea nici unul. Uitându-se 
fix spre partea laterală a casei văzu un burlan terminat cu 
un cap de satir care părea că-i aruncă o privire pofticioasă. 

— Tipul de colo, de pe acoperiş, pare să te placă, auzi o 
voce cultivată, ca a unei persoane din înalta societate. 

Se întoarse şi zări o minune tânără, fără bărbie, care o 
fixa cu un interes nedisimulat. Puşca de vânătoare îi atârna 
pe umăr într-o poziţie căutată. 

— Probabil că eşti una din fetiţele pentru haremul alteţei 
sale, continuă el. E acolo... arătă cu capul. Te aşteaptă, 
sunt sigur, e pregătit. 

Paula îi întoarse privirea şi spuse cu un ton glacial: 

— Am o propunere mai bună: Du-te dracului! 

— Aşa să fie! 

Spilcuitul o luă din loc şi Paula privi în direcţia indicată de 
el. Newman stătea de vorbă cu un bărbat greoi, de înălţime 
medie, îmbrăcat în costum de călărie. Dawlish asculta cu 
privirea întunecată; brusc se făcu linişte în grupul de 
bărbaţi răspândiţi pe pajişte. Se întâmpla ceva neaşteptat 
şi interesant. În spatele lui Newman era Marler, în picioare, 
aprinzându-şi o ţigară king-size. Paula auzi clar schimbul de 
cuvinte. 

— Care era întrebarea aia pe care mi-ai pus-o? mormăi 
Dawlish. 

— Am auzit că aveţi o fabrică de armament nu departe 
de aici. Presupun că este una din principalele surse de 
venituri. Sfârşitul războiului rece vă va face să căutaţi 

clienţi pentru arme în altă parte. Sau poate sunteţi bucuros 
că s-ar putea să avem pace pe pământ - chiar dacă nu vor 
mai exista profituri de pe urma războaielor? 

— Ai fost invitat aici ca oaspete la partida mea de tir, 
răspunse Dawlish enervat, cu o mână vârâtă în buzunarul 
pantalonilor. Şi acum încerci să-mi iei un interviu, Newman. 
Pentru Der Spiegel zici... 

— Nu vreţi publicitate? continuă Newman amabil. Ca unul 
din cei mai de seamă industriaşi din Europa de Vest? Se 
spune că dumneavoastră puteţi vinde arme unor popoare şi 
ţări unde nimeni altcineva nu poate. Probabil că legăturile 
dumneavoastră ajung foarte sus... 

— leşirea e pe acolo, interveni Dawlish arătând cu 
degetul spre parcare. Dacă în două minute nu dispari de pe 
proprietate, te scot cu forţa. 

— Nu vă obosiţi, menajaţi-vă forţele, spuse Newman cu 
un ton glumeţ. Gangsterii angajaţi de dumneavoastră au 
probabil de îndeplinit alte munci murdare... 

— Gangsteri? Dawlish făcu un pas spre Newman. 

Părea foarte furios. Hipertensiune? se întrebă Paula. 

— Aşa-zişii paznici de vânătoare şi hăitaşi, în hainele lor 
noi, continuă Newman. Îmbrăcaţi să arate a ţărani. Aş zice 
că sunt profesionişti, gărzi de apărare. Li s-a dat un şut în 
fund de la firme respectabile? 

— Două minute... 

Dawlish se întoarse, se uită împrejur, făcu semn unui tip 
masiv cu părul negru care veni în fugă. Paula îşi dădu 
seama că Dawlish nu era tipul care să rateze ceva: ştia ce 
urma să se întâmple când îl zări pe celălalt apropiindu-se. 
Prinse prima parte a instrucţiunilor lui Dawlish: 

— Transmite un mesaj radio către elicopter. Spune-le să-l 
urmărească pe Newman. Are un Mercedes albastru, vechi. 
Mare scofală. Dacă-i nevoie, să-i dea o lecţie. Am fost 
avertizat în legătură cu Newman... 

Cobori vocea, şi în ciuda faptului că se apropiau de ea, nu 

putu prinde şi restul spuselor lui Dawlish. Îl văzu pe 
Newman înapoind arma unui paznic, pe Marler dând arma 
sa aceluiaşi om şi apoi amândoi porniră spre parcare fără 
să arunce măcar o privire spre ea. Era îngrijorată: în drum 
spre Grenville Grange nu zărise nici urmă de Butler şi Nield, 
deşi îşi amintea că Tweed le spusese să fie în preajmă, să-i 
protejeze. Şi apoi îi trecu prin cap că oriunde ar fi aşteptat 
Butler şi Nield nu i-ar fi zărit niciodată, doar erau 
profesionişti. 

— Las-o mai moale, Brand. Pleacă... 

Auzi ultimul ordin dat tipului masiv care se îndepărtă în 
grabă în timp ce proprietarul domeniului Grenville Grange 
se apropia de ea cu un zâmbet larg. Îşi scoase pălăria tare: 

— Paula Grey? Ai venit mai devreme... 

— Îmi place să fiu punctuală. 

Nişte ochi căprui ageri ca nişte gloanţe o măsurară de 
sus până jos. O mână puternică îi apucă strâns braţul drept 
conducând-o pe scări; deschise o fereastră-uşă, o împinse 
înăuntru, încuie uşa şi trase perdelele grele. 

— Să-ţi iau haina, draga mea... 

O ajută să-şi scoată haina iar degetele lui întârziară 
câteva secunde în plus pe umerii ei frumoşi. O îndemnă 
printr-un gest al mâinii să se aşeze pe o canapea mare şi 
adâncă cu perne; îi luă haina, deschise un dulap şi o puse 
pe umeraş. 

Paula se uită în jur să vadă măcar un fotoliu, dar Dawlish 
aranjase camera bine pentru primirea ei. Fiecare fotoliu era 
ocupat de câte un teanc de volume legate în piele, ceea ce 
nu-i lăsa altă alternativă decât să se aşeze pe canapea, cât 
mai aproape de capăt. Dawlish îi oferi Scotch sau vin dar ea 
ceru cafea. Dawlish apăsă pe un buton din perete. Un 
servitor îmbrăcat în negru deschise o uşă din fundul 
încăperii: 

— Cafea pentru musafirul meu, Walters. Şi un Scotch 
mare pentru mine. Şi data viitoare să baţi la uşă înainte de 

a intra. Dă-o dracului... 

Părea fraza lui preferată, gândi Paula, uitându-se prin 
încăpere în timp ce-şi scotea carneţelul de notite din 
geantă. În afară de ferestre care dădeau spre paijişte, 
ceilalţi trei pereţi erau lambrisaţi cu lemn de stejar în care 
la anumite intervale erau inserate rafturi pentru cărţi, până 
la tavan. Pe peretele din faţa ei, într-o nişă boltită, se afla 
un şemineu în care trosnea un foc de buşteni. Atmosfera 
era supraîncălzită iar Dawlish îşi scoase cizmele de călărie, 
le aruncă lângă cămin şi-şi vâri picioarele mari într-o 
pereche de papuci lucraţi manual. 

— Te deranjează dacă-mi scot jacheta? 

În timp ce se îndeletnicea cu asta, ochii i se plimbau pe 
trupul Paulei. Se aşeză pe canapea lângă ea, puse mâna pe 
genunchiul ei drept şi strânse. 

— De unde începem? întrebă cu un zâmbet larg. 

Dawlish emana o aură de energie fizică şi, în ciuda 
masivităţii, se mişca agil. Ca şi cum aş sta lângă o centrală 
energetică cu apetit sexual, gândi Paula înainte de a-i 
răspunde. 

— Începem de aici: luaţi-vă mâna de pe persoana mea. 

— Dar ce persoană fermecătoare... 

Unghiile ei se opriseră ameninţător deasupra mâinii lui. 
Avea unghii foarte tari. Pentru că el nu făcu nici o mişcare, 
îşi înfipse uşor unghiile în mâna păroasă de pe genunchiul 
ei. 

— Pot foarte uşor să dau sângele, vă zgârii în aşa fel 
încât vor rămâne cicatrici multă vreme. Şi pe urmă plec 
imediat - cu alte cuvinte, du-te dracului! 

— Plină de temperament. Îmi place. 

Dar îşi luă mâna de pe genunchiul ei. Sprijinit de perne, 
îşi trecu degetele prin favoriţi, studiind-o cu atenţie, ca şi 
cum o vedea pentru prima oară. 

— La dispoziţia ta, spuse în cele din urmă. 

— Am înţeles că sunteţi interesat de protecţia mediului 

ca şi de explorări subacvatice. Şi am mai auzit că finanţaţi 
noua expediție pentru explorările satului scufundat, 
Dunwich. 

— Pisica e un vis pentru treaba asta. 

— Pisica?! 

Intrigată, Paula se holbă la Dawlish în timp ce se auzi o 
bătaie în uşă. Mulţumit de efectul produs, Dawlish zbieră: 

— Intră... 

Aşteptară ca Walters să pună tava de argint pe masă, să- 
i toarne Paulei cafea şi apoi să-i dea lui Dawlish un pahar 
mare de sticlă şlefuită, plin cu Scotch. După ce termină, 
Walters ieşi din încăpere. 

— Noroc! Până la fund! zise Dawlish şi înghiţi jumătate 
din conţinutul paharului. 

— Sunt în încurcătură, spuse Paula sorbind din cafea. 

— În încurcătură? 

Dawlish repetă cuvintele ei şi izbucni într-un hohot de râs 
profund. Înainte de a-şi da seama ce se întâmpla, îi încercui 
mijlocul zvelt cu braţul, o săltă în picioare şi o duse spre o 
porţiune de perete, în dreapta şemineului uriaş. Apăsă pe 
un alt buton. 

Se auzi bâzâitul uşor al unui mecanism nevăzut în 
funcţiune. Lambriul glisă în sus dezvăluind ceea ce Paulei i 
se păru a fi o dioramă, aşa cum văzuse în muzeele militare. 
Se uita cu gura căscată la un geam turnat modelat în formă 
de hublou. Deasupra, un model ciudat de vas pe o fâşie de 
mare albastră. Dawlish apăsă din nou pe buton. Vasul bizar 
începu să plutească printre valuri care brusc crescură şi 
trecură peste proră. 

Paula încă mai ţinea în mână carneţelul de notițe şi 
stiloul. Preţ de o clipă îngheţă. Dawlish o urmărea amuzat, 
confundând teama ei cu surprinderea. Paula se uita ţintă la 


1 Joc de cuvinte intraductibil: cat - pisică; cat - abreviere pentru 
„catamaran” (n. t). 

o machetă, copie a vasului ciudat pe care-l văzuse cu Karin 
când se scufundau la Dunwich. Işi aminti cum, agăţându-se 
de barca pneumatică, fugiseră pentru a-şi salva vieţile, 
urmărite de scufundătorii cu cuțite între dinţi. Pentru a-şi 
masca reacţia stenografie ceva indescifrabil pe carneţel. 

— Cat, spuse Dawlish cu o expresie de aroganță, de 
mândrie nemăsurată, este forma prescurtată a unei 
realizări tehnice deosebite în navigaţie: catamaranul cu 
dublă carenă. În loc să salte pe valuri - ca ambarcaţiunile 
anterioare - aceasta străpunge valurile, îşi croieşte drum 
printre ele. Viteza maximă: patruzeci şi două de noduri. 
Vasul se numeşte Vulturul de oţel. Privit din faţă de pe alt 
vas - din pupa sau din babord - arată ca un vultur care 
despică valurile. 

Paula se uită atent, tremurând interior, în timp ce 
Dawlish mai apăsă pe un buton. 

Macheta reveni la poziţia iniţială, în stânga. Dawlish o 
puse din nou în mişcare. Mai multe valuri se ridicară pe 
„mare”. Vulturul de oţel navigă spre dreapta. 

— Traversa care susţine puntea este foarte lată, remarcă 
ea încet. 

— Poate ţine peste o sută de persoane, continuă Dawlish 
mândru  pălăvrăgeala. Inclusiv un anumit număr de 
vehicule. E ca un bac. Există un astfel de vas, mai mare, în 
funcţiune, care face cursa între Portsmouth şi Cherbourg. 
Dar Vulturul, construit în Norvegia, este mult perfecţionat. 

Aproape hipnotizată, Paula urmărea cele două dâre de 
apă care rămâneau în urma vasului. Se forţă să vorbească: 

— Unde ancoraţi un astfel de vas? 

— La Harwich, când nu e pe mare. 

— Şi îl folosiţi pentru explorările de la Dunwich? 

— Foarte des. Este nava atelier pentru scafandrii care 
cartografiază oraşul scufundat. Poate ai vrea să urcăm la 
bordul ultimei mele jucării? 

— Da, cred că mi-ar folosi în articol, acceptă Paula 

automat. Aţi putea să-mi faceţi o plăcere telefonându-i 
editorului revistei Woman's Eye. Nu umblu mult. 

— Deci tema articolului va fi explorarea subacvatică? 
Ultima oară când s-au făcut explorări submarine la Dunwich 
a fost în 1979, de către nişte cluburi nautice. Eu fac treaba 
la scară mult mai mare. Îmi pot permite echipamentul... 

Continuând să turuie, Dawlish apăsă pe buton şi readuse 
macheta în poziţie iniţială, apăsă pe un alt buton şi lambriul 
care ascundea privirii diorama mobilă alunecă la loc. Paula 
se întoarse înapoi spre canapea, se aşeză şi spuse ceva 
care schimbă atmosfera prietenoasă de până atunci: 

— În afară de explorările submarine care vă costă o 
mulţime de bani, sunt sigură, bănuiesc că faceți avere din 
fabricile de armament. Vă deranjează că sunteţi negustor 
de moarte? 

Traversă grăbit încăperea, îşi lăsă greutatea alături de ea 
pe canapea, o apucă de încheietura mâinii, atât de puternic 
încât Paulei îi făcu impresia că sunt cătuşe de oţel. Avea o 
expresie amenințătoare în priviri: 

— Ce dracu' te-a determinat să pui întrebarea asta? 

Paula se întrebă unde sunt Newman şi Marler şi se rugă 
lui Dumnezeu să nu fi plecat aşa devreme. 

Newman se îndepărtase de peninsula Iken în viteză. 
Marler era lângă el; treceau pe un drum mărginit de gard 
viu, peste care se zăreau câmpurile acoperite încă cu o 
crustă albă de brumă. Soarele era un disc estompat iar 
printre arbori plutea o ceaţă albă, care semăna cu o cortină 


164 


ce se mişcă încet. 

— Te-ar interesa să tragem cu ochiul la stabilimentul lui 
Dawlish care se află în pădure, în drum spre Orford? întrebă 
Marler. 

— De unde ştii că e vorba de armament? 

— Tu ce crezi că e? Intr-o zonă sălbatică; împrejmuită cu 
gard de sârmă ghimpată electrificat; paznici cu câini care 
patrulează în spatele gardului. Crezi că e o fabrică de 
acadele, amice? 

— Dacă ţii atât de mult, de ce nu? Condu-mă, acceptă 
Newman. 

— Facem stânga aici, din nou stânga ceva mai încolo, 
când ajungem la drumul principal spre Snape Maltings. Şi 
apoi, pe un drum de ţară, spre Orford. 

— Suntem urmăriţi. 

— Ştiu. Am văzut în oglindă. Ford Sierra - nici n-am 
observat când Butler şi Nield s-au furişat după noi. 

— Deci îşi câştigă pâinea distrându-se. Cum ţi s-a părut 
petrecerea - ă propos, eşti un trăgător de rahat când vrei 
tu. 

— Am vrut. lar tu ai aprins fitilul sub fundul lui Dawlish. A 
fost nevoie să-l aţâţi aşa? comentă Marler. 

— Asta a fost ideea generală. Când un tip e încolţit aşa 
scapă uneori mai mult decât intenţionează. 

— După câte mi-am dat eu seama, singurul lucru de care 
a scăpat suntem noi. Căraţi-vă sau vă ajutăm noi s-o faceţi. 

— Mi-am atins scopul. L-am zăpăcit niţel. Ca să-i 
pregătesc calea Paulei. Ai văzut-o când a venit desigur. Şi 
după ce Dawlish ne-a zis să ne cărăm dracului de acolo s-a 
îndreptat numai lapte şi miere spre ea. 

— Dar ai fi putut să-i strici socotelile, protestă Marler. ŞI 
ar fi într-o dispoziţie proastă. 

— Pe care ea ar observa-o imediat şi ar exploata-o cu 
măiestrie. Pariez că se întoarce cu date interesante. 

— Dacă se întoarce... 

Cinci minute mai târziu, Newman reuşise să treacă deo 
curbă periculoasă; ajunseseră într-un ţinut şi mai pustiu, pe 
drumul spre Orford. Era incredibil de linişte şi totul era 
nemişcat când Newman opri pentru câteva clipe şi stinse 
motorul! 

De o parte şi de alta, păduri de brazi şi pini se întindeau 
peste nişte pârloage deluroase. Trecuseră de o cărare 
nisipoasă care te scotea de pe drum, în pustietate; poteca 
dispăruse după o curbă. 

Marler îşi aprinse o ţigară şi spuse: 

— Intrarea la tigve şi ciolane încrucişate se vede imediat 
după ce mai facem două viraje. 

— Şi de unde ştii că locul ăsta are vreo legătură cu 
Dawlish? 

— Pentru că aş fi un bun detectiv, zâmbi Marler cinic. 
Dedesubtul uneia din plăcutele de avertizare de pe gard, e 
scris cu litere mici Dawlish-Protecţia Mediului Ltd. Cică un 
proiect de protecţia mediului, cu toate măsurile de apărare 
de care ţi-am spus. 

— Am auzit adineauri zgomotul unui motor în aer. 

— Pare un elicopter care se învârte pe aici. Nu prea cred 
că e Patrula pentru Controlul Circulaţiei pe aici. Poate fi 
unul din elicopterele Pazei de coastă. 

— Poate fi altceva; Newman porni motorul. S-o ştergem şi 
să vedem ce se întâmplă. 

— Aici? Aş zice că nu se întâmplă nimic niciodată la 
lumina zilei. 

Newman îşi dădu brusc seama că nu au nici un fel de 
arme ca să se apere. Era oare atmosfera amenințătoare din 
aer care părea că pluteşte peste sălbăticia aceea? Sau 
solitudinea absolută din această parte a lumii? Nu văzuseră 
nici o maşină de când plecaseră din Iken. 

Se trezi conducând cu viteză mică, parcă târându-se pe 
drumul şerpuit, uitându-se atent la vegetaţia de pe 
marginea drumului. Newman se simţea cuprins de un 

sentiment ciudat. Trecură de prima curbă şi în faţa lor se 
deschise o altă fâşie de drum pustiu, care dispăru apoi, 
după câteva zeci de metri, după o altă curbă. 

— Am putea să coborâm şi să mergem pe jos, spuse 
Marler care nu părea să ia în seamă nici un pericol. 

— Cine conduce? îl repezi Newman. Şi apoi suntem 
destul de aproape, nu? 

— Incă o curbă şi dăm, pe stânga, de mica lume 
particulară a lui Dawlish. 

Newman continuă să conducă Mercedesul cu viteză de 
melc. Se încruntă, apăsă pe un buton care făcu Mercedesul 
decapotabil. Marler scutură ţigara în scrumieră. 

— Vrei să îngheţăm? E al naibii de frig în pădurile astea... 

— Taci! Ascultă! 

Newman auzea sunetul foarte clar acum. Pufăitul 
elicopterului care se întorcea dintr-o altă direcţie. Trecură şi 
de curba următoare. Drumul se întindea acum drept ca o 
panglică pe o oarecare distanţă, iar pădurea se retrăsese, şi 
de o parte şi de alta, lăsând o fâşie de câmp sterp dincolo 
de gardul viu pitic. La stânga lor apăru un gard înalt de 
sârmă ghimpată, pe care erau plăcuţe de metal prinse la 
înălţimea umărului. 

Gardul avea vreo două sute de metri lungime, la mijloc 
era o poartă dublă, tot din sârmă ghimpată. Dincolo de 
poartă, o potecă largă cu pietriş ducea spre nişte crânguri 
de arbori. Erau vizibile clădiri de beton fără ferestre, cu un 
singur nivel. Lui Newman i se păru sinistru: nici urmă de 
paznici şi câini, cum spusese Marler că văzuse când trecuse 
pe acolo. 

Parcă în faţa porţilor închise, lăsând motorul să meargă. 
Marler sări din maşină, se duse până la poartă, apoi se 
îndreptă cu paşi măsuraţi, metodic, înapoi pe drumul pe 
care veniseră, până ajunse la un stâlp de beton. Se înapoie 
la maşină. Prin capota deschisă Newman auzea elicopterul 
care se apropiase. După sunet, părea că se roteşte în zona 

ascunsă privirilor. 

— Ce dracu' ai meşterit acolo? întrebă când Marler se 
trânti din nou în scaunul său. 

— Am căutat să găsesc un loc unde să scurtcircuitez 
gardul electric cu o şurubelniţă cu mâner de lemn, pe 
întuneric. 

— De ce, dacă pot să-ntreb? 

— Tocmai ai făcut-o, bătrâne. Răspuns: în caz că mă 
hotărăsc să mă întorc şi să mă uit mai îndeaproape la 
stabilimentul ăsta, în timpul nopţii. 

— Nu te-aş sfătui. Nu de unul singur... 

Newman se uita în sus pe potecă. Suprafaţa ei era 
brăzdată de roţile vehiculelor grele, cu pneuri late, care 
trecuseră pe acolo. Nu-i plăcea şi pace bună, lipsa oricărui 
semn de viaţă. Era ca şi cum cineva ar fi ordonat tuturor 
paznicilor să dispară. Şi nu putea să scape de sentimentul 
că ochi nevăzuţi îi observau. 

— Totul îţi cam dă fiori, nu? întrebă Marler. 

— Ei, nu-i chiar locul pe care l-aş alege pentru picnic. 

— Ţi-a trecut vreun moment prin minte că Dawlish ar fi 
putut retrage paznicii ca să întărească Grenville Grange? 
Era o turmă întreagă de musafiri acolo azi dimineaţă. 

— Nu cred că asta-i explicaţia, spuse Newman încet, 
privind în toate părţile. Dawlish este milionar. Are suficienţi 
bani ca să angajeze câţi oameni de pază doreşte... 

Se opri în clipa în care liniştea fu spartă de o rafală 
asurzitoare. Preţ cam de un minut pufăitul elicopterului se 
stinsese. Acum, după zgomot, părea să fie deasupra lor. 
Newman apăsă pe butonul care închidea la loc capota, 
trase frâna şi porni în viteză. 

In acel moment, din şanţurile din spatele gardului de 
sârmă ghimpată răsăriră bărbaţi cu puşti de vânătoare, 
ascunşi până atunci. O ploaie de alice de calibru mare 
presără drumul înaintea şi în spatele Mercedes-ului. 
Newman observă că nimic nu loveşte maşina. Erau doar 

„împinşi” să se mişte mai repede pe drumul care li se 
întindea în faţa ochilor. 

— În faţa noastră... avertiză Marler. 

Câteva zeci de metri mai înainte pe drum, ţâşni ceva în 
faţa maşinii. O vulpe, speriată de zgomot, încerca să se 
ascundă. Deasupra, apăru brusc elicopterul cenuşiu, 
măturând vârfurile arborilor. Pilotul schimbă direcţia de 
zbor, se îndreptă spre ei - zbura chiar deasupra lor - 
şuierând. Din elicopter căzu ceva care ateriză pe drum. O 
lumină orbitoare explodă. Newman închise strâns ochii, 
răsuci brusc volanul şi abia reuşi să evite vâlvătaia. 
Elicopterul trecu în viteză pe deasupra lor. 

— Proiectil cu magneziu, spuse scurt Newman. Fie ne 
loveşte, fie trec peste el şi sare în aer rezervorul. 

— Se va întoarce, răspunse Marler răsucindu-se în scaun. 

— Data viitoare s-ar putea să fim noi ţinta... 

Newman apăsă piciorul pe acceleraţie, rugându-se 
cerului că drumul să fie şerpuit. Întinderea dreaptă şi 
nesfârşită îi transforma într-o ţintă perfectă, pilotul fiind în 
stare să calculeze anticipat poziţia lor probabilă. 

— S-a dus, spuse Marler. 

— Pregătit pentru alt atac, prezise Newman. 

Nici nu terminase de vorbit, când văzură elicopterul 
apărând din nou. În fala lor, zburând pe „bulevardul morţii” 
spre Mercedes. În acelaşi moment Newman zări în oglinda 
retrovizoare Ford-ul Sierra care venea în urma lor cu toată 
viteza. Nield era la volanul Ford-ului. Alături de el, Butler 
lăsase geamul în jos şi-şi desfăcuse centura de siguranţă. 
Se sprijinea pe fereastră, cu spatele lipit de scaun, ţinând 
pistolul Walther, cu ambele mâini. Suprafaţa drumului era 
bună, astfel încât reuşea să ţină pistolul cu o mână sigură. 

Elicopterul se apropia de maşina lui Newman mai repede 
decât Ford-ul. De data asta nu era un proiectil cu magneziu. 
Din coada elicopterului începu să se împrăştie un fum negru 
şi gros, purtat repede de vânt în jos. Elicopterul se afla cam 

la trei sute de metri de Mercedes-ul lui Newman. Pulveriza 
fumul de-a lungul drumului ca un avion utilitar pentru 
agricultură. Newman se încordă. Reduse viteză din ce în ce 
mai mult. 

— De-a ce dracu' te joci? întrebă Marler. 

Din Ford, Butler ţinti cabina pilotului. Ar fi fost o şansă la 
un milion dacă ar fi reuşit să-l lovească direct, dar era 
singura. Apăsă pe trăgaci şi goli încărcătorul; degetele i se 
albiseră pe trăgaci în efortul de a ţine arma îndreptată 
direct spre ţintă. 

Din elicopter începu să se împrăştie altfel de fum. Dacă 
înainte zbura drept ca o săgeată, acum începuse să 
trepideze, să se clatine. Brusc îşi schimbă direcţia, izbucni o 
flacără, dispăru peste vârfurile arborilor. Unda de şoc a unei 
explozii îndepărtate zgudui ambele maşini. 

Peste pădure se ridică un nor de fum gros, uleios, apoi se 
lăsă liniştea când Newman opri maşina nu departe de 
vârtejul de fum. În urma lui, Nield încetini şi opri aproape de 
Mercedes. O altă vulpe ţâşni pe neaşteptate şi începu să 
alerge prin perdeaua de fum. Brusc se opri din alergat, se 
ridică în două picioare aproape vertical, se prăbuşi pe drum 
şi rămase nemişcată. 

— Şi ăsta-i motivul pentru care am redus viteza... spuse 
Newman. 

Cobori din maşină, urmat de Marler şi Butler care îşi 
reîncărcaseră armele. Newman se îndreptă încet spre 
animal şi aşteptă să se împrăştie fumul. Abia atunci se 
apropie. Vulpea căzuse pe o parte cu coada lungă şi 
stufoasă la fel de nemişcată ca şi trupul. Ochii îi ieşeau din 
orbile, botul era larg deschis. Newman o atinse cu piciorul. 
Era ca şi cum ar fi atins o piatră: cadavrul era ţeapăn. 

— Vreau s-o iau în portbagaj s-a dau la expertiză. 

— Pentru ce naiba? întrebă Marler. 

— Pentru că fumul pulverizat de elicopter nu este unul 
obişnuit, conţine un element letal, după cum vezi... 

Se întoarse la maşină, îi explică pe scurt lui Butler şi luă 
din portbagaj o bucată de pânză de sac. Işi puse o pereche 
de mănuşi de piele şi se întoarse apoi în locul unde zăcea 
vulpea. Şi Butler purta mănuşi, şi îl ajută să pună vulpea în 
pânza pe care o întinseseră pe drum, să o înfăşoare şi s-o 
ducă înapoi la maşină. După ce o aşeză în portbagaj, 
Newman îşi scoase mănuşile şi le puse pe balot. 

— Te sfătuiesc să faci la fel, îi spuse lui Butler. 

După ce puse ambele perechi de mănuşi înăuntru, 
închise portbagajul. Apoi îl bătu pe umăr pe Butler: 

— Mulţumesc că ne-ai salvat, Harry. Dacă n-ai fi fost tu, 
acum eram ca vulpea asta. 

— Face parte din meserie, replică Butler în maniera 
obişnuită. Încotro, acum? 

— Înapoi la hotel. Tweed a plecat azi dimineaţă devreme, 
aşa că probabil plătim şi ne întoarcem la Londra. Se uită la 
Marler care era aproape: Ei bine, a mers. 

— Ce? 

— L-am stârnit pe lordul Dane Dawlish. Atacul 
elicopterului a fost o mare greşeală, o scăpare majoră. 
Tweed va fi foarte interesat. 

Tot drumul spre Park Crescent Tweed a fost îngrijorat. 
Prea multă lume se adunase la partida de tir a lordului 
Dawlish. Şi pe lângă Newman şi Marler, mai alesese şi Paula 
aceeaşi zi pentru interviul ei cu milionarul. _ 

Pe măsură ce se apropia de Londra neliniştea creştea. In 
momentul în care parcă Fordul Escort lângă sediu, hotărâse 

ce avea de făcut. Se grăbi pe scări spre birou, deschise uşa 
şi-i spuse Monicăi, înainte să-şi dea haina jos: 

— Urgent. Se uită la ceas. Douăsprezece şi treizeci la 
prânz. Întâlnirea Paulei fusese fixată la amiază. Foarte 
urgent. Caută numărul de telefon al lordului Dane Dawlish 
la Grenville Grange, lângă Aldeburgh. Scrie-l pe ceva şi dă- 
mi-l repede. 

După ce-şi dezbrăcă haina, se aşeză la birou şi deschise 
un dosar. Nu vedea hârtiile la care se uita. Monica nu 
reuşea să obţină numărul, neînregistrat la informaţii. 
Întrerupse legătura după ce vorbi cu centralista şi-i telefonă 
unui prieten al lui Tweed din Brigada Specială. 

Câteva minute mai târziu, trânti receptorul, mâzgăli un 
număr pe o hârtie şi i-o dădu lui Tweed. 

— Îmi pare rău că a durat atât... 

— Important e că-l am. O să formez singur. S-ar putea să 
fie nevoie să răzbat printr-o armată de căţei... 


Paula manifestase o furie rece când Dawlish o apucase 
de încheietura mâinii: 

— Dacă nu-mi daţi drumul, plec imediat. Şi n-o să vă 
placă articolul. Titlul? „Lordul Dawlish brutalizează femeile.” 
Aş zice că n-o să facă bine nici cât negru sub unghie 
imaginii dumneavoastră... 

Dawlish îi dădu drumul. Încă roşu la faţă, repetă 
întrebarea mai liniştit: 

— Cine dracu' te-a pus să mă întrebi despre armament? 
Nu sunt zece minute de când altcineva mi-a aruncat 
indirect aceeaşi întrebare. 

— Eu nu sunt altcineva. Cu titlu de informaţie, se 
întâmplă ca eu să acţionez independent. Şi era evident un 
subiect de pus în discuţie - doar controlaţi fabrici de 
armament. Înainte de a lua cuiva un interviu îmi fac temele. 
Sau preferaţi să ocolesc subiectul? 

— Nu ocolim nici un subiect, ca să te citez. Controlez şi 


172 


reţele întregi de supermagazine din America de Nord. Asta-i 
principala mea sursă de venituri. 

Se aplecă spre ea: 

— Hrănesc oameni. Armamentul e o activitate 
suplimentară. Bănuiesc că şi tu, ca toţi reporterii cauţi 
senzaţionalul poveştii, spuse şi surâse batjocoritor. 

— Intenţionez să fac un articol echilibrat. Aveţi o gamă 
foarte variată de activităţi. Aşa va suna articolul: 
supermagazine, finanţarea explorărilor subacvatice ale unui 
sat scufundat. Cred că o să mă concentrez asupra acesteia 
din urmă. E neobişnuit. 

— Îmi dai cuvântul tău? se răsti Dawlish. 

— Sunteţi surd? V-am spus deja ce o să fac. 

— Imi plac fetele deştepte. 

Dawlish deveni binevoitor. 

— Îmi petrec jumătate din timp făcând tot felul de tâmpiţi 
să-mi îndeplinească ordinele corect. Singurul mod să ajung 
unde am ajuns. Tu eşti foarte inteligentă. N-ar fi trebuit să- 
mi ies din fire. Chiar înainte de a te întâlni a avut loc un 
incident. Scuzele mele. Rânji. Ca să-mi arăţi că nu ai 
resentimente ce-ar fi să bem un pahar cu vin? Şi pe urmă 
pot să-ţi arăt casa. Sus sunt nişte tablouri interesante. 

Sus? Dormitoare. O luăm de la capăt, se gândi Paula. 
Refuză cu un semn din cap: 

— Dacă nu aveţi nimic împotrivă, eu rămân la cafea. 

— Cafeaua poate fi servită sus. Am un Rubens acolo. Ar fi 
interesant pentru articol, insistă Dawlish. 

— Nu-mi place Rubens. 

— Care au fost sursele folosite pentru a descoperi că una 
din activităţile mele minore este armamentul? o întrebă 
brusc Dawlish. 

Paula se opri. Simţea că situaţia poate lua o întorsătură 
urâtă. Dawlish nu era obişnuit să fie umilit de femei. 
Atitudinea şi expresia îi deveniseră agresive. Sună 
telefonul. Dawlish îşi strânse enervat buzele groase şi ridică 

receptorul: 

— Ce dracu' e? Cine ziceai că e la telefon? Aha, înţeleg. 
Drace, ar fi bine să-mi faci legătura. 

— Dawlish sunt... 

— Inspector şef Buchanan la telefon, îl întrerupse o voce. 
Ştiu că aveţi în vizită pe o anume Paula Grey, continuă 
Tweed. Vreau să se întoarcă imediat la hotelul Brudenell 
pentru interogatoriu. Când spun imediat înseamnă acum. 

— Momentul de faţă e nepotrivit... 

— Fă-l să fie potrivit, investighez un caz de omucidere - 
şi asta are prioritate peste interesele oricui. Dă-mi-o la 
telefon, Dawlish. ACUM! 

Dawlish avea o figură întunecată. Acoperi receptorul cu 
mâna. Hotări să mai încerce o dată să întârzie plecarea 
musafirului său. 

— Ar putea să plece într-o oră... 

— lar eu aş putea să trimit o patrulă de poliţie acolo s-o 
aducă. Încep să mă întreb de ce refuzi să colaborezi, 
continuă Tweed. 

— O clipă. 

Dawlish îi împinse telefonul Paulei. Tonul lui era arţăgos. 
Ridică vocea ca să fie auzit la capătul celălalt al firului: 

— Inspector şef Plod! insistă să vorbească cu tine. O să-ţi 
transmită el mesajul. 

— Domnişoara Grey? continuă Tweed vorbind repede. 
Aici inspectorul şef Buchanan. Vă rog să vă întoarceţi 
imediat la hotelul Brudenell. Mai am nevoie de nişte 
informaţii de la dumneavoastră... 

Tweed îşi cobori vocea şi-i şopti, cu vocea lui obişnuită: 

— Pleacă imediat de acolo. Nu-mi place sunetul vocii lui 
Dawlish. 

Paula reuşi să-şi păstreze o faţă inexpresivă. Puțin mai 


1 Joc de cuvinte intraductibil: plod - a face orice încet şi fără 
îndemânare; plod - muncă penibilă, descurajatoare (n. t.). 

devreme avusese impresia că e Buchanan. 

— Foarte bine, domnule inspector şef. Nu ştiu cum aş 
putea să vă ajut, dar din moment ce insistaţi, plec acum. 
Cam într-o jumătate de oră ar trebui să fiu la 
dumneavoastră. La revedere. 

Înapoindu-i receptorul lui Dawlish îşi puse stiloul şi 
carneţelul în geanta de umăr. Se ridică, se îndreptă grăbită 
spre dulapul din perete şi-şi puse haina înainte ca Dawlish 
s-o ajungă. Se întoarse spre el: 

— Cu siguranţă am suficient material pentru articolul din 
Woman's Eye. Aş vrea să vă mulţumesc pentru 
amabilitatea de a mă primi. 

Dawlish îşi vâri o mână în buzunarul pantalonilor de 
vânătoare. Arăta întunecat şi foarte nemulţumit. Era 
nemişcat ca o statuie când o întrebă: 

— Despre ce era vorba? Ai necazuri? 

— Am descoperit cadavrul unei fete strangulate în zona 
mlaştinilor de lângă Aldeburgh, cu puţin timp în urmă. 

— Am citit despre asta. Karin... Pocni din degetele 
celeilalte mâini. Nu ştiu cum. 

— Rosewater. Îi urmări ochii care erau din nou ca două 
săgeți. Era nemţoaică şi căsătorită cu un englez. 

— Probabil vreun psihopat. Ar fi bine să te duci să te 
întâlneşti cu domnul „curcan”. Mă întreb de unde a ştiut că 
eşti aici. 

— Ştie că stau la hotelul Brudenell. N-a trebuit decât să 
se intereseze - am întrebat la recepţie cum ajung la 
Grenville Grange, minţi Paula cu uşurinţă. 

— Nu uita invitaţia mea de a mă însoţi într-o călătorie la 
bordul catamaranului, îi aminti Dawlish conducând-o prin 
holul spaţios de la intrare, către uşa principală. Uite cartea 
mea de vizită cu numărul netrecut în cartea de telefon. 
Asta să nu-l tipăreşti, pentru numele lui Dumnezeu! 

— Promit, spuse Paula luând cartea de vizită tipărită în 
relief, cu chenar auriu. 

— Sună-mă când eşti liberă, o îndemnă Dawlish afabil, 
punându-i o mână pe braţ. O să-ţi dau mai multe date. 

Paula întoarse capul brusc în timp ce el deschidea una 
din uşile duble. O uşă simplă la dreapta ei, care dădea în 
hol, se întredeschise. Zărise un bărbat care o urmărea şi 
care apoi închisese uşa la loc. 

— Ai grijă cum conduci, o sfătui Dawlish jovial. 

Paula cobori treptele terasei, se îndreptă spre maşină, se 
trânti pe scaun la volan, cu un oftat de uşurare. Dawlish 
avea o personalitate copleşitoare şi ea obosise ţinându-i 
piept. Porni motorul şi, în timp ce cobora pe drumul cu 
pietriş către poarta care se deschidea automat, îşi spuse: 
Mulţumesc lui Dumnezeu că a sunat Tweed... 

La Grenville Grange, Dawlish se îndreptă spre uşa din 
perete, o deschise şi se uită încruntat la cel care aştepta 
înăuntru: 

— Sper din suflet că nu te-a văzut, idiotule. Şi acum, 
locotenente Berthier, urmează-mă şi raportează! 


La Park Crescent, Monica se uită uluită la Tweed. Tocmai 
terminase convorbirea cu Grenville Grange. 

— În toţi anii de când te cunosc habar n-am avut că ştii 
să imiţi aşa de bine. Chiar semănai la voce cu inspectorul 
şef Buchanan. 

— Am talente ascunse. 

Tweed zâmbi prefăcut şi-şi lustrui ochelarii cu batista. 

— Acum trebuie să ne mişcăm repede. Fă-mi legătura cu 
René Lasalle... 

— Sunt pe telefonul cu linie digitală codificată, René, îl 
avertiză Tweed când i se făcu legătura. 

— Şi eu. Situația aici e cumplită... 

— La asta lucrez, îl asigură Tweed. Şi aproape toată 
echipa mea; douăzeci şi patru de ore din douăzeci şi patru. 
Am nevoie de anumite elemente urgent... 

— Care? 

— Când ne-am întâlnit la Paris ne-ai arătat Paulei şi mie 
nişte fotografii din dosarul unui anumit domn. Poţi să-mi 
trimiţi repede câpii ale fotografiilor următoarelor persoane: 
Josette, ştii la cine mă refer, nu? 

— Da. Şi mai cine? 

— Maiorul Lamy, de Forge, Jean Burgoyne. 

— O să fac eu însumi câpii după negative şi ţi le trimit 
prin curier personal. Parola: Versailles. Şi-ţi mai trimit 
fotografia altcuiva: un oarecare locotenent Andre Berthier, 
din personalul lui Lamy. Ar putea fi unul din ofiţerii de 
legătură majori şi poate şi altceva. Asta-i tot? 

— Pentru moment. Ţinem legătura... 

— Cine este Josette?, întrebă Monica. 

— Soţia generalului de Forge. Când Newman se va 
întoarce în Franţa va trebui să fie în stare să identifice 
jucătorii de bază. 

— N-o să fie periculos, după tot ce s-a întâmplat când a 
fost acolo, recent? 

— Foarte periculos, dar cunoscându-l pe Bob, va insista 
să se întoarcă. Era îngrijorat din pricina fetei aceleia, 
Isabelle, care se ascunde în Arcachon. Şi în timp ce 
vorbeam cu Lasalle s-a ivit pe neaşteptate altceva care mă 
intrigă... 

Îi repetă afirmaţia lui Lasalle despre locotenentul 
Berthier, spunându-i că Lasalle le va trimite şi o fotografie. 

— A fost o remarcă misterioasă. Ce crezi că a vrut să 
spună? comentă Monica. 

— N-am idee, spuse Tweed repede, prea repede. Mi-am 
amintit de asta când vorbeam despre reîntoarcerea lui 
Newman în Franţa. 

Descuind un sertar scoase fotografia sergentului Rey, pe 
care i-o dăduse Lasalle la Paris. Vino şi uită-te la 
specimenul ăsta. 

— Nu-mi place mutra lui nici un pic, decise Monica după 
ce studie fotografia. 

— Sergentul Rey. Cred că rangul este fals, poate e doar 
un paravan. Este expertul lui de Forge în explozivi ascunşi 
în obiecte cu aspect inofensiv. Du-te jos la laboratoare, să- 
mi facă şase câpii. Newman trebuie să aibă una - s-ar putea 
să-l trimit ca sprijin la vremea potrivită. Oricine se apropie 
de Armata a Treia sau de Bordeaux are nevoie de o 
fotografie a acestei reptile. 

— O să le fac acum... 

— Nu. Mai întâi fă-mi legătura cu inspectorul şef 
Kuhlmann. Sper că este la sediu, în Wiesbaden. 

— Chiar că  acţionezi repede, remarcă Monica 
îndreptându-se spre biroul ei şi formând numărul din 
memorie. 

— Nu mai avem mult timp... 

— Kuhlmann la telefon, mormăi o voce cunoscută. Pe 
telefonul cu linie digitală codificată. Şi ai face naibii bine să 
treci şi tu pe el. 

— Sunt, Otto. După vocea ta, s-a întâmplat ceva. 

— Sunt pe urmele acestei mişcări, Siegfried. Terorişti de 
import sunt pe cale să aducă iadul pe pământ aici. 

— Ceva indicii? întrebă Tweed liniştit. 

— Da. Am primit o informaţie secretă de la un englez. Am 
făcut o razie la o adresă din Freiburg, am găsit o 
ascunzătoare cu arme şi explozivi. Ca să fiu mai exact: şase 
mitraliere Kalaşnikov, peste două kilograme de explozibil 
Semtex, cronometre şi alte dispozitive pentru a fabrica şase 
bombe. 

— Şi câţi terorişti aparţinând grupării Siegfried? 

— Nici unul. Păsările îşi luaseră zborul. Nici măcar o 
amprentă în tot apartamentul. Curăţaseră totul atât bine 
încât cred că au avut o femeie cu ei. Tu ai avut ceva noroc? 

— Ne străduim. S-ar putea să am curând noutăţi. Ai 
răbdare, Otto. Prietenul ăla al tău, mai stă la adresa pe care 
mi-ai dat-o? 

— Da. 

178 


— À propos de pontul de la englez. E legat cumva de 
Numele Trandafirului? întrebă Tweed citind titlul celebrului 
roman. 

— Da. S-o lăsăm aşa. S-ar putea să vin curând la Londra. 
Chiar şi telefoanele codificate pot fi interceptate... 

Tweed puse receptorul în furcă, neliniştit. La Wiesbaden, 
ca şi la Paris părea să domine aceeaşi atmosferă sinistră. 
Un aer diabolic de nervozitate şi neîncredere între cei din 
vârful piramidei în legătură cu subalternii lor. Întâi Lasalle şi 
acum Kuhlmann. 

— Cine-i Stahl? întrebă Monica. 

— Dă-mi una din cărţile de vizită ultrasecrete. 
Mulţumesc. Stahl este unul din agenţii lui Kuhlmann care 
acţionează sub acoperire la Bordeaux... 

În timp ce vorbea scria pe cartea de vizită. Aici e adresa, 
numărul de telefon şi numele franțuzesc pe care-l foloseşte. 
Vreau să se păstreze în safe un plic pentru Newman. li 
înapoie cartea de vizită. Asta va fi în plicul pentru Newman. 
Împreună cu fotografia acelui spirit al răului, sergentul Rey. 

— Se face. Ce era chestia aia cu Numele Trandafirului? 

— Kuhlmann a primit un pont de la căpitanul Victor 
Rosewater, despre una din casele folosite ca ascunzătoare 
ale grupării Siegfried. Ţi-am povestit că Paula şi cu mine l- 
am întâlnit la Basel. Paula crede că ar putea fi bun pentru 
noi. 

— Pare să aibă dreptate. 


La Grenville Grange, Dawlish avusese o lungă convorbire 
telefonică cu New York-ul de îndată ce intrase în încăpere 
cu locotenentul Berthier. Francezul stătea în picioare 
uitându-se fix spre pajişte, spre debarcader. Dincolo de 
debarcader, într-o buclă largă a râului Alde, era legat la 
geamandură un iaht luxos. Privi cum o barcă cu motor 
părăseşte iahtul, având trei bărbaţi la bord. Se îndreptau 
spre debarcader; ajunseră, săriră pe țărm, alergară pe 

marginea pajiştii, dispărând după colţul conacului. Formau 
un echipaj cu înfăţişare dură: bărbaţi cam de treizeci de 
ani, bine făcuţi, cu mişcări atletice. 

— In regulă, Berthier. Dă-i drumul. Ce veşti aduci? strigă 
Dawlish. 

Stând foarte drept, Berthier se răsuci pe călcâie, îşi pipăi 
ochelarii de soare şi-i afundă mai apăsat în buzunar. 
Atitudinea lui Dawlish era nepoliticoasă iar tonul răstit. 

— Mi s-a ordonat să vă întreb când va sosi următorul 
transport. 

— Transport de ce? 

Dawlish urmări atent reacţia lui Berthier. Ochii 
musafirului său erau goi; nici nu clipi. 

— N-am idee, domnule. Mesajul a fost întocmai cum l-am 
spus. 

— Dar ai putea să ghiceşti? insistă Dawlish. 

— Nu, domnule. Ordinele mele au fost să vă transmit 
anumite întrebări. Şi să duc răspunsurile superiorilor mei. 

— Din ce unitate faci parte, locotenente? Eşti doar 
locotenent? Sau poate acoperă un grad mai mare? 

— Doar locotenent, domnule. Şi fac parte din unitatea 
care construieşte poduri, chestii din astea. 

— Înţeleg! 

Dawlish avu grijă să nu arate că e impresionat. 
Securitatea era perfectă. 

— Următorul transport va fi livrat cam în trei săptămâni 
de azi înainte. Ţi-am răspuns la întrebare? 

— Da. Mulţumesc, domnule. 

— Las-o mai moale, omule. Dawlish deveni prietenos. Nu 
eşti de serviciu. Toarnă-ţi ceva de băut. Apeşi pe butonul 
din bibliotecă, lângă volumul cu „Călătoriile Pelerinului”. 

— Nu beau niciodată când sunt de serviciu, domnule. 

— Atunci, toarnă-mi dracului mie un Scotch mare. 

Dawlish era exasperat de atitudinea pedantă a 
francezului care o ţinea una şi bună cu datoria. Nu fusese în 

stare nici o clipă să smulgă masca rece afişată în mod 
obişnuit de Berthier. Făcea orice dacă-i dădeai ordin. Pe 
Dawlish îl deranja că nu putea pătrunde armura cu care 
părea să se înconjoare Berthier. Puţini oameni îl speriau pe 
Dawlish, dar prezenţa lui Berthier i se părea întotdeauna 
neliniştitoare. Luă paharul cu Scotch fără un cuvânt şi bău 
jumătate din conţinut. 

— Mai este o întrebare pe care mi s-a cerut să v-o 
transmit, continuă Berthier. Unde se va livra încărcătura? 

— Arcachon... 

Dawlish fusese gata să adauge - ca şi altă dată, dar se 
opri la timp. Era posibil ca Berthier să ştie despre 
operaţiune într-adevăr atât de puţin cât pretindea. 

— Şi cu douăzeci şi patru de ore înainte va fi trimis un 
semnal pe calea obişnuită, care să confirme data exactă a 
sosirii şi ora? 

— Da. 

Dawlish nu mai adăugă nimic. Îl studie din nou pe 
Berthier. Cam un metru optzeci înălţime, faţa puternică, 
bine clădit, mâini mari pe care le ţinea pe lângă corp. 
Aproape ca şi cum ar fi fost gata de luptă. Ca la paradă. 
Ochii erau albaştri şi reci, ca de gheaţă. Prototipul unei 
maşinării bine instruite. 

— Când pleci? întrebă Dawlish. 

— Mi s-a ordonat să mai stau câtva timp să aflu nişte 
informaţii. Stau în zonă. 

Dawlish ar fi vrut să-l întrebe ce înseamnă „în zonă” dar 
se îndoia că i-ar fi spus. Decât să rişte un refuz din partea 
unuia de ale cărui reacţii nu era sigur, Dawlish preferă să 
dea din cap. Îşi termină restul de Scotch şi se ridică. 

— Walters te va conduce... 

După plecarea lui Berthier începu să străbată camera în 
sus şi-n jos. După ce treceau pe acolo şi plecau, oamenii 
lăsau în urma lor o anumită atmosferă. Dawlish simţea că 
Moartea tocmai făcuse o vizită la Grenville Grange. 

Paula încă mai era furioasă din cauza felului în care 
Dawlish încercase să o pipăie, dar se bucură când îl văzu pe 
bărbatul care cobora scările hotelului Brudenell în clipa în 
care ea ieşea din maşină. Victor Rosewater, îmbrăcat într-o 
manta scurtă, se îndreptă spre ea s-o salute şi o îmbrăţişă 
strâns. 

— Pari extenuată, observă. Ţi s-a întâmplat ceva rău? 

— De fapt, oarecum neplăcut... 

Fu surprinsă şi-i făcu plăcere faptul că el îşi dăduse 
seama atât de uşor. Şi nu încercă s-o mai întrebe ceva 
atunci. Spuse însă exact ce trebuia: 

— Tocmai mă duceam să mă plimb prin Aldeburgh. Pot 
să amân plimbarea. Am impresia că ti-ar face bine un 
pahar. Te aştept în bar până-ţi dai haina jos. 

Ajunsă în camera ei, Paulei îi luă câteva minute să-şi 
refacă machiajul; îşi prinse broşa favorită la reverul 
taiorului, îşi perie părul ca pana corbului şi-l dădu cu puţin 
fixativ. 

— Şampanie? propuse Rosewater când se cocoţă pe un 
scaun lângă tejghea. 

— Splendid, chiar am nevoie. 

— Să mergem într-un colţ liniştit, sugeră Rosewater luând 
cele două pahare de şampanie. 

Aprecie din nou atenţia şi respectul lui. Intuise că ar vrea 
să stea de vorbă undeva unde să nu-i audă nimeni. Cum 
şedea în faţa lui, se uită cum e îmbrăcat: o jachetă sport 
elegantă, cu carouri mici, pantaloni de catifea reiată pentru 
a preîntâmpina frigul de afară, o cămaşă crem şi o cravată 
bleu pal. Arăta foarte bine. Rosewater ridică paharul: 

— Noroc! Vrei să-mi povesteşti despre întâmplarea 
neplăcută sau evităm subiectul? 

— Vreau să mi-o scot din minte. 

Se simţea cam ciudat: era în relaţii atât de prieteneşti cu 
bărbatul care fusese soţul Karinei. Dar Rosewater nu era 
numai atrăgător; ceea ce era mai important era atitudinea 
lui degajată cu femeile. Atent şi răbdător, o lăsă pe Paula să 
continue: 

— Printre altele, mă ocup puţin şi cu ziaristica, spuse 
ascunzând parţial adevărul. Tocmai m-am întors de la un 
interviu cu lordul Dane Dawlish, pentru revista Woman's 
Eye. S-a dovedit a fi un chin. Nu-şi putea lua mâinile de pe 
mine. 

— Nu s-a întâmplat nimic serios, cu adevărat serios? 
întrebă calm. 

— Nu, m-am apărat. Ar fi trebuit să-l zgârii pe faţă. 

— Probabil că-i mai bine că n-ai făcut-o. Dawlish are 
reputaţia de a se purta foarte dur cu femeile care nu i se 
supun. 

— De unde ştii? întrebă curioasă. 

— Face parte din meseria mea să ştiu totul despre 
principalii pioni care participă la jocul internaţional. 

— Joc, Victor? 

— Cuvântul e nepotrivit. Subtilitate de exprimare 
britanică. Este orice în afară de joc - o luptă mortală pentru 
putere, pentru bani. Nu devii lord Dane Dawlish respectând 
regula jocului. 

— Cercetările mele arată că Dawlish este implicat foarte 
tare în comerţul cu arme. 

— l-ai spus-o şi lui? întrebă Rosewater indiferent. 

— Da. Şi s-a înfuriat foarte tare. 

— Probabil pentru că partea asta a afacerilor lui merge 
prost. Sfârşitul războiului rece, şi tot restul. Mai are destule 
ouă de aur în coş, adică surse de venituri. 

— Cum ar fi exploatarea subacvatică a satului scufundat 
de la Dunwich? sugeră Paula. 

Rosewater sorbi din şampanie, nu se grăbi să reacționeze 

la schimbarea bruscă a subiectului. Puse paharul jos, 
atingându-i piciorul uşor cu degetele. Apoi dădu din cap, 
zâmbi când se uită la ea; privirea i se plimba de la talia 
zveltă la ochi. 

— Sunt sigur că pierde bani în afacerea asta. O face doar 
pentru imaginea lui de tip extrem de interesat de protecţia 
şi conservarea mediului. Cine ştie, poate chiar este. 
Probabil că e o schimbare faţă de afaceri, de maşinaţiunile 
şi mijloacele necinstite cărora şi-a dedicat cariera. 

— Presupun că ai dreptate. Paula se uită la ceas. Trebuie 
să mă întorc în oraş după ce mănânc repede de prânz. Mai 
rămâi? Mai încerci să afli cine a ucis-o pe biata Karin? 

— Vin şi eu la Londra în câteva zile. Spune-i lui Tweed că 
mă găseşte la Brown's Hotel dacă are nevoie de mine. lar 
aici, la Brudenell. Şi acum, înainte să pleci şi să mă laşi 
singur, nu vrei să luăm masa împreună? 

— E o cârciumă foarte bună pe High Street, se numeşte 
Cross Keys. 

— Să mâncăm aici. Am nevoie de ceva consistent ca să 
mă simt bine. Probabil din cauza frigului de afară... 

În drum spre restaurant Paula avu ciudata impresie că 
Rosewater îi dăduse un indiciu. Dar al naibii să fie dacă pe 
moment putea să-şi amintească despre ce era vorba. 


După ce plecaseră din pădurea în care-i atacase 
elicopterul, Newman şi Marler se opriseră la Cross Keys 
pentru un prânz rapid şi ieftin. Butler şi Nield intrară după 
ei, se aşezară la altă masă, ca şi cum nu s-ar fi cunoscut. 
Era procedeul obişnuit atunci când păzeau pe cineva. 

— Avem companie, şopti Newman după ce comandară. 
Masa mare din dreapta noastră. Cinci. Clientul cu înfăţişare 
fioroasă, care pare a fi şeful, e Brand. Aşa l-a strigat 
Dawlish după ce a plecat de lângă noi. 

— Ehe, l-am cunoscut deja pe domnul Brand, replică 
Marler, vorbind cu voce normală. E flăcăul care a pariat cu 


184 


mine că nu pot ochii discurile în aer. 

Tipul mătăhălos care şedea cu spatele la ei, cu părul 
zburlit atingându-i gulerul, se întoarse încet spre ei, şi 
scaunul scârţâi pe podea. Il fixă pe Marler pe sub 
sprâncenele groase şi rânji neplăcut. 

— Şi ţi-a luat cinci sute de mangoţi, prostănace! 

— N-am prea marcat sută la sută, nu? fu Marler de acord, 
netulburat de atitudinea agresivă a lui Brand. 

— Sută la sută? 

Brand făcu un gest larg cu mâna ca pentru a-i atrage în 
dispută şi pe ceilalţi patru tovarăşi ai săi, care arătau la fel 
de neciopliţi. 

— Peştele ăsta n-ar putea ochi o uşă de hambar nici de la 
doi metri! 

Newman sesiză rapid situaţia şi profită de ea. Marler îi 
întâlnise prima oară pe nemernicii ăştia la Cross Keys. Cu 
siguranţă auziseră de eşecul elicopterului şi veniseră aici, 
sperând că vor avea norocul să-l întâlnească din nou pe 
Marler. Voiau să se răzbune. Era timpul să intervină. 

— Un amănunt, Brand. Aş putea să te nimeresc de la doi 
metri, adică aproximativ distanţa dintre noi acum. 

— Oare, târâtură? 

Brand îşi trase scaunul şi se ridică încet. Şi tovarăşii lui 
începură să se foiască şi să se ridice de pe scaune. Butler 
se sculă de pe scaun şi scoase brusc bastonul de cauciuc 
pe care-l ţinea într-un buzunar special al impermeabilului, 
îndreptându-se spre masă, îl bătu pe unul din gangsteri pe 
umăr cu bastonul. 

— E cineva aici care vrea să-i crăp capul? Tot ce trebuie 
să facă e să se ridice. Mai bine rămâneţi pe scaune, 
domnilor. Lăsaţi-i pe ei doi. Aşa-i cinstit, nu credeţi? 

Era ceva ameninţător în felul în care stătea Butler în 
picioare; înalt de un metru optzeci, bine făcut, bătea uşor 
bastonul de palma stângă. Zâmbea în timp ce se uită 
împrejur. Foiala încetă. Brand se îndreptă pe furiş spre 


185 


Newman. 

Newman rămase pe scaun, cu coatele pe masă, cu bărbia 
sprijinită în mâini. Brand întinse mâna dreaptă cu 
repeziciune, apucă farfuria pe jumătate golită a lui 
Newman, şi o trânti de pământ. Rânji din nou dezagreabil: 

— Acum o să trebuiască să mănânci de pe podea. Cred 
că eşti obişnuit, toţi câinii sunt. 

— Remarca asta e niţel cam provocatoare, comentă 
Marler. 

Brand strânse pumnul drept şi trimise o lovitură de 
berbec spre maxilarul lui Newman. Se produse o mişcare 
neclară. Newman şedea în picioare, scaunul era trântit pe 
podea. Pumnul lui Brand nu-şi nimerise ţinta. Pumnul stâng 
al lui Newman căzu ca o lovitură de ciocan peste nasul 
proeminent al lui Brand care, cu ochii plini de lacrimi din 
cauza durerii, îşi pierdu echilibrul. 

Newman nu-l slăbi: cu pumnul drept îl pocni în falcă. 
Brand se împletici, se lovi cu putere de tejghea şi se 
prăbuşi grămadă sub ea, nemişcat. Tipul care şedea în 
dreapta scaunului gol al lui Brand începu să se ridice încet. 
Newman îi puse o mână pe umăr şi îl împinse înapoi în 
scaun. 

— Dacă vrei necazuri, o să le ai. Dar să ştii că am făcut 
parte din SAS. O să încerc să nu te omor, dar se mai 
întâmplă şi accidente... 

Şi era adevărat, gândi Marler. Newman reuşise să 
supravieţuiască unui curs SAS atunci când scria un articol 
despre această unitate. Gangsterul se potoli, mormăi ceva 
dar rămase pe scaun. În celălalt capăt al mesei lui Brand, 
încă unul încercă să se ridice. Nield îl îmbrânci înapoi, trase 
scaunul de sub el. Nemernicul se împiedică, se duse de-a- 
ndăratelea, dar braţul drept al lui Butler îl lovi în faţă cu 
forţă. Tipul se lovi cu capul de podea şi rămase nemişcat. 
Nield îi luă pulsul la gât. 

— Mai respiră. S-ar putea să-l doară capul când se 

trezeşte... 

O chelneriţă veni în grabă, înspăimântată. Newman 
scoase din portofel o bancnotă şi i-o dădu. 

— După cum ai văzut, ei au început. Uite ceva care să 
acopere pagubele. Imi pare rău de mâncarea vărsată pe 
podea. Un bacşiş bun o să te facă să te simţi mai bine. 

— Mulţumesc, spuse  chelneriţa cântărind din ochi 
bancnota. Sunt clienţi obişnuiţi. N-aş fi crezut niciodată. 

— Nu i-aş mai primi pe viitor, comportamentul lor la 
masă lasă de dorit..., zise Newman. 

Insoţit de Marler, ieşi pe uşa din spate, printr-o grădină 
mică, spre locul unde îşi parcase maşina. Bătea un vânt 
puternic dinspre nord-est. Marea cenuşie era zbuciumată, 
se ridica, cobora, se rostogolea în valuri uriaşe, 
tumultuoase. Butler şi Nield se topiseră din vedere pe uşa 
din faţă. 

Newman îşi trase gulerul paltonului şi se uită lung spre 
faleza pustie. Aldeburgh era ciudat şi pitoresc. In dreapta 
lui, case vechi, lipite una de alta, se aliniau de-a lungul 
falezei, cu acoperişurile, mai înalte sau mai scunde, 
formând o linie zigzagată. In partea cea mai înaltă a plajei 
pietroase erau nişte troliuri folosite ca să tragă spre mal 
cele câteva bărci de pescuit care încă mai erau în funcţiune 
la Aldeburgh. Nu era nici un port. 

— Ai ales Cross Keys sperând să iei parte la un scandal? 
întrebă Marler. 

— Nu chiar, dar eram curios să văd dacă Brand şi acoliţii 
lui se vor arăta, fiindcă mi-ai spus că acolo l-ai întâlnit 
prima oară pe maimuţoiul ăsta urât, replică Newman când 
se opriră în faţa Mercedes-ului. 

— Au apărut, e drept. 

— Şi e semnificativ. Dawlish tocmai a făcut cea de-a doua 
mare greşeală. Prima a fost când a trimis elicopterul să ne 
atace în pădure. A doua când i-a trimis pe ăştia să ne 
omoare în bătaie acolo, ca să ne descurajeze, să nu ne mai 

întoarcem. 

— Cred că ghicesc semnificaţia. 

— Faptul că am fost văzuţi pe lângă fabrica de armament 
ascunsă în pădure. Ceva ciudat, ţinut secret, se petrece 
acolo. Dawlish s-a dat de gol. 

— Aşa că mai dau un tur, să mă uit mai îndeaproape, cu 
altă ocazie. 

— Dăm un tur să ne uităm, mai târziu. 

Newman se îndepărtă de faleză; ajunseră în High Street 
şi se îndreptară spre ieşirea din oraş. 

— În momentul ăsta ne întoarcem la Londra. 

— Prefer să acţionez singur, insistă Marler. 

— Să-l lăsăm pe Tweed să hotărască. Ceea ce trebuie să 
facem în primul rând este să vorbim cu el, să-i spunem în 
amănunt ce s-a întâmplat. S-ar putea să mai deţină şi alte 
date pe care le păstrează bine într-un sertar din cap. Şi nu 
uita de vulpea pe care o avem în portbagaj. N-o să ţină o 
veşnicie şi vreau o analiză a experţilor ca să aflu ce anume 
a ucis-o... 


În după-amiaza aceleiaşi zile, în timp ce conducea prin 
Bordeaux, Isabelle Thomas se gândea la Newman. Încetini 
când ajunse în apropiere de apartamentul mamei sale, 
uitându-se în jur, la toate maşinile parcate. Căuta un 
vehicul în care să se afle un bărbat sau poate mai mulţi - 
aşteptând-o pe ea. 

Nesocotise avertismentul sever al lui Newman de a nu se 
apropia de Bordeaux şi englezul îi revenea mereu în minte. 
Se gândea că va fi furios aflând motivul neimportant, cum l- 
ar socoti el, pentru care îşi asumase acest risc. Dar îşi 
amintise de broşa prețioasă, oferită de Joseph, logodnicul ei 
mort, pe care o uitase în apartament. Bietul Joseph. Se 
sinucisese sărind în râul Gironde după ce-şi agăţase 
greutăţile de picioare. Şi toate astea pentru că se credea 
diform, un infirm cu degetele mari de la mâini strivite după 

ce stătuse spânzurat în fântâna pedepselor a lui de Forge. 

Aş vrea să-l ucid pe de Forge, se gândi. Încet, să 
agonizeze îndelung. 

Ştia că Joseph economisise venitul lui cam pe o jumătate 
de an ca să-i cumpere broşa aceea. Singura ei amintire 
legată de bărbatul cu care sperase să-şi petreacă tot restul 
vieţii. Uitându-se încă o dată în jur, viră spre alee şi-şi parcă 
maşina, astfel încât să nu fie la vedere, după colţ, în mica 
curte. Cum făcuse şi Bob Newman. Dacă ar şti de venirea ei 
înapoi în oraş, ar fi vai de ea. 

Descuie uşa din spate, se strecură încetişor înăuntru, o 
închise şi o încuie. 

Clădirea i se părea îngrozitor de liniştită în timp ce se 
strecura pe scări; se opri la uşa apartamentului. Înainte de 
a băga cheia în broască îşi lipi urechea de lemnul masiv şi 
ascultă. Oare o aşteptau înăuntru? 

Scoase din poşetă o lanternă în formă de creion, o 
ascunse în palmă, o aprinse şi examină broasca. Nu se 
vedea nici un semn că cineva ar fi umblat la ea. Sunt 
isterică, se gândi. Introduse cheia în broască, descuie şi 
deschise fără zgomot uşa bine unsă, o închise cu grijă şi 
puse lanţul. Acum era în siguranţă. 

Ca să se mai liniştească, se sprijini de uşă, îşi dădu părul 
des şi roşcat pe spate, peste haină verde, lungă până la 
genunchi, pe care o purta pe frigul acela aspru. Se simţea 
în apartament ca într-o morgă. 

Analogie nu prea fericită, îşi spuse. Hai, dă dovadă că nu 
eşti proastă. 

Fără să aprindă vreo lumină, se mişcă prin camera 
întunecoasă, spre ferestrele înalte care dădeau la stradă. 
Era puţin după prânz şi afară era deja aproape întuneric. 
Cerul era o întindere de plumb care apăsa oraşul murdar. 
Afurisit noiembrie. 

Isabelle studie strada. Urmări cu atenţie intrarea în care 
se ascunseseră cei doi tipi de la DST când fusese ultima 

oară aici cu Newman. Nici un semn că ar fi fost cineva. 
Afară temperatura era aproape de zero grade. O femeie 
care fusese la cumpărături se grăbea pe stradă, mergând 
cu umerii lăsaţi şi strânşi ca pentru a se apăra împotriva 
frigului; ducea două sacoşe de plastic în mâini. Nimeni 
altcineva. Scăpase. 

Traversă camera de zi spre dormitorul ei, trase perdelele 
şi abia pe urmă aprinse lumina. Nu-i trebui mai mult de un 
minut să scotocească într-un sertar cu lenjerie intimă că să 
găsească preţioasa broşă. In timp ce o împacheta într-un 
furou, observă că uşa de la camera de zi este întredeschisă 
şi lumina străbate până în încăperea fără perdele. Vârî 
broşa în buzunarul interior al hainei, traversă camera în 
fugă, închise uşa şi stinse lumina. 

Se rezemă cu spatele de uşă şi rămase aşa aşteptând să 
i se obişnuiască ochii cu întunericul. Ar fi trebuit să-şi aducă 
o armă să se apere. Mai aşteptă puţin, deschise uşa şi se 
îndreptă spre baie. Luă un flacon cu fixativ de păr de pe 
poliţa de sticlă, îi scoase capacul şi strecură flaconul în 
buzunar, bucuroasă că pleacă. In urechi îi răsuna 
avertismentul lui Newman. ; 

Se apropia de ieşire când cineva bătu în uşă. Ingheță. 
Maică-sa nu avea de-a face cu vecinii, nu vorbea cu nimeni 
din clădire. Ciocănitul se repetă mai puternic, grăbit. Se 
îmbărbătă singură, respiră adânc şi strigă: 

— Cine e? 

— Instalatorul. Curge un calorifer la dumneavoastră şi 
inundă apartamentul de dedesubt. 

— Nu de aici, strigă, încercând să câştige timp şi să se 
gândească. 

— Ba da, insistă vocea. Un instalator poate descoperi 
sursa fisurii. E în apartamentul dumneavoastră. Apa curge 
pe pereţi în apartamentul de jos. ` 

Se mai întâmplase o dată, de mult, când era mică. Işi 
amintea cum se uita la instalator în timp ce repara. Şi nu se 

putea duce să verifice. Ar însemna să aprindă toate 
luminile. Şi ar mai însemna să se dea de gol pentru oricine 
ar fi supravegheat apartamentul de afară. 

Introduse cheia în broască foarte încet, fără zgomot şi 
descuie. Ezită înainte de a trage lanţul, apoi se hotări să 
isprăvească. Cu lanterna în mâna stângă se opri la mică 
distanţă de uşă şi se forţă să vorbească: 

— Uşa este descuiată... 

Se deschise încet, până când ajunse larg deschisă. 
Aprinse lanterna. In prag şedeau doi bărbaţi în trencicoturi, 
cei doi de la DST care-l luaseră pe Henri de la barul Miami. 
Cei doi falşi agenţi DST, după cum o prevenise Newman - 
care erau implicaţi în uciderea lui Henri în gara St. Jean. Ura 
o împietri. Cel mai înalt ridică mâna să-şi apere ochii de 
lumina lanternei şi râniji: 

— Ne-am gândit că o să te întorci. Vii cu noi. Suntem de 
la DST... 

Cu o mişcare rapidă îndreptă spre cei doi spray-ul pe 
care-l ţinea în mâna dreaptă, apăsă pe buton şi le pulveriză 
conţinutul în ochi. Cel mai înalt înjură cumplit, îşi duse 
mâinile la ochi. Isabelle lăsă capul în jos, făcu o săritură 
înainte şi-l izbi cu capul în piept, cu toată puterea. Se 
împletici, făcu câţiva paşi înapoi, dar Isabelle continuă să-l 
atace cu furia unui taur. Poticnindu-se şi ferindu-se, rupse 
balustrada cu spatele. Forţa atacului ei furios îl făcu să se 
prăbuşească în gol ţipând, pe pardoseala de beton. 

Isabelle se răsuci rapid. Celălalt încă îşi mai ţinea mâinile 
la ochi. IIl apucă de păr şi-l trase înainte, instinctiv, acesta 
se smuci înapoi preţ de o clipă, iar ea asta aştepta. 
Schimbă tactică: împinse cu toată puterea şi îl izbi cu capul 
de tocul uşii. Impactul dintre os şi lemn produse un sunet 
puternic. Se prăbuşi lângă uşă. Isabelle îşi înfundă flaconul 
cu fixativ şi lanterna în buzunare, îl apucă de picioare, îl 
trase spre locul unde balustrada era ruptă, îi împinse 
picioarele în gol şi apoi trupul după ele. Nu scoase nici un 

sunet în timp ce-l urma pe tovarăşul său. Auzi o bufnitură 
înăbuşită. 

Incuie uşa şi părăsi clădirea pe scara de serviciu. Se urcă 
la volan şi respira profund. Trebuie să conducă normal. Zări 
un loc de parcare lângă gară St. Jean şi o cabină telefonică. 
Parcă, încuie maşina şi se îndreptă repede spre cabină. 
Folosi lanterna ca să caute numărul Prefecturii de Poliţie din 
Bordeaux. Când ofiţerul de la centrala poliţiei răspunse, 
vorbi energic: 

— Vreau să anunţ o infracţiune foarte serioasă - tentativă 
de crimă. Tocmai a avut loc. Faceţi-mi legătura imediat cu 
prefectul. Nu vorbesc cu altcineva. Dacă mă faceţi să 
aştept, închid. Chestiunea priveşte DST-ul... 

In biroul său de la etajul întâi al vechii clădiri cenușii, cu 
două aripi care flancau o curte centrală, doar la câţiva paşi 
de Meriadeck Centre Commercial, prefectul se încruntă 
când auzi menţionându-se DST şi îi spuse ofițerului de la 
centrală să-i facă legătura. Cu piciorul trânti uşa de la birou. 

Isabelle acoperise receptorul cu eşarfa de mătase pentru 
ca vocea să-i fie voalată. 

— Prefectul la telefon. Cine e acolo? 

— Notaţi imediat această adresă... Aţi notat? Bun. Veţi 
găsi pe scări doi falşi agenţi DST, dacă trimiteţi acum o 
patrulă. Acum! A fost o luptă. Pe scări. Ambii şi-au pierdut 
cunoştinţa. Şi au fost implicaţi în uciderea lui Henri Bayle... 

— Cine e la telefon? întrebă prefectul. 

Dar telefonul amuţise. Scund, îndesat, îmbrăcat cu un 
costum gris ca al unui om de afaceri, prefectul fusese ales 
pentru capacitatea sa de a lua hotărâri rapide. Falşi agenţi 
DST? Insă numele care-l alarmase era Henri Bayle cel ucis 
recent în gara St. Jean. 

Incuie uşa biroului. Ridică receptorul şi ceru un fir cu 
oraşul. Il avertiză pe ofiţerul de la centrală că dacă trage cu 
urechea va fi dat afară imediat. Apoi formă numărul lui 
René Lasalle, şeful DST din Paris. Intră direct în subiect: 

— La telefon prefectul poliţiei din Bordeaux. Am mai 
vorbit, probabil vă amintiţi. Tocmai am primit un telefon 
anonim privind doi falşi agenţi DST care s-ar găsi la o 
adresă din Bordeaux. Persoana care a sunat, cred că erao 
femeie - vocea era neclară - spunea că sunt implicaţi în 
uciderea lui Henri Bayle... 

Convorbirea fu scurtă. Întrerupse legătura, ridică din nou 
receptorul şi ordonă ca două maşini de patrulare să meargă 
la adresa primită. 

— Urgent. Pătrundeţi cu forţa în clădire dacă e nevoie. 
Oamenii să fie înarmaţi cu arme automate... 


Isabelle conducea cu viteză în noapte, pe şoseaua N 650; 
acelaşi drum pe care-l făcuse cu Newman spre Arcachon. In 
apropierea mării, dincolo de satul Facture, intră pe 
autostradă, în câmp deschis. Zări pe câmp un hambar 
vechi, pe jumătate ars, ale cărui grinzi, expuse vederii, 
semănau cu nişte coaste omeneşti. Priveliştea avu ca efect 
o reacţie necontrolată: începu să tremure ca şi când i-ar fi 
fost îngrozitor de frig. Simţi că îngheaţă. Nervii. Incet-încet 
îşi recăpătă stăpânirea de sine, respirând adânc aerul 
îngheţat care intra pe geamul lăsat în jos. 

Mai avea puţin până la Arcachon. De acum înainte o să 
stea acolo. lar dimineaţa o să-i dea telefon lui Bob şi o să-i 
spună ce s-a întâmplat. Poate era important. 

A doua zi la Park Crescent, Tweed îşi petrecu o grămadă 
de timp ascultând rapoartele verbale ale celor întâmplate la 

Aldeburgh, pentru ca apoi să-i interogheze pe toţi, adunaţi 
în biroul său strâmt. Se aflau acolo îngrămădiţi Paula, 
Newman, Marler, Butler şi Nield. Monica şedea la biroul său, 
luând notițe în linişte. Abia îşi terminaseră rapoartele, când 
Newman vorbi din nou: 

— Mi-am amintit ceva ce uitasem complet să-ţi spun. E 
vorba de Isabelle... 

— Frumoasa Isabelle cu părul roşcat, îl tachină Paula. 

— N-am făcut decât să o descriu, o repezi Newman 
plictisit. 

— Aşa ai descris-o, murmură Paula alintat, torcând ca o 
pisică. 

— Aş vrea acum să spun ceva important fără să fiu 
întrerupt. E vorba de descrierea catamaranului lordului 
Dawlish, Vulturul de oţel, făcută de tine, Paula. Cu puţin 
timp în urmă, când ne-ai povestit groaznica ta experienţă 
privind uciderea Karinei, spuneai că atunci când aţi ieşit la 
suprafaţă dincolo de Dunwich, aţi văzut o ambarcaţiune 
ciudată, cu prova despicată în două... 

— Aşa e. 

Paula se aplecă înainte, redevenind serioasă. 

— Ei bine, când mă plimbam cu Isabelle pe faleza din 
Arcachon, mi-a descris o ambarcaţiune stranie care apare 
pe acolo, un vas „cu prova despicată în două”. Foarte 
asemănător cu ce ai văzut tu. Pare exact Vulturul de oţel. 

— Interesant, îl întrerupse Tweed. Poate că acum avem o 
verigă de legătură între Suffolk şi Franţa. 

— Şi mi-a mai spus că un oarecare lord Dane Dawlish a 
apărut la o petrecere şi i-a făcut avansuri insistente, pe 
care ea le-a respins, continuă Newman. 

— E chiar dragul de Dawlish. Şi cu siguranţă avem acum 
o altă verigă între Aldeburgh şi Franţa, comentă Paula. 

— Poate una vitală, fu de acord Tweed. Între Aldeburgh şi 
Arcachon - care este aproape de Bordeaux. lar Dawlish 
înseamnă armament. Lasalle mi-a spus că o organizaţie 

necunoscută îi furnizează arme şi bani generalului de 
Forge. Ar putea fi o combinaţie diabolic de deşteaptă. 

— Care combinaţie? întrebă Paula. 

— Aducerea armelor la Arcachon, în loc să fie debarcate 
direct în portul Bordeaux, unde supravegherea cargourilor 
care acostează este mai strictă. Noroc cu Isabelle şi cu tine, 
Paula. 

— Dar cu ce preţ: cu preţul vieţii Karinei, spuse Paula 
nostalgic. 

— Deci Victor Rosewater este disponibil dacă avem 
nevoie de el? întrebă Tweed schimbând subiectul. 

— Da. S-ar putea chiar să dea de urma ucigaşului Karinei. 
E un tip tenace. 

— Mai spune-mi o dată Bob, cum a fost găsit inelul ăla cu 
sigiliu. 

Tweed se sprijini de spătarul scaunului său rotitor şi îl 
privi atent pe Newman. 

— Începe cu începutul. Mă interesează fiecare detaliu, 
oricât de mic... 

Când Newman ajunse la jumătate cu povestirea celor 
întâmplate în noaptea aceea întunecoasă la mlaştini, cu 
Paula şi Rosewater, Tweed descuie un sertar, scoase din el 
o batistă mare de mătase făcută ghemotoc şi o puse pe 
masă. 

Când Newman termină, cu întoarcerea lor în autoturismul 
de teren cu Buchanan şi Warden la hotelul Brudenell, îl 
felicită pentru memoria excelentă. Desfăcu batistă şi 
scoase la iveală două inele cu pecete, împingându-le spre 
Paula. 

— Care este găsit de Rosewater sub barcă? 

Paula le examină cu atenţie, îl puse pe fiecare pe degetul 
mijlociu, dar amândouă erau mult prea largi ca să stea. 
Nedumerită, le privi din nou, dădu din cap, uitându-se fix la 
Tweed: 

— Nu înţeleg. Sunt identice. 

— Nu chiar. În interiorul unuia din ele este o zgârietură 
minusculă. Acela e originalul. Jos, în laboratoare s-a muncit 
treizeci şi şase de ore - inclusiv noaptea - ca să se realizeze 
inelul geamăn. Înţelegi că trebuie să-i dau originalul 
inspectorului şef Buchanan, dar am vrut o copie. Găseşte 
degetul care l-a purtat, şi poate am găsit şi ucigaşul. 

— De ce poate? întrebă Newman agresiv. 

— Pentru că nimic nu este concludent. Aşa cum nu 
putem încă să luăm de bun faptul că Dawlish are legătură 
cu de Forge. Ne mai trebuie dovezi concrete, şi asta urgent. 
De aceea cred că tu, Marler, ar trebui să pleci imediat în 
misiunea specială în Franţa, despre care ţi-am vorbit. Ridică 
mâna şi-i privi pe cei din jur. Nu, doar Marler şi cu mine 
ştim de ea. 

— Să le luăm pe rând, intră Marler în discuţie pentru 
prima oară. Trebuie să cercetez fabrica aia din pădure, pe 
drumul spre Orford... 

— Şi mă duc şi eu cu el, spuse Newman hotărât. 

— Nici vorbă, spuse Marler apăsat. 

— Terminati, amândoi, spuse Tweed. Amândoi abia aţi 
scăpat cu viaţă în excursia anterioară din zonă. Nu vă 
certaţi. Veţi cerceta fabrica împreună. Inarmaţi. Pe urmă, 
Bob, ne îndreptăm atenţia spre Franţa, vom iniţia o 
expediţie importantă pentru a afla ce pune de fapt la cale 
de Forge şi ce înseamnă chestia asta cu Siegfried în 
Germania. Va fi periculos. 

— Ce se întâmpla cu vulpea mea? întrebă Newman. 

— A fost transportată imediat la cel mai bun patolog 
veterinar din ţară, Robles. Le-am dat şi cheile de la maşina 
ta pentru că Robles voia să examineze şi portbagajul. Ei, şi 
acum cred că trebuie să mergem la masă. Poate chiar când 
ne vom întoarce vom afla că s-a mai întâmplat câte ceva... 


Tweed îşi dădu seama că Monica este agitată şi 
emoţionată de cum intră în birou împreună cu Paula, 

Newman şi Marler. Monica aşteptă până când îşi scoase 
haina şi se aşeză la birou. Afară era o burniţă rece de 
noiembrie şi bătea un vânt aspru, muşcător. 

— A sosit curierul trimis de Lasalle cu fotografiile pe care 
le-ai cerut. Le-a lăsat şi a plecat direct la aeroportul 
Heathrow ca să prindă cursa de Paris. 

— ŞI? 

Newman şedea într-un fotoliu aproape de biroul lui 
Tweed, iar Paula se cocoţase pe unul din braţe. Marler 
adoptă poza lui obişnuită sprijinit de un perete. Monica 
aduse un plic şi-l puse în faţa lui Tweed cu un zâmbet de 
satisfacţie: 

— O să te intereseze. 

— După zâmbetul tău mulţumit se pare că ar trebui să 
mă intereseze. 

Tweed scoase din plic fotografiile lucioase. Le răsfiră pe 
birou. Erau câte trei din fiecare. Pe spate Lasalle scrisese 
numele, cu scrisul său îngrijit. Josette de Forge. De Forge 
însuşi. Maiorul Lamy. Locotenentul Berthier. Jean Burgoyne. 

Tweed înmână un set de fotografii Paulei şi unul lui 
Newman. Începu şi el să le studieze. Ridicând ochii spre 
Monica, care acum şedea la biroul ei, văzu că-l urmăreşte 
nerăbdătoare. Continuă să privească fotografiile, se opri la 
un moment dat şi luă lupa. Îi privi pe ceilalţi. 

— Cred că am mai văzut inelul ăsta cu sigiliu. 

Ridică fotografia pe care o studiase. La Paris, zărise inelul 
fără ajutorul unei lupe. Ţinea fotografia şefului Serviciului 
secret al lui de Forge, maiorul Lamy. 


— Deci, l-am găsit pe Kalmar, asasinul. Frumoasă treabă, 
spuse Newman după o pauză în care tăcuseră toţi. 

— Nu neapărat, îl preveni Tweed. 

— Dar e concludent, protestă Newman. Inelul lui a fost 
găsit sub barca în care a fost ucisă Karin. 

— Şi cum crezi că un om ca maiorul Lamy a zburat până 

aici, a stat undeva ascuns şi pe urmă a ucis-o? Dacă ţinem 
cont de misiunea lui, gândeşte-te la pericolul de a fi 
recunoscut în Anglia. Şi în plus, ştie cineva dacă vorbeşte 
engleza fluent? 

— Ar putea. Ar putea să se strecoare până aici şi înapoi 
fără să fie observat. 

— „Ar putea” nu este suficient, i-o întoarse Tweed. 
Rămâne doar o posibilitate, în stadiul actual al lucrurilor. 

— Mi s-a părut un individ dubios când l-am cunoscut, 
spuse Newman şi tăcu din nou. 

— Uiţi evenimentele anterioare, spuse Tweed enigmatic. 

Luă o hârtie pe care Monica notase ceva. 

— Dar asta e concludent; o să vă intereseze sigur şi pe 
tine şi pe Marler. Ştim cum a murit vulpea. Sunteţi 
pregătiţi? 

— Foarte. 

— Robles a telefonat şi i-a comunicat Monicăi un raport 
preliminar în timp ce noi eram la masă. Bănuieşte că vulpea 
a fost ucisă de un soi de gaz paralizant combinat cu fumul 
pe care-l scotea elicopterul. 

— Gaz paralizant? Deci dacă Newman şi cu mine am fi 
respirat din fumul ăla... 

Marler fu atât de uimit încât ieşi din nepăsarea obişnuită. 

— Aţi fi la fel de morţi ca şi vulpea, completă Tweed. Gaz 
paralizant. Chiar că e sinistru. 

— lar din cercetările mele rezultă că la Dawlish 
Chemicals, uzina de produse chimice al cărei proprietar 
este Dawlish, există un laborator foarte bine păzit; se află în 
complexul industrial pe drumul spre Orford. 

— Robles duce hoitul într-o maşină frigorifică la un 
prieten de-al lui care lucrează la Porton Down, uzina de 
gaze toxice folosite în război. După asta va putea să ne 
spună exact tipul de gaz paralizant folosit. 

— Mai bine ne-am întoarce imediat în Suffolk, Marler şi cu 
mine. E timpul să studiem mai îndeaproape activităţile de 

protecţia mediului desfăşurate de Dawlish, sugeră 
Newman. 

— De acord. Cu cât mai repede, cu atât mai bine, spuse 
Tweed. Marler trebuie să meargă în Franţa. Dar aveţi mare 
grijă. 

— Acum ştim că nu ne jucăm cu pisicuţe, replică 
Newman. 

Plecă împreună cu Marler. 

Sună telefonul. Tweed aşteptă ca Monica să răspundă. 
Aceasta ridică receptorul şi spuse cuiva să aştepte o clipă, 
apoi făcu semn cu capul spre telefonul lui Tweed. 

— E Lasalle, din Paris. Vrea să vorbească cu tine urgent. 

— Alte probleme, Rene? întrebă Tweed. Da, sunt pe 
telefonul cu linie digitală codificată... 

— M-a sunat prefectul poliţiei din Bordeaux, un tip în care 
mă pot încrede, accentuă Lasalle. A primit un telefon 
anonim - crede că era o fată - prin care i s-a dat o adresă 
dintr-un bloc din Bordeaux. l-a zis că o să-i găsească pe cei 
doi falşi agenţi DST implicaţi în uciderea lui Henri Bayle, 
agentul tău găsit în gara St. Jean. S-a deplasat el însuşi la 
adresa dată. Printre altele, fata a spus că o să-i găsească 
pe cei doi inconştienţi. l-a găsit. Morți. Amândoi. 

— Cum au murit? 

— Aparent, greu de spus. Amândoi căzuseră în gol două 
etaje. Oamenii prefectului au găsit urme de sânge pe tocul 
uşii de la apartamentul ocupat de Isabelle Thomas şi mama 
ei. Amândouă au dispărut. Descrierile celor doi se potrivesc 
cu ce au spus martorii de la barul Miami despre cei doi care 
l-au ridicat pe Bayle. lau avionul spre Bordeaux să-l 
interoghez pe generalul de Forge. Cu asta pot să-l scutur, 
să se sperie puţin şi să deschidă colivia. Prea a făcut numai 
ce a vrut atâta timp... 

— Ai grijă, îl avertiză Tweed. Nu te duci singur acolo, 
sper? 

— Ba da. Făcu o pauză. Poate cu ceva sprijin. 

— Înainte de a termina, încă ceva: ştii cumva dacă 
maiorul Lamy vorbeşte fluent engleza? 

— Vorbeşte limba voastră ca tine. Un englez sadea. 

În biroul său strâmt, Lasalle puse receptorul în furcă, se 
uită la ceas. Avea întâlnire cu Navarre, ministrul de interne, 
şi puse grăbit paltonul şi pălăria - era lapoviţă afară - 
părăsi clădirea, făcu dreapta şi ajunse pe jos în rue du 
Faubourg St. Honoré. 

În mod obişnuit o fire blândă dar tenace, Lasalle umbla 
iute, cu o expresie întunecată. Ajuns la intrarea Ministerului 
din Place Beauveau se aşteptă ca gărzile, care-l cunoşteau 
bine, să-i dea voie să treacă. Un soldat din gardă îi bară 
drumul. 

— Actele, domnule. 

— Mă cunoşti de câte ori am venit... 

— Ordin, domnule. Actele, vă rog. 

Lasalle scoase legitimaţia specială şi i-o înmână. După ce 
o studie, soldatul îi înapoie legitimaţia şi-l lăsă să treacă, 
salutând. Deci Navarre întărise măsurile de securitate, 
gândi Lasalle, grăbindu-se prin curtea spațioasă a 
ministerului; asta-i bine. 

Cabinetul ministrului este la etajul întâi şi dă în curtea din 
faţă. Când Lasalle fu introdus în încăpere, ocupantul 
acesteia se ridică în picioare, în spatele biroului. Pierre 
Navarre era un tip scund, îndesat, cu părul închis la culoare, 
cu sprâncene groase şi ochi fără astâmpăr. 

Era originar din Lorena, ca şi generalul de Forge. Dădu 
mâna cu şeful DST, îl invită să ia loc şi, ţinând un document 
în mână, trase un scaun lângă cel al lui Lasalle. li dădu lui 
Lasalle documentul şi acesta îl citi repede. În partea de jos 
era semnătura puternică, grăbită, a lui Navarre. 

— Cred că e suficient, domnule ministru, spuse Lasalle. 

— E timpul să-l strângem niţel cu uşa pe ticălosul ăla, 
remarcă Navarre furios. Când ai avionul spre Bordeaux? 

— Într-o oră... 

— Să-mi raportezi tot ce se întâmplă. O să lucrez aici 
puţin mai târziu... 

Puțin mai târziu. Cuvintele îi reveneau în minte lui Lasalle 
în drum spre biroul său. Navarre era recunoscut pentru 
timpul petrecut la birou - deseori optsprezece ore pe zi. 
Ajuns în biroul său, formă un număr de telefon din 
Bordeaux, dădu nişte ordine, trânti receptorul şi alergă spre 
maşina care-l aştepta în curte să-l ducă la aeroport. 

Ajunse la Bordeaux după-amiaza târziu, pe o vreme 
mohorâtă şi fu întâmpinat la aeroport de un ofiţer de la 
DST, care-l conduse spre un Citroen blindat. Lasalle sări 
înăuntru, urmat de ofiţer. Şoferul, care lăsase motorul 
mergând, porni în viteză. 

— Ce-i cu forţele de rezervă? îl întrebă Lasalle pe ofiţer 
care şedea lângă el în spate. 

— Adunate şi ascunse pe un câmp în apropiere de 
Cartierul General ai Armatei a Treia. Generalul de Forge se 
aşteaptă să veniţi singur? 

— Da. Nu este singurul care se pricepe la tactică în 
Franţa... 

Departe de Bordeaux, undeva la ţară, şoferul încetini şi 
opri lângă un câmp înconjurat de garduri. Un bărbat în 
haină de ploaie albastră deschise poarta, ridică braţul în 
semn de liberă trecere şi lăsă maşina în care era Lasalle să 
treacă. Lasalle se uită înapoi prin lunetă în timp ce treceau 
în viteză pe un drum drept. În urma lor venea un convoi de 
opt maşini pline cu agenţi DST înarmaţi. În urma acestora 
erau motociclişti din CRS, îmbrăcaţi în haine de piele negre, 
cu arme automate care le atârnau de umăr. Convoiul uriaş 
se opri în faţa intrării Cartierului General al Armatei a Treia. 

Un locotenent în uniformă se apropie de Citroen, 
încruntat. Lasalle apăsă pe butonul care cobora geamul, iar 
locotenentul se uită atent înăuntru. Lasalle nu pierdu nici o 
clipă: A 

— Deschide poarta aia nenorocită. li flutură scurt 

legitimaţia. Lasalle, de la Direcţia pentru Supravegherea 
Teritoriului, din Paris. Generalul de Forge mă aşteaptă. l-am 
telefonat azi dimineaţă, devreme, maiorului Lamy. 

— Eraţi aşteptat singur... 

— Nu sta la discuţii cu mine. Deschide poarta. 

— Va trebui să-l chem pe maiorul Lamy... 

— Are două minute să ajungă aici. Am spus dovă minute. 
Mişcă-te, omule. Lucrurile par cuprinse de moleşeală pe 
aici... 

Într-un minut o maşină se opri în spatele porţii. Din ea 
cobori maiorul Lamy care ieşi pe poarta pietonală. Se uită 
lung la convoiul nesfârşit. 

— Ce este vehiculul acela alb? 

— O ambulanţă. Ei, şi acum mă aşteaptă generalul de 
Forge, aşa că deschideţi porţile sau trecem prin ele. 

Lamy îi privi pe cei patru motociclişti din trupele CRS 
care trăseseră de ambele părţi ale Citroen-ului. Motocicliştii 
din CRS purtau căşti de protecţie negre şi ochelari fumurii; 
îi întoarseră privirea lui Lamy, privindu-l prin ochelarii 
siniştri. 

— Dacă  insistaţi, se hotărî Lamy. Dar aici e zonă 
militară... 

— Nici nu mi-a trecut prin cap că ar fi o tabără de 
vacanţă, îl întrerupse Lasalle. Porţile... 

— Numai vehiculul dumneavoastră poate intra... 

— Atunci restul va dărâma porţile şi mă va urma. Dă 
ordinul... 

Lasalle apăsă din nou pe buton şi geamul se închise în 
nasul lui Lamy, care se întoarse, făcu semn de aprobare din 
cap; porţile se deschiseră iar Lamy trebui să alerge la 
maşina lui care conduse convoiul spre sediul generalului de 
Forge. In urmă se scurgea pe poartă convoiul, cu maşinile 
bară la bară. Inaintau pe o alee lungă de beton; de o parte 
şi de alta se aliniau clădiri militare cu un singur nivel. 

Lasalle observă că la capătul fiecărui drum lateral 

staţiona câte un tanc mare, şi fiecare ţeavă uriaşă de tun 
era îndreptată la un unghi mic faţă de sol, iar comandantul 
tancului stătea în picioare în turelă. De Forge îşi consolida 
puterea. 

In cele din urmă maşina lui Lamy se opri în faţa unei 
clădiri care nu se deosebea de celelalte. Lasalle sări din 
maşină, ţinând strâns servieta de care nu se despărţise de 
când plecase din Paris. Lamy îl conduse într-o încăpere 
mare cu podea de lemn care strălucea ca oglinda. În 
capătul celălalt al încăperii aştepta generalul de Forge, 
aşezat la un birou masiv. 

Lamy merse repede înainte; Lasalle venea în urma lui, 
agale, fără să se grăbească, privind curios de jur împrejur. 
Pe peretele din dreapta atârna un drapel uriaş cu simbolul 
Crucii de Lorena folosit de generalul de Gaulle când a 
declarat Franţa neocupată, în timpul celui de-al doilea 
război mondial. 

— Bun venit la Cartierul General al Armatei a Treia, spuse 
de Forge cu o voce băţoasă, rămânând aşezat. 

Lasalle se aşeză pe scaunul cu spătar tare aflat în capătul 
celălalt al biroului uriaş, privindu-l pe general peste 
întinderea nesfârşită a acestuia. Nici un fel de hârtii. Trei 
telefoane de culori diferite. Un tampon sugativă, înrămat în 
piele. 

— Trebuie să rămână şi el? întrebă Lasalle arătând cu 
capul spre Lamy ca şi cum ar fi fost mascota armatei. 

Lamy, care stătea în picioare foarte drept, cu mâinile la 
spate, deveni şi mai ţeapăn. Îşi privi stăpânul. 

— Uzanţa cere ca maiorul Lamy să fie prezent chiar şi la 
întâlniri de importanţă minoră, îl informă de Forge. 

Lasalle aprobă dând din cap, ignorând insulta. Îşi 
deschise servieta şi scoase o coală de hârtie împăturită pe 
care o puse pe genunchi. Se uită fix în ochii lui de Forge, 
fără ca expresia feţei să-i trădeze starea de spirit. Dar tonul 
era şfichiuitor: 

— O problemă serioasă mă aduce aici. Îmi permiteţi să vă 
reamintesc că în Constituţie se stipulează subordonarea 
totală a puterii militare faţă de puterea civilă, că armata 
este supusă puterii civile? Sper să fie foarte clară această 
chestiune înainte de a merge mai departe. 

— Continuaţi, ordonă de Forge al cărui chip devenise 
palid. 

—Am avut mai multe cazuri în care persoane 
neautorizate s-au dat drept ofiţeri ai DST. Nu trebuie să vă 
reamintesc, sper, că acest lucru constituie o infracţiune 
gravă. 

— Habar n-am despre ce dracu’ vorbiţi. 

— Lăsaţi-mă încă un minut şi voi fi mai explicit. Afară 
sunt două exemple de tipi care s-au dat drept ofiţeri ai DST. 
Vă rog să mă însoţiţi. 

Lasalle se ridică. 

— De ce aş face-o? 

— Pentru că vă ordon, domnule general. 

— N-aveţi nici o putere să-mi ordonaţi să fac ceva! tună 
de Forge cu vocea lui de paradă. 

Lasalle nu răspunse. Se aplecă spre birou şi-i înmână lui 
de Forge coala de hârtie împăturită. Generalul îl privi scurt 
pe Lamy, apoi pe Lasalle, care-i susţinu privirea cu răceală, 
le Forge despături hârtia fără grăbă. Văzu antetul din 
partea de sus a colii şi-şi dădu seama că era din recuzita de 
birou a ministrului de interne. Citi instrucţiunile. Veţi; 
coopera cu trimisul meu, René Lasalle, şeful Direcţiei 
pentru Supravegherea Teritoriului. Veţi da curs oricărei 
cereri făcute de el. Are puteri plenipotențiare. 

— Şi acum poate veniţi cu mine afară, spuse Lasalle 
încet. 

Lasalle străbătu încăperea lungă cu un pas mai vioi decât 
la venire. La jumătatea drumului spre uşă se opri şi se uită 
înapoi. 

De Forge, ale cărui cizme de călărie străluceau la fel de 

tare ca podeaua, îl urmă. Lamy rămăsese lângă birou. 

— Domnule maior Lamy, veniţi şi dumneavoastră, strigă 
Lasalle preluând comanda. 

Îşi reluă mersul vioi către uşă, o deschise şi privi afară. 
Ordinele îi fuseseră ascultate. Maşinile de escortă se 
aliniaseră, împreună cu vehiculul său, în capătul celălalt al 
clădirii. Ambulanţa era parcată chiar la intrare, cu uşile încă 
închise; doi bărbaţi în halate albe aşteptau lângă ea. 
Lasalle, care se dăduse de-o parte, urmărea atent scena. 

Generalul de Forge ieşi din birou, rămase nemişcat, 
cuprinzând scurt cu privirea convoiul lung. Buzele sale 
subţiri se strânseră de furie: 

— E o invazie. 

— Aţi putea să-i spuneţi şi aşa, concedă Lasalle. Ofiţeri 
DST, adevăraţi, toţi înarmaţi. De asemenea agenţi CRS, tot 
înarmaţi, după cum vedeţi. 

— Eunultragiu... 

— Eu i-aş spune prevedere, replică Lasalle blând. 

— Ce neobrăzare! Pentru ce m-aţi chemai aici? 

Văzu câţiva soldaţi care se holbau la tot spectacolul 
acela. Se întoarse spre Lamy. 

— Domnule maior Lamy, trimite imediat soldaţii aceia să 
facă o cursă pe terenul de obstacole, în ordine de luptă. 

— Asta mai poate aştepta. Poate că şi maiorul Lamy va fi 
interesat să vadă asta, spuse Lasalle ferm. 

Făcu un semn celor doi în halate albe, cobori treptele şi li 
se alătură, urmat de de Forge şi Lamy. Cei doi în halate 
albe deschiseră uşile din spate ale ambulanţei şi se dădură 
într-o parte. Un curent de aer ca de gheaţă năvăli 
dinăuntru. De Forge şi Lamy se uitară în interior: sertare 
mari de metal, unele peste altele. Unul din sertare, cel de 
jos, era deschis. Lasalle flutură mâna spre sertar. 

— V-am spus că am adus doi tipi care s-au dat drept 
ofiţeri DST la Bordeaux. _ 

Cei doi în halate albe deschiseră un alt sertar. In fiecare 

sertar era întins câte un cadavru, pe jumătate îmbrăcat, cu 
capul ridicat pe un butuc de lemn. Aerul îngheţat continua 
să iasă în valuri din morga mobilă. 

— Oamenii ăia sunt morţi, izbucni Lamy. 

— Ce spirit de observaţie aveţi! comentă Lasalle. Sunt 
soldaţi - probabil din Brigada a treia, căci au fost găsiţi la 
Bordeaux. 

— De unde dracu’ ştiţi asta? întrebă de Forge 
dispreţuitor. 

— Ei, nu aveau acte de identitate, cu excepţia 
legitimaţiilor DST false. Erau îmbrăcaţi în civil, dar s-a omis 
un amănunt: lenjeria de corp face parte din efectele 
armatei. Acest lucru e sigur. 

De Forge îl privi pe Lamy. Şeful Serviciului Secret se 
apropie de cadavre. Se răsuci pe călcâie şi se adresă 
generalului. 

— Acum îi recunosc pe amândoi, domnule. Sunt 
dezertori, au dispărut de la unitatea lor cu mai multe 
săptămâni în urmă. 

Lamy gândea repede. În sinea lui, Lasalle îi făcu acest 
compliment. Dar nu cedă aşa de uşor: 

— Declaraţi oficial ca dezertori? 

— Domnule maior Lamy, interveni de Forge pricepând 
jocul, duceţi-vă şi aduceţi registrele să le arătăm domnului 
de la Paris. 

Intră înapoi în clădire, iar Lamy dădu colţul în fugă şi 
dispăru. Lasalle făcu un semn din cap înainte de a-l urma 
pe de Forge. Bărbaţii în halate albe închiseră sertarele cu 
conţinutul lor dezagreabil: ambele cadavre erau rău 
vătămate în zona capului. Lasalle îl urmă pe de Forge 
înăuntru. 

— Cei doi bărbaţi au fost implicaţi într-o crimă brutală, îl 
informă Lasalle pe ele Forge, în timp ce-l aşteptau pe Lamy, 
de Forge aşezat la biroul său, iar Lasalle plimbându-se 
încoace şi-încolo prin faţa lui. Agitaţia lui Lasalle îl obosea 

pe general, dar rămase imobil ca o statuie. 

— Dezertorii sunt nişte gunoaie, răspunse de Forge în 
cele din urmă. 

— Dacă au fost dezertori. Cineva foarte deştept le dădea 
ordine, punctă Lasalle cu grijă. 

Se opri când maiorul Lamy, cu un dosar sub braţ, se 
îndreptă cu pas milităresc spre birou, fără să-l bage în 
seamă pe Lasalle. Puse dosarul în faţa generalului. 

— Soldaţii Gillet şi Ferron, raportă el. Au dezertat acum 
cinci săptămâni. N-au mai fost văzuţi de atunci. 

— Poftim. 

De Forge arătă cu mâna cele două foi peste care îşi 
aruncase privirea, fără să facă vreun gest de a i le da lui 
Lasalle. Şeful DST înşfăcă cu repeziciune cele două foi şi se 
uită la ele. 

— Exemplarele acelea ne aparţin, îl avertiză de Forge. 

Lasalle ţinea hârtiile în lumină. Luă fiecare coală pe rând 
şi o întoarse, privind-o din unghiuri diferite. Apoi le strecură 
pe amândouă în servieta lui pe care o închise cu un pocnet 
scurt. 

— Trebuie să vă reamintesc că cercetez un caz de 
omucidere? Aceste hârtii reprezintă dovezi hotărâtoare. Un 
examen spectroscopic va dovedi dacă aceste aşa-zise fişe 
au fost produse în ultimele cinci minute, după cum 
bănuiesc eu. 

— Resping categoric insinuarea dumneavoastră, se răsti 
de Forge. 

— Face parte din meserie. Puterea civilă are prioritate 
asupra armatei. Se ridică. Mulţumesc pentru cooperare. Mă 
voi întoarce... 

De Forge aşteptă până auzi convoiul punându-se în 
mişcare. Apoi îi dădu ordinul lui Lamy: Organizează 
răzmeriţe feroce în Lyon. Trebuie să ne mişcăm repede. 


207 


20 


Newman auzi telefonul sunând când deschidea uşa 
apartamentului său de la parter, din Beresford Road, South 
Ken. Alergă spre el, sigur că va înceta să sune în momentul 
în care va ajunge la aparatul aflat în camera de zi 
spațioasă, înşfăcă receptorul, îşi spuse numărul, omiţând 
să-şi spună numele. Era Tweed. 

— Bob, m-am gândit că ar fi bine să ştii. M-a sunat 
Lasalle de la Bordeaux. Cei doi falşi agenţi DST care l-au 
ridicat pe Francis Carey din barul Miami înainte de a fi ucis, 
au fost găsiţi în blocul în care locuieşte mama lIsabellei 
Thomas. 

— Găsiţi? Ce înseamnă asta? 

— Ţine-ţi în frâu nerăbdarea. N-am terminat. Prefectul de 
poliţie din Bordeaux a primit un telefon anonim - el crede 
că era o fată - care a denunţat prezenţa celor doi. Zicea că 
sunt inconştienţi; la demisol. l-a găsit poliţia. Amândoi erau 
morţi! 

— Dumnezeule! Cum au murit? 

— Foarte curios. Nu ştie nimeni sigur. Dar căzuseră în gol 
două etaje, cu capetele sfărâmate. Crezi că Isabelle ar fi 
putut face asta? 

— Nu deliberat. Pare improbabil să le fi putut face faţă 
amândurora, deşi este extraordinar de puternică. Inoată în 
fiecare zi la un club. Zici că te-a sunat Lasalle din 
Bordeaux? 

— Da. S-a dus acolo cu avionul. A făcut o mişcare 
îndrăzneață. A aranjat să se întâlnească cu de Forge, a dus 
cu el cadavrele într-o ambulanţă frigorifică şi i le-a arătat lui 
de Forge. Fuseseră identificaţi ca soldaţi după lenjeria de 
corp. Tipii ăştia întotdeauna uită câte ceva. L-a scuturat pe 
De Forge. 

— Şi e bine? 

— Poate că-l determină să facă o mişcare greşită. Ne 
trebuie un as în mânecă ca să-l facem să ne arate cărţile. 
Necazul e că nu ştim care va fi asul. Te las acum. Pleci 
curând în excursia aia? 

— Îl aştept doar pe Marler. Trebuie să vină într-o 
jumătate de oră. 

— Nu săriţi peste cal... 

Nici nu pusese bine receptorul jos când telefonul sună din 
nou. Marler? Să-l anunţe că întârzie? Ridică din nou 
receptorul, şi din nou nu dădu decât numărul. _ 

— Tu eşti, Bob, nu-i aşa? Îţi recunosc vocea, Isabelle. În 
mare grabă. Îi spuse să vorbească mai rar. O să fii foarte 
supărat pe mine. Am fost o proastă că n-am ţinut cont de 
avertismentul tău... 

— la-o mai încet, Isabelle, repetă, alarmat. Eşti în pericol? 
De unde telefonezi? 

— E în ordine; e sigur; sun din apartamentul surorii mele 
din Arcachon. Ea nu este aici, sunt singură... 

— Atunci, pentru numele lui Dumnezeu, mai rar! Ei, şi 
acum ia-o încet şi rar de la început... 

— M-am întors la Bordeaux, în apartamentul mamei 
mele... 

Fără s-o mai întrerupă, ascultă furios ce i se întâmplase. 
Acum vorbea cu viteza normală, dându-i raportul celor 
întâmplate pe scurt, dar cu amănunte. Incheie spunându-i 
cum i-a telefonat prefectului de Bordeaux înainte de a se 
întoarce cu o viteză nebună la Arcachon. 

— Poate ai fost urmărită, îi sugeră. 

— Imposibil. Nu mi-am dezlipit privirea din retrovizor. Nu 
era circulaţie la ora aceea. Şi am oprit pentru câteva 
minute în afara oraşului Arcachon, undeva la ţară. N-a 
apărut în acest răstimp nici un fel de vehicul. 

— Atunci e în regulă. 

Newman ezită, apoi se hotărî să se asigure că ea va 

rămâne la Arcachon trăgându-i o spaimă soră cu moartea: 

— Doar un amănunt e greşit în tot ce mi-ai spus. 

— Care? 

— Ai spus că cei doi agenţi falşi de la DST erau 
inconştienţi. Amândoi erau - sunt - morţi. 

— Eşti sigur? De unde ştii, Bob? 

Vocea ei suna enervant de imperturbabilă, iar el se 
aşteptase la o criză de isterie. Se simţea aproape o notă de 
satisfacţie. 

— Te asigur că sunt cât se poate de morţi. Ştiu sigur, 
Isabelle; am legăturile mele. 

— Deci cei care l-au dus la moarte pe bietul Henri sunt 
acum morţi la rândul lor. 

— Nici că se poate mai morţi, accentuă el. 

— N-am pierdut vremea coborând să mă uit la ei. Bob, 
eşti furios pe mine că m-am întors la Bordeaux, că ţi-am 
nesocotit avertismentul? 

După voce ai fi zis că o preocupă mult mai mult această 
posibilitate decât veştile pe care i le dăduse. 

— Te mai duci la Bordeaux? o întrebă. 

— Nu, îţi promit; ştiu că ţi-am promis şi data trecută, dar 
acum o să mă ţin de cuvânt. Bob, mă crezi, da? Spune că 
mă crezi. Te rog spune... 

lar i se accelerase metabolismul: vorbea repede şi 
cuvintele se încălecau, ca un râu care se rostogoleşte cu 
zgomot într-o cascadă. 

— Te cred, o asigură Newman. O să te caute o mulţime 
de oameni. Eşti sigură că nimeni din oraş nu ştie nimic de 
casa mamei tale din Arcachon? 

— Sunt absolut convinsă, sigură, cât se poate de sigură. 
Ţi-am spus că nu-i place nimeni la Bordeaux, n-a spus 
nimănui niciodată de apartamentul ei de aici. Aşa că n-ar 
visa nimeni să mă caute aici. Când te mai văd? 

— O să te caut cât pot de repede. Intre timp ia şi citeşte 
din cărţile pe care le-am văzut în apartament. leşi la 

plimbare după ce se întunecă. Şi ascunde-ţi părul sub vreo 
beretă, eşarfă, orice... 

— Promit, Bob. O să-mi leg părul şi o să-l ascund sub o 
eşarfă. Şi o să port pantaloni, am aici o pereche. În mod 
obişnuit nu port deloc pantaloni pentru că nu cred că sunt 
feminini. Nu mă va recunoaşte nimeni, nici măcar aici. O să 
te văd curând? 

— Cât de curând voi putea. E cineva la uşă. Trebuie să 
plec. Nu te lăsa, fruntea sus... 

Newman scrută intrarea printre perdelele grele de la 
fereastra boltită. Era aproape întuneric deja. Un întuneric 
de noiembrie. Marler era la intrare, cu un sac de voiaj în 
mână, ceea ce însemna că avea cu el puşca Armalite 
demontată. Probabil că se aşteaptă la necazuri la fabrica lui 
Dawlish situată pe drumul spre Orford. 

Noul Volvo al lui Marler era parcat undeva mai jos, pe 
drum. Probabil că vor călători cu el, se gândi Newman în 
timp ce se ducea în hol să apese pe butonul care deschidea 
uşa de la intrare. Mercedes-ul lui 280 E era încă în mâinile 
patologului veterinar. 

— O să ai nevoie de oarecare protecţie - adică de haine 
groase, spuse Marler intrând în apartament. E un frig acolo 
de crapă pietrele. 

Marler purta o canadiană cu gulerul ridicat. Newman se 
gândea că frigul intens - buletinele meteo prevedeau 
temperaturi sub zero grade - ar putea să-i ajute. Paznicilor 
nu e plăcea să patruleze prea strict în nopţile reci. Cel puţin 
aşa spera, ca presupunerile lui să nu fie greşite. 


De cum o văzu intrând în biroul din Park Crescent, Tweed 
ştiu că Paula e tulburată de ceva. Avea în mână un plic 
cartonat pe care-l puse pe biroul ei, îşi scoase haina din 
piele de căprioară, una din puţinele extravaganţe pe care şi 
le permitea. Scoase una din fotografiile trimise de Lasalle şi 
o puse pe biroul ei. Când puse întrebarea acoperi fotografia 

cu mâna: 

— Ai ceva împotrivă dacă mă joc pe fotografia asta cu 
creionul? E una din cele trimise de Lasalle. 

— Dă-i drumul. Am făcut suficiente câpii după fiecare 
fotografie. 

Tweed nu arătă nici un fel de curiozitate, continuă să 
scrie o listă de nume pe carnetul său. Monica, în schimb, o 
urmărea pe Paula pe furiş. Paula puse creionul jos, ridică 
fotografia şi o ţinu la distantă. 

— El e. M-am gândit că e el când mă uitam la poze acasă, 
anunţă ea. 

— Cine? întrebă Tweed. 

— Locotenentul Berthier, unul din subordonații maiorului 
Lamy, este aici, în această ţară. Mai precis, probabil că mai 
stă încă la hotelul Brudenell din Aldeburgh. 

Îi dădu fotografia lui Tweed. Folosise creionul pentru a 
schiţa o pereche de ochelari de soare pe nas şi pentru a-i 
înnegri părul. Tweed se uită la ce schiţase, apoi la ea. 

— Inteligent. Ai dreptate. L-am văzut pe tipul ăsta ieşind 
din barul hotelului Brudenell într-o seară când mă duceam 
să fac o plimbare pe la mlaştini, spuse Tweed. 

— Dacă-ţi aminteşti, el e tipul pe care credea Newman că 
l-a auzit înjurând în franceză când s-a împiedicat. E tipul cu 
care m-ai rugat să intru în vorbă, ceea ce am şi făcut, după 
cum ştii. Brusc, în timp ce stăteam de vorbă i-am pus o 
întrebare în franceză - dacă mai vrea un pahar - îţi mai 
aminteşti? Avusese intenţia să se ridice de pe scaun - chiar 
începuse s-o facă - să mai aducă el un rând, apoi s-a oprit 
la timp, pretinzând că se aşază mai comod pe scaun. Am 
crezut că ştie ce-am spus. Acum ştiu că am dreptate. 

— Deci, mai avem o verigă de legătură între Suffolk şi 
Franţa. Berthier. Se întâmplă ceva foarte grav lângă 
Aldeburgh. Prea multe coincidente. 

— Mi-a spus că-l cheamă James Sanders, îşi aminti Paula 
gânditoare, că e comis voiajor şi că se ocupă cu piese de 

schimb în domeniul naval, că tocmai se întorsese de la 
Paris. 

— O altă legătură posibilă, spuse Tweed imediat. Un 
ofiţer de sub comanda lui Lamy, care se dă drept comis- 
voiajor în acest domeniu, ar avea un motiv temeinic să ia 
legătura cu Dawlish. Motivul îl constituie catamaranul, 
Vulturul de oţel. Au ieşit la iveală mai multe elemente care 
se potrivesc în jocul nostru de cuburi, formând un model 
insidios. 

— Cred că o să mă întorc la Aldeburgh, poate sub pretext 
că-i fac o vizită lui Jean Burgoyne, sugeră Paula. 

— Să nu uităm că Jean Burgoyne este iubita lui de Forge. 
Complicat. In momentul ăsta nu ştim în cine ne putem 
încrede - dacă ne putem încrede în cineva. 

— Totuşi cred că ar trebui să mă întorc, mai ales că ştim 
că Berthier este acolo. Ar putea să scape ceva dacă îi 
linguşesc şi mă pun bine pe lângă el. 

— Nu-mi surâde ideea, îi spuse Tweed. Am în faţă o listă 
de nume - şi oricare ar putea fi Kalmar, asasinul 
profesionist. 

— Putem să vedem lista? interveni Monica. 

— Nu. Nu încă. Vreau să fiu mai sigur, mai am nevoie de 
date... 

— Pe care le-aş putea obţine dacă m-aş întoarce la 
Aldeburgh, insistă Paula. Şi Newman şi Marler sunt în drum 
spre Aldeburgh. Newman trebuie să-ţi telefoneze, ai putea 
să-i spui că o să fiu la Brudenell. 

— Te poţi duce cu condiţia să aştepţi la hotel până ia 
Newman legătura cu tine. E un ordin. 

— Am plecat. 

Paula se ridică înainte ca Tweed să se răzgândească. 

— O să-mi iau valiza, care e gata făcută, şi apoi mă 
îndrept spre Suffolk... 

— Crezi că ai procedat bine? îl întrebă Monica când 
rămaseră singuri. Se întoarce acolo unde s-a comis o crimă. 

Ucigaşul ar putea să se mai afle în zonă. 

— Ce-mi strică mie toate socotelile, spuse Tweed cu 
gândurile în altă parte, este că nu înţeleg - dacă Dawlish 
furnizează arme în secret pentru Armata a Treia - cum le 
transportă? 

— La bordul catamaranului, spuse Monica prompt. Chiar 
Dawlish i-a spus Paulei ce dimensiuni are vasul - că poate 
duce peste o sută de persoane şi un anumit număr de 
vehicule. lar prietena lui Newman, Isabelle, i-a spus că a 
văzut un vas care se potriveşte descrierii Vulturului de oţel, 
acostând deseori în Arcachon. 

— Nu înţelegi unde bat. Dawlish a mai spus şi că vasul 
este ancorat la Harwich. Întâmplător ştiu că s-au întărit 
măsurile de securitate la Harwich. Au descoperit o mare 
cantitate de droguri la bordul unui vas care trebuia să plece 
spre Rotterdam - un transport în sens invers al traficanţilor 
de droguri. Droguri aduse aici, pe altă rută, sunt apoi 
expediate pe continent. Cu astfel de măsuri de securitate ar 
risca Dawlish o percheziţie? Nu cred. 

— Atunci care este soluţia? 

— N-am idee. Poate că nu-i implicat deloc. Dar asta m-a 
îndemnat să adopt altfel de metode de investigare. Îl sun 
pe Heathcoate, şeful Căpităniei portului, la Harwich. Mi-e 
dator. 

Tweed descuie un sertar, căută într-o agendă, găsi 
numărul; îl formă, îşi spuse numele şi ceru să i se facă 
legătura cu şeful Căpităniei portului. 

— Tu eşti, Heathcoate? Ce mai faci? Da, vreau să-mi faci 
un serviciu. Un vas numit Vulturul de oţel, un catamaran cu 
dublă carenă... 

— Proprietatea unui milionar, lordul Dawlish. Un design 
foarte avansat, vasul viitorului. E ancorat aici. Ce-i cu el? 

— L-ai  percheziţionat vreodată? Pentru afaceri cu 
droguri? 

Heathcoate chicoti: 

— Crezi că milionarii sunt în afara legii? Pentru că îţi spun 
eu, nu sunt. Şi răspunsul e: da. Am percheziţionat vasul de 
două ori în ultimele şase luni. Curat ca lacrima. Crezi că ne- 
a scăpat ceva? întrebă Heathcoate. Că ar trebui să fim cu 
ochii pe el? 

— Pierdere de vreme. Şi nu la droguri mă gândeam. Nu 
mă întreba la ce mă refeream. Strict secret. 

— Te aştepţi ca eu să vorbesc şi pe urmă tu să taci ca 
peştele, bombăni Heathcoate cu o seriozitate prefăcută. 

— Fac cinste cu un Scotch când ne întâlnim. Oricum, 
mulţumesc. 

— Fără folos, îi spuse Tweed Monicăi. Heathcoate a 
cercetat catamaranul de două ori în şase luni. Nimic. 
Dawlish e prea deştept ca să rişte să fie prins. Se pare că 
am ajuns într-un punct mort. Dar cineva mi-a spus ceva 
care ar putea fi cheia problemei, dar al naibii să fiu dacă-mi 
amintesc. 

— N-ai auzit nimic din ce ţi-am spus acum câteva minute, 
îl dojeni Monica. Am spus că s-a comis deja o crimă în locul 
unde se întoarce Paula. Ucigaşul ar putea fi încă în zonă. 

— Este foarte improbabil. 

O remarcă pe care Tweed avea s-o regrete într-un viitor 
foarte apropiat. 


Organizaţia Cercul Negru avea o întrunire de urgenţă la 
vila Forban, în apropiere de Cartierul General al Armatei a 
Treia. Întrunirea fusese convocată de generalul de Forge, în 
timpul absenței lui Jean Burgoyne de la vilă. Şedea în capul 
mesei din camera de zi; perdelele erau trase. Afară era 
întuneric. 

În jurul mesei se aflau Louis Janin, ministrul apărării; 
generalul Masson, şeful Statului Major al Armatei; generalul 
Lapointe, comandantul forţei de atac atomice; Emile 
Dubois, liderul noului partid politic Pentru Franța; şi omul 
cunoscut sub numele de Oiseau-Pasăre. 

Janin era un bărbat scund, greoi, cu părul negru 
pieptănat pe spate, care purta ochelari fără ramă. Avea 
aerul unui intelectual. Cu numele, era superiorul lui de 
Forge, dar personalitatea charismatică a lui de Forge îi 
inspira venerație, dar şi teamă. Generalul Lapointe era 
modelat dintr-un aluat mai rigid: un omuleţ cu faţa 
uscăţivă, credea că doar Charles de Forge ar putea salva 
Franţa de dominaţia unei Germanii atotputernice acum 
după unificare. Emile Dubois era scund şi gras şi un orator 
înnăscut. Avea obiceiul să dea din mâini pentru a sublinia 
ceva şi spera să devină într-o bună zi prim-ministru sub 
preşedinţia lui de Forge. Generalul Masson era un militar de 
mâna a doua, foarte conştient de importanţa poziţiei sale. 

— Istoria a ajuns la o răscruce, începu de Forge. Acum, 
când în această ţară există o stare mereu crescândă de 
turbulenţă, nu mai există drum de întoarcere. La Lyon vor 
mai avea loc alte răzmeriţe, şi mai violente. Apoi, ţinta va fi 
chiar Parisul. 

— Nu ne mişcăm prea repede? se îndoi Janin. 

De Forge îi dispreţuia pe intelectuali. 

— Trebuie să acţionăm mai repede acum, când mişcarea 
a luat aşa un avânt. Precauţia este reacţia celor slabi de 
înger şi a laşilor. 

— Navarre are din ce în ce mai multă trecere la 
preşedinte, avertiză Janin, iritat de implicaţii. 

— S-ar putea ca Navarre să fie obligat să plece, îl informă 
de Forge. 

— Eşti sigur că nu faci aluzie la Kalmar? protestă Janin. 

— Generalul n-a spus nimic în această privinţă, spuse 
Lapointe, aspru. 

— Membrii partidului meu se îndreaptă în masă spre 
Lyon, îl asigură Dubois pe de Forge. Vom fi acolo şi ne vom 
juca rolurile aşa cum am stabilit. 

— M-a vizitat unul din lacheii lui Navarre, raportă de 
Forge. Lasalle, de la Direcţia pentru Supravegherea 

Teritoriului. Încearcă să construiască un caz împotriva 
noastră, ceea ce nu va reuşi, bineînţeles. Dar când vom 
prelua puterea va fi primul care va fi aruncat în stradă. 
Avem nevoie de oameni cu puternice sentimente patriotice 
în toate poziţiile cheie. Vreau să am asentimentul vostru să 
aprindem o vâltoare de foc, un semnal care să se vadă la 
Paris. Şi trebuie să trimitem anticipat şi în secret 
contingente în capitală. Izbi cu pumnul strâns în masă. Din 
acest moment, ritmul trebuie accelerat non stop. Toţi cei 
care sunt de acord, să izbească cu pumnul în masă... 

Cinci pumni izbiră în masă, cu grade diferite de 
convingere. Răspunsul lui Janin a fost cel mai nehotărât, 
observă de Forge. lar acum ministrul apărării ridica obiecţii 
care îl nelinişteau. 

— Ca şi înainte, nu-mi place faptul că un membru al 
Cercului ne este în continuare necunoscut. 

Oiseau şedea la celălalt capăt al mesei dreptunghiulare, 
faţă în faţă cu de Forge; capul îi era ascuns sub o mască 
Balaclava. Era cel care nu scotea niciodată nici un cuvânt la 
întâlnirile secrete. Acum se întoarse şi se uită fix la Janin, 
fără să spună vreun cuvânt. De Forge explodă: 

— Ţi-am mai spus de nenumărate ori, Janin. Oiseau ne 
furnizează armele de care noi avem nevoie. Şi mai 
important, Oiseau ne finanţează din propriile lui fonduri, iar 
sursa acestor bani nu poate fi depistată. Fără această 
finanţare, „Pentru Franţa”, armata noastră civilă de bază n- 
ar fi putut niciodată să se ridice. Identitatea lui nu e treaba 
ta. În plus am observat că pumnul lui a răsunat cu mai 
multă forţă decât al tău. 

— Presimt că este periculos să facem o mişcare majoră 
până când nu ştim care este reacţia preşedintelui, insistă 
Janin. 

— Deci nu facem nici o mişcare majoră până nu vedem 
cum reacţionează la noile răzmeriţe din Lyon. 

Atitudinea lui de Forge deveni batjocoritoare. 

— Îţi place să vorbeşti, Janin. Pe tine te nelinişteşte 
decizia. Tu ţine-mă la curent cu ce se întâmplă la Elysee... 

Şedinţa mai dură cam încă un sfert de oră. În cea mai 
mare parte a timpului a vorbit de Forge încercând să le 
întărească moralul, să creeze printre participanţi un 
sentiment de entuziasm, convingerea că victoria bate la 
uşă. 

Ca de obicei, membrii Cercului Negru părăsiră vila Forban 
unul câte unul, la intervale de cinci minute. Oiseau plecă 
primul. Se înclină scurt spre de Forge, îşi luă singur haina 
din dulapul de pe hol şi ieşi în noaptea friguroasă; îl aştepta 
o limuzină ce urma să-l ducă ca gândul la aeroportul din 
Bordeaux, de unde urma să îl ia un avion particular. 

Doar când şoferul limuzinei, Brand, îmbrăcat în uniformă, 
ieşi pe porţile vilei, îşi scoase şi Oiseau masca Balaclava. 

De Forge aşteptă până când ceilalţi membri plecară. 
Deschise apoi uşa camerei alăturate şi o închise. In camera 
de lucru, maiorul Lamy aşezat la un birou era ocupat cu 
nişte hârtii. În acelaşi timp asculta o casetă cu „Ritualurile 
primăverii” de Stravinski. Lamy închise casetofonul şi-şi 
ridică privirea. 

— Există nişte agende pe care le-aş putea folosi? Am 
controlat biroul cu excepţia sertarului de jos pe care nu-l 
pot deschide. Are o încuietoare specială. 

— E sertarul în care Jean îşi ţine bijuteriile, îi spuse de 
Forge. Singura cheie este la ea. Să mă ferească Dumnezeu 
de unii din cretinii care tocmai au plecat. 

— Vă referiţi la cineva anume? 

— Janin. Le sugerez că s-ar putea să fie nevoie ca 
Navarre să fie îndepărtat, iar Janin pomeneşte de Kalmar. 
Nu-şi aminteşte oare că Lapointe crede că acest Kalmar nu 
e decât un criminal care-i brutalizează pe oamenii ce ne fac 
nouă necazuri? 

— Lapointe n-ar recunoaşte niciodată adevăratul talent al 
lui Kalmar. 

— Bineînţeles că nu. Ar părăsi imediat Cercul. 

— Janin e un papă lapte, fu de acord Lamy. Dar nu avem 
de ce să ne facem probleme - îl duce mintea la linguşeli - îl 
va linguşi pe preşedinte. 

— Preşedintele este singurul obstacol în calea planului 
nostru. Nu pot pronostica de partea cui va fi. Ar fi mai bine 
să plecăm acum. Înapoi la Armata a Treia... 

— Voi fi plecat aproximativ treizeci şi şase de ore, de 
acum încolo, îl informă Lamy pe şeful său. 

Şedeau amândoi în spate, iar limuzina se îndrepta spre 
poarta vilei. 

— Atât de mult - doar ca să organizezi la Lyon? întrebă 
Forge, veşnic bănuitor. 

— Aţi ordonat ca oraşul Lyon să fie transformat într-un 
infern. Trebuie să verific dacă contingentul nostru este la 
faţa locului, nu ne putem baza pe Dubois şi amatorii lui. De 
asemenea, legătura noastră din interiorul DST, de la sediul 
central al lui Lasalle, mi-a raportat că o oarecare Paula Grey 
s-a întâlnit recent cu Lasalle şi a vorbit cu el. Legătura 
noastră crede că este agent britanic. O să-mi dea o 
fotografie a ei pe care a făcut-o în secret. 

În timp ce de Forge vorbea, Lamy nu se uita la el ci 
privea pe geam. 

— O misiune pentru Kalmar? Hotărârea îţi aparţine. Ştii, 
cred că vom putea face faţă oricât de mult timp ai fi tu 
plecat, continuă de Forge cinic. 

La Park Crescent, Tweed verifica hârtii întregi cu date 

înainte de a aranja plecarea echipelor în Franţa. Aproape 
toate datele le avea în cap dar, meticulos, se baza pe 
documente scrise pentru cazul că ar fi omis un detaliu. Îşi 
ridică privirea spre Monica. Era noaptea târziu. 

— Tipul ăsta, Brand, pe care l-au văzut Newman şi Paula 
la Grenville Grange, ulterior implicat în încăierarea cu 
Newman, la cârciuma din Aldeburgh. Află tot ce poţi despre 
el, repede. Cred că este mâna dreaptă a lui Dawlish. 

— Bineînţeles ai nevoie de toate, ieri, comentă Monica. 

— Sau alaltăieri... 


Marler îşi parcă Volvo-ul break după o curbă a drumului 
de ţară, înainte de a ajunge la intrarea fabricii lui Dawlish. 
Ca măsură de prevedere, în cazul unei plecări precipitate, 
făcuse o întoarcere din trei mişcări, astfel încât Volvo-ul era 
cu faţa în direcţia din care veniseră. 

— Cel puţin s-a ascuns luna după nori, remarcă Newman, 
dându-se jos din maşină, după Marler. Să sperăm că nu va 
reapare la momentul nepotrivit... 

Amândoi era înarmaţi. Newman avea într-un toc purtat la 
şold, un Smith & Wesson, calibrul 38, iar Marler se baza pe 
puşca sa Armalite. 

Amândoi purtau pe braţul stâng saci de pluş îndoiţi şi 
pantofi cu tălpi de cauciuc; înaintau încet pe drum. La curbă 
se opriră, ascultând şi urmărind cu atenţie ce se putea 
vedea din gardul care proteja clădirea. Nici un sunet, nici 
urmă de paznici cu câini. 

— Nu se aşteaptă să mai încercăm a doua oară, şopti 
Newman. 

— Speri tu, spuse Marler sec. 

Se apropiară de gard şi din nou se opriră să asculte, să se 
uite în jur. Nu bătea vântul. Liniştea din pădure, noaptea, 
era apăsătoare, îţi zdruncina nervii. Newman luă hotărârea. 

— Să-i dăm drumul, şopti. E rândul tău. 

Marler scoase din buzunar o şurubelniţă cu mâner de 

lemn, se duse la poartă, se întoarse, măsură cu pasul 
aceeaşi distanţă estimată la vizita anterioară. Ridică mâna 
şi apăsă firele care ieşeau dintr-un tub alb de plastic, cu 
capătul metalic al şurubelniţei. Urmă o scurtă fulgerare. 

— Sârmă ghimpată electrificată s-a topit, îi spuse lui 
Newman, care stătea în spatele lui. Să sperăm că nu 
declanşează vreo alarmă. 

— O să aflăm curând. Să nu le dăm timp să reacționeze... 

In sacii de pluş fiecare avea o scară extensibilă de metal, 
ataşată de sacul de pluş cu un cârlig de plastic. Newman îşi 
scoase scara, o extinse pe toată lungimea şi sprijini treapta 
de sus, acoperită cu cauciuc, de gard. Marler se sui pe 
scară şi aruncă sacul de pluş peste sârma ghimpată. Mai 
avea însă pe braţ propriul său sac de pluş şi balansându-se 
peste gardul de sârmă ghimpată acoperit cu pluşul, îşi dădu 
drumul pe pământ. 

Cu repeziciune îşi ridică propria scară, o sprijini în interior 
pentru a le facilita retragerea mai târziu, se sui din nou şi 
aruncă sacul său de pluş peste al lui Newman. Reporterul 
era mai greu decât zveltul Marler. In câteva secunde 
Newman fu lângă el. Erau amândoi pe teritoriu inamic. 


— Ai grijă pe unde calci, îl avertiză Newman. Merg eu 
înainte. Am un sentiment ciudat legat de locul ăsta. Lipsa 
paznicilor nu e firească... 

O parte din gândurile sale zburau înapoi cu ani, la o 
amintire: la cursul de instruire cu SAS, la care participase 
doar pentru a putea scrie un articol autorizat despre acea 
elită legendară. Reuşise cumva să supravieţuiască cursului. 
Auzea vocea instructorului SAS pe care-l ştia doar sub 
numele de Sarge. Când vă apropiaţi de orice zonă de 
securitate nu uitaţi niciodată că pământul pe care călcați 
poate constitui cel mai mare pericol... 

Newman îşi lumina fiecare pas cu lanterna-creion 
adăpostită în palmă. In urma lui, Marler, recunoscut pentru 

că întotdeauna făcea ce voia el, punea piciorul cu atenţie 
exact unde călcase Newman. Teren umed şi moale, ici-colo 
câte o piatră, pe jumătate îngropată în pământ. 

Continuară încet urcuşul obositor şi greu; Marler vru să 
strige: Pentru numele lui Dumnezeu, mişcă-te!, dar tăcu, 
împiedicat de avansarea înceată şi metodică a lui Newman. 

Marler ridica deseori privirea, scrutând pustietatea 
sălbatică din jur - era pustiu cu excepţia uneia din clădirile 
cu etaj asemănătoare cu nişte cazemate. Totul era 
cufundat în întuneric. Nici o mişcare, nici un sunet. Liniştea 
profundă era stranie, neliniştitoare. Se aflau la câţiva metri 
de una din clădirile ce în întuneric arătau ca nişte case 
mortuare. Acestea aveau ferestre ce parcă îi priveau ca 
nişte ochi negri mijiţi. Erau supravegheați? O fi primul semn 
că au picat într-o capcană, o rafală de gloanţe? 

Newman ridică cealaltă mână. Marler, ai cărui ochi se 
obişnuiseră cu întunericul, văzu gestul şi se opri. Newman 
se ghemuise pe vine, cu lanterna într-o mână iar cu mâna 
cealaltă - tot fără mănuşi - căci n-ai putea trage cu arma 
purtând mănuşi - pipăia ceva pe pământ. Degetele îi 
îngheţaseră bocnă dar continuă să sondeze terenul. Marler 
se ghemui în spatele lui. 

— Necazuri? şopti Marler. 

— Ar putea fi mortale, răspunse Newman calm. 

— Ce-i? 

Newman netezi terenul în dreapta sa, scormoni apoi 
bulgării de pământ. Îi făcu semn lui Marler să se apropie. Se 
ghemuiră unul lângă altul. Marler se uită scurt la Newman 
şi observă expresia încruntată. 

— Uită-te la astea, şopti Newman. 

Plimbă lanterna încet. Marler zări în lumina ei nişte 
pinteni metalici care răzbăteau printre smocuri de iarbă. Pe 
măsură ce raza de lumină se mişca, numărară şapte astfel 
de protuberanţe metalice, nu mai înalte de un centimetru. 
Metalul era nou, strălucea în lumina lanternei. 

— Mine brizante, spuse Newman scurt. Calci pe una şi 
dacă explodează ţi-ai pierdut un picior. Poate amândouă. E 
prea periculos să ne apropiem mai mult. Avem de-a face cu 
nişte nemernici de prima clasă. 

— Deci? 

— Ne întoarcem exact pe unde am venit. Şi din nou eu 
conduc. ` 

— Nu mai putem aştepta treizeci de secunde? Inainte de 
a pleca din Londra, savanții noştri de la laboratoare mi-au 
dat un aparat de fotografiat nou: miniaturizat, cu obiectiv 
special cu distanță focală variabilă, cu infraroşu. Vreau să 
fotografiez ferestrele clădirii aceleia... 

— Ce mai aştepţi? Treizeci de secunde. Şi le număr... 

Marler scoase din buzunar o cutiuţă dreptunghiulară din 
plastic, îndreptă obiectivul pe rând spre fiecare fereastră, 
făcând câte şase fotografii pentru fiecare. li spuseseră că 
obiectivul se autoregila la condiţii diferite de lumină - chiar 
şi în întuneric beznă. Doar îl îndrepţi spre obiectiv şi apeşi 
pe buton. Aşa a făcut şi el. 

— Termină cât poţi de repede, îl preveni Newman. 
Ţăcăniturile sunt destul de tari, s-ar putea să fi instalat 
senzori. Aştia sunt în stare de orice drăcovenie... 

— Gata, comandante. 

Marler salută în derâdere după ce strecură aparatul de 
fotografiat înapoi în buzunar. Drumul de întoarcere li se 
păru şi mai chinuitor decât la venire. Newman controla tot 
timpul drumul cu lanterna, cu şi mai multă atenţie, acum că 
văzuse pintenii ăia siniştri. Marler îşi înăbuşi un oftat de 
uşurare când ajunseră lângă gard. Newman sări primul. 
Marler îl urmă, dar se opri puţin şi apucă scară metalică. 
Ateriză lângă Newman pe drum iar acesta, mai înalt, întinse 
braţul şi trase bucăţile de pluş. Cu scările de metal în braţe, 
se îndreptară prin liniştea nopţii spre locul unde era parcat 
Volvo-ul. 

— N-am realizat mare lucru, cugetă Newman. Nu poţi să 

le ai pe toate. 

— N-o să ştim asta până când savanții noştri nu vor 
developa filmul, îi atrase atenţia Marler. 

Înghesuiseră totul în spatele maşinii şi se pregăteau să 
plece. Newman, căruia îi plăcea să conducă, îl rugase pe 
Marler să îl lase pe el la volan. 

— Invitatul meu... 

— Ascultă! 

Undeva în spatele lor auziră huruitul unui vehicul pe 
teren accidentat. Sunetul venea dinspre zona 
neîmprejmuită cu gard; dacă ar fi fost în spatele lor pe 
drum nu s-ar fi căznit atâta să înainteze atât de încet cum 
auzeau ei. 

— Am fost ochiţi, remarcă Marler. 

— Nu cred. Am controlat maşina în amănunt când ne-am 
suit în ea. Nu e nici un semn că s-a jucat cineva la motor, 
nu sunt bombe agăţate dedesubt. Şi apoi ar fi venit după 
noi înăuntru. O iau din loc acum, şi găsesc un loc unde să 
ne ascundem. Vehiculul ăla vine pe aici. 

— Nu pe acolo? 

— Pe drumul care duce doar la Orford? 

— O fundătură? Nu cred... 

Merse cu luminile aprinse, făcu două viraje şi lumina 
farurilor mătura copacii nemişcaţi. Apoi brusc, răsuci 
volanul şi făcu dreapta ieşind din drum, pe o potecă care 
ducea în pădure; făcu o întoarcere în U şi parcă în spatele 
unor copaci printre care se vedea şoseaua. Stinse luminile 
şi aşteptară. 

Un camion greu, cu luminile nestinse, trecu de intrarea 
pe cărare îndreptându-se spre Snape Maltings. Newman se 
luă după el, cu toate luminile stinse, ţinându-se la distanţă, 
fără să piardă din vedere luminile din spate. Luă fără 
greutate un viraj, iar Marler bodogăni: 

— Şi fără lumini laterale măcar, o să ne trezim în şanţ. 

— Nu. Uiţi că am condus Mercedesul chiar pe drumul ăsta 

cu puţin timp în urmă. Îmi amintesc tot. _ 

Reuşi să-l liniştească parţial pe Marler. Işi aduse aminte 
că era suficient ca Newman să conducă pe un drum 
necunoscut o singură dată pentru ca apoi să se întoarcă pe 
acelaşi drum fără să greşească măcar o dată. Cu puşca 
Armalite în poală se aşeză mai confortabil. 

Camionul făcu dreapta pe drumul pustiu la Tunstall, 
continuându-şi drumul spre Maltings. După ce trecu de 
grupul de vechi depozite de mărfuri în care vara se dădeau 
concerte din muzica lui Benjamin Britten, camionul se 
îndreptă, pe drumul pustiu de ţară, spre satul Snape. 

— Marler, cred că nu e decât şoferul în camion. O să-l 
depăşesc şi pe urmă o să-l opresc. Tu cobori, pretinzi că 
reprezinţi nu ştiu ce autorităţi şi percheziţionezi camionul. 

— Dacă zici tu... 

Newman aprinse toate luminile, apăsă pe acceleraţie, 
trecu în viteză pe lângă camion, apoi încetini, răsuci volanul 
şi aşeză Volvo-ul de-a curmezişul pe drum, ca o barieră, cu 
luminile orbitoare strălucind în noapte. Îi spuse lui Marler să 
lase portiera deschisă pentru ca plafoniera să adauge un 
surplus de lumină. Marler aprobă din cap, cobori din 
maşină, se întoarse şi se postă pe bordura cu iarbă. 

Camionul înainta cu viteză nu prea mare. În lumina 
farurilor se zări obstacolul. Camionul îşi încetini viteza şi se 
opri aproape de Volvo. Şoferul tocmai deschidea portiera 
cabinei când Marler, cu o mişcare bruscă, o deschise de tot. 
ÎI prinse pe şofer care începuse să se prăbuşească. Deseori 
funcţiona o tactică de şoc. 

— Fir-aţi ai dracului! Ce dracu’ vreţi? 

Era o stârpitură de om, cu faţa bătută de vânturi şi ploi, 
între patruzeci şi şaizeci de ani, cu ochii roşii. Purta un 
vindiac matlasat nou-nouţ. Dawlish părea să fie maniac în 
această privinţă: toţi acoliţii săi să fie bine îmbrăcaţi. Marler 
îşi dădu seama că tipul miroase a alcool. 

— Coniac? 

Îi flutură stârpiturii pe sub nas legitimaţia de la Compania 
de Asigurări General & Cumbria. 

— Departamentul de Investigații  Criminalistice din 
Ipswich. Vreau să mă uit în spate. Poţi refuza să deschizi 
camionul în spate, dar îţi fac raport pentru conducere sub 
influenţa alcoolului. Colegul meu şi-a notat numărul de 
înmatriculare. 

Marler observă că în ochii injectaţi apare teama. Probabil 
că Dawlish era teribil de aspru cu cei care trebuiau 
disciplinaţi. Şoferul o luă înainte spre partea din spate a 
camionului. Marler, care venea în urma lui, observă 
inscripţia de pe vehicul. Protecţia mediului - Dawlish. 

Mai observă, în timp ce şoferul scotea un mănunchi de 
chei, că uşile din spate erau încuiate cu două lacăte noi. 
Aşteptă, pentru că şoferul se căznea să le descuie. Apoi, 
după ce deschise o uşă şi se dădu deoparte, şoferul spuse: 

— Dacă droguri căutaţi, n-o să găsiţi de nici un fel. 

— Tu stai aici. Să nu-ți treacă prin cap să mă înculi 
înăuntru. Altfel colegul meu te jupoaie de viu... 

Aprinse lanterna şi o plimbă peste conţinutul camionului: 
mormane de saci de pânză tare, unii peste alţii, fiecare 
prins doar cu o clemă metalică. Luă unul, se uită înăuntru, 
cu ajutorul lanternei. Era plin de măşti Balaclava. Nu era ce 
se aşteptase. Cercetă la întâmplare şi alţi saci. Toţi erau 
plini cu măşti Balaclava. Ciudat. Foarte ciudat. 

— Pentru ce sunt măştile? întrebă sărind din camion. 

— Mare bal mascat de Crăciun... 

Marler îl apucă de gulerul cămăşii, care ieşea din vindiac. 

— Nu te juca cu mine. Te-ai putea trezi că devii locatarul 
unei celule la poliţia din Ipswich. 

— Pe 'mnezeu' meu că-i adevărat, amice. Vine Crăciunul, 
nu ştiai? Livrăm devreme. O comandă grasă. Aş zice o sală 
dă dans. Habar n-ai cu cin' dansezi până-n clipa a mare. 
Miezu' nopţii. Toţi îşi dă masca jos. 

Vorbea prea mult, dădea prea multe amănunte. Marler 

făcu un semn din mână şi aşteptă până ce şoferul se ocupă 
de lacăte. 

— Şi care ţi-e destinaţia? 

— ...Lowestoft. E 

Ezitase uşor înainte de a răspunde. Intâi vorbise prea 
mult, pentru ca apoi să articuleze doar un cuvânt. Când se 
îndreptau amândoi spre cabina camionului, Marler îi trase o 
palmă peste şezut şi, după cum se aşteptase, mâna lui se 
lovise de ceva tare în buzunarul din spate al pantalonilor. O 
butelcă de coniac. 

— Ai grijă cum conduci, îl avertiză. Şi stinge naibii 
nenorocitele alea de lumini. Îl orbesc pe colegul meu... 

Newman manevră maşina cu repeziciune de îndată ce 
Marler se strecură lângă el. Porni înainte ca şoferul 
camionului să aprindă din nou luminile. Marler îşi aprinse o 
ţigară superlong. 

— Inteligentă chestie, să-l pui să stingă luminile. Aşa nu 
ne-a luat numărul de înmatriculare, comentă Newman. 

— Asta a şi fost ideea, amice. Ce ai zice să ne jucăm de-a 
ghicitul; ce transportă el acum? 

— Nu-mi plac jocurile cu ghicitori. 

— Oricum, ai pierde. Grămezi de saci burduşiţi cu măşti 
Balaclava. Doar atât. Sac peste sac, până în tavan! 
Grămezile ocupau tot interiorul, până la cabina şoferului. 
După aprecierea mea erau sute, poate chiar mii. Mi-a spus 
o poveste cu cocoşul roşu - cică pentru o petrecere de 
Crăciun. Şi m-a minţit în legătură cu destinaţia. Zicea că 
merge la Lowestoft. Ce-ai zice să aflăm unde se duce de 
fapt? 

— De acord cu tine. La următoarea cotitură este 
răspântia spre Snape. Sută la sută o ia la dreapta pe A 1094 
spre Aldeburgh, faci pariu? 

— Nu mă prind. Marler era gânditor. Da, numărul de 
măşti Balaclava din camion e cu siguranţă de ordinul miilor. 
Ce bal mascat... 

Cu mult înaintea camionului, când ajunse la o răscruce 
singuratică, Newman răsuci volanul şi se îndreptă spre o 
porţiune largă cu iarbă, luând-o prin gardul viu. Stinse 
luminile şi motorul şi începură să aştepte. Marler stinse 
ţigara şi cobori puţin geamul ca să poată auzi. 

În liniştea întunericului care părea să-i strivească, auziră 
camionul venind de departe. Marler îşi controlă ceasul cu 
limbi fosforescente: era unu şi treizeci după miezul nopţii. 
Cam ciudată oră pentru o livrare. 

Stătură nemişcaţi în vreme ce camionul se apropia. Când 
ajunse la răspântie, schimbă fază lungă cu cea scurtă; 
şoferul nu ezită şi o apucă pe A 1094. Dar făcuse la stânga, 
nu spre Aldeburgh. Newman aprinse farurile, porni motorul 
şi îl urmă doar cu faza scurtă aprinsă. 

— Ar fi trebuit să accept pariul, spuse Marler. 

Când intrară în satul Snape, Newman conduse doar cu 
luminile de poziţie aprinse. Se putea ghida suficient de bine 
după luminile roşii ale camionului, iar în scurta lor şedere la 
răscruce ochii i se reobişnuiră cu întunericul. Camionul viră 
la dreapta pe A 12, mări viteza îndreptându-se spre nord. 
Nu era circulaţie deloc pe şosea. 

— Pare că beţivanul a spus adevărul când a spus 
Lowestoft, observă Marler. Dar aş fi jurat că minte. 

— Şi în chestii de-astea se ştie că ai dreptate. 

— Mulţumesc pentru votul de încredere necondiţionat. 

Pe Marler, drumul continuu şi egal pe autostradă îl 
adormea. Din când în când maşini rătăcite la ora aceea 
apăreau în faţa lor, ca doi ochi strălucitori care se 
năpusteau spre ei. Newman se gândi că e mai sigur să 
aprindă şi el farurile, dar numai faza scurtă. Maşinile care 
treceau în viteză pe lângă ei nici nu se gândeau să stingă 
faza lungă. De mai multe ori Newman reacţionă. 

— Stinge fază lungă, porcule... 

Camionul se mişca cu viteză mare, înghițind milă după 
milă. Newman mări şi el viteza ca să ţină ritmul, dar păstră 

o distanţă decentă între cele două vehicule pentru ca 
şoferul camionului să nu bănuiască că e urmărit. Marler se 
uită din nou la ceas. 

— Dumnezeu ştie la ce oră o să ajungem în Brudenell, 
sau dacă o să ne lase să intrăm la ora aia. 

— Am făcut rost de o cheie de la intrarea principală de la 
fata de la recepţie înainte de a porni spre fabrică. 

— Mă mir că ai reuşit tu să o farmeci aşa de tare. 

— Mai fusesem acolo cu puţin timp în urmă şi acum ne 
socoteşte nişte tipi demni de încredere. 

— A, foarte demni de încredere. Pătrundem ilegal pe o 
proprietate particulară. 

Era pe punctul de a aprinde o altă ţigară când se opri. 
Camionul reducea viteza. Mai era destul drum până la 
Lowestoft. Şi erau în plină pustietate. Newman reduse şi el 
viteza.  Semnalizatorul drept al camionului  clipea, 
avertizând că va coti pentru a ieşi de pe autostradă. 

Newman încetini şi mai mult şi se uită în oglinda 
retrovizoare. Nu se vedea nimic în urmă, cale de multe 
mile. Camionul coti şi o luă pe un drum lateral îndreptându- 
se spre est, spre mare. 

Newman opri pe margine. Chipul îi era împietrit când se 
aplecă să se uite la indicatorul care arăta destinaţia 
camionului. Doar un cuvânt. 

Dunwich. 

A două zi, la hotelul Brudenell, Paula era agitată. Simţea 
că trebuie să-şi ţină cuvântul dat lui Tweed - să nu 

hoinărească până nu lua legătura cu Newman. Mai uşor de 
spus decât de făcut. Recepţionera îi spusese că stau la 
hotel şi discret, îi dăduse numerele camerelor. La urma 
urmelor, îi văzuse împreună în timpul vizitei precedente: 
Newman şi Marler. 

Paula luă liftul şi se duse spre camerele lor. Din nou 
acelaşi anunţ atârna de clanţa fiecăreia din cele două uşi: 
„Vă rugăm nu deranjaţi”. Supărată, se întoarse în camera 
ei, îşi puse pardesiul din piele de căprioară şi un fular de 
caşmir. Se simţea ca într-o cuşcă înăuntru, deşi afară era o 
zi friguroasă şi cu vânt. Prima persoană pe care o întâlni 
când ieşi din lift la parter, fu locotenentul Berthier, dar 
dându-se drept James Sanders; cu părul vopsit negru, cu 
ochelari de soare, purta un vindiac, pantaloni gri groşi şi un 
pulover cu guler pe gât. În picioare avea pantofi de sport. 

— Bună, domnule Sanders, spuse repede. Ceva contracte 
cu părţi cărora le-aţi putea vinde echipamentele navale? 

— Vremea nu mă ajută - cei mai mulţi s-au dat la fund. 
Te duci să te plimbi? Şi eu am chef de o gură de aer 
proaspăt. Pe faleză? 

— Ne-ar prinde bine. 

El deschise uşa care ducea direct pe faleză şi ea păşi 
afară. Poate că Berthier lăsa să-i scape ceva, şi măcar avea 
ceva de făcut până se hotăra Newman să dea un semn de 
viaţă. Fu cât pe ce să se refere la folosirea greşită a 
cuvântului „gură!”, sigură că de fapt vrusese să spună 
„puţin”, dar primul cuvânt se potrivea perfect pentru 
vreme. Se hotărî să nu spună nimic, ar fi putut să creadă că 
observase o greşeală în engleza vorbită de el! 

— Mai târziu am putea merge să luăm masa într-un loc 
drăguţ, propuse el. 

— Foarte generos din partea la, dar trebuie să rămân pe 


1 Bite of fresh air - gură de aer proaspăt; biting weather - vreme 
aspră, frig muşcător; bit - puţin (n.t.). 

lângă hotel pentru că aştept un telefon, minţi cu uşurinţă 
Paula. 

Berthier mergea pe partea dinspre mare, protejând-o de 
furtuna care începuse. Valuri cât munţii îşi rostogoleau 
greutatea lovindu-se de faleză, împrăştiind spuma albă 
peste tot în jur. Paula observă că multe din casele vechi cu 
terase aveau obloanele închise la ferestrele de la demisol. 
Mergea opunând rezistenţă forţei vântului. Berthier o luă de 
braţ. 

— Nu vreau să te sufle peste parapet. 

— De ce nu încerci să iei legătura cu lordul Dane 
Dawlish? 

Simţi că, preţ de o secundă, strânsoarea lui deveni mai 
intensă la auzul întrebării. Dar slăbi cu repeziciune. 

— De ce ar trebui să iau legătura cu el? 

— Mă gândeam că cercetările tale ar fi trebuit să-ţi releve 
faptul că este un potenţial cumpărător. Are un catamaran 
uriaş numit Vulturul de oţel. Ar putea fi un client bun. 

— O să mă mai gândesc. 

— Fă mai mult decât atât, insistă. Nu locuieşte departe; 
la Iken. 

— Unde-i asta? ` 

Numai răspunsuri idioate, se gândi. In rolul pe care-l juca, 
acela de comis voiajor, era sigură că ar fi căutat meticulos 
şi n-ar fi putut să-l scape pe Dawlish. 

— Pe râul Alde, pe drumul spre Snape Maltings. Ştii ce 
curs ciudat urmează râul, îl îmboldi ea. 

— Şi eu citesc ziarele de senzaţie. Să intrăm la Cross 
Keys să bem o cafea. E cea mai drăguță cârciumă din oraş. 

— Bună idee. 

Răspunsese automat. De mult, îi plăcea la Aldeburgh, îl 
considera un refugiu confortabil departe de lume. Acum, 
imaginea care o obseda în acel loc era o noapte de groază 
când, bărbaţi mascaţi, purtând arme, cu un aspect deloc 
uman, le urmăriseră pe ea şi pe Karin, ca nişte lupi care-şi 

vânează prada. Îşi aminti ce-i făcuseră Karinei. Încetează! 
îşi spuse. 

— Aproape am ajuns. 

Berthier se uită la ceas în timp ce se îndreptau spre 
grădina care ducea la intrarea din spate. 

Paula se simţi uşurată că se îndepărtează de faleză. 
Avusese noroc; apa sărată de mare nu-i udase preţioasa 
haină din piele de căprioară. 

— Masa asta îţi convine? E lângă tejghea. Doar cafea? 
întrebă el. 

O conduse spre un scaun şi apoi se întoarse la tejghea să 
comande cafeaua. Era mai puţin frig la Cross Keys dar 
Paula nu-şi scoase haina. 

Tocmai observase cine şedea la masa mare de alături: 
cinci bărbaţi cu înfăţişare dură, îmbrăcaţi în scurte 
marinăreşti de postav. Pe jumătate întors spre ea era Brand 
cel lat în umeri, scund şi îndesat. Se uită în altă parte şi o 
văzu pe chelneriţa din spatele tejghelei că se uită fix la el. 
Brand se întoarse şi se uită la rându-i fix la fată. Aceasta 
respiră adânc şi vorbi aspru. 

— Credeam că ţi-am spus să nu mai vii pe aici. 

— E-n regulă, e cu mine... 

Lordul Dawlish apăru de după un colţ, din încăperea din 
faţă. Fără pălărie, era îmbrăcat cu o mantă scurtă, cu 
gulerul ridicat. Se alătură celor cinci bărbaţi, aşezându-se 
pe un scaun care fusese păstrat pentru el, gândi Paula. 
începea să se  neliniştească, atmosfera devenise 
amenințătoare. 

La masa ocupată de Dawlish nu vorbea nimeni. Tipii care 
arătau ca nişte marinari o urmăreau. Ridică bărbia sfidător, 
privi în sus, la tavanul jos, cu grinzi de stejar, care părea s-o 
strivească. Lemn de stejar înnegrit. Mesele neacoperite 
erau făcute din acelaşi lemn de stejar înnegrit. 

Îşi aminti că într-o excursie anterioară considerase 
cârciuma un loc primitor şi confortabil. Atmosfera o 


232 


schimbaseră ocupanţii încăperii. A 

Berthier se întoarse la masă, chelneriţa servi cafeaua. Il 
privi pe Berthier, care şedea în faţa ei. O privea ţintă, fără 
să spună nimic, cu ochii ascunşi după lentilele închise la 
culoare. N-o ajuta deloc, se gândea în timp ce sorbea din 
cafeaua excelentă. Dar se uita întruna la ea, fir-ar el 
afurisit! 

Apoi îşi aminti că el se uitase la ceas înainte de a intra în 
cârciumă. Era o întâlnire aranjată dinainte? Înainte de a 
urca în cameră la hotel să-şi ia haina îi spusese 
recepţionerei că se duce la plimbare. Berthier ar fi putut să 
se afle suficient de aproape ca să audă. 

— Nu-i vreme pentru o plimbare cu catamaranul îi strigă 
Dawlish. N-ai uitat oferta pe care ţi-am făcut-o, draga mea? 

Unul din bărbaţii de la masa lui zâmbi cu înţeles. Paula 
puse cu atenţie ceaşca pe farfurioară, cu o expresie de 
gheaţă. Se uită ţintă la Dawlish. 

— Poate că am timp, poate că nu, spuse repezit. 

Dawlish dădu pe gât jumătate din Scotch-ul dublu pe 
care-l comandase. Continuă să ţină paharul în mână în timp 
ce spuse pe un ton batjocoritor 

— Ar fi o experienţă unică. O zi - şi o noapte - la bordul 
catamaranului. 

Unul dintre bărbaţi izbucni într-un râs behăit, dar se opri 
brusc când Dawlish îl privi scurt. Paula era sigură că este 
supusă unei tensiuni calculate. Ca s-o gonească din 
Aldeburgh? Imobil ca o statuie, Berthier, continua s-o 
privească fix din spatele ochelarilor lui nenorociţi. Pe uşa 
din spate intră încet un bărbat. 

Înalt, atât de înalt încât capul lui, neacoperit de pălărie, 
aproape atingea grinzile, purta un trencicot ud din loc în 
loc. Probabil se plimbase pe faleză venind de la hotel. Nu 
purta mănuşi. 

Victor Rosewater se opri, se uită la Paula, la Berthier şi 
apoi la masa alăturată, iar faţa lui puternică nu exprima 


233 


nimic deosebit. Dar, aşa cum rămăsese acolo, în picioare, 
se lăsă o linişte absolută. 

— Paula, arăţi ca şi cum te-ai fi săturat de locul ăsta. Ce- 
ai zice de o plimbare? 

— Cine te-a rugat să te amesteci?... începu Brand. 

Rosewater îşi întoarse privirea spre tipul scund şi îndesat. 
Nu spuse nimic şi Brand se opri la mijlocul propoziției. 

Nimeni nu mai părea dornic să se certe, să se amestece 
cu noul venit. 

— Da, Victor, spuse Paula repede, ridicându-se. M-am 
săturat de locul ăsta. O plimbare ar fi binevenită. Se uită la 
Berthier. Mulţumesc pentru cafea... 

Rosewater o conduse prin cârciumă, spre ieşirea 
principală, pe o stradă care nu dădea pe faleză. O luară 
înapoi în plimbare pe străzi înguste, paralele cu faleza şi 
străjuite de case pitoreşti. 

— Pe aici n-o să te stropeşti cu apă sărată pe haina asta 
frumoasă, remarcă Rosewater. După cum vezi pe 
trencicotul meu, valurile se sparg acum de faleză. 

— Îţi mulţumesc. 

Era plin de atenţie şi respect, ceea ce nu intra niciodată 
în capul lui Berthier, se gândi ea. Îl privi curioasă. 

— Cum ai ştiut că vreau s-o şterg din locul ăla? 

Rosewater zâmbi: 

— Sunt puţin meteosensibil. Păreai că nu eşti în largul 
tău şi motivul ar fi putut fi oamenii din jur. O adunătură 
suspectă, mi-am zis. lar tipul cu care erai nu părea să-ţi fie 
de nici un ajutor. 

— Zice că e comis-voiajor, că vinde echipament nautic, 
că numele lui este James Sanders. 

Simţea că ar putea fi important să-l avertizeze pe 
Rosewater referitor la Berthier. Se gândise la asta o 
fracțiune de secundă înainte de a spune ceva. Rosewater 
prinse ideea din zbor. 

— Spune? După voce aş zice că nu crezi că ăsta-i numele 

lui şi că asta-i e meseria. 

Rosewater încetinise ritmul. Paula avea picioare lungi dar 
ale lui erau şi mai lungi; îşi dăduse seama că aproape 
aleargă ca să ţină pasul. 

Nu numai că părea să fie foarte deştept, dar era plin de 
atenţie şi în probleme mărunte. 

— Nu-l cred, răspunse ea. Bănuiesc că e vreun escroc. S- 
ar putea să mă înşel total. 

În ciuda relaţiei dintre ei, Paula nu intenţiona să-i 
dezvăluie vreo informaţie pe care Tweed ar fi putut s-o 
considere strict confidențială. Merseră în tăcere câteva 
clipe şi nici unul nu se simţea obligat să vorbească. 
Rosewater o apucă de cot şi o conduse, printr-un pasaj 
îngust, pe High Street. 

— Unde mergem? întrebă ea. 

— Se poate mânca foarte bine într-un loc numit Captain's 
Table. E liniştit, în acest anotimp - serviciul este bun iar 
mâncarea comestibilă. 

— Pare o idee minunată... 

Orice, numai să scape de atmosfera care plutise ca un 
nor negru la Cross Keys. Într-un fel o asemănă cu groaznica 
noapte când murise Karin. De ce? Nu ştia sigur. 

Capiain's Table era un restaurant mic, o cameră 
dreptunghiulară doar cu câteva mese frumos aranjate 
pentru prânz. Paulei i se păru că seamănă mai curând cu 
sufrageria unei case decât cu un restaurant. Un bărbat cu 
aer distins îi întâmpină şi-i conduse la o masă de colţ, care 
dădea în High Street; le oferi lista de bucate şi se depărtă. 

— Tipul acela în manta scurtă, nu era lordul Dawlish? l- 
am văzut fotografia în reviste, începu Rosewater. 

— Ba da. Lordul Dane Dawlish. Milionar. Rege al 
supermagazinelor şi al fabricilor de armament. 

— Vorbea cu tine când am intrat. Spunea ceva de o 
pisică. Îl cunoşti? 

— Da... 

Îi povesti cum îi luase un interviu lui Dawlish, cum îi 
arătase extraordinara dioramă; îi spuse că Pisica este un 
catamaran, o chestie grozavă. Nu pomeni nimic de 
prezenţa lui Newman şi a lui Marler la partida de tir, de 
faptul că Dawlish încercase să fie dur cu ea. 

— Şi tipii ăia care erau cu el, continuă Rosewater 
închizând lista de bucate, o adunătură de derbedei. Cine 
sunt? 

— Am recunoscut doi dintre ei, după vizita mea la 
Grenville Grange. Fac parte din personalul lui Dawlish. 

— Membrii echipajului de pe Vulturul de oţel? sugeră 
Rosewater. À propos, cu vreau friptură de miel. Zilele 
trecute am mai mâncat şi a fost bună. 

— Şi eu o să iau la fel. Se opri, zâmbind. Cum se face că 
ai apărut la Cross Keys la momentul potrivit? 

— V-am urmărit, pe tine şi pe tipul ăla, de la hotel, spuse 
deschis. Nu prea mi-a plăcut cum arată. Il văzusem cu o 
seară înainte la bar. De ce poartă ochelarii ăia de soare tot 
timpul? 

— Zice că are o sensibilitate la ochi, că-l deranjează 
lumina. A fost foarte drăguţ din partea ta să mă aperi. ŞI 
probabil că gândurile îţi sunt încă pline de amintirea 
Karinei, spuse blând. De asta mai eşti aici? In speranţa că 
găseşti vreun indiciu referitor la criminal? 

— Cam aşa ceva, răspunse, rezervat ca de obicei. 

Îi dădu Paulei impresia unui om cu o putere de stăpânire 
de fier. Aproape supraomenească. Ca un copoi care 
urmăreşte mirosul, se gândi. 

— Interviurile astea pe care le faci pentru revistele 
pentru femei constituie o activitate suplimentară? Eşti de 
fapt angajată la compania lui Tweed? spuse după ce li se 
aduse mâncarea. 

— Da, Tweed este şeful meu. Sunt asistenta lui. Fac o 
mulţime de investigaţii confidenţiale pentru cazuri de 
asigurări, sporovăi ea veselă. Asta e principala mea 


236 


îndeletnicire. Este confidenţial, aşa că nu pot să vorbesc 
prea mult despre ea. 

După o masă satisfăcătoare, stropită cu o sticlă de 
Chablis, Rosewater află că nu-i place vinul roşu. O conduse 
înapoi la hotel. Nu ploua, dar o mulţime de nori joşi, ca un 
fum negru, mânaţi de vânt, păreau că ating vârfurile 
acoperişurilor. Vântul se intensificase, şuierând pe High 
Street ca aerul printr-un tunel aerodinamic. Paula simţi că 
ar putea s-o zboare vântul. Ca şi cum i-ar fi ghicit neliniştea, 
Rosewater îşi strecură un braţ pe după mijlocul ei. 

— Nu vreau să te zboare vântul direct în mare, glumi. lar 
prognoza meteo e foarte proastă, vremea se va mai 
înrăutăţi. Furtuni puternice cu vânt de până la optzeci 
mile/oră în noaptea asta... 

Încă o mai ţinea de talie când intrară în hotel. Urcau 
scările când dădură nas în nas cu Newman şi Marler, în hol. 
Rosewater îi dădu drumul, îi spuse că i-a făcut plăcere 
compania ei şi se făcu nevăzut în lift. 

— Aşadar n-ai fost singură, observă Newman cu o 
expresie întunecată pe faţă. 

— Ai ceva împotrivă? izbucni Paula înşelându-se asupra 
motivului pentru care chipul îi era întunecat. 

— Nu. Trebuie să-ţi spun ceva. Dunwich... 


Maiorul Lamy cobori din avionul companiei Britsh Airways 
cu care venise de la Paris, pe aeroportul Heathrow. 

Avusese grijă să verifice dacă trupele sunt pe poziţie la 
Lyon. De acolo zburase cu un avion al companiei Air Inter la 
Paris. În timp ce aştepta cursa de Londra, telefonase unei 
mici firme englezeşti de închiriere de maşini, comandând 
un Rover, pe numele William Prendergast. Paşaportul fals 
pe acelaşi nume fu cel pe care-l prezentă la Controlul 
Paşapoartelor. Cu un vânt puternic din spate, zborul durase 
doar patruzeci şi cinci de minute. 

Ducând în mână mică valiză pe care o avusese cu el în 

avion, Lamy trecu de Controlul Paşapoartelor şi se îndreptă 
spre ieşirea din vamă. 

Era îmbrăcat într-un costum tipic de om de afaceri 
britanic pe sub un pardesiu impermeabil iar pantofii erau şi 
ei englezeşti. Era prototipul  englezului întors din 
străinătate. 

Lamy nu observă în mulţimea de pasageri un bărbat 
înalt, blond, care urmărea sosirile. Bill Corcoran, prieten cu 
Tweed şi ofiţer din Siguranţa statului, verifică una din 
fotografiile mici pe care i le trimiseseră prin curier de la 
Park Crescent. Se uită pe spatele fotografiei. Maior Jules 
Lamy. 

Corcoran îl urmări pe Lamy, păstrând o anumită distanţă 
în urma lui. Observă că Lamy trecuse pe lângă benzile 
rulante unde pasagerii îşi aşteptau deja resemnaţi bagajele 
sperând să apară într-o bună zi. II urmă pe maiorul Lamy 
prin zona vamală „Nimic de declarat”. 

Lamy mări pasul după ce părăsi zona vamală. Mai mulţi 
şoferi stăteau în spatele unei bariere ţinând în mâini 
plăcuţe cu nume scrise pe ele. William Prendergast. Lamy 
se duse spre fata care avea înscris numele acesta pe 
plăcuţă. Corcoran ar fi putut să-l oprească imediat şi să-l 
acuze de călătorie cu un paşaport fals - cu condiţia să nu-şi 
fi spus numele real la Controlul Paşapoartelor, dar 
rugămintea pe care i-o făcuse asistenta lui Tweed, Monica, 
era foarte clară. 

Corcoran îi urmă pe Lamy şi pe fată până la parcare. Apoi 
pe rampă, pe pod, în parcul de maşini. Işi scoase cheile 
maşinii zornăindu-le în timp ce urmărea cuplul. Maşina în 
care se sui Lamy era un Rover. O plătise pe fată cu un 
teanc de bancnote şi rezolvase toate formalităţile. Corcoran 
încercă să o urmărească pe fată, după ce memoriză 
numărul de înmatriculare; fata, care nu purta uniformă, se 
evaporase. 

După ce Rover-ul plecă, alergă şi Corcoran înapoi la 

biroul său. Încuie uşa şi formă numărul Monicăi, sperând să 
vorbească cu Tweed. 

— Nu-i aici, Jim, spuse Monica repede. A trebuit să plece 
în grabă. Ai noutăţi? 

— Tipic pentru Tweed - să plece în grabă. Da, unul dintre 
subiecţii noştri din fotografii tocmai a sosit de la Paris cu un 
avion al companiei Bntish Airways. Călătoreşte sub numele 
William Prendergast într-un Rover închiriat, cu numărul... 
Maiorul Lamy. 

Monica îi mulţumi, întrerupse legătura şi lucră fără 
întrerupere timp de o oră. Dădu un telefon la Oficiul de 
înmatriculare a vehiculelor din Swansea, spuse numărul şi 
codul care confirmau că era de la SIS. Cei de la Oficiul de 
înmatriculare a autovehiculelor reacționară prompt, 
telefonând după zece minute pentru a-i da numele şi 
adresa firmei de închiriere din Londra. Nu făcu greşeala de 
a suna firma direct. În schimb, telefonă unei alte legături de 
la Departamentul Special, îi spuse datele şi accentuă că e 
urgent. După trei sferturi de oră primi telefon de la 
Departamentul Special. 

— Un oarecare William Prendereast a închiriat Rover-ul, 
telefonând în această după-amiază. A trebuit să indice 
destinaţia spre care se îndrepta. 

— Haide, Martin, nu mă fierbe, îl rugă Monica. 

— Aldeburgh, Suffolk... 


— Uite ce-i Brand, trebuie să rezolvi treaba asta cum se 
cuvine. Fără încurcături, rosti sec Dawlish. 

— Am făcut eu vreodată vreo gafă? mârâi Brand, foindu- 
şi trupul greoi pe scaun în livingul de la Grenville Grange. 
Sunt mâna dumneavoastră dreaptă, nu uitaţi chestia asta. 

— Deocamdată, răspunse Dawlish repezit. Dar există 
totdeauna un început în orice. Ai grijă să nu faci acum vreo 
boroboaţă. 

— Problema va fi rezolvată cu profesionalism, răspunse 

Brand scurt. E 
— Ai grijă să fie aşa. In seara asta. 


Apropiindu-se de Aldeburgh, maiorul Lamy micşoră 
viteza. Se uitase de atâtea ori să se asigure că nu este 
urmărit, încât pierduse şirul numărătorii. Era o oră a după- 
amiezii în care traficul nu era intens şi asta îi fusese de 
ajutor, odată ce lăsase Londra în urmă. 

Respectase toate restricţiile de viteză. Nu-şi putea 
permite riscul de a fi oprit de o patrulă de poliţie. Verifică 
din nou în oglinda retrovizoare. Nimic. La scurt timp după 
aceea opri în curtea unui hotel din marginea oraşului 
Aldeburgh. 

Ducând în mână valijoară, intră în hotel, se trecu în 
registru sub numele de William Prendergast, dând o adresă 
fictivă din Londra. Telefonase la hotel şi de la Paris ca să 
facă rezervarea, fără însă să menţioneze de unde sună. 

Strănută de câteva ori în fularul pe care-l trăsese până 
peste nas. Purta o pălărie de pâslă, de asemenea trasă 
adânc pe frunte. 

— Camera dumneavoastră este gata, domnule 
Prendergast, îl informă recepţionera. Parcă aţi spus că 
rămâneţi o noapte? 

— Da. Plătesc anticipat pentru cameră şi mic dejun, 
spuse Lamy. S-ar putea să fiu nevoit să plec devreme 
mâine dimineaţă, continuă, în engleză. 

Plăti cu bani gheaţă şi recepţionera îi dădu chitanta. 
Strănută din nou când se aplecă să-şi ia valijoara. 

— S-ar părea că sunteţi foarte răcit, domnule, îl 
compătimi ea. 

În camera lui, îşi smulse fularul, fără să se mai 
străduiască să mimeze un strănut. Işi controlă ceasul. Era 
un organizator meticulos. Suficient timp să facă o 
recunoaştere a zonei. Scoase din buzunarul de la piept un 
plic care-i fusese înmânat la aeroportul Charles de Gaulle. 

Plicul îi fusese trimis de informatorul său din interiorul 
sediului central din Paris al lui Lasalle. Era o fotografie a 
Paulei Grey. 

Kalmar stătea în maşină, în parcarea publică din 
apropierea hotelului Brudenell. Nu se vedea nici un alt 
vehicul. Era de presupus că este ziua în amiaza mare, dar 
furtuna joasă de nori care măturau cerul te făcea să crezi 
că e noapte. 

Auzea bubuitul valurilor uriaşe care se loveau de malul 
de pământ care se întindea spre sud, de-a lungul coastei, 
dincolo de hotel. 

Nu se lucra, dar macaralele uriaşe şi alte echipamente 
erau dovada că se luau măsuri pentru consolidarea 
malurilor artificiale. Îşi împreună mâinile înmănuşate în 
timp ce urmărea stropii de apă care se ridicau ca o ceaţă 
peste malul de pământ, duşi spre mlaştini de furia furtunii. 

Îşi îndoi degetele puternice. Nu-ţi puteai permite să laşi 
un martor în viaţă. Şi existase un martor la uciderea Karinei 
Rosewater. Se gândi la martor, la felul cum merge, 
vorbeşte, îşi aminteşte. Şi apoi vorbeşte... 

Strânse degetele şi mai tare. Îşi imagină cum o apucă de 
gât, apăsându-şi cu grijă degetele mari pe trahee. Işi 
închipui cum îi ies ochii din cap; el era ultima persoană pe 
care avea s-o mai vadă pe lumea asta. 

Se hotărâse. Cu proxima ocazie. In seara asta. Nu va 
primi nici un franc elveţian în plus faţă de suma pe care o 
primise deja pentru afacerea Karin. Dar pur şi simplu nu 

puteai să-ţi permiţi să laşi un martor în viaţă. 


Paula era în camera ei cu Newman şi Marler. Newman îi 
relatase pe scurt excursia lor de la miezul nopţii, la fabrica 
de armament. 

Continuă povestirea şi-i descrise cum urmăriseră 
camionul după ce Marler descoperise ce conţinea 
încărcătura. Făcu prima remarcă: 

— Cine ar avea nevoie de mii de măşti Balaclava? 

— Ai auzit ce ţi-am povestit despre excursia mea la 
Bordeaux, spuse Newman scurt. 

Cocoţată în pat, Paula se uita fix la el, jignită de replica 
lui răstită. Părea irascibil. 

— Nu uita de răzmeriţa pe care am văzut-o, continuă 
Newman. A fost o treabă cam sălbatică. lar gloata era bine 
organizată. Şi n-am văzut nici unul fără mască Balaclava; ca 
să nu poată fi identificaţi. Acum a fost o răzmeriţă mult mai 
puternică la Lyon. N-ai văzut fotografiile din ziare? Fiecare 
individ participant la orgia aia de violenţă poartă o 
Balaclava. Pariez că pentru a ascunde faptul că e vorba de 
trupe din Brigada lui de Forge. 

— Totuşi nu înţeleg enigma Dunwich, protestă ea. 
Presupunând că sunt oamenii lui de Forge, ar putea obţine 
măştile Balaclava în Franţa... 

— Şi ar fi sigur că furnizorul - sau unul din cei care 
lucrează pentru el - n-ar raporta la DST sau la poliţie? 

— Ah, vrei să spui... 

— Vreau să spun, îi luă vorba, că întrucât mulţimea de 
oameni creşte continuu, ar putea avea nevoie de mult mai 
multe măşti. Ar fi mult mai sigur să le aducă în secret din 
străinătate. Şi de aici, camionul în drum spre Dunwich. Ai 
văzut Vulturul de oţel, dincolo de Dunwich în ziua în care tu 
şi Karin aţi făcut explorări subacvatice. 

— Deci, Vulturul ar putea fi mijlocul de transport al 
măştilor spre de Forge, via Arcachon? 

Newman rânji. 

— Acum începi să te luminezi. 

— Şi de ce n-aţi urmărit camionul până la Dunwich, ca să 
vedeţi unde se opreşte? 

— Pentru că nu-l alertasem pe şofer într-o asemenea 
măsură. Ştii că drumul lateral spre Dunwich este un drum 
îngust de ţară şi n-am vrut să riscăm să fim observați. Aşa 
că ne-am întors aici, explică Newman. 

— Înţeleg. 

Paula îşi puse mâinile în şolduri şi se întinse. Apoi i se 
adresă din nou lui Newman. 

— Bob, pari plictisit din cauza mea, eşti iritabil. De ce? 

— Pentru că te-ai întors aici, unde a fost ucisă Karin. Nu- 
mi place. Cineva s-ar putea gândi la tine ca la un martor. 
Ucigaşul ar putea să mai bântuie prin împrejurimi. 

— Mă îndoiesc. Probabil că a plecat de mult. 

Newman ridică din umeri. 

— Cum vrei. 

— De obicei fac ce vreau, ca şi tine. la te uită cine 
vorbeşte. 

Simţind sămânţa de ceartă, Marler intră în vorbă pentru 
prima oară; stătea sprijinit de un perete şi până atunci îi 
urmărise şi îi ascultase. 

— Credeţi că aş putea să strecor şi eu o vorbă? Dacă da, 
eu cred că aş pleca, m-aş întoarce în Park Crescent. Sunt 
nerăbdător să le dau omuleţilor de la laboratoare să 
developeze filmul pe care l-am făcut la fabrica din pădure. 
Nu te superi dacă-mi iau maşina, Newman, nu? ` 

— Şi eu cum crezi că o să mă întorc mâine? Inot? In caz 
că nu ştii, trenurile nu mai trec pe aici de vreo câţiva ani. 

— Poţi să mă duci pe mine înapoi, Bob, spuse Paula 
repede. Am venit cu Escort-ul lui Tweed. 

începea să aibă remuşcări. Newman fusese aşa aspru şi 
se răstise doar pentru că era îngrijorat din cauza ei. Marler 
făcu un semn cu mâna spunând: 

— Ţi-ai asigurat transportul, amice, şi plecă din încăpere. 

— Cred că o să mă duc să mă plimb, spuse Newman când 
rămaseră singuri. Ai dreptate, sunt irascibil. Poate de vină e 
furtuna prognozată pentru noaptea asta. Vii cu mine? 

— Mi-ar face plăcere, dar sunt frântă. Te superi dacă mă 
retrag şi fac o baie în locul plimbării? 

— Aş putea să rămân şi să-ţi ţin de urât, dar poate totuşi 
mă voi duce să mă plimb, bălăceşte-te... 

Rămasă singură, Paula intră în baie şi dădu drumul la 
robinete. Scuza ei fusese cusută cu aţă albă. Puțin mai 
devreme îi telefonase lui Jean Burgoyne şi căzuseră de 
acord să se întâlnească şi să bea ceva împreună, acasă la 
unchiul lui Jean. Jean îşi dovedise eficienţa: în timp ce Paula 
suporta neplăcerile de la Cross Keys, ea trecuse pe la hotel 
şi-i lăsase la recepţie un plic cu o hartă a oraşului pe care 
însemnase poziţia casei de pe deal, în spatele zonei 
centrale a oraşului. 

Paulei îi plăcuse Jean când stătuseră amândouă de vorbă 
în barul hotelului, cu ocazia vizitei sale anterioare. In 
răstimpul scurtei conversații, între cele două femei se 
născuse un sentiment de prietenie. 

Dar nu acesta era adevăratul motiv pentru care Paula lua 
legătura cu ea. Nu uitase că Jean Burgoyne este iubita 
generalului de Forge. Spera să conducă discuţia în jurul 
acestui subiect delicat, în nădejdea de a obţine informaţii 
pentru Tweed. 

Urmă sfatul lui Newman şi se bălăci în baie, simțind cum 
treptat se destinde. Mintea îi era frământată de problema 
toaletei pe care avea să o poarte cu această ocazie. In cele 
din urmă se hotărî la o rochie de lână imprimată, cu un 
guler galben-portocaliu şi o centură lată. Era adepta 
centurilor late, îi puneau talia zveltă în evidenţă. 

— Deci aşa rămâne, îşi spuse ridicându-se din cadă şi 
frecându-se viguros cu prosopul. Şi dacă adăugăm la 
combinaţie şi haină din piele de căprioară, n-ar trebui să-mi 

fie frig. 

După buletinul meteo, temperatura scădea rapid. Bine că 
n-avea mult de mers cu maşina. Jean se oferise să vină să o 
ia, dar refuzase oferta. Fire independentă, Paulei îi plăcea 
să vină cu maşina ei. 

După ce se îmbrăcă, cobori cu liftul şi se duse la recepţie. 

— O să ies pe la şase. Probabil că mă voi întoarce pe la 
opt. Aţi putea să anunţaţi că aş vrea să mănânc când mă 
întorc? O să fiu moartă de foame. Vremea... 

— Şi se va mai înrăutăţi, spuse o voce de bărbat în 
spatele ei. Recunoscu vocea răguşită a lui Berthier. Vântul 
va ajunge la o viteză de optzeci de mile/oră. 

— Sună splendid. Scuză-mă, aştept un telefon, replică ea. 

Se urcă în lift şi apăsă pe buton, suspinând uşurată când 
acesta începu să urce. Se săturase de Berthier, îi ajungea 
pentru o singură zi. Fir-ar al naibii, îşi aminti, trebuie să mă 
obişnuiesc să mă gândesc la el ca James Sanders. Altfel o s- 
o fac de oaie. 

Incuie uşa, îşi aruncă pantofii cu tocuri înalte din picioare 
şi îşi aduse aminte de altceva - să poarte pantofi rezonabili, 
când va conduce maşina spre Admiralty House, reşedinţa 
unchiului lui Jean. Nu aştepta nici un telefon. Se aşeză pe 
un scaun şi luă cartea „Război şi Pace” de Tolstoi, hotărâtă 
să termine volumul uriaş. Mai avea încă vreo jumătate de 
oră până să plece în vizită la Jean. 


În barul de la parter, Brand se uita la ceas. Bea Scotch cu 
apă - trebuia să aibă mintea limpede în seara asta. De 
unde stătea o văzuse pe Paula intrând în lift. Ghicise după 
cum era îmbrăcată că s-ar putea să iasă în seara aceea. 

Sigur că putea să cineze în hotel, dar Brand nu credea 
asta. In ciuda manierelor sale necioplite, Brand era 
surprinzător de sensibil la nuanțele sociale. Ar fi fost gata 
să parieze leafa grasă pe o lună că într-o oră Paula va 
părăsi hotelul. 

Spre deosebire de hainele de lucru pe care le avusese 
dimineaţă la Cross Keys, acum era îmbrăcat într-un costum 
elegant, gri închis, croit astfel încât să-i permită mişcarea 
lejeră a braţelor groase. Îşi pusese mănuşile de motociclist 
pe un scaun, alături de al lui. Ultimul lucru de care avea 
nevoie în seara asta era compania cuiva. 


La volanul Mercedes-ului 280 E al lui Newman, Tweed 
conducea cu viteză mare prin Suffolk, iar farurile măturau 
prin noapte, peste gardul viu de pe marginea drumului. 
Vântul se izbea din lateral în maşina de o tonă şi jumătate, 
amenințând s-o sufle de pe drum. 

Tweed ţinea volanul strâns, nepăsător la condiţiile 
atmosferice cumplite, conducând automat, plin de nelinişte. 

Se îndrepta spre Aldeburgh; Monica telefonase la 
Brudenell să-i rezerve cameră şi era hotărât să ajungă 
acolo cât putea de repede. 

Se gândea la Paula. Instinctul îi spunea că e în pericol. N- 
ar fi putut să explice de ce, îndoielile lui anterioare ieşiseră 
la suprafaţă transformate în teamă, dar ceea ce ştia era că 
de câte ori avusese, instinctiv, sentimentul unor necazuri, 
nu se înşelase. 

La prânz încercase s-o prindă la telefon, dar recepţionera 
de la Brudenell îi spusese că a ieşit. Hotărâse să nu-i lase 
mesaj, s-ar fi putut s-o alarmeze degeaba. 

Pe urmă fusese adusă înapoi maşina lui Newman. 
Patologul veterinar îi transmisese telefonic raportul de la 
Porton Down şi veştile nu erau de natură să-l liniştească. 
Cel mai rău fusese verdictul. 

Returnarea maşinii lui Newman îl determinase pe Tweed 
să ia una din măsurile fulger care-l caracterizau - aceea de 
a se duce, la volanul Mercedes-ului, el însuşi la Aldeburgh. 

Înainte de a pleca din Londra, Newman îi telefonase de 
acasă şi-i spusese lui Tweed că va rămâne la Brudenell 
două zile şi două nopţi. 

Plecarea urgentă de la Londra a lui Tweed mai avea un 
motiv: voia să vadă el însuşi locul crimei, locul unde fusese 
ucisă Karin Rosewater. Poţi să asculţi povestirile detaliate 
ale altora, dar nimic nu se compară cu verificarea personală 
la faţa locului. Se uită la ceasul de bord şi făcu socoteala că 
va ajunge la timp pentru a explora zona mlaştinilor cam la 
aceeaşi oră la care fusese comisă crima. 

După ce se va asigura că Paula n-a păţit nimic... 


îmbrăcată cu pardesiul din piele de căprioară şi cu un 
fular de mătase înfăşurat în jurul capului, Paula ieşi din lift, 
îi dădu cheia recepţionerei şi-i spuse că se duce în vizită la 
o prietenă în Aldeburgh. 

Afară era întuneric beznă. Se duse repede spre Fordul 
Escort parcat lângă zidul hotelului. Se urcă la volan, 
introduse cheia în contact, o răsuci, dar nu se întâmplă 
nimic. Doar un sunet descurajator. Incercă din nou să 
pornească motorul. Dădu de mai multe ori la cheie. Nimic. 
Işi ridică privirea când o siluetă neclară apăru la geam 
lângă ea. Locotenentul Berth... Nu, James Sanders. 

— Nu vrea să te asculte? Lasă-mă pe mine, spuse. 

Ezită, apoi se gândi: doar am ieşit pe uşa hotelului. Se 
dădu jos, rămânând lângă maşină în timp ce Berthier se 
strecură la volan chinuindu-se să pornească. Incercă de 
şase ori, dădu din cap: 

— Probabil bateria e moartă. Aveai mult de mers? 

— Nu, doar în zonă. La o adresă din Aldeburgh. 

Ar fi vrut să nu reacționeze aşa de repede când el a 
coborât din maşină. Inchisese geamul şi acum închidea 
portiera. 

— Saab-ul meu e parcat chiar lângă maşina ta. Te duc 
unde vrei. N-am altceva de făcut. 

Ezită din nou. Bătuse la uşa lui Newman înainte de a 
cobori. Nici un răspuns. Cu siguranţă încă se mai plimba. Se 
putea plimba mile întregi, când avea chef. lar Marler 

plecase înapoi la Londra. Paula considera punctualitatea ca 
fiind o virtute şi nu era decât o distanţă mică cu maşina. 

— Am o hartă pe care e marcat cu o cruce locul unde 
merg. Se cheamă Admiralty Hause... 

Berthier se sui la volan lăsând portiera deschisă. Luă 
harta şi se prefăcu că o studiază. Ştia al naibii de bine unde 
trebuie să ajungă. Nu de mult fusese, când o urmărise pe 
Jean Burgoyne. 

Paula ezită din nou înainte de a se sui lângă el. Pot să-i 
fac faţă în caz de nevoie, se gândi, urcând în maşină. 
Berthier îi înapoie harta. 

— Am reperat drumul. Aşa cum spuneai, e foarte 
aproape... ; 

Îşi puse centura de siguranță şi Berthier porni. Îşi aranjă 
geanta de umăr, regretând că nu are cu ea Browning-ul 
automatic de calibrul 32, dar nu-l avea şi pace. Pentru 
numele lui Dumnezeu, las-o mai moale. 

Ajunseră pe High Street, pustie, Berthier făcu la stânga 
urcând dealul, pe lângă casele care păreau că nu au lumini. 
Paula fu surprinsă, în timp ce urcau, de cât de întunecos era 
drumul. La capătul aleilor pentru maşini se aflau case 
luxoase, dar nu era genul de loc în care i-ar plăcea să 
locuiască. 

În apropiere de intrarea la Admiralty House, unde drumul 
devenea neted, Berthier opri maşina lângă bordura de 
iarbă. Stinse motorul şi se întoarse spre ea: 

— Te-am admirat de când ne-am cunoscut, începu. Eşti o 
femeie foarte atrăgătoare. 

— Mulţumesc... 

Îşi desfăcu centura de siguranţă cu repeziciune. Berthier 
îi înconjură gâtul cu mâna stânga iar pe cea dreaptă o 
strecură pe sub haina ei, îi pipăi rochia, apoi îşi strecură 
mâna sub rochie. Îşi desfăcu şi el centura de siguranţă şi se 
aplecă s-o sărute, trăgând-o spre el. Paula ridică mâna 
dreaptă în care nu avea mănuşă şi faţa lui fu ţinta unghiilor 

ei tari. 

— Lasă-mă în pace sau te însemn pentru toată viaţa... 

— Curajoasă? Îmi place asta la o fată. = 

Mâna lui se strânse mai tare pe ceafa ei. Il zgârie pe faţă 
fără să-i dea sângele. Brusc îşi luă mâna de pe faţa lui şi îl 
izbi cu cotul în mărul lui Adam. Bolborosi ceva, îi dădu 
drumul şi-şi scoase mâna de sub haina ei. Cu mâna stângă 
Paula deschise uşa, cu dreapta înşfăcă mănuşa şi sări afară 
pe iarba moale. Înainte de a trânti portiera, vorbi repede, cu 
un ton dispreţuitor: 

— Mulţumesc foarte mult că m-aţi adus cu maşina, 
domnule Sanders. N-am nevoie de maşină la întoarcere... 

Se grăbi şi intră. Mergând pe alee văzu că perdelele nu 
erau trase în livingul îmbietor şi bine luminat. Jean 
Burgoyne o văzu venind şi o întâmpina la uşă. 

— Bun venit în bârlogul generalului de brigadă... 

Paula intră. Se hotărâse să nu spună nimic despre 
episodul cu Berthier. Mai târziu se va duce la hotel pe jos. 
Nu era chiar aşa departe. 

Tweed găsi două locuri de parcare goale lângă zidul 
hotelului Brudenell când sosi. Suficient de mult spaţiu 
pentru a parcă Mercedesul mare al lui Newman. Işi luă 
valijoara de pe scaunul de alături, bastonul special realizat 
pentru el în laboratoare. leşi în noaptea îngheţată, încuie 
maşina şi intră în hotel. 

— Da, domnule Tweed, aveţi o cameră rezervată. Aceeaşi 
pe care aţi avut-o recent, îl asigură recepţionera. Şi un 

număr de telefon la care să sunaţi urgent, de îndată ce 
sosiți. 

— Mulţumesc. O să telefonez din cameră... 

Când ajunse în camera mare, ale cărei ferestre dădeau 
spre faleză, îşi aruncă haina pe pat. Marea Nordului făcea 
mai mult zgomot decât data trecută. Ferestrele erau închise 
dar auzea cum se zdrobesc tonele de apă de faleză. 

Îşi aruncă valiza pe podea, propti bastonul de perete şi 
desfăcu bucăţica de hârtie. Numărul Monicăi. Se întâmplase 
ceva. Ridică receptorul şi formă numărul. 

— Tweed la telefon, Monica. Vorbesc din camera de 
hotel, spuse repede, prevenind-o. 

— Înţeleg. O pauză scurtă. Produsul a fost iniţial folosit în 
operaţiuni de scufundare, de pe un utilaj petrolier din Marea 
Nordului. S-a descoperit că este defectuos - utilizarea lui a 
fost oprită într-o situaţie jalnică. Ulterior a fost folosit de 
nişte tipi, angajaţi de două firme de asigurări şi pază, ca 
gardă de corp. Din nou s-a crezut că este defectuos - nu s-a 
dovedit nimic. Pe urmă a fost preluat de o firmă calificată 
de contabilitate. Ultima noutate, foarte apreciat de o firmă 
de la Dawlish Warren, din Devon. Sfârşitul povestirii. 

— Mulţumesc că ai făcut o treabă atât de bună. 

— Nu închide. Mai am. Destul de delicat, ar putea fi 
urgent. 

— Ceva în legătură cu călătoria mea de afaceri de aici...? 

Tweed vorbea repede. Brusc ridică vocea. 

— Centrala! Legătura este foarte proastă. Puteţi face 
ceva? 

Aşteptă să audă clicul care să-i indice că cineva ascultă. 
Nici un ţăcănit. Auzul lui ascuţit aşteptă o răsuflare 
stridentă. Nimic. 

— Nu asculta nimeni, dă-i drumul, Monica. 

— A sunat Lasalle. E îngrijorat. 

— În legătură cu ce? 

— informatorul lui din Armata a Treia i-a spus că 

sergentul Rey a dispărut. Lasalle crede că s-ar putea să fie 
de rău augur. 

— Lasalle are dreptate. 

— Mai e şi altceva. A telefonat Corcoran de la Heathrow. 
Maiorul Lamy a aterizat pe Heathrow acum câteva ore - 
imediat după ce ai plecat tu. Nu e nici un dubiu. Călătoreşte 
sub numele de William Prendergast. N-o să crezi ce o să 
auzi. 

— Încearcă-mă. 

— A plecat de pe Heathrow într-o maşină închiriată pe 
care a condus-o singur, un Rover. Spre Aldeburgh. L-am 
depistat eu însămi. Asta-i tot. 

— E destul, spuse Tweed furios. Încă o dată mulţumesc. 
Nu ezita să-mi telefonezi dacă mai apar noutăţi. Odihneşte- 
te puţin... 

Tweed puse receptorul în furcă şi începu să străbată 
camera cu pas măsurat. Brand, mâna dreaptă a lui Dawlish 
fusese iniţial scufundător pe un petrolier. Suna ciudat, ca şi 
cum ar fi fost amestecat în ceva necurat. Sabotaj? Ulterior 
fusese escortă personală pentru două firme diferite, dat 
afară de la amândouă. Devenise deja spionul lui Dawlish? 
Referirea Monicăi la mica staţiune de pe malul mării, 
Dawlish Warren, fusese inspirată şi inteligentă. Prin asta îi 
comunica că se mutase direct în serviciul lui Dawlish de la 
cele două firme de pază şi asigurări. Referirea la experţi 
contabili, era ciudată - ca şi cum Brand ar fi fost contabil, 
ceea ce însemna că era mai mult decât un criminal care 
conduce alţi criminali. Tweed îşi continuă plimbarea prin 
cameră, gândindu-se la datele primite de la Lasalle. 

Sergentul Rey, specialistul lui de Forge în explozivi 
ascunşi în obiecte cu aspect inofensiv, se evaporase de la 
Cartierul General al Armatei a Treia. Unde ar putea fi Rey? 
In ce misiune ar putea fi angajat? Desigur, ar putea fi în 
permisie. Dar Tweed nu credea asta. De Forge n-ar trimite 
pe nimeni în permisie acum, când campania sa lua 

amploare. 

Chiar mai interesant - poate chiar mai periculos - era 
faptul că Lamy vizita Aldeburgh-ul în secret. Şi asta era încă 
o legătură sigură între Suffolk şi Franţa. Una care nu-i 
plăcea deloc lui Tweed. _ 

Hotări că trebuie s-o găsească imediat pe Paula. Işi puse 
haina, îşi luă bastonul şi ieşi din cameră; evită ascensorul, 
cobori în fugă scările şi se duse la recepţie. 

— O caut pe prietena mea, Paula Grey, îi spuse fetei din 
spatele biroului. 

— A, a plecat cu maşina cu puţin timp în urmă. S-a dus în 
vizită la cineva în Aldeburgh. 

— S-a dus singură? 

— Da... 

— Ştiţi unde s-a dus? Trebuie să iau urgent legătura cu 
ea, pentru mesajul acela telefonic, improviză. 

— Regret, n-am idee... 

— Newman şi Marler sunt în hotel? 

— Nu. 

Fata era surprinsă de bombardamentul de întrebări, de 
sentimentul de situaţie urgentă pe care-l năştea Tweed. 

— Domnul Marler a plecat înapoi la Londra. Domnul 
Newman a ieşit să se plimbe. 

— Mulţumesc. 

Tweed decise că va face ceea ce venise să facă, ca să 
înceteze să se mai gândească la neliniştea lui. leşi prin 
spate, trecu pe lângă Mercedes-ul lui Newman, grăbi pasul 
pe lângă parcare şi ajunse pe drumul cu pietriş. Ducea 
bastonul în mâna dreaptă, iar în stânga avea o lanternă. 
Era atât de întuneric încât avea nevoie de ea pentru a-şi 
găsi drumul. 

Tweed îşi amintea în totalitate discuţii importante. Îşi 
amintea cu exactitate drumul parcurs de Paula, Newman şi 
Rosewater când acesta din urmă dezgropase inelul cu 
sigiliu. Al lui Lamy? Aparent. 

Trecu pe lângă o magazie veche, aflată dincolo de poteca 
cu pietriş, şi observă inscripţia. Magazie de bărci. Era 
aproape de locul în care poteca se despărţea de drum şi 
ducea în jos, spre mlaştini. Raza puternică a lanternei se 
opri pe o potecă îngustă care se despărţea de drum, 
ducând în jos, spre mlaştini. Asta era. Cobori cu agilitate, 
alunecând, pe teren neted, îmbibat cu apă. Vântul îi zburlea 
părul în toate părţile, dar nu observă: era în întregime 
concentrat să urmeze acelaşi drum. 

Raza lanternei îi arătă că poteca merge paralel cu drumul 
de deasupra. Mergea repede, ţinând bastonul cum ar ţine 
un soldat puşca. Stinse lanterna şi rămase nemişcat, 
aşteptând să i se adapteze ochii la întuneric. Zări în faţa lui 
silueta întunecată a unui mal înalt. Digul care înconjura 
portul. 

Aprinzând din nou lanterna, ajunse în punctul în care 
poteca se bifurca: într-o parte ducea înapoi la drum, în 
cealaltă parte dacă o luai, ajungeai la dig. Se opri. Uşor poţi 
greşi aici. Merse pe potecă până la marginea digului şi 
acolo văzu pe unde o lua poteca spre est, urmând creasta 
digului. Portul era dedesubt, la stânga, mlaştinile la 
dreapta. Era bine. 

Merse repede de-a lungul potecii înşelătoare. Se opri o 
clipă şi plimbă lumina lanternei peste port, văzu bărcile 
înfăşurate în huse albastre de plastic, ca nişte ouă uriaşe 
albastre. Catargele se legănau sălbatic, apoi îşi încetineau 
mişcarea. Vântul se potolise brusc. Auzi un zgomot ciudat. 
Schimbă poziţia bastonului şi îl apucă de mâner. 

Bastonul era o armă: vârful era îngreunat, astfel că o 
lovitură putea sfărâma ţeasta cuiva. Dar mai era şi altceva: 
sub mâner era un buton. Apăsai pe buton şi se declanşa un 
vârf de oţel de cinci centimetri. Nu era un baston sabie, dar 
era suficientă o lovitură şi atacatorul era rănit. Tweed nu 
obişnuia să poarte arme, dar Aldeburgh începea să devină 
un loc periculos, iar mlaştinile poate şi mai periculoase. 

Pentru a băga înapoi vârful de oţel era suficient să apese 
încă o dată pe buton. Acum recunoscu sunetul ciudat; 
cablurile metalice vibrau la atingerea cu catargele metalice 
ale bărcilor. Continuă să meargă. 

Acum îndrepta lumina lanternei în stânga sa, în josul 
pantei. Trebuie să se afle în apropiere de locul unde cei trei 
descoperiseră ruina ambarcaţiunii în care murise Karin 
Rosewater. Raza trecu peste o baltă şi, pentru o fracțiune 
de secundă, se întoarse. 

Ambarcaţiunea, ale cărei stinghii semănau cu coastele 
unui schelet de animal, zăcea cu fundul în sus la marginea 
bălții. Aici fusese descoperit inelul cu sigiliu. Tweed înaintă 
pe panta anevoioasă, păstrându-şi echilibrul cu uşurinţă. 
Păşi pe un smoc de iarbă înconjurat de noroi şi plimbă 
lumina lanternei împrejur, centimetru cu centimetru. Se 
lăsă pe vine câteva clipe, studiind cu grijă terenul 
accidentat. Cu mâna înmănuşată scormoni iarba, simțind 
cum sub apăsarea mâinii lui pământul îmbibat cu apă se 
lasă. 

Oftă, se ridică, se cocoţă înapoi până pe creasta digului. 
Totul fusese aşa cum se aşteptase, până la ultimul 
amănunt. 

Mergea aplecat ca să se ferească de vântul care începuse 
din nou să bată brusc, cu şi mai mare putere. Se grăbi spre 
hotel, urmând acelaşi drum. Când ajunse, se strădui să i se 
adreseze recepţionerei degajat. 

— S-a înapoiat domnişoara Grey? 

— Nu încă. 

Tweed se întoarse în camera lui, plin de presentimente. 


jean Burgoyne era o gazdă plină de vioiciune. Era 
îmbrăcată într-o rochie verde mulată, iar talia zveltă îi era 
marcată de o curea lată. Rochia se oprea chiar deasupra 
genunchilor, punându-i în evidenţă picioarele frumoase, pe 
care se mulau perfect ciorapii verde închis. Părul blond, 

lung şi des, strălucea în lumina candelabrelor din living. O 
fată grozavă, gândi Paula. 

Se aşezase într-un fotoliu confortabil în apropierea unui 
foc de lemne care ardea viu. Jean stătea lângă ea pe un 
scaun cu spătarul tare, picior peste picior, legănându-şi 
încoace şi încolo un pantof cu tocul înalt. Amândouă aveau 
câte un pahar de şampanie în mână. 

— Paula, acesta este unchiul meu, generalul de brigadă 
Burgoyne, făcu prezentările în momentul în care un bărbat 
intră în încăpere. 

Generalul era scund, durduliu şi purta un smoking de 
catifea. Capul lui avea forma unui ou, chel în creştet, cu 
smocuri de păr alb pieptănat cu grijă în părţi. Avea un chip 
roşcovan şi părea mai mult un bărbat de şaizeci de ani 
decât unul de optzeci. 

— Incântat de cunoştinţă, domnişoară Grey, spuse 
convenţional, aplecându-se să-i strângă mâna. Jean mi-a 
povestit o mulţime despre dumneavoastră. Dar acum văd 
cu ochii mei că sunteţi o femeie deosebită. Îmi place asta... 

Se îndreptase vioi spre un bufet şi acum îşi turna un 
pahar de porto dintr-o carafă. În acel moment Paula îi puse 
întrebarea. O fracțiune de secundă se opri din turnat, dar 
atât de scurt, încât numai ochii ageri ai Paulei sesizară. 

— Am înţeles, domnule general, că aţi lucrat în Serviciul 
Secret al Armatei... 

— Ehe, toate astea au fost demult... 

Aruncă o privire scurtă şi rapidă spre Jean, apoi îşi 
întoarse privirile spre Paula, şi ridică paharul. 

— In sănătatea dumneavoastră. 

Sorbi din vin şi rămase în picioare lângă bufet. 

— Probabil că vă lipseşte munca aceea, continuă Paula, 
hotărâtă să rămână la acelaşi subiect. Mai ales că acum îşi 
lărgeşte sfera de activitate, Franţa este un exemplu bun. 
Trebuie să ştim exact ce se întâmplă acolo, în special la 
Cartierul Generai al Armatei a Treia. 

Generalul rămase nemişcat. Clipi scurt din ochi. Ca o 
bufniţă. Chiar că arată ca o bufniţă, se gândi Paula. 

— Sunt cam în afara problemelor în ultimul timp. 

Burgoyne părea confuz, ceea ce nu se întâmplase mai 
înainte. 

— Sper că nu mă veţi considera foarte nepoliticos dacă 
mă retrag sus în biroul meu? Am de lucru, nişte documente 
îmi solicită atenţia. Am coborât doar să spun bună seara. 
Sper că veţi mai veni să ne vedeţi. Nu luaţi în seamă 
absenţa mea. Jean se culcă foarte târziu!.. 

leşi târşâindu-şi picioarele. O mişcare complet diferită de 
pasul vioi de la venire. Joci teatru, vulpe bătrână, gândi 
Paula. 

— Oboseşte repede. Pot să spun că i-ai plăcut, explică 
Jean. 

— Dar tu cunoşti Armata a Treia, nu? 

Jean bău repede şampania care mai era în pahar, îi mai 
oferi Paulei care refuză, apoi îşi umplu din nou paharul. Işi 
dădu o şuviţă de păr pe spate şi o privi pe Paula, peste 
buza paharului, în timp ce vorbea. 

— Pari foarte bine informată. 

— Nu mă lua în seamă, sunt ziaristă şi asta mi-e meseria. 
Şi ţi-am promis: fără interviuri. 

— ÎI cunosc pe generalul de Forge, spuse Jean rar, după 
ce mai bău puţină şampanie. _ 

Atinse cu mâneca frapiera de lângă ea. Işi retrase mâna 
brusc. 

— E rece. 

Chicoti; un sunet plăcut, parcă ar fi fredonat o melodie. 

— ÎI consider prieten. Foarte dinamic, foarte excitant. 
Unul dintre cei mai importanţi bărbaţi din Europa 
Occidentală. Are vederi solide, ceea ce este reconfortant. 

— Privind deportarea tuturor străinilor din Franţa? Mai 
ales a negrilor şi a algerienilor? 

— Mulţi îi sprijină părerile. Şi sprijinul creşte necontenit. 

Jean mai bău şampanie, îşi umplu din nou paharul. 
Trăgea la măsea, nu glumă, observase Paula. 

— Unii cred că de Forge este un al doilea general de 
Gaulle, continuă Jean cu o voce neutră. 

— Dar tu? întrebă Paula. 

— De Gaulle, a fost un mare om de stat. De Forge este 
doar soldat. Cum ar putea vreodată să devină om de stat? 

— Poate că prima fază ar fi crearea haosului. 

Jean avea gene blonde, lungi. O studie pe Paula printre 
gene, cu ochii pe jumătate închişi. Întinse mâna spre o cutie 
de argint, ridică capacul, scoase o ţigară şi o aprinse cu o 
brichetă de aur pe care o luase tot din cutie. Paula n-o mai 
văzuse fumând în răstimpul scurtei lor relaţii. Jean dădu 
drumul fumului în rotocoale şi vorbi în timp ce se uita cum 
fumul pluteşte spre tavan: 

— Chiar eşti un reporter profesionist, până în vârful 
degetelor, spuse visătoare. 

În atitudinea ei nu se citea nici critică, nici iritare. Era 
doar o constatare. Işi plimbă mângâietor arătătorul mâinii 
stângi pe obraz. Era perfect modelată, o femeie rasată. O 
femeie cu adevărat frumoasă, gândi Paula. Tipul de femeie 
care ar înnebuni mulţi bărbaţi. 

— Sunt pur şi simplu interesată de ceea ce se petrece în 
lume, se apără ea. 

— Ai dreptate, bineînţeles. Se petrec multe în Franţa. 
Jean părea în transă. Şi nimeni nu poate prevedea unde se 
vor sfârşi. 

— Tu unde crezi că se va sfârşi totul? 

— La porţile iadului... 

Chicoti din nou, dar de data aceasta răzbătu 
amărăciunea. 

Schimbă subiectul, trecu la Aldeburgh. 

— Aldeburgh este destul de ireal. N-ai observat? Este 
locuit în marea sa majoritate de pensionari - diplomaţi, 
ofiţeri, ca unchiul meu. Când erau copii, erau aduşi aici de 

părinţi. Când s-au întors din străinătate definitiv, acesta era 
singurul loc pe care-l cunoşteau. Nu prea există slujbe 
pentru tineri. Cu excepţia celor de vânzător. Majoritatea 
munceşte în Ipswich, care-i destul de departe. Ceilalţi 
locuitori au aici a doua reşedinţă, şi-au cumpărat o parte 
din casele de pe faleză pentru vacantele de vară... 

Mai vorbiră un timp, destul de lung. La un moment dat, 
Jean o părăsi câteva minute pe Paula şi se duse la baie. 
Paula ridică capacul cutiei de argint şi scoase bricheta de 
aur, care avea gravat pe ea exact acelaşi simbol care era 
gravat şi pe inelul cu pecete găsit de Victor Rosewater la 
mlaştini: Crucea de Lorena... 

— Cred că ar trebui să mă întorc la hotel, hotărî Paula, 
ceva mai târziu. Îţi mulţumesc foarte mult pentru o seară 
atât de odihnitoare. 

— Mi-ar place să continuăm toată noaptea. Dacă eşti 
vreodată în zona oraşului Bordeaux, telefonează la acest 
număr. Este vila Forban. Vin şi te iau cu maşina. 

Îi dădu hârtia pe care scrisese numărul şi o conduse pe 
Paula până la ieşire. Deschise uşa şi scrută întunericul. 

— Este o noapte oribilă. Ai cu ce să mergi? Dacă nu, te 
duc eu cu maşina... 

— Am cu ce să merg, minţi Paula. 

Voia să meargă pe jos, să-şi ordoneze şi clarifice 
impresiile culese despre general, despre conversaţia cu 
Jean. Înfofolită în haina de piele de căprioară, cu eşarfa pe 
cap, ca să se apere împotriva frigului aspru, mergea pe alee 
în jos către ieşire; îi făcu cu mâna lui Jean, care rămăsese în 
uşă, apoi coti spre dreapta şi începu să coboare dealul. 

Păşea destul de greu prin iarba udă, când auzi ceva. 
Tocmai voia să întoarcă capul ca să privească înapoi, când 
un sac gros de hârtie îi fu vârât pe cap, îndesat cu 
brutalitate. Mâini puternice o apucară de gât, o răsuciră la 
180 de grade, aşa încât era faţă în faţă cu agresorul. 
Degete puternice o apăsau pe trahee, nu putea să respire. 

Ar fi putut să intre în panică dar primul ei gând a fost că 
e nemernicul care o ucisese pe Karin. Rezistă instinctului de 
a se agăța inutil de mâinile fatale. Işi smuci braţele şi le 
ridică spre sacul de hârtie, aproximativ în locul unde îi 
acoperea gura. Unghiile ei tari sfâşiară hârtia. O secundă i 
se păru că e prea tare ca să se rupă. Apoi, pe măsură ce 
mâinile o strângeau şi mai tare de gât, făcu o deschizătură 
mare în sac cu unghiile. Strânse pumnul şi lovi cu toată 
puterea în trupul invizibil cât putu de jos, sperând că-l 
loveşte în rinichi. Auzi un mormăit. Preţ de câteva clipe 
strânsoarea slăbi. Deschise gura şi scoase un țipăt care-ţi 
spărgea timpanele. 

Paula fu zvârlită înapoi când auzi ceea ce păreau 
împuşcături trase cu o armă puternică. Fuseseră patru 
focuri rapide, succesive. Din fericire era încă pe iarbă, dar 
zăcea acolo cu respiraţia tăiată. Auzi alt zgomot. Motorul 
unei maşini care porneşte. Făcu un efort şi-şi smulse sacul 
de pe cap, se strădui să se ridice în coate, exact în 
momentul în care luminile roşii din spate ale unei maşini 
dispăreau în direcţie opusă celei din care venise ea cu 
Berthier. 

Jean Burgoyne veni în fugă din casă. Se opri, scrutând 
întunericul în sus şi în jos pe drumul pustiu. 

— Aici, strigă Paula cu voce anemică. 

Se ridică în picioare, împiedicându-se şi clătinându-se; îşi 
scutură haina cu mâna, încercând să curețe murdăria de pe 
ea. 

— Cea mai bună haină a mea - piele de căprioară... 

O rafală bruscă de vânt se învârteji, gata s-o dărâme din 
nou. Jean o apucă de braţ, o conduse încet pe alee şi apoi în 
casă. Abia atunci observă Paula că are un revolver mare. 

— Revolverul unchiului meu, spuse Jean, văzând că se 
uită la armă. Ce naiba s-a întâmplat? N-ai păţit nimic? Vrei 
să bei ceva? Mai vrei şampanie sau cafea, ceai? Ceva tare, 
poate un coniac. 

— Nimic. Zău. Mulţumesc... 

Işi scoase haina, o cercetă, stând în picioare în living. 
Supravieţuise fără urmări serioase. 

— Va trebui s-o dau la curăţat. Se simţea ameţită. Tu ai 
tras? 

— Vezi bine că da. În aer. Te-am auzit ţipând - părea 
ţipătul agonizant al unui spirit prevestitor de moarte. Ai 
chef să-mi spui ce s-a întâmplat? 

Paula îi povesti pe scurt, cu pauze, pentru a-şi odihni 
gâtul şi pentru a bea nişte suc de lămâie. Avu grijă să-i 
prezinte o versiune prescurtată, pretinzând că fusese 
victima unui atac cu intenţia de a fi violată. 

Când termină, fu de acord ca Jean s-o ducă cu maşina 
înapoi la hotel, dar insistă ca mai întâi să caute în jur cu 
ajutorul lanternei, sacul de hârtie care-i fusese îndesat pe 
cap. Ar fi putut fi o probă importantă. 

Căutară fără succes prin iarbă, pe drum, timp de cinci 
minute, apoi Jean insistă să se suie în maşină şi s-o ducă 
înapoi la hotel. 

Paula era reţinută, de teamă să nu-i spună prea multe lui 
Jean. 

Era îngrijorată şi din cauza lui Newman. Când va auzi ce 
s-a întâmplat, o să fie vai de ea. 

Când ajunseră şi cobori din maşină, Paula verifică 
celelalte vehicule. Saab-ul lui Berthier era parcat lângă 
Mercedes-ul lui Newman. Ce dracu' căuta Mercedes-ul aici? 
Jean o însoţi în hotel şi dădură nas în nas cu Newman, care 


260 


se plimba în sus şi în jos prin hol. 

Jean se prezentă, nerealizând că nu-i nevoie. Newman o 
recunoscuse imediat, din fotografia pe care le-o trimisese 
Lasalle prin curier. Paula îi mulţumi călduros lui Jean şi 
spuse că nu va uita invitaţia ei în cazul în care s-ar afla 
vreodată la Bordeaux. Ceva o făcu să strige după Jean când 
aceasta pleca: 

— Şi te rog, ai grijă de tine. Trăim într-o lume 
periculoasă.. 

— Tu ai motive să ştii. Pa. 


— Tweed este aici, îi spuse Newman în ascensorul în care 
erau doar ei doi. Mergem în camera lui, dacă te simţi bine. 
Pari zdruncinată serios. Eşti albă ca varul. S-a întâmplat 
ceva? 

— Mai bine îţi spun când ajungem, să audă şi Tweed... 

Aşezată într-un fotoliu în camera lui Tweed, sorbind des 
dintr-o ceaşcă cu ceai dulce, aşa cum ceruse, le povesti ce 
păţise. Tweed şedea în alt fotoliu, aproape de ea, aplecat 
înainte, cu mâinile împreunate. 

Nu era hotărât dacă s-o lase să continue, aşa cum 
insistase ea să facă. Faptul că ceruse ceai îndulcit, când în 
mod normal nu se atingea niciodată de zahăr, însemna că e 
într-o stare de şoc. Îşi exprimase bănuiala cu voce tare, dar 
ea negase. Tweed încă se întreba dacă n-ar trebui s-o facă 
pachet şi s-o trimită la culcare. Pe de altă parte, dacă era în 
stare să descrie acum ce se întâmplase, era probabil să-şi 
amintească mici detalii, care ar fi putut fi importante. 

Paulei îi era o sete nebună. Se opri din nou şi sorbi din 
ceai. Adevărul era că se afla într-o stare de şoc, dar o 
ascundea  dovedindu-şi puterea voinţei. Continuă să 
vorbească şi reuşi să se autocontroleze, plimbând două 
degete, încet, în sus şi în jos, pe cureaua genţii. Ajunsese la 
momentul în care Jean îi spusese că o va duce înapoi şi se 
suiseră în maşină. Newman vorbi prima oară. 

— Nu s-a gândit nimeni să cheme poliţia? 

— Ba da. Jean era foarte hotărâtă să facă asta, dar am 
convins-o să renunţe. Se uită la Tweed. Ai avut destule 
probleme cu Buchanan şi am bănuit că va ajunge la el. Ar fi 
putut să pună întrebări stânjenitoare care tu nu vrei să fie 
puse acum. 

— S-ar putea să ai dreptate. Raționamentul e bun, fu de 
acord Tweed. 

— Eu nu sunt de acord! izbucni Newman. Dacă ar fi 
întocmit un buletin conţinând toate detaliile, ar fi putut să 
oprească maşina. 

— Ce maşină? îl întrebă Paula. Tot ce-am văzut au fost 
două lumini roşii din spate, care dispăreau. Habar n-am 
marca, nici măcar cât era de mare maşina. 

— Ar fi putut institui blocaje pe drum, insistă Newman. 

— Probabil fără rezultat, obiectă Tweed. Presupunând că 
agresorul Paulei stă în Aldeburgh, ceea ce cred că e 
probabil, maşina lui este parcată într-un garaj. 

— Asta mi-a trecut şi mie prin minte, fu Paula de acord. 
Am studiat harta oraşului - drumul are forma unei potcoave 
în dreptul casei în care locuieşte unchiul lui Jean Burgoyne. 
Ar fi putut să iasă din nou în High Street din direcţia opusă 
drumului pe care m-a adus Berthier. Ar putea să aibă 
maşina parcată chiar la acest hotel. Am observat că Saab-ul 
lui Berthier era parcat în acelaşi loc de unde l-am luat. 

— Ai pus mâna pe radiator să vezi dacă motorul mai era 
cald? întrebă Newman. 

— O să ţi se pare curios, dar nu m-am gândit la asta. 
După ce abia reuşeşti să scapi să nu fii gâtuită e uşor să uiţi 
câte ceva, se înfurie ea. 

— În orice caz, pe o astfel de noapte motorul se răceşte 
repede, sublinie Tweed. Se uită la Paula: Ai o uşoară 
vânătaie pe gât... 

— Pe care am observat-o în oglindă în camera mea. M- 
am oprit să mă spăl înainte ca Bob să mă aducă aici. Işi 

pipăi gâtul. O vânătaie foarte uşoară, probabil eşarfa m-a 
salvat de ceva şi mai rău. 

— Tocmai voiam să-ţi spun că poate ar trebui să chemăm 
un doctor să te examineze, continuă Tweed. 

— Nici un doctor, spuse Paula, ridicându-se în picioare şi 
înăbuşindu-şi un căscat. Dacă n-aveţi nimic împotrivă, cred 
că m-aş culca. Voiam să fac o baie... 

— Nu face, o avertiză Newman. S-ar putea să adormi în 
baie. Rânji. Doar dacă nu vrei să vin să te ajut la baie. 

Îi zâmbi  recunoscătoare, realizând că intenţionat 
introdusese elementul de umor, ca să-i calmeze nervii. 
Dădu din cap refuzând. Când ajunse la uşă se opri; mintea îi 
funcţiona cu viteză. Se întoarse şi le spuse înainte să plece. 

— V-am spus fiecare cuvânt care s-a rostit la Admiralty 
House. E ceva ciudat în legătură cu generalul Burgoyne. 
Când am sosit acolo era vioi ca un puşti de cinci ani, şi fizic 
şi mental. Când am început să vorbesc de Armata a Treia, 
s-a stafidit. 

Tweed se aplecă înainte, cu o lucire în ochi: 

— Adică cum? întrebă repede. 

— Înainte de asta a fost vioi şi volubil. Brusc a devenit 
confuz. Am avut clar sentimentul că juca rolul de bătrân, ba 
chiar şi-a târşit picioarele când a ieşit din încăpere. Când a 
intrat, nu i-ai fi dat o zi peste şaizeci de ani. 

— Interesant, spuse Tweed, uitându-se fix în depărtare. 

— Şi e ceva ciudat şi cu Jean Burgoyne, continuă Paula. 

— Ciudat? În ce fel? o cercetă Tweed. 

— Nu ştiu încă. M-a invitat la vila Forban în cazul în care 
mă voi găsi vreodată prin apropiere de Bordeaux. Cred că 
mi-ar place să mă duc dacă s-ar ivi ocazia. 

— N-are rost să te gândeşti acum la asta. Culcă-te 
imediat, o îndemnă Tweed. 

Paula părea că nu vrea să plece. 

— Crezi că ucigaşul ar fi putut fi o femeie? întrebă 
deodată. 

— Ce te face să crezi asta? întrebă Tweed surprins. 
— Nici asta nu ştiu, încă. Somn uşor, la amândoi... 


— Kalmar e undeva în Aldeburgh, spuse Tweed de îndată 
ce rămaseră singuri. Sunt convins de asta. Am avut grijă să 
n-o spun de faţă cu Paula. A trecut prin destule pentru o 
singură zi. Identitatea lui Kalmar este cheia întregii enigme 
europene, a celor ce se întâmplă în Franţa, în Germania. 

— Şi sunt destul de mulţi candidaţi la rolul de asasin, aici, 
în Aldeburgh, în momentul de faţă, comentă Newman. 

Tweed îi spusese de discuţia telefonică cu Monica în timp 
ce aştepta să se întoarcă Paula. 

— Maiorul Lamy, sergentul Rey, locotenentul Berthier şi 
Brand. 

— Deci primul lucru pe care-l vei face mâine dimineaţă 
este s-o duci pe Paula înapoi la Londra cu Mercedes-ul tău. 
E un ordin. 

— Pe care sunt bucuros să-l îndeplinesc... 

— Nu trebuie să mai întârzie pe aici nici o clipă, accentuă 
Tweed. Trebuie s-o îndepărtezi de zona pericolului - 
Aldeburgh. 

— Şi pe urmă, presupun că va dori să se mute într-o zonă 
şi mai periculoasă când va auzi unde plec. Franţa, spuse 
Newman cinic. 

A DOUA RĂZMERIŢĂ LA LYON. SITUAŢIA SE 
ÎNRĂUTĂŢEŞTE ÎN FRANŢA 

A doua zi, în biroul său din Park Crescent, Tweed citea 
articolul al cărui titlu era alarmant. Monica obținuse un 
exemplar al celui mai tare ziar din Paris, Le Monde, în 
timpul absenței sale. 


Peste 2 000 de victime... mai mult de 400 de persoane 
ucise... Lyon în stare de haos... Preşedintele s-ar putea să 
viziteze oraşul... se are în vedere legea marţială... 


Citi pe sărite articolul în franceză, apoi se uită la Paula, 
care stătea la biroul ei. Arăta mai normal. O noapte de 
somn bun la Aldeburgh, înainte s-o aducă Newman înapoi îi 
făcuse foarte bine. Puțin mai devreme Newman reparase 
Escort-ul lui Tweed. 

— L-am citit, spuse. Ar putea fi generalul de Forge care 
măreşte tensiunea? 

— Cineva o face, replică Tweed prudent. Plec la Paris în 
cursul zilei să mă consult cu Lasalle. Pare să nu mai aibă 
încredere în telefon. Asta după ce mă întâlnesc cu 
inspectorul şef Kuhlmann. 

— Aici? Vine la Londra? 

— Da, este aşteptat din clipă în clipă. Monica a preluat 
mesajul înainte de întoarcerea mea. Altul care nu se 
încrede în telefoane. Mă îngrijorează atmosfera asta de 
uneltire la cel mai înalt nivel. La Paris mă voi întâlni cu 
Pierre Navarre, ministrul de interne, singurul om puternic 
din guvern. 

— Ne-am întors din Aldeburgh, unde am avut o perioadă 
grea, într-un infern. 

— Bănuiesc că infernul n-a început încă. Remarcă 
exprimarea eufemistică „perioadă grea” care ascundea o 
încercare aproape reuşită de a o strânge de gât. Paula era 
foarte plină de energie. Pe lângă toate acestea, colac peste 
pupăză, inspectorul şef Buchanan va descinde la noi mai 
târziu. La cererea mea, după cum bănuiesc că ştii, ni se va 

alătura şi Victor Rosewater. Trebuie să-i dau inelul ăla cu 
pecete şi amândoi, Rosewater şi cu mine, va trebui să 
suportăm salvele trase de prietenul nostru Buchanan. Cred 
însă că o să supravieţuim... 

Telefonul sună în timp ce vorbea; Monica răspunse, 
acoperi receptorul cu mâna: 

— A început. Otto Kuhlmann este jos. 

— Să urce... 

Neamţul intră, îmbrăcat într-un costum închis la culoare 
ca un om de afaceri, cu o ţigară de foi stinsă pe care o ţinea 
strâns între dinţi. Arăta încruntat, dar se duse la Paula, o 
luă pe după umeri şi o îmbrăţişă. Se uită fix la eşarfa de la 
gâtul ei, peste puloverul albastru foarte mulat. Eşarfa 
alunecase. Ochii ageri ai lui Kuhlmann nu scăpară nimic. 

— Gâtul tău, spuse cu o voce care irita auzul. Te întorci 
din război? 

— S-ar putea spune şi aşa, interveni Tweed în timp ce 
Paula îşi aranja eşarfa. Spunem tot imediat. Şezi. Bine-ai 
venit la Londra. Cafea? 

— Te rog. Neagră ca tăciunele. 

Kuhlmann se aşeză într-un fotoliu, îşi schimbă poziţia, 
uitându-se din nou fix la Paula. Se juca cu ţigara de foi în 
timp ce o privea. 

— Aprinde-ţi ţigara, te rog, îl îndemnă ea. Îmi place 
aroma unei havane. 

Monica ieşise în grabă din încăpere, să facă cafea. 
Kuhlmann îşi aprinse ţigara, îl privi pe Tweed şi, cu ţigara în 
mână, făcu semn spre Paula. 

— Gâtul ei, insistă. 

Tweed îi făcu un scurt raport al călătoriei lor la 
Aldeburgh, exprimându-şi certitudinea că era şi Kalmar în 
zonă. li înmână neamţului o listă cu suspecti, spunându-i că 
nu ajunsese în faza în care să poată indica un singur om. 

— Vreo idee de unde vine, ce naţionalitate are? întrebă 
Kuhlmann. Şi eu am încercat să-l prind. Tot ce-am auzit de 

la oamenii mei de legătură este că e de undeva din Est. 
Asta acoperă un teritoriu mare. Nici un indiciu despre 
vârstă, nici o descriere. 

— Umbra unei umbre, remarcă Tweed. Destul de curios. 
Poate chiar semnificativ. Dar nu de asta ai venit până aici, 
Otto. 

Aşteptă până Monica îi turnă într-o cană mare, cafeaua 
neagră, aburindă. Kuhlmann îi mulţumi şi bău dintr-o 
singură înghiţitură hotărâtă jumătate din conţinut. 

— Siegfried, începu el. Rosewater mi-a telefonat din nou 
de undeva. N-am întrebat de unde. E din Serviciul Secret al 
Armatei. Mi-a dat o altă adresă, pe care tocmai o obținuse 
de la un informator; un apartament din Munchen. Am făcut 
o descindere acolo, am găsit o altă ascunzătoare de arme: 
douăsprezece pistoale mitralieră Kalaşnikov, încărcătoare 
de rezervă, şase grenade şi două kilograme de Semtex. 

Tweed se aplecă spre el: 

— Şi terorişti? 

Kuhlmann dădu din mână ca şi când ar fi înotat. 

— Cred că poliţia locală s-a dovedit neîndemânatică: 
maşinile de poliţie s-au apropiat de locul cu pricina cu 
sirenele în funcţiune. Nici un terorist. Nimeni în apartament. 
Şi din nou nici măcar o amprentă. Tot o femeie a acţionat, 
sunt sigur. Unui bărbat i-ar fi scăpat ceva. 

— Deci Siegfried acţionează, comentă Tweed. 

— Informatorii noştri din lumea interlopă spun că da, şi ei 
ştiu ce se întâmplă. Peste o sută de sabotori bine instruiți şi 
asasini. Ţinte probabile: membri marcanţi ai guvernului, 
inclusiv cancelarul însuşi. Aparent aşteaptă un semnal din 
străinătate. Apoi încep să destabilizeze Germania. Ceea ce 
mă îngrijorează cu adevărat este campania tot mai intensă 
din anumite părţi ale presei franceze împotriva Germaniei. 

— Totul este orchestrat. Orice persoană cu mintea 
întreagă ştie că Germania este națiunea cea mai paşnică de 
pe continent, continuă Tweed. Anumite elemente din Franţa 

aţâţă sentimentele anti-germane pentru propriile lor ambiţii 
sinistre. Pentru a ascunde faptul că, de fapt, tot ceea ce-i 
interesează este să pună mâna pe putere la Paris. Cercul 
Negru. 

— Cercul Negru. Kuhlmann făcu un semn cu mâna în care 
ţinea ţigara. Şi noi am auzit zvonuri despre ei. Sunt 
antisemiţi, anti-americani, anti-britanici. Necazul este că nu 
ştim cine sunt. Dar stăpânesc şi conduc al naibii de mulţi 
proşti. Şi dacă nu pot să-i scot din bârlog pe teroriştii din 
Siegfried înainte de a se împrăştia, vor justifica cele spuse 
de presă de scandal din Paris despre noi. 

— Şi asta-i de fapt toată chestia, miezul problemei. 

— Pe lângă toate acestea, după informaţiile obţinute din 
lumea interlopă, aşteaptă întăriri curând. De unde? Dacă 
din Europa de Est - cum e Kalmar - vor reuşi. 

— Ai nişte oameni la Wiesbaden care vorbesc franceza? 
întrebă Tweed. 

— Da, de ce? 

— Trimite-i sub acoperire la Geneva. Împrăştie zvonul că 
încearcă să-l contacteze pe Kalmar pentru o treabă 
importantă. Taxa - trei milioane de mărci. Nu, zi în franci 
elveţieni. 

— Dacă spui tu... 

— Şi trimite oameni în secret şi la Basel. Să vorbească 
germana. Acelaşi mesaj. 

— Ştii ceva? 

Kuhlmann îl privea pe Tweed prin fumul albastru al ţigării 
de foi. Îşi bău restul de cafea şi Monica îi umplu din nou 
cana. 

— Tu fă-o. Ce-i cu Stahl, agentul tău care se dă drept 
francez la Bordeaux? Ai veşti? 

Kuhlmann ezită. 

— La naiba! Ai fost sincer cu mine. E încă acolo. 
Problema e că m-ai avertizat să nu-şi folosească 
transmiţătorul. În ultimul lui mesaj, foarte scurt, spunea că 

are o mulţime de informaţii pe care le va transmite de 
îndată ce va putea. Acţionezi în Franţa? 

Kuhlmann se uita în tavan când puse întrebarea, calm şi 
degajat. 

— Pe scară mare. 

— De fapt de asta am venit. E greu pentru agenţii 
germani să acţioneze în interiorul Franţei. Cancelarul şi-a 
exercitat dreptul de veto în legătură cu această idee. 

— De ce? 

— După cum ştii, este în relaţii bune cu preşedintele 
Franţei. Dacă presa pariziană ar putea pune mâna pe o 
istorie cum că noi avem agenţi pe teritoriul Franţei, ar fi 
pentru ea o zi memorabilă. 

— Şi deci, ce-i cu Stahl? 

Kuhlmann se uită din nou în tavan. Paula ştia că fabrică 
un răspuns. 

— Asta-i secretul meu, spuse în cele din urmă Kuhlmann. 
Şi dacă faptul iese vreodată la lumină, l-am trimis pe Stahl 
înainte de veto-ul cancelarului. Acum ar putea fi dificil 
pentru Stahl să o şteargă repede. Cei din Cercul Negru s-ar 
putea să fi încercuit oraşul Bordeaux. 

— Au făcut-o. 

Tweed îşi aminti operaţiunea de evadare a lui Newman 
când reuşise să se strecoare pe lângă urmăritorii de la 
aeroportul Bordeaux. 

— Aeroportul este o capcană, îl avertiză el. Presupun că 
păzesc şi gările, poate că au şi puncte de control în afara 
oraşului, pentru motociclişti. 

— Deci Stahl e prins în capcană. 

— Poate putem să ajungem la el. Fără garanţii. Suntem 
de partea ta, Otto. Tot ce poţi să faci este să te duci acasă, 
să speri şi să te rogi... 


Tweed se uită la ceas după ce Kuhlmann îşi luă la 
revedere şi plecă spre aeroportul Heathrow. Monica ghici la 

ce se gândeşte. 

— Da, Victor Rosewater trebuie să vină din clipă-n clipă... 

Ridică receptorul, căci telefonul începuse să sune. În timp 
ce asculta, expresia feţei i se schimbă. 

— Vrei să spui că au sosit toţi trei împreună? Că sunt aici, 
acum? 

Pe faţa ei se citea un amestec de mirare şi enervare. Se 
uită la Tweed: 

— Nu cred că o să-ţi placă. Ideea era ca Rosewater să 
vină pentru o jumătate de oră de discuţii liniştite cu tine 
înainte ca Buchanan să-l pârpălească la interogatoriu. 

— Ce n-a mers? 

— Aşteaptă toţi jos: Rosewater, Buchanan şi tovarăşul 
său nedespărţit, sergentul Warden. 

— Foarte ciudat. A, acum înţeleg. Ridică din sprâncene 
uitându-se la Paula. Trimite-i pe toţi sus, Monica... 

Rosewater intră primul în încăpere. Purta un trencicot; cu 
mâinile vârâte în buzunare, se uită la Paula şi-i făcu cu 
ochiul. Atitudinea lui era ca de obicei detaşată şi 
echilibrată. În urma lui era inspectorul şef Buchanan cu 
expresia sa de piatră, urmat de Warden, cu acelaşi chip de 
piatră, care, ca întotdeauna, forma ariergardă. 

— Scoateţi-vă hainele, domnilor, spuse Tweed jovial. Se 
uită la Buchanan. Şi aţi venit cu o jumătate de oră mai 
devreme. 

— Îmi place să fiu foarte punctual, spuse Buchanan 
dându-i haina Monicăi. Ne-am ciocnit cu domnul Rosewater 
în timp ce ne plimbam pe afară. Mi s-a părut o idee bună să 
ne începem treaba mai repede. 

Tweed înţelesese deja strategia lui Buchanan. Apăruse 
împreună cu Warden, intenţionat foarte devreme, sperând 
să-l vadă pe Rosewater când soseşte. In felul acesta nu 
exista nici o posibilitate ca Tweed să aibă timp să stea mai 
întâi de vorbă cu ofiţerul din serviciul secret. 

După ce oaspeţii săi se aşezară, Tweed nu mai pierdu 

timp. Se sprijini de spătarul scaunului şi explică cum 
Rosewater, Newman şi Paula găsiseră inelul cu pecete la 
mlaştini. Descuie un sertar, scoase copia după inelul 
original şi i-o dădu lui Buchanan. 

— Asta intră la capitolul cu tăinuirea probelor într-o 
crimă... începu Buchanan, uitându-se fix la Rosewater. 

Pumnul strâns al lui Tweed izbi biroul: 

— Ascultă aici! Nu uita unde te afli. Ţi s-a dat inelul. De 
bună voie. În caz că ai uitat, te găseşti la Sediul Central al 
SIS. Şi, în caz că ţi-a scăpat, căpitanul Rosewater este 
membru al Serviciului Secret al Armatei. Din întâmplare ştiu 
că este implicat într-o problemă de importanţă majoră 
pentru securitatea naţională. Nu se vor pune întrebări şi nu 
se vor aduce acuzaţii fără acordul meu. Nu-ţi permit să 
adopti o atitudine autoritară şi arogantă în biroul meu. 

Se cufundă înapoi în scaun, furios, cu buzele strânse. 
Paula îl privea fix. 

— Deci pe piciorul ăsta dansezi, spuse Buchanan calm, 
întinzându-şi picioarele pe care apoi le încrucişă. 

— Nu dansez, cum te-ai exprimat! 

Tweed se aplecă din nou în faţă. 

— In afara acestei camere au murit oameni. Unul dintre 
ei era agentul meu. In străinătate. Unde nu ai putere. Pot şi 
o şi fac - să acţionez în străinătate, spuse repezit. Dacă vrei 
informaţii care ar putea să te ajute la investigarea pe care o 
faci tu, atunci trebuie să încetezi, să renunţi la astea. Ei? 

— Preocuparea mea de bază este cine a ucis-o pe soţia 
acestui domn, cine a strâns-o de gât cu sânge rece, acolo la 
mlaştini, unde a fost găsit inelul acesta. 

Atitudinea lui Buchanan era încă blândă. Ai fi zis că 
poartă o conversaţie prietenească într-o cârciumă. Spre 
deosebire de Tweed care încă mai părea într-o stare de 
furie controlată. 

— Ai inelul. Ai auzit împrejurările în care a fost găsit. 
Ridică vocea. Dar pe mine mă preocupă cazanul care fierbe 

în Europa, o situaţie care se înrăutăţeşte cu fiecare oră. În 
caz că nu ştii despre ce vorbesc, citeşte ziarele. 

— Îmi dau seama că ai răspunderi grave. Poate ar fi mai 
bine să ne întoarcem când vei fi mai puţin prins. Şi aş vrea 
să-i pun căpitanului Rosewater o întrebare... 

— Nu! Tweed se ridică în picioare. Căpitanul Rosewater 
este direct implicat în ceea ce se petrece în Europa. Ştiu că 
n-o să mă consideri nepoliticos dacă spun că nu am timp să 
mai prelungesc discuţia asta. Sunt în mare tensiune. In 
Europa se pregăteşte o conflagrație majoră. 

— Cred că am obţinut ce am vrut. 

Buchanan se ridică ţinând inelul în mână pe care-şi 
trăsese o mănuşă chirurgicală înainte de a-l lua. li dădu 
drumul într-o pungă de plastic pe care o ţinea întinsă 
sergentul Warden. Dar s-ar putea să fie nevoie să mă 
întâlnesc cu căpitanul Rosewater la Scotland Yard... 

— Îmi pare rău, domnule inspector şef, interveni 
Rosewater, dar bănuiesc că misiunea mea mă va obliga să 
mă întorc astăzi în Germania, unde se află baza mea. 

— Dar veţi avea timp să veniţi să daţi o declaraţie. 

— Mă tem că nu. Tweed a descris foarte exact situaţia. 
Voi lua primul avion. 

— Bon voyage, răspunse Buchanan ironic şi ieşi din 
încăpere. 

— M-ai salvat de la un interogatoriu aspru, spuse 
Rosewater când rămaseră singuri. Inspectorul ăsta e o 
figură isteaţă. 

— N-am vrut să-l las să încerce să afle rolul tău în Franţa 
şi Germania. Vei fi cantonat la Freiburg dacă trebuie să iau 
legătura cu tine? 

— În cea mai mare parte a timpului. O privi pe Paula. 
Dacă-l convingi pe şeful tău să fie generos poate vii să-mi 
faci o vizită. Ţi-am dat adresa. 

— S-ar putea să te aştept la uşă, glumi Paula. 

Rosewater se ridică. 

— Am vorbit serios când i-am spus lui Buchanan că plec 
acum pe continent. Dacă nu mă găsiţi la Freiburg, luaţi 
legătura cu Kuhlmann, el ar putea să mă găsească. Ţinem o 
legătură foarte strânsă. 

— Ai grijă, îl preveni Tweed studiindu-l. Siegfried loveşte 
mortal. Bănuiesc că ai probleme încercând să le dai de 
urmă. 

— S-au organizat în celule independente, fiecare având o 
misiune în momentul în care se coace buba în Germania. 
Sabotaje şi asasinate în masă. Atâta lucru măcar am aflat. 
Rămâne strict între noi, încerc să infiltrez agenţi în interiorul 
organizaţiei Siegfried. E o cursă contra cronometru - înainte 
ca cel care-i supraveghează să dea semnalul. Ar putea fi 
Kalmar... 


— De ce nu i-ai spus lui Buchanan despre maiorul Lamy 
şi despre locotenentul Berthier? întrebă Paula după 
plecarea lui Rosewater. Amândoi erau la Aldeburgh. Chiar şi 
despre sergentul Rey? 

— Pentru că îi las să mai respire, le dau libertate de 
acţiune. Între timp tu şi cu mine plecăm la Paris. Ai valiza 
obişnuită pentru astfel de urgenţe pregătită aici? În regulă. 
Monica a rezervat trei locuri pentru cursa de azi spre Paris. 

— Trei? 

— Îl aştept pe Newman aici din moment în moment. 
Merge în Franţa via Paris. Aeroportul Bordeaux este 
supravegheat îndeaproape. Ar fi bine să-i ceri lui Lasalle o 
armă - intrăm în cazanul în fierbere. 

Îmbrăcat în hainele civile obişnuite, maiorul Lamy cobora 
din avionul companiei Air Inter, pe aeroportul din Bordeaux. 
N-avea de unde să ştie, dar în aceeaşi zi, mai târziu, Tweed 
avea să zboare spre Paris. 

Lamy fu întâmpinat de un şofer în civil şi condus spre 
Citroen-ul care aştepta. 

O jumătate de oră mai târziu, intră în încăperea spațioasă 
în care generalul de Forge studia relatările ziarelor despre 
dezastrul provocat de noile răzmeriţe din Lyon. De Forge 
împături cu grijă ziarul pe care-l citea şi-l puse peste teanc, 
îi făcu semn cu mâna lui Lamy să se aşeze în faţa lui. 

— Ai reuşit să-l faci pe Oiseau să accepte?, întrebă. 

— Misiune îndeplinită. Lamy stătea foarte drept, 
conştient că e o întrevedere oficială. Oiseau a fost de acord 
să furnizeze de două ori mai multe proiectile, faţă de 
numărul iniţial, cu focoase cu gaze paralizante. 

— Când? mitralie de Forge întrebarea. 

— Spunea că va trimite un semnal prin transmiţătorul 
care se află la bordul Vulturului de oţel, anunţându-ne data 
de livrare. Am avut impresia că va fi curând. 

— Curând? Oiseau trebuie să înveţe precizia militară. S-ar 
putea să avem nevoie de armele acelea de-acum într-o 
săptămână. Ai auzit că preşedintele se gândeşte să meargă 
la Lyon să constate pagubele? Şi pentru că nu-i place să 
zboare, va merge cu TGVI-ul. 

Chipul lui Lamy nu exprimă nici o urmă de surpriză, semn 
că nu ar fi ştiut. De Forge se aştepta să ştii totul, tot ce se 
petrece. TGV-ul, celebru pentru viteza sa de glonţ, de până 
la o sută cincizeci de mile pe oră. 

— Ne priveşte şi pe noi? 

— Îţi voi da ordine curând. Ordine urgente. Aceasta ar 
putea fi ocazia aşteptată. Şi ai mai auzit că prefectul 
Parisului - omul care ne-ar fi putut sta în cale când ne vom 
concentra atenţia asupra Parisului, a fost asasinat? 

Lamy aprobă printr-o mişcare a capului. 

— Kalmar a lovit din nou... 

— Kalmar! Eşti sigur că el a fost? Am primit un telefon pe 
linia mea particulară de la un tip care-şi spunea, codificat, 
Manteau. 

Îl urmărea îndeaproape pe Lamy, în timp ce acesta îşi 
îndrepta şi mai mult poziţia, întorcându-i privirea. Lamy se 
trezi că încă mai gândeşte în engleză, exerciţiu mental pe 
care-l adoptase cu uşurinţă în timpul călătoriei la 
Aldeburgh. Manteau înseamnă mantie, pelerină. 

— Ce-a zis acest Manteau?, întrebă Lamy. 

Nici nu-i ieşiseră bine cuvintele din gură, că de Forge 
explodă. 

— A zis că e!/ l-a împuşcat pe prefect. Mi-a făcut o 
descriere detaliată a modului în care a procedat, a locului şi 
a momentului crimei, ceea ce n-a apărut încă în presă. l-am 
ordonat lui Berthier să-i telefoneze legăturii noastre din 
serviciul lui Lasalle. Şi el a dat aceleaşi detalii asupra 
asasinatului. Manteau a cerut o taxă de jumătate de milion 
de franci elveţieni. Zicea că dacă refuz nu-i nimic, dar va 
aştepta următoarea mea misiune. 

— Cum dracu' a ştiut că vrem să-l eliminăm pe prefect? 
se miră Lamy. 

— Pentru că trebuie să existe o fisură chiar la Cartierul 
meu general, strigă de Forge. Ai face bine să descoperi pe 
unde se scurg informaţiile, repede. Oricine ar fi trebuie 
împuşcat. lar de cadavru’ vă descotorosiţi ca de obicei. 

De Forge îl fixa îndeaproape pe Lamy în timp ce vorbea. 
Conştient de acest examen, Lamy îi întoarse privirea fără să 
clipească. Apoi schimbă subiectul repede, deschizând 

servieta pe care o ţinea în poală. 

— O să fac cercetările eu însumi. Scoase din servietă un 
plic mare şi gros. Oiseau ne-a furnizat fondurile cerute. Trei 
milioane de franci elveţieni. Mi i-a dat fără să ezite. Puse 
plicul pe birou. 

— De ce n-ai început deja cercetările? izbucni mânios de 
Forge. 

Lamy se grăbea să iasă din camera lungă ca să-şi 
schimbe hainele civile cu uniforma, când de Forge îi strigă 
să aştepte o clipă. 

Vocea îi era periculos de calmă. Lamy era obişnuit cu 
schimbările de dispoziţie neprevăzute ale şefului său, ştia 
că păşeşte pe sol înşelător. Se întoarse: 

— Da, domnule general? 

— Tu ai organizat atacul în stilul Ku-Klux-Klan asupra 
evreilor din sud, înainte de a pleca în Anglia? 

— Da. Urma să aibă loc aseară. Sunt sigur că veţi afla 
veşti despre asta astăzi. Şi un reporter cu un pistol în spate 
şi cu camera de filmat în mână trebuie să fi înregistrat pe 
peliculă. 


Tweed, Paula şi Newman găsiră un Lasalle întunecat când 
ajunseră în rue des Saussaies, la Paris. Francezul îi salută 
politicos, îi ordonă unui subaltern să aducă cafea şi aşteptă 
până rămaseră doar ei patru. 

— Ce s-a mai întâmplat, René? întrebă Tweed liniştit, 
simțind îngrijorarea gazdei. 

— Acest ziar tocmai mi-a sosit prin curier, cu avionul, de 
la Bordeaux. Mi l-a trimis şeful echipei mele din oraş. Este 
cea mai grozavă atrocitate. 

Desfăcu ziarul pe birou în faţa lor şi nu spuse o vorbă, 
ştiind că toţi pot să citească în franceză. Pe prima pagină 
era o fotografie uriaşă, una din cele mai groaznice din câte 
văzuse Paula. Titlul sărea în ochi: LA TARBES ANTI-SEMIŢII 
ÎŞI IES DIN MINŢI. DOUĂZECI DE EVREI ARŞI. 

Fotografia era  nepământească,  macabră. Siluete 
îmbrăcate din cap până în picioare, în ceea ce păreau a fi 
cearşafuri albe, duceau în mâini torţe aprinse. Cearşafurile 
erau astfel înfăşurate încât formau un triunghi deasupra 
capetelor invizibile, cu deschizături pentru ochi. Fiecare 
siluetă ducea o torţă aprinsă într-o mână şi un cuţit lung în 
cealaltă. Grupul de aproximativ patruzeci de bărbaţi era 
aranjat sub forma unui triunghi. În vârf, conducătorul celor 
patruzeci de siluete albe ducea Crucea de Lorena cuprinsă 
de flăcări. 

Nu era singurul lucru cuprins de flăcări. Bărbaţi, 
majoritatea cu capul descoperit, alergau în noapte învăluiţi 
de flăcări. Un fugar disperat purta o tichie pe cap. Tweed 
dădu pagina; şi aceasta era acoperită de fotografii. Trupuri 
transformate în cenuşă murdăreau pământul. Paula înghiţi, 
împietrită. 

— Asta s-a întâmplat aseară? întrebă Tweed. 

— Da, explică Lasalle. Aparent aşa s-a întâmplat: există 
un castel vechi unde se adună un grup de evrei pentru a 
comenta cărţile sfinte. Presupun că era un soi de club - 
ţineau şedinţe acolo regulat. Aşa că monştrii care au făcut- 
o ştiau când vor fi victimele acolo. 

— Oribil. De ce? şopti Paula. 

— AŞ zice că e evident, comentă Newman. Ştim cu toţii 
că în multe ţări există anti-semitism nedeclarat. Cineva în 
Franţa instigă populaţia, acea parte din populaţie care este 
antisemită. 

— Dar e un masacru, protestă Paula. 

— Exact, spuse Newman. E o cruzime îngrozitoare să 
stârneşti şi mai mult haos. Omul care se află în spatele 
acestei maşinaţii este un monstru. 

— Dubois, sunt sigur, spuse Lasalle. Discursurile lui sunt 
pline de otravă împotriva tuturor elementelor străine, cum 
le numeşte el. Mai ales a evreilor. 

— Dar ce-i cu reporterul?, sondă Newman. 

— Şeful DST din Bordeaux spune că a fost răpit sub 
ameninţarea pistolului. Apoi a fost forţat să facă aceste 
fotografii macabre. Preşedintele este îngrozit. Necazul este 
că tocmai trebuie să plece cu TGV-ul, trenul de mare viteză, 
la Lyon. 

— Adică azi?, întrebă Tweed. 

— Da. ŞI-I ia şi pe primul ministru cu el. Problema 
securităţii e un coşmar. Totuşi, asta-i doar altă problemă 
care îmi va da dureri de cap. Aşa cum spunea Churchill 
odată, mintea mea dă pe dinafară, de atâtea probleme, - 
cam aşa ceva. Ceea ce urmează să vă spun este strict 
secret. 

— Înţeles, spuse Newman, ştiind că el este vizitatorul din 
cauza căruia îşi făcea Lasalle probleme. 

— Prefectul Parisului a fost asasinat aseară. 

— Dumnezeule mare! izbucni Paula. Era unul din puţinii 
oameni puternici pe care te puteai bizui în cazuri de 
urgenţă. 

— De aceea a şi fost una din ţinte. Şi acum, ascultați aici, 
am hotărât să păstrăm problema secretă, departe de public 
şi de presă. 

— Cum dracu' poţi să faci asta? protestă Newman. 

— Spunând că e plecat în vacanţă. Trebuia să-şi ia un 
concediu pe care eu îl contramandasem, dar nimeni nu ştie 
acest lucru. A existat un martor la crimă. Lucrul care mă 
tulbură este că am primit un telefon de la un francez care-şi 
spune Manteau. Pretindea că el l-a ucis pe prefect. Am tot 
auzit zvonuri despre acest nou asasin profesionist, 
Manteau. Un profesionist. Aşa că acum trebuie să ne 
înfruntăm cu doi - Kalmar şi Manteau. 

— Cu condiţia ca Manteau să nu fie Kalmar. Ar putea să 
încerce să nască confuzie într-un mod iscusit, spuse Tweed 
liniştit. 

Lasalle se holbă la Tweed. 

— Nu m-am gândit niciodată la asta. Se potriveşte cu 

schema haosului crescând. Martorul e jos. Poate vrei să-l 
interoghezi. Cu îndemânarea ta de a interoga s-ar putea să 
scoţi ceva ce mie mi-a scăpat. 

Vorbi la interfon. Paula pândea uşa, curioasă să vadă cine 
este martorul. Tweed acceptă să se aşeze la biroul lui 
Lasalle. Stătea cu mâinile împreunate. Uşa se deschise şi 
un ofiţer DST introduse în încăpere ultimul gen de martor la 
care s-ar fi aşteptat Paula: o cerşetoare scundă, obeză, 
intră târându-şi picioarele. Ţinea strâns un pachet mare, 
învelit într-o cârpă soioasă. Se uită furioasă la ofiţerul DST, 
dar i se adresă lui Tweed presupunând că el e şeful, că 
Lasalle trebuie să fie un subaltern. 

— Au încercat să-mi ia bocceaua. Tot avutul meu e 
înăuntru. N-o scap niciodată din ochi. Dorm sub unul din 
podurile de pe Sena. Copoii mă tot alungă. Zic că nu dă 
bine pentru turişti. Cine dă o ceapă degerată pe turişti? 

— Vă rog să luaţi loc, madame, spuse Tweed în franceză. 
Şi vă asigur personal că nimeni nu se va atinge de bunurile 
dumneavoastră. 

— Ar fi cazul, dacă vreţi să-mi puneţi întrebări. Şi mai 
întâi, mai vreau bani. 

Lasalle, care stătea în picioare, într-o parte, cu mâinile la 
spate, îi flutură prin faţa ochilor teancul de bancnote pe 
care-l avea în mână. 

— Mai târziu primeşti banii ăştia. Dar numai dacă şeful 
meu e mulţumit de răspunsurile tale. 

— Păi v-am spus deja dumneavoastră, bombăni. De ce 
nu-i spuneţi dumneavoastră? 

— Pentru că este important să aud ce i s-a întâmplat 
prefectului de la dumneavoastră. Îmi faceţi impresia unei 
femei căreia nu-i scapă nimic, interveni Tweed pe un ton 
înţelegător. 

— Nu prea-mi scapă multe, asta-i sigur, răspunse 
cerşetoarea îmblânzită de atitudinea lui Tweed. 

— Deci, vă rog să-mi spuneţi ce-aţi văzut. 

— Traversam Île de la Cité, căutam un loc să mă 
culcuşesc. Era unu noaptea, ştiu pentru că mă uitasem la 
ceas. Prefectura se află pe Île de la Cité. Dar asta ştiţi. Îl 
cunosc pe prefect din vedere. Păi cum să nu, mi-a dat o 
dată câţiva franci. Mai mult decât ar face orice copoi. 

— Deci, ce-aţi văzut aseară? 

Paula studia îmbrăcămintea cerşetoarei: era înfofolită 
într-o pătură de armată kaki, strânsă la gât cu un ac de 
siguranţă imens. În jurul capului avea un fular mare, cu 
culorile şterse, din care ieşeau smocuri de păr cenuşiu. Din 
pantofii bărbăteşti uzaţi cu care era încălţată, ieşeau bucăţi 
de ziar. Mâinile în care nu avea mănuşi, erau roşii şi 
puternice, şi maxilarul era proeminent. Incepu să 
povestească uitându-se atent la Tweed. 

— Eram la oarecare distanţă de intrarea în clădirea 
prefecturii. Pe partea opusă a străzii era parcată o maşină, 
chiar de partea pe care eram eu. In spatele maşinii era un 
bărbat lăsat pe vine, care părea să-şi lege şiretul de la 
pantofi. L-am recunoscut pe prefect când cobora scările 
spre maşina lui... 

Tonul aspru de mai-nainte se transformase într-unul 
monoton, ca al unei femei care recită pe dinafară. 
Bineînţeles, se gândi Paula, îi spusese aceeaşi poveste şi lui 
Lasalle. 

— Omul care era ghemuit după maşină s-a ridicat, ţinând 
în mână ceea ce părea o puşcă. A proptit-o de capota 
maşinii, a ţintit şi a tras. Prefectul s-a oprit la jumătatea 
drumului pe scări şi apoi s-a prăbuşit. 

— Şi asasinul?, întrebă Tweed ademenitor. 

— A sărit în maşină, păi nu, şi-a luat-o din loc ca din 
puşcă. Să nu mă întrebaţi marca maşinii. Nu le cunosc. N- 
am avut niciodată maşină. 

— Cum arăta asasinul? Greutate? Înălţime? Avea capul 
descoperit? Dacă da, ce culoare avea părul...? 

— Opriţi-vă! Opriţi-vă, pentru numele lui Dumnezeu... 

— Îmi pare rău. Nu vă grăbiţi. Bănuiesc că aţi observat 
cum era îmbrăcat? spuse Tweed foarte rar. 

— Purta o manta, păi nu? Una de culoare închisă. La fel 
de închisă ca şi pălăria. Nu prea mai vezi multe azi. 
Mantale, va's zică. Numai uneori când se duc burijuii la 
operă. Tăcu, cu gura încleştată. 

— Probabil că aţi mai observat şi altceva în legătură cu... 
Mantaua! 

— Asta-i. Totul s-a petrecut atât de repede! Nu l-aş 
recunoaşte dacă l-aş revedea. Pe urmă au ieşit în fugă din 
clădire poliţiştii agitându-şi puştile. Ca de obicei, prea 
târziu. Asta-i. În afară de faptul că m-au înhăţat. Ce-i cu 
banii mei? 

Tweed făcu un semn din cap şi Lasalle întinse teancul de 
bancnote apoi îl retrase repede, exact când cerşetoarea 
întindea mâna să-l apuce. Vocea-i era aspră: 

— Nu uita condiţiile. Nu vorbeşti despre asta presei, 
radioului, nimănui pe lume. Dacă o faci, nu mai vezi suma şi 
mai mare pe care vreau să ţi-o dau mai târziu. 

— Mai mare? Cât de mare? lute ca o săgeată. 

— Asta o să afli când voi hotărî că meriţi. Pun să te 
supravegheze douăzeci şi patru de ore din douăzeci şi 
patru. 

Îi dădu bancnotele. Fără să numere banii, îi îndesă 
undeva sub pătură, îi aruncă o privire lui Tweed, se ridică, 
îşi luă bocceaua, refuzând ajutorul lui Lasalle care 
deschisese uşa. Ofiţerul DST care aştepta pe coridor o 
conduse la ieşire. Lasalle închise uşa şi-şi privi musafirii cu 
sprâncenele ridicate. 

— Ştiu că Manteau nu este Kalmar, spuse Newman plat. 

Toţi se holbară la el. Newman ridică din umeri, se frecă la 
ochi şi vorbi din nou. 

— Nu m-am exprimat cum trebuie; n-am dormit aproape 
toată noaptea. Nu cred că Manteau este Kalmar. 

— De ce nu?, întrebă Lasalle cu voce moale. 

— Modul de acţiune. Kalmar îşi sugrumă victimele. Carey 
la gara St. Jean din Bordeaux, Karin Rosewater la 
Aldeburgh. Manteau l-a împuşcat pe prefect. 

— Asasinului i-ar fi fost greu să se apropie suficient de 
mult de prefect ca să-l sugrume, sublinie Tweed. 

— Aşa cum ai învăţat la cursul de instruire de la Special 
Air Service, (SAS), Bob, există mai multe moduri de a ucide 
şi indivizi specializaţi în tehnici diferite. 

Lasalle dădu din mână, nerăbdător. 

— Există şi un martor al hidosului masacru al evreilor de 
lângă Tarbes. Aşteaptă jos. Cred că ar trebui să-l 
cunoaşteţi. Căpetenia grupului de la întrunire. Moshe 
Stein... 


Moshe Stein era un bărbat masiv, de înălţime medie, cu o 
faţă aspră şi un zâmbet blând. Deasupra nasului coroiat, 
ochii negri, vioi, îi cântăreau pe toţi cei din încăpere. Părul 
negru şi des era pieptănat cu grijă spre spate, scoțând în 
evidenţă fruntea înaltă. Purta un costum bleumarin bine 
călcat şi avea o gură hotărâtă, cu o mustață stufoasă. 
Lasalle îi prezentă pe ceilalţi, ca fiind „membri ai unei 
organizaţii de securitate”. Vorbea englezeşte şi Stein îi 
răspunse în aceeaşi limbă. Lasalle zâmbi cald. 

— Moshe Stein este singurul supravieţuitor al masacrului 
de la Tarbes, explică el. 

— Mă tem că sunt laş, îi spuse Stein Paulei, aşezându-se 
mai bine în scaun. Am văzut atacul oribil din castel, sediul 
nostru general. Este foarte vechi şi mic. Mi-am dat seama 
că nu puteam să fac nimic, erau prea mulţi ucigaşi. Am 
simţit că cineva trebuia să trăiască pentru a povesti 
autorităţilor. Aşa că m-am ascuns într-o pivniţă secretă. 
După plecarea lor, m-am dus pe jos la gară, şi am luat un 
tren până unde am reuşit să mă sui în Paris Express. Mi-e 
ruşine şi mă simt vinovat. 

— Prostii. Aţi făcut ce trebuia. Poate chiar o să vă 

răzbunaţi prietenii, spuse Paula cu hotărâre. 

Stein vorbea cu vocea potolită, amintindu-şi sosirea 
forţelor de asalt. Credea că imitaseră Ku-Klux-Klanul 
american, care, din câte înţelesese el, renăscuse într-o 
oarecare măsură în sudul Statelor Unite. Se uită la 
Newman. 

— Mă întorc la vila mea din Landes, care este o regiune 
frumoasă a Franţei. Păduri mari de brazi şi pini se întind pe 
suprafeţe mari, până le opreşte Oceanul Atlantic. Chiar şi 
plaja este frumoasă - dune mari de nisip ascunzând 
întinderea nesfârşită de apă rece şi albastră. 

Paulei i se păru că Stein este cam poetic; în timp ce 
vorbea pe faţa bătută de vânt şi soare se aşternu o 
expresie de visare. Se uită din nou la Newman. 

— Se petrece ceva misterios în Landes. Sunteţi reporter. 
Mă gândeam să mergem împreună. Desigur, dacă credeţi 
că ar putea ieşi un reportaj. 

— De acord, spuse Newman imediat. Cu condiţia să 
plecăm azi. Şi să ne oprim la Arcachon. 

— Luăm expresul Paris-Bordeaux, propuse Stein. 

— Da. Dar trebuie să coborâm într-o gară înainte de 
Bordeaux. Am un motiv. Aveţi încredere în mine. 

— Am. V-am urmărit. Am putea să ne dăm jos din expres 
la Angoulême, să închiriem o maşină pentru restul 
drumului. Întâi la Arcachon, apoi continuăm spre Landes. 

Newman scoase o hartă a Franţei pe care o adusese cu 
el, localiză Angoulême şi acceptă. Nu spuse că e suficient 
de departe, la nord de Bordeaux ca să nu existe urmăritori. 

— Ce rapid a fost. Newman e un tip hotărât, Tweed, 
spuse Lasalle după plecarea celor doi. . 

— Newman e destul de bun psiholog. In mod evident i-a 
plăcut ce-a văzut. Ne întâlnim cu Navarre acum? Bun. 

— lar eu m-am hotărât s-o vizitez pe Jean Burgoyne la 
vila Forban, anunţă Paula. Mi-a spus că se întoarce acolo 
înainte de a mă duce cu maşina la hotelul Brudenell. 

— Aştepţi aici, la Paris, ordonă Tweed. Îi telefonezi 
Monicăi după ce-ţi iei o cameră la hotel, şi-i dai adresa şi 
numărul de telefon. Dacă mă hotărăsc să te las să te duci, 
vei fi însoţită de Butler şi Nield. 

— Dacă insişti. Nu mai fi aşa îngrijorat. 

— Sunt. Tweed se ridică în timp ce Lasalle se uita la ceas. 

Era timpul să meargă la Ministerul de Interne. 

— Sunt îngrijorat, accentuă Tweed. Sunt convins că 
generalul de Forge aşteaptă să apese pe trăgaci să arunce 
Europa în flăcări. Numai că nu ştiu cum o va face, care va fi 
acel trăgaci. 

Partea a doua 


TRĂGACIUL MORŢII 

Preşedintele Franţei cobori cele şase trepte care duceau 
de la intrarea în Palatul Elysee spre coloana de automobile 
din curte. 

Se sui în spatele Citro&nului său iar şeful de cabinet îi 
tinu portiera deschisă. Şeful de cabinet închise portiera şi 
fugi prin spatele maşinii, să se suie lângă preşedinte. 
Şoferul şi garda înarmată, în haine civile, aşteptară până ce 
ambele portiere din spate se închiseră, apoi îşi luară locul în 
faţă. 

Convoiul era format din opt Citro&nuri, aliniate în curtea 
din spatele grilajului porţilor ce dădeau în rue du Faubourg 
St. Honore. Primul-ministru se sui repede în maşina din 
spatele celei în care era preşedintele. Membrii echipei 
prezidenţiale şi gărzi înarmate se suiră în celelalte maşini. 

Gărzi înarmate cu arme automate purtând uniforme 
patrulau pe stradă, în imediata apropiere a Palatului Elysee. 
Traficul fusese deviat. Grupuri curioase erau ţinute departe 
de poliţie. La un semnal se deschiseră porţile, limuzina 
preşedintelui ieşi şi porni în viteză spre Gare de Lyon, restul 
convoiului urmând-o îndeaproape. 

Motociclişti de escortă înarmaţi ţineau aproape de 
vehicule. Înaintea limuzinei preşedintelui se afla un grup de 
patru motociclişti, şi un alt grup de motociclişti forma 
ariergarda convoiului. 

Preşedintele stătea drept, ştiind că în ciuda vitezei, de o 
parte şi de alta a şoselei, pe trotuare, se aflau locuitori ai 
Parisului care se uitau cu interes în timp ce trecea convoiul 

pe lângă ei. 

Doar în apropiere de Gare de Lyon încetini şi şoferul 
preşedintelui. Viră şi intră în gară, trăgând cu mare 
precizie, lângă un covor roşu care ducea la vagonul 
prezidenţial. 

Preşedintele cobori din maşină, trecu în revistă garda de 
onoare cu uniforme imaculate. Il salută din cap pe 
comandantul acesteia şi se sui în tren. Un însoțitor de tren 
îmbrăcat într-o haină albă imaculată, se înclină şi-l conduse 
spre fotoliul său din compartimentul luxos. Conştient că 
acum toate camerele de televiziune care fuseseră îngăduite 
în această călătorie erau îndreptate asupra sa, 
preşedintele, care era un bărbat scund şi îndesat, îşi luase o 
poziţie favorabilă cu profilul ridicat la unghiul potrivit. Luă 
un dosar din piele pe care i-l înmânase un subaltern şi se 
prefăcu că-l citeşte. 

Vagonul prezidenţial se afla imediat după locomotiva 
uriaşă care-l va duce la Lyon. Trenul de mare viteză, TGV, 
mândria Căilor Ferate Franceze, aştepta în gară; era ca un 
glonţ lung, neted, lustruit. 

După ce va lăsa Parisul în urmă, va atinge viteza unui 
glonţ, o sută cincizeci de mile pe oră. Urmă un moment de 
întrerupere cât timp anturajul preşedintelui se urcă în trenul 
expres. Vagonul primului ministru era după cel al 
preşedintelui şi avea şi el un anturaj numeros. 

Ultimele vagoane erau rezervate pentru radio, presă şi 
televiziune. Vor înregistra turul preşedintelui prin oraşul 
Lyon, care fusese devastat. Scopul politic era de a arăta 
Franţei cât de mult îi pasă de victimele acestei nelegiuiri. 

Nici un semnal nu vestea plecarea TGV-ului. Acum era 
lângă peron în Gare de Lyon, în clipa următoare trenul 
minune aluneca în soarele rece al friguroasei zile de 
noiembrie. 

Preşedintele se adresă pentru prima oară şefului său de 
cabinet. 

— Totul este aranjat pentru sosirea mea la Lyon? Am 
nevoie de o maşină pentru prima parte a turului. 

— La gară va aştepta o limuzină blindată. 

— Ulterior voi părăsi maşina, la momentul potrivit, când 
vor fi adunate masele. Voi merge pe jos şi mă voi amesteca 
cu oamenii, îmi voi exprima înţelegerea, voi da mâna cu 
mulţi din ei... 

— Şeful securităţii era îngrijorat că asta ar putea fi 
intenţia dumneavoastră. Lasalle ne-a avertizat că 
acţionează un asasin profesionist, Kalmar. A ucis deja doi 
oameni. De aceea şeful securităţii ar prefera să rămâneţi în 
maşină. 

— Lasalle face valuri. Preşedintele Republicii Franceze 
trebuie să fie văzut de poporul său când situaţia o cere. 
Asta vei spune celor cu pază... 

Preşedintele îşi făcu de lucru cu documente de stat, 
privind rareori pe fereastră. Cantitatea de documente, hârtii 
şi acte care se adunau pe biroul său de la Élysée era 
impresionantă. Acorda mare atenţie rapoartelor detaliate 
ale evenimentelor din sud. Chiar n-avea nici o idee cum să 
îmblânzească situaţia, iar teroarea creştea neliniştitor. 

În câmp, fermierii şi muncitorii auziră expresul venind. Se 
opriră să-l privească trecând în depărtare. Un contur neclar 
în mişcare - o mişcare incredibilă pentru un tren. În cabina 
mare a locomotivei unul din mecanici se uită la ceas, apoi 
la colegul său. 

— Curând ajungem. Ţine viteza maximă. Preşedintele se 
aşteaptă la viteza maximă... 

La sud de Roanne linia traversa un viaduct înalt ce se 
întindea peste un râu, jos, departe. TGV-ul atinsese aproape 
viteza maximă în apropierea viaductului. Era procedeul 
obişnuit. Mecanicul şef se uită pe fereastră, văzu viaductul 
apropiindu-se cu viteză. Luă o ţigară Gauloise şi o ţinu în 
gură fără să o aprindă încă. 

Locomotiva ajunse la viaduct, începu să-l traverseze, 

trăgând vagoanele ca şi cum ar fi fost din plastic. În 
depărtare, la nu mai mult de o jumătate de milă, se găsea 
un sat mare, cocoţat pe un deal. Franţa se întindea în 
depărtare... 

TGV-ul, în toată lungimea lui, traversa viaductul când, 
spre capăt avu loc explozia. O porţiune întinsă de şine fu 
aruncată spre cer. TGV-ul se avântă ca fulgerul înainte, iar 
roţile întâlniră în drumul lor golul. Locomotiva fu măturată 
într-o parte şi lovi zidul de piatră ca şi cum ar fi fost de 
hârtie. TGV-ul îşi continuă cursa în aer. Zbură înainte ca o 
torpilă, târând vagoanele după ea. Apoi se curbă în jos 
plonjând cu o viteză ireală în prăpastie. Mecanicul şef 
muşcă cu putere ţigara neaprinsă. Capul decapitat i-a fost 
găsit ulterior, cu jumătate de ţigară în gură. 

Locomotiva atinse fundul prăpastiei cu zgomotul produs 
de o bombă care explodează. Vagoanele se rostogoliră 
unele peste altele peste locomotivă, în spate, în faţă. N-a 
fost nici un supravieţuitor în vagonul preşedintelui. N-a 
supravieţuit nimeni în vagonul primului ministru. Mulţi au 
murit pe loc în celelalte vagoane, câţiva au fost grav răniţi. 

La capătul satului, un bărbat de vârstă mijlocie în haine 
zdrenţuite aşteptase sosirea expresului, privind printr-un 
binoclu. Işi concentră privirea spre viaduct. 

Golul din zid îi aminti de golul produs de dinţii lipsă din 
gura unui om. 

Limuzina generalului de Forge trase la intrarea vilei 
Forban. Nu-l aşteptă pe şofer, ci îşi deschise singur portiera 

şi sări din maşină imediat ce acesta opri. Ţinea în mână 
cheile celor două încuietori yale de la uşa din faţă, le 
descuie pe rând şi deschise uşa grea. Pătrunse înăuntrul 
trânti uşa, după el şi se opri. 

— Ce cauţi aici? 

Jean Burgoyne, cu un pulover verde mulat şi o fustă 
scurtă, îşi dădu peste umăr o şuviţă de păr blond, 
împreunându-şi apoi mâinile în semn de surpriză. 

— Nu te bucuri că mă vezi, Charles? 

— Nu m-ai informat că te întorci atât de curând, răspunse 
rigid. 

— Crezi că sunt sclava ta? Că ar trebui să-ţi dau raportul 
pentru tot ce fac? 

Vocea-i era caldă şi răguşită şi nu trăda nici urmă de 
supărare. Scoase din poşetă un port-ţigaret de aur, alese o 
ţigară, o puse în gură şi o aprinse cu bricheta de aur. Cea 
pe care era gravată Crucea de Lorena. 

De Forge se îndreptă spre ea, îi smulse ţigara din gură şi 
o aruncă pe parchetul de lemn lustruit. 

— O să ardă podeaua asta drăguță, remarcă ea. 

— la-o de acolo. 

— Nu, iubitule, tu ai pus-o acolo, tu ia-o! 

Buzele lui se strânseră. Făcu câţiva paşi şi zdrobi cu 
călcâiul cizmei de călărie ţigara care ardea. Jean era 
intrigată de furia lui. Se duse spre una din ferestrele, prin 
care nu pătrundeau gloanţele, care încadrau uşa şi scrută 
cu privirea în afară. Lângă limuzină stătea doar şoferul. 

— Unde ţi-e prietenul, maiorul Lamy? Dar paznicul tău, 
locotenentul Berthier? Vin întotdeauna cu line. 

— Ţi-am mai spus şi altădată, nu pune întrebări despre 
probleme militare. 

Făcu o mutrişoară supărată. 

— Nu mă gândesc decât la protecţia ta. Ai duşmani. Vrei 
cafea? 

— Mă rog... 

După ce Jean ieşi din cameră, se duse în living, 
plimbându-se în sus şi-n jos agitat. Atinsese un punct 
sensibil când îi menţionase pe cei doi ofiţeri. 

Mult mai devreme Lamy îl contactase pe Kalmar printr-un 
telefon cu întrerupător pe care-l folosea asasinul. O voce de 
femeie îi spusese lui Lamy la ce cabină telefonică publică să 
se ducă şi ora la care va telefona la acel număr Kalmar. 
Lamy raportase acest lucru, confirmând transmiterea noii 
cereri a lui de Forge. Totul după ce Lamy telefonase 
informatorului său de la sediul lui Lasalle, din rue des 
Saussaies. Apoi Lamy se dusese cu maşina la Bordeaux de 
unde luase o cursă Air Inter de dimineaţă spre Lyon. 

După cum fusese instruit, Berthier zburase la Lyon la 
bordul unui elicopter al Armatei a Treia. Nici unul din cei doi 
bărbaţi nu cunoştea mişcările celuilalt. Continuă să străbată 
încăperea, controlându-şi ceasul. Ar trebui să primească 
veşti în jurul prânzului. 

Alt lucru care-l irita pe de Forge era că Jean se afla la vilă. 
În absenţa ei venise acolo să-i percheziţioneze locuinţa, să 
treacă totul prin sită. Îşi controlă din nou ceasul. Oare va 
funcţiona lovitura sa de maestru? 


În biroul său mare care dădea în curte şi în Place 
Beauveau, Pierre Navarre, ministrul de Interne intră în 
subiect fără nici o altă formalitate. 

Tweed era impresionat de energia şi hotărârea 
francezului cu faţă uscăţivă şi părul negru. Formidable - 
cum spuneau francezii. 

— Planul tău funcţionează Tweed, începu Navarre. După 
cum îmi închipui că ştii deja. 

Navarre se uită spre Lasalle, ridică din sprâncenele 
negre, şi Lasalle fu de acord printr-un semn al capului. Trei 
oameni stăteau pe scaune în jurul biroului ministrului. Paula 
şedea într-o parte, Tweed era faţă în faţă cu Navarre, 
Lasalle ocupa un scaun la dreapta lui Tweed. Paula riscă o 

întrebare. 

— Domnule ministru, de ce se găseşte Franţa brusc în 
fierbere? Intotdeauna am privit ţara dumneavoastră ca fiind 
stabilă. Şi acum sunt răzmeriţe, oribila izbucnire de tip Ku- 
Klux-Klan a glotei care i-a atacat pe evrei. 

— Bună întrebare. Navarre se aplecă în scaunul din 
spatele biroului Louis XV, cu ochii-i pătrunzători fixaţi 
asupra Paulei. In aparenţă Franţa doreşte cu disperare să 
redevină ea însăşi. Anumite elemente tânjesc după vremea 
lui de Gaulle, când Franţa ţinea Europa sub călcâi, ca un 
colos. Unificarea Germaniei a intensificat această dorinţă. 
De Forge exploatează această nostalgie din plin, aşezându- 
se pe el însuşi în faţă, ca un nou de Gaulle. E ambiţie pur şi 
simplu. 

— Cu siguranţă n-o să reuşească, insistă Paula. 

Navarre făcu un gest tipic franțuzesc, cu mâinile 
îndepărtate a nesiguranţă. 

— Nu cred că va reuşi. Dar exploatează în mod inteligent 
această dorinţă neexprimată a unora din francezi ca Franţa 
să aibă un puternic impact asupra Europei, şi mai târziu 
asupra întregii lumi. 

— Incă nu ştiu exact de ce mi-aţi cerut ajutorul, interveni 
Tweed. 

— Simplu! Navarre făcu acelaşi gest. Suntem copleşiţi de 
situaţie. Deci poate că n-o vedem suficient de clar. 
Dumneavoastră sunteţi insular - nu e nici o intenţie critică 
în această afirmaţie, ba chiar dimpotrivă. De aceea judecaţi 
criza cu alţi ochi, detaşat. Ceea ce aţi propus deja poate că 
va produce confuzie în rândul duşmanului. Generalul 
Charles de Forge. 

— Mă tem, răspunse Tweed. Simt că de Forge nu 
aşteaptă decât ceea ce eu numesc - trăgaciul. Un 
eveniment care-i va oferi scuza să acţioneze. 

— Preşedintele Franţei stă între de Forge şi haos, replică 
Navarre în franceza sa rapidă. Ar putea ezita. Ascultă prea 

mult de cățelul lui de Forge, Janin, ministrul apărării. Dar 
ştiu că cea de-a doua răzmeriţă din Lyon l-a hotărât pe 
preşedinte. Şi curând aştept un vizitator care ne va oferi 
punctul de vedere german. Inspectorul şef Otto Kuhlmann 
vine aici la cererea mea. Cu autoritatea deplină a 
cancelarului Germaniei... 


Generalul de Forge, expert în ale tacticii, un bărbat 
căruia nu-i plăcea să piardă timp, hotărâse să profite de 
vizita la vila Forban pe care n-o mai putea percheziţiona. 

Se duse la baie în timp ce Jean Burgoyne, care avea pe 
ea doar un furou scurt, se cocoţă în patul răvăşit şi îşi puse 
ciorapii. 

Era din nou complet îmbrăcată când ieşi de Forge din 
baie, încheindu-se la uniformă. Părea un moment potrivit 
să-i vorbească în timp ce-şi peria părul blond. 

— Cine se află de fapt în spatele acestor teribile 
răzmerite, Charles? 

— De unde să ştiu? 

— Maiorul Lamy ar fi trebuit să fie în stare să-ţi spună. 
Pentru asta există şefii serviciilor secrete. 

— Poporul francez s-a săturat de străinii care infestează 
Franţa, care le iau locurile de muncă, care poluează străzile 
prin simpla lor prezenţă. 

— Şi totuşi în Le Monde era un reportaj în care se spunea 
că aceste aşa-zise gloate acţionează cu precizie militară. Şi 
dacă ar fi oameni obişnuiţi de ce ar purta măştile alea 
Balaclava? Pare să fie foarte important ca nici o persoană 
să nu fie identificată. 

— Presupun că se tem să nu-i ridice poliţia dacă ar şti 
cine sunt. 

De Forge vorbea degajat în timp ce-şi studia ţinuta într-o 
oglindă de perete. Jean cunoştea şi atitudinea şi vocea: se 
ascundea. Tocmai îşi făcuse o plăcere, aşa că poate va 
vorbi. 

— Nu m-ai convins, Charles. Dar teribilul masacru al 
evreilor de lângă Tarbes? Ucigaşii purtau mantii, ca cei din 
Ku-Klux-Klan. Şi din nou, bărbaţi mascaţi, şi din nou, 
reporterul pe care l-au răpit ca să fie martor la oroare, a 
folosit expresia „asalt realizat cu precizie militară.” 

De Forge îşi potrivi chipiul, se întoarse încet cu faţa spre 
ea. Îşi ţinea mâinile în şolduri în timp ce o privea cu ochii lui 
hipnotici. Ea îi întoarse privirea. Vocea lui era calmă, 
amenințătoare. 

— Ce vrei să insinuezi, Jean? 

— Nu _ insinuez nimic. Dar aştept ca tu să-mi oferi 
explicaţii pentru evenimente bizare, sinistre. 

— Oamenii se răscoală ca să-şi manifeste furia, teama 
faţă de iminenţa unei Germanii atotputernice. 

— Înţeleg. Vocea-i sunase neconvingător; schimbă apoi 
subiectul. Soţia ta, Josette, e tot nepăsătoare în ceea ce 
priveşte prietenia noastră? 

— Josette îmi rămâne credincioasă mie, poziţiei mele de 
cap al armatei în Franţa, rosti de Forge cinic. S-a întors în 
apartamentul nostru din Paris. Crede că a venit timpul să 
reia acele serate mondene, la care participă o mulţime de 
oameni influenţi. 

— Şi mai am impresia că aştepţi veşti importante. Am 
simţit asta când eram în pat, remarcă Jean. 

De Forge ridică din umeri, un alt gest de destăinuire 
involuntară. 

— Ai o imaginaţie prea bogată. 

Toate instinctele de pericol iminent din de Forge ieşiră la 
suprafaţă. 

Avu grijă să nu se uite la Jean, care avea darul de a i se 
insinua în gânduri. Îi spusese prea multe? Era foarte 
curioasă în legătură cu activităţile lui, cu planurile de viitor 
şi cu puţin timp în urmă pusese nişte întrebări periculoase. 

— Trebuie să plec. 

O strânse puternic în braţe. Ochii, pe care ea nu-i putea 

vedea, erau reci ca gheaţa. Venise timpul să ia măsuri de 
prevedere? Poate că ea va fi următoarea sarcină pentru 
Kalmar? Sau pentru Manteau? 

Telefonul începu să sune insistent. 


Expresul Paris-Bordeaux oprise la Angoulême, departe, la 
nord de Bordeaux. Newman şi Moshe Stein, care 
coborâseră, se mişcau repede: în timp ce Stein se duse să 
ia maşina închiriată, Newman găsi un telefon public şi îi 
telefonă lui Lasalle la biroul din rue de Saussaies. 

| se spuse că Lasalle nu e disponibil. Newman îşi folosi 
toată puterea de convingere că să-l facă pe tipul de la 
celălalt capăt al firului să înţeleagă că Lasalle aşteaptă 
telefonul lui. | se ceru să-şi spună numărul de telefon, să 
aştepte... 

Moshe Stein apăru într-un Renault, parcă vizavi şi se 
prefăcu că nu-l vede pe Newman. 

Era după-amiază târziu, cerul era o furtună de nori negri 
şi joşi. Curând se făcea noapte şi ei mai aveau destul de 
mers până la vila lui Stein din Landes. După ce în drum, se 
vor opri la Arcachon. 

Inainte de a pleca din Paris, Newman îşi cumpărase haine 
noi; purta o beretă, un vindiac franțuzesc, pantaloni şi 
pantofi franţuzeşti. Era neliniştit în timp ce aştepta. O să-l 
mai sune vreodată cineva? Telefonul începu să sune. 

Lasalle, care încă se afla împreună cu cei trei vizitatori 
britanici în biroul lui Navarre, înţelese că Newman este într- 
o cabină telefonică şi i-l dădu pe Tweed. 

— Am ajuns la Angoulême, raportă Newman, vorbind 
repede. Nu prea mai am fise. Următoarea oprire - 
Arcachon. Apoi spre Landes cu Moshe. Avu grijă să nu 
folosească numele Stein. In caz de urgenţă lasă-mi un 
mesaj la Isabelle. Am uitat să-ţi dau numărul ei. Este... 
Moshe mi-a spus nişte lucruri care mă fac să cred că 
suntem ţinta lor. Se întâmplă lucruri ciudate în Landes. Cea 

mai apropiată aşezare mică de vila lui este St. Girons. Ne-a 
dat o adresă falsă la Paris. Vila e aproape de mare. St. 
Girons este pe D 42, care se întretaie cu N 10. Telefon... 

— Îl am, replică Tweed. Paula vine în Sud şi s-ar putea să 
aibă nevoie de un loc sigur. Mai ai un minut? [i-o dau la 
telefon... 

— Dă-mi-o. 

— Bob... Paula vorbi limpede, repede. Nu spune prea 
multe. Ar putea Isabelle să mă găzduiască? 

— Da. O s-o previn că vii. Parola este „şvaiţer”. 

— Mulţumesc, Bob. Asta-i tot. 

— Paula! Nu veni. Moshe mi-a spus nişte chestii pe drum. 
Aici pericolul este mai mare decât în zona hotelului 
Brudenell. 

— Atunci ai grijă. 

Legătura fu întreruptă înainte să mai poată protesta. 
Rămase un minut în cabină, gândindu-se. Dumnezeule! 
Peste tot era neîncredere, pericol. Moshe dăduse o adresă 
falsă, la sediul DST! Cu o secundă înainte ca Lasalle să 
răspundă, Newman o auzise pe centralistă spunând 
„Ministerul de Interne...” Chiar şi în acel bastion al 
Siguranţei Franceze, Tweed ascultase şi vorbise foarte 
puţin. Paula spusese „nu spune prea multe”. Folosise 
prenumele dar nu şi numele lIsabellei. Şi apelul său trecuse 
prin centrala ministerului. 

Spusese ceva prin care să se facă legătura între Isabelle 
şi Arcachon? Îşi aminti conversaţia. Nu, nu spusese. Totul 
se reducea la un lucru terifiant: trădare, neloialitate, 
informatori plătiţi, la cele mai înalte nivele. 

Când ieşi din cabină începu să burniţeze, o burniţă rece, 
aspră, umedă, ca o ceaţă. Se îndreptă grăbit spre maşină, 
pe partea cealaltă a străzii, şi se sui lângă Stein. Servieta lui 
era în spate. Stein, care cunoştea drumul, era la volan. 

— Să-i dăm drumul, Moshe... 

După ce merseră mult timp spre sud, Newman văzu în 


296 


noapte, în câmp deschis, în mijlocul pustietăţii, o staţie de 
benzină luminată ca ziua. Îi spuse lui Moshe să oprească să 
ia benzină. 

— Mai avem încă destulă. 

— Opreşte, şi ia benzină, insistă Newman. 

Se dădu şi el jos cu Moshe şi dădu un tur prin magazinul 
alăturat care arăta ca o baracă, în timp ce Moshe făcu 
plinul Renault-ului. Newman văzuse nenumărate fotografii 
din al doilea război mondial şi recunoscu pe un raft o 
canistră militară nemţească cu capacitate mare. 

Tipul care era proprietarul benzinăriei se uită fix la el 
când Newman ieşi cu canistra în mână. Newman zâmbi. 

— Amintiri din război? 

— Am o mulţime, răspunse tipul, cu furtunul de la pompă 
în mână. Şoferul unui camion le-a aruncat când o ştergea 
înapoi în Germania. _ 

— Vrei s-o umpli? Ca să avem rezerve. |ţi plătesc cât vrei 
pe amintirea asta de război. 

Tipul umpluse rezervorul maşinii şi acum umplea cu grijă 
canistra. Newman îi dădu suma convenită, apoi puse cu 
atenţie canistra în spatele maşinii, sub un preş, după ce 
verifică dacă era bine închisă. 

— Avem nevoie de asta? întrebă Moshe pornind maşina. 

— S-ar putea. Dă-i drumul cu viteză, dar nu depăşi limita. 
Şi fereşte-te de Bordeaux ca de dracul. Direct la Arcachon. 


Cu puţin înainte, în biroul lui Navarre din Paris telefonul 
sunase din nou, imediat după ce Paula vorbise cu Newman. 
Acum era gata să plece, dar la un semn al lui Tweed 
aşteptă. 

Navarre răspunsese la telefon, vorbise scurt şi-i dăduse 
receptorul lui Lasalle. Şeful DST ascultase, pusese două 
întrebări şi-i înmânase receptorul lui Tweed. 

— E pentru tine. Valetul! tău te caută, spuse cu o voce 


inexpresivă. 
— Tweed la telefon... 
— Slavă Domnului! Era fără îndoială vocea 


inconfundabilă a lui Harry Butler. Am ajuns cam acum o oră 
aşa cum ai cerut. A fost un adevărat coşmar aici, în rue de 
Saussaies să-i conving să ia legătura cu tine. A trebuit să le 
arăt legitimaţia, să le spun cum arăţi. Peter e cu mine, aşa 
cum ai cerut. Ce facem acum? 

— Vă duceţi la restaurantul elveţian care se află pe 
strada ce iese din rue St. Honore drept în Place de la 
Madeleine. E la primul etaj. 

— Mi-amintesc, ne-am mai întâlnit acolo odată. Pe urmă? 

— Amândoi aşteptaţi să apară cineva. Ţineţi-vă de 
persoană ca scaiul. Instrucţiuni primiţi de la persoana pe 
care o păziţi. 

— Înţeles. Ne trebuie fierărie? 

Voia să zică arme - pistoale cu multă muniţie de rezervă. 
Tweed îl asigură că vor primi. Puse receptorul în furcă şi se 
uită la Paula care zăbovea lângă uşă. Avea destul timp să 
prindă cursa Air Inter de Bordeaux. Îi spuse: 

— După ce te întorci în rue de Saussaies, şi rezolvi acolo 
ce trebuie, te duci direct la restaurantul elveţian - ai auzit 
ce-am spus la telefon. La primul etaj. Îşi îndreptă privirea 
spre Lasalle. Ne poţi ajuta iar? Aş vrea ca Paula să meargă 
înapoi cu tine acum în rue de Saussaies. Are nevoie de 
două pistoale automate Walther de 7,65 mm şi multe 
încărcătoare. 

— Şi am nevoie şi de un Browning de 32, cu încărcătoare 
de rezervă... 

Navarre se ridică în picioare după ce ceilalţi plecară şi, în 
biroul spaţios, nu rămăseseră decât el şi Tweed. Cu mâinile 
la spate, se plimba încet prin încăpere. 


1 Butler - valet (n. t.). 

— Care este scopul final al acestui plan şiret pe care l-ai 
pus în mişcare? 

— De Forge încearcă să destabilizeze Franţa, răspunse 
Tweed. Eu îl voi destabiliza pe de Forge. In afară de faptul 
că se face răspunzător de moartea unuia din agenţii mei - 
şi asta n-am să uit - este esenţial să avem o Europă stabilă 
pentru a face faţă oricărei situaţii cu care ne-am putea 
confrunta din Est... 

Se opri când Navarre răspunse bâzâitului interfonului. 
Franţuzul brunet, agil, asculta mesajul, pe care Tweed nu-l 
prindea; spuse să-l trimită sus, închise şi se întoarse cu faţa 
la Tweed. 

— A sosit Otto Kuhlmann. Într-o clipă va fi aici cu noi. 
Tinem strânse legături cu Germania... 

Uşa se deschise şi intră Kuhlmann cu o expresie 
întunecată pe chip. Dădu mâna cu Navarre şi cu Tweed şi 
îşi prăvăli greutatea pe un scaun. În timp ce-şi studia ţigara 
de foi neaprinsă, începu să vorbească: 

— Am venit să aflu dacă s-au mai produs evenimente. 
Presa germană abundă în materiale despre răzmeriţele din 
Lyon şi sloganurile anti-americane şi anti-germane care s- 
au strigat. 

— Nu-ţi face griji, îl linişti Navarre. Lucrăm cu toţii. Tweed 
are un plan. Nu-ţi pot dezvălui amănuntele. Spune-ne care 
este situaţia în Germania. 

— Germania este foarte nesigură de ea însăşi, foarte 
neliniştită. Brusc, datorită unificării, suntem cea mai 
puternică ţară din Europa. Şi asta îi îngrijorează pe visători. 
Gorbaciov a făcut începutul în Rusia dar nu sunt sigur că şi- 
a dat seama că dădea tonul şi în Germania. S-ar putea să fi 
deschis porţile forţelor iadului Organizaţiei Siegfried. Ceea 
ce mă înspăimântă este că Siegfried ar putea fi arma 
extremei drepte. Sper din tot sufletul ca membrii 
organizaţiei Siegfried să fie terorişti străini. Dacă-i aşa, nu 
se poate să nu-i prindem în plasă mai devreme sau mai 

târziu... 

Kuhlmann continuă să vorbească în timp ce Tweed se 
gândea la Newman şi la Paula. Fiecare din ei în drum spre 
sudul Franţei, spre zona Bordeaux - teritoriul lui de Forge. 
Incă reflecta asupra viitorului când sună telefonul încă o 
dată. 

Navarre se repezi în spatele biroului său, ridică 
receptorul şi ascultă. Era o convorbire lungă, iar cel care 
sunase vorbea aproape tot timpul. Privindu-l pe Navarre, şi 
Tweed şi Kuhlmann îşi dădură seama de tensiunea 
crescândă din încăpere. Navarre îşi îndreptă poziţia, se 
aplecă înainte, cu muşchii feţei încordaţi. Puse încet 
receptorul în furcă şi-şi privi musafirii. 

— S-a petrecut o catastrofă. Telefonul a fost de la Lyon, 
de la şeful DST de acolo. Înainte de a continua, respiră 
adânc. Preşedintele Franţei a murit. Primul ministru a murit. 
Un sabotor a aruncat în aer linia ferată înaintea TGV-ului în 
care se aflau. Tot trenul s-a prăbuşit în prăpastie. Pierderile 
sunt imense. 

— Trăgaciul, spuse Tweed. Trăgaciul aşteptat de 
generalul Charles de Forge. Franţa va erupe ca un vulcan. 

În timp ce se apropiau cu viteză redusă de Arcachon, 
Newman privea în lumina farurilor care măturau drumul 
marginile bazinului, portul înconjurat aproape din toate 
părţile de uscat. In lumina lor zări dincolo de drumul de ţară 
o regiune asemănătoare cu zonele mlăştinoase, cu mici 
golfuleţe cu apă stătătoare, care luceau uleios. Nu departe 

se zăreau în noapte luminile din Arcachon. 

— Trebuie să vizitez pe cineva, spuse Newman. Probabil 
nu va dura mai mult de o oră, poate ceva mai mult. Ai ceva 
împotrivă să rămâi la un mic hotel până vin să te iau? 

— Bineînţeles că nu, prietene. Ştiu un hotel mic lângă 
gară. Ce-ar fi să ne ducem întâi acolo şi pe urmă să iei 
maşina? 

— Mi-ar fi de mare ajutor, recunoscu Newman. 

Simţi o uşurare. Era obosit, iar ideea de a merge pe jos 
până la apartamentul lIsabellei nu-i surâdea. Cu puţin 
înainte îi telefonase dintr-o cabină publică dintr-un sat, să o 
prevină că soseşte. Fusese teribil de emoţionată, ceea ce îl 
îngrijora. 

Moshe trase în faţa unui hotel mic, îşi luă valiza şi cobori, 
îi ură noroc lui Newman şi se grăbi înăuntru. Era foarte frig 
şi un vânt aspru mătura staţiunea. Zece minute mai târziu 
Newman era în apartamentul Isabellei. Era îmbrăcată într- 
un deux-pi&ces albastru, călduros. Îl îmbrăţişă cu efuziune. 

— O, Doamne! Nici nu ai idee cât sunt de bucuroasă să le 
văd. Ai aflat veştile, Bob? E oribil... 

Din nou vorbele i se rostogoleau din gură cu viteză. 

— Preşedintele e mort, a fost asasinat. TGV-ul în care era 
în drum spre Lyon a fost aruncat în aer. Şi, Bob, e mort şi 
primul ministru. Era în acelaşi tren... 

— Uşurel, uşurel, Isabelle. 

— ţi fac o cafea bună, fierbinte. Ţi-e frig. Sigur ţi-e frig pe 
vremea asta. Cu lapte. Fără zahăr. Vezi, îmi amintesc... Hai, 
fă-te comod în living. Arde un foc de buşteni în cămin. Pe 
urmă putem vorbi... 

Trosnetul lemnelor arzând fu binevenit pentru Newman 
care şedea singur pe o canapea în camera plăcută. Nu 
numai pentru căldură - după frigul arctic de afară - ci şi 
pentru că-l ajuta să-şi pună gândurile în ordine. 

Preşedintele Franţei şi primul ministru morţi. Când îl 
intervievase pe de Forge simţise că atitudinea generalului 

era într-o oarecare măsură forţată - parţial doar autoritatea 
prezidenţială îl făcea să se controleze. Acum de Forge era 
liber să acţioneze oricum ar fi dorit. La Paris va fi confuzie, 
haos. 

Şi toate astea, se gândi mânios, însemnau că Moshe 
Stein şi el însuşi vor fi în şi mai mare pericol în Landes. Prin 
ceea ce-i spusese anterior, Moshe trăsese un semnal de 
alarmă în legătură cu riscurile pe care şi le asumau. Acum 
riscurile se triplau. 

— Cafeaua... Isabelle puse o tavă pe o măsuţă şi turnă. 
Nu sunt înspăimântătoare veştile? E aşa de bine că eşti aici. 
Cu mine. Noi doi, singuri, din nou. 

Îşi strânsese picioarele lungi, ca o pisică, sub ea, aşa cum 
stătea pe jos, sprijinită de genunchi, sorbindu-şi cafeaua. li 
puse întrebarea care-l preocupa. 

— Unde-i sora ta? E vreun pericol să vină? 

— Nu. Un zâmbet de felină. După ce m-ai sunat tu, a 
sunat Lucille din Stockholm, de acasă de la prietenul ei. Stă 
mai mult acolo. E foarte înţelegătoare în privinţa noastră. 

— Zău? Îmi ştie numele? 

— Bineînţeles că nu! Îşi încordă spatele. Sunt foarte 
atentă în ceea ce priveşte siguranţa ta, deşi am încredere 
în Lucille. Dar ştii şi tu, trăncăneli între iubiţi. Tot ce poate 
să-i spună este că e un prieten la mine. Arăâţi foarte tare a 
francez în echipamentul ăsta. 

— Asta şi vreau. 

Newman îşi scosese bereta şi haina de ploaie. Făcu un 
efort înainte să-l copleşească căldura şi Isabelle. 

— Trebuie să plec curând. 

Mâna ei îi mângâie uşor pe genunchi. Dacă mai continua 
cu chestii din astea îl făcea să-şi petreacă noaptea cu ea. 

— Bob, ai fost furios pe mine când ţi-am spus la telefon 
despre întoarcerea mea la Bordeaux, în apartamentul 
mamei mele? 

— Nu, doar îngrijorat. Şi m-am simţit uşurat aflând că ai 

scăpat de cei doi falşi agenţi DST. Te-ar fi ucis, aşa cum au 
făcut şi cu Henri în Gare St. Jean. 

— Şi-n schimb i-am omorât eu. 

— Te-ai apărat cu mult curaj şi talent. A fost un accident 
pe care l-au meritat. 

— Mai am o mărturisire de făcut... 

— Nu sunt preot. 

— Ştiu. Zâmbi poznaş: Nu-mi pot închipui o altă persoană 
care să arate mai puţin a preot decât tine. 

Îşi mută mâna de pe genunchi pe şoldul lui. El îşi puse 
mâna peste a ei şi i-o strânse în semn de încurajare. Şi ca 
să-i împiedice mâna să se plimbe prea mult. 

— Henri ţinea un jurnal. Îl umpluse şi urma să noteze 
evenimentele într-unul nou. Mi-a dat să-i păstrez jurnalul 
vechi, mi-a spus că trebuie să-l păzesc. Am promis că nu 
mă uit în el - zicea că ar fi periculos - şi mi-am ţinut 
promisiunea. L-am ascuns printre lenjeria mea intimă în 
apartamentul din Bordeaux. Este încă acolo. 

— De ce nu mi l-ai dat? întrebă Newman calm. 

— Am uitat. Ştiu că pare o tâmpenie, dar s-au întâmplat 
atâtea, numai lucruri oribile. Uciderea lui Henri. Pe urmă, 
când eram în apartament împreună, tipii care ne pândeau. 
Mă concentram să fac ceea ce-mi spuseseşi, ca să putem 
pleca în siguranţă. 

— Şi în timpul celei de-a doua vizite? - când ai luat 
broşa? 

— Centru numele lui Dumnezeu! se înfurie. Tipii aceia 
băteau la uşă. Ştii ce s-a întâmplat pe urmă. Am uitat din 
nou de jurnal. Te miră? 

Deci Henri Bayle - alias Francis Carey, agentul lui Tweed 
- lăsase într-un fel o dovadă a celor descoperite de el în 
zona Bordeaux. 

Poate nu murise degeaba - un deznodământ pe care 
Newman ştia că Tweed îl va purta ca pe o povară până la 
sfârşitul zilelor sale - dacă misiunea lui Carey nu produsese 

ceva vital. Şi poate că în jurnalul ascuns erau date vitale. Ar 
putea fi chiar şi mai importante, acum când Franţa cădea în 
anarhie, după înlăturarea brutală a preşedintelui şi a 
primului-ministru. 

— Isabelle, ai o cheie de la apartamentul din Bordeaux? 
întrebă în treacăt. 

— Sigur. E în sertarul acelei mese de scris. 

— Te superi dacă mi-o împrumuţi câteva ore? 

— De ce? Ochii-i scânteiau de nelinişte. Ce mai pui la 
cale? 

— Dă-mi cheia şi-ţi spun. 

— Vin cu tine. 

Aruncă remarca peste umăr, în momentul în care se 
ridică iute şi se grăbi spre sertar. Newman se gândea că din 
fericire îl prevenise pe Moshe că s-ar putea să dureze ceva 
mai mult până să-l ia de la hotel, şi că tot din fericire, 
Moshe îi dăduse Renault-ul închiriat. Isabelle se întoarse 
ţinând cheia în mină, la spate. Îngenunche în faţa lui 
Newman. 

— Nu-ţi dau cheia până nu-mi spui de ce-ţi trebuie. 

— Să pun mâna pe jurnalul lui Henri. Trebuie să ştim 
unde călcăm înainte de a face un pas. 

Luă afirmaţia lui drept încuviinţare de a merge şi ea. Îi 
explică exact în care sertar din dormitor era jurnalul, 
ascuns bine prin lenjeria ei intimă. Newman dădu din cap, 
se aplecă şi o trase spre el. Veni spre el bucuroasă şi el o 
îmbrăţişă, cu o mână pe spatele ei armonios. ÎI sărută 
lacom, simţi că-l devorează. Mâna lui dreaptă o apucă pe a 
ei, îi desfăcu degetele, simţi metalul şi luă cheia. 

Se smuci să se elibereze, clocotind de furie. Se ridică şi-l 
privi dispreţuitor. 

— M-ai înşelat! Dracu' să te ia! Te duci singur! 

— Presupunând că ne-am duce împreună, spuse Newman 
calm punând cheia în buzunar. Apartamentul ar putea fi 
încă supravegheat. Tu vii cu mine. Jumătate din atenţia 

mea este concentrată asupra ta, să te apăr, să nu ţi se 
întâmple nimic rău. Când toată atenţia mea ar trebui să se 
concentreze asupra mea, să mă apăr pe mine. Având grijă 
de tine, am putea fi ucişi amândoi. Şansa mea de 
supravieţuire creşte imens dacă sunt singur. 

Isabelle stătea cu braţele încrucişate. Mânia îi dispăruse. 
Newman conta pe inteligenţa ei s-o facă să-i înţeleagă 
argumentul. Brusc zâmbi. 

— Înţeleg, Bob. Mi-a plăcut că ai folosit cuvântul - apăr. 
Îţi dai seama că asta-i cheia de la intrarea din spate? 

— Chiar voiam să te întreb. Mult mai uşor de intrat şi de 
ieşit pe acolo. 

— Şi pe urmă te întorci aici? 

— Mama ta are o cheie de la apartamentul din Bordeaux? 

— Da... Cuvântul îi scăpase înainte de a realiza ce 
implicau cele spuse de el. Vrei să spui că nu te întorci aici? 
Şi atunci eu cum o să ştiu dacă n-ai păţit nimic? Trebuie să 
ştiu că eşti bine, Bob. 

— Îţi voi telefona când voi putea. Nu pot să-ţi promit când 
va fi, dar pot să-ţi promit că-ţi telefonez. Ezită, ştiind că 
următorul subiect e delicat. Isabelle, o fată importantă care 
lucrează pentru altcineva s-ar putea să vină la tine... 

— importantă pentru tine? 

Ochii îi străluceau. 

— Ţi-am spus că lucrează pentru altcineva, un tip care-mi 
este aliat, foarte apropiat. O cheamă Paula. O vei 
recunoaşte după parola „şvaiţer”. 

— O să am grijă de ea, promise Isabelle, oarecum 
înmuiată. 

Newman se întrebă ce se va întâmpla când Paula, cu 
firea ei hotărâtă se va întâlni cu Isabelle, cu o fire şi voinţă 
la fel de puternice. Poate că nu fusese chiar o idee bună să- 
i dea Paulei adresa şi numărul de telefon ale franţuzoaicei. 
Acum era prea târziu. Se ridică. 

— Ai cumva din întâmplare câteva sticle goale? De vin 

sau orice altceva? 

— Ai nimerit-o, tocmai mă pregăteam să arunc o întreagă 
colecţie de sticle de apă minerală. Beau multă apă 
minerală. Îşi încolăci braţul de al lui. Sunt un suflet însetat - 
nu numai de tine. Sunt în bucătărie. 

Intrară pe o uşă batantă şi Newman observă că totul este 
imaculat, bine organizat în bucătărie, unde dulapurile şi 
masa erau de un bleu plăcut. Isabelle deschise un dulap şi 
trase afară o sacoşă de plastic. 

— Sunt douăzeci aici - goale dar cu dopuri. Ştiu fiindcă 
le-am numărat pe măsură ce le-am depozitat. Fac chestii 
din astea. La cete uiţi? 

Pe un raft erau adunate mai multe pâlnii de aluminiu. 
Newman luă o pâlnie, scoase o sticlă din sacoşa pe care ea 
o ţinea deschisă, îi scoase dopul şi puse pâlnia în ea. Se 
potrivea perfect pe gâtul sticlei. 

— Mi-o dai şi pe asta? Doar dacă nu e favorita ta, întrebă. 

— Ciudat tip. Zâmbi. Dă-i drumul în sacoşă. Cu mare 
plăcere... 

O strânse în braţe înainte să plece şi cu greu se 
desprinse din îmbrăţişarea ei ca de caracatiţă. Trecu pe 
străzile pustii, spre locul în care parcase Renault-ul; 
ascunse sacoşa de plastic sub o pătură în spate. Conducea 
încet prin Arcachon şi i se păru că recunoaşte un ofiţer 
francez în uniformă, care era singur. Lumina farurilor trecu 
peste el doar preţ de câteva clipe, apoi bărbatul singuratic 
se topi în umbră. În ciuda uniformei şi a şepcii bine trase pe 
frunte, Newman ar fi putut să jure că tocmai îl văzuse pe 
locotenentul Berthier. 

Era ceva în felul în care umbla, în poziţia lui. Newman îşi 
aminti de întâlnirea din holul hotelului Brudenell, când tipul 
care se dădea drept James Sanders, comis-voiajor care se 
ocupa de echipament nautic, se împiedicase şi mormăise - 
Merde! Încă o grijă se adăugase, se gândi în timp ce 
conducea pe N 650 care ducea spre Bordeaux. 

Primul lucru pe care-l constată Newman ajungând în 
centrul oraşului a fost că erau mult mai multe trupe în 
uniformă, mergând în grupuri. Chiar şi la ora aceea târzie. 
Hotărâse să meargă la barul Miami, de unde fusese răpit 
Henri Bayle de către cei doi falşi agenţi DST înainte de a fi 
ucis. 

Ştia adresa din spusele Isabellei, cu ocazia primei vizite. 
Îndoindu-se că barul ar putea fi încă deschis la ora aceea 
din noapte, parcă în apropiere şi merse pe jos restul 
drumului. 

Newman era sigur că îmbrăcat în hainele franţuzeşti, cu 
bereta elegant pusă pe cap, va trece neobservat printre 
cele câteva cupluri grăbite să scape de frig. Barul Miami era 
încă deschis. 

Intră cu paşi înceţi, uitându-se în jur să vadă dacă sunt 
ofiţeri francezi printre clienţii permanenţi. Păreau să fie toţi 
civili, băutori înrăiţi adunaţi încă la câteva mese. Barmanul 
şef, pe care i-l descrisese Isabelle, lustruia tejgheaua. 

— Pernod, comandă Newman. 

— Închidem curând, spuse barmanul cu aspect greoi, 
luând banii. 

— Isabelle Thomas, şopti Newman. N-o găsesc acasă. 
Uite-aşa suntem, spuse şi făcu un gest semnificativ cu 
degetele împreunate. Făcu cu ochiul: Ai idee unde ar putea 
fi plecată? 

Barmanul era pe punctul de a ridica din umeri, şi 
Newman simţise începutul gestului negativ. Şi pe urmă 
văzuse cele două bancnote de o sută de franci între 
degetele lui Newman. Mâna cu care lustruia barul începu să 
se mişte mai încet, se uită rapid în jur şi se aplecă înainte. 

— Nu vă pot da o adresă exactă. 

— Măcar locul, şi mi-ar fi de ajutor. Ceva de care să mă 
agăţ. 

— Celălalt... Barmanul se opri la jumătatea propoziției şi 

Newman completă în gând ceea ce fusese pe punctul să 
spună: Celălalt bărbat a spus aproape acelaşi lucru... Nu-şi 
putea lua ochii de la bancnotele care erau chiar sub nasul 
lui. 

— Arcachon, şopti. Asta-i tot ce pot face. 

— Trebuie să ştiu de unde ştii, insistă Newman. 

— Fata a fost pe aici cu câtăva vreme în urmă - cu 
prietenul ei. Cel care a încasat-o la Gare St. Jean. L-am auzit 
când îi spunea că o s-o viziteze la Arcachon. Asta-i tot. 

— Am ceva de care să mă agăţ, repetă Newman. 

Bancnotele trecură din mâna lui Newman în cea a 
barmanului printr-o mişcare de prestidigitaţie. 

Barmanul începu să lustruiască tejgheaua cu furie, ca şi 
cum ar fi regretat indiscreţia. Newman îşi bău paharul de 
Pernod, părăsi barul şi se grăbi spre maşină. 

Câteva minute rămase la volan, cu motorul mergând. 
Veştile nici nu puteau fi mai proaste. Dacă barmanul o 
trădase pe Isabelle, lui, un străin - pentru câteva bancnote, 
cu siguranţă o mai făcuse. Părea foarte evident că Isabelle 
este urmărită de oamenii lui de Forge. Şi nu-şi putea scoate 
din minte sentimentul că Berthier fusese cel pe care-l 
văzuse în lumina farurilor. Cu prima ocazie va trebui s-o 
avertizeze. 

Dar următoarea sa sarcină era să încerce să recupereze 
jurnalul lui Bayle - Francis Carey. Porni când începură să se 
împrăştie oamenii din barul Miami. De acum încolo va 
trebui să fie atent. 

Pe măsură ce se apropia de bloc, Newman conducea mai 
încet. Plănuise să parcheze maşina pe o stradă laterală, 
cam la o sută de metri dincolo de aleea în care parcase la 
precedenta vizită cu Isabelle. Era suficient de departe 
pentru a nu trezi suspiciunea vreunui urmăritor, şi suficient 
de aproape ca să ajungă la ea în fugă, în caz de nevoie. 

Strada era destul de pustie. Era întuneric, cu excepţia 
unei vitrine luminate care strălucea, vizavi de intrarea în 
bloc, şi de scânteierea mohorâtă a luminilor străzii. 

Nu se vântura nimeni pe stradă, dar un grup de bărbaţi în 
paltoane groase erau ghemuiţi pe trotuar, lângă magazinul 
luminat. jucau un joc cu zaruri. Pe frigul ăsta aspru? 
Trecând pe lângă adunătura pestriță, aruncă o privire 
scurtă. Simti în interior că-l cuprinde teama, dar continuă să 
meargă în acelaşi ritm. 

După ce trecu de ei, cam la o sută de metri, făcu stânga 
pe o stradă îngustă pietruită şi parcă cu două roţi pe 
trotuar. Furios, rămase la volan, cu motorul mergând. 

Unul din grupul celor care jucau zaruri ridicase capul 
când trecuse pe lângă ei. Imbrăcat într-un palton gros şi 
vechi, cu gulerul ridicat, tipul purta şi o căciulă de blană. O 
fracțiune de secundă, Newman avusese clar în faţa ochilor 
chipul de sub căciulă. Era o figură pe care o mai văzuse 
într-o fotografie: un chip rău, care rânjea. Ca al unui duh al 
răului. Unul periculos. Sergentul Rey din Armata a Treia. 
Geniul rău al lui de Forge. Un tip despre care se zvonea că 
făcea mai multe parale decât ar fi sugerat gradul de 
sergent. Aşadar, de ce stătea ghemuit pe trotuar, vizavi de 
blocul în care se afla apartamentul Isabellei, în noaptea de 
gheaţă? Şi mai şi  rânjea? Anticipa vreo plăcere 
profesională? 

Newman adoptă un mers gârbovit după ce ieşi de pe 
strada laterală şi se îndreptă spre aleea de la intrarea din 
spate. Alte câteva cupluri treceau pe stradă îmbrăţişaţi, 
târşindu-şi picioarele şi oprindu-se din când în când să se 
sărute. 

Newman îşi aminti ceva ce-i spusese Isabelle: scările pe 
care coborâseră din apartamentul de la etajul întâi - scările 
pe care cei doi falşi agenţi DST încercaseră s-o atace pe 
Isabelle şi pe care îşi găsiseră sfârşitul - duceau doar la 
apartamentul mamei ei, ceea ce era ciudat. In spate, o altă 
scară ducea spre celelalte apartamente. 

Deci, oricine ar cerceta scările acelea deschizând broasca 
cu un şperaclu şi-ar da seama de acelaşi lucru. Unul ca 
sergentul Rey, expert în instalarea explozivilor ascunşi în 
obiecte cu aspect inofensiv. 

Cu colţul ochiului, urmărea grupul celor care jucau zaruri, 
şi care erau aparent absorbiți de jocul lor. Când ajunse în 
dreptul aleii, Newman se lovi de un cuplu în care cei doi 
erau preocupaţi doar de ei. 

— Pardon! spuse tânărul, automat. 

Când cei doi porniră mai departe, Newman intrase deja 
pe aleea largă. La capătul aleii, înainte de colţul în formă de 
L, se afla parcată o furgonetă veche, uzată. La lumina unui 
bec de putere mică, Newman citi: Ramoneur. Coşar, adică. 

Merse de-a lungul zidului clădirii următoare, dincolo de 
bloc, şi pantofii săi cu tălpi de cauciuc nu făceau nici un 
zgomot pe pietriş. Urmărea uşa închisă care ducea la scări, 
uşa a cărei cheie o avea în buzunar. Era pură imaginaţie, 
poate din cauza nervilor - îşi spuse, dar uşa închisă avea un 
aspect sinistru. 

Se apropia, dar nu pierdea din ochi nici furgoneta - 
întrebându-se dacă coşarul se află la volan, fumând o ţigară 
înainte de a se duce acasă la nevasta cicălitoare. 

Ajunse în faţa uşii ei şi se uită înăuntru. Goală. Parcată 
peste noapte. Probabil coşarul avea cea mai drăguță 

nevastă din Bordeaux. Se uită înapoi la uşa închisă. 

Ideea îi veni brusc. Sugerată de certitudinea că cel pe 
care-l văzuse cu jucătorii de zaruri ere sergentul Rey. 
Scoase un mănunchi de chei din buzunare, alese şperaclul 
pe care i-l dăduse un borfaş care opera noaptea în Londra, 
în East End. Totul depindea de ce echipament folosea 
coşarul: unul demodat, încă preferat de unele gospodine - 
mai ales de la ţară - tipul de perie cu coadă lungă din 
bucăţi de bambus, vârâte unele în altele; sau aspirator. 

Dură mai puţin de un minut să deschidă uşa din spate. 
Examină interiorul cu lanterna-stilou, acoperind lumina cu 
mâna. Slavă Domnului! Tipul demodat. 

Newman acţionă repede, montând coada lungă. Când 
totul fu gata, ataşă şi peria. Plecă de lângă furgonetă, se 
uită în jur pe alee, spre strada principală şi ascultă. Nimic. 
Nici un semn de viaţă nicăieri. 

Se apropie pieziş de intrarea din spate a blocului, ţinând 
mânerul suplu şi lung. Întinse peria înainte, se ghemui mult 
şi apoi mişcă peria pe uşă: trecu peste jumătatea 
superioară, o trecu uşor pe rama uşii şi pe urmă apăsă cât 
putu de tare în zona încuietorii şi a mânerului uşii. 

Urmarea fu o explozie, o detunătură înăbușită. Toată uşa 
sări în aer, sfărâmată în bucăţi. Peria cu mâner cu tot îi fură 
smulse din mână. Din bloc se ridicau nori de praf. Dacă ar fi 
încercat să deschidă uşa ar fi sărit cu totul în aer. 


Newman alergă spre intrarea devastată şi intră înăuntru 
în fugă. 

Işi ţinu respiraţia din cauza prafului şi goni pe scări, cu 
lanterna într-o mână, cu cheia de la apartament în cealaltă. 
Dacă se mişca repede nu trebuia să-şi facă griji din pricina 
celorlalţi locatari. Erau probabil în stare de şoc şi nu urma 
să se mişte prea repede din acest motiv. Deschise sertarul 
din dormitor, căută în lenjeria Isabellei încercând să nu facă 
dezordine. Jurnalul era împăturit într-un furou. Jurnalul lui 

Francis Carey. Mic, subţire, legat în piele albastră. ÎI 
strecură în buzunar, ieşi în grabă din apartament şi închise 
uşa înainte de a zbura pe scări. Se uită peste balustradă - 
care rămăsese intactă - doar vizavi de apartamentul 
Isabellei fusese smulsă o bucată mare. Se uită în jos pe 
scara scărilor şi văzu o lumină slabă la demisol. Nici nu era 
de mirare că cei doi muriseră - să plonjezi în golul ăla! 

Inainte de a ieşi din clădire cercetă atent aleea. Pustie. 
Dar mai devreme sau mai târziu poliţia va veni. Merse 
repede spre intrare, ţinându-se pe lângă perele. Abia 
ajunsese la colţ, când un tip cu un pardesiu gros apăru de 
după el: sergentul Rey. 

Newman reacţionă instantaneu, întărit de instrucţia de la 
SAS. Dar şi Rey reacţionă rapid, băgând mâna dreaptă în 
haină. Cu muchia mâinii drepte Newman îl lovi puternic pe 
Rey lateral, la gât. Acesta se prăbuşi pe pietre, începu să 
geamă şi să se zvârcolească. Newman sperase să-l omoare 
pe ticălos. Nu era timp de pierdut. 

După ce se uită o dată peste umăr, o luă la fugă spre 
maşină. Grupul de jucători de zaruri încă mai pândea 
intrarea din faţă. Parcursese jumătate din stradă laterală 
când l-au zărit şi au început să se ridice în picioare. 

Picioarele lui Newman aproape că nu atingeau pământul 
în timp ce alerga spre Renault. Plonjă înăuntru, porni 
motorul şi o luă în direcţie opusă străzii principale care era 
în spatele lui. La capătul ei, o luă pe altă stradă laterală. Cu 
o secundă înainte de a vira se uită în oglinda retrovizoare. 
Nici urmă de jucători de zaruri. Erau grei de cap. Şi nici nu 
văzuseră marca maşinii. 

leşi din Bordeaux, conducând la limita vitezei legale, şi se 
îndreptă pe drumul pustiu, înapoi spre Arcachon. 


Moshe Stein deschise uşa camerei din micul hotel, la a 
treia bătaie a lui Newman. Complet îmbrăcat, îl pofti 
înăuntru, arătând spre patul cu aşternutul mototolit: 

— Am dormit îmbrăcat. Sunt gata să conduc, pe timp de 
noapte spre vila mea, dacă eşti de acord. Dar poate tu ai 
nevoie de somn. Vindiacul ţi-e plin de praf. Şi, repet, nu mă 
supăr dacă mă duc acolo singur. 

— Nu vorbi prostii. Lasă-mă doar să dau un telefon. Să fii 
pregătit pentru o plecare urgentă... 

Newman folosi telefonul de lângă pat ca s-o sune pe 
Isabelle. Răspunse la cel de-al doilea apel şi Newman ghici 
că stătuse lângă telefon. 

— Aici Bob, spuse. Ascultă, n-am mult timp. Javra aia de 
barman şef de la barul Miami l-a auzit pe Henri pomenind 
de Arcachon când vorbeaţi voi într-o seară. A fost suficient 
să-i dau un bacşiş ca să-mi vândă pontul pe care sunt sigur 
că l-a vândut şi altora, mai puţin prietenoși... 

— Voi fi foarte atentă, Bob. E grozav că te aud. De unde 
vorbeşti? 

— De foarte departe, minţi. Şi acum ascultă! Cred că 
atunci când plecam din Arcachon l-am văzut pe un oarecare 
locotenent Berthier. Ai reţinut numele? Bun. Face parte din 
cercul restrâns de oameni de încredere ai lui de Forge. 
Descriere... Ai reţinut? E în uniformă dar s-ar putea să se 
schimbe în haine civile. De aceea am insistat asupra 
înfăţişării fizice. Stai în casă cât poţi... 

— Trebuie să ies la cumpărături la un moment dat. 

— leşi devreme - imediat după deschiderea magazinelor. 
Evită aglomeraţia. Poartă o eşarfă pe cap. Stai în casă cât 
poţi mai mult. S-ar putea să-ţi mai telefonez într-un viitor 
nu prea îndepărtat. 

— Când? Când, Bob? 

— Cât de repede voi putea. Trebuie să plec. 

Inchise telefonul înainte ca ea să poată să protesteze. 
Avusese grijă să nu-i pomenească numele. Avea încredere 
în Moshe, dar la câtă tortură rezistă un om? După ce se 
întâmplase la Bordeaux, ajunsese să creadă că de Forge 
este un monstru. Ar fi putut fi Isabelle - sau chiar mama ei - 


313 


cea care ar fi încercat să deschidă uşa din spate. Ar fi fost 
transformate într-o masă de carne însângerată. 

— Când eşti gata, eu sunt gata, spuse Moshe în spatele 
lui. Numai dacă insişti să mergi. Ei ştiu că le-a scăpat un om 
în timpul masacrului de la Tarbes. În urma noastră a rămas 
cartea de oaspeţi în care se semnaseră toţi. O listă cu 
membrii grupului şi cu adresele fiecăruia se află în carte. 
Sunt cunoscut ca oponent declarat al lui de Forge. Noi vom 
fi ţinte. 

— Sunt gata acum, replică Newman. 

Peste o jumătate de oră erau în drum spre Landes. 
leşeau din Arcachon în plină noapte, îndreptându-se spre 
sud. 


Paula cobori din avionul companiei Air Inter la Bordeaux, 
mult după ce se întunecase. In urma ei, aparent pe cont 
propriu, venea Harry Butler, îmbrăcat sport şi cu o scurtă 
de piele. Cu geamantanul într-o mână, se uita jur împrejur 
tot timpul. 

Coborâseră doar câţiva pasageri din avion, dar erau ceva 
soldaţi francezi în uniforme, care patrulau, purtând arme 
automate. 

În urma lui Harry Butler, şi el părând de unul singur, 
venea Pete Nield, îmbrăcat într-un costum elegant de om 
de afaceri, şi arătând ca un comis-voiajor. 

Butler fu cel care o reperă pe fata în uniformă de 
stewardesă ce-i filma pe noii sosiți. Se grăbi să treacă pe 
lângă Paula, ieşi în frigul aspru al nopţii şi găsi maşina 
închiriată pentru care telefonase înainte de a pleca din 
Paris. Fata de la agenţie avea o plăcuţă. Pierre Blanc. Un 
nume drăguţ şi obişnuit; şi cei din Park Crescent, de la 
laboratoare, îi dăduseră toate actele necesare pe numele 
acela. 

Butler îşi aruncă valiza în spate, lăsând un loc liber, şi o 
plăti pe fată cu bani gheaţă. leşea şi Paula din aeroport, 

ducându-şi valiza mică. Butler se sui la volan, nu se grăbi să 
se instaleze; în fine, porni şi o ajunse din urmă, opri scurt, 
iar ea sări în spate şi Butler porni spre Bordeaux. 

În urma lor, Pete Nield, care vorbea fluent franceza, se 
aşezase la coadă pentru taxi. Paula îşi puse valiza peste a 
lui Butler, se întinse - înţepenise în timpul zborului - şi pe 
urmă se relaxă, uitându-se afară, la luminile nopţii. 

— Ei, Harry, ne-am descurcat bine. 

— Nu. Un omuleţ gras, care fumează havană este pe 
urmele noastre într-un Fiat. M-a văzut când te-am luat. 

— Asta e o problemă. 

— Nu chiar. Butler, care era solid, ridică din umeri. Planul 
este următorul: mergem întâi la Hotelul Pullman, în zona 
M&riadeck, ne luăm camerele în primire, plătim anticipat cu 
bani gheaţă, lăsăm câteva lucruri în camere şi pe urmă ne 
luăm tălpăşiţa. 

— Şi? Grăsuţul cu havana? 

— Nu ne ducem direct la Arcachon când plecăm de la 
Pullman. Am studiat o hartă a regiunii. Întâi ne ducem spre 
sud. Fiat-ul ăla are o antenă radio care pare foarte 
sofisticată. S-ar putea ca „Havană” să raporteze regulat. O 
s-o iau pe un drum de ţară, tot spre sud. Pe urmă ne 
întoarcem pe acelaşi drum,  îndreptându-ne spre 
încântătoarea Isabelle. Cuvintele lui Newman, nu ale mele. 

— Şi Havană? 

— Nu va mai fi cu noi... 


Paula îi telefonase lui Jean Burgoyne la vila Forban, de la 
Paris. Jean îi spusese că a doua zi după-amiază era un 
moment potrivit pentru vizita ei: va fi singură la vilă. Paula 
hotărâse că dimineaţa era momentul potrivit să-i facă o 
vizită Isabellei Thomas în Arcachon. 

Harry era cel care elaborase şi strategia pentru 
eventualitatea că ar fi luaţi la ochi de aşa-zişii agenţi ai 
DST. Sosiră la Pullman, un hotel modernist, luară camerele 

pentru o săptămână, plătiră pentru cele două camere 
anticipat, cu bani gheaţă. Hotelul îi amintea Paulei de un 
stup de albine, mai ales când privea în jur, în camera ei, 
care se afla la etajul purtând numele Privilege - ceea ce 
semnifica confortul deosebit şi costisitor de care dispuneau. 

Fereastra masivă, dublă, de forma unei celule de fagure, 
nu-ţi permitea să te uiţi afară, de la înălţimea aceea. Se 
mişcă repede: ridică capacul valizei, scoase o sacoşă de 
plastic în care erau haine pe care fusese pe punctul de a le 
arunca. Agăţă mai multe din ele pe umeraşe în dulapul mic. 
Puse în baie într-un pahar, un tub de pastă de dinţi pe 
jumătate consumat, tot în pahar dădu drumul unei periuţe 
de dinţi uzate şi alături puse un flacon de pudră de talc. 
Oricine ar fi intrat pe furiş în cameră, ar fi tras concluzia că 
se va întoarce curând. Îşi controlă ceasul, închise valiza, 
aşteptă fix treizeci de minute şi pe urmă cobori cu liftul în 
hol. 

Butler, care-şi garnisise camera în mod asemănător, cu 
lucruri pe care nu mai voia să le vadă niciodată, aştepta la 
volanul Renault-ului. În spate şedea Pete Nield; sosise mai 
târziu cu taxiul de la aeroport, dar şi el îşi aranjase camera 
cu lucruri nedorite. 

— Arcachon, venim, şopti Paula, aşezată lângă Butler. 

— Nu încă. „Havană” şi Fiat-ul lui s-au parcat mai sus pe 
stradă. Mai întâi o luăm spre sud, ieşim din Bordeaux, ne 
ducem la ţară... 

Jumătate de oră mai târziu erau pe un drum de ţară 
necirculat. Necirculat, cu excepţia Renault-ului lor şi a 
farurilor unei maşini care se afla la oarecare distanţă de ei. 
Paula începu să vorbească în timp ce-şi continuau drumul. 

— Mă întreb ce s-a întâmplat cu Marler? Parcă s-a 
evaporat de pe faţa pământului. 

— E pe undeva pe aici. Nu mă întreba unde, că n-am 
idee, răspunse Butler. 

— Tweed avea o misiune foarte specială pentru el... Mor 

să ştiu ce. Foarte misterios. 

— De ce nu-l întrebi pe Tweed, când îl vezi? 

— Presupun că e încă la Paris. Am avut impresia că vrea 
să rămână acolo pentru a ţine legătura cu Navarre. Chiar 
trăim clipe istorice. Preşedintele şi primul-ministru ucişi în 
catastrofa aceea. 

Paula auzise prima oară veştile de la un franţuz cu care 
stătuse de vorbă în avion, în drum spre Bordeaux. Cei 
câţiva pasageri vorbeau cu toţii despre asta, cu emoție. 
Paulei i se păruse că simte în voci şi semne de alarmare, de 
panică. 

— Bănuiesc că aş putea să-l întreb pe Tweed, spuse cuo 
faţă inexpresivă. 

— Şi capeţi un bobârnac, rânji Butler. Şi sunt gata să 
pariez că Marler oriunde ar fi - habar n-are unde suntem 
noi. Tweed joacă de data asta foarte secretos. 

Deveni atent şi încordat când maşina începu să urce 
coama unui deal; aruncă o privire scurtă în oglinda 
retrovizoare. Nimic, cu excepţia lui „Havană” şi a Fiat-ului 
său. Coborau o pantă lungă, dreaptă. Nimic pe drum în faţă, 
cât vedeai cu ochii, la lumina lunii. La poalele dealului 
Butler încetini, se opri, făcu câteva manevre şi maşina 
blocă drumul îngust. 

— Un loc la fel de bun ca oricare altul, spuse cu tonul lui 
prozaic. 

— Pentru ce? întrebă Paula. 

— Aşteaptă şi ai să vezi. 

Butler îşi controlă Walther-ul din tocul de la şold, arma pe 
care i-o dăduse Paula într-o servietă în restaurantul elveţian 
de la Paris. Lasalle fusese foarte înţelegător, şi Paula avea 
în geantă un Browning de calibrul 32, iar Nield era înarmat 
tot cu un Walther. Butler scoase o hartă din buzunarul 
portierei, ieşi din maşină, lăsând farurile toate aprinse. 

Merse puţin înapoi pe drumul pe care veniseră şi rămase 
în drum, ţinând harta strâns în mâna înmănuşată. Fiat-ul 

urcă coama dealului, cobori în viteză spre el, încetini, se 
strecură cu grijă în timp ce Butler făcea semne cu mâna. 

Fiat-ul opri. Era doar şoferul, „Havană”, la volan. Butler 
înaintă încrezător, cu harta foarte vizibilă în lumina 
farurilor. Se apropie de maşină pe partea şoferului, care 
lăsase geamul în jos şi se uita fix la el, cu neîncredere. 
Butler începu să bolborosească în franceză: 

— Ne-am rătăcit. Nici nu ştiu unde suntem. Harta asta 
nu-i de nici un ajutor. Aţi putea... 

Omuleţul cel gras, îmbrăcat într-un costum închis la 
culoare ascultă fără să scoată havana dintre dinţi. Butler îl 
lovi cu mâna dreaptă, în care avea mănuşa de motociclism, 
cu repeziciunea cu care atacă şarpele. Pumnul strâns zdrobi 
falca franţuzului. Se auzi un ţăcănit ca şi cum ceva fusese 
dislocat. Şoferul se prăbuşi peste volan. 

Butler deschise portiera, îi pipăi pardesiul în interior, 
scoase un Browning de 32, pe care-l azvârli pe câmp, peste 
gardul viu. Pistolul fu urmat de încărcător, pe care-l scosese 
primul. 

Continuă percheziţia şi găsi o legitimaţie de armată în 
buzunarul de la piept. Caporal Jean Millet. Aruncă 
legitimaţia după armă. Un militar care-şi pierde actele de 
identitate are mari belele. Butler observă că în urma 
loviturii, Millet muşcase havana atât de tare, încât se 
rupsese în două; probabil jumătate era în gură, cealaltă 
jumătate ardea pe podeaua maşinii. Cu puţin noroc poate 
de la ea lua foc Fiat-ul. 

Butler smulse microfonul instalat la bord, întinse mâna şi 
rupse antena de pe acoperişul maşinii. Pe urmă scoase 
cheia din contact şi o aruncă undeva, în noapte. Ultima 
operaţie fu deschiderea capotei: pipăi cu mâna înmănuşată 
şi smulse firele. În timp ce se îndrepta spre Renault, îşi 
spuse că se putea presupune că Fiat-ul fusese imobilizat. 
Se sui la volan. 

— Necazuri? întrebă Paula. 

— Pentru caporalul Jean Millet, da. Acum ne putem 
întoarce la Arcachon. Să sperăm că acolo localnicii sunt mai 
prietenoşi. 

Generalul de Forge era singur în biroul său de la Cartierul 
General al Armatei a Treia când sună telefonul. Il aştepta 
pe Lamy, aşa că ridică receptorul, se prezentă cu voce 
răstită. 

— Manteau la telefon, spuse o voce într-o franceză 
perfectă. Am făcut treaba în locul tău. N-a fost rău. 
Preşedintele şi primul-ministru, cu o singură bombă. Asta 
voiai ştiu... 

— Cine dracu' eşti? 

— Manteau. Tocmai ţi-am spus. Distrugerea TGV-ului 
pentru două milioane de franci elveţieni ar trebui să ţi se 
pară ieftin. De data asta te sfătuiesc să plăteşti, domnule 
general. Cred că nu vrei să-mi îndrept atenţia spre Cartierul 
General al Armatei a Treia, nu? 

— Am nevoie de dovezi... 

— Pe care le vei primi curând. Când te vei convinge, îţi 
voi spune cum vei face plata. In bancnote cu valori mari. 
Sper că seriile lor nu vor fi consecutive. Nu prea mi-ar 
place! 

— Mă ameninţi? 

— Nu, bineînţeles că nu. Nu ameninţ niciodată. Acţionez. 
la chestia asta ca pe un sfat salutar. La revedere... 

Legătura fu întreruptă. Şocat de îndrăzneala telefonului, 
de Force stătea nemişcat. Unde dracu' era Lamy? O bătaie 

în uşă îl scoase din starea de confuzie. Strigă cu un ton ca 
de cazarmă: 

— Intră! 

Uşa se deschise şi intră locotenentul Berthier, imaculat 
ca întotdeauna în uniforma lui, cu un teanc de hârtii în 
mâna stângă. Părul încă îi era mai închis decât normal: 
rezultatul vopselei folosite înainte de călătoria de la 
Aldeburgh. Îşi aminti la timp să salute. 

— Ei, bine? E important? Aştept pe altcineva. 

— Maiorul Lamy a telefonat în timp ce se îndrepta 
încoace. l-am spus despre rapoartele de la Reuters pe care 
tocmai le-am primit şi zicea că veţi dori să le vedeţi 
imediat. 

— Atunci pune-le pe biroul meu. De Forge se fălea cu 
capacitatea sa de a se gândi la trei lucruri deodată. Ai fost 
trimis la Arcachon s-o găseşti pe Isabelle Thomas, iubita 
spionului Henri Bayle. Ai reuşit? 

— Nu încă, domnule general. Nu figurează în cartea de 
telefon. 

— Cartea de telefon! De Forge izbi cu pumnul în masă. Te 
trimit acolo să găseşti pe cineva. Ai descrierea ei de la 
barmanul bombei ăleia, Miami. Şi tot ce poţi să faci e să 
cauţi în cartea de telefon? 

— Vă asigur că am făcut mai mult. Am făcut cercetări 
discrete - nici un vânzător din Arcachon pe care l-am 
întrebat n-o cunoaşte. Am bătut străzile în speranţa că am 
s-o văd. Am bătut străzile noaptea... 

— Atunci întoarce-te şi bate străzile ziua. Ar putea fi 
periculoasă. Nu ştim ce i-a spus Bayle. Intoarce-te imediat 
la Arcachon! 

— Da, domnule general... 

În timpul discuţiei de Forge şi-a dat seama că harta 
marcată a Parisului era desfăşurată pe birou. O împături în 
timp ce-l expedia pe Berthier. Din nou singur, începu să 
citească rapoartele, cu uimire crescândă. După o oră 

terminase şi se uita în gol, când se auzi o nouă bătaie în 
uşă. De data asta era maiorul Lamy. 

— Unde dracu' ai fost? Lipseşti de multe ore, întrebă de 
Forge. 

— Abia m-am întors de la Lyon. Avionul a avut întârziere 
la întoarcere din cauza celor întâmplate. Aţi citit rapoartele? 

— Le-am citit. De Forge stătea foarte drept în scaunul 
său cu spătar înalt. Într-unul din ele se spune că un bătrân 
dintr-un sat de lângă viaduct urmărea trenul cu binoclul. Un 
hobby stupid şi idiot. Spune că a văzut - cu câteva minute 
doar înainte de sosirea TGV-ului - un tip îmbrăcat cu o 
manta pe viaduct. Manteau! Ulterior, ofiţeri de la DST au 
percheziţionat satul şi au găsit o manta cenuşie aruncată 
într-un tomberon de gunoi. Nu înţeleg nimic, Kalmar trebuia 
să... 

— Lui Kalmar i s-a dat sarcina... 

— Nu mă întrerupe! În timp ce ţie îţi trebuia o veşnicie să 
te întorci de la Lyon am primit un telefon. Ghici de la cine? 

— Kalmar? sugeră Lamy. 

— Nu! De la Manteau! Cum dracu' a pus mâna pe 
numărul meu particular? Manteau spunea că el a distrus 
TGV-ul. Nu l-am crezut. Acum citesc rapoartele astea. 
Idiotul ăla bătrân n-ar fi putut inventa povestea - nimeni nu 
auzise de Manteau. A cerut două milioane de franci 
elveţieni pentru treaba cu TGV-ul. Va trebui să te ocupi de 
el când sună din nou! 

— Doar nu vreţi să spuneţi că plătim suma asta enormă? 
întrebă Lamy. 

— Spune-mi Lamy, cam cât i-am plătit până acum 
necunoscutului Kalmar? 

— Trei milioane de franci elveţieni. Asta pentru mai multe 
treburi. 

— Ştiu! 

De Forge se uită dispreţuitor la subalternul său: 

— Ţi-am dat peste trei milioane ca să-i dai fantomei ăleia, 

Kalmar. Cineva are bani mulţi în cont într-o bancă din 
Elveţia. Nu-i aşa, domnule maior Lamy? 

— Domnule general!, protestă Lamy zguduit. V-am spus 
cum operează Kalmar: telefonez la un număr, răspunde o 
fată, îmi spune la ce cabină telefonică să mă duc, îmi indică 
numărul ei. Sau, deseori, îmi cere nume - tintele. Apoi îmi 
spune la ce cabină telefonică trebuie să mă duc. Aştept să- 
mi telefoneze Kalmar la ora fixată, în acea cabină. li dau 
instrucţiuni detaliate referitoare la victimă sau victime. Îmi 
vorbeşte englezeşte, dar cu un accent pe care nu pot să-l 
identific. Las banii într-o sacoşă de pânză, în spatele 
cabinei. De fiecare dată mă avertizează că mă urmăreşte, 
că dacă încerc să-l identific când îi ia, mă ucide. 

— Totul foarte convenabil, mârâi de Forge. Şi acum să ne 
îndreptăm atenţia spre operaţiunea Austerlitz: organizarea 
panicii la Paris! Unităţile de sabotaj sunt în drum spre 
obiectiv? 

— Totul decurge conform planului... 

— Faimoasa frază care înseamnă că totul merge prost. 
Ce părere ai despre Berthier? 

— Unul dintre cei mai demni de încredere din oamenii 
mei, răspunse emfatic Lamy. 

— Pe ăştia trebuie să-i supraveghezi, observă de Forge 
cinic. Un trădător este cel în care ai cea mai mare 
încredere. 

Desfăşură harta Parisului pe care erau marcate poziţiile 
celulelor de sabotori care se deplasau spre capitală. 

— Acum o oră a fost Berthier aici şi am observat că 
studia cu interes harta asta de război. 

— Este membru al cercului restrâns - cei puţini dar 
selecționați - care formează departamentul special de 
securitate al Serviciului Secret. Mi se pare firesc să se 
intereseze de tot ce se întâmplă. 

— Dacă spui tu! De Forge nu părea convins. Principalul e 
că trebuie să găsim timpul potrivit pentru declanşarea 

operaţiunii Austerlitz. E încă prea devreme să lovim. 
Explozia trebuie să preceadă marşul nostru asupra Parisului 
- pentru a reinstaura ordinea - atunci când actualul sistem 
va fi pe marginea prăpastiei. 

— Oamenii noştri aşteaptă semnalul convenit. 

— Să ai grijă de asta. S-ar putea să fie curând. Între timp 
întăreşte securitatea în Landes. Fă-o acum. 

— Şi Kalmar? Când o să sune? 

— Găseşte scuze şi amână-l. Deşi pariez că primul care 
sună o să fie Manteau. Insistă să afli cum a ştiut ce vrem. 
De Forge îl fixa cu priviri întunecate pe Lamy. Principala 
mea grijă este misterul ăsta Kalmar - Manteau. E unul şi 
acelaşi sau sunt doi? Dar asta-i problema ta. Şi nu uita, 
repetă, vreau securitate maximă în Landes. 


La Paris, luminile ardeau până târziu la Ministerul de 
Interne. Navarre comandase de mâncat şi de băut pentru 
el, Tweed, Lasalle şi Kuhlmann. 

Inspectorul şef al poliţiei germane vorbise de multe ori la 
telefon cu cancelarul. Veştile despre catastrofa TGV-ului 
ajunseseră în Germania. Şi Navarre vorbise cu cancelarul, 
asigurându-l că situaţia era sub control, că fuseseră 
interzise toate demonstrațiile anti-germane şi anti- 
americane, că demonstranţii reprezentau doar o mică 
grupare de fanatici, ceea ce era adevărat. 

— Planul tău funcţionează, Tweed? întrebă într-un scurt 
răgaz de linişte. 

— Oamenii mei sunt la locurile lor, răspunse Tweed. Ştiu 
ce au de făcut. Am acţionat cu o viteză extraordinară. Dar 
care sunt planurile dumneavoastră acum, când Franţa nu 
are preşedinte şi prim-ministru? 

— Am convocat o şedinţă de urgenţă a guvernului, 
pentru ora două în această noapte. 

— De ce la ora asta atât de nefirească? 

Navarre rânji. 

— Intenţionez să preiau puterea. Cineva trebuie să o 
facă. Sunt foarte rezistent şi tenace. Sunt o pasăre de 
noapte - orele nopţii îmi sunt prietenii. Dacă va fi necesar îi 
voi pisa până la extenuare pe ceilalţi să accepte numirea 
mea temporară ca prim-ministru. Dar voi păstra şi controlul 
Ministerului de Interne. 

— O poziţie cheie, observă Tweed. 

— Exact. Mobilizez deja multe unităţi din CRS, bine 
înarmate, pentru a se deplasa spre sud. Am recrutat şi o 
flotilă mare de elicoptere. S-ar putea să am nevoie de ele în 
Landes. 

— De ce în Landes? întrebă Tweed. 

— Pentru că puterea şi sprijinul generalului de Forge se 
află în sud. Primesc rapoarte despre civili care cumpără 
stocuri de carabine şi muniţie. Aparent pentru vânătoare. 
Dar ştiu că le este frică de algerieni. Dubois, de la gruparea 
Pentru Franţa, sprijinit de Charles de Forge, va face tot 
posibilul să toarne gaz peste foc. Deja ţine discursuri în 
care spune că musulmanii trebuie deportaţi înainte că 
Africa de Nord să sară în aer. 

— Revenind la problema preluării funcţiei de prim- 
ministru de către dumneavoastră, sublinie Tweed, numirea 
nu trebuie confirmată de deputaţii Adunării Naţionale? 

Navarre rânji din nou. 

— Foarte adevărat. Dar există un precedent: în 1958 de 
Gaulle a fost chemat înapoi şi Adunarea a confirmat 
formarea guvernului. Deputaţii erau îngrozitor de speriaţi, 
erau disperaţi să aibă o conducere puternică, căci se 
temeau de invazia Parisului de către trupe paraşutate de 
armata franceză din Algeria. Acum ne confruntăm cu o 
situaţie similară. Deputaţii sunt speriaţi de moarte, doresc 
cu disperare o conducere puternică. De Forge speră să se 
pună el în frunte, dar i-o iau înainte. În noaptea asta la ora 
două. 

Mâncau, când sună din nou telefonul, pentru Kuhlmann. 

Ascultă, spuse foarte puţine, rugă să fie permanent 
informat, închise telefonul. 

— informatorul meu a localizat încă o celulă a 
organizaţiei Siegfried. De data aceasta la Hamburg. Poliţişti 
înarmaţi au luat cu asalt clădirea în care se ascundeau. 

— Se ascundeau? întrebă Tweed. Vrei să spui că de data 
asta ai prins nişte terorişti? 

— Trei bărbaţi şi o mică ascunzătoare cu explozivi şi 
arme. Interogatoriile preliminare arată că cei trei capturați 
sunt nişte ţânci din Alsacia. Ceea ce pare logic, căci se 
vorbeşte şi franceză şi germană în această provincie 
franceză de lângă Elveţia. 

— E acelaşi informator care ţi-a vândut pontul şi la 
Freiburg? întrebă Tweed liniştit. 

— Da. De ce? 

— Mă întrebam. Şi mă mai întreb ce face Newman. Se 
duce direct în regiunea Landes. 


După ce trecu de oraş, Moshe continuă să conducă peste 
o sută de kilometri, pe N 10, la sud de Bordeaux. Era miezul 
nopţii dar Moshe părea neobosit; refuză să-l lase pe 
Newman să conducă şi el, depăşind camion după camion. 
Drumul era excelent şi se aflau deja în interiorul regiunii 
Landes. 

Păduri dese de brad formau adevărate ziduri pe ambele 
părţi ale drumului, un tărâm nesfârşit de copaci. Newman 
observă că unele din camioanele pe care le depăşeau 
aveau nume spaniole. Asta îi reamintea cât de departe erau 
în sud şi faptul că Spania nu era aşa departe. Newman era 
fascinat urmărind perechile de ochi strălucitori care se 
apropiau din direcţie opusă şi treceau pe lângă ei în viteză. 
Apoi traficul scăzu în intensitate. Moshe începu să 
vorbească ca să rămână treaz. 

— Am uitat să-ţi povestesc un incident petrecut în timpul 
masacrului de la Tarbes. După cum ştii deja, toţi evreii au 

fost arşi de vii. Doi dintre noi am hotărât să scăpăm printr-o 
ieşire din spate. Prietenul meu s-a dus înainte să deschidă 
uşa iar eu am rămas să caut o armă. Când a deschis uşa, 
aceasta a sărit în aer, iar trupul lui sfârtecat a fost proiectat 
pe peretele opus. 

— Bănuiesc că e vorba de o cunoştinţă de a mea: 
sergentul Rey, specialist în explozivi ascunşi în obiecte cu 
aspect inofensiv. L-am întâlnit, dar când l-am părăsit avea 
probleme cu falca. Cum ai scăpat? 

— După ce am văzut ce s-a întâmplat, m-am căţărat pe o 
fereastră şi am ieşit pe acolo sărind într-un şanţ ascuns 
vederii de nişte ferigi moarte. M-am târât până am ajuns în 
siguranţă. Există un traseu similar de evadare de la vila 
Jaune, unde mergem. O să-ţi arăt. O să te prezint şi unei 
bătrâne care ştie cum se foloseşte de Forge de zona 
Landes, lângă mare. Ca cimitir... 

Suna macabru, dar Moshe avea să-i spună mai mult la 
timpul cuvenit. Moshe ieşise pe autostrada spre Biarritz şi 
apucase pe D 42, un drum cu aspect mai rustic. Pe 
indicatorul rutier era trecut St. Girons. Cu ceea ce-i spusese 
adineauri Moshe, Newman îşi amintea instrucţiunile precise 
primite de la Tweed înainte de a pleca din Paris. 

— Sudul este domeniul lui de Forge. Bordeaux este 
simbolul înfrângerii din 1871 şi 1940 şi el exploatează acest 
lucru la maximum. De data aceasta, victoria şi puterea 
Franţei vor veni dinspre Bordeaux, sau cel puţin aşa zice el. 

— De unde ştii? întrebase Newman. 

— Lasalle a infiltrat cel puţin un informator în tabăra lui 
de Forge. N-am idee cine este, dar Lasalle primeşte 
rapoarte regulat. De aceea mă bucur că te duci spre sud. 
Află ce pune la cale diavolul ăla. Mai presus de orice, dacă 
poţi, găseşte dovezi care să-l doboare. Sprijinim şi 
Germania şi Franţa în aceste eforturi. Şi când vei putea, 
încearcă să iei legătura cu agentul secret al lui Kuhlmann 
din Bordeaux - Stahl. Ai amănunte despre el... 

Newman îşi amintea că Tweed fusese neobişnuit de 
autoritar şi energic, subliniindu-şi punctele de vedere cu 
gesturi ale mâinii. Totul fiind indiciu sigur că sub aparenţa 
de calm şi detaşare, Tweed era mai îngrijorat decât oricând. 

— Moshe, legat de vila Jaune, unde mergem. Descrie-mi 
amplasarea ei. 

— La vest de St. Girons. Ascunsă în pădurile din Landes. 
Dar foarte aproape de mare. Noaptea mai ales se aude cum 
se sparg valurile de ţărmul din apropiere. Şi deseori, şi ziua 
dacă marea e agitată, dunele se întind pe mile întregi. 
Inainte de a începe crimele era un locşor idilic. 

— Ce crime? 

— Mai bine vezi tu, decât să-ţi povestesc. Se spune că o 
dovadă valorează mai mult decât o mie de vorbe. Şi este 
cineva care poate să-ţi arate asta mai bine decât mine. 

— Descrie-mi aranjamentul interior al vilei. 

— O clădire veche din lemn cu un singur nivel. Pe partea 
care dă spre mare e o verandă, se întinde de-a lungul 
falezei. Sunt două dormitoare, o cameră de zi folosită şi ca 
sufragerie pentru mâncat, o bucătărie, o toaletă. Asta-i tot. 

— Intrările şi ieşirile, insistă Newman. 

— O uşă masivă din lemn în faţă, care duce spre 
verandă, ferestre în faţă şi lateral. Nici una în spate, cu 
excepţia uneia foarte jos, aproape la nivelul solului, care 
are gratii. Fereastra se deschide aproape de un şanţ adânc 
asemănător celui care mi-a salvat viaţa la Tarbes. Pe o 
parte a casei se află o uşă şi o pivniţă fără ieşire afară. 

— Imi imaginez cum e, răspunse Newman. 

Nu mai spuse nimic şi-şi continuară drumul prin noapte, 
trecură prin St. Girons, care nu era luminat şi, la o oarecare 
distanţă după St. Girons, Moshe coti şi apucă pe o cărare ce 
trecea prin pădurea de brazi. 

Newman se uită la ceas. Cam în două ore se va lumina 
de ziuă. Adesea atacurile porneau în zori. 

Din întâmplare, Butler alesese acelaşi mic hotel din 
Arcachon, pe care îl vizitaseră cu puţin timp în urmă 
Newman şi Moshe Stein. Intrară în hotel aşa cum 
plănuiseră, în toiul nopţii, Paula ţinându-l pe Butler de braţ, 
strâns lipită de el. 

Butler nu-şi pierdu vremea să discute cu funcţionarul de 
noapte cu mutră de secătură, care studia şi cuplul şi pe 
Nield. Acesta cu valizele în mâini, forma ariergarda. Cu 
câteva bancnote franţuzeşti în mână, Butler ceru în 
franceză trei camere, una lângă alta. 

— S-ar putea să fie dificil. Funcţionarul îi studia atent, 
peste ochelarii în formă de semilună. Suntem aproape plini. 

— La sfârşit de noiembrie? Las-o moartă. Venim cu 
maşina de departe, de pe Coasta de Azur. Am spus că 
vreau trei camere, una lângă alta. Sigur, dacă nu poţi... 

Bancnotele începură să dispară în buzunarul său. Această 
operaţie îl dinamiză pe funcţionar. Dădu un mic spectacol 
prefăcându-se că studiază registrul. 

— lertaţi-mă. Din întâmplare avem trei camere cum aţi 
cerut, la etajul întâi. Chiar în toiul nopţii... Spuse un preţ 
exagerat. 

— Crezi că sunt nebun de legat? continuă Butler în 
franceză, ia ăştia pentru toate trei camerele, pentru 
noaptea asta. 

— O să am grijă să nu fiţi deranjati. 

Funcţionarul se uită chiorâş. Era convins că povestea cu 
cele trei camere era o gogoaşă, că Paula va împărţi acelaşi 
pat cu Butler. Şi era exact impresia pe care voiau ei s-o 
lase. 

Butler duse valiza Paulei în camera din mijloc, astfel încât 
să fie flancată de el şi Nield în celelalte două. Tocmai ieşea 
din camera înghesuită, când Paula spuse: 

— Mulţumesc, Harry. Pentru că ai grijă de mine. 

— Fiindcă veni vorba, n-o ştergi fără noi, răspunse Butler. 

— Promit. Dimineaţă o să-i telefonez Isabellei şi sper să 

merg s-o văd - cu cele două escorte ale mele. Apoi după 
masă mergem la vila Forban. Ca să-mi reînnoiesc 
cunoştinţa cu Jean Burgoyne. După ce mai întâi îi telefonez. 
— Cred că-i O.K. Trebuie să nu uităm că suntem în zona 
periculoasă. Se poate întâmpla orice. Noapte bună... 


Într-un mic apartament situat în apropiere de rue du Bac 
în Paris, pe malul stâng, Marler stătea în pat şi fuma. Era 
complet îmbrăcat: pantaloni de doc franţuzeşti, o cămaşă 
franţuzească deschisă la guler, singura concesie pe care și- 
o permitea în acest scurt răgaz de odihnă. 

Alături de el se afla unul din cele mai sofisticate 
telefoane mobile din lume, fabricat de echipa de la Park 
Crescent. Era prevăzut cu un transmiţător puternic şi o 
antenă foarte lungă care se extindea apăsând pe un buton. 
Comunica des cu Tweed la Ministerul Apărării. Dar telefonul 
avea o putere de acţiune mult mai mare. 

Într-o valiză gata făcută avea, pe lângă un rând de haine, 
un întreg sortiment de obiecte. Marler se dădea drept 
comerciant de cosmetice: în interiorul micii valize se 
găseau - mostre ale comerţului practicat - anumite articole 
de echipament, aranjate de cei de la Park Crescent să pară 
cosmetice. 

Într-un sac de voiaj, sub un fular de lână, era o puşcă 
Armalite demontată, prevăzută cu lunetă şi muniţie. Arma îi 
fusese dată în sacul de voiaj de către unul din curierii de 
încredere ai lui Lasalle, într-un bar dubios din Montmartre. 
Marler luase după aceea metroul pentru a se reîntoarce la 
baza sa. Singura persoană din lume care ştia unde se află 
era Tweed. 

Marler avea cu el şi o sumă foarte mare de bani şi mai 
multe bilete în sistem „open” pentru cursele companiei Air 
Inter. Folosise deja unele dintre ele. Se uită la ceas, închise 
ochii şi adormi. Avea capacitatea de a adormi la orice oră. 
Telefonul mobil era pe pernă lângă urechea lui. Ar auzi 

târâitul imediat. Aştepta instrucţiuni noi. 

— Am ajuns. Căsuţa mea din pădure, spuse Moshe. 

Newman aruncă o privire întunecată la vila Jaune. Era 
mare, dar doar ceva mai mult decât o cabană veche de 
lemn. Era aşezată într-o poiană şi înconjurată de o palisadă 
de brazi care păreau s-o cuprindă în noapte, s-o înghită. De 
unde dracu’ venea Jaune (galben), era mai mult decât 
putea Newman să priceapă, dar n-avea chef să-l întrebe pe 
Moshe. Îşi controlă ceasul. Mai bine de o oră până la ivirea 
zorilor. Între timp Moshe duse amândouă valizele pe 
verandă şi deschise uşa din faţă, iar el îşi adună 
„încărcătura” proprie: sacoşa care conţinea cele douăzeci 
de sticle goale de apă minerală, pâlnia de metal de la 
Isabelle, canistra militară cu rezerva de benzină; le scoase 
din maşină şi le duse pe verandă. 

Maşina era parcată pe partea laterală a „vilei” şi era 
parţial ascunsă de malul cu vegetaţie pitică. Newman 
ajunse pe verandă în momentul în care Moshe aprindea 
luminile. Lăsându-şi „încărcătura” Newman îi strigă: 

— Moshe, mă duc să mă uit prin împrejurimi. Mă întorc 
într-o clipă. 

— O să te aştepte un pahar devin... 

Un vânt puternic bătea spasmodic. In timp ce umbla 
încoace şi-ncolo, prin împrejurimi, Newman auzi un sunet 
care semăna cu zgomotul valurilor, dar îşi dădu seama că e 
doar vântul printre brazi. Brusc, vântul se opri dar sunetul, 
asemănător, continuă să se audă. Brizanţii care se 

spărgeau de malul din apropiere. 

Newman studie toate posibilităţile de a te apropia de vilă. 
Se duse în spatele cabanei, descoperi canalul adânc despre 
care-i spusese Moshe. Acoperit de vegetaţia moartă din 
toamnă trecută, se întindea pe o oarecare distanţă în 
spatele vilei Jaune. Un om care s-ar târî prin el ar fi complet 
ascuns privirii oricui care s-ar afla în picioare la nivelul 
solului, jumătate din lungimea lui trecea printr-o galerie de 
drenaj, şi apoi continua de cealaltă parte. 

Lui Newman atmosfera din Landes i se păru 
claustrofobică: se simţea îngrădit, înconjurat, în timp ce 
înainta în linişte pe pământul îmbibat de umezeală, cu 
revolverul Smith & Wesson în mână. Simţi nevoia să iasă în 
câmp deschis şi se îndreptă spre mare. 

Pădurea se sfârşea brusc. Inaintea lui era imensitatea 
Atlanticului, cu valuri uriaşe care se rostogoleau spre uscat 
încet, lovind înăbuşit ţărmul şi împrăştiind un covor de 
spumă pe plajă. Vederea lui era bună pe întuneric şi, 
deodată fu conştient de mişcare pe plajă. 

Acolo unde stătea, era cocoţat pe un dâmb, şi între locul 
acela şi plajă era o întindere de dune de nisip ca-n deşertul 
Sahara. Mai departe, spre sud, dunele atingeau o înălţime 
considerabilă. Silueta ghemuită lângă țărm, care culegea 
ceva, era o femeie bătrână înfăşurată într-un şal negru. 

Se îndreptă din nou spre pădure, încet, apoi se grăbi spre 
cabană. Uşor de găsit - din depărtare era o baie de lumini. 
Moshe era nebun? Deschise uşa din faţă şi-l găsi pe 
tovarăşul său şezând la o masă mare de lemn, sorbind 
dintr-un pahar de vin. Făcu semn spre al doilea pahar. 

— Acela e pentru line. 

— Eşti nebun? Locul e luminat ca un pom de Crăciun. 
Dacă vin după tine, le uşurezi al naibii sarcina. 

— Dacă vin, sunt gata. 

— Ei bine, eu nu sunt. Şi mai e o bătrână ciudată care dă 
târcoale pe plajă. La ora asta. 

— Bun! Moshe sări în picioare. Bătrâna Martine. Ea este 
cea care-ţi va spune ce se întâmplă aici. Mergem la ea 
acum... 

— După ce stingi naibii luminile alea şi încui uşa... 

Se grăbiră împreună spre mare. Lui Newman îi era foarte 
greu să-şi ţină echilibrul, păşind în urma lui Moshe, care 
călca cu mai multă siguranţă, prin dunele de nisip. Moshe o 
strigă pe bătrână, apoi îl avertiză pe Newman. 

— Bătrâna Martine este foarte suspicioasă cu străinii. 
După cum vei vedea, are şi motive. O să te prezint drept 
agent de securitate din Marea Britanie - ceea ce într-un fel 
şi eşti. Ea crede că toţi cei din securitatea franceză sunt în 
clica lui de Forge. _ 

Newman văzu abia acum ce făcea baborniţa. In apropiere 
de locul în care spuma acoperea nisipul, aduna vreascuri 
spălate de valuri. Cu faţa ei ridată, cu un nas coroiat şi 
maxilare puternice îl privi scrutător pe Newman de sub şal, 
când Moshe făcu prezentările. 

— Sunt aici într-o misiune oficială, îi spuse Newman 
sincer, în franceză. Pentru a cerceta crimele generalului de 
Forge. 

Ochii ei vii îl studiau. 

— Vorbeşti foarte bine franceza pentru un englez, 
observă. 

— Mi s-a spus că pot trece drept francez... 

Newman spuse cuvintele rar, în engleză, aşteptă o clipă, 
apoi trecu din nou la franceză. 

— Aveţi informaţii care mi-ar putea ajuta să-l aduc în faţa 
justiţiei? 

Gheaţa se sparse. Vorbea repede, agitând mănunchiul de 
vreascuri ca pe o armă. Ochii îi scăpărau de ură. 

— Nepotul meu făcea parte din Armata a Treia. De Forge 
a pus să-l împuşte ca spion. Aşa cum mai făcuse cu mulţi 
alţii aici. Asta este cimitirul lui de Forge - Landes. Vino cu 
mine. Vino! O să-ţi arăt. Vino! 

Mâna butucănoasă, în care nu ţinea vreascuri, îl apucă pe 
Newman de braţ. Fu surprins de puterea ei; îl grăbea înapoi 
spre dune; îi dădu drumul la braţ şi, înaintea lui, se căţără 
pe dune, cu mare uşurinţă. Vântul încetase şi pe măsură ce 
se depărtau de ocean, de zgomotul valurilor şi înaintau în 
pădure, o linişte lugubră pogori asupra micului grup. 

Se îndreptau spre vila Jaune şi la un moment dat bătrâna 
Martine se îndepărtă de ea luând-o spre sud, pe o cărare 
care şerpuia printre trunchiurile brazilor uriaşi. Newman se 
uită la ceas. Spera să nu dureze mult. Era nerăbdător să se 
întoarcă la cabană. Când trecuseră prin St. Girons, unde 
toată lumea dormea, observase o maşină, parcată pe o 
alee laterală, în care erau doi bărbaţi. Instinctul îi spunea că 
ora pericolului maxim va fi în zori. 

Baborniţa îi duse pe o pantă abruptă, într-un luminiş plin 
de mici dâmbuleţe acoperite cu vegetaţie pitică uscată şi 
ferigi moarte. Bătrâna Martine agită vreascurile ca pe o 
baghetă. 

— Cimitirul lui de Forge. Îl scrută cu privirea pe Newman. 
Aveţi nervii tari, domnule? 

— Am văzut ceva grozăvii la viaţa mea. 

— Atunci, scormoniţi cu piciorul unul din dâmbuleţele 
alea. Dacă vreţi, puteţi s-o faceţi cu mâinile, dar cu mănuşi 
- deşi s-ar putea să nu vă placă ce găsiţi... 

Newman se aplecă deasupra celui mai apropiat, dădu la 
o parte vegetaţia uscată, care-şi pierduse culoarea, curăţă 
pământul umed de la ploile recente şi-l dădu deoparte. 
Mâna lui dădu de ceva tare. Săpă mai adânc şi se opri. Se 
holba la o tigvă a unui schelet întins care - presupuse - 
trebuie să fi zăcut acolo cel puţin doi ani. 

Dar ceea ce-i atrase atenţia era cel de-al treilea - ochi 
din tigvă: o gaură care nu putuse fi făcută decât de un 
glonţ. Nici o urmă de haine. Îşi scoase mănuşile şi cu micul 
aparat de fotografiat pe care-l primise la Park Crescent, 
făcu trei fotografii, apăsând pe butonul pentru fotografierea 

în întuneric. Îşi puse mănuşile din nou şi aranjă la loc 
pământul, trăgând deasupra vegetaţia aproximativ aşa cum 
fusese. 

— Şi acum aici! 

Baborniţa preluase conducerea. Şedea dreaptă, cu 
degetul osos arătând spre o altă ridicătură de pământ care 
arăta că de curând se umblase la ea. Se îndreptă spre ea, 
din nou se lăsă pe vine, scrâşni din dinţi, dădu la o parte 
învelişul de ferigi şi pământ. Dedesubt zăcea trupul unui 
militar francez, în fază incipientă de descompunere. De 
data aceasta nu exista nici un dubiu că fusese doborât de 
un glonţ tras în frunte. Newman ştiu că era militar francez 
pentru că încă purta uniforma de soldat. 

Făcu zece fotografii ale cadavrului. Era cadavrul unui 
tânăr care se înrolase pentru a servi armata şi uite care-i 
fusese soarta. Newman se forţă să cerceteze buzunarele 
uniformei, dar fuseseră îndepărtate orice urme care ar fi 
ajutat la identificare. Înainte de a reface mormântul îl privi 
pe tânăr. Victima îţi dădea impresia macabră că doarme. 

— Şi acum aici! 

Din nou baborniţa. Degetul descărnat arăta spre moarte, 
spre un alt dâmb. Lui Newman îi era greață. Refuză cu un 
semn al capului, cuprinse cu privirea încet întregul luminiş 
şi numără douăzeci de morminte. O crimă oribilă. 

— De ce? o întrebă pe bătrână. 

Martine scuipă pe pământ. 

— De Forge îi elimină pe cei care nu-l sprijină. Ti-am spus 
de nepotul meu... 

— Da. Bănuit că e spion. Dar ceilalţi? Nu puteau fi toţi 
spioni. 

— Unii s-au împotrivit la săparea mormintelor. Au fost 
împuşcaţi. 

— De unde ştii? insistă Newman. 

— Am auzit, am văzut cum unul a aruncat lopata, a 
protestat în faţa ofițerului. A fost împuşcat imediat. 

— Cum puteai să-i vezi fără să te vadă? întrebă Newman, 
încă neconvins. 

— Stăteam ascunsă în vegetaţia pitică, noaptea, când am 
auzit mişcare. N-o crezi pe bătrâna Martine? Priveşte. 

Se depărtă, îmbrăcată în negru, brusc se evaporă. 
Newman o urmărise şi era deconcertat. Se uită în jur cu 
atenţie pe urmă strigă: 

— Martine, unde eşti? 

— Aici. 

Urmat de Moshe, Newman se îndreptă în direcţia din care 
venea vocea. Fu cât pe-aci să se împiedice de forma 
ghemuită lângă trunchiul gros al unui copac. Îl convinsese. 
Îi spuse lui Moshe că se duce puţin pe plajă. Newman nu 
voia să rişte vreo infecţie după ce umblase cu cadavrele. 
Aruncă mănuşile în ocean, fluxul se retrăgea. Se aplecă şi 
se spălă bine pe mâini. 

Când se întorcea o văzu pe Martine în depărtare, 
îndreptându-se pe plajă spre nora şi culegând vreascuri. 

— Trebuie să ne grăbim înapoi la vilă, îi spuse lui Moshe. 
Ştii unde locuieşte Martine? 

— Într-o mică vilă părăsită, la periferia localităţii St. 
Girons. Se încălzeşte cu vreascuri şi lemne din pădure. Ce-i 
prisoseşte, vinde şi cu banii se hrăneşte. 

— Cum trăiesc unii oameni! 

— Cel puţin trăieşte. Moshe făcu un semn cu mâna spre 
oribilul cimitir. Trupe din armata lui de Forge vin cu bărci 
pneumatice cu motor, de pe mare. Uneori am auzit răpăitul 
armelor de foc. Am crezut că sunt trageri la ţintă. Nici prin 
cap nu-mi trecea că aud plutoane de execuţie trăgând în 
oameni. 

— À propos de supravieţuire, trebuie să facem nişte 
pregătiri de îndată ce ajungem la vilă. Uite ce-o să facem... 


Atacul începu puţin mai devreme decât se aşteptase 
Newman. Erau în cabană şi era aprinsă doar o lumină care 

ilumina veranda, când glasurile depărtate care scandau 
începură să se audă tot mai aproape: 

— Moarte tuturor evreilor! Moarte tuturor...! 

De când se întorseseră acasă la Moshe amândoi bărbaţii 
lucraseră non stop. Moshe unsese fereastra zăbrelită din 
spate, ca să se deschidă fără zgomot. Newman îi ceruse lui 
Moshe cârpe pe care le rupsese în fâşii. Apoi se ocupase de 
sticlele de apă minerală de la Isabelle. Le împărţise - zece 
pentru el, zece pentru Moshe. Sticlele, cu capacele 
însumate, fuseseră distribuite astfel: în buzunarul 
pardesiului lui Newman, şi prinse în curea; Moshe purta o 
jachetă cu buzunare mari pe care le umpluse cu sticle; 
altele le prinsese la curea. Newman îi dădu o brichetă. 
Cântecul creştea în volum. Erau foarte aproape acum. 

— Incă cred că ar trebui să pleci, începu Moshe, 
argumentând. Dacă pleci acum ai putea scăpa. 

— E tot atât de mult războiul meu ca şi al tău. Sarcina 
mea este să dau o mână de ajutor la oprirea lui de Forge. 
Aştia care vin să te omoare sunt oamenii lui. Fac pariu pe 
zece mii de lire sterline. 

— Cred că ar trebui să pleci, insistă Moshe. Regret că am 
fost de acord să vii. 

— Nu vrei să te răzbuni? Nu acelaşi lucru ai auzit 
scandându-se la Tarbes înainte ca prietenii tăi să fie arşi? 

— Acelaşi lucru... 

— Deci unii ar putea fi aceiaşi oameni. Nu vrei 
răzbunare? repetă Newman. 

— Nu putem să stăm cu mâinile în sân şi să murim cum 
am făcut altădată. 

— Păi atunci de ce dracu’ mai bodogăneşti? 

— Nu bodogăneam, protestă Moshe. 

Se opri din vorbă când auzi incantaţia scandată cu şi mai 
multă ură. Acum păreau să fie în poiana care înconjura vila. 
Se strecură la o fereastră, când, o văpaie strălucitoare 
lumină interiorul cabanei, desenând umbre sinistre pe 

pereţi. Trase aer în piept, ţinându-şi respiraţia. 

Conducătorul grupului de agresori ţinea în sus o cruce de 
foc - Crucea de Lorena adoptată ca simbol de generalul de 
Gaulle în timpul celui de-al doilea război mondial. Newman 
se uita fix la această pervertire oribilă a unui simbol sacru. 
Cel care conducea grupul era flancat de câte patru bărbaţi 
dispuşi ca o aripă militară, de fiecare parte. Toţi înaintau 
spre cabană. Toţi cei nouă bărbaţi purtau cearşafuri albe 
înspăimântătoare, care formau pe capetele lor invizibile 
vârfuri ascuţite. Toţi cei din flancuri purtau torţe aprinse şi 
scandau întruna acelaşi cântec funebru. Tipic Ku-Klux-Klan. 

— Bob, trebuie să pleci acum, şopti Moshe. 

— Amândoi plecăm de-aici vii sau amândoi rămânem aici 
morţi, spuse Newman calm. Ştii care-i planul. 

— Da, mă descurc. E timpul? 

— Lasă-i să se mai apropie puţin. Nemernicii se distrează, 
vor ca teroarea să dureze puţin mai mult. 

— Vor arde vila din temelii. 

— Asta-i planul /or. Noi acţionăm după al nostru... 

leşiră din vilă pe fereastra din spate, şi o închiseră după 
ei. Newman era înainte, târându-se repede prin şanţul de 
sub nivelul solului. Mai devreme fusese în recunoaştere 
pentru a-şi da seama dacă se puteau retrage rapid prin 
conducta galeriei de drenaj. Ajunse la capătul şanţului 
sufocant şi simţi aroma pinilor. Moshe se cocoţă după el. 
După cum plănuiseră, Newman se deplasă spre dreapta 
vilei, iar Moshe către stânga. Newman avea în mână o sticlă 
căreia îi scoase dopul, şi aroma de pini fu înlocuită de 
duhoarea benzinei care fusese turnată în sticlă cu pâlnia de 
la Isabelle. Scoase din sticlă o bucăţică din fâşia de cârpă 
pe care o îndesase pe gâtul sticlei şi dădu colţul vilei pentru 
a fi faţă în faţă cu doi dintre cei din flanc, care erau pe 
partea lui. Folosi bricheta pentru a da foc cârpei, apoi 
aruncă sticla. Aceasta ateriză între cei din flanc şi explodă. 
Lacome, flăcările cuprinseră cearşafurile cu care erau 

înfăşuraţi cei doi bărbaţi; începură să urle şi într-o clipă 
deveniră bombe incendiare. 

Newman aprinse al doilea fitil şi aruncă sticla spre 
conducătorul grupului care ţinea crucea dezgustătoare în 
flăcări. Sticla explodă la picioarele lui, şi o flacără fu 
măturată spre ciudatul lui veşmânt. Crucea se clătină, căzu 
la pământ iar liderul grupului se prăbuşi în infern urlând de 
groază. Newman aruncă cea de-a treia sticlă, care explodă 
înainte de a atinge pământul, aprinzând cearşafurile albe 
ale altor doi atacatori. Scăpară torţele şi incendiul crescu în 
intensitate. 

În partea stângă, Moshe arunca şi el sticle incendiare. 
Țintea exact. Patru atacatori erau în flăcări; alergară urlând 
pentru scurt timp, apoi se prăbuşiră. ladul în noaptea aceea 
căpătase expresie prin flăcările care se înălţau spre cer în 
întuneric. Cântecul funebru fu înlocuit de strigătele şi 
urletele celor care veniseră să-l ucidă pe Moshe Stein, să-l 
ardă de viu. 

Brusc se lăsă liniştea. Singurul sunet care se auzea era 
trosnetul agonizant al focului care se stingea singur; o 
duhoare oribilă începu să plutească în aer, împrăştiată de 
vânt prin toată regiunea Landes. Doi dintre agresori se 
rostogoliseră pe pământ încercând inutil să se salveze, iar 
gestul lor stinsese focul mai repede în comparaţie cu ceilalţi 
care se prefăcuseră în scrum. 

Newman se îndreptă spre cei doi morţi. Cearşafurile 
fuseseră arse, dar hainele scăpaseră ca prin minune. Purtau 
uniforme ale armatei franceze. Calm, Newman scoase 
aparatul de fotografiat şi făcu cinci fotografii pentru fiecare 
cadavru. 

— E oribil, spuse Moshe în spatele lui Newman. 

Călit de experienţa pe care o trăise cu câţiva ani în urmă 
în spatele liniilor din Germania de Est, în timpul războiului 
rece, mâna lui Newman nu tremură deloc când făcu 
fotografiile. Puse aparatul de fotografiat la loc şi-şi goli 

buzunarele de sticlele nefolosite. 5 

— Problema era: ei sau noi. Acum am dovezi. lţi propun 
să ne facem imediat bagajele şi să ne întoarcem direct la 
Arcachon. Trebuie să iau legătura cu Parisul... 

La opt şi treizeci dimineaţa, în Arcachon, nori cenuşii 
apăsau pe staţiune ca un capac. Era un frig muşcător când 
Paula cobori din Renault lângă intrarea blocului unde locuia 
Isabelle Thomas. 

Butler cobori din spate ca s-o escorteze. Pete Nield 
rămase la volan, pentru a păzi maşina şi pentru a 
supraveghea intrarea din faţa lui. Şi Butler şi Nield aveau 
mici aparate walkie-talkie. La cel mai mic semn de pericol 
în timp ce ei erau înăuntru, Nield l-ar fi avertizat pe Butler. 

Înainte de a porni la drum, Paula îi telefonase Isabellei de 
la hotel. Franţuzoaica nu păruse entuziasmată de sosirea 
Paulei, dar fusese de acord să o întâlnească. Butler 
insistase s-o însoţească pe Paula până la apartament. 

Isabelle deschise uşa cu lanţul pus. Se uită afară şi o 
studie pe Paula. 

— Da? întrebă ea. 

— Sunt Paula Grey. Mă întreb dacă aveţi nişte „şvaiţer”. 

— Cine este bărbatul care este cu dumneavoastră? 

— Paznicul meu. Paula zâmbi. Prieten şi paznic 
profesionist. Mă ţine din scurt. 

Isabelle scoase lanţul, deschise uşa, o închise, şi puse 
lanţul din nou, încuind uşa după ce intrară musafirii. li 
conduse în livingul care servea şi de sufragerie şi-i invită să 

ia loc. Butler spuse că nu o să le deranjeze, întrebă dacă 
este vreun locşor prin apropiere unde ar putea aştepta. 

— Vreţi cafea? întrebă Isabelle. 

— Da, vă rog. Neagră, fără zahăr, răspunse Paula. 

În cinci minute Isabelle se întoarse cu cafeaua, lăsându-l 
pe Butler în bucătărie. O studie din nou pe Paula din cap 
până în picioare, fără să zâmbească. Şedea în faţa ei, iar 
între ele se afla o măsuţă. Paula simţi o ostilitate profundă 
şi-şi dădu seama care era pricina, la următoarea întrebare a 
Isabellei: 

— Sunteţi prietenă foarte apropiată cu Bob Newman? 

— Lucrez pentru o organizaţie de securitate. Domnul 
Newman ne ajută din când în când. Cunoaşte foarte bine 
lumea datorită experienţei sale de corespondent de presă. 
Îl cunosc bine dar n-aş spune că mi-e prieten foarte 
apropiat. 

Paula observă uşurarea din ochii Isabellei, sentiment pe 
care încerca să-l ascundă. Deci era gelozie. Înţelegea de ce 
era Newman atras de fată: Isabelle nu era doar o fată 
extrem de atrăgătoare, dar era şi foarte inteligentă. Asta 
explica entuziasmul cu care o descrisese Newman. Paula 
schimbă repede subiectul: 

— Vă simtiti în siguranţă aici? Aţi trecut prin nişte 
experienţe oribile. 

— E ceva ce ar trebui să ştii, Paula. Pot să-ţi spun Paula? 
Dispoziţia ei se schimbase, se animase. Bun. Eu sunt 
Isabelle. Bob mi-a spus să fac toate cumpărăturile 
dimineaţa iar în restul timpului să stau ascunsă aici. Am 
făcut exact cum mi-a spus. 

— Eşti înţeleaptă... 

— Stai! Am auzit ceva. Un vânzător mi-a spus despre 
zvonurile care umblă, că o navă ciudată din Marea Britanie, 
cu carenă dublă s-ar putea să sosească curând aici. Pe Bob 
îl interesa nava asta. ŞIi-l mai interesa şi un desfrânat pe 
nume lordul Dane Dawlish. 

— Este şi el aşteptat? întrebă Paula tăios. 

— Nu ştiu. 

— Ai idee de unde a auzit vânzătorul zvonurile? 

— Da! Isabelle părea mulţumită. Mi-a spus că le-a auzit la 
barul Martinique, de lângă faleză. 

— Ai putea să-mi descrii locul unde se găseşte barul 
ăsta? încercă Paula. 

— Da! Isabelle părea dornică să o ajute acum. Pot să-ți 
desenez o schiţă în care să-ţi arăt cum ajungi acolo, de aici. 
Trebuie să fie deschis la ora asta. Nu e un loc prea drăguţ. 
Stai să iau un carneţel... 

După ce desenă planul, Paula observă cât de clar şi 
ordonat este. Ca şi scrisul ei. Sorbi din cafea, în timp ce 
franţuzoaica se asigură că a înţeles explicaţiile. Deşi în 
ardoarea ei părea un arc încordat, Isabelle se mişca cu 
multă graţie. 

— Pot să te întreb ceva? spuse în timp ce Paula 
împăturea hârtiuţa cu planul. 

— Dă-i drumul. ` 

Discutaseră în engleză de la sosirea Paulei. Intre cele 
două femei se năştea un sentiment de căldură. 

— Ai idee cumva când ne-am putea aştepta să-l vedem 
pe Bob din nou la Arcachon? încercă timid Isabelle. 

— Nici o idee. În cea mai mare parte a timpului nu-mi 
spune ce face. 

— Paula! Isabelle era din nou agitată. Era să uit. Poate ar 
trebui să ştii. La câteva ore după plecare, Bob mi-a 
telefonat ca să mă avertizeze: era sigur că văzuse un ofiţer, 
pe locotenentul Berthier, când pleca cu maşina din 
Arcachon, noaptea târziu. Mi l-a descris. Zicea că trebuie să 
mă păzesc de omul ăsta. 

Paula fu luată prin surprindere. Gândul îi zbură cu 
repeziciune la incidentul petrecut atunci când o dusese cu 
maşina la Jean Burgoyne, la Admiralty House, în Aldeburgh. 
Când încercase să-i facă declaraţii de dragoste. Berthier, 

care se dăduse drept James Sanders, care era membru de 
bază al cercului de apropiaţi ai generalului de Forge. 
Arcachon nu mai era paradisul sigur la care se aşteptaseră. 
Îşi formulă răspunsul cu grijă: 

— Am auzit de Berthier ăsta. E un tip periculos. Te rog să 
urmezi sfatul lui Bob şi să stai ascunsă. Acum trebuie să 
plec. 

— Şi tu să ai grijă de tine, o îndemnă Isabelle. Dacă ai 
nevoie de un loc sigur să te ascunzi, vino aici imediat. 

— Nu voi ezita să dau curs ofertei. Paula îşi ascunse 
disperarea la aflarea veştii despre prezenţa lui Berthier. O 
să ţinem legătura. 

Butler ieşi din bucătărie. 

— Mulţumesc pentru cafeaua excelentă, spuse 
ceremonios. 

Aşteptă până ce ajunseră pe trotuar, după ce mai întâi 
scrută cu privirea ambele direcţii. Se îndreptară spre 
maşină; Nield părea că doarme la volanul Renault-ului. 

— Ai încredere în ea? întrebă Butler. 

— În situaţia dată, singurii în care am încredere sunt cei 
din echipa lui Tweed. Apariţia lui Berthier aici este un şoc. 
Trebuie să ne păzim de el unde mergem. 

— Şi cam unde ar fi? 

— La barul Martinique. De acolo au pornit zvonurile că 
Vulturul de oţel al lui Dawlish s-ar putea să vină aici. Mă 
înfior de fiecare dată când mă gândesc la nava aceea. Mă 
duce cu gândul înapoi, când făceam scufundări cu biata 
Karin, dincolo de Dunwich. Când ne-am ridicat la suprafaţă 
am văzut nava aceea cu aspect lugubru. Să sperăm că 
aflăm ceva la barul Martinique. 


Nu e un loc prea plăcut. Descrierea pe care o făcuse 
Isabelle barului Martinique era pur şi simplu un eufemism 
tipic britanic. Îmbrăcată într-un trencicot, Paula intră 
singură, iar Butler intră agale câteva clipe după ea, lăsând 

impresia că Paula e singură. De data asta Nield nu 
rămăsese în maşină; intră şi el în bar la puţin timp după 
Butler. 

Un bar marinăresc de pe malul mării, deşi nu se găsea 
chiar pe faleză. Paula se duse direct la bar. Era conştientă 
că marinari în scurte de postav se holbau fără reţinere la 
ea. Unul îi făcu o propunere obscenă cu voce tare. O ignoră. 

— Un vermut sec, vă rog, îi spuse barmanului. 

Se cocoţă pe un taburet şi când barmanul - un tip cu 
aspect necioplit, cu un ochi zbanghiu - îi aduse băutura, 
riscă o întrebare delicată: 

— Am auzit că nava aceea britanică, cu dublă carenă, 
Vulturul de oţel, trebuie să sosească din nou în Arcachon. 
Aşa-i? 

— N-am de unde să ştiu. Treaba mea este să fac locul să 
renteze. Se uită peste umărul Paulei. Clientul pe care ar 
trebui să-l întrebi stă la masa aia din colţ, după uşa. 

Paula sorbi din băutură. Era prea devreme pentru orice 
fel de băutură, dar celorlalţi li s-ar părea curios dacă ar lăsa 
paharul plin. Se uită prin bar; pe pereţi erau poze cu fete 
goale în diferite poziţii. La un moment dat, avu un şoc 
puternic: la masa din colţ stătea un bărbat masiv, cu umeri 
lati, îmbrăcat cu o scurtă de postav: Brand. 

Ultima oară când îl văzuse pe adjunctul lui Dawlish 
fusese la partida de tir de la Grenville Grange, pe râul Alde. 
În ziua în care îi luase interviul lui Dawlish şi-i respinsese 
avansurile. Brand se uita fix la ea. Le spuse ceva celor doi 
însoțitori, se ridică şi se îndreptă spre ea. O apucă strâns de 
umăr cu mâna-i mare, după ce mai întâi se cocoţă pe 
taburetul alăturat. 

— Domnişoara Paula Grey. Oare cam ce face o doamnă 
ca tine în Arcachon şi într-un bar ca ăsta? 

— Dacă vrei să stai de vorbă cu mine, eşti te rog drăguţ 
să-ţi iei laba de pe mine? 

— O damă năzuroasă. Işi luă mâna de pe umărul ei. Mica- 

i lumea, cum se zice. 

— Ca să te citez: cam ce faci aici, departe de Aldeburgh? 

— Tot reporterul care-şi bagă nasul peste tot ai rămas. 
Care pune mereu întrebări. Într-o bună zi obiceiul ăsta o să 
te bage în mare bucluc. 

— Întâmplător fac din când în când şi interviuri. De fapt, 
lucrez la o companie de asigurări. 

Brand rânji dezagreabil. 

— Şi ai mare talent în a te eschiva de la răspunsuri. Te- 
am întrebat de ce eşti aici. În acest bar. În Arcachon. 

Paula se răsuci pe taburet ca să fie faţă în faţă cu Brand, 
să-i fie mai uşor să plece, în caz de nevoie. Zâmbi cu 
răceală: 

— Brand, hai să facem un târg. Îţi răspund dacă întâi îmi 
răspunzi tu. Ţi se pare suficient de corect? 

— Nu. 

Expresia lui Brand era amenințătoare. 

— Nu face pe deşteapta cu mine. 

Întinse mâna din nou, o apucă de braţ şi strânse tare. 
Paula se rugă în gând să nu geamă de durere! Avea forţa 
unei gorile. 

— Ultima damă care a încercat trucul ăsta e încă toată 
plină de vânătăi. Vreau un răspuns... 

— Îţi dau eu unul. 

Butler se apropiase în spatele lui Brand. Tonul lui era la 
fel de stăpânit ca şi expresia. 

— Domnişoara Grey şi cu mine avem o întâlnire pe care 
nu putem s-o ratăm. Şi dacă nu-ţi iei mâna de pe ea pronto 
îţi rup braţul. Poate chiar pe amândouă. 

Brand îi dădu drumul Paulei, cobori de pe taburet, se 
răsuci cu faţa spre Butler, care era cu câţiva centimetri buni 
mai înalt. Brand îşi strânse pumnul uriaş, uitându-se fix la 
Butler care stătea nemişcat. Ceva din atitudinea lui Butler, 
figura lui inexpresivă, îl nelinişti pe Brand. Ridică din umeri 
şi se întoarse să plece. 

— Aş putea să te fac piftie, mârâi. 

— Încearcă, propuse Butler. 

Gâtul ca de taur şi faţa lui Brand se înroşiră. Se întoarse 
iar şi-l măsură din cap până-n picioare pe Butler. Braţul 
încordat era gata să lovească. 

— Dacă vrei scandal, n-ai decât, continuă Butler calm. 
Bineînţeles că cineva o să cheme poliţia. Şi am o grămadă 
de martori care să spună cine a început toată povestea. lar 
tu o să zaci pe podea sfârtecat de o secure. 

— O să întârzii la întâlnirea aia nenorocită. 

Brand se înapoie la masa din colţ unde-l aşteptau cei doi 
tovarăşi. Văzând ce se întâmplă, unul dintre ei tocmai 
începuse să se ridice. Nield, care se fâţâise pe lângă masă, 
îşi puse mâna pe umărul lui, împingându-l cu putere înapoi. 
ÎI ţinu țintuit pe scaun în timp ce-i vorbi în franceză, cu ochii 
scânteind pe celălalt individ: 

— DST. Ai făcut scandal, ţi-am crăpat capul. Mâna 
dreaptă o ţinea în haină, strângând pistolul Walther. Pe 
urmă te târăsc până la noi, pentru interogatoriu, suspectat 
că eşti terorist... 

Paula şi Butler trecură pe lângă masa la care tocmai se 
aşezase din nou Brand. Când grupul părăsi barul, Dawlish 
îşi întoarse privirea de la ei. Paula reacţionă în momentul în 
care se aşeză lângă Butler, care se suise la volan. Nield se 
strecură în spate. 

— Mulţumesc, Harry. Lucrurile se complicau. Ai văzut ce 
mână avea? Mă durea foarte tare. Dar a dat înapoi în faţa 
ta. 

— Ceea ce e interesant, comentă Butler. S-a speriat rău 
când am spus că vine poliţia. Sigur ştii cine este. 

— Brand. Omul de încredere al lui Dawlish, din câte ştim. 
S-a înfuriat tare când l-am întrebat ce face în Arcachon. Mă 
întreb dacă este aşteptat Vulturul de oţel. Dacă de asta 
este aici. 

— Doar dacă nu are altă treabă mai întâi. Unde mergem 

acum? 

— La vila Forban, să mă întâlnesc cu Jean Burgoyne. Este 
sigură că de Forge nu va fi acolo astăzi. Dar ar fi bine să fim 
cu băgare de seamă - cu mare băgare de seamă. 

— Credeam că de-asta suntem Pete şi eu cu tine, 
remarcă Butler sec. 

Studiase harta pe care i-o dăduse Lasalle Paulei şi care 
indica drumul cel mai singuratic spre vilă. Conducea pe 
faleza bătută de vânt, aşa cum propusese Paula. Voia să 
verifice că nu e nici urmă de navă numită Vulturul de oţel. 
Era o zi mizerabilă pentru ca vasele de pescuit să iasă din 
adăpostul golfului. Brusc Paula îşi îndreptă poziţia, stătu 
foarte dreaptă. 

Faleza era aproape pustie. O fâşie dintr-un parasolar 
strâns, de deasupra ferestrei unei cofetării unde se servea 
îngheţată, fâlfâia cu furie, încercând parcă să se elibereze 
prin rupere. Chiar şi în golf se rostogoleau valuri înalte, cu 
creşte înspumate. În depărtare, catargele îngrămădite se 
legănau nebuneşte. Un bărbat îmbrăcat într-un trencicot, cu 
părul răvăşit de vânt în toate direcţiile, se îndrepta spre ei. 
Paula era sigură că recunoaşte ţinuta atletică, mersul 
legănat al plimbăreţului înalt şi solitar. 

— Harry, opreşte când ajungem în dreptul tipului acela 
care vine spre noi. 

Când se apropiară, Paula văzu că este Victor Rosewater. 
Ultima persoană pe care s-ar fi aşteptat s-o vadă în 
Arcachon. Cobori din maşină în bătaia vântului după ce 
Butler parcă. 


— Victor! Ce surpriză minunată. Nu m-aş fi gândit 
niciodată că o să te întâlnesc aici! 

Rosewater o strânse tare în braţe, aruncă o privire în 
maşină şi o privi întrebător pe Paula. Aşa e el, gândi Paula, 
nu-şi bagă nasul în treburile altora prin întrebări directe. 

— Nu-i nici o problemă, îl asigură ea. Sunt oamenii lui 

Tweed, aşa că poţi vorbi fără teamă. Ce faci? 

— Tweed mi-a spus că eşti în zonă când i-am telefonai 
Monicăi. O doamnă foarte precaută. A trebuit să-i dau un 
număr de telefon unde să mă caute Tweed. 

— Şi de ce eşti aici Victor? Mă bucur că te văd. 

— Scopul meu imediat era să te găsesc pe tine. De aceea 
mă plimbam pe faleză. Putem să stăm de vorbă? 

— Mai târziu. Acum mă duc într-o vizită. Vezi cafeneaua 
aceea de pe stradă laterală? Ne putem întâlni acolo cam pe 
la ora patru în această după-amiază? 

— O să fiu acolo la trei şi jumătate. Dacă o să fie nevoie o 
să te aştept şi-o să te tot aştept... 


— Cine era? întrebă Butler conducând pe o stradă 
laterală, departe de faleză şi îndreptându-se tot spre port. 

— Victor Rosewater, ofiţer din Serviciul Secret al armatei 
cu baza la Freiburg, în Germania. Are o însărcinare 
specială... 

li povesti cum ea şi Tweed îl întâlniseră prima oară pe 
Rosewater la hotelul Drei Konige din Basel, îşi amintiseră 
cum fusese ucisă soţia sa, Karin, crimă la care ea aproape 
că fusese martoră. In timp ce ea vorbea, Butler întoarse 
maşina şi o luă înapoi pe lângă golf. Ajunseră în port. Nici 
urmă de Vulturul de oţel. 

— Cred că mai bine ne-am duce direct la vila Forban, 
spuse Paula uitându-se la ceas. Aş vrea să-i pot spune lui 
Tweed că Brand este aici. 

— Am observat o cabină telefonică pe drum, spuse Nield. 
Ai putea să iei legătura cu el de acolo... 


Încă la Paris, Tweed îşi petrecuse noaptea la Ministerul 
de Interne. Navarre le adusese paturi de campanie lui şi lui 
Kuhlmann. Cooperarea strânsă între Marea Britanie, Franţa 
şi Germania - între Tweed, Navarre şi Kuhlmann - urma să 
devină legendară în următorii ani, când avea să iasă la 

lumină. 

Tweed era încă amorţit după noaptea petrecută în patul 
de campanie, când dădu Paula telefon. Ascultă raportul ei 
privind prezenţa lui Brand în Arcachon şi întâlnirea cu Victor 
Rosewater. 

— Da, i-am spus că te-ar putea găsi în Arcachon, 
confirmă Tweed. Se apropie de duşman. Să-mi spui ce ţi-a 
spus după ce vă întâlniți la cafenea. S-ar putea să fi obţinut 
informaţii noi. Trebuie să fiu ţinut la curent permanent. 

— Ce face Bob Newman? întrebă. 

— Nu am nici o veste de la el. Cred că o să aflu curând 
ce-a găsit. Şi acum, ascultă Paula. Vizita asta la vila Forban 
este foarte periculoasă. Franţa nu are preşedinte, dar 
Navarre a fost confirmat ca prim-ministru cu o majoritate 
infimă, în această dimineaţă. Acest fapt îl poate determina 
pe de Forge să facă mişcarea finală. Este un tip imprevizibil. 
Ai putea să te trezeşti într-un mare pericol la vila Forban. 

— Pentru moment drumul e liber, nu e nici un pericol. 
Este o ocazie unică să descopăr ceva vital. Jean este foarte 
apropiată de prietenul ei. 

— O să ai însoțitori? insistă Tweed. 

— Tot timpul. Stau mai lipiţi de mine decât un plasture 
afurisit. Nu-ţi mai face griji. Trebuie să plec. Pa. _ 

Tweed puse receptorul jos, cu presimţiri sumbre. li părea 
rău că nu-i interzisese să-şi asume riscul acestei vizite... 


Generalul de Forge îndreptă rigla ca să fie paralelă cu 
marginea biroului. Lamy îl consideră un gest tipic: de Forge 
se remarca prin atenţia deosebită acordată amănuntelor. 
Unii ofiţeri numeau asta obsesie. Generalul se uită la 
subordonatul său care şedea în faţa lui, în încăperea 
spațioasă. Tocmai îi raportase sosirea altor unităţi de 
sabotaj în Paris. 

— Aşa că acum Parisul poate fi destabilizat în momentul 
în care daţi semnalul, conchise Lamy. In ciuda alegerii lui 

Navarre ca prim-ministru. Nu va putea controla situaţia. 

— Mă tot gândesc la Jean Burgoyne, remarcă de Forge 
uitându-se în gol. Mă întreb dacă pot să am încredere în ea. 

— Eraţi hotărât să nu vă întâlniți cu ea azi, îi aminti 
Lamy. Multe alte probleme necesită atenţia 
dumneavoastră. 

— Securitatea este vitală, continuă de Forge, ca şi cum 
nu l-ar fi auzit pe Lamy. Are prioritate asupra oricărui alt 
lucru. Comandă maşina. 

Luând una din deciziile sale instinctive, de Forge se ridică 
şi-şi puse chipiul. 

— Mergem imediat la vila Forban. Cu o escortă bine 
înarmată. 

— Sunteţi sigur de asta, domnule general? întrebă Lamy. 

— Sunt un tip precaut. Gura lui de Forge se strânse. Am 
fost de curând la vilă şi mi-am lăsat servieta pe o masă cât 
am făcut o baie. Când, pe urmă, am venit să-mi iau servieta 
am observat că fusese uşor mişcată, nu era perfect aliniată 
cu desenul mesei, aşa cum o lăsasem. Ştiu că printre noi 
este un spion care-i raportează lui Lasalle. Când îl vom 
identifica pe spion - el sau ea - va primi pedeapsa capitală. 
Va sfârşi în Landes împreună cu ceilalţi. Escorta să aibă 
arme automate... 

Marler cobori din cursa de Paris a companiei Air Inter, 
cărând două genţi de voiaj. Faptul că pe cursele interne nu 
existau controale le securitate era un avantaj imens. 

Era îmbrăcat în jeanşi şi vindiac; în picioare avea adidaşi; 

purta bereta trasă ştrengăreşte pe frunte. Străbătu 
mulţimea cu pas lejer, fluierând o melodie franţuzească. 
Zvelt şi cu o constituţie deloc robustă, nimeni nu l-ar fi 
deosebit de francezul mediu. 

Peugeot-ul închiriat, pentru care telefonase anticipat de 
la Paris, îl aştepta. Îi arătă fetei de la agenţia de închiriere 
actele false pe un nume franțuzesc banal, plăti cu bani 
gheaţă, îi făcu cu ochiul şi se sui la volan. 

După câteva zeci de metri opri lângă bordură şi scoase o 
hartă a regiunii. Îşi aminti drumul şi porni mai departe. 
Primise telefonul de la Tweed - prin care îi transmitea 
instrucţiuni noi, la „baza” lui din apartamentul de lângă rue 
du Bac. 

— Măreşte presiunea, fusese ordinul final al lui Tweed. 


Lui Tweed i se dăduse un mic birou lângă cel al lui 
Navarre, la Ministerul de Interne din Paris. Era o încăpere 
prevăzută cu telefon cu linie digitală codificată. Era la 
amiază şi Tweed, doar în cămaşă şi vestă îşi lustruia 
ochelarii cu batista. 

încerca să-şi dea seama cum ar fi putut lordul Dawlish să 
introducă prin contrabandă arme la bordul Vulturului de 
oţel - presupunând că tocmai asta făcea luminăţia-sa. La 
urma urmelor, făcea afaceri în comerţul internaţional cu 
arme. Dar Vulturul de oţel fusese de două ori supus 
percheziţiilor în portul Harwich, unde era ancorat, pentru 
droguri. Deci ar risca Dawlish să folosească unica sa navă 
pentru transportul de arme? În orice moment Heathcoate, 
şeful  Căpităniei portului ar putea ordona o a treia 
percheziţie. Nu, Dawlish era prea viclean ca să rişte ruina şi 
o perioadă lungă în închisoare. Pe Tweed îl frământa ceva, 
dar nu-şi putea explica ce anume. Telefonă la Park Crescent 
şi vorbi cu Monica: 

— Paula ţi-a dictat un raport privind desfăşurarea 
evenimentelor de la Dunwich şi Aldeburgh, din ziua când a 

fost ucisă prietena ei, Karin Rosewater. Vrei să-mi citeşti? 
Mă interesează detaliile... 

Ascultă atent cât timp Monica citi repede raportul. Din 
când în când nota ceva pe un carnet. 

— Asta-i tot, spuse Monica în cele din urmă. Te ajută? 

— Nu ştiu sigur. Încă îmi scapă ceva, dar sunt sigur că-i 
acolo. O să-mi dau seama - sper doar că va fi la timp. Nimic 
nou aici... 

Mai devreme Tweed îi telefonase Monicăi şi-i dăduse 
amănunte despre noul său sediu temporar. „Nimic nou” la 
drept vorbind - nu era adevărat. Navarre fusese confirmat 
prim-ministru de către Adunarea Naţională cu o majoritate 
la limită. 

Se deschise uşa şi intră omul la care tocmai se gândea. 
Navarre nu dormise decât două ore, dar era plin de energie. 
Se cocoţă pe marginea biroului lui Tweed şi-şi împreună 
mâinile subţiri. 

— Ei, prietene, am o problemă. Eram pe punctul de a 
trimite spre sud un contingent numeros format din trupe 
CRS puternic înarmate, plus o flotilă de elicoptere; şi acum 
Lasalle îmi spune că o mică armată de sabotori s-a infiltrat 
în Paris, gata să înceapă o insurecție. Prin urmare, mă 
concentrez asupra nordului - adică aici - sau a sudului? 
Făcu un semn cu mâna. Nu aştept răspuns. Numai eu pot 
lua o hotărâre. Dar de Forge este foarte aproape de 
mişcarea finală, de lovitura de graţie: înlăturarea 
guvernului şi preluarea puterii. 

— Aţi vorbit cu generalul Masson, şeful Statului Major al 
Armatei, superiorul lui de Forge? El l-ar putea îndepărta pe 
de Forge. 

— l-am cerut deja s-o facă, dar a refuzat. Spunea că dacă 
insist, îşi dă demisia. Ce-ar însemna asta pentru moralul 
populaţiei? Ştirea demisiei şefului Statului Major al Armatei 
ar face jocul lui de Forge. Bănuiesc că Masson este unul din 
membrii secreţi ai grupării Cercul Negru, este omul lui de 

Forge. 

— Aveţi de luat o hotărâre dificilă - unde să plasați 
unităţile paramilitare ale CRS, remarcă Tweed. 

— Hotărâre pe care trebuie s-o iau în câteva ore. A, 
Kuhlmann vrea să vă vadă... 

Aproape imediat după plecarea lui Navarre, intră şeful 
poliţiei germane. Cu inevitabila ţigară de foi în gură, arăta 
proaspăt, hotărât, agresiv. Se aşeză pe un scaun şi se uită 
direct la Tweed în timp ce vorbi: 

— M-am hotărât să abordez problema privind organizaţia 
Siegfried în felul meu. Aproape toţi poliţiştii din Poliţia 
judiciară au părăsit Wiesbaden, acoperind cea mai mare 
parte din Germania. Exercită presiuni asupra tuturor 
informatorilor cunoscuţi din lumea interlopă, pentru a 
localiza celulele grupării Siegfried. Le-am spus să 
folosească orice metodă pentru a-i face pe oameni să 
vorbească. 

— Cancelarul ştie? 

Kuhlmann se plesni peste frunte, într-un gest prefăcut de 
uimire. Rânji. 

— Ştii ceva? Cu tot ce se întâmplă, nici nu mi-a trecut 
prin cap să-i spun. Şi acum cred că o să aştept rezultatele 
acestei căutări intensive şi neîndurătoare. O să te ţin la 
curent... 

Când rămase din nou singur, Tweed citi cu atenţie pentru 
a doua oară, de la cap la cap, raportul Paulei. Totul era 
acum o cursă contra cronometru: apărarea Parisului de 
către Navarre, ofensiva lui Kuhlmann pentru a localiza 
gruparea Siegfried; propria lui căutare a modului în care 
Dawlish ar putea să introducă fraudulos întăriri uriaşe 
pentru de Forge. Faptul că Paula îi raportase prezenţa lui 
Brand în Arcachon, urgenta lucrurile. 


Era în amurg când lordul Dane Dawlish se îndrepta, pe 
plaja de la Dunwich, spre o barcă pneumatică mare, cu 

motor puternic, care-l aştepta. Îşi schimbase şapca de 
călărie cu una de marinar. Purta şi un veston albastru, cu 
nasturi aurii şi pantaloni bleumarin. 

Dawlish credea în adoptarea vestimentaţiei potrivite 
rolului pe care-l juca la un anumit moment dat. Acum 
oferea imaginea sa de marinar. Se potrivea cu ocazia. Şi 
sublinia reputaţia sa de crai bătrân. Bineînţeles, era cu atât 
mai bine dacă se întâmpla să întâlnească o femeie 
frumoasă: s-ar purta cu ea conform imaginii lui de playboy. 

Vulturul de oţel, care plecase din Harwich devreme în 
acea dimineaţă, era ancorat aproape de coastă. Chiar şi în 
lumina amurgului, scufundătorii părăseau vasul pentru a 
explora adâncimile satului scufundat. 

— S-a terminat operaţia? îl întrebă pe secundul care îl 
escortase, în timp ce echipajul manevra ambarcaţiunea 
pentru a se apropia de gigantul cu carenă dublă şi cu aer 
spectral. 

— Este încă în curs de desfăşurare, domnule. 

— Ar fi trebuit să se fi terminat dracului până acum. Dacă 
suntem în urmă, unii vor primi şuturi în fund. 

— Sunt fericit să vă raportez că totul se desfăşoară 
potrivit orarului, domnule. 

— Tu poţi să fi fericit, eu însă o să fiu fericit când mi se va 
raporta că încărcătura este la bord... 

Pe mal, câţiva săteni, bine  înfofoliţi împotriva 
temperaturilor sub zero grade, se uitau prin binoclu la 
Vulturul de oţel. Erau fascinaţi de perseverenţa lui Dawlish 
de a localiza Dunwich-ul scufundat. Şi era bine şi pentru 
afaceri. 

Cârciuma din sat fusese ticsită de clienţi - scafandri care 
veneau pe mal pentru o scurtă pauză, astâmpărându-şi 
setea cu un pumn de bani. Dawlish era foarte popular, 
Dawlish era bun pentru afaceri. Nimeni nu bănuia că se 
întâmpla ceva sinistru. Îl urmăreau pe Dawlish cum se urcă 
pe platformă suspendată deasupra unei mări calme. 

Când Vulturul de oţel plecase în cursă spre nord de la 
Harwich în dimineaţa acelei zile, făcuse o rotaţie de o sută 
optzeci de grade înainte de a ancora lângă Dunwich. Plutea 
cam la jumătate de milă de coastă iar activitatea vizibilă de 
pe plajă era la tribord. 

Ceea ce nu putea fi văzut de plimbăreţii curioşi, era 
activitatea febrilă complet diferită de la babord. O macara 
mobilă acţiona un lanţ lung care ajungea în adâncime. Când 
nu era folosită, macaraua era demontată şi strânsă într-un 
cub uriaş de pe punte. 

În apropiere de pupa se găsea un hidroavion foarte 
modern. Nu era numai prevăzut cu flotoare pentru 
amerizare, ci şi cu un tren de aterizare retractabil, care 
putea cobori roţile sub flotoare, permițându-i aterizarea pe 
uscat. 

Vulturul, special proiectat pe un şantier din Norvegia, îl 
costase pe Dawlish patruzeci de milioane de dolari 
împreună cu accesoriile. Dawlish se duse direct pe punte şi 
se adresă căpitanului Santos, pe un ton agresiv. 

— Presupun că putem porni spre Arcachon în această 
seară? 

Santos făcu un semn cu mâna, parcă scuzându-se: 

— Nu sunt sigur că vom termina de încărcat în câteva 
ore. S-ar putea să fim obligaţi să pornim mâine... 

— Câteva ore! 

Dawlish era furios. Ochii săi ca nişte săgeți, scânteiau: 

— Trebuia să fi venit mai devreme, vă arătam eu vouă! 
De ce dracu' trebuie să supraveghez totul ca să fiu sigur că 
vă ţineţi de program? Întotdeauna aceeaşi poveste. Trebuie 
să fac fiecare nenorocit de lucru singur. 

— Este o muncă periculoasă, se apără Santos. Nu cred că 
aţi dori să se întâmple un accident cu o astfel de 
încărcătură. 

— Să-mi dai raportul la fiecare jumătate de oră. 
Camioanele au încărcat vasul în timpul nopţii? 

Se referea la camioanele care aduseseră marfa de la 
fabrica din pădure, situată pe drumul spre Orford. Cea pe 
care încercaseră Newman şi Marler s-o cerceteze şi 
fuseseră împiedicaţi de descoperirea minelor, ceea ce-i 
făcuse să abandoneze expediţia. 

Sătenii din Dunwich nu erau surprinşi când soseau 
camioane în toiul nopţii. Doi scufundători care frecventau 
hanul Ship menţionaseră în treacăt că aceste camioane 
aduceau alimente pentru echipaj şi echipament de înaltă 
tehnologie pentru scafandri, care foloseau tehnici noi de 
explorare a satului scufundat. 

Santos îşi dori ca Dawlish să părăsească puntea. Era de 
naţionalitate panameză şi primea un salariu mai mare 
decât ar fi primit oriunde în lume. Suficient de mare ca să-l 
facă să-şi ţină gura. 

— Îmi raportezi cum staţi, la fiecare jumătate de oră! 
repetă Dawlish şi se precipită spre cabina lui luxoasă, care 
era prevăzută cu tehnologie de comunicaţii de ultimă oră. 
Nici nu închisese bine uşa şi nu apucase să-şi toarne un 
pahar mare de Scotch, când radiotelefonul începu să sune. 


— Pe toţi dracii. 

Puse paharul jos, se aşeză în fotoliu şi luă telefonul! 
Vocea hârşâită şi stăpânită a lui Brand se auzi în receptor 
limpede ca cristalul, de la Arcachon: 

— S-ar putea să apară necazuri aici. Ghiciţi peste cine am 
dat într-un bar din localitate? 

— Nu-mi plac ghicitorile. Treci la subiect, pentru 
Dumnezeu. 

— Vaca aia, Paula Grey, care v-a luat interviul. Am 
încercat să aflu ce face aici şi n-am reuşit. 

— E o coincidenţă prea mare... 

Dawlish îi dădu instrucţiuni precise lui Brand, codificându- 
le într-un limbaj pe care nu l-ar fi înţeles altcineva. Dawlish 
ştia de sofisticatul sistem de ascultare de la Cheltenham al 

guvernului britanic şi nu risca. Şi în timpul discuţiei nici unul 
din ei nu folosise numele celuilalt. Cât despre Paula Grey, 
Dawlish nu credea că numele ei ar putea însemna ceva 
pentru alţii. 


Tweed se întorsese de puţin timp dintr-o plimbare 
plăcută la Paris, în burniţa care cădea în rafale dintr-un cer 
mizerabil, întunecat, care înăbuşea oraşul. 

Simţise o nelinişte crescândă în rândul populaţiei. Intrase 
într-un bar şi ascultase nişte mitocani trăncănind în timp ce 
sorbise o cafea. Părerile lor i se păruseră alarmante, luând 
în considerare că nu făceau parte din elita societăţii 
pariziene. 

— Avem nevoie de generalul de Forge să preia puterea, 
spusese unul. 

— Cred că ar putea fi un al doilea de Gaulle, fusese de 
acord tovarăşul lui. 

— Un tip puternic care să curețe ţara de arabii ăştia şi de 
alte gunoaie străine, spusese apăsat un al treilea. Să-i 
strângă grămadă pe nemernicii ăştia şi să-i deporteze, să-i 
ducă de unde au venit. Şi de Forge este cel care poate s-o 
facă... 

La întoarcerea la Ministerul de Interne, Tweed arătă 
legitimaţia pe care i-o dăduse Navarre. Se grăbi spre biroul 
său; telefonul suna. Inşfăcă receptorul: 

— Da? Cine-i? 

— Monica. Am veşti noi. Sper că vei înţelege. Mai întăi, 
filmele făcute de Marler când a fost la pescuit cu Newman. 
Mă urmăreşti? 

Se referea la fotografiile făcute de Marler în scurtul raid 
efectuat la fabrica lui Dawlish din pădure, pe drumul spre 
Orford. 

— Da. Le-a trebuit un veac să le developeze şi să le 
comenteze. 

— Este foarte ciudat. O să sar puţin peste amănunte. 

Când au sosit datele de la Porton împreună cu raportul 
ştiinţific, ministrul de Interne i-a autorizat pe cei de la 
Departamentul Special să cerceteze locul. Au fost însoţiţi de 
experţi de la Porton. Trebuie să-ţi spun că n-a ieşit nimic. 

— Nimic? 

Tweed era uimit. Îşi reaminti raportul patologului 
veterinar referitor la vulpea moartă adusă de Newman. 
Gaze paralizante. 

— Nu înţeleg, răspunse el. 

— Aşteaptă puţin. Am zis că sar puţin peste amănunte. 
Fotografiile făcute de Marler au fost supuse unui examen 
foarte serios la Porton - s-au folosit bănuiesc tehnici de 
mărire. Opinia specialiştilor a fost că unele containere care 
au apărut în fotografii erau exact de tipul celor folosite 
pentru stocarea gazelor paralizante. De aici şi hotărârea de 
a se deplasa de la Porton şi de a se alătura celor din 
Departamentul Special. 

— Deci ce dracu' au descoperit sau n-au descoperit - în 
laboratorul ăla? 

— Locul era pustiu. Nici măcar un container nu rămăsese. 
Şi au verificat toată zona cu instrumente speciale. Era curat 
ca lacrima. Prea curat chiar - îl citez pe unul din experţi. Şi 
nu erau nici mine. 

— Mulţumesc, Monica. Ţinem legătura... 

Tweed se simţea deprimat. Simţea că-i scapă ceva. Luă 
raportul Paulei şi începu să-l citească a nu ştiu câta oară. 
Cuvânt cu cuvânt. 


Butler conducea pe drumul de ţară; opri Renault-ul cam 
la o sută de metri de intrarea la vila Forban. Aşa cum 
stabiliseră, Paula cobori şi se grăbi spre grilajul porţilor 
închise. 

— Am o presimţire idioată în legătură cu chestia asta, 
spuse Nield care stătea în spate. 

— Şi eu, răspunse Butler. Tocmai de-aia luăm măsurile de 

precauţie pe care le-am pus la punct. 

Paula ajunse la poartă şi găsi interfonul de care-i spusese 
Jean, montat într-unul din stâlpii porţii. Apăsă pe bulon, 
privind în sus pe drumul care ducea la Cartierul General al 
Armatei a Treia. 

— Da? Cine este? 

Vocea inconfundabilă a lui Jean, vorbind în franceză. 
Paula îşi apropie gura de interfon. 

— Paula. Eşti singură? 

— Da. Intră. O să acţionez... 

— Nu deschide porţile. Intrăm prin spate. Te rog să ai 
încredere în mine. Lasă o uşă din spate deschisă. O să fiu 
acolo cam în cinci minute. O.K.? 

— Cum spui tu. Abia aştept să te văd... 

Paula alergă înapoi la maşină şi sări înăuntru lângă 
Butler. Le spuse că Jean este singură, că totul este în 
ordine. Butler aprobă printr-un semn din cap dar nu spuse 
nimic, ci conduse mai departe ieşind de pe drum şi 
apucând-o pe unul lateral, foarte îngust. Studiase înainte de 
a pleca din Arcachon, o hartă la scară mare, şi aflase că 
acest drum duce în spatele vilei. Mai descoperise că se 
bifurcă, că un alt drum îngust traversa zona înainte de a se 
uni din nou cu drumul pe care veniseră. 

La dreapta lor era un zid înalt de piatră. Asta nu-l 
îngrijora pe Butler care o interogase pe Paula referitor la 
amplasarea vilei cu o noapte înainte, în Arcachon. In acea 
dimineaţă, devreme, trecuse pe la un negustor care 
aprovizionează vasele şi cumpărase nişte sfoară groasă şi o 
ancoră cu gheare de pisică, ca să poată escalada zidul. 

Era amiază şi cerul era ca o supă groasă, cenuşie. Fără 
vânt, dar era un frig polar. Buletinul meteo, pe care Butler îl 
urmărea când putea, anunţase o pâclă groasă dinspre 
mare. Şi ajunseseră mai târziu decât se aşteptaseră, ceea 
ce îl îngrijora pe Butler. 

Urmând drumul care ducea în spatele proprietăţii 

înconjurate de ziduri, Butler observă că nu vor avea nevoie 
de sfoară şi ancoră. Aşeză maşina cu grijă sub crengile 
atârnânde ale unui copac, al cărui trunchi era de partea 
cealaltă a zidului. 

— Crezi că eşti suficient de sportivă ca să te caţări pe 
creanga aia şi să cobori pe cealaltă parte, Paula? 

Îi aruncă o privire rea şi vru să deschidă portiera, când 
Butler îi puse o mână pe braţ: 

— Facem cum spun eu. Suntem pe teritoriu inamic. 

— Bastionul lui de Forge, comentă Nield. Cred că suntem 
nebuni. 

— Deci, vin cu tine, continuă Butler. Dacă preferi să stai 
de vorbă cu Burgoyne singură, O.K. Dar vreau să fiu în 
camera de alături. Şi eu mă caţăr în copac primul. 

— Şi eu? întrebă Nield. 

— Rămâi în maşină - întoarce-o în direcţia opusă, gata 
pentru o retragere rapidă. Asta nu-i o excursie de plăcere. 

— În direcţie opusă? repetă Nield. Asta înseamnă o 
întoarcere extrem de dificilă. Mulţumesc... 

Butler îşi controlă pistolul Walther, ieşi din maşină, apucă 
o creangă groasă, se balansă şi trecu dincolo. Se opri să 
arunce o privire asupra proprietăţii: copaci care formau un 
paravan lângă zidul din spate - asta era util. Printre crengile 
desfrunzite văzu o întindere de câteva pogoane de gazon, 
şi spatele vilei. Cobori din copac. 

Îl urmă şi Paula, care era îmbrăcată în jeanşi, vindiac pe 
sub pardesiu şi avea pantofi de sport în picioare. Întâi îşi 
scoase pardesiul, îl împături şi-l aruncă peste zid. Se cocoţă 
în copac cu agilitate, şi-şi dădu drumul lângă Butler care o 
ajută să-şi pună  pardesiul. Liniştea era  sinistră, 
neliniştitoare. 

— Mă duc înainte să verific locul, spuse Butler. 

— Dar Jean zicea că este singură... 

— Şi ar fi putut vorbi cu un pistol la tâmplă. 

Marler se aşeză confortabil într-o poziţie în care avea o 
panoramă largă. Peugeot-ul era ascuns într-un crâng de 
conifere, şi deci imposibil să fie zărit. 

Se ghemui pe movila din spatele vegetației pitice uscate 
şi îşi reglă focarul binoclului. Încet, inspectă cu binoclul 
toată zona, căutând să vadă pe cineva - sau ceva - care-i 
scăpase. Nu zări nimic. 

Era foarte linişte. Nici un ciripit de păsărele. Nici vânt. 
Linişte de moarte. Aşteptă răbdător - inactivitate cu care 
era de mult obişnuit. 


Tweed şedea la birou în încăperea ce-i era sediu 
temporar, la Ministerul Apărării, când sună telefonul. 
Recunoscu vocea Monicăi. 

— Dă-i drumul, o îndemnă. 

— Ţi-am spus că o să încerc să obţin informaţii despre 
Vulturul de oţel, care a fost construit pe un şantier naval din 
Norvegia. Informatorul nostru din Oslo ne-a trimis un raport, 
cerându-şi scuze pentru întârziere. A vrut să fie complex, să 
ai tu o imagine cât mai completă a situaţiei. 

— Care cum e? 

— Dramatică. Şantierul naval care a construit nava a ars 
din temelii imediat ce aceasta a fost trimisă în Marea 
Britanie. A fost o catastrofă. Muncitorii care construiseră 
Vulturul sărbătoreau într-un hangar cu uşile închise. 
Clădirea a fost cuprinsă de flăcări şi n-a supravieţuit nimeni. 
Poliţia a suspectat un incendiu premeditat, dar n-a fost 
nimeni arestat. 

— Premeditat, barbar, oribil... 

— N-am terminat încă. Omul nostru din Oslo s-a dus la 
biroul inginerului care a proiectat Vulturul pentru a obţine o 
copie a planurilor. Cam la aceeaşi dată cu incendiul de la 
şantier, a avut loc la biroul proiectantului o spargere şi s-au 
furat multe planuri, inclusiv cele ale Vulturului. 

— Normal... 

— Încă n-am terminat. Omul nostru a întrebat unde 
locuieşte proiectantul. Aparent, a derapat cu maşina pe un 
drum cu gheaţă, în munţi, şi a sfârşit pe fundul unei 
prăpăstii. Mort. 

— Bineînţeles. Mulţumesc foarte mult, Monica. Şi nu ezita 
să-mi mai telefonezi... 

Tweed puse receptorul în furcă şi se sprijini de spătarul 
scaunului. Acum era pe deplin convins că era ceva foarte 
grav în legătură cu Vulturul de oţel. Atât de periculos era, 
încât trebuia ţinut secret cu orice preţ. Chiar cu preţul 
prefacerii în scrum a întregii forţe de muncă a unui şantier 
naval şi al înscenării unui accident fatal pentru omul care 
proiectase vasul. O crimă sălbatică. 

Şedea rememorând raportul Paulei privind oribila ei 
experienţă de la Dunwich, urmată de la fel de terifianta 
urmărire prin mlaştinile din Aldeburgh, şi sfârşind cu 
sugrumarea Karinei Rosewater. Nu avea să renunţe până 
când faptul semnificativ din raportul ei avea să-i sară în 
ochi. 


La vila Forban, Butler găsi uşa din spate descuiată. O 
deschise încet dar scârţăi. Cu pistolul în mână, deschise uşa 
larg şi se găsi într-o bucătărie ultramodernă. Işi dădu 
seama că are în faţă un Mauser de calibrul 7,63 mm. 

In spatele pistolului automat se afla o femeie blondă, 
care ţinea patul pistolului ca un profesionist, cu ambele 
mâini. Butler vorbi englezeşte, cu o voce şoptită, în timp ce 
privirea lui trecu în revistă încăperea. 

— Pot să scriu un mesaj pe carneţelul de colo? 

In timp ce vorbea, puse cu atenţie pistolul pe o masă. 
Observase carneţelul şi un stilou lângă el. Femeia, care era 
frumoasă, dădu din cap, cu pistolul aţintit asupra lui. Butler 
rupse o foaie din carnet şi scrise un mesaj, apoi ridică 
hârtia ca ea s-o poată citi: Eşti singură în acest loc? Paula 
Grey aşteaptă în fundul grădinii Eu sunt însoţitorul ei. 

— Slavă Domnului! Eu sunt Jean Burgoyne. Lăsase arma 
în jos. Arăta straşnic de zguduită. V-am zărit pe fereastră. 
Un tip bizar cu o armă. Am crezut că de Forge a trimis pe 
cineva să mă ucidă. Rugaţi-o pe Paula să intre. Fac câte o 
cafea. Vreti şi lapte? Reuşi să zâmbească palid. Nu-i ridicol? 
Adineauri eram speriată de moarte şi acum vă întreb dacă 
vreţi lapte în cafea. Vreţi? Dar zahăr? 

— Fără lapte şi pentru mine şi pentru Paula, replică 
Butler calm. Pot să-mi iau arma? Mulţumesc. O aduc pe 
Paula... 

leşi din nou din casă şi-i făcu semn Paulei care veni în 
fugă de după un copac O opri înainte de a intra, 
povestindu-i ce se întâmplase. 

O urmă înăuntru şi simţi în sinea lui că tensiunea îl 
părăseşte. 

La început se gândise că poate erau tipi ascunşi în casă 
care o forţaseră pe Burgoyne să-l înfrunte. În al doilea rând, 
observase cum ţinea degetul pe trăgaci: o apăsare şi ăsta 
ar fi fost! Simţea că i-ar face bine cafeaua. 

— Eu o să păzesc intrarea din faţă în timp ce voi o să 
staţi de vorbă, propuse. Dacă apare cineva pe neaşteptate, 
plecăm pe uşa din spate. Te-aş ruga s-o laşi descuiată. 

— Bucuros. Jean îi zâmbi cu căldură. Imi pare foarte rău 
că v-am speriat. Probabil că aţi avut un şoc grozav... 

— Toate într-o singură zi... 

Butler ieşi din bucătărie şi verifică amplasarea parterului; 
îşi găsi o poziţie bună în spatele unei draperii din living de 
unde putea urmări aleea care ducea spre poartă. 

— ...Şİ mă bucur atât de mult să te văd, continuă Jean 
turnând cafeaua. Sunt puţin nervoasă. Putem vorbi în birou, 
după ce-i duc cafeaua însoţitorului tău. 

Se întoarse foarte repede şi o conduse în birou, care 
dădea în grădina mare din spate. Paula se aşeză pe un 
fotoliu. Observă că lui Jean îi tremură mâna când bea 
cafeaua. Părea un moment prielnic de a aduce în discuţie 

un subiect periculos, de a încerca s-o facă pe gazdă să 
vorbească deschis. 

— Jean, Harry mi-a spus că ai crezut că de Forge a trimis 
pe cineva să te omoare. De ce ar face asta? întrebă Paula. 

Burgoyne păru să se închidă în sine. Deveni 
prevăzătoare. Îşi netezi părul lung şi des. Paula îşi continuă 
blând atacul. 

— Ai ajuns în faza în care trebuie să vorbeşti cu cineva 
despre asta. Simt că eşti într-o stare de tensiune de luni de 
zile. Şi de fapt meseria mea are legătură cu securitatea. 

— Siguranţa naţională? întrebă Jean într-o doară. 

— Are legătură şi cu asta. 

Jean zâmbi. 

— Cred că ţi-am spus că unchiul meu a lucrat în Serviciul 
Secret al Armatei... 

— Şi are încă legătură cu MOD? interveni Paula. 

— N-am spus asta, nu? Jean studia ceaşca. Dar după ce 
ai fost atacată şi te-am dus cu maşina la hotelul Brudenell, 
ce crezi că mi-a spus când m-am întors? 

— Nici prin cap nu-mi trece. 

— Unchiul a zis că fata aia are legătură cu Serviciul 
Secret. Imi dau seama întotdeauna, a continuat el. 

— Să presupunem că n-a fost prea departe de adevăr. 
Desigur, e doar o presupunere din partea mea. 

— Bineînţeles. Jean îi zâmbi din nou cu căldură. Probabil 
că ai ghicit că sunt amanta lui de Forge de mai multe luni, 
nici nu le mai ştiu numărul. Nu de plăcere. 

— Şi ce-ai descoperit? Omul ăsta este o gravă 
ameninţare pentru Franţa, pentru întreaga lume, spuse 
Paula vehement. 

— Plănuieşte să se proclame preşedintele Franţei, spuse 
Jean cu privirea fixată pe perete. Colaborează în secret cu 
Dubois, fanaticul care conduce mişcarea Pentru Franţa. 
Plănuieşte să producă un asemenea haos, încât oamenii 
obişnuiţi să-l considere ca pe un salvator. 

— Dar cum va proceda exact? insistă Paula. 

— Nu ştiu dacă ar trebui să-ţi spun. Jean ezită, dar pentru 
puţin timp. Într-o zi şi-a lăsat servieta pe o masă din 
camera de zi. În timp ce făcea baie, am umblat în ea - erau 
planuri pentru o lovitură militară. Detalii privind unităţile ce 
urmau a fi folosite, traseele de urmat pentru un atac asupra 
Parisului, realizat de Armata a Treia. 

— Ce detalii? 

— La vremea respectivă le-am memorat. După ce a 
plecat le-am notat. Ţi-aş da notele pe care le-am făcut dar 
ti-ar pune viaţa în pericol. 

— Vino acum cu mine şi însoţitorul meu şi ia notele cu 
tine. 

— Unde stai? întrebă Jean. 

— În Arcachon. 

— Nu cred că mi-e prea greu să vin cu maşina şi să-ţi dau 
notițele. Aici suntem prea aproape de Cartierul General al 
Armatei a Treia. Este răspunderea mea. Unde te pot găsi în 
Arcachon? 

Paula îşi dădu seama că ar fi inutil să insiste să-i dea 
notițele. 

Jean Burgoyne era o femeie cu o voinţă puternică. 
Schimbul va trebui să aibă loc la Arcachon. 

— Stau la un hotel mic, Atlantic. Un nume caraghios 
pentru un loc aşa de mic, nu mai mare decât o pensiune... 

Îşi ridică privirea când Butler intră repede în cameră, 
apucând-o de braţ. Se întâmplase ceva. O trase spre uşă, 
vorbind cu voce groasă, către Jean: 

— Necazuri în faţă. De Forge, cred. Şi o escortă masivă... 

— Ne vedem în Arcachon, şopti Paula. 

Se grăbiră spre partea din spate a vilei, ieşind pe uşa 
care rămăsese descuiată. Paula o luă din loc ca un 
alergător de maraton, spre zid, iar Butler - care rămăsese 
să închidă uşa încet - o urmă. Când ajunse la zid, Paula 
care se căţărase deja în copac, dispăru din vedere, de 

partea cealaltă. Butler se opri din nou o clipă pe zid şi se 
uită în urmă. Nici un semn de viaţă. Işi dădu drumul pe 
pământ şi alergă spre Renault. 

Paula era deja în maşină iar Nield pornise motorul. Butler 
plonjă direct pe locul din faţă şi Nield porni cu viteză 
moderată; dacă ar fi apăsat piciorul pe pedală, ar fi făcut 
mai mult zgomot. 


Generalul de Forge îşi pregătise cheia să deschidă uşa 
din faţă a vilei. Aruncă o privire peste umăr, unde îl aştepta 
Lamy în limuzină şi motocicliştii din escortă, călare pe 
motociclete, cu armele pe umăr. 

De Forge intră repede, trecu prin living şi deschise uşa de 
legătură spre birou. Jean Burgoyne citea o carte. Păru 
surprinsă; închise cartea şi se ridică. 

— Credeam că nu vii astăzi, Charles... 

— Exact! 

Aproape scuipă cuvântul, şi în acelaşi timp o împinse 
brutal înapoi în scaun, îndreptându-se spre bucătărie. Se 
uită împrejur, apăsă clanţa de la uşa din spate şi aceasta se 
deschise. Securitatea era foarte severă la vilă; uşa din 
spate avea un vizor, dar mai avea şi trei zăvoare, pe lângă 
yală. Îi atrăsese atenţia faptul că zăvoarele nu erau trase. 

Îşi scoase pistolul şi ieşi afară scrutând grădina. Nu văzu 
nimic dar auzi ceva - sunetul slab al unei maşini în 
depărtare. Alergă înăuntru, încuie uşa, şi se repezi spre uşa 
din faţă. O deschise smucit, cobori treptele şi se duse direct 
la limuzină. Într-o clipă Lamy fu afară. 

— E un drum în spatele vilei, nu? 

— Da. E un drum de ţară nu prea umblat... 

— Trimite un motociclist pe drumul ăla. Dacă ajunge o 
maşină, s-o oprească, cu forţa, dacă e nevoie. Trimite pe 
cineva acum. 

Intră înapoi în vilă, iar Lamy rămase să dea ordinele. 
Singură în birou, Jean luă Mauser-ul dintr-un sertar. Să-l 

împuşte acum pe nemernic? Nu avusese timp să se ducă să 
încuie şi să tragă zăvoarele la uşa din spate. Auzise cheia 
răsucindu-se la uşa din faţă şi ar fi putut s-o prindă. 

Când intră de Forge în birou, ea stătea pe acelaşi scaun, 
privindu-l fix, rece, cu cartea închisă în poală. Hotărâse să 
nu folosească arma; însoţitorul Paulei îi spusese că de 
Forge nu e singur. Dacă l-ar ucide, ar sfârşi-o şi ea la fel. 
Atacă verbal: 

— Ai înnebunit? Nu sunt sclava ta pe care poţi s-o loveşti 
când te apucă. De data asta ai întrecut măsura. 

— Nu! 

De Forge apucă strâns marginea fotoliului, încercând să- 
şi recapete stăpânirea de sine. 

— Tu ai mers prea departe. Uşa din spate e deschisă. 
Cine a fost cu tine? Cine a fugit pe acolo când am venit pe 
neaşteptate? 

— Nimeni, spuse liniştit, punând cartea pe o masă şi 
ridicându-se să-l înfrunte. Am ieşit în grădina din spate să 
iau puţin aer. Pe urmă am auzit cavalcada venind, aşa că 
m-am întors repede în casă ştiind că vrei să mă găseşti 
aşteptându-te. Şi a naibii să fiu dacă înţeleg de ce trebuie 
să-ţi explic toate mişcările mele. De fapt, nici nu sunt 
pregătită s-o fac. 

De Forge îşi stăpânea furia. Era foarte lucid, iar mintea îi 
umbla cu repeziciune. Zâmbi, o luă în braţe, o sărută. Ea 
rămase nemişcată, îl lăsă s-o sărute, fără să-i răspundă. li 
dădu drumul din îmbrăţişare. 

— Eşti mai frumoasă ca oricând, spuse. Aerul proaspăt ți- 
a făcut bine. Am trecut - en route - să fiu sigur că eşti bine. 
Vin mâine seară. Până atunci... 

Avu grijă să păşească repede pe parchetul lustruit al 
holului ca ea să audă că e grăbit. Expresia i se schimbă 
când luă loc în limuzină lângă maiorul Lamy. Vocea îi era 
severă: 

— Ai trimis un motociclist să caute maşina aceea? 

— Imediat. O va opri şi-l va identifica pe ocupantul ei. Va 
folosi radioemiţătorul pentru a-mi da raportul, reţinând 
maşina. 

— Bine. S-ar putea să aibă loc un accident nefericit de 
tragere. Unul fatal. Înapoi la Cartierul General. 


— Accelerează, Pete, ordonă Butler. Dacă au auzit 
maşina noastră s-ar putea să trimită pe cineva să ne 
urmărească. Vreau să ieşim de pe drumul ăsta în 
serpentine, să ajungem pe autostradă, înainte să ne ajungă 
cineva. In cazul ăsta n-avem nici o legătură cu vila Forban. 

— Ţine-te bine, Paula, o preveni Nield şi apăsă piciorul pe 
acceleraţie. 

Drumul îngust şi şerpuit de ţară era lăsat în jos, într-un 
făgaş, ceea ce însemna că erau ascunşi vederii de la 
drumul principal, la care voiau să ajungă. Paula se încordă 
când Nield răsuci volanul spre stânga, spre dreapta şi 
maşina se balansă, cu viteză mare. 

Nield fusese un fanatic al automobilelor de curse şi 
anterior participase la mai multe curse. Puţini şoferi ar fi 
putut să se mişte cu viteza lui şi să menţină vehiculul pe 
drum. Paula se uită cum urcă acul vitezometrului, apoi 
hotări că nu vrea să ştie cu ce viteză merg. 

Mai aveau vreo doi kilometri până la autostradă, când 
Paula aruncă o privire în spate. Drumul se îndreptase, se 
întindea în faţa lor drept ca o linie. 

Balansarea încetase, suprafaţa drumului devenise mai 
bună. Paula privi prin lunetă; scoase din poşetă binoclul, îl 
reglă şi se uită atent. 

In spatele lor apăru un punct care creştea constant. 
Focaliză binoclul asupra punctului şi-şi ţinu respiraţia. ÎI 
bătu pe Butler pe umăr. Acesta se întoarse: 

— Necazuri? 

— Cred că da. În urma noastră vine ca din puşcă un 
soldat, pe motocicleta căruia se află o antenă lungă. Ceva 

care pare o armă automată îi atârna pe umăr. 

— Ai putea să-l împuşti, Harry, sugeră Nield, uitându-se 
în oglinda retrovizoare. 

— Nu, spuse Butler. Uciderea unuia din oamenii lui de 
Forge cu un glonţ ar isca un mare tărăboi. După cum îţi tot 
reamintesc, ne aflăm pe teritoriu inamic. 

— Ai o idee mai bună? 

— S-ar putea... 

Butler îi explică tactica - cu condiţia ca situaţia să fie 
potrivită. Paula privi din nou înapoi şi motociclistul era mai 
aproape dar nu suficient de aproape să-l vadă clar. Butler 
se uită în oglinda laterală pentru a treia oară. Apoi îi ordonă 
Paulei: 

— Lasă-te jos, să nu te vezi. Ghemuieşte-te pe podea, cât 
poţi de jos. Nu vreau să fi văzută. 

— Cum porunciţi, sir. 

Paula se lăsă cât putu de jos. Îşi îndoi picioarele lungi 
într-o poziţie foarte incomodă. Slavă Domnului că acum 
drumul era neted. 

Nield continua să conducă cu viteză, dar motociclistul îi 
ajunse din urmă rapid. Drumul era mai lat - suficient de lat 
ca să-i depăşească cu viteză, şi apoi să menţină acelaşi 
ritm în faţa Renault-ului. Butler văzu jacheta de camuflaj. 
Când trecuse ca săgeata pe lângă ei, îi văzuse casca 
sinistră, ochelarii care-l făceau să pară că nu are ochi, 
antena lungă care vibra din cauza vitezei şi arma automată 
de pe umăr. 

Motociclistul ţinea ghidonul cu o mână - ceea ce nuera 
prea greu pe porţiunea aceea de drum foarte drept - şi cu 
mâna cealaltă făcea semne, agitând-o în sus şi în jos. Un 
semnal. O comandă. Opriti maşina! 

— Continuă să mergi, îi ordonă Butler lui Nield, dar 
încetul cu încetul redu viteza. 

— Nu cred că strategia ta are vreo şansă, comentă Nield. 

— Tu ţine-o aşa, replică Butler calm. Poate avem noroc. 

— Eşti optimist, bombăni Nield. 

— Bine gândit, amice. 

— Se întâmplă ceva? strigă Paula. 

— Da, spuse Butler. Nu trebuie să ridici capul. 

Motociclistul mări brusc viteza, zbură pe lângă ei, apoi 
dispăru din vedere. Drumul era cu siguranţă în pantă. 
Motociclistul îi aştepta undeva, nevăzut. Il privi pe Nield, 
care aprobă dând din cap, şi mai reduse puţin din viteză. 
Butler se răsuci ca să vorbească cu Paula: 

— Rămâi aşa, nu scoate capul. In următoarele minute s- 
ar putea să avem o mică distracţie. 

Nield continuă să conducă; fără nici un avertisment, 
drumul devenea extrem de înclinat. La o sută de metri în 
faţa lor, îi aştepta motociclistul în mijlocul drumului, cu 
motocicleta lângă el. Avea arma automată în mână şi se 
pregătea să ţintească, când văzu Renault-ul apropiindu-se. 

Nield reacţionă aşa cum îi propusese Butler. Apăsă 
puternic pe acceleraţie, ţâşni înainte cu viteză mare, 
îndreptându-se hotărât spre soldat, care era aproape gata 
să tragă. Când văzu proiectilul zburând spre el, ezită, ceea 
ce a constituit o greşeală. În ultimul moment sări într-o 
parte. Bara de protecţie a Renault-ului îl lovi pieziş. 
Motociclistul ateriză pe suprafaţa dură a drumului, ca un 
sac de ciment, şi rămase nemişcat. Renault-ul se năpusti şi 
asupra motocicletei, răsturnând-o pe o parte. Nield frână şi 
Paula înjură în gând; atenuase însă şocul protejându-şi 
capul cu geanta. Butler se uită înapoi. Antena de pe 
motocicletă era făcută praf. Nici un mijloc de comunicare. 

— Ai făcut o treabă bună, Pete, spuse. 

— Linguşeala o să te ducă departe. 

Nield porni maşina, îndreptându-se spre autostradă. 
Porneau spre Arcachon cu toată viteza, căci Paula avea 
întâlnire cu Victor Rosewater. 

Limuzina generalului de Forge escortată de un grup de 
motociclişti care mergeau înainte şi de unul care forma 
ariergarda se afla la jumătatea drumului spre Cartierul 
General. În depărtare, de o parte şi de alta a drumului se 
înălţau dealuri joase, ici-colo cu pâlcuri de copaci în vârf. 
Lângă el stătea maiorul Lamy care studia o hartă a 
Parisului. 

Şoferul frână brusc. De Forge îşi îndreptă poziţia şi privi 
fix înainte. Motociclistul care conducea escorta zăcea în 
mijlocul drumului, iar motocicleta căzuse lângă el, cu roţile 
încă învârtindu-se încet. Motociclistul se ridică clătinându- 
se. 

— Ce dracu'! se răsti de Forge. Nici nu se poate ţine în 
şa... 
Zgomotul sticlei care se face ţăndări îl opri. Ceva trecuse 
ca glonţul prin maşină. Geamul de lângă de Forge era 
acoperit de crăpături fine, ca şi geamul de lângă Lamy, pe 
unde intrase glonţul. 

— Jos! strigă Lamy. Il apucă pe de Forge şi-l obligă să se 
lase în jos. A fost un glonţ. Rămâneţi aşa, eu o să 
cercetez... 

— Idiotule! strigă de Forge mânios. Spune-i şoferului să-i 
dea drumul cu viteză... 

Lamy dădu ordinul, iar şoferul porni limuzina, ocolindu-l 
pe  motociclistul accidentat şi motocicleta căzută, 
împrăştiind restul escortei. Lamy se uită pe geam când 
trecură pe lângă motocicletă care zăcea în drum, apoi se 
uită fix la de Forge. 

— Ne-au oprit, trăgând în roata din faţă a primei 
motociclete. Am văzut anvelopa, era sfârtecată. Probabil că 
a fost un glonţ exploziv special dacă a trecut prin geam. 

— Nemernicii nici măcar nu ştiu să tragă ca lumea. 

De Forge cita aproape exact cuvintele folosite de 
generalul de Gaulle după atentatul de asasinat ratat, din 22 
august 1962. Generalului îi plăcea să folosească un limbaj 
asemănător celui folosit de legendarul de Gaulle. 

Pentru a-şi demonstra stăpânirea de fler, puterea de a se 
gândi la probleme diferite în acelaşi timp, schimbă 
subiectul. 

— Am hotărât că Jean Burgoyne este spioană. Trebuie 
eliminată rapid. la legătura cu agenta ta, Yvette, imediat. 
Spune-i să plece de îndată de la Cartierul General, să vină 
pe acelaşi drum ca şi noi şi să ocupe o poziţie ascunsă 
lângă vila Forban. Dacă Burgoyne pleacă de acasă, s-o 
urmărească şi să raporteze unde s-a dus. O să aibă nevoie 
de o maşină civilă cu radio, de la Secţia Transporturi. 

În timp ce limuzina se îndrepta în viteză spre Cartierul 
General, însoţită de câţiva din motocicliştii din escortă care 
reuşiseră să-i ajungă din urmă, Lamy folosi telefonul mobil 
şi o contactă pe Yvette care era în camera ei; îi repetă 
instrucţiunile lui de Forge. 

— Plec imediat, domnule, răspunse Yvette. 

Lamy lăsă telefonul. Se uită scurt la găurile făcute de 
glonţ în geamuri. Cu siguranţă fusese folosit un glonţ foarte 
special dacă trecuse prin sticlă. Şi trecuse la câţiva 
centimetri de capul lui de Forge. lar generalul păruse că 
este preocupat de alte probleme. Dădu un ordin nou: 

— Lamy, chiar înainte de a pleca am primit un telefon de 
la Oiseau din Marea Britanie. Mi s-a spus că omul său de 
încredere, Brand, a întâlnit-o pe o oarecare Paula Grey în 
Arcachon, care pare să fie tot spioană. Aşa că acum Kalmar 
are două ţinte. Spune-i să acţioneze urgent... 


În biroul său temporar de la Paris Tweed vorbea la 
telefon cu Pierre Loriot de la Interpol. Loriot răspundea la 
întrebarea ce-i fusese pusă. 


371 


— Tweed, mă tem că nu deţin informaţii concrete 
referitoare la asasin, la Kalmar. Doar zvonuri neconfirmate: 
că a acţionat la Bucureşti, Varşovia, Berlin. Că vine din Est, 
ce dracu' o fi însemnând asta. 

— Aş vrea un fapt concret, palpabil, insistă Tweed. 
Metodă de ucidere, cunoştinţe în domeniul explozivilor, un 
indiciu despre cum arată, despre vârstă. Până acum e o 
fantomă. 

— Tocmai voiam să ajung la două din aceste aspecte. 
Doar zvonuri, dar unele noi: că metoda favorită de a ucide 
este sugrumarea, că are cunoştinţe de specialitate în 
materie de explozivi. 

— Am spus că vreau un singur fapt concret, repetă 
Tweed. 

— Încă mai căutăm. Tinem legătura, conchise Loriot. 

Tweed punea jos receptorul când în birou intră Otto 
Kuhlmann, cu un pas vioi şi cu veşnica ţigară de foi în 
mână. Făcu un semn cu mâna în care ţinea ţigara. 

— Şi acum cu ce te ocupi? 

— Dar tu? răspunse Tweed tot cu o întrebare. 

— Intoarcem Germania cu dosul în sus pe urmele grupării 
Siegfried, şi s-ar putea să avem rezultate. Presiunea este 
atât de mare încât celulele grupării încep să se mute în 
case mai sigure. Am scăpat o bandă de trei bărbaţi şi o 
femeie la Dusseldorf. Au lăsat în urma lor o ascunzătoare 
cu arme şi explozivi. Şi amprente. De data aceasta n-au 
avut timp să curețe locul! 

— Şi aţi trimis amprentele la Interpol? 

— Bineînţeles. Kuhlmann făcu un gest de nerăbdare: ŢI 
se pare semnificativ că Interpolul, după ce a verificat 
arhivele sale, a raportat că nu le poate asocia pe computer 
cu nici unul din teroriştii cunoscuţi? 

— Foarte semnificativ, răspunse Tweed satisfăcut, 
convins că asta-i confirmă o teorie. 

— Şi cu ce te ocupi? repetă Kuhlmann. 

— Cu identitatea lui Kalmar. Aştept să mai primesc 
câteva piese pentru jocul de cuburi pe care-l construiesc. E 
ceva foarte bizar legat de ucigaşul ăsta. 


Telefonul cu linie particulară începu să sune aproape 
imediat ce de Forge se aşeză la biroul său de la Cartierul 
General. Lamy se dusese să aranjeze legătura urgentă cu 
Kalmar: să-i telefoneze fetei care urma să indice o cabină 
telefonică, unde să aştepte să fie chemat. 

Îşi puse cu grijă chipiul pe birou, în faţa lui, şi ridică 
receptorul. Poate suna Lamy să-i spună că e pe drum spre o 
altă cabină telefonică, undeva departe. 

— Alo, da? Ce-i? 

— Glonţul care a străpuns geamul limuzinei tale a fost 
tras cu intenţia de a trece cu exact cinci centimetri pe 
lângă capul tău. Ceea ce s-a şi întâmplat. Data viitoare va 
trece prin ţeasta ta. 

— Cine dracu' e acolo? 

— Ştii foarte bine. Manteau. Îmi datorezi două milioane 
de franci elveţieni. Aranjează cu Lamy să-mi plătească. 
Peste cinci minute îl voi suna pe Lamy la numărul său 
particular. 

— De unde să ştiu că tu... 

— Poţi să citeşti ziarele. Presupun că ştii să citeşti? 

— Îndrăzneşti să mă insulţi? spuse de Forge cu o voce 
tăioasă. 

— Îndrăznesc să te ucid dacă nu sunt plătit. Alţii au plătit. 
Cu excepţia unuia. Dar şi el a plătit, cu viaţa. 

— Sunt extrem de bine păzit, continuă de Forge pe 
acelaşi ton rece. 

— Şi azi după masă erai. Şi călătoreai într-o limuzină 
blindată. Şi asta nu te-a salvat. Îți ştiu toate mişcările. Dacă 
mai ai vreo treabă pe care vrei s-o fac, anunţă-mă. Prin 
Lamy. Dar numai după ce plăteşti mai întâi. In franci 
elveţieni. Aşa cum am mai spus, fără serii consecutive.... 


373 


— Trebuie să mă gândesc la propunerea ta. 

De Forge realiză că vorbeşte singur. Francezul de la 
celălalt capăt al firului întrerupsese legătura. De Forge 
rămase nemişcat. Formă apoi numărul lui Lamy. 

— Vino în biroul meu imediat. 

— Dar, domnule general, trebuie să plec imediat. Am luat 
legătura. 

— În biroul meu. Imediat. 

De Forge trânti receptorul. Era un prilej de scurtă 
satisfacţie să-i facă subordonatului său ce-i făcuse Manteau 
lui. Alinie carnetul cu marginea biroului, încruntându-se. 
Lamy intră în birou fără să bată la uşă, cu respiraţia tăiată. 
Şeful său ignoră această lipsă de etichetă. Era preocupat să 
ascundă faptul că era nehotărât, că şovăia. 

— E ceva urgent, domnule general? întrebă Lamy. 

— Şezi. Stai liniştit. Concentrează-te cât vorbesc. Nu mă 
întrerupe... 

De Forge îi expuse pe scurt convorbirea pe care o 
avusese cu Manteau. În timp ce vorbea îl studia cu atenţie 
pe şeful Serviciului său secret. Pe fruntea înaltă a lui Lamy 
erau picături de transpiraţie. Fireşte, puteau fi ca urmare a 
faptului că alergase spre biroul stăpânului. 

— Deci asta e situaţia, încheie de Forge. Şi s-a mai referit 
şi la citit ziarele. Sper că tu eşti la curent cu tot ce se 
întâmplă, că citeşti ziarele? 

Apucă un teanc ordonat de ziare: Liberation, Figaro, Le 
Monde. Le aruncă peste birou în poala subordonatului său: 

— Citeşte! 

Titlurile cu majuscule îi săriră în ochi lui Lamy. Le citise 
dar i se părea că este prudent să facă ce i se spune. 

Aranjă ziarele cu titlurile unul sub altul: 


„MANTEAU” L-A UCIS PE PREŞEDINTE, PE PRIMUL 
MINISTRU 
„MANTEAU” L-A ASASINAT PE PREFECTUL PARISULUI 

„MANTEAU” UCIDE ÎNALTE OFICIALITĂȚI POLITICE 


— Manteau, izbucni de Forge. Nimic altceva în afară de 
acest Manteau. De ce-l plătim pe Kalmar? li predă misiunile 
lui Manteau? 

— Mă îndoiesc, se aventură Lamy. 

— Păi sigur! Cu mai puţin de o oră în urmă Manteau şi-a 
dus la îndeplinire ameninţarea. Glonţul acela a trecut la 
câţiva centimetri de capul meu. Şi, continuă sarcastic, în 
cazul în care nu ţi-ai dat seama, atacul a fost strălucit 
organizat. Întâi trage în anvelopa primului motociclist, ca să 
oprească maşina mea. Nu l-a împuşcat pe motociclist, deşi 
sunt al naibii de sigur că ar fi putut s-o facă. Şi Manteau o 
să-ţi telefoneze pe numărul secret din biroul tău, peste cinci 
minute. Dumnezeu ştie cum obţine aceste numere. Ar fi 
mai bine să fii în biroul tău când sună Manteau. 

— Care sunt instrucţiunile dumneavoastră, domnule 
general? 

Lamy se ridicase repede în picioare. De Forge ridică 
mâinile în semn de disperare şi - cu privirea în tavan, ca şi 
cum ar fi cerut Atotputernicului înţelegere şi milă pentru a 
face faţă idioţilor de care era înconjurat - spuse: 

— Îl plăteşti, bineînţeles. Două milioane de franci 
elveţieni. Şi ai grijă ca seriile bancnotelor să nu fie 
consecutive. 

— Dar trebuie să mă duc într-o cabină telefonică, într-un 
loc pustiu, să aştept telefonul de la Kalmar. Ce-i spun? 

— Nu poţi să rezolvi chestia asta? rânji de Forge sardonic. 
Întotdeauna trebuie ca eu să plănuiesc totul. Îi comunici lui 
Kalmar cele două ţinte: Jean Burgoyne şi Paula Grey. Când 
va cere plata, spune-i că aşteptăm fonduri uriaşe în scurt 
timp. Ceea ce e adevărat. 

— Şi Manteau? Îi plătesc pur şi simplu, aşa cum vrea? 

— Asta vei face. De Forge rânji din nou. Şi-i comunici cele 
două ţinte noi: Jean Burgoyne şi Paula Grey. Să vedem cine 

face treaba, cine îşi câştigă banii. E timpul să te grăbeşti 
înapoi în biroul tău... 

Rămas singur, de Forge începu să se plimbe prin birou, 
cu mâinile la spate. Era mulţumit de planul său şiret. Care 
din asasini va reuşi? Era vremea epurării, a eliminării 
tuturor spionilor înainte de marea încercare. Drumul spre 
preşedinţia Franţei. 


La Ministerul Apărării, Tweed citise şi el titlurile ziarelor 
ca şi articolele de sub ele. Îşi ridică privirea când intră René 
Lasalle. 

— Navarre s-a hotărât unde să-şi concentreze forţele? 
întrebă Tweed. În nord, aici în jurul Parisului, sau în sud, 
aproape de Cartierul General al lui de Forge? 

— Încă mai aşteaptă înainte de a lua o hotărâre. Aşteaptă 
să se întâmple ceva care să-i indice pe ce drum să o apuce. 
A auzit că Josette, soţia lui de Forge e la Paris şi ţine - ceea 
ce ea numeşte - saloane mondene - petreceri de după- 
amiază în apartamentul lui de Forge de la Passy. O mulţime 
de persoane influente participă la aceste sindrofii, inclusiv 
presa. Se pare că pregăteşte terenul pentru sosirea soţului 
ei la Paris. 

— Înţeleg. Tweed se uită pe fereastră. Cerul era încă de 
plumb şi apăsa oraşul. René, ai putea să-mi dai adresa 
apartamentului de la Passy? 

Lasalle rupse o foaie din carnetul lui Tweed, scrise o 
adresă cu scrisul lui citeţ, împături hârtia şi i-o dădu lui 
Tweed. 

— Ce-ai de gând să faci? 

— E timpul să mă întorc pe teren, să mă conving eu 
însumi. Locul ăsta este foarte tensionat. Devine de-a 
dreptul claustrofobic. 

— Mai am o informaţie, continuă Lasalle. E vorba de un 
membru al faimoasei organizaţii Cercul Negru; este străin şi 
foloseşte numele codificat Oiseau. Participă la întâlnirile 

conspirative foarte des. 

— Cum naiba obţii astfel de informaţii? 

— Strict secret. Am informatori. 

— La plural? întrebă Tweed. 

— Ai auzit bine. Un mic sfat. Dacă totuşi te duci la Passy, 
ai grijă... 

Din nou singur, Tweed scrise cuvântul Oiseau în carnet. 
Apoi adăugă traducerea în engleză. Pasăre. Apoi desenă un 
vultur. Totul se lega. Dar cine puteau fi informatorii lui 
Lasalle? 


Yvette Mourlon, agent al lui Lamy, primise ordine de la 
şeful ei. Stătea în Peugeot-ul vechi în care venise de la 
Cartierul General al Armatei a Treia şi urmărea vila Forban. 
Avusese necazuri cu motorul pe drum. Oprise maşina pe un 
câmp de unde vedea porţile cu grilaj, dar nu putea fi 
văzută. 

Yvette era o fată ştearsă, palidă, cu picioare urâte. Pe 
deasupra, avea o gură crudă, oribilă. Loialitatea sa faţă de 
generalul de Forge mergea până la devoțiune. Abil, 
generalul îi dădea din când în când mici daruri, ceea ce nu 
mai făcuse nici un alt bărbat. Avea grijă s-o ţină la distanţă, 
dar devoţiunea ei era totală. 

Peugeot-ul fusese prevăzut cu un transmiţător puternic, 
ceea ce îi permitea să comunice cu Cartierul General de la 
mare distanţă. Marele ei avantaj era că nimeni nu se uita 
vreodată de două ori la ea. Purta o haină de ploaie 
mototolită şi o pereche de mănuşi vechi, uzate. 

Se aplecă înainte când văzu porţile deschizându-se. Chiar 
şi de la mare distanţă o recunoscu pe cea de la volanul 
Rover-ului care se îndrepta spre nord. Părul lung şi blond al 
lui Jean Burgoyne era inconfundabil. Yvette aşteptă, apoi 
porni motorul şi începu să urmărească Rover-ul. 


Jean Burgoyne nu se lăsase păcălită de aparenta 

schimbare a dispoziţiei lui de Forge înainte de a pleca. 
Văzuse prin pretinsa lui amabilitate şi-şi dăduse seama că 
nu mai avea nici un dram de încredere în ea. Ştiuse 
întotdeauna că va sosi şi ziua asta - ziua în care va trebui 
să fugă să-şi salveze viaţa! Işi făcu bagajul repede, strecură 
notițele pe care le făcuse privind Operaţiunea Marengo! - 
după ce răsfoise hârtiile din servieta lui de Forge - într-o 
pungă de polietilenă, şi folosind banda adezivă prinsese 
punga pe piele, în chiloţi. 

Luase cu ea minimum de haine de toată ziua. Fără nici o 
remuşcare lăsase capa de vizon, lenjeria intimă de mătase 
- cadouri de la de Forge. Nu voia să poarte nimic care să-i 
amintească de relaţia lor. Dar strecură pistolul Mauser în 
poşetă. 

Drumul de ţară ocolit care ducea la Arcachon, era pustiu 
în acea după-amiază târzie. Se va duce la hotelul Atlantic, 
va lua o cameră şi va lua legătura cu Paula. Dacă Paula nu 
era disponibilă imediat, va lua legătura cu Parisul. 


Cel care era cunoscut sub numele de Kalmar stătea în 
camera sa de hotel şi studia fotografia lui Jean Burgoyne. 
Nu se îndoia că va avea curând ocazia să o sugrume. 

Nu avea o fotografie a Paulei Grey, dar nici nu avea 
nevoie. La urma urmelor, o cunoscuse. Nu primea deseori 
însărcinarea de a elimina două ţinte. Aştepta cu nerăbdare 
cele două crime. 

Instrucţiunile date de Lamy la telefon fuseseră simple şi 
clare. Partea ciudată era că Lamy nu-i dăduse nici o 


1 Bătălia de la Marengo a avut loc pe 14 iunie 1800 în apropierea 
localităţii italiene Alessandria şi a constituit bătălia cea mai importantă 
a Războiului celei de-a doua Coaliții. În ciuda succesului iniţial al 
austriecilor, care reuşiseră să învingă armata franceză condusă de 
Primul Consul, Napoleon Bonaparte, până la începutul după-amiezii, 
sorții bătăliei s-au schimbat în mod dramatic, astfel că, până seara, 
francezii au câştigat o victorie decisivă. 

indicație despre locul unde se află vreuna dintre ţinte. Era 
un lucru foarte neobişnuit. Uneori pe Kalmar îl surprindea 
maiorul Jules Lamy. Leafa lui ca şef al Serviciului Secret nu 
era o avere. Şi el era singurul care - în afară de Charles de 
Forge - cunoştea ţintele. Ceea ce ar putea explica unele 
întâmplări ciudate care avuseseră loc. 

Puse fotografia înapoi într-un plic pe care-l băgă în 
buzunar. Părea o treabă uşoară. Nici nu-i trecuse prin cap 
că taxa ce i se plătea implica uciderea a două femei. 


Newman dormise douăzeci şi patru de ore în camera sa 
de la hotelul Atlantic din Arcachon. Condusese fără 
întrerupere din Landes până la Arcachon, împreună cu 
Moshe Stein, şi ajunsese după-amiaza târziu, extenuat. 

Ca şi el, Moshe fusese stors, îşi epuizase toate rezervele 
de energie. Amândoi se retrăseseră în camerele lor. 
Newman avusese intenţia să-l sune pe Tweed dar, 
întinzându-se pe pat după un duş rapid, adormise buştean. 

Fusese un somn chinuit, tulburat de coşmaruri. Plutoane 
de soldaţi care trăgeau, pe o plajă singuratică, mărginită de 
dune de nisip, în spatele cărora se întindeau pădurile din 
Landes. Echipe cu tărgi cărau victima moartă peste dune, în 
pădure; aruncau într-o groapă săpată în pământ, un trup al 
cărui chip semăna cu al lui. O femeie bătrână urmărea 
spectacolul, chicotind cu o încântare obscenă. Un bărbat 
care purta o mască tip Ku-Klux-Klan se aplecă deasupra lui. 
Bărbatul îşi scotea masca şi ieşea la iveală chipul rânjind al 
maiorului Lamy. 

În cele din urmă Newman se trezi, simţindu-şi capul 
parcă plin cu câlţi. Se dădu jos din pat cu greutate, se uită 
la ceas. Era aproape în amurg. Se dezbrăcă până la 
jumătate şi lăsă apa rece să curgă şiroaie pe el, apoi se 
şterse. Incepea să-i funcţioneze mintea. 

_ Tremura de frig. Încălzirea nu prea era grozavă în hotel. 
Işi puse nişte haine curate, primele peste care dăduse când 

deschisese geamantanul. 

Se aşeză pe marginea patului şi formă din memorie 
numărul special de la Ministerul de Interne. Trebui să-şi 
folosească toată puterea de convingere că să i se facă 
legătura cu cineva autorizat, şi acela se dovedi a fi Lasalle. 

— Trebuie să vorbesc urgent cu Tweed. 

— Mă tem că nu e aici momentan, domnule Newman. Pot 
să vă ajut cu ceva? 

— Numai Tweed poate. Mulţumesc. Mai sun, mormăi 
Newman şi închise telefonul. 

Numai în Tweed putea avea încredere pentru informaţiile 
pe care le adunase. Se îndreptă spre camera lui Moshe şi 
bătu la uşă. Trebui să bată de mai multe ori până să 
deschidă uşa, cu lanţul pus. Chipul neras al lui Moshe, cu 
ochii împăienjeniţi de somn îl cerceta cu atenţie. 

— A, tu eşti. Scuză-mă, dormeam. i 

După ce intră, Moshe puse lanţul la loc. Işi trecu o mână 
prin părul ciufulit. 

— Mă simt de parcă a căzut pe mine Turnul Eiffel. Şi 
acum ce facem? Cred că totuşi ar trebui să mă laşi aici. Du- 
te spre nord, ia şi maşina. N-ai nici un motiv să-ţi mai rişti 
viaţa. ` 

— Rămân cu tine până vei fi în siguranță la Paris. Intre 
timp s-ar putea să fiu obligat să ies. Ai bani? Bun. Dă 
bacşişuri pe aici ca să ţi se trimită o cină ca lumea în 
cameră. Rămâi aici până vei auzi că bat la uşă aşa. 
Newman bătu în masa de toaletă folosind un anumit 
semnal. Se întoarse în camera lui, se bărbieri rapid, îşi 
aranjă ţinuta, îşi puse un pardesiu călduros. Afară era un 
frig aspru. 

Mai întâi va întreba la recepţie dacă Paula e în hotel. 
Posibilităţile de cazare erau destul de limitate pe timpul 
iernii în Arcachon. Află că stă în hotel, dar lipseşte pentru 
moment. Avea timp s-o viziteze pe Isabelle. Poate văzuse 
pe cineva bântuind prin Arcachon, cineva despre care ar 

trebui să afle. 

— Îmi pare rău că am întârziat atât, Victor. Nu m-am 
gândit nici o clipă că mă vei aştepta. 

Rosewater zâmbi, iar Paula se grăbi spre el în barul- 
restaurant pe care mai devreme îl numise „cafenea”. Era 
îmbrăcat cu o jachetă neagră de piele, pantaloni groşi 
marinăreşti, cu dungă foarte bine călcată. O îmbrăţişă 
strâns şi o întrebă ce vrea să bea, în timp ce se așezau la o 
masă. 

— Vermut, te rog. 

— Ţi-e foame? o întrebă. 

— Grozavă. N-am mâncat de nu ştiu când. 

— Uite menu-ul. Ce-ai vrea? 

— Nu trebuie să mă uit. O omletă uriaşă cu ciuperci şi 
mulţi cartofi prăjiţi. S-o ia naiba de siluetă în seara asta. 

— În schimb o să-mi rezerv eu plăcerea s-o admir, o 
asigură şi chemă chelnerul. 

Restaurantul era doar pe jumătate plin. Butler intră ca şi 
cum ar fi fost de unul singur. Alese o măsuţă lângă 
fereastră. Paula spusese că nu era nevoie ca cei doi paznici 
ai săi să o însoţească, că se va întoarce la hotel imediat 
după ce va termina masa cu Rosewater. 

— Poţi să intri singură, îi spusese Butler. Eu o să vin pe 
urmă, nevăzut-neauzit, dar suntem cu tine tot timpul. 
Ordinele stricte ale lui Tweed. 

Nield rămăsese în maşină, care era parcată astfel ca 
Butler s-o poată vedea pe fereastră. Nield supraveghea 

împrejurimile. Ceea ce-i atrăsese atenţia era un Porsche 
parcat la vreo câteva zeci de metri mai departe, pe drum. 

Era parcat în semiobscuritate, departe de cel mai 
apropiat stâlp luminat şi era greu să-şi dea seama dacă se 
afla cineva la volan. Nield îşi scoase pistolul Walther din toc 
şi-l puse pe genunchi. Porsche-ul îl neliniştea. 

În restaurant, Paula îşi sorbea vermutul, studiindu-l pe 
Rosewater. Chiar şi la sfârşitul unei zile arăta proaspăt, cu 
maxilarele puternice, cu chipul atrăgător şi zâmbetul 
plăcut. Paulei îi plăceau bărbaţii care zâmbesc mult. 

— Spune-mi ce-ai mai făcut? o îndemnă Rosewater. 

— A, am fost în vizită la o veche cunoştinţă. 

— Bărbat, sau femeie? 

— Eşti indiscret. 

— Sunt gelos... 

Îşi întoarse privirea când în restaurant intră o 
franţuzoaică înaltă şi elegantă. Un chelner o ajută să-şi 
scoată haina. Dădu un întreg spectacol: îşi scoase braţele 
din mâneci încet, apoi le ridică şi-şi netezi părul lung şi 
lucios. Mişcarea îi sublinie silueta subţire, trupul bine făcut. 
Era îmbrăcată în negru şi rochia strâmtă îi punea în 
evidenţă sânii. Se uită direct la Rosewater, şi-i zâmbi. 

Paula urmări privirea fixă a lui Rosewater. Butler alese 
acelaşi moment să se întoarcă şi să ia, fără grabă, de pe 
masa din spatele lui o solniţă. Ochii lui o cercetară cu 
atenţie şi foarte repede pe noua venită. 

Chelnerul o conduse la o masă lângă fereastră, alături de 
cea la care stătea Butler. Acesta puse pe masă solniţa - pe 
care de altfel nici nu intenţiona s-o folosească. 

— Femeia aceea... Rosewater îşi mută din nou privirea 
spre Paula. E atrăgătoare şi e ciudat că e singură. Este 
exact tipul de femeie care ar putea face parte din armata 
de spioni a lui de Forge. 

— Hai să nu ne mai gândim la ea, să ne simţim bine în 
seara asta, propuse Paula. 

— Deci, bărbat sau femeie? Sunt gelos, repetă 
Rosewater. 

— M-ai făcut să-mi crească pofta de mâncare grozav de 
mult. Şi tu cu ce te-ai ocupat, dacă-mi permiţi? 

— Am umblat cu maşina prin regiune, am oprit la toate 
barajele formate pe drum, arătând actele. Nu pe cele 
adevărate. 

— Baraje? 

Paula era nedumerită. 

— Soldaţi din Armata a Treia... 

— Vrei să spui din Brigada a Treia. 

— Nu. Am întrebat. Au spus foarte clar: Armata a Treia. 
Păreau să caute pe cineva. Am încercat să-i fac să 
vorbească dar tot ce-am aflat este că făceau manevre 
militare. Apoi n-au mai scos un cuvânt. Ai fi zis că era stare 
de asediu. 

— Destul de îngrijorător, medită Paula. 

— N-o să ne strice nouă cina... 

O oră mai târziu, Paula îşi simţea stomacul plin. Se 
lăcomise, dar se simţea mult mai bine după această 
experienţă. Se uită la ceas şi se strâmbă: 

— Mă tem că trebuie să plec, Victor. Îţi mulţumesc pentru 
această seară minunată. Mi-a făcut mare plăcere. 

— Stai aşa, protestă Rosewater. Credeam că o să facem 
o plimbare cu maşina. Ştiu un bar care mai e încă deschis. 
Am putea să bem ceva, poate chiar să dansăm. 

— Regret. Mi-ar face plăcere, dar sunt obosită. Dă-mi un 
număr de telefon unde te pot găsi. . 

Rosewater scoase un carnet şi scrise un număr. li dădu 
hârtia pe care o rupsese din carnet şi-i puse aceeaşi 
întrebare: 

— Unde pot să te găsesc? 

— Nu poţi. Zâmbi. Mă mişc tot timpul. Slujba. 

— Misterioasa doamnă... 

Chelnerul îi aduse haina şi Rosewater o ajută să se 

îmbrace. Se îndreptau spre uşă când, Butler care-şi plătise 
nota, îi urmă. îi ajunse din urmă. Paula îl prezentă lui 
Rosewater. 

— Vărul meu Harry. 

— V-am văzut în restaurant, comentă Rosewater în timp 
ce-şi strângeau mâinile. Ar fi trebuit să veniţi la masa 
noastră, adăugă fără entuziasm. 

— Nu fac pe dama de companie. 

Chipul lui Butler era inexpresiv. 

— Noi mergem pe jos, explică Paula. Maşina ta unde 
este? 

— E parcată după colţ, într-o fundătură, lângă faleză, 
răspunse Rosewater. Ţinem legătura. Noapte bună. 

O luă pe jos spre faleză. Butler o prinse pe Paula de cot şi 
ea rămase unde era până când Rosewater dispăru după 
colţ. Apoi se îndreptară spre locul în care îi aştepta Nield 
răbdător, în Renault. Paula se gândea cum el stătuse în 
maşină în timp ce ea mâncase împărăteşte. Se aruncă în 
maşină, în spate. 

— Pete, când ai mâncat ultima oară? 

— Acum o jumătate de oră. Nield se întoarse, îi zâmbi şi-i 
arătă ceva. Sandvişuri din pachet. Intotdeauna plec cu 
provizii după mine. Plus o sticlă cu cafea. 

— Dă-i drumul, spuse Harry, aşezându-se lângă Nield. 
Înapoi la Atlantic. Condu încet. 

— Nu încă. Înainte de a pleca vreau să cercetez Porsche- 
ul ăla. Stă acolo de când am venit noi. Mă întorc într-un 
minut. 

Cobori din maşină înainte ca Butler să aibă timp să 
răspundă. Paula observă că Nield are pistolul în mâna 
dreaptă pe care o ţinea în jos, pe lângă el. Se duse pe 
partea cealaltă a străzii spre locul unde era Porsche-ul care 
semăna cu un tigru gata să sară. 

Mergea ca un localnic în drum spre casă, cu gulerul 
ridicat ca să-l protejeze de frigul aspru al nopţii. Nu se zărea 

nimeni. Pantofii săi cu tălpi de cauciuc nu făceau nici un 
zgomot. Se apropie de maşina învăluită în întunericul 
înfricoşător. 

Cu mâna stângă îşi strânse mai tare gulerul în jurul 
gâtului, şi aruncă o privire la vehiculul care staţiona. Paula 
simţea că-i transpiră palmele când îl văzu pe Nield 
traversând agale strada, în diagonală, ca să vadă din spate, 
dacă e cineva la volan. Se încordă, aşteptând să audă 
împuşcături. 

Nield înconjură maşina venind din spate, se duse în faţa 
ei şi apoi se întoarse la Renault. Se sui la volan şi puse 
pistolul înapoi în toc. 

— Alarmă falsă. Nu-i nimeni. Deci, înapoi la Atlantic. 

— Să conduci încet, repetă Butler când maşina se puse în 
mişcare. 

— Ai mai spus-o. 

— Sper că Jean Burgoyne îmi va telefona, spuse Paula. Cu 
cât pleacă din vila aia mai repede, cu atât mai bine. 

— Va trebui să se păzească, răspunse Butler. 

Nield opri brusc, înjură şi spuse că i-a căzut portofelul. 
Lăsă motorul să meargă şi se grăbi să o ia înapoi. Se 
întoarse destul de repede şi spuse că a avut noroc, iar între 
timp îşi vări portofelul în buzunar. Paulei i se păru ciudată 
comportarea lui. Pete nu pierdea nimic niciodată. In drum 
spre hotel străbătură străzile din Arcachon care erau pustii: 
ora târzie, temperatura sub zero grade, anotimpul - sfârşit 
de noiembrie. Dădură un colţ şi Paula strigă: 

— Las-o încet de tot, Pete. 

In faţa lor pe aceeaşi parte cu ei, pe trotuar, mergea un 
bărbat. In ciuda paltonului gros şi a căciulii de astrahan, 
Paula îl recunoscu, după cum îşi purta trupul, după pasul 
cumpănit ca al unui om care măsoară distanţa. 

— E locotenentul Berthier. lar. 

— Sigur? întrebă Butler. 

— Absolut. Ştiu, doar am petrecut câtva timp împreună 

când eram la Aldeburgh; atunci se dădea drept James 
Sanders. 

— Dă-i drumul numai puţin mai repede Pete, îl sfătui 
Butler. O să devină suspicios dacă trecem pe lângă el 
târându-ne. 

Paula aruncă o privire fugară pe geam exact înainte de a 
ajunge în dreptul lui Berthier, apoi se aplecă şi dispăru din 
vedere. Da, era cu siguranţă omul lui de Forge. Se apropiau 
de Atlantic, când Butler spuse: 

— E cam ciudat. Berthier umblă creanga prin oraş. Ne-am 
întâlnit şi cu politicosul domn Brand. Ai zice că e pe cale să 
se întâmple ceva pe aici. 

— Termină! protestă Paula. Sunt îngrijorată din cauza lui 
Jean. Poate a sunat cât am lipsit. 

— O să afli imediat, răspunse Butler. 


Yvette Mourlon, agenta lui de Forge, urmărise Rover-ul 
condus de Jean Burgoyne fără ca cea urmărită să bănuiască 
ceva. Peugecot-ul lovit al Yvettei arăta ca multe alte maşini 
franţuzeşti implicate într-o coliziune. 

Ajunsă la Atlantic după lăsarea întunericului, Jean se duse 
direct la recepţie. Îşi formulă întrebarea cu grijă. 

— Prietena mea, Paula Grey, mi-a spus că stă la un hotel 
în Arcachon. Sper că am nimerit bine. 

În mâna care i se odihnea pe tejghea ţinea două 
bancnote. Mâna recepţionerului îndreptă registrul şi în 
aceeaşi mişcare o uşură de bani. 

— Aţi nimerit la hotelul care trebuie. Este aici. 

— Grozav! Aţi putea să-mi spuneţi numărul camerei ei? 

— Nu v-ar ajuta la nimic. E plecată. 

— Aveţi idee cam când se întoarce? insistă Jean. 

— Habar n-am. Nu-mi dă raportul. Ezită, apoi se aplecă 
peste tejghea. Am avut impresia că ieşea undeva în seara 
asta. Era cu un bărbat. 

— Mulţumesc. Vă deranjează dacă aştept? Aruncă o 

privire prin holul mohorât. Pe bancheta aceea? 

— Cum doriţi... 

Bancheta de piele era tăiată într-un loc prin care ieşea 
umplutura. Nu-i chiar hotelul Ritz, se gândi Jean, aşezându- 
se, în aşteptarea Paulei. Rămase destul de mult timp 
aşezată acolo, apoi începu să se enerveze. De Forge ar fi 
putut să se întoarcă la vilă. Caz în care ar fi deja căutată. Se 
simţi foarte vulnerabilă. 

Îşi deschise poşeta şi scoase o hartă locală foarte uzată 
pe care o studie. Problema era că va trebui să lase notițele 
la recepţioner, care era tipul iscoditor, aşa că nu avea dubii 
că va găsi un mod de a deschide un plic sigilat. Găsi soluţia 
şi marcă trei locuri diferite de pe hartă cu câte o cruce. 
Apoi, deasupra fiecărei cruci scrise câte un număr pe care-l 
încercui. Unu. Doi. Trei. Scrise un bilet, puse harta şi biletul 
într-unul din plicurile mari pe care le avea întotdeauna cu 
ea; scrise numele Paulei pe plic. 

Îl duse recepţionerului care citea un ziar şi i-l dădu 
împreună cu alte două bancnote. 

— Trebuie să plec. Vreţi să daţi Paulei Grey plicul ăsta 
imediat când vine? Şi bănuiesc că aveţi o cameră şi pentru 
mine, în acest anotimp? 

— Numele? 

— Lisa Mason. Nu, mă grăbesc. Completez datele când 
mă întorc... 


Mai devreme, Yvette Mourlon o urmărise pe Burgoyne 
până când intrase în hotel. Aşteptase câteva minute să 
vadă dacă mai iese. Convinsă că rămâne peste noapte, mai 
merse puţin pe stradă în jos şi parcă în umbra unui zid înalt. 
Scoase antena transmiţătorului şi-l reglă pe lungimea de 
undă potrivită. Îşi spuse numele codificat după stabilirea 
legăturii şi începu să vorbească: 

— Aici Yvette. Subiectul la hotel Atlantic în Arcachon. 
Pare să rămână peste noapte. Ordine? 

— Da, Yvette. Ţine sub supraveghere hotelul la care a 
tras subiectul. Raportează imediat orice mişcare a 
subiectului. Urmăreşte-o dacă e nevoie. Repet - imediat. 

— Înţeles... 

Yvette vâri microfonul înapoi în compartimentul secret. 
Javră arogantă! | se părea ciudat că vaca aia înfumurată 
prelua anumite mesaje - că maiorul Lamy cu care vorbea în 
mod normal, era uneori absent. Întotdeauna când, ulterior, 
murea cineva. 


Berthier se plimba pe o stradă laterală în apropierea 
falezei când telefonul mobil ţârâi. Intră în firida unei uşi, 
scoase telefonul de sub haină, răspunse şi ascultă. Primi 
exact acelaşi mesaj ce-i fusese transmis Yvettei, mai puţin 
indicaţia de a continua supravegherea. | se mai spuse să 
sune la intervale de cincisprezece minute. 

Berthier strânse antena şi se grăbi spre faleză, unde-şi 
lăsase maşina. 


Brand telefonă dintr-o cabină aflată în colţul barului. 
Ascultă, răspunse scurt, închise. Lăsă banii pentru băutură 
pe tejghea şi ieşi grăbit, îndreptându-se spre locul unde-şi 
parcase maşina. 

Paula luă plicul pe care i-l dădu recepţionerul de la 
Atlantic. Se grăbea pe scări împreună cu Nield şi Butler, 
când recepţionerul strigă după ea. Faţa lui era grăitoare: 
toţi trei în aceeaşi cameră? 

— A sunat un bărbat şi a întrebat dacă sunteţi aici. 

— A spus vreun nume? 

— Mi-a închis telefonul când am spus că nu. 

In camera ei Paula şi Butler studiau plicul, în timp ce 
Nield scruta întunericul printre perdele. 

— Plicul ăsta a fost deschis, spuse Paula hotărât. Pe urmă 
a fost lipit la loc neglijent. 

— Iscoditorul ăla bătrân din spatele tejghelei, remarcă 
Butler. 

Deschise plicul, scoase harta împăturită şi biletul. Mesajul 
era scurt: /n noaptea asta va veni un mesager cu un număr 
care indică locul unde mă aflu. Ora douăzeci şi două. 

— Jean este mult prea precaută. Nu-mi place asta. 

Desfăcu harta pe singura masă din încăperea înghesuită. 

Numărul unu era înscris deasupra unei cruci unde scria 
„Vila Rose”. Numărul doi avea inscripţia „Răscruce”. 
Numărul trei avea inscripţia „Hangar pentru bărci”. Îi dădu 
harta lui Butler şi se uită la ceas - nouă şi patruzeci şi cinci 
seara. 

— Harry, tu o să fii cel care se va deplasa când va veni 
mesagerul cu locul de întâlnire. Sper din tot sufletul să vină 
mai repede. Nu avem mult timp. Ce măsuri de precauţie a 
luat Jean. Imi pare aşa de rău că n-am fost aici când a venit. 

— Să nu ne ambalăm, să vedem ce se întâmplă, o linişti 
Butler. 

— Din ce am văzut şi auzit la vila Forban este o femeie 
plină de ingeniozitate. 

— Mă duc jos să-l aştept pe mesagerul ăla, spuse Nield şi 
ieşi din cameră. 

Se întoarse imediat, şi pe chip i se citea nerăbdarea şi 
graba. Se repezi în cameră când Butler deschise uşa. Nield 
o apucă de braţ pe Paula. 

— Insistă să-ți dea ţie mesajul.  Grăbeşte-te. 
Recepţionerul ăla face scandal că a intrat în hotel... 

Paula alergă pe scări urmată îndeaproape de Nield, iar 

Butler se aplecă peste balustradă, ţinând pistolul la spate. 

Un bărbat cu înfăţişare neglijentă, murdar şi neîngrijit, 
neras, îl privea furios pe recepţioner. Se întoarse, se 
îndreptă spre Paula şi-i înmână un plic. 

— Mi-a fost dată descrierea dumneavoastră, spuse într-o 
franceză din Provence. Trebuia să vi-l dau personal. 
Nimănui altcuiva. 

— Mulţumesc. Să-ţi dau nişte bani. 

— Am fost foarte bine plătit. 

Tipul bătut de soartă îşi scoase pălăria soioasă în faţa 
Paulei, se uită din nou furios la recepţioner şi ieşi din hotel. 
Pe o foaie de hârtie împăturită era scris - cu acelaşi scris 
din bilet - un mesaj laconic: Numărul trei. 

— Hangarul de bărci, spuse Paula. Intre Gujan şi Facture. 
Condu-mă Harry, spuse când era gata să iasă din cameră. 

— Conduc eu, se oferi Nield în timp ce coborau scările în 
fugă. 

— Nu, fir-ar să fie! Eu o să conduc, se răsti Paula când 
ajunseră în stradă. Nu-mi place chestia asta deloc. 


Jean Burgoyne stătea pe veranda hangarului pentru bărci 
şi fuma o ţigară. Fuma rareori dar acum nervii îi erau 
încordaţi la maximum. Ascundea ţigara în mâna stângă. Se 
strânsese în haina de piele şi stătea aici afară, pentru că 
interiorul hangarului i se păruse claustrofobic. Singurul 
sunet era clipocitul apei care se lovea de piloni. La capătul 
verandei era o limbă de pământ şi într-o baltă zăcea 
scheletul unei mici ambarcaţiuni. 

Hangarul pentru bărci se afla aproape de marginea 
golfului. Abandonată acum, o cală de lansare ducea de la 
bahnă la apă. Acum mai erau doar suporţii calei de lansare 
şi de jur împrejur se simţea un aer de decădere, de ruină. 
La fiecare capăt al verandei erau scări de lemn. Unele 
duceau spre fâşia singuratică de pământ băltit, celelalte 
spre o porţiune de pământ uscat şi tare pe unde se urcase 

ea pe verandă. Parcase Rover-ul într-o scobitură 
superficială, lângă poteca care ducea de pe drum, spre 
hangar. Clipocitul domol al apei ar fi fost în mod normal un 
sunet liniştitor, dar noaptea, în acest colţ îndepărtat, îi călca 
pe nervi. 

Alesese acest loc de întâlnire pentru că era departe de 
orice altă aşezare. Era convinsă că de Forge descoperise 
absenţa ei, că era în pericol. 

Era hotărâtă să-i dea Paulei notițele referitoare la 
Operaţiunea Marengo, pe care le prinsese de pulpa 
piciorului. Era un plan revoltător, un complot pentru o 
lovitură de stat. Era de o importanţă vitală ca aceste notițe 
să ajungă la Paris. 

Auzi un scârţâit. Ca şi cum cineva ar fi călcat pe lemn 
vechi. Se lipi de peretele verandei, ascunse ţigara în palma 
făcută căuş, ascultă, cu ochii ţintă la trepte. Sunetul nu se 
repetă. Oftă uşurată şi se îndreptă. Lemnul vechi scârţâie 
singur. 

Se gândise să aştepte la hotelul Atlantic, sperând că 
Paula va apărea din moment în moment. Dar nu-i plăcuse 
cum se uita pe furiş la ea funcţionarul cu faţă vicleană de la 
recepţie. Dacă ea îl putuse mitui, oricine ar fi putut s-o facă. 

Şi orice căutare ar începe cu hotelurile deschise din 
Arcachon. | se păruse mai sigur să se refugieze în aşteptare 
undeva, departe din calea lor. 

Aruncă ţigara peste balustradă în apă. Fâsâi şi se stinse. 
Nu voia să rişte să o stingă pe scândurile vechi. Ultimul 
lucru pe care l-ar fi dorit era un incendiu. Auzi din nou nişte 
sunete slabe. Zgomotul unor motoare de maşini. Probabil 
treceau pe drumul principal. Dar zgomotul încetă. Auzise 
două maşini? Nu era sigură: noaptea sunetul se propagă pe 
distanţe mari. O trecură fiori, era îngrozitor de frig. Dar fu 
sinceră cu ea însăşi - tremurase de frică. 

Tensiunea în care trăise luni de zile la vila Forban se 
făcuse în cele din urmă simțită. Efortul de a-i satisface toate 

cerinţele lui de Forge, de a-l face să spună prea mult, de a 
trimite la Paris rapoarte secrete. Cât timp continuase acest 
joc, adrenalina îi dăduse puterea să rămână rece şi 
calculată. Abia acum, când lăsase totul în urmă, reacţiona. 
Dumnezeule, ce bucuroasă ar fi să se întoarcă la Aldeburgh, 
la Admiralty House, în liniştea şi pacea căminului unchiului 
ei, să-i asculte iar conversaţia inteligentă pe care nu trebuia 
să o memoreze cuvânt cu cuvânt. 

Lemnul scârţâi din nou. Înţepeni de spaimă. Sunetul 
fusese diferit, scârţâitul mai puternic, ca pasul unei 
persoane masive. Cu spatele lipit de perete, se târî spre 
treptele care duceau jos, la limba de pământ. Apoi rămase 
nemişcată. Plescăitul apei îi aminti de mişcarea unui rechin. 
Absurd! Stăpâneşte-te, fetiţo! Pe urmă văzu umbra enormă 
apărând deasupra scărilor care duceau pe pământ uscat. 
Silueta unei persoane de statură mare căreia nu-i vedea 
faţa, şi asta o îngrozi. 

Totul era real.  Scândurile din podea  scârţâiră 
ameninţător pe măsură ce umbra înainta spre ea. Jean 
alergă în direcţia opusă. Ajunse la scările care dădeau spre 
limba de pământ mlăştinos. Le cobori în fugă şi auzi 
zgomotul înăbuşit al paşilor pe pământul îmbibat cu apă 
foarte aproape în spatele ei. Se răsuci, amintindu-şi 
deodată că are în buzunarul de la haină pistolul Mauser. 
Înhăţă arma şi o scoase din buzunar, în clipa următoare se 
îngrozi. 

Vedea bine în întuneric. Înţelese de ce nu-i văzuse faţa: 
tipul purta o mască Balaclava. O mână mare o apucă de 
încheietură, îi răsuci mâna aproape rupându-i-o, şi scăpă 
Mauser-ul. Două mâini îi înconjurară strâns gâtul, două 
mâini cu mănuşi, iar degetele mari apăsau puternic, expert, 
pe trahee. Se împiedică şi căzu în barca veche, iar 
greutatea corpului lui o apăsa. Strânsoarea necruțătoare nu 
slăbi nici măcar o clipă. Ultima imagine a lumii acesteia pe 
care o avu Jean Burgoyne fu masca Balaclava, ochii reci 

care se holbau la ea prin cele două tăieturi. Imaginea 
începu să devină neclară, apoi dispăru pe vecie. 

Ucigaşul se ridică în picioare, respirând greu. Se aplecă 
din nou s-o percheziţioneze, dar auzi zgomotul unor maşini 
care se apropiau. Sări în picioare, îşi croi drum, se ghemui 
jos pe lângă mlaştină, iar cizmele de cauciuc i se cufundară 
în pământul moale, mocirlos. Mai târziu se duse la maşină, 
pe care o parcase la o oarecare depărtare de hangarul 
pentru bărci unde se pogorâse o linişte lugubră. 


Yvette Mourlon o urmărise pe Jean Burgoyne când 
plecase de la hotelul Atlantic. Văzând că cea urmărită se 
îndrepta spre  hangarul de bărci, scosese antena 
transmiţătorului şi  raportase localizarea. După care 
rămăsese în maşina parcată destul de departe de hangar, 
care - presupunea - era locul unei crime. 

Yvette îl iubea la nebunie pe de Forge. Ceea ce ar fi putut 
să se întâmple înăuntrul hangarului cu femeia aia bogată şi 
bine îmbrăcată, n-o privea câtuşi de puţin. Yvette iubea un 
singur lucru mai mult decât pe de Forge: banii. 

— Uite hangarul. Roagă-te lui Dumnezeu să fi ajuns la 
timp, spuse Paula care conducea nebuneşte, cu farurile 
aprinse. 

La ora aceea nu era circulaţie, aşa că ce dracu' mai 
conta. Paula se dezlănţuise şi Butler, care era lângă ea, avu 
grijă să nu vorbească. 

— Sinistru arată locul ăsta nenorocit, comentă Nield din 

spate. 

Paula încetini viteza, căutând poteca care o lua la stânga. 
O zări în lumina farurilor şi întoarse, luând-o pe potecă cu 
farurile scânteind. Un semnal pentru Jean, să ştie că vine, 
că ajutorul era foarte aproape şi că nu va mai fi mult timp 
singură. 

Apăsă puternic pe frână şi opri în partea adăpostită de 
vânt a hangarului. Vru să deschidă portiera, dar Butler o 
apucă de braţ. 

— Mai bine lasă-mă pe mine să mă duc înainte... 

— la-ţi naibii mâna de pe mine! Mă grăbesc! 

Forţă portiera, sări afară, desfăcu fermoarul poşetei şi 
scoase revolverul Browning 32. Cu cealaltă mână scoase 
din buzunarul hainei o lanternă. Urcă scările cu Butler - 
care avea în mână Walther-ul - în spatele ei. 

Paula se opri când ajunse pe verandă; plimbă raza 
lanternei în jur. Incercă uşa de la hangar, mătură scurt cu 
lanterna un iaht vechi a cărui carenă era o ruină. Oare Jean 
nu era sigură de cei care veniseră? 

— Eu sunt, Paula. Jean, eu sunt, Paula, cu nişte prieteni. 
Eşti acolo? 

Doar când văzu că nu primeşte nici un răspuns înaintă pe 
verandă, îndreptând raza lanternei înainte, pentru cazul în 
care vreuna din scândurile podelei era putredă. Nu voia să 
cadă printre scânduri, să sfârşească în apa care clipocea. 
Ajunse la capătul verandei, unde începea un alt şir de scări. 

Nield rămăsese în maşină. Auzi un alt vehicul apropiindu- 
se şi se dădu jos din maşină, pe partea cea mai îndepărtată 
de drum. Se ghemui jos de tot când farurile vehiculului îi 
luminară maşina şi strânse Walther-ul mai bine în mână. 

Lumina lanternei Paulei căzu pe urme de paşi înnoroiate, 
urme mari, prea mari pentru Jean. Se opri din nou în capul 
scărilor şi îndreptă din nou raza lanternei, care rămase 
brusc nemişcată. Ingheţă. In spatele ei, Butler şopti: 

— Ce s-a întâmplat? 

— O, Doamne! Nu iarăşi! Nu iarăşi! 

Cobori scările în fugă şi parcurse tot în fugă întinderea 
scurtă acoperită de mlaştină. Se opri din nou şi ţinu lumina 
lanternei nemişcată, doar cu puterea voinţei, trupul 
răsturnat pe spate într-o barcă părăginită. Părul blond 
revărsat peste pupa. Fâşia de pământ băltit, cu suprafaţa 
uleioasă, noroiul. Era din nou ca la Aldeburgh. Scrâşni din 
dinţi; Butler o împinse la o parte, se aplecă deasupra 
cadavrului, folosindu-şi lanterna. 

— Rămâi unde eşti, Paula. 

Tresări de spaimă când o mână o apucă de braţ. Era 
vocea lui Newman. Se întoarse cu faţa la el, ultima 
persoană pe care se aşteptase s-o vadă în acele momente 
oribile. 

— Bob, slavă Domnului. E moartă, nu-i aşa? 

In timp ce rostea aceste cuvinte îşi dădu seama că eo 
întrebare stupidă. Vânătăile şi umflăturile urâte de pe gâtul 
lui Jean erau prea evidente în lumina lanternei. Se întoarse 
să-l urmeze pe Butler, dar Newman o opri. 

— Stai aici. Nu te mişca deloc. 

— Urmă să-mi dea nişte hârtii importante. 

— Ţi-am spus să nu te mişti un pas. Pete ne acoperă în 
cealaltă parte a verandei. 

Newman se apropie de Butler, călcând pe iarba udă. Se 
aplecă lângă celălalt bărbat. Era un spectacol urât: ochii lui 
Jean ieşeau din orbite, gâtul îi era foarte tare vătămat. 
Mutilat. Dar părul lung şi des era încă frumos. Patetic, fu 
cuvântul care-i trecu prin minte lui Newman. 

Partea de jos a hainei de piele îi fusese sfâşiată, un 
nasture rupt. Uşor, ridică haina mai sus, lăsând să se vadă 
fusta, care de asemenea se ridicase în lupta ei pentru viaţă. 
Sub chiloţi se vedea ceva ieşind în afară. Cu delicateţe, 
dădu deoparte chiloţii, şi găsi lipit de trup cu bandă adezivă 
un plic de polietilenă. Nu ai voie să scotoceşti victima unei 
crime, se gândi. Trase de bandă, desprinse plicul şi-i aranjă 

395 


la loc chiloţii. 

— Cred că ucigaşul ne-a auzit venind, spuse când ajunse 
lângă Paula, pe un ton sec. Deci n-a reuşit s-o 
percheziţioneze. Poate că n-a murit degeaba. 

O luă pe după umeri şi o conduse înapoi pe verandă. 
Mergea ca o momâie; îşi aminti că încă mai ţinea în mână 
Browning-ul. Îi dădu drumul în poşetă. O ţinu de umăr când 
coborâră scările, şi ea se duse spre maşină. Renault-ul lui 
Newman era parcat mai sus. 

— N-am nimic, spuse Paula când ajunseră la maşină. 

— Ba da. 

— Ba nu! Oh, Bob, a fost ca şi cu Karin, la Aldeburgh. A 
fost găsită sugrumată. A fost părăsită ca o păpuşă nedorită, 
într-o barcă veche. Acelaşi coşmar din nou. Dacă aflăm 
vreodată cine a făcut lucrurile astea îl împuşc cu mâna 
mea. Descarc toate gloanţele alea nenorocite în el... 

Apoi, izbucni, aşa cum spera Newman. Plângând cu 
suspine, îşi îngropă faţa la pieptul lui. Newman o luă în 
braţe, o mângâie pe spate, pe ceafă, pe păr. Treptat încetă 
să mai tremure. 

Plini de tact, Butler şi Nield stătuseră deoparte, ambii cu 
pistolul în mână, ambii supraveghind împrejurimile. Paula 
îşi scoase batista din geantă, îşi şterse ochii şi se uită la 
Newman. 

— Nu-mi pasă care a fost relaţia ei cu de Forge - a fost o 
femeie bună. Începuse să-mi placă foarte mult. Cred că a 
fost foarte curajoasă, că-l spiona pe porcul ăla... 

— Poate ai dreptate. Newman ridică plicul în sus. O să ne 
uităm la ăsta când vom fi departe de aici. S-ar putea să 
apară întăriri. Şi nu vrem să se amestece şi localnicii în 
treaba asta. 

— Legal, presupun... 

— Dă-o dracului de lege. Aici de Forge este legea. Asta-i 
o treabă pentru Lasalle. O să-i telefonez de la hotel. Şi te 
scot din zona asta. 

Paula îşi revenise, se depărtase de el şi îşi aranja haina. 
Ridică privirea spre el şi dădu energic din cap. 

— Nu plec de aici până când nu-mi ordonă Tweed. Am 
venit să fac o treabă. Jean a murit, dar eu trăiesc. 

— Şi aş vrea să rămână aşa, îi spuse Newman şi o 
conduse spre Renault-ul lui. 

— Cum naiba s-a întâmplat să apari aşa, când ai apărut? 
întrebă Paula. 

Se înapoiau la Arcachon, iar Butler şi Nield îi urmau în 
cealaltă maşină. Newman conducea cu viteză şi între timp îi 
explică: 

— Când Moshe şi cu mine ne-am întors din Landes, ne- 
am petrecut noaptea la hotelul Atlantic. Când am ieşit eu la 
lumină, tu erai plecată. M-am hotărât să o vizitez pe 
Isabelle, ceea ce am şi făcut. Tocmai mă întorceam la 
Atlantic când te-am văzut aruncându-te în maşină şi luând- 
o din loc ca la curse. Şi m-am decis să te urmăresc, să văd 
ce se întâmplă. 

— Ai văzut. Nu-mi place s-o las pe Jean aşa, mi se pare 
groaznic. 

— Păi care ar fi altă variantă? Luăm cadavrul cu noi, şi pe 
urmă? Informăm jandarmii şi ne trezim vârâţi în belea până- 
n gât. Sau, şi mai rău, am putea fi reţinuţi. Crezi că lui 
Tweed i-ar place chestia asta, tocmai acum când Franţa 
explodează? Acum, când au fost revolte anti-americane şi 
anti-arabe la Marsilia? Şi se întinde. 

— De unde ştii? 

— Isabelle ascultă radioul, se uită la televizor. Spunea că 
au fost multe victime. Şi vechii noştri prieteni, cei cu măşti 
Balaclava instigă şi atâta. 

— Te-ai referit la Landes. Cum ai ajuns acolo? 

— Vorbim mai târziu. Acum, nu vreau decât să dau de 
Tweed şi Lasalle. Cercul se strânge, lumea lui de Forge ne 
împresoară, spuse Newman întunecat. 

Tweed petrecuse o seară agitată la Paris. Sosise curierul 
trimis de Monica cu legitimaţia de presă falsă. Lasalle îi 
spusese că Josette de Forge avea, începând cu ora opt, una 
din seratele ei mondene. 

Tweed venise la Passy cu taxiul şi-i spusese şoferului să-l 
lase ceva mai departe de adresa căutată. Indreptându-se 
spre casa elegantă cu terasă, cu faţa spre un mic parc, 
văzu limuzinele care trăgeau la scară şi din care se 
revărsau oaspeţi. Printre aceştia îl recunoscu pe Louis Janin, 
ministrul apărării şi unealta lui de Forge. Valetul de la uşă îl 
întrebă dacă are invitaţie. 

— Presa, spuse Tweed. Spune-i doamnei de Forge că sunt 
de la Daily World. Grăbeşte-te, e frig afară. Dacă în trei 
minute nu eşti înapoi, nu mă mai găseşti aici. Dar mâine o 
să-i telefonez doamnei şi am mari dubii că vei mai face 
parte din personal. Cartea mea de vizită... 

În timp ce aştepta, sosiră alţi invitaţi, toţi în ţinută de 
seară. Unele dintre femei etalau o avere în bijuterii. În 
costumul de om de afaceri, Tweed se simţea în largul său. 
De ce s-ar îmbrăca elegant pentru un cuib de vipere? 

Valetul se întoarse în grabă, cu o atitudine complet 
schimbată. Îl pofti pe Tweed înăuntru, îi luă paltonul şi-l 
conduse prin holul cu covor roşu, într-o cameră mare, 
ticsită cu oaspeţi. Camera era mobilată cu gust şi luminată 
de candelabre strălucitoare. Pe pereţi erau tablouri şi 
Tweed crezu că recunoaşte un Gauguin. 

Valetul trebui să-şi facă drum prin mulţimea care 
sporovăia, murmurul conversaţiei fiind întrerupt doar de 
clinchetul paharelor de şampanie. Tweed observă un 
general plin în uniformă: Masson, şeful Statului Major al 
Armatei, n-ar fi trebuit să fie prezent. Apoi fu anunţată 
sosirea lui. 

Josette de Forge era o femeie înaltă şi zveltă, îmbrăcată 
într-o rochie neagră de catifea care-i punea avantajos în 
evidenţă silueta superbă. O femeie impunătoare, cu mult 

farmec, al cărei păr negru, lung şi strălucitor era prins într- 
un coc pe ceafă. Rochia era decoltată, descoperindu-i 
umerii minunaţi, şi se ţinea pe cea care o purta mai mult 
printr-o minune decât prin forţa gravitaţiei. Ochii ei negri îl 
studiau pe Tweed şi în acelaşi timp studiau şi cartea de 
vizită. Tweed îşi dădu imediat seama că se străduieşte din 
răsputeri să-l cucerească. 

— Daily World, domnul Prentice. Sunteţi foarte binevenit 
la mica mea petrecere. Şampanie? Făcu semn unui chelner 
să se apropie şi Tweed luă un pahar, fără tragere de inimă. 
Haideţi să stăm undeva să putem vorbi, continuă ea în 
engleză. Toţi oamenii ăştia! E pur şi simplu îngrozitor. Dar 
dacă îi adresezi unuia un cuvânt, trebuie să te adresezi 
multor altora. Sunt atât de uşor de ofensat dacă nu-i inviţi... 

Continuă să sporovăiască şi între timp îl conduse la o 
canapea elegantă de lângă perete, îi făcu semn cu mâna să 
se aşeze; ea se aşeză picior peste picior, şliţul adânc al 
rochiei dezvelindu-i picioarele lungi. Lui Tweed i se păru 
esenţial să le observe; era sigur că asta se aştepta de la el. 
Răspunse în engleză, ascunzând faptul că vorbeşte 
franceza fluent. 

— Aveţi o adunare distinsă, inclusiv generalul Masson. Vă 
oferă sprijin moral în condiţiile actualei crize? 

— E într-adevăr foarte curios, domnule Prentice, că acum 
presa britanică începe să se intereseze de Franţa. Curând 
Parisul va redeveni capitala Europei, aşa cum a fost pe 
timpul lui Napoleon. 

— Dar Germania? 

— Respectă puterea. Cu mâna-i frumos modelată făcu un 
gest ca şi cum ar fi scos problema din discuţie. Şi curând 
vom fi recunoscuţi ca supraputerea Europei. La urma 
urmelor - spuse sorbind din şampanie - avem forţa de atac, 
arme atomice. Acela de acolo este generalul Lapointe, 
comandantul forţei de atac. 

Se adună vulturii, se gândi Tweed întorcându-se să-l vadă 

pe bărbatul în uniformă pe care i-l arătase. De înălţime 
medie, zvelt, cu o mică mustață neagră, bine îngrijită, o 
asculta pe o frumuseţe blondă care se uita adorator în ochii 
lui. 

— A divorţat de soţia lui, continuă Josette, aşa că Lisette 
speră. Poate că se culcă cu ea dar nu va deveni soţia lui. 

— Presupun că primul-ministru, Navarre, are alte opinii - 
că este de acord cu colaborarea strânsă cu noua Germanie. 

— Navarre. Pfui! Îl desfiinţă cu un gest. Nu va mai rezista 
mult după ce soţul meu va ajunge la Paris. 

— İl aşteptaţi? Cu o armată, adică? g 

Ochii negri, magnetici, se îngustară. Il studie atent pe 
Tweed înainte de a răspunde. Privi apoi în jur prin cameră şi 
buzele-i pline şi roşii se strâmbară într-un gest 
dezaprobator. 

— Nu putem sta de vorbă ca lumea în balamucul ăsta 
groaznic. Veniţi cu mine. Vor fi nevoiţi să se descurce şi 
fără mine pentru un timp. 

O spuse pe un ton de parcă ar fi vorbit de o pierdere. 
Între timp Tweed opri un chelner, îşi umplu din nou paharul 
şi o urmă. Deschise o uşă laterală şi intrară într-o cameră 
mai mică, mobilată îndeobşte cu châise longues, suficient 
de largi pentru a permite la două persoane să se întindă. 
Incuie uşa şi-l conduse spre un chaise longue care era 
rezemat de perete. Se aşeză şi bătu uşor cu mâna în el, 
invitându-l: 

— Veniţi să staţi lângă mine, să punem ţara la cale. 

Tweed se aşeză pe margine şi se întoarse cu faţa spre 
ea, în timp ce Josette se întinse sprijinindu-şi capul de 
rezemătoare. Tweed scoase din buzunar un reportofon, îl 
puse pe măsuţa de cafea şi apăsă pe butonul de pornire. Se 
auzi un bâzâit uşor. 

— Sper că nu aveţi nimic împotrivă, spuse. 

Josette întinse mâna cu unghiile lăcuite cu roz, şi cu 
arătătorul apăsă pe butonul stop. Bâzâitul încetă. Zâmbi 

languros, cu braţele goale adunate sub ceafă. 

— S-ar putea să nu doriţi să înregistraţi tot ce ne 
spunem. În orice caz, nu-mi plac maşinăriile astea. 

— Cum doriţi. Scoase un carnet şi un stilou. Aveţi ceva 
împotrivă să iau notite? Bun. Poate repetaţi ce mi-aţi spus 
în camera cealaltă? N-am reuşit să prind tot ce mi-aţi spus, 
minţi el. 

— Bineînţeles... 

Repetă ceea ce spusese, ridicându-şi genunchii şi 
sprijinindu-se pe ei, în timp ce-l urmărea cu atenţie. 
Mişcarea îi dezveli din nou picioarele lungi. In timp ce ea 
vorbea, Tweed lua notițe. 

— Şi spuneaţi că-l aşteptaţi pe soţul dumneavoastră să 
sosească la Paris cu o armată, o îndemnă el când ea tăcu. 

— Voi ziariştii sunteţi nişte şmecheri. 

ÎI bătu uşor pe genunchi, lăsându-şi mâna să zăbovească. 

— Mi-aţi mai pus întrebarea şi n-am răspuns. 

— Şi care-i răspunsul? 

— Sigur că va veni la Paris, la momentul potrivit. Când 
Franţa va striga, cerând un bărbat puternic care s-o 
salveze. Şi poate va veni şi o armată cu el - inspiră multă 
loialitate şi este posibil să nu fie în stare să-i împiedice să-l 
urmeze. 

lată o metodă al naibii de şireată, gândi Tweed 
mâzgălind în continuare în carneţel. Acum înţelegea cum va 
fi justificată lovitura de stat. Dezvăluirea ei făcuse deja ca 
vizita să merite. Enorm. Mâna ei începu să se plimbe. 
Tweed îşi puse mâna pe mâna ei. Găsea că este cea mai 
periculos de atrăgătoare femeie din câte cunoscuse şi 
hotări să o înfrunte cu asta. 

— Dacă soţul dumneavoastră intră şi ne găseşte aşa? 

— Uşa este încuiată. 

— Ştiţi ce vreau să spun. 

— Ei, Charles îşi găseşte distracţia în altă parte. Are o 
iubită pe termen lung. Englezoaică, din întâmplare. Şi apoi 

are alte surse feminine de destindere. Nu vă destindeţi 
niciodată? 

Îşi răsuci mâna sub a lui, şi degetele lor se împreunară. ÎI 
trase uşor ca să-l apropie de ea. Tweed se folosi de 
considerabila sa voinţă. Îşi aduse aminte că de Forge era 
probabil răspunzător de uciderea cu sânge rece a agentului 
său, Francis Carey, la Bordeaux. Şi oare avea doar chef de 
joacă sau Josette considera că e o ocazie minunată de a 
răspândi propaganda lui de Forge dincolo de Canalul 
Mânecii? Respiră adânc. 

— Dacă nu continuăm interviul, aş putea să-mi pierd 
slujba. 

— Dă-i drumul, domnule Prentice. Ne putem distra mai 
târziu. 

— Am auzit zvonuri despre un club ai cărui membri sunt 
persoane care plănuiesc să preia puterea în Franţa. Unul 
din zvonuri pretinde că membru al clubului este şi un 
fabricant străin de armament, care furnizează în secret 
arme noi generalului de Forge. 

Reuşise s-o tulbure, dar era o femeie inteligentă. Reacţia 
ei fu neaşteptată. Îşi întinse piciorul gol şi-l puse în poala lui 
Tweed, care puse carnetul pe picior, zâmbi şi aşteptă 
răspunsul. 

— Nu-mi dau seama de unde ai auzit o idee aşa de 
melodramatică. Desigur, după cum ai observat probabil 
între oaspeţii mei sunt şi persoane foarte influente care 
frecventează seratele mele. Din dorinţa de a fi la curent cu 
ultimele evenimente. Evenimente care se apropie de 
punctul culminant. Ridică piciorul clătinându-l. Fiindcă 
vorbeam de puncte culminante... 

— Punctul dumneavoastră slab este că nu aveţi sprijin 
politic, spuse Tweed brusc. 

— Crezi tu! 

Îşi luă piciorul din poala lui şi sări de pe chaise longue. 
Atinsese o coardă sensibilă. Îşi îndreptă rochia şi se duse la 

o oglindă de perete să se asigure că are o ţinută decentă. Îi 
făcu apoi semn să o urmeze, după ce descuie uşa. Tweed o 
urmă înapoi în salon. Josette îl luă de braţ şi cu cealaltă 
mână îi arătă un bărbat care-i vorbea neîntrerupt unei 
brunete, agitând braţul pentru a-şi întări spusele. 

— lată, acela este sprijinul nostru politic. Emile Dubois, 
şeful partidului Pentru Franţa. Cu miile se adună oamenii 
sub stindardul lui, zilnic. 

Tweed îl studie pe Dubois. De înălţime medie, cu tendinţe 
de îngrăşare, probabil vreo cincizeci de ani. Avea o claie de 
păr aspru şi o mustață ciufulită, deasupra unor buze 
groase. La smoking purta o cravată albă obişnuită care 
arăta cam soioasă. Un personaj total dezagreabil, care-i 
amintea lui Tweed de filmele pe care le văzuse despre 
Pierre Laval, colaboraţionist din timpul războiului. 

— Evident, aveţi toţi grangurii de partea dumneavoastră, 
remarcă Tweed dorind să-i creeze Josettei o stare de 
mulţumire. 

— Şi grangurii câştigă întotdeauna. De ce nu veniţi să-mi 
faceţi o vizită mâine seară? Nu am nici o serată şi o să fiu 
singură. Staţi să vă dau cartea mea de vizită. Telefonaţi-mi 
să-mi spuneţi când veniţi, ca să fiu pregătită... 

Josette deschise sertarul unui birou de lângă perete şi 
scoase o carte de vizită pe care era gravat un trandafir 
roşu. l-o dădu cu un zâmbet ademenitor. 

— Cartea mea de vizită personală, telefonul meu secret. 
Oferită doar câtorva persoane. 

Tweed îi mulţumi, spuse noapte bună, şi lacheul îi aduse 
paltonul. Înainte de a ieşi din clădire, Tweed se bătu uşor cu 
palma peste buzunarul hainei, să verifice dacă reportofonul 
era în siguranţă. Avusese grijă să-l ia de pe masă înainte de 
a se întoarce înapoi în salon. 

— Vizavi este un taxi, domnule Prentice, îi spuse lacheul 
foarte îndatoritor acum. 

Prentice. Era numele secret pe care-l alesese Monica 

înainte de a se tipări cărţile de vizită, şi-i spusese 
redactorului şef de la Daily World, prieten bun cu Tweed, că 
acela va fi numele folosit de Tweed. In taxi Tweed scoase 
reportofonul, îl privi şi-şi zâmbi în barbă. 


Crezi tu! 

Vocea Josettei de Forge se auzi limpede pe reportofon. 
Tweed se ridică în picioare, închise reportofonul şi-l privi pe 
Lasalle. Erau în biroul lui Navarre de la Ministerul de 
Interne. Navarre care-şi păstrase portofoliul ministerial 
după ce devenise prim-ministru, îşi petrecea timpul într-o 
altă clădire. Lasalle tocmai ascultase întreaga conversaţie 
dintre Josette şi Tweed. 

— Cum ai reuşit? Ai spus că ţi-a închis reportofonul, îl 
întrebă. 

— Aşa a crezut ea. Cei de la Park Crescent sunt ingenioşi. 
L-au construit astfel încât apăsând pe butonul stop îl 
porneşti, iar dacă apeşi pe butonul de pornire nu faci decât 
să produci un bâzâit care creează impresia că banda 
merge, când de fapt nu funcţionează. 

— Dar presupunând că ar fi fost de acord să-l foloseşti şi 
nu ar fi apăsat pe butonul stop? 

— Aş fi spus că nu s-a înregistrat bine; m-aş fi agitat 
puţin cu el şi aş fi acţionat un mecanism ascuns care 
porneşte banda. 

— Ne-ar prinde bine şi nouă câteva reportofoane din 
astea. Dar rezultatul nesatisfăcător al vizitei tale este 
referirea vagă la sosirea lui de Forge la Paris cu o armată. 
Sunt date vitale. Ai auzit că de Forge a fost ales temporar 
comandant al Armatei a Treia? 

— Nu. Navarre a aprobat asta? 

— N-a avut de ales. Generalul Masson a anunţat public 
numirea fără a ţine seama de el. Singura soluţie a lui 
Navarre ar fi să-i elibereze din funcţie şi pe şeful de Stat 
Major şi pe generalul de Forge. Dar acest lucru ar putea 

provoca o revoltă. N-o poate face. 

În acel moment Navarre însuşi intră în birou cu pas 
energic. Faţa lui slabă era întunecată şi hotărâtă. Lasalle îi 
spuse de vizita lui Tweed şi Navarre ceru să asculte 
înregistrarea. 

Se aşeză la birou, foarte destins. Se uita fix la reportofon, 
ascultând cu atenţie în timp ce era redată toată conversaţia 
dintre Tweed şi Josette. Tweed opri reportofonul şi spuse: 

— Sunt foarte bucuros că aţi păstrat portofoliul de la 
Ministerul de Interne, după ce aţi devenit prim-ministru. 

Navarre zâmbi. 

— Atuul meu. Controlul asupra DST, poliţiei şi mai presus 
de orice, controlul asupra CRS, unităţile paramilitare. 
Întrebarea este când să-mi joc atuul? Am nevoie de dovezi 
zdrobitoare privind trădarea lui de Forge. 

Sună telefonul. Navarre ascultă şi-i dădu receptorul lui 
Tweed. 

— Robert Newman, pentru dumneavoastră... 

Şi generalul de Forge era treaz la o oră târzie din noapte, 
plimbându-se prin biroul său de la Cartierul General în timp 
ce asculta raportul maiorului Lamy privitor la succesul 
misiunii lui Kalmar. Pe Lamy îl irita faptul că şeful său se 
mişca întruna găsindu-se deseori în spatele lui în timp ce 
vorbea. Era un truc psihologic care-i plăcea mult lui de 
Forge - să-i ia pe oaspeţii săi prin surprindere. Intrerupse 
vorbăria lui Lamy. 

— Poalele hainei şi pantofii îţi sunt pline de noroi. 

— E noroi la ţară. 

— Chiar şi aşa, înainte de a veni la mine ar trebui să-ţi 
revezi ţinuta, trebuie să fii întotdeauna exemplu de 
eleganţă pentru orice soldat care te-ar putea vedea. 

— Scuzele mele. Am fost nerăbdător să vă anunţ ce-a 
confirmat Kalmar la telefon. Jean Burgoyne e moartă. 

— Un spion eliminat. Mă gândesc să transform manevrele 
actuale în marşul asupra Parisului - Operaţiunea Marengo. 
Asta după ce vei fi declanşat tu Operaţiunea Austerlitz - de 
a arunca Parisul în haos total. Şi crucea de foc trebuie să 
apară de acum înainte pretutindeni. 

În timp ce vorbea mintea lui de Forge era preocupată de 
convingerea că există un trădător la Cartierul General. Se 
transmiteau informaţii masiv la Paris - informatorul din 
cadrul DST, rue des Saussaies, i-o confirmase. Trebuia să 
fie unul din membrii cercului său de intimi. Locotenentul 
Berthier? Chiar maiorul Lamy? Trebuia descoperit repede şi 
lichidat. Era o condiţie esenţială înainte de a ordona 
declanşarea Operațiunii Austerlitz şi apoi a Operațiunii 
Marengo. 

— Crucea de foc a fost folosită şi în revoltele de la 
Marsilia şi în cele de la Toulon, îl asigură grăbit Lamy. 
Ziarele vor fi pline de fotografii mâine. Vreţi să pornesc 
Operaţiunea Austerlitz? 

— Nu încă. Momentul potrivit este totul într-o campanie 
încununată de succes. Ai spus că ţi-a telefonat Berthier şi ți- 
a spus că sigur a zărit-o pe Paula Grey într-o maşină 
împreună cu doi bărbaţi în Arcachon. Ea este următoarea 
ţintă pentru Kalmar. Trebuie s-o lichideze în următoarele 
douăzeci şi patru de ore. 

— Cam scurt răgazul pentru Kalmar. îşi planifică foarte 
meticulos acţiunile. 

— În cazul acesta va trebui să urgenteze acţiunile lui 
meticuloase. Sunt la fel de preocupat şi de legătura ta cu 
misteriosul Manteau. 

— Mi-a telefonat şi mi-a spus să pun două milioane de 
franci elveţieni într-un sac de pânză şi să las sacul în 
spatele unei cabine telefonice izolate, de lângă un sat la 
sud de Bordeaux. Aşa am făcut. Apoi am plecat. 

— Şi ce altceva a mai spus? întrebă de Forge peste 
umărul lui Lamy. 

Generalul e un diavol, gândi Lamy. Cum ghicise că mai 
era ceva? 

— Manteau mi-a spus că trebuie să mă întorc la Cartierul 
General pentru o jumătate de oră, după care puteam să 
revin. Mi-a mai spus că dacă voiam să mă întorc mai 
repede, el n-avea nimic contra, dar voi fi împuşcat în cap. 

— Da, reflectă de Forge, părea limbajul tipic al lui 
Manteau. Nu semăna deloc cu Kalmar. 

— Altceva? se răsti. 

— Da. A spus că se va ocupa de Paula Grey. Şi de oricare 
alţii care doriţi să fie nimiciţi. Exact ăsta-i cuvântul folosit 
de el. 

Ei bine, măcar faptul că plătea ar fi trebuit să oprească 
orice alt atentat la viaţa lui, hotărî de Forge. Se simţi 
uşurat: glonţul care pătrunsese prin limuzina sa blindată 
trecuse prea aproape de el. 

— Trimite semnalul galben unităţilor Austerlitz din Paris, 
decise brusc. Imediat... 

După plecarea lui Lamy se uită la ceas. Următorul 
semnal, şi ultimul va fi roşu: semnalul pentru trupele de 
sabotaj, pentru a arunca Parisul în flăcări. Trebuie să 
lovească imediat, înainte ca Navarre să reuşească să aibă 
influenţă asupra guvernului. 


Navarre şi Lasalle îl urmăreau pe Tweed în timp ce 
vorbea cu Newman, dar nu reuşeau să citească nimic pe 
chipul acestuia. Tweed nota câte ceva, din când în când 
punea câte o întrebare, şi în cele din urmă îi spuse lui 
Newman să aştepte. Se uită la cei doi francezi. 


407 


— Sună dintr-un hotel din Arcachon. Sper să fie o 
legătură sigură - Butler îl supraveghează pe cel de la 
centrala telefonică - dar vreau hotărâri rapide. 

— Spune-mi care-i problema, spuse Navarre pe un ton 
tranşant. 

— Newman are dovezi fotografice ale atrocităților comise 
de oamenii lui de Forge... Le spuse scurt despre cimitirul 
din Landes, despre atacul asupra vilei lui Moshe Stein de 
către indivizi mascaţi precum cei din Ku-Klux-Klan. 

— Lasă-mă să vorbesc cu el, spuse Lasalle. 

— Lasalle la telefon. Voi fi scurt. Ai filmul? Bun. Cunoşti 
aerodromul care se află la nord de Etang de Cazaux, la vest 
de N 65? 

— Da. L-am observat când Moshe şi cu mine veneam din 
Landes. 

— In zori va ateriza acolo un elicopter, Alouette. Dă 
filmele pilotului. Parola pentru pilot: Valmy. 

— O să fiu acolo. 

— Tweed îmi face semn, stai aşa... 

Tweed se gândise la stenograma lui Newman referitoare 
la felul în care Paula descoperise cadavrul lui Jean 
Burgoyne. Se hotărâse să o scoată din zonă. Îi povesti rapid 
lui Lasalle despre crimă. Lasalle se pocni cu palma peste 
frunte. 

— Dumnezeule! Jean Burgoyne era unul dintre agenţii 
mei, despre care ţi-am spus. Ingrozitor. Acum nu mai am 
decât unul... 

— Dă-mi naibii telefonul ăla! se răsti Tweed. Bob, unde-i 
Paula? Cu tine. Dă-mi-o repede... Paula, îmi pare rău de 
Jean Burgoyne, probabil că a fost un şoc. Un mare şoc... Da. 
Inţeleg că ţi-a readus în minte experienţa de la Aldeburgh. 
Acum ascultă. Te scot de acolo. Bob ştie, Lasalle trimite un 
elicopter. Te sui în el şi vii înapoi la Paris. 

— Nu. Rămân aici şi încerc să-l găsesc pe ucigaş. Până 
acum a sugrumat două din prietenele mele - Karin 

Rosewater şi Jean Burgoyne. 

— Paula. Tonul lui Tweed era furios. Nu e o rugăminte, 
este un ordin. Vei zbura cu Alouette spre Paris. 

— Nu, repetă ea cu aceeaşi hotărâre. Rămân aici. Bob e 
cu mine, şi Harry şi Pete. 

— Nu cred că m-ai auzit. Îţi dau un ordin... scrâşni Tweed. 

— Pe care nu-l ascult. Dacă nu-ți place, n-ai decât să mă 
concediezi pe urmă. 

— Eşti o femeie încăpăţânată... 

— Când vreau. Şi acum vreau. Ce mai e pe acolo? 

— Dă-mi-l pe Newman. Acum! 

— Sunt aici, Tweed, răspunse Newman luând receptorul. 

— Paula îmi face probleme, după cum cu siguranţă îţi dai 
seama. Aşa că o vreau la bordul elicopterului - chiar dacă 
va trebui s-o cari în braţe, fizic vorbind. 

— Nu pot să fac asta, spuse Newman laconic. Faci o 
greşeală. Ar avea impresia că fuge. Nu pot spune că nu 
sunt de acord cu tine, într-un fel. Dar face parte din echipă. 
Nu uita asta. 

— Dacă spui tu. Tonul lui Tweed era repezit. Sper că 
dovezile pe care le furnizezi ne vor oferi un mijloc puternic 
de a neutraliza inamicul. Sigur, un martor ar fi fost cu totul 
altceva. 

— Există un martor, îi spuse Newman gândindu-se la 
Martine, bătrâna care adună vreascuri pe mal. Cam în 
vârstă, dar cu mintea întreagă. Ar putea fi foarte 
impresionant la televizor. 

— Vrem martorul. 

— Asta înseamnă să mă întorc în Landes. Dar înţeleg că e 
important, că ar putea înclina balanţa în favoarea noastră. 

— În Landes? Nu-ţi pot cere să te duci acolo. 

Tweed era alarmat. 

— Nici n-ai făcut-o. Tocmai m-am hotărât să mă duc de 
îndată ce voi putea. 

— Bob, înainte de a pleca, promite-mi că mă anunţi, sau 

pune-i pe ceilalţi s-o facă. 

— O.K. Promit. Ai grijă. 

— Tu ai grijă. Tonul lui Tweed era stăruitor. E mai bine să 
te avertizez: avem motive să credem că în curând se va 
dezlănţui iadul pe pământ. Pregăteşte-te... 


Tweed puse receptorul jos şi se gândi că ajunseseră în 
punctul critic al luptei titanice pentru salvarea Franţei. 
După ce le expusese situaţia, Navarre se ridicase în 
picioare, arătând ca şi când ar fi privit prin ceaţă la un viitor 
nesigur; între timp ascultase şi convorbirea telefonică a lui 
Tweed. Tweed se uită mai întâi la el, îi văzu expresia şi îi 
ghici gândurile; apoi îl studie pe Lasalle. 

Şeful DST era iritat şi nesigur. Oare trebuia să lanseze 
batalioanele lui - trupele din DST, cele paramilitare din CRS 
şi celelalte forţe de sub controlul său? Şi dacă da, în ce 
direcţie? Spre sud, unde de Forge organiza haosul 
controlat? Sau în jurul Parisului? 

Doar Tweed ştia sigur ce trebuia. Un străin, într-o 
capitală străină, părea la fel de destins ca şi cum ar fi fost 
la biroul său din Park Crescent. Spuse pe un ton decisiv: 

— Ştiu ce trebuie să facem, dar mai întâi puneţi-mă la 
curent cu situaţia actuală, aşa cum o vedeţi voi. 

Răspunse Navarre, încă plin de energie chiar şi la ora 
aceea târzie. 

— După cum ştii, Masson a anunţat public numirea 
temporară a lui de Forge în funcţia de comandant al 
Armatei a Treia, fără să ţină cont de mine. Armata a Treia 
face acum manevre în tot sudul Franţei. Pretinsul obiectiv al 
acestui aşa-zis exerciţiu? Respingerea unei forţe de invazie 
la Marsilia, Toulon, Bordeaux pe calea aerului sau pe mare. 
Inamicul fictiv este generalul Ali, un dictator din Africa de 
Nord care vine, chipurile, în ajutorul arabilor săi persecutați 
în Franţa. Ceea ce se potriveşte cu propaganda anti-arabă a 
lui Dubois. 

— Şi obiectivul real? întrebă Tweed. 

— li oferă lui de Forge scuza perfectă de a-şi mişca 
armata pe o suprafaţă uriaşă, în orice direcţie. 

— Trebuie să lovim acum, insistă Tweed. Fără răgaz, fără 
milă. Ne confruntăm cu forţe ale răului - rasişti, anti-arabi, 
anti-germani, anti-americani. 

Se ridicase în picioare când intră inspectorul şef Otto 
Kuhlmann grăbit, cu o ţigară de foi neaprinsă între dinţi. 
Ţinea în mână o hârtie împăturită. 

— Tocmai m-am întors dintr-o călătorie fulger în 
Germania, îl informă pe Navarre. Pot să continui? 

— Chiar te rog. 

— Tweed, începu Kuhlmann, la începutul acestei afaceri 
m-ai sfătuit să trimit poliţişti în secret la Basel şi Geneva, 
spunându-mi că de acolo trimisese Kalmar instrucţiuni 
pentru faza următoare. Elveţia neutră. Şi unde a primit 
ordine. 

— Deci, ce s-a întâmplat? se interesă Tweed. 

— Patru persoane, despre care ştim că sunt implicate în 
această afacere au fost recent fie la Basel, fie la Geneva, fie 
în ambele oraşe. lată o listă cu numele lor şi locul unde au 
fost. 

Tweed desfăcu hârtia, se uită pe listă şi i-o înapoie lui 
Kuhlmann. 

— Cel pe care-l cunoaştem sub numele de Kalmar se află 
pe lista asta. Doar că nu pot dovedi. Încă... 


Tweed se duse direct în biroul său, închise uşa şi se 
aşeză la birou. Avea de dat nişte telefoane urgente şi 
instrucţiuni precise şi nu voia să fie auzit de nimeni. Întâi îl 
sună pe Marler. Apoi îl sună pe Newman şi vorbi cu el un 
timp. Pe urmă ceru să vorbească cu Butler. Ordinele lui fură 
scurte. Ceru să vorbească cu Pete Nield. Şi din nou ordinele 
fură scurte. 

Il rugă pe Nield să i-o dea pe Paula la telefon. Fu o 

conversaţie lungă - mult mai călduroasă decât cea 
anterioară. Abia puse receptorul jos, când intră Kuhlmann. 

— la loc, Otto. Nu, nu-l voi demasca pe Kalmar. Tactica 
mea este să-l fac pe asasin să se simtă în siguranţă, 
nebănuit. 

— O.K. din partea mea. Am venit să vorbesc doar cu tine. 
În Germania am primit un scurt mesaj radio de la Stahl. Ti-l 
aminteşti? 

— Sigur. Hotel des Bergues din Geneva - parcă a fost 
acum un veac. Ne-ai spus Paulei şi mie despre el. Mi-ai dat 
numele sub care acţionează, adresa şi numărul de telefon. 

— Am spus că semnalul din partea lui a fost scurt. Dar 
încurajator şi totodată neliniştitor. Are informaţii valoroase 
dar nu poate pleca din Bordeaux. Mă poţi ajuta? 

— Cred că da. Am oameni în zonă! Parola de identificare 
era Gamelin. 

— Corect. Mulţumesc pentru ajutor. 

— Nu-ţi promit nimic, Otto, îl avertiză Tweed şi neamţul 
ieşi din încăpere. 

Tweed întinse mâna, ridică receptorul şi formă numărul 
hotelului Atlantic, pe care i-l dăduse Newman. Voia să-i 
explice foarte clar lui Newman că era la latitudinea lui dacă 
se aventura iar spre Bordeaux ca să-l salveze pe Stahl. 
Newman avusese şi el parte de destule încercări grele. 


Când Tweed îi telefonase mai devreme lui Marler, 
englezul cel zvelt era cocoţat pe marginea patului, în 
apartamentul din Paris, situat lângă rue du Bac. 

Fuma o ţigară superlong şi studia o hartă la scară mare a 
Franţei, desfăcută în faţa sa. Când sunase telefonul, 
ridicase receptorul şi avusese grijă să nu pronunţe nici un 
nume. 

— Da. Cine este? 

— Tweed. Altă misiune. Urgentă. Bineînţeles. Vreau să 
mărim presiunea, să strângem şurubul tare. Lansăm 

războiul psihologic de anvergură. Cel puţin eu o fac. Vreo 
idee? 

— Lasă-mă o secundă să mă gândesc. 

Marler suflă un rotocol de fum şi-l urmări plutind spre 
tavanul plin de pânze de păianjen al camerei murdare şi 
neîngrijite. Rotocolul de fum se risipi. 

— M-am gândit la ceva. Război psihologic. Asta înseamnă 
că o să lipsesc de aici o vreme. 

— Noroc... 

Marler puse telefonul mobil în micul geamantan deschis 
de pe scaun. Verifică bileţele în sistem-open de la compania 
Air Inter. Folosise din ele, dar mai rămăseseră destule. 
Alese o cutie cu pudră de faţă, cu nuanţă gălbuie, se aşeză 
în faţa oglinzii de perete şi-şi dădu cu pudră. Era unul din 
obiectele inofensive dintre mostrele sale. La urma urmelor 
se dădea drept negustor de cosmetice. Pudra dădu tenului 
său tenta de paloare comună la o parte din francezi. Se 
studie în oglindă şi îşi potrivi bereta elegant pe cap. Purta 
jeanşi prespălaţi şi un vindiac. Işi testase înfăţişarea cu 
câteva zile în urmă, intrând într-un bar şi comandând ceva 
de băut. Zăbovise cu un singur pahar, cum fac francezii în 
baruri. Sporovăise cu barmanul, cu clienţii, se plânsese că 
afacerile nu merg. Toţi fuseseră de acord. Şi ce era mai 
important, toţi îl acceptaseră ca făcând parte dintre ei. 

— E timpul să ieşi şi să-ţi faci treaba, spuse către 
imaginea lui din oglindă. 

Era conştient că-şi vorbeşte sie însuşi. Era un obicei în 
care se complăcea uneori când era singur mai multă vreme. 
Abia aştepta să plece din apartamentul de pe malul stâng 
al Senei, unde căldura era egală cu zero. 


La hotelul Atlantic din Arcachon, Newman avea şi el o 
hartă întinsă pe pat, dar era o hartă la scară mare a 
oraşului Bordeaux. Mai erau cu el Paula, Butler şi Nield. 

— Trebuie să mă întorc acolo şi să-l scot pe Stahl, un 

agent german aflat acolo în secret, explică el. Plec diseară. 
Cel mai bine după căderea întunericului. 

— Eşti nebun, izbucni Paula. În primul rând, când ai fost 
acolo ai avut noroc. Toate ştirile confirmă că s-a întărit 
paza, mai mult ca înainte. Uite ziarele... 

Şi ziarele erau împrăştiate pe patul lui Newman. În toate 
erau imagini ale revoltelor din Marsilia şi Toulon. 
Caracteristica cea mai evidentă a imaginilor erau indivizi 
purtând măşti Balaclava şi Crucea de Lorena - toate crucile 
scânteiau în flăcări, în noapte. Atmosfera de insurecție se 
intensifica permanent. 

— În al doilea rând: n-o să dormi deloc dacă te duci la 
Bordeaux. Trebuie să aştepţi elicopterul lângă étang 
(mlaştină) mâine în zori. Reflexele tale nu vor fi aşa de 
bune dacă dai peste ceva, ceea ce probabil se va întâmpla, 
încercă Paula să-l facă să priceapă. 

— Mulţumesc pentru votul de încredere, i-o întoarse 
Newman. 

— Mă gândesc doar la tine, cretinule. 

— Hai s-o lăsăm baltă. Newman zâmbi: Am priceput şi 
sunt recunoscător, mişcat. 

— Prefăcut încăpățânat ce eşti, îl tachină ea, din nou bine 
dispusă de zâmbetul lui molipsitor. 

Se îmbrăţişară. În spatele lor, Pete Nield îi făcu cu ochiul 
lui Butler. Întotdeauna în timpul unei operaţiuni venea şi un 
astfel de moment. O situaţie de pericol permanent. Prea 
puţin somn. Oboseală. Nervi. 

— Nu găsesc adresa lui Stahl pe hartă, recunoscu 
Newman, dându-i drumul din îmbrăţişare Paulei. Pasajul 
Emile Zola. Înainte de a pleca spre Bordeaux o să-i fac o 
vizită Isabellei. Ea ar trebui să ştie. 

Paula zâmbi ştrengăreşte. 

— Ai grijă să nu te ţină toată noaptea în apartamentul ei. 

Newman îi trase o palmă uşor peste fund, se uită spre 
Butler şi spre Nield. 

— Aveţi mare grijă de ea cât sunt plecat. 

— Dar trebuie să te întorci aici înainte de... a te duce să 
aştepţi elicopterul, spuse Butler. 

Fusese pe punctul de a zice înainte de a merge din nou la 
Landes. Dar presupuse că Newman omisese să-i spună 
Paulei despre acea expediţie periculoasă. Cât priveşte 
instrucţiunile lui Newman în legătură cu ea, fuseseră inutile; 
Tweed le spusese şi lui şi lui Nield la telefon că-i făcea 
răspunzători de siguranţa Paulei, că era în mare pericol. 

Victor Rosewater era departe de Arcachon. Era în livingul 
apartamentului său ultramodern din Konvikstrasse, din 
Freiburg, Germania. Se uită la ceas. Patru dimineaţa. 
Helmut trebuia să sosească curând. 

Rosewater zburase cu un avion particular de la 
aeroportul din Bordeaux până la Basel, în toiul nopţii. După 
ce-i plătise pilotului suma substanţială convenită, se dusese 
cu maşina - pe care o parcase lângă aeroport - de-a lungul 
frontierei elveţiene, pe autostradă până la Freiburg. 

Vremea era mizerabilă. Zăpada, în cantităţi mari, strivea 
acoperişurile străvechi ale oraşului universitar. Rosewater 
se sculă şi se duse în bucătăria dotată cu toată aparatura 
modernă necesară, îşi turnă încă o ceaşcă de cafea şi se 
înapoie în living. În timp ce-şi sorbea cafeaua, se uita la 
fotografia Paulei Grey, pe care o făcuse în secret. Fotografia 
era sprijinită de un bol de argint cumpărat dintr-un magazin 
de antichităţi. Argintul era pasiunea sa şi avea o colecţie 
frumoasă. 

Paula este o femeie foarte strălucitoare, se gândi. Şi, 
spre deosebire de multe femei atrăgătoare, avea o 
personalitate impresionantă. 

Helmut Schneider. Gândul îi zbură la neamţul pe care 
venise să-l întâlnească la Freiburg. Helmut era un tip 
extraordinar. Avea o reţea de informatori în toată 
Germania, unii din ei personaje dezgustătoare. Printre cei 
mai respectabili se numărau barmani, comisionari şi portari 
de hoteluri, şoferi de taxi şi de autobuz - toţi oameni care 
observau ce se întâmpla în jurul lor, care auzeau 
conversații imprudente. 

Printre cei mai puţin dezgustători se aflau proprietari de 
bordeluri, negustori de arme neautorizaţi şi indivizi dubioşi 
angajaţi să dea afară din barurile de noapte pe clienţii 
scandalagii şi bătăuşi. Era o lume despre care oamenii nu 
aveau habar că există. 

Până de curând, Helmut le spusese să-l informeze, contra 
unui preţ stabilit, despre orice străini cu accent irlandez 
care frecventau aceste stabilimente; să raporteze 
mijloacele lor de transport. Folosind aceste surse, 
Rosewater detectase mai multe celule ale grupării Armata 
Irlandeză Republicană, înainte ca acestea să aibă timp să 
devină active. 

De curând îi dăduse lui Helmut instrucţiuni noi: să caute 
indicii privind sediile unităţilor aparţinând grupării Siegfried. 
Acum aştepta să afle dacă Helmut avusese noroc. 

Ce i se părea bizar, era faptul că Helmut nu-şi părăsea 
decât rareori apartamentul ieftin din Frankfurt. 
Comunicaseră exclusiv prin telefon. Dar Helmut era un tip 
dibaci, închiria apartamente pe termen scurt şi rareori 
folosea acelaşi număr de telefon mai mult de două luni. 

Apoi se muta în altă parte a Frankfurtului, ceea ce 
însemna să telefoneze unuia din informatorii lui şi să 
comunice noul său număr. Dar Helmut avea un instinct de 
conservare foarte dezvoltat. A sta într-un loc mai mult timp 

era riscant şi putea deveni uşor o greşeală fatală. 

O bătaie în uşă întrerupse reveriile lui Rosewater. Sări în 
picioare, scoase din toc un pistol de calibrul 7,65 mm, se 
duse la uşa masivă şi se uită pe vizor înainte de a descuia şi 
de a trage zăvoarele. 

Văzu o figură bizară, ghemuită. Îmbrăcat din cap până în 
picioare în negru, tipul purta ochelari cu lentile închise şi un 
baston alb pentru orbi. Îi trebuiră câteva momente lui 
Rosewater ca să-l recunoască pe Helmut Schneider. 

— Scutură-ţi zăpada de pe haine, îi ordonă. Şi poate că o 
să ai amabilitatea să-ţi scoţi cizmele. 

Apartamentul era mochetat din perete în perete. 
Meticulos în ceea ce privea modul de a se îmbrăca, 
Rosewater păstra apartamentul luxos curat ca lacrima. 
Închise uşa după ce Schneider curăţă zăpada moale de pe 
palton şi-şi descălţă cizmele, intrând în căldura holului. 
Rosewater îi făcu semn să intre în living iar el duse paltonul 
şi cizmele la bucătărie; agăţă paltonul după uşă şi aruncă 
cizmele în chiuvetă. Turnă apoi o ceaşcă de cafea pentru 
Schneider, care se aşezase într-un fotoliu, îndreptându-şi 
picioarele în şosete spre un radiator. 

— Ai rezultate? În legătură cu Siegfried, îşi salută 
Rosewater oaspetele. 

— O fată deşteaptă s-a infiltrat în conducerea superioară. 
Nu-ţi spun cine este. Schneider rânji arătând doi dinţi lipsă. 
Are motive personale să-i urască pe rahaţii ăia aşa de tare. 
Are şi minte şi e şi curajoasă. 

Schneider îşi scosese ochelarii închişi şi ochii lui şireţi 
străluceau de mulţumire. Când sosise arăta ca un om 
terminat; acum era vioi, ţanţoş şi vigilent. Ca un cămătar 
isteţ. 

— Dar rezultate concrete? întrebă Rosewater nerăbdător. 

— Stăpâneşte-te, îl mustră, continuând în germană, 
limba pe care o vorbeau amândoi. E mai cald aici. Afară e 
ca în porcăria aia de Siberia. 

— De ce travestiul ăsta aşa de sofisticat? Doar n-ai fost 
urmărit? întrebă Rosewater brusc neliniştit. 

— Ba da. 

— Vrei să spui că până aici? Pentru Dumnezeu... 

— Stăpâneşte-te, repetă Schneider, satisfăcut că-l 
zdruncinase puţin pe englezul rece în mod normal. Chiar 
crezi că nu ştiu să ochesc o umbră? Doi dintre ei se mişcă 
separat. l-am pierdut în Heidelberg. Pe urmă am schimbat 
maşina, la locuinţa unui prieten. Pe urmă m-am costumat 
aşa, după ce am lăsat a doua maşină la periferia oraşului. 

— Foarte profesionist. Rosewater se forţă să-şi ascundă 
iritarea crescândă. Şi rezultatele? 

— Siegfried se află la Hamburg, Dortmund, Berlin, 
Hanovra, Duseldorf, Frankfurt, Karlsruhe, Munchen şi 
Stuttgart. E o operaţiune de anvergură. 

In timp ce vorbea, Schneider scoase un portofel vechi, de 
sub trei straturi de haine: două pulovere de lână şi o 
jachetă. Trase fermoarul unui compartiment secret, scoase 
o coală de hârtie format A 4, murdară şi împăturită şi i-o 
dădu lui Rosewater. Apoi îşi mai apropie puţin picioarele de 
radiator. 

Rosewater se uită pe lista cu adrese detaliate şi 
recunoscu multe din ele. Il privi pe Schneider care îşi 
scosese mitenele şi ţinea ceaşca cu amândouă mâinile ca 
să se încălzească. 

— Asta-i grupul? întrebă. 

— În nici un caz. Schneider îşi termină cafeaua şi puse 
ceaşca pe cămin. Aştept o altă listă lungă, în curând. O să 
telefonez la numărul pe care mi l-ai dat ca să te poată 
contacta. 

— Bine. 

Rosewater se gândea că Schneider e ideal pentru treaba 
asta. Un proscris, un tip capabil să se amestece, să se 
tocmească la preţ cu lumea josnică care forma reţeaua lui. 
Şi nu exista nici un pericol să încerce să îl ducă de nas pe 

Rosewater, transmițând informaţii poliţiei. Poliţia era 
duşmanul lui. Hoţ de buzunare, Schneider ispăşise cinci 
pedepse scurte în închisori germane. Încă un delict şi ar 
căpăta o sentinţă foarte lungă. 

— E timpul să pleci, sugeră Rosewater. 

Schneider făcu gestul universal prin care ceri bani. Îşi 
frecă degetul mare de cel mijlociu. Rosewater adoptase o 
politică: aştepta până îi cerea bani, pentru că astfel îl 
descuraja pe neamţ să creadă că ar exista un sac fără fund. 
Scoase patru bancnote de cinci sute mărci din buzunar şi i 
le dădu. Aproximativ echivalentul a şapte sute de lire 
sterline. Dar cheltuielile lui Helmut erau mari. Neamţul 
părea nehotărât. 

— Nu-i suficient pentru ce o să am de plătit. Dublul sumei 
ar putea să fie potrivit. 

— Nu am atâta de aruncat. Obişnuita tocmeală aşteptată 
de Schneider. Va trebui să te descurci cu ăştia. Nici o marcă 
în plus. 

Mai extrase încă două bancnote de cinci sute de mărci şi 
le lăsă pe masă. Schneider şi le însuşi când Rosewater se 
duse în bucătărie după palton şi cizme. Scutură cizmele de 
zăpada care nu se topise la căldura din bucătărie. Era 
nerăbdător să-l scoată pe Schneider din apartament. 

Neamţul se deghiză din nou înainte de a pleca. Îşi potrivi 
ochelarii cu lentile negre, adoptă o ţinută gârbovită, lovind 
pereţii cu bastonul alb, ca să se obişnuiască cu rolul de orb. 

Rosewater se bucură când îl văzu că pleacă. Era 
nerăbdător să ajungă la aeroportul din Basel, de unde va 
lua primul avion spre Bordeaux, via Geneva, apoi va ajunge 
cu maşina la Arcachon. Rosewater auzise în barul 
Martinique un tip cu accent irlandez clar. 

Cercetări discrete îi confirmară că irlandezul frecventa 
barul. Şi voia s-o întâlnească din nou pe Paula Grey. 


Cu douăsprezece ore mai devreme, în seara precedentă, 

Newman se dusese de la hotelul Atlantic, la apartamentul 
Isabellei. In timp ce conducea de-a lungul falezei, golful era 
o masă de valuri în fierbere, care-i aminti de Aldeburgh. 

Se gândea şi la notitele pe care le găsise în plicul de 
polietilenă prins de trupul lipsit de viaţă al sărmanei Jean 
Burgoyne. Le citise singur în camera sa şi fusese surprins 
să afle că are în faţă planurile unei mişcări armate asupra 
Parisului. Detaliile indicau ruta de urmat spre nord printr-o 
lovitură fulger dată de trupele blindate ale lui de Forge. 
Obiectivul lor era Parisul. 

Puteau informaţiile să fie adevărate? Newman credea că 
da: Jean făcuse referiri la hărţi şi folosise un limbaj care 
părea extras din documente militare. Dilema lui era dacă să 
încredinţeze astfel de date vitale pilotului elicopterului 
Alouette, care se putea prăbuşi înainte de a ajunge la Paris. 
Cum altfel ar fi putut ajunge notele în mâinile lui Tweed? 

Parcă maşina pe o stradă laterală, aproape de 
apartamentul Isabellei, departe acum de faleză şi cobori. 
Inainte de a se apropia de intrare aşteptă un timp, să se 
asigure că nu fusese urmărit; cu mănuşile în mâini se 
plesnea peste tot trupul, ca să nu-i fie frig. 

li telefonase Isabellei înainte de a pleca de la Atlantic. 
Când apăsă pe butonul soneriei, deschise uşa într-o clipită. 
Vorbea în timp ce încuia şi trăgea zăvoarele. 

— Este atât de mult de când nu te-am văzut, Bob. Rămâi 
peste noapte? Dacă nu vrei să facem dragoste, o să stăm şi 
o să sporovăim. Poate n-ar fi trebuit să-ţi spun asta. Dar m- 
am gândit la tine. Tu te-ai gândit la mine? 

Totul dintr-o răsuflare. Se cuibări la pieptul lui. Se 
strânse, lipită de el. Gemea de plăcere, cu mâinile 
încolăcite după gâtul lui. Am probleme aici, se gândi 
Newman. O apucă de umeri şi o îndepărtă cu blândeţe, iar 
ea se holbă la el, cu ochii mari deschişi a mirare. 

— Isabelle, am nevoie de ajutorul tău. Trebuie să plec 
aproape imediat. Mă duc din nou la Bordeaux. 

— Nu! Nu la Bordeaux! Nu ştii ce-i acolo acum. Mi-au 
spus prietenii. Pe toate străzile principale sunt patrule ale 
armatei... 

— Nu am treabă pe o stradă principală. Caut pasajul 
Emile Zola. Ai auzit de el? 

Îi dădu drumul din braţe, scoase harta oraşului şi o 
întinse pe masa din living. Isabelle stătea lângă el, 
atingându-i faţa cu părul. Se pregătea să facă un semn cu 
stiloul pe hartă, când el o opri. 

— Nu. Hărțile însemnate sunt periculoase. Ştii unde este? 

— Da. Este foarte greu de găsit. Poţi să treci de el deo 
sută de ori fără să-l vezi. Dar te pot duce acolo. 

— Nici vorbă. Asta-i o călătorie pe care o fac singur. 

— Chiar aşa? Se juca cu o şuviţă de păr. Pe unde te duci 
la Bordeaux? Presupun că vei urma acelaşi drum pe care l- 
am făcut noi? 

— Mi se pare logic, căci îl ştiu. 

— Foarte logic. Doar că pasajul Emile Zola este în 
această parte a oraşului. 

Arătă spre partea de est, cea mai îndepărtată de 
Arcachon şi în drumul spre aeroport. Newman se uită la 
zona pe care o indicase vag şi nu reuşi să vadă pasajul. In 
orice caz, nu era inclus în indexul hărţii. Tonul vocii îi deveni 
dur. 

— Ascultă Isabelle, încetează să te ţii de prostii. E în joc 
viaţa cuiva. Fără să faci vreun semn, arată-mi naibii unde-i 
pasajul ăsta. 

— Acolo. Închise stiloul şi atinse uşor harta. Şi ca să avem 
vreo şansă să supravieţuim patrulelor armatei, am lua-o pe 
un drum ocolit şi ne-am apropia de el venind spre est. Pot 
să te conduc. 

— Mulţumesc. Nu mai risc să vii încă o dată. 

— Scuză-mă. Trebuie să sting filtrul de cafea. 

Dispăru pe uşa batantă în bucătărie, lipsi nu mai mult de 
treizeci de secunde, apoi se întoarse cu o haină pe braţ şi o 

geantă de piele în mână. Newman spuse noapte bună după 
ce împachetă repede harta. Se duse la uşă, trase zăvorul, 
răsuci cheia şi ieşi din apartament. 

Descuiase maşina şi tocmai se aşeza la volanul Renault- 
ului când portiera din dreapta se deschise şi Isabelle se 
strecură lângă el, închizând-o apoi. Se mişca ca o pisică. Nu 
auzise nici un pas. Sosirea ei fusese atât de bruscă, încât 
băgase mâna în haina de piele şi apucase patul pistolului 
Smith & Wesson. 

— Dă-mi harta, spuse ea calm. Spuneai că e în joc viaţa 
cuiva. Şi cu tine doi. Fără cunoştinţele mele despre zonă n- 
ai reuşi niciodată. N-ar fi mai bine să pornim? 


— Manteau la telefon. 

Generalul de Forge, singur în biroul său, îngheţă. Doar 
trei cuvinte, dar sunau extraordinar de sinistru la telefon. 

— Da, ce dracu' mai este acum? Ai fost plătit. 

— Înşelăciune. Doamne, cum rişti. Nu vrei să trăieşti? 

— la stai aşa. De Forge era stăpân pe sine acum. Ţi-aş fi 
îndatorat dacă mi-ai explica remarca asta misterioasă. 

— Banii, domnule general. 

— Ce-i cu ei? Suma a fost cea convenită. 

De Forge era intrigat. Lamy livrase banii aşa cum primise 
instrucţiunile - sau şeful Serviciului său secret făcea afaceri 
de unul singur? Era oare Lamy mărul putred din cercul de 
apropiaţi? 

— Suma a fost cea convenită, repetă Manteau. Dar trei 
sferturi din bani erau falşi şi restul de un sfert are bancnote 
cu seriile numerotate consecutiv. A fost o greşeală gravă, 
domnule general. Poate a fost chiar una sinucigaşă. 

Vocea era atât de îngrozitor de calmă, încât te speria. Ca 
şi cum ar fi discutat o tranzacţie comercială perfect 
normală. Omul era ca gheaţa. lar de Forge fusese 
înspăimântat de ceea ce i se spusese, nu ştia cum să 
reacționeze. 

— Voi cerceta, spuse răstit. Eu însumi i-am înmânat banii 
emisarului. A fost - în acel moment - aşa cum fusese 
stabilit. 

— Aşa spui tu. Că doar ce-o să spui? Va trebui să mai fac 
o ultimă demonstraţie. A propos, am lăsat punga de pânză 
cu conţinut cu tot, în spatele aceleiaşi cabine telefonice. Să 
pui s-o ia. Asta în cazul în care spui adevărul. Ceea ce tare 
mă îndoiesc. 

— Despre ce demonstraţie vorbeşti...? 

De Forge îşi dădu seama că vorbeşte în gol. Zguduit, 
puse receptorul jos, se gândi o clipă, ridică din nou 
receptorul şi ordonă maiorului Lamy să vină imediat. Apoi îl 
chemă pe Berthier la telefon, află că ofiţerul tocmai se 
întorsese, îi spuse că vrea să-l vadă şi să aştepte la uşă 
când va veni. Când intră Lamy, de Forge stătea în picioare, 
cu spatele la silueta uriaşă a generalului de Gaulle. Asta 
însemna că Lamy trebuia să rămână în picioare. _ 

De Forge îi povesti despre telefonul lui Manteau. Il 
observă îndeaproape, furios, în timp ce vorbea. Şeful 
Serviciului lui secret avu grijă să aştepte până când termină 
şeful său; chipul lui nu exprima nimic. 

— Deci, ce ai de spus? - întrebă de Forge. 

— E o nebunie, protestă Lamy. Am livrat banii aşa cum 
am stabilit. Falşi? Imposibil. 

— Doar dacă nu ne fură cineva, remarcă de Forge rece. 

— Este o acuzaţie, domnule general? 

— Să-i zicem sugestie. Există o singură cale de a 
descoperi adevărul. Aşa cum ţi-am spus, a lăsat punga cu 
bani în spatele cabinei telefonice. Du-te şi adu-mi-o 
imediat. 

— Acum? La ora asta din noapte? 

— Ai surzit? Am spus imediat. Şi ia cu tine o escortă. 
Locotenentul Berthier aşteaptă afară. la-l cu tine - şi ia încă 
un ofiţer. 

— Ce fac cu Kalmar, domnule general? Tocmai mi-a 

telefonat şi şi-a cerut plata pentru eliminarea lui Jean 
Burgoyne... 

Se opri din vorbit când sună telefonul. De Forge îl privi pe 
Lamy de sus până jos, cu o expresie de gheaţă pentru care 
era vestit. Ridică receptorul. 

— De Forge. Sunt ocupat. Cine dracu' mai e de data 
asta? A 

— Raportează Manteau, domnule general. In convorbirea 
precedentă am omis să-ţi spun că am eliminat-o pe Jean 
Burgoyne. Asta te costă un milion de franci elveţieni. 
Spune-i lui Lamy că va primi instrucţiuni privind 
modalitatea de plată. De data asta cu bani adevăraţi, dacă 
nu te superi. 

— Ascultă... Din nou vorbea în gol, celălalt închisese. 

De Forge puse receptorul jos cu grijă ca şi cum ar fi putut 
să-i explodeze în faţă. Îl privi pe Lamy timp de aproape un 
minut înainte să-i spună despre acest ultim telefon. Lamy 
ascultă şi mintea lui căuta cu febrilitate un răspuns. 

— Nu înţeleg cum ar fi putut efectiv să ştie unde era. 
Jean Burgoyne a ales un loc de întâlnire foarte izolat. Şi 
dacă Yvette nu ar fi urmărit-o, nimeni nu ar fi ştiut. 

— Dar cineva a ştiut, spuse de Forge moale. Tu ai ştiut 
sau fata care a preluat legătura de la Yvette a ştiut. Ea ţi-a 
transmis informaţia prin radio şi tu ai spus că îi telefonaseşi 
lui Kalmar la un număr stabilit înainte. 

— Ce propuneţi? întrebă Lamy ţeapăn. 

— Să îndeplineşti ordinul meu, - să iei sacoşa cu bani din 
spatele cabinei telefonice. 

Lamy se întoarse să plece. Apoi hotărî să rişte şi să mai 
protesteze. De Forge nu păru să-şi dea seama ce cere. 

— Dacă Manteau este în zonă, pândind cabina telefonică 
care e izolată, va crede că este o capcană, când va vedea 
escorta în maşină cu mine. 

— Este un risc pe care trebuie să ţi-l asumi, îi spuse de 
Forge brutal. Trimite-l aici pe Berthier, iar tu aşteaptă-l 

afară... 

Rigid, Berthier stătu în poziţie de drepţi în timp ce de 
Forge îl studia. Generalul urmărea să vadă semne de 
nervozitate, broboane de sudoare apărându-i pe frunte, aşa 
cum făcuse şi cu Lamy. 

— Paula Grey, se răsti scurt de Forge. Noutăţi la ora asta? 

— Da, domnule general. Stă la hotelul Atlantic din 
Arcachon.  Recepţionerul mi-a arătat semnătura ei în 
registru. Problema este că e păzită de doi indivizi de 
profesie, după cum se poartă. N-o scapă deloc din vedere. 

— Mulţumesc, Berthier. Ai procedat bine. De Forge 
devenise amabil. Avea o regulă: să nu lupte cu mai mult de 
un ofiţer o dată. S-ar putea să te trimit înapoi la Arcachon. 
Pe moment, maiorul Lamy are o treabă pentru tine şi te 
aşteaptă afară. 

Rămas singur, de Forge şedea la biroul său desenând pe 
un caiet Cruci de Lorena în flăcări şi gândindu-se. Kalmar. 
Manteau. Putea fi aceeaşi persoană? Sau erau amândoi 
invenţia maiorului Lamy? 

Lamy era un ochitor excelent. Lamy fusese întotdeauna 
intermediarul care-l despărţea pe de Forge de ucigaşul 
necunoscut. Era un aranjament care-i convenea lui de 
Forge: nimeni nu putea face niciodată legătura dintre el şi 
asasin. 

Lamy sugerase ideea. Lamy prelua întotdeauna sumele 
uriaşe plătite asasinului când trebuia cineva eliminat. 
Preşedintele şi primul ministru, de exemplu. Şi, înainte de a 
se muta în Serviciul secret, Lamy fusese tehnician expert în 
explozivi la genişti. Oare Lamy aduna o avere pe cheltuiala 
armatei? 

De Forge era iritat şi confuz. Ar trebui să-şi concentreze 
toată capacitatea asupra  Operaţiunilor Austerlitz şi 
Marengo. Misterul asasinilor - dacă erau doi - îi răpea timp 
preţios. Aflu soluţia când se vor întoarce cu banii, decise. Şi 
problema Paulei Grey ar trebui rezolvată curând. 

Maiorul Jules Lamy era un singuratic. Îi displăcea profund 
escorta şi-i pusese să se aşeze în spate, în maşină. In toiul 
nopţii, lumina farurilor aprinse mătură un peisaj sumbru, cu 
câmpuri pustii, fără o singură casă în jur. 

Se afla cam la două mile de sătucul la a cărui periferie se 
găsea cabina telefonică. Avantajul era că putea să caute în 
jurul cabinei sacoşa cu bani, fără riscul de a fi văzut de 
vreun sătean. Asta cu condiţia ca banii să fie acolo. 

Berthier stătea pe bancheta din spate, lângă celălalt 
locotenent, iar locul din faţa lui era liber. Revolverul i se 
odihnea pe genunchi - ţinea o mână pe patul armei. Il 
scosese din toc pe furiş, convins că Lamy ar fi obiectat dacă 
ar fi ştiut de el. 

Nici unul dintre cei doi locotenenţi nu spusese nici un 
cuvânt în timpul drumului lung de la Cartierul General. 
Amândoi ştiau că Lamy ar fi vrut să-i ştie în iad şi aveau 
grijă să nu rupă tăcerea. Berthier era nervos. Nu avea 
încredere în acest drum prin beznă, fără nici un motociclist 
ca escortă. După părerea lui erau nişte ţinte grozave. 

Gândul îi trecu prin minte când Lamy tocmai reuşise să 
treacă de o curbă periculoasă şi foarte strânsă. Mergea cu 
viteză foarte mică, aproape se târa, când liniştea fu 
întreruptă. Zgomotul unui geam care se face ţăndări îi 
împietri pe cei trei ocupanţi ai maşinii. Berthier fu primul 
care-şi dădu seama că fusese un glonţ. Pocnitura fu urmată 
imediat de sticla care se împrăştie ca stropii de apă. 
Ofiţerul de lângă Berthier fu împroşcat cu ţăndări de sticlă. 
Berthier observă şi pe partea lui o gaură în geam. şi scoase 
chipiul al cărui cozoroc dispăruse. 

— Mişcă-te! îi strigă lui Lamy. Suntem în plin foc, nu vezi, 
se trage. A fost un glonţ... În momentul în care Berthier 

deschise gura, Lamy apăsă pe acceleraţie. Văzu o porţiune 
de drum drept, şi conduse în zigzag, cu mare viteză. Avu 
grijă să nu menţină un ritm previzibil. Zigzagul maşinii era 
neregulat şi dovedea că Lamy este un şofer îndemânatic. În 
acelaşi timp făcu caz şi de autoritatea sa: 

— E cineva rănit dintre voi? 

— Colegul nostru este tăiat pe faţă. Dar cred că va 
supravieţui, raportă Berthier. 

Berthier scăpase neatins. Glonţul împrăştiase cioburi de 
geam peste tovarăşul lui, dar sticla explodase spre în afară, 
pe lângă Berthier. Prin cele două găuri din geam intra aerul 
polar. Lamy cobori într-o rigolă adâncă, sub nivelul 
drumului, încetini viteza, opri şi ordonă: 

— In timp ce eu caut în jurul cabinei telefonice, voi luaţi 
poziţie, departe de maşină şi distanţaţi. O să poţi, 
locotenente Chabert? 

— Cred că da, domnule. 

— Nu este suficient. 

— Pot, domnule, replică în grabă ofiţerul. 

Cu o batistă mare îşi ştergea sângele de pe faţă. Când 
maşina porni din nou îşi cercetă faţa cu degetele, dar nu 
pătrunseseră cioburi de sticlă în piele! După ce Lamy opri la 
câţiva metri de cabina telefonică, cei doi ofiţeri se pregătiră 
să coboare. 

Fără să piardă timp, Lamy sări afară din maşină, se 
ghemui cu arma în mână şi scrută interiorul cabinei cu 
lanterna. Goală. Găsi sacoşa de pânză acolo unde spusese 
Manteau că va fi: în spatele cabinei. Era aceeaşi sacoşă. 
Lamy recunoscu o pată de murdărie - dar sfoara cu care 
era legată fusese desfăcută apoi legată din nou, cu altfel de 
nod. Lamy aruncă sacoşa în maşină, lângă el, locotenenţii 
se suiră în spate şi întorcând maşina, porni spre Cartierul 
General. Marea lui grijă era ce vor găsi în sacoşă. Şi mai era 
şi frica de un alt glonţ. 

După ce ascultă raportul lui Lamy, de Forge ieşi din birou 
în noaptea îngheţată, fără să se sinchisească să-şi pună 
mantaua. Făcu semn cu capul către locotenenţii Berthier şi 
Chabert. 

— Treceţi în spate în maşină şi amintiţi-vă exact cum 
stăteaţi când glonţul a lovit maşina. 

Berthier, care încă purta chipiul fără cozoroc, se aplecă 
înainte peste Chabert, aşa cum făcuse, pe punctul de a-i 
spune ceva lui Lamy. De Forge studie poziţiile, amintindu-şi 
de propria experienţă, când un glonţ pătrunsese prin 
limuzină. Le făcu semn celor doi ofiţeri să coboare din 
maşină. 

— Va trebui să-ţi iei un alt chipiu de la intendenţă, 
remarcă generalul. 

— Era cât pe ce să mă atingă, domnule general. 

— Nu, a ţintit astfel încât să treacă la câţiva centimetri de 
tine. Îl privi pe Lamy. Am avut demonstraţia promisă. Înapoi 
spre cazarmă, le ordonă celor doi locotenenţi. Berthier, 
pleci la Arcachon imediat după ce te schimbi cu haine 
civile. Vezi ce-i cu fata aia şi raportează-i imediat maiorului 
Lamy... 

Se întoarse în birou, cu Lamy după el. Sacoşa de pânza 
era pe masă. De Forge făcu cu mâna spre ea: 

— Deschide-o, verifică banii. 

Un alt maior de la Casierie, convocat de de Forge, intră în 
timp ce Lamy cerceta pachetele. Ofiţerul casier fusese 
funcţionar bancar înainte de a veni în armată, şi de Forge îi 
înmână o hârtie de o mie de franci elveţieni. 

— Ai spus că e reală? 

De Forge străbătea încăperea agitat, în timp ce ofiţerul 
scoase o lupă şi, aprinzând lampa de birou a lui de Forge, 
examină bancnota cu atenţie, lăsă lupa pe masă şi dădu 
verdictul: 

— Falsă. Un fals foarte bun, dar categoric fals. 

De Forge mai alese două bancnote pe care le verifica 


428 


Lamy. Le dădu casierului fără să spună un cuvânt. Din nou 
fu repetat procesul de examinare atentă; apoi ofiţerul i le 
înapoie lui de Forge: 

— Tot false. Fără nici o îndoială. 

— Ar putea fi date din greşeală de către bancă? întrebă 
de Forge. 

— Categoric nu. Sunt bancnote cu valori mari. Nici o 
bancă n-ar putea fi păcălită. O bancnotă, poate - deşi ar fi 
foarte neobişnuit. Trei? Niciodată. 

— Mulţumesc, domnule maior, poţi pleca. Şi nici un 
cuvânt nimănui despre acest lucru. S-ar putea să fie vorba 
de un scandal pe care trebuie să-l cercetez. 

— Ei bine, Lamy? întrebă de Forge moale, când rămaseră 
singuri. 

Lamy părea neliniştit, intrigat. Ridică un teanc de 
bancnote. 

— Seriile sunt în ordine consecutivă. Nu erau când am 
livrat banii. 

— Crezi că prietenul nostru englez, Oiseau, ne-a tras pe 
sfoară? 

Era o capcană. De Forge aştepta un răspuns, iar Lamy se 
gândea ce să spună. Işi strânse buzele subţiri. 

— Nu cred nici o clipă aşa ceva. Cumpără prietenia - a 
dumneavoastră - pentru viitoare afaceri cu arme cu ţări cu 
care Franţa are relaţii strânse. 

— la tot teancul şi pune-l în safe. Acum! 

La plecarea lui Lamy, încrederea lui de Forge în Manteau 
crescuse direct proporţional cu pierderea încrederii în 
Lamy. Acum trebuia să se concentreze asupra Operațiunii 
Marengo. 


Cam în acelaşi timp - dimineaţa devreme - în care de 
Forge urmărea verificarea banilor, Helmut Schneider lua 
micul dejun într-o cafenea unde poposeau mai ales şoferi 
de camioane, la periferia oraşului Karlsruhe. 

După ce plecase de la Victor Rosewater, o luase spre 
fiord pe autostradă. Era un cu totul alt Helmut în înfăţişare. 
Inainte de a se sui în maşină, îşi scosese ochelarii negri; 
bastonul alb, pardesiul jerpelit şi cizmele le îndesase într-o 
geantă de voiaj pe care o ascunsese bine în portbagajul 
maşinii. 

La cafenea era îmbrăcat cu un vindiac curat, jeanşi şi o 
şapcă cu vârf ascuţit, din cele pe care le purtau studenţii 
nemți. 

Işi bea fără grabă cafeaua aburindă şi consuma tacticos - 
şi tot fără grabă - un hamburger. Îşi controla ceasul foarte 
des. 

De îndată ce se deschidea Poşta Centrală din Karlsruhe, 
centrul sistemului judiciar german, parcă maşina în 
apropiere. Parcurse restul drumului pe jos, intră în clădirea 
Poştei, aruncă o privire rapidă spre cei câţiva clienţi 
matinali şi se strecură într-o cabină telefonică. 

Formă un număr din Germania şi petrecu mai multe 
minute transmițând un mesaj codificat care, pentru cineva 
care ar fi tras cu urechea, părea o conversaţie obişnuită de 
afaceri. Puse receptorul în furcă, se înapoie la maşină şi îşi 
reluă drumul spre apartamentul său din Frankfurt! 


Ca să ajungă la pasajul Emile Zola, Isabelle îl conduse pe 
Newman pe un drum ocolit, prin zona sudică a oraşului 
Bordeaux. Ideea ei era să intre în oraş prin est ca să evite 
bănuielile că ar veni dinspre Arcachon. 

Şi Newman avusese o idee înainte de a pleca: se 
întorseseră în apartament şi goliseră cămara de vinuri, 
luând cu ei vreo douăsprezece sticle de Beaujolais. La 
propunerea lui Newman, Isabelle împrumutase o eşarfă 
albă din garderoba surorii ei, pe care şi-o înfăşurase în jurul 
capului. Alb - culoarea tinerilor căsătoriţi. 

Drumul ocolit le luase mult timp şi era dimineaţa 
devreme - deşi încă întuneric - când intrară în oraş. 

Newman o luă pe N 136 spre Bergerac. Văzuseră o mulţime 
de vehicule mecanizate care făceau manevre în depărtare, 
dar nu avuseseră încă nici un necaz. 

— Ne apropiem de Pont de Pierre, îl avertiză Isabelle. 
Acolo s-ar putea să fie un punct de control. 

Se dovedi că avusese dreptate. Pe podul peste Garonne, 
Newman zări în lumina farurilor soldaţi cu arme automate 
care stăteau în drum. In spatele lor, drumul era barat de o 
barieră de lemn. De pe râu se ridica o ceaţă care făcea ca 
totul să devină neclar în lumina farurilor. 

— Pregăteşte-te să ne jucăm rolurile, îi reaminti Newman. 

Cu eşarfa albă care-i ascundea părul, aranjată în falduri 
pe umeri, Isabelle se strânse în el, ţinând o sticlă de vin în 
mână. 

Newman deschise geamul şi cu mâna liberă, îl deschise şi 
ea pe al ei. El opri maşina, lăsă motorul să meargă, înşfăcă 
o sticlă de vin şi începu să se clatine în scaun, în timp ce 
soldaţii se înghesuiau în jurul maşinii. 

— Beaujolais producţie nouă, strigă şi aruncă o sticlă pe 
fereastră. 

O aruncase peste capul soldaţilor de lângă maşină şi se 
produse o încăierare nebună când unul din soldaţi prinse 
sticla din zbor. Newman cânta din nou şi refrenul fu intonat 
şi de soldaţi, care cu o clipă mai înainte tremurau învăluiţi 
de ceața rece, plictisiţi de moarte de sarcina de a păzi şi 
apăra punctul de control! 

Şi Isabelle aruncă sticla ei. Le zâmbi celor de lângă ea. 
Soldaţii se holbară la ea cu priviri pofticioase, apoi se 
îmbulziră să prindă sticla. Mai luă una, în timp ce Newman 
aruncă o sticlă departe de maşină. 

— Beaujolais producţie nouă! strigă el cu glas de beţivan. 

— E cam târziu, anotimpul a trecut, şopti Isabelle şi 
chicoti nervos. 

Newman mai aruncă o sticlă, repetând aceeaşi lozincă 
cunoscută iar Isabelle aruncă şi ea una pe geamul din 

partea ei. Soldaţii se dăduseră mai înapoi, ca să poată avea 
norocul să prindă sticla. Newman rânji ca un beţivan şi 
claxonă ca să-i facă să dea bariera la o parte, să poată 
trece. 

— Ne grăbim, strigă bine dispus. 

— N-o să mai fi mult timp virgină, strigă un soldat la 
Isabelle. 

— Gloată de porci, bombăni; zâmbind, mai aruncă o 
sticlă. 

Continuând să ţină claxonul apăsat, Newman scoase 
capul pe geam şi-i aruncă o sticlă soldatului care era lângă 
trecerea închisă de la barieră. Soldatul o prinse din zbor. 
Mai mulţi soldaţi beau, trecând sticlele de la unul la altul. 
Cu sticla în mână, soldatul de lângă barieră deschise poarta 
şi le făcu semn să treacă. Newman rânji, salută şi acceleră, 
trecând podul. Isabelle îl conduse pe străzi laterale. 

începu să recunoască unde se află - în vecinătatea 
complexului comercial Meriadeck, o oroare din beton care 
semăna mai mult cu o fortăreață. Se uită în oglinda 
retrovizoare şi văzu un jeep al armatei cu patru soldaţi 
care-i urmăreau. Îi spuse Isabellei. Apoi îi spuse că jeepul se 
pierduse în ceaţă. 

— la-o la dreapta, spuse ea. _ 

Răsuci volanul şi intră pe o stradă laterală îngustă. In 
obscuritate, Bordeaux-ul arăta şi mai înspăimântător. Ruine 
ale unor clădiri vechi, cu reclame pentru Cinzano, înnegrite 
de murdărie şi dezlipite pe margini, atârnând pe pereţii 
frontali. Din nou avu impresia unui oraş bombardat. 

— la-o la stânga repede! 

Se trezi pe o stradă îngustă cu maşini uzate parcate pe 
ambele trotuare. Isabelle se aplecase înainte, scrutând 
bezna. Newman se uită în oglindă. Nici urmă de jeep. 

— Intră în locul ăla de parcare! Aproape am ajuns. 

Newman întoarse Renault-ul pe trotuar, roti volanul mult 
şi apoi îndreptă maşina doar la câţiva centimetri de cea 

parcată în faţă. Dădu câţiva centimetri înapoi şi opri 
motorul. Chiar şi la Londra, nimeni n-ar fi considerat că 
spaţiul pe care-l ocupase era suficient pentru vreo 
manevră. 

Observase Citro&n-ul care venea cu spatele spre el, când 
se repezise să întoarcă. Maşina se opri în clipa în care, după 
ce coborâse, era cât pe ce să alunece pe o porţiune de 
gheată. Aerul era deosebit de rece, aproape arctic. Din 
Citroën sări o femeie elegant îmbrăcată şi se îndreptă spre 
el cu faţa schimonosită de furie. 

— Era locul meu. Nu m-ai văzut dând cu spatele? Vreau 
locul ăla, strigă ea mânioasă. 

Newman deschise din nou portiera şi scoase singura 
sticlă de vin de Beaujolais pe care o mai aveau. Se înclină şi 
i-o prezentă cu gesturi largi. 

— Abia ne-am căsătorit. Un cadou ca să sărbătoriţi 
fericirea noastră. Vă rog. 

Înşfăcă sticla, se întoarse şi se uită la ea. Aruncă o privire 
spre Isabelle, care stătea pe trotuar, şi scutură din cap cu 
putere. 

— Bănuiesc că e un fel de compensație. Dumnezeu ştie 
unde o să mai găsesc un alt loc liber. Nenorocitele astea de 
trupe de soldaţi au înconjurat o clădire chiar în susul 
acestei străzi. jJeepurile lor ocupă cinci locuri de parcare. E 
dezgustător... 

Fără un cuvânt de mulţumire, se întoarse la maşina ei şi 
trecu, în marche-arriere, pe lângă Renault. Vehiculul 
dispăru în ceața cenuşie. Newman o privi pe Isabelle şi 
desfăcu mâinile în semn de resemnare. 

— M-am gândit că e cel mai bun mijloc de a o face să 
tacă. 

— Va tăcea, zgripţuroaica lacomă. Când îţi spunea de 
soldaţi, am văzut strălucirea din ochii ei. Băutura, nu? 

— Da. Şi s-ar putea să ne fi făcut o favoare. Nu-mi place 
chestia asta cu trupele care au înconjurat o clădire. Cât mai 

e până la pasaj? 

— Cam o sută de metri, pe strada asta. 

Newman o luă pe după umeri şi merseră încet, aparent 
mai interesaţi unul de celălalt decât de direcţia spre care 
mergeau. li mulţumi lui Dumnezeu că luase măsuri de 
precauţie. Când ceața începu să se risipească, văzură în 
faţă jeepurile militare parcate pe trotuar, pe ambele părţi 
ale străzii. Două maşini, care probabil ocupaseră locurile de 
care avea nevoie armata, zăceau răsturnate în mijlocul 
străzii. 

Newman o trase, ferindu-se, la adăpostul unei intrări. 
Trupe cu arme automate erau staționate pe ambele părţi 
ale străzii. Toţi soldaţii se uitau cu atenţie la aceeaşi clădire 
care se afla pe partea pe care erau Newman şi Isabelle. O 
figură cunoscută era ghemuită lângă intrare, punând ceva 
la baza uşii. Newman îl recunoscu pe duhul ce rău: 
sergentul Rey. 

— Ar putea fi clădirea unde mergem noi? o întrebă pe 
Isabelle. i 

— Da, aceea este. Pasajul Emile Zola se află la câţiva 
metri de aici. Începe acolo şi se întinde pe partea laterală a 
clădirii. 

— Soldaţii se pregătesc s-o ia cu asalt. Specialistul lui de 
Forge în explozivi mascaţi în obiecte cu aspect inofensiv 
tocmai se pregăteşte să arunce uşa în aer. 

— Am ajuns la ţanc. 

— Sau prea târziu, răspunse Newman, gândindu-se la 
bietul Stahl, prins înăuntru. 

Tweed vorbi la telefon cu Paula din biroul său de la 
Ministerul de Interne. Prima lui grijă fu s-o întrebe dacă era 
o legătură sigură. 

— Foarte sigură, îl linişti. Mi-am luat toate măsurile de 
precauţie. Am avut timp să mă gândesc la cererea ta dea 
mă întoarce. 

— Ascult, o îndemnă Tweed când Paula se opri. 

— Am citit nişte documente pe care le avea asupra ei 
Jean Burgoyne. Cred că ar trebui să ţi le aduc imediat cu 
elicopterul pe care-l trimite Lasalle. Jean şi-a riscat viaţa - 
îşi stăpâni emotia - şi-a pierdut viaţa ca să ni le dea. Şi sunt 
într-adevăr importante. Asta-i una. 

— Şi care-i a doua problemă? întrebă Tweed ascunzându- 
şi uşurarea. g 

— Cred că e îngrozitor că Jean zace ştii unde. In frig şi 
umezeală. Ştiu că pentru ea nu mai contează... 

— Nu-ţi mai face griji, exclamă Tweed. O echipă de la 
DST a fost trimisă de Lasalle de la Bordeaux s-o ia şi s-o 
aducă cu un avion la Paris. Avionul e deja pe drum. 

— Slavă Domnului. Mai este ceva. 

— Da. 

— Mă întorc la Paris doar cu condiţia să pot reveni aici 
foarte repede. Ştii pe cine trebuie să găsesc. 

Kalmar, se gândea Tweed. Avu grijă să nu-i spună că 
Lasalle era foarte supărat de uciderea lui Jean Burgoyne. 
Aprecie rapid cererea ei. 

— De acord cu propunerea, hotărî el. 

— Şi cu condiţia? 

— Cu rugămintea pe care mi-ai făcut-o, o corectă Tweed. 

— Aşa e, îmi pare rău. A fost o rugăminte. 

— De acord. 

— Echipa de la DST, insistă ea. Au ştiut unde s-o 
găsească? 

— Newman a dat detalii foarte exacte la telefon în 
legătură cu locul. Repet, avionul care o aduce pe Jean e pe 
drum. Aşteptăm cu nerăbdare să te vedem. Şi acum, te rog 
dă-mi-l pe Butler... 

Pusese receptorul în furcă când intră Kuhlmann în birou. 
Ţinea în mână un fax pe care i-l dădu lui Tweed. 

— Tocmai a sosit de la Wiesbaden. Ai avut dreptate. Fir- 
ar să fie, mereu ai dreptate. 


La hotelul Atlantic născociseră un sistem simplu pentru a 
se asigura că recepţionerul de serviciu - care se ocupa şi de 
mica centrală telefonică - nu trăgea cu urechea în timp ce 
unul din ei dădea un telefon. Nield se împrietenise cu 
recepţionerii care erau în tura de zi şi în cea de noapte. 
Ambii fumau. Recepţionerului din tura de zi îi plăceau 
ţigările Gitanes, celui din tura de noapte Gauloisele. Nield 
avea întotdeauna câte un pachet să le dea, plus un bacşiş 
generos pentru servicii cum ar fi fost să trimită în cameră 
sandvişuri sau cafea. 

Îşi făcuse obiceiul să coboare şi să se angajeze într-o 
conversaţie de câte ori se dădea câte un telefon. Ca să nu 
dea de bănuit, se oprea la taclale şi când nu aveau de dat 
telefoane. 

După ce Butler termină de vorbit cu Tweed, Paula îl 
întrebă despre ce discutaseră. Butler o ciupi uşor de braţ. 

— Dacă vrei să ştii chiar totul, Pete şi cu mine trebuie să 
te însoţim până la elicopter în zori, să ne asigurăm că 
ajungi la bordul lui în siguranţă. Când te vei întoarce de la 
Paris, nu avem voie să te scăpăm din priviri nici o clipă. 
Tweed a fost mai mult decât categoric în această privinţă. 

— Am sentimentul că Tweed ştie mai mult decât ne 
spune. E ca şi cum eu aş constitui o ţintă şi el ar şti asta, 
reflectă Paula. 

— Tweed ştie ce face. Butler îşi controlă ceasul. N-ai 
dormit şi în zori trebuie să fi la bordul elicopterului Alouette. 
Ce-ai zice să te sui în pat? 

— Ai dreptate. Era cocoţată pe marginea patului, cu o 
privire îngrijorată. Bănuiesc că ar trebui să... 

— Pari preocupată şi tulburată de ceva. 

— Mi-am amintit de curând ceva foarte straniu care s-a 
întâmplat la Aldeburgh. Să nu mă întrebi ce - trebuie să mă 
gândesc bine la asta. Mă întreb cum se descurcă Bob la 
Bordeaux? 


— S-ar putea să fie în spate o intrare în clădirea din 
pasajul Emile Zola, spuse Isabelle. Cum este şi la blocul în 
care locuieşte mama mea. 

— În cazul ăsta, aş face mai bine să risc, hotărî Newman. 
Înainte ca soldaţii să ia clădirea cu asalt. 

— Mai bine am risca să intrăm pe acolo, spuse Isabelle 
hotărâtă. Folosim o altă versiune a trucului de pe Pont de 
Pierre. Nu te împotrivi. Cunosc pasajul. 

Îl apucă de braţ, se lipi de el - după ce se asigură că 
eşarfa albă era bine aranjată pe umeri - şi-l privi cu ochi 
adoratori. Mergeau încet şi, când un soldat se întoarse să-i 
privească, Isabelle îl trase pe Newman spre ea şi-l sărută pe 
gură. Soldatul rânji şi le întoarse spatele, iar ei se apropiară 
de intrarea în pasaj. 

Se strecurară pe aleea îngustă, nesomaţi. Mirosea a 
gunoi rânced şi Isabelle strâmbă din nas, grăbindu-l pe 
Newman spre o uşă în apropiere de capătul aleii. Newman 
observă că odată, probabil fusese o ieşire la celălalt capăt, 
dar conturul unei arcade era blocat. Păcat. Nici o cale de 
scăpare de acolo. Isabelle îndreptă un stilou-lanternă 
împrumutat de Newman, spre plăcuţa de sub interfon, cu 
grilajul murdar şi ruginit. Jean Picot, etaj 3. 

— Asta-i numele sub care se ascunde Stahl? şopti 
Isabelle. 

— Da. Newman se uită în jur, spre capătul aleii. Nici un 
semn de viaţă. E ciudat că aici nu sunt trupe. 

— Nu înţelegi? Au pierdut din vedere aleea. Şi tu ai fi 
trecut de ea dacă nu te trăgeam eu înăuntru. 

— Corect. Newman se uită în sus pe peretele gol. E chiar 
sub acoperiş, dacă ne luăm după plăcuţa cu numele. 
Pornim. 

Apăsă butonul interfonului şi-şi apropie urechea de 
grilajul ieftin. Oare afurisitul ăsta de instrument mai 
funcţiona? Se auzi o voce care vorbea franţuzeşte: 

— Cine-i? Tocmai mă duc la culcare. 

— Gamelin. Newman repetă parola. Gamelin. 

— Vino sus repede. 

Când se opri băzâitul, Isabelle împinse uşa. Newman o 
trase înapoi când uşa era doar câţiva centimetri deschisă, şi 
cu piciorul, o ţinu aşa. Luă lanterna-stilou de la ea şi plimbă 
rapid lumină peste cadrul uşii. Nu erau sârme. Nici un 
indiciu de exploziv capcană. Era oare posibil ca trupele să 
nu ştie de intrarea asta? 

— Pasajul ăsta e trecut pe vreo hartă? întrebă repede. 

— Nu, din câte ştiu eu. N-ar trebui să ne grăbim? 

Fu cât pe-aci să alunece pe gheaţă înainte de a se repezi 
înăuntru, dar Newman îndreptă raza lanternei înaintea ei, 
luminând un şir de scări cu balustradă de fier. În ciuda 
sacoşei mari de pânză pe care şi-o agăţase de umăr, fugi 
pe scări cu deosebită agilitate, iar Newman, enervat de 
gestul ei impulsiv, o urmă şi o călăuzi, îndreptând lanterna 
în faţa ei. Cu piciorul închise uşa dinspre alee. 

Isabelle zbura pe scări, treaptă cu treaptă, iar sacoşa i se 
legăna pe umăr. În orice moment Newman se aştepta să 
audă explozia înăbuşită de la intrarea din faţă. Oare 
căzuseră într-o capcană? Ce-l determină să meargă mai 
departe era gândul la Stahl, agentul lui Kuhlmann, care 
stătuse atât de mult timp ascuns. Probabil că are mult 
curaj. 

Scările de beton vechi şi murdare aveau treptele tocite 
pe mijloc, Dumnezeu ştie de câte mii de paşi care vor fi 
călcat pe acolo. Totul mirosea a mucegai - cuvântul potrivit 
era deprimant. Atmosfera specifică uneia din multele clădiri 
cu aspect de părăsit care infestau oraşul Bordeaux. 
Ajunseră pe palierul de la ultimul etaj. 

Newman ridică raza lanternei şi lângă uşă zări o plăcuţă 
similară cu cea de jos. Fără interfon. Doar butonul soneriei. 
Apăsă cu degetul mare pe el şi-l ţinu apăsat. Mai aveau atât 
de puţin timp. 

Uşa se deschise câţiva centimetri, cu lanţul încă pus. 
Chipul care-i scruta nu era ceea ce se aşteptase Newman 
să vadă. O faţă rotundă cu o claie de păr des şi o mustață 
stufoasă. Ochii din spatele ochelarilor cu rame de bagă îi 
cercetau cu atenţie. 

— Gamelin, repetă Newman, repede. Clădirea este 
înconjurată de trupe. Trebuie să plecăm repede de aici. 

— Englez? 

Intrebarea fusese pusă în aceeaşi limbă şi nu în franceză 
de data asta. Newman simţi o uşoară enervare. Toţi îl 
acceptaseră ca fiind francez. Trecu la engleză. Da. Vrei să 
scapi de aici sau nu? Ne-am riscat vieţile ca să... 

— Intraţi. 

Uşa se închise pentru o clipă, lanţul fu scos şi intrară; 
apoi Stahl închise şi zăvort uşa cu o mână. În cealaltă ţinea 
o grenadă. Newman se holbă la ea, apoi la Stahl. Neamţul 
era micuţ, bondoc şi emana energie. Ochii lui îl studiau pe 
Newman; trecură apoi asupra lsabellei. Se apropie de 
Newman. 

— Pe tine te recunosc din fotografiile din ziare. Kuhlmann 
a vorbit despre tine. Dar cine-i fata? şopti el. 

— Isabelle Thomas. Verificată. 

Auzul Isabellei era mult mai bun decât crezuse Stahl. Îi 
privi cu ochi scânteietori. 

— Am omorât deja doi din oamenii lui de Forge. Câţi vrei 

să mai trimit pe lumea cealaltă ca să fii fericit? 

— Trebuie să verific. Aşa am supravieţuit până acum, 
spuse neamţul. 

Fu o conversaţie scurtă şi rapidă, ca o grindină. Dar 
Newman era nerăbdător să iasă din clădire. Presupunând 
că era posibil. 

_ — Trebuie să plecăm de aici rapid, îi spuse lui Stahl. 
Inapoi pe scările pe care am venit şi prin pasaj? 

— Prea periculos, dădu Stahl din cap. Arată-mi tălpile 
pantofilor, îi ordonă Isabellei, care se conformă, rămânând 
într-un picior, ca o barză. li arătă talpa pantofilor de sport 
plini de noroi. Acesta făcu un semn aprobator din cap, şi 
apoi se întoarse spre Newman, care făcu cu repeziciune 
acelaşi gest. De ce pierdea Stahl timp preţios? Purta pantofi 
cu tălpi de cauciuc, aproape noi. Din nou Stahl aprobă 
printr-un semn al capului. 

— E foarte periculos să ieşim pe acoperiş şi să ne 
deplasăm pe el. E acoperit cu gheaţă. Dar e şi mai periculos 
să ne aventurăm pe scară. 

Ca pentru a-i confirma spusele, auziră undeva jos, sub ei, 
zgomotul înăbuşit al unei explozii. 

— Rey a aruncat în aer uşa din faţă, îi avertiză Newman. 
Ai adunat informaţii? 

Rosti întrebarea în momentul în care Stahl, îmbrăcat cu o 
jachetă de piele şi pantaloni din catifea reiată, se îndreptă 
rapid spre o uşă şi o deschise dând la iveală nişte scări 
înguste care duceau spre un luminator. Stahl se avântă pe 
scări trăgându-şi o pereche de mănuşi groase pe mâini. 
Răspunse când fu pe ultima treaptă şi ridică o mână spre 
fereastra luminătorului. Pe umăr îi atârna o sacoşă de piele 
asemănătoare celei de pânză pe care o căra Isabelle; 
aceasta se repezi pe scări în sus, în spatele lui Newman, 
după ce închise uşa. 

— Multe informaţii, răspunse Stahl. Într-un caiet din 
buzunarul meu. Grenada era pentru cazul în care în locul 

vostru ar fi fost soldaţi afară. l-aş fi ameninţat că mă arunc 
şi pe mine şi pe ei în aer. Nu uitaţi că acoperişul e ca un 
patinoar. Întâi mă duc eu, pe urmă vii tu. O tragem pe 
Isabelle după noi. g 

Puțin mai înainte dăduse drumul grenadei în sacoşă. In 
timp ce vorbea deschise luminatorul şi aerul îngheţat năvăli 
pe scări. Stahl se căţără cu agilitate pe acoperiş, se lungi pe 
burtă şi îi întinse o mână lui Newman. 

Mişcându-se cu grijă, Newman ieşi în aerul rece al nopţii 
siberiene. Acoperişul avea un unghi de înclinare foarte 
abrupt şi văzu că se aflau deasupra străzii, exact unde se 
adunaseră trupele pentru asaltul clădirii. Probabil că deja 
porniseră pe scări în sus. În timp ce se grăbeau să ajungă la 
apartamentul lui Stahl, Newman observase pe un palier o 
altă scară. În acel moment poate că trupele alergau spre 
apartamentul lui Stahl. 

În lumina unei firme cu neon, care scânteia spre capătul 
străzii, Newman văzu strălucirea gheții compacte de pe 
acoperişul de ţiglă. Era lungit alături de Stahl, cu un picior 
proptit într-o gaură de unde lipsea o ţiglă. Dedesubt, din 
apartamentul lui Stahl, auzi bubuituri, ca atunci când faci 
totul ţăndări. Spărseseră deja uşa. Tocmai întindea mâna 
după Isabelle şi o apucase de braţul stâng, când auzi tropăit 
de cizme militare care urcau scările. Încercă s-o tragă dar 
ea nu se mişca. Se uită sus spre el cu o privire furioasă. 

— M-a prins de picior. Ţine-mă, Bob. Nu te atinge de 
braţul meu drept. 

Îi trecu prin minte - ca o străfulgerare - că trecea printr-o 
mare varietate de stări: excitabilă când venise la ea, în 
apartamentul din Arcachon. lar acum, când îi era viaţa în 
joc, era rece şi calculată. Cu mâna dreaptă răscoli în sacoşa 
de pânză şi scoase un cuţit de bucătărie cu lama lată. 
Apucă mânerul bine, privi în jos şi îl văzu pe soldat 
holbându-se la ea şi ţinând-o de picior strâns, ca într-un 
cleşte. Ridică cuțitul şi ţinti gâtul. Infipse cuțitul adânc, fără 

să dea drumul mânerului. Soldatul scoase un horcăit oribil 
şi-i dădu drumul la picior. Sângele ţâşni şi el se prăvăli pe 
scări. 

Newman o trase pe acoperiş. Se întinse lângă el, cu 
mâna stângă ţinându-se de marginea luminatorului iar cu 
dreapta ştergând sângele de pe cuţit, înainte de a-l băga în 
geantă. Cu piciorul stâng Newman dădu jos nişte gheaţă de 
pe acoperiş. 

O dată cu gheaţa se dislocară şi trei ţigle care alunecară 
lăsând la vedere grinzile putrezite. 

Îşi vâri piciorul în golul produs şi Isabelle vâri şi ea un 
picior într-una din găuri. Newman se ţinea de marginea 
luminatorului, uitându-se în jur. Stahl era cocoţat chiar în 
vârful acoperişului, cu picioarele răsfirate de o parte şi de 
alta, şi le făcea semn să-l urmeze. 

— O luăm pe aici, strigă vorbind tot englezeşte. 

Newman era pe cale s-o ajute pe Isabelle să vină lângă 
el, când ea alunecă. Îngrozit, o urmări cum se duce în jos, 
pe acoperişul îngheţat, până la margine. Işi înfipse 
picioarele în jgheabul metalic de sub acoperiş. Mâinile cu 
mănuşi se agăţau de acoperiş căutând un punct de sprijin 
mai bun, dar nu găsiră nimic. Doar jgheabul o salva. 
Newman dădu drumul luminatorului şi se târî spre ea. Cu 
mâinile înmănuşate, apucă una din grinzile putrezite. 
Ţinându-se de ea, se răsuci cu o sută optzeci de grade, şi îi 
dădu drumul sperând că va nimeri cu piciorul în aceeaşi 
gaură. Nimeri cu amândouă picioarele în gaură, şi reuşi să 
rămână aşa, susţinut de parapetul de sub grinzi. Intinse o 
mână, Isabelle întinse şi ea o mână iar Newman o apucă de 
încheietură. Tocmai se pregătea s-o tragă, când ea se 
dezechilibră brusc şi se clătină, cu toată greutatea trupului 
în mâna lui, dar Newman nu cedă, continuă să o ţină strâns. 
Nenorocitul de jgheab cedase, căzând în stradă. Lucru la 
care ar fi trebuit să se aştepte. Asta era Bordeaux. 

O trase încet în sus, pe suprafaţa lunecoasă, şi de data 

asta gheaţa o ajută să se mişte lin. Întinsă acum alături de 
el îşi vâri picioarele în gaura mare, cu un zâmbet palid. 
Newman se uită spre creasta acoperişului de ţiglă, unde 
Stahl continua să se deplaseze ca şi când ar fi fost în sala 
de gimnastică, călare pe capră. Le făcu din nou semn să 
vină după el. 

— Pe aici mergem, le strigă. 

Newman o ţinea pe Isabelle de mijloc cu o mână, iar cu 
cealaltă lovea gheaţa. Reuşi să disloce alte ţigle putrede şi 
găsi un punct de sprijin care să-i ajute să se tragă în sus. 
Părea că avansează încet, dar luminatorul era aproape de 
creastă, şi Newman reuşise să se tragă şi pe el şi pe 
Isabelle spre vârf. Isabelle era aproape de luminător, când 
Stahl strigă să-i avertizeze. Uitându-se peste umărul ei, 
Newman zări un soldat cu o armă automată. Tocmai o 
trăgea pe creasta acoperişului, când Isabelle vorbi: 

— Ţine-mă de braţul drept, comandă ea. 

Cocoţat pe creasta acoperişului, Newman făcu ce-i 
spusese ea. Se aplecă să o prindă de braţ, iar ea se lăsă să 
alunece câţiva centimetri. Ridică genunchiul stâng şi-l izbi 
cu putere în faţă pe soldatul care ajunsese pe acoperiş şi, 
neîndemânatic, se străduia să folosească arma. Lovitura 
puternică îl făcu să scape din mână rama luminatorului, de 
care se ţinea. Îl urmăriră cum alunecă. Încerca cu disperare 
să se agaţe de acoperiş iar arma alunecase şi nu se mai 
vedea, încercă să se prindă cu picioarele de acoperişul 
îngheţat, dar dislocă o bucată de gheaţă care alunecă pe 
pantă. Acolo sus, Newman aproape că vedea până la nivelul 
străzii. Viteza de cădere se mări şi soldatul urmă bucata de 
gheaţă peste marginea acoperişului, agitându-şi braţele ca 
pe nişte aripi, cu un urlet de groază care-ţi spărgea 
timpanul. Trupul se îndreptă spre caldarâm ca un bolovan. 
Urletul încetă brusc în momentul în care lovi pietrele 
caldarâmului după o cădere de patru etaje. 

Newman o trăsese pe Isabelle pe creasta acoperişului şi 

acum amândoi îşi croiau drum cu grijă pe ţiglele îngheţate, 
când, deasupra deschizăturii în formă de evantai, apăru 
capul unui alt soldat. Stahl scoase din sacoşă o grenadă, îi 
scoase cuiul şi o aruncă cu grijă. O bubuitură ascuţită, şi 
capul soldatului dispăru. Se mai auzi încă un zgomot - cel al 
unor trupuri care cad pe scări. Pe urmă o linişte bruscă. 
Newman şi Isabelle îşi continuară drumul de-a lungul 
crestei. El era îngrijorat de dispariţia bruscă a lui Stahl, care 
efectiv se volatilizase. Îl durea tot trupul de la efortul de a 
merge practic călare pe creasta acoperişului. Ajunse până 
la capăt, şi privind în jos, văzu de ce se evaporase Stahl. 

La mai puţin de doi metri sub acoperiş, era un grilaj de 
metal, ca o platformă. Stahl se uita în sus, cu un zâmbet 
radios. Neamţul avea nervi de oţel. Newman aruncă o 
priviri peste umăr şi văzu că Isabelle este în urma lui şi nu 
sunt semne de viaţă în jurul luminătorului. Işi dădu drumul 
pe platformă, cu trupul destins şi genunchii îndoiţi, ca să 
amortizeze căderea. Se întoarse, la timp să o prindă pe 
Isabelle de mijloc, frânând forţa de cădere. Respira greu şi 
îşi dăduse jos eşarfa albă, pe care o îndesa în sacoşă. Işi 
netezi părul. 

— Şi acum încotro? întrebă Newman. 

Stahl duse un deget la buze, îl conduse pe Newman până 
la capătul platformei, se aplecă şi arătă în jos. Se aplecă şi 
Newman şi văzu că priveau în pasajul Emile Zola, plin de 
soldaţi cu arme automate. Probabil ajunseseră acolo de pe 
palierul unde se întâlneau cele două scări ale blocului. Se 
îndepărtă, dar Stahl îl trăgea de mânecă. 

— Există vreo scăpare? întrebă Newman. Nu prea mă mai 
văd escaladând acoperişuri; s-ar putea să nu mai fim aşa de 
norocoşi data viitoare. 

— Cum aţi ajuns aici? întrebă Stahl. 

— Cu maşina. Un Renault închiriat. E parcat pe partea 
cealaltă a intrării în pasaj. Cam la douăzeci de metri 
distanţă. Nu vom putea să ajungem la maşină fără să fim 

luaţi la ochi. 

— Ba cred că da, răspunse Stahl. Nu se aşteaptă şi 
apărem pe strada aceea. Vor trimite trupele pe acoperişuri. 
Mai întâi coborâm pe scara de incendiu. Propun ca eu să o 
iau înainte cu Isabelle... 

Newman observă pentru prima oară nişte trepte de metal 
care coborau de pe platformă pe partea laterală a clădirii. II 
urmă pe Stahl care începuse să coboare, cu o mâna 
ţinându-se de balustradă, cu cealaltă ţinând-o pe Isabelle 
de mijloc. Era un gest care ei îi displăcea. Inlăuntrul ei 
simţea că o lasă nervii, dar în aparenţă se stăpânea. 
Coborâră un şir de trepte, ajunseră pe un soi de palier, apoi 
urmă un alt şir de trepte. Stahl se uită în jos la golul de sub 
ei. În momentul următor Isabellei îi fugiră ambele picioare 
de sub ea, şi s-ar fi prăbuşit în casa scărilor, dacă n-ar fi 
fost Stahl care s-o prindă strâns. O ţinu lipită de el până-şi 
recăpătă echilibrul. 

— Scările astea de metal sunt acoperite cu gheaţă 
compactă, îi explică el. Nu e momentul să faci exerciţii de 
patinaj. 

ÎI privi şi el zâmbi poznaş. Din clipa aceea îi plăcu Stahl. 
Şi avu sentimentul că avându-i pe cei doi bărbaţi care-i 
purtau de grijă alături, exista şansa să scape din iadul în 
care se transformase oraşul Bordeaux. 

La etajul întâi, Stahl îi conduse pe o punte de metal 
înşelătoare şi nesigură pe care, de la o traversă la alta, se 
formase un strat gros de gheaţă compactă. Când ajunseră 
jos îi duse printr-un labirint de alei, pe un drum care lui 
Newman i se păru circular. leşiră în strada pe care era 
parcat Renault-ul, dar la cincizeci de metri depărtare. 

Strada era pustie. Bănuiala lui Stahl se adeverise: trupele 
escaladau  acoperişurile. La propunerea lui Newman, 
neamţul se strecură în spate, acoperindu-se cu un pled de 
voiaj. Îşi scoase capul de sub pled, cu mustaţa îngheţată, 
acoperită de promoroacă şi glumi: 

— Am găsit o sticlă de Beaujolais. Pot să trag o duşcă? 
Sub pretextul că - dacă suntem opriţi, spuneţi că duceţi un 
prieten beat acasă. Pe mine! 

Isabelle îl ghidă pe Newman prin ceaţă, pe un traseu nou. 
Aburii cenuşii făceau oraşul să arate şi mai sărăcăcios, şi 
mai părăsit, dacă acest lucru era posibil. La celălalt capăt al 
podului Saint Jean era un punct de control şi o barieră, dar 
Newman nu avea nici un chef să se mai întâlnească cu 
trupele lui de Forge. Observase că lângă râu ceața era 
foarte densă. In lumina farurilor, zări siluete întunecate care 
se mişcau ca într-un coşmar, iar dincolo de barieră se zărea 
Pont de Pierre. 

— Nu oprim, îi avertiză pe pasageri. 

Isabelle era intrigată. Apropiindu-se de capătul vestic al 
podului, Newman stinse farurile, reduse viteza, abia 
târându-se - ca şi cum era pe punctul de a opri. Brusc, 
apăsă pe claxon şi ţinu degetul mare pe el - un muget 
asurzitor. Continua însă să avanseze pe pod. Aprinse toate 
luminile, apăsă piciorul pe acceleraţie, zburând peste pod şi 
făcând bariera ţăndări. Umbrele în derivă săriră în lături din 
calea lui. Mări viteza crezând că a auzit o împuşcătură, şi 
curând trecură podul. 

— Fă dreapta acum!, strigă Isabelle aplecându-se în faţă 
peste centura de siguranţă şi încercând să vadă unde sunt. 

Răsuci volanul, fără să mai claxoneze şi cauciucurile 
scrâşniră din cauza modului violent în care conducea. 
Reduse viteza când ajunseră la colţul brusc al unei străzi 
înguste. Isabelle îl conducea printr-un labirint complicat 
care părea că nu se mai sfârşeşte. Fără ca vreun semn să-i 
avertizeze, se treziră dincolo de suburbiile oraşului, fără nici 
o urmă de pâclă, pe câmp deschis, pe un drum pustiu. 

— Cât mai e până la Arcachon? întrebă Newman. 

— O să fim acolo până-n zori. 

— Trebuie. 

Newman era aproape epuizat, vlăguit de două drumuri 

interminabile şi de tensiunea prin care trecuse pentru a-l 
salva pe Stahl. Şi mai era perspectiva unui alt drum pentru 
întâlnirea cu elicopterul. Şi pe urmă încă un drum lung în 
sud, spre Landes ca să o ia pe Martine, baborniţa care 
culegea vreascuri de pe plajă, pe malul Atlanticului. 
Martorul. Oare va rezista? Şi dacă dădea de necaz, oare 
reflexele aveau să funcţioneze suficient de rapid? 

Tensiunea, care creşte după miezul nopţii, se făcea 
simțită la Ministerul de Interne din Paris. Neras, Tweed 
stătea la birou, când intră Navarre care se întorcea de la o 
şedinţă de guvern în regim de urgenţă. Nedormit, ca şi 
ceilalţi de altfel, Lasalle străbătea încăperea neliniştit. Doar 
Kuhlmann, care şedea într-un fotoliu de piele, era - ca şi 
Tweed - relaxat şi vioi. 

— Noutăţi? întrebă Navarre privindu-l pe Lasalle în timp 
ce se cocoţa pe biroul lui Tweed. 

— O întreagă armată de camioane ale CRS se află în 
drum spre Bordeaux; poate a şi ajuns. Vor staţiona în jurul 
Prefecturii. 

— Incă o probă a războiului psihologic, spuse Tweed 
liniştit. 

— Război psihologic? întrebă Navarre. 

— Camioanele Berliet nu sunt cu trupe CRS, explică 
Lasalle. Doar şoferul şi încă un om în cabină. Sosirea lor îi 
va fi raportată lui de Forge în câteva minute. Cu puţin noroc 
vor trebui să-l scoale din somn ca să-i spună - îi vor strica 
somnul. Tweed vrea să-l hărţuiască. 

— Dar cum veţi transporta numărul uriaş de trupe CRS 
când va sosi momentul confruntării finale? întrebă Navarre 
răstit. 

— Am adunat în secret o întreagă armată de elicoptere 
pe aerodromurile de la periferia Parisului. Când vom ataca, 
o vom face din aer. 

— Îmi place ideea, hotărî Navarre. Am înregistrat un 
mesaj televizat către naţiune. Încerc să-i fac pe oameni să 
înţeleagă că într-o democrație puterea civilă are 
preponderență asupra celei militare. 

— | s-a spus şi guvernului acest lucru? întrebă Lasalle 
alarmat. 

Navarre zâmbi furios: 

— Nu, căci Louis Janin, atât de loialul nostru ministru al 
apărării l-ar fi informat pe de Forge imediat. Presimt că 
suntem foarte aproape de confruntarea finală. Scoase din 
buzunarul hainei o casetă şi i-o înmână lui Lasalle. lată 
înregistrarea mesajului meu către naţiune. Încuie caseta în 
safe-ul tău personal din Rue des Saussaies. Să fii te rog 
disponibil acolo, sau aici. E puţin de mers de aici, până la 
sediul tău. 

— Când vă aşteptaţi să facă de Forge mişcarea? întrebă 
Kuhlmann. 

— Bănuiesc că a început deja. Acest exercițiu periculos 
pe care generalul Masson l-a autorizat - pe baza unei aşa- 
zise presupuneri că ar respinge o invazie nord-africană a 
fictivului general Ali. Tocmai am auzit că o parte din 
patrulele de motociclişti ale lui de Forge au ajuns la 
Angoulême. 

— Departe, la nord de Bordeaux, şi mai aproape de Paris, 
observă Tweed. 

— Exact, fu de acord Navarre. Şi acum, domnilor, trebuie 
să fur câteva ore de somn. 

Ceilalţi găsiră că era o idee bună şi Tweed rămase singur. 
Desfăcu o hartă şi studie poziţia oraşului Angoulême, dând 

din cap nemulţumit. Strângea harta când începu să sune 
telefonul. Era Monica care sună de la Park Crescent; era 
încă la birou, la acea oră târzie din noapte. 

— S-a întors Howard din călătoria prelungită în Statele 
Unite, îi spuse ea. Vrea să te întâlnească aici pentru a vă 
consulta, cât de repede. Tocmai s-a întors dintr-o vizită la 
primul-ministru. 

— Spune-i că iau primul avion de dimineaţă. Şi mai 
spune-i că mă întorc la Paris până diseară. 

— Nu prea cred că ăsta era planul lui, îl preveni Monica. 

— Atunci o să-l conving eu de asta când ajung acolo. Tot 
ce trebuie să faci tu e să-i confirmi că vin. S-ar putea să mă 
duc cu maşina până la Aldeburgh cât stau în Marea 
Britanie. Tot o excursie rapidă. Mă întorc în oraş la timp să 
prind avionul de Paris. 

— Să ţi se pregătească maşina? 

— Fordul Escort, răspunse Tweed. Foarte bună, maşină 
de nădejde, dar trece mai uşor neobservată. Verifică cam 
pe unde se află acum lordul Dane Dawlish şi catamaranul 
său, Vulturul de oţel. Ar putea să te ajute Heathcoate, şeful 
Căpităniei portului de la Harwich. 

— M-am gândit deja la el. Aştept să ne revedem. 

Tweed se încruntă după ce puse receptorul în furcă. 
Howard era directorul, singurul său superior din SIS. Oare 
ce naiba însemna convocarea asta urgentă? Şi ce se 
întâmplase între Howard şi noul prim-ministru, un tip cu 
opinii foarte ferme? Stătuse de vorbă cu el înainte de a 
pleca la Paris; ascultase ce avusese Tweed de spus şi 
fusese de acord că misiunea lui era de importanţă vitală. 

După ce se uită la ceas, ridică receptorul şi formă 
numărul hotelului Atlantic din Arcachon. Când i se 
răspunse, îşi formulă cu grijă cererea. Fără nume. 

— Aş dori cu domnul Harry Butler care stă la 
dumneavoastră. Spuneţi-i că-l caută un prieten - aşteaptă 
telefonul meu... 

— Butler la telefon. Mă bucur că ai sunat. Te rog să 
aştepţi o clipită... 

Butler acoperi receptorul cu mâna şi îl strigă pe Nield 
care moţăia pe pat, îmbrăcat. 

— Pete, am primit un telefon. 

— Cobor imediat. 

Nield sări în pantofi şi, în timp ce alerga spre uşă, îşi 
controlă buzunarul jachetei ca să fie sigur că avea un 
pachet de ţigări Gauloises care îi plăceau recepţionerului 
din tura de noapte. Când ajunse în hol, acesta puse grăbit 
receptorul în furcă, iar Nield ceru o cafea, explicându-i că 
nu poate dormi. 

— Dă-i drumul, spuse Butler în camera lui. 

— Trebuie să mă duc la Londra cu primul avion. Mă întorc 
diseară târziu. Avertizeaz-o pe Paula. Asta-i. 

— Se face. 

La Paris, Tweed ridică din nou receptorul ca să telefoneze 
la aeroport să-şi rezerve un bilet dus-întors pentru Londra. 
Nici prin cap nu-i trecea ce consecinţe urma să aibă 
telefonul lui la Arcachon. 


În camera ei de la hotelul Atlantic, Paula fu trezită de 
soneria deşteptătorului pe care-l pusese să sune la ora 
patru dimineaţa. Voia să fie gata la timp, să ajungă la 
bordul elicopterului. 

Făcu un duş, se îmbrăcă repede, şi se fardă în trei 
minute. Inchise capacul valizei pe care o pregătise de cu 
seară şi în acelaşi moment auzi bătaia cu semnal în uşa 
încuiată, chiar şi aşa, scoase din poşetă pistolul Browning 
automat înainte de a deschide uşa cu lanţul pus. Era Butler. 

— Intră, Harry. Sunt gata de drum. S-a întors Bob? 
întrebă nerăbdătoare. 

— Nu încă. Nu-ţi face griji. Au luat-o pe un drum al naibii 
de ocolit. 

— Sper că nu s-a întâmplat ceva, spuse în timp ce încuia 

uşa. Nu mi-a plăcut deloc ideea că se duce din nou la 
Bordeaux. 

Se simţea o notă de îngrijorare, chiar de afecţiune în 
vocea ei, sesiză Butler. Îi zâmbi liniştitor. 

— Bob poate să-şi poarte de grijă. De fapt, eu am venit 
să-ţi spun că ar trebui să ne mutăm de aici. E periculos să 
stai prea mult într-un loc. 

— Şi unde să ne ducem? 

— Nu găsesc alt hotel potrivit. O să-l întreb pe Bob dacă 
putem să stăm câteva zile la Isabelle. E greu să ne 
găsească cineva acolo. 

— Isabelle? vocea Paulei suna neîncrezătoare. Eu mă 
împac cu ea, dar nu sunt prea sigură că e valabilă şi 
reciproca. 

— O să aranjeze Bob... 

Se uită spre uşă căci se auzea din nou bătaia cu semnal, 
îşi scoase Walther-ul şi deschise uşa cu lanţul. Îl văzu pe 
Newman cu un străin cu o claie de păr vâlvoi. Îi lăsă să 
intre, iar Newman făcu prezentările spunând doar 
prenumele. Paula îl plăcu imediat pe neamţul prietenos 
care o privi în ochi în timp ce dădeau mâna. Newman era 
hotărât să verifice bună credinţă a lui Egon Stahl. 

— Egon vrea să-i telefoneze lui Kuhlmann, spuse el. Fac 
eu rost de număr. Se uită spre Butler. Văd că Nield e încă 
jos, joacă pocher cu recepţionerul... 

Butler dădu din cap. De fapt, Nield nu putuse să doarmă, 
aşa că se dusese în hol să joace cărţi. Cartofor de clasă, era 
pe punctul de a da cărţile când îl văzu pe Butler uitându-se 
spre el peste balustradă, imediat după sosirea lui Newman 
şi a tipului hazliu, cu mustață stufoasă. Butler îi făcea semn 
că sunt pe punctul de a da un telefon. Nield amestecă din 
nou cărţile, îi dădu recepţionerului o chintă roială 
câştigătoare ca să îi stea mintea la joc în timpul convorbirii 
telefonice. 

În cameră la Paula, Newman formă numărul Ministerului 

de Interne, spuse parola pe care o sugerase Tweed şi ceru 
să vorbească cu el. După o pauză, se auzi vocea 
somnoroasă a lui Lasalle. Îl ascultă pe Newman înainte să-i 
comunice că şeful lui tocmai plecase la aeroport. 

— De fapt vrem să vorbim cu Otto Kuhlmann, explică 
Newman. 

Un Kuhlmann cu mult mai vioi se prezentă la telefon 
imediat şi Newman îi dădu receptorul lui Stahl. li ascunse 
neamţului că vorbea limba lui la fel de curgător ca şi 
franceza. 

Ascultându-l pe Stahl, îl auzi referindu-se la căpitanul 
Fischer. După accentul pus pe „căpitan” ghici că era parola 
de identificare a lui Stahl. Raportă că obținuse date 
esenţiale şi că le va păstra până se va întâlni cu Kuhlmann. 
Din restul convorbirii Newman îşi dădu seama că şeful lui 
Stahl îi spusese că poate avea încredere în salvatorul său, 
că poate să-i spună totul. _ 

Paula îl privea pe Newman care se prăbuşi pe patul ei. Il 
văzu uitându-se la ceas. | se părea că Newman a ajuns la 
capătul puterilor, că e îngrozitor de în urmă cu somnul, tras 
la faţă şi palid. Se aplecă spre ea şi-i şopti răguşit, în timp 
ce Stahl încheia discuţia telefonică. 

— Tweed nu mai e la Paris. Lasalle mi-a spus că e în 
drum spre aeroport. 

— Mă aştepta, protestă Paula. Trebuia să fiu la bordul 
elicopterului. 

Butler li se alăturase. Ascultă un moment, apoi cobori 
vocea în timp ce Stahl se spăla pe mâini. Sunetul apei care 
curgea în chiuvetă înăbuşea conversaţia. 

— Tweed spunea că nu se va întoarce de la Londra până 
diseară. 

— Atunci n-are rost să mă duc la Paris cu elicopterul, 
hotărî Paula, cu privirile încă aţintite la Newman, care-şi 
înăbuşi un căscat. Harry, mai bine sună-l pe Lasalle şi 
spune-i să amâne aterizarea elicopterului cu douăzeci şi 

patru de ore. 

— Trebuie să plec spre Landes, comentă Newman, cu 
pauză între cuvinte, făcând un efort să vorbească. 

— Pe dracu’, se răsti Paula. Eşti stors. Se vede de lao 
poştă. O să sfârşeşti cu maşina într-un şanţ. 

— S-o iau pe Martine... Martoră, trebuie... 

— Da, trebuie s-o aducem continuă Paula energic. Aşa că 
o să vin şi eu cu Harry şi cu Pete. Tu poţi să dormi în spate. 
O să fi suficient de proaspăt ca să ne arăţi drumul când o să 
fim prin apropiere de martor. 

Folosise ultimul cuvânt pentru că Stahl, potrivindu-şi 
ochelarii cu un zâmbet pe faţă, se apropiase de ei. Îl privi 
întâi pe Newman, apoi pe Paula. 

— N-am nimic, mormăi Newman. Se sprijini de tăblia 
patului ca să nu adoarmă. Tu stai aici, Paula. În Landes... 
periculos. 

— lar eu şi Pete trebuie să stăm lângă Paula, îi reaminti 
Butler. Ai uitat? 

Stahl interveni: 

— Aveţi o problemă? Pot să vă ajut? Am dormit în cursul 
zilei şi sunt proaspăt. 

— Ai cumva vreo armă de vreun fel? întrebă Butler. 

— Astea sunt de vreun folos? Vă dau încredere? replică 
Stahl. Cu atitudinea sa obişnuită, deschise sacoşa de piele. 
Butler se holbă când văzu că scoate o puşcă mitralieră 
automată Heckler & Koch. Newman recunoscu tipul celor 
folosite de SAS, cu patul rabatabil. Stahl continuă să 
vorbească, îndreptând ţeava spre tavan. 

— Puşca asta mitralieră de 9 mm are o viteză de tragere 
de şase sute cincizeci de focuri pe minut. Cum vedeţi, am o 
mulţime de încărcătoare de rezervă. Şi mai am şi grenade, 
o mulţime. Ca asta. 

— Cari cu tine un afurisit de arsenal, comentă Butler. 

— Dar fusesem prins în capcană în clădirea aceea înainte 
ca domnul Newman şi Isabelle să mă scoată de acolo. 

Patrulele de pe străzi opresc oamenii noaptea, mai ales 
pietonii. Aş putea veni şi eu cu voi. 

— Eşti angajat pentru toată perioadă, hotărî Paula fără să 
consulte pe nimeni. 

Newman se uită la ea clipind. 

— Ai preluat conducerea? întrebă el. 

— Da. Trebuie să o facă cineva până o să fi tu proaspăt şi 
odihnit. Tocmai m-am ales. Harry, mai bine sună-l acum pe 
Lasalle să întoarcă elicopterul. 

Butler îi spuse lui Newman că, înainte de a pleca, îşi 
mutau sediul în apartamentul lIsabellei, apoi se duse la 
telefon. Newman ridică o mână, apoi o lăsă să cadă. 

— Ar fi bine să-i spun Isabellei că... adică s-o întreb? 

— Nu! Vocea Paulei era fermă. O să vorbesc eu cu ea 
scurt, înainte de a pleca spre Landes. N-o să-i spun unde 
mergem, dar o să încerc să văd dacă poate face faţă unui 
asemenea grup. Mă descurc eu cu ea. 

— Totuşi nu cred că ar trebui să vii cu noi în Landes, ar 
putea fi - va fi - o aventură al dracului de periculoasă, 
protestă din nou Newman. 

— E hotărât, îi spuse Paula. Şi încearcă să nu adormi ca 
să nu te cărăm în braţe până la maşină. Va fi casa plină, dar 
ne vom descurca, adăugă privindu-l pe Stahl. Şi amândoi ar 
trebui să vă radeţi, dacă n-aveţi nimic împotrivă. 


îmbrăcat într-un pardesiu englezesc din păr de cămilă, 
Victor Rosewater, care tocmai sosise din Elveţia pe 
aeroportul din Bordeaux şi se grăbea prin aglomeraţie spre 
ieşire, fu oprit de o patrulă a armatei. Flutură o legitimaţie 
de liberă trecere şi spuse: 

— Daţi-vă la o parte din drum, mă grăbesc. 

Se îndreptă cu pas grăbit spre locul unde-şi lăsase 
maşina. Două minute mai târziu, zbura cu maşina plin de 
încredere. Ţinta era Arcachon şi ca de obicei, voia să ajungă 
la destinaţie repede. 

Pentru a evita înscrierea în registrul vreunui hotel, 
închiriase un iaht ancorat la marginea golfului. Cumpărase 
de mâncare de la un supermarket şi, fie şi-o pregătea 
singur în chicineta ambarcaţiunii, fie mânca la restaurant. 
Rosewater era expert în eludarea legilor referitoare la 
supravegherea şi înregistrarea intrărilor din străinătate, în 
ţările prin care călătorea. 

După ce verificase vasul, primul lucru pe care plănuise 
să-l facă era o vizită la barul Martinique. Era hotărât să 
urmărească mişcările irlandezului vorbăreţ care frecventa 
barul. Apoi spera să se întâlnească cu Paula Grey, chiar 
dacă asta însemna să-şi pună răbdarea la încercare. 


Cu geanta de voiaj în mână, Marler descinse din avionul 
companiei Air Inter pe aeroportul Orly din Paris. Încă o dată 
evită să ia un taxi, căci şoferii de taxi aveau memorie bună. 
Luă metroul anodin care-l lăsă în apropiere de 
apartamentul său ieftin, aproape de Rue du Bac. În drum 
spre camera lui, lăsă câţiva franci recepţionerului, suficienţi 
pentru încă două săptămâni de şedere. 

— Merg afacerile? întrebă  recepţionerul acceptând 
bacşişul. 

— Aşa şi aşa... 

Ajuns în cameră, Marler căută indicii care ar fi putut 
dovedi că fusese percheziţionat. Dacă ar fi fost aşa, nu 
avea altceva de făcut decât să se mute în celălalt 
apartament, pe care-l rezervase câteva străzi mai departe. 
Nu era nici un semn că un intrus ar fi trecut pe acolo. 

Scoţându-şi pantofii de sport, se aşeză pe pat şi luă 
telefonul mobil din geanta de voiaj. Telefonă la Ministerul 
de Interne şi-l ceru pe Tweed, folosind o parolă. După un 
răstimp Lasalle veni la telefon şi spuse că persoana căutată 
era în străinătate până seara târziu. 

— Mulţumesc, o să sun mai târziu, René. 

La Park Crescent, Tweed era pe picior de război. Sosise 
cu primul zbor de la Paris şi-l găsise pe Howard aşteptându- 
| în propriul lui birou. Monica îl salutase cu o privire 
furioasă, apoi îşi băgase din nou nasul într-un dosar. 

— Ţi-ai cumpărat un costum nou în SUA? încercă Tweed 
cu o faţă serioasă. , 

— Glumeşti. Howard era indignat. Asta-i de la magazinul 
Harrods. Chester Barrie. Cel mai bun costum de gata care 
există. 

Cu o faţă plinuţă şi rozalie, bine ras, înalt de un metru şi 
optzeci şi cu o privire de om bine hrănit, directorul era pus 
la patru ace. Stătea în picioare lângă biroul lui Tweed şi-şi 
trăsese manşetele astfel încât să se vadă butonii preţioşi. 
Îşi netezi reverele costumului gri închis cu dunguliţe fine 
albe. Pantalonii aveau manşetă modernă. Îşi puse mâna 
dreaptă în şold. 

— Te-am chemai înapoi ca să aflu ce se întâmplă în 
Franţa. De când m-am întors am avut o întrevedere cu 
primul-ministru. Am înţeles că la fel ca şi predecesorul său, 
ţi-a dat instrucţiuni personale. 

— Da, spuse Tweed scurt, aşezându-se la birou. 

— Ei bine, ţi-a spus că lucrează la două războaie? 

— Ce înseamnă la două războaie? întrebă Tweed 
ştergându-şi ochelarii cu colţul batistei. 

— Înseamnă... Howard se opri, adoptă poza favorită 
trântindu-se în fotoliu, cu un picior peste braţul fotoliului. 
Pantofii negri de piele străluceau ca oglinda. Înseamnă că 
primul-ministru are o altă unitate de teren de care noi nu 
avem habar. 

De care... Tipic pentru slăbiciunea faţă de frazeologia 
pedantă a directorului. Tweed începu să bată darabana 

încet pe birou, semn al unei furii reci. Monica îşi ridică 
privirea, intrigată de perspectiva bătăliei. 

— Nu-şi dă seama că o astfel de manevră poate provoca 
un dezastru total? întrebă Tweed. Două unităţi distincte 
care să acţioneze pe acelaşi teritoriu, fără să aibă habar 
una de existenţa celeilalte? N-ai subliniat faptul că ar putea 
conduce la o catastrofă? 

— Păi... Howard îşi aranjă batista de decor din buzunarul 
de la piept al hainei. Este nou tipul. Avem nevoie de 
sprijinul lui, aşa că trebuie să-i dăm puţină libertate. 

— Cu alte cuvinte, să înţeleg că n-ai avut curajul să 
obiectezi? mârâi Tweed. 

— Îmi displace profund limbajul, tău nepoliticos față de 
şef. 

— Ce supărare! Tweed nu arăta nici urmă de remuşcare. 
Ţi-a dat cumva din întâmplare vreun indiciu în legătură cu 
cealaltă unitate? 

— Nici unul. Atitudinea lui Howard era foarte ţeapănă. lar 
eu sigur nu l-am întrebat. Vorbim despre noul prim- 
ministru. Are dreptul să aibă idei proprii. 

— Mi-a făcut impresia unui om căruia-i place să 
vorbească fără înconjur. Tweed era dezgustat. Aştepta să 
vadă dacă faci presiuni, dacă insişti să obţii informaţiile... 

— N-ai fost acolo... 

— Te încerca, insistă Tweed. 

— Dragul meu prieten, no; suntem cei judecaţi. Howard 
îşi trecu mâna cu manichiură peste părul negru, perfect 
aranjat. Bănuiala mea este că pur şi simplu nu se bazează 
doar pe o organizaţie. Situaţia este gravă. A propos, cât de 
gravă este? Pe scurt, Tweed îl puse în temă. Incheie, 
spunându-i că-i dăduse un telefon lui Lasalle de pe 
aeroportul londonez, că Lasalle primise un telefon de la 
Butler care-i spusese că se îndreaptă spre sud ca să aducă 
un martor. 

— Spre sud? Howard părea îngrozit. La sud de Arcachon? 

Dumnezeule! Direct în gura leului! Este teritoriul 
generalului Charles de Forge. Unde exact se duc? 

— Bănuiesc că în Landes. 

— Doamne, omule! Eşti nebun? 

Howard îşi smuci piciorul de pe braţul fotoliului şi-l lăsă 
pe podea, sări în picioare şi-şi încheie nasturii vestei. 

— Tocmai mi-ai spus despre locul ăla oribil de 
îngropăciune al lui de Forge, din Landes. Cum ai putut să-i 
laşi pe oamenii noştri să se aventureze acolo iar? 

— Îi las pe oamenii mei să ia hotărârile pe care le cred de 
cuviinţă în cazuri urgente. Ştii asta, spuse Tweed liniştit. Ei 
au luat această hotărâre şi eu îi sprijin până-n pânzele albe. 
Dacă crezi că poţi conduce o operaţiune de aici, din fotoliu, 
înseamnă că ai stat prea mult în SUA. 

Vehemenţa potolită a atacului lui Tweed îl debusolă pe 
Howard. Îşi strânse buzele şi se uită la Monica, care-i 
întoarse privirea. 

— Ce planuri ai? întrebă Howard în cele din urmă, pe un 
ton rezonabil. Vreau să spun tu, personal. 

— Înainte de a mă întoarce diseară la Paris, mă duc la 
Aldeburgh. Acolo a început totul - cu uciderea Karinei 
Rosewater. Dacă lordul Dawlish este acasă, o să-i fac o 
vizită. 

— Cu ce scop, dacă pot să te-ntreb? 

— Poţi. E băgat până-n gât în chestia asta, acum sunt 
sigur. Vreau să-l sperii puţin. 

— Insist să-ţi iei măsuri de protecţie. Nu, stai, ascultă-mă. 
Ridică mâna când Tweed deschise gura să protesteze. Ce 
zici de Fred Hamilton? Ar fi o experienţă bună pentru el. Și 
am înţeles că a avut rezultate foarte bune la trageri. 

— Promite, recunoscu Tweed. 

— Atunci, aşa rămâne. Howard afişă zâmbetul său larg. O 
să mă simt cu mult mai puţin neliniştit dacă o să ştiu că-l ai 
lângă tine pe Hamilton. Trebuie să plec. Mă aşteaptă o 
mulţime de treburi... 

Monica se uită după Howard când ieşea. Părea furioasă şi 
izbucni de îndată ce consideră că Howard era destul de 
departe. 

— O mulţime, mie-mi spui! M-am ocupat eu de toate 
problemele care au apărut în lipsa lui. Tot ce are de făcut 
este să se uite peste copiile răspunsurilor mele. Se calmă. 
Totuşi m-a lăsat tablou când a insistat ca Hamilton să te 
însoţească. Chiar părea îngrijorat. 

— Era, fu Tweed de acord. O să-i ia ceva timp să înveţe 
să se descurce cu stilul diferit al noului prim-ministru. 

— Tu ce faci în Franţa ca să te descurci cu de Forge? 

— O să-ţi spun. 


Tweed îşi încrucişă mâinile la ceafă şi, după ce se uită la 
ceas, fixă tavanul cu privirea. Incepu să vorbească. 

— În biroul meu temporar de la Ministerul de Interne, am 
prins în perete o fotografie a lui de Forge; mi-a făcut Lasalle 
rost de ea. O am în faţa ochilor. Imi studiez duşmanul, 
încerc să mă pun în pielea lui. 

— Am citit că generalul Montgomery îşi pusese o 
fotografie a lui Rommel în camionul acoperit cu care se 
deplasa, ca să poată pătrunde în mintea adversarului său. 

— Asta dramatizează în mod exagerat ceea ce fac eu de 
fapt. Poate există o asemănare, n-am de unde să ştiu. Dar, 
să revin. Sunt convins că de Forge a pregătit scena pentru 
lovitura de stat prevăzută pentru a-l propulsa în funcţia de 
preşedinte al Franţei. Toate răzmeriţele, absurda - dar 
extrem de eficienta utilizare a oamenilor deghizați în 
veşminte Ku-Klux-Klan. Sunt convins că aşteaptă încă un 
eveniment - doar unul - ca să facă mişcarea. 

— Care? 

— Sosirea de noi fonduri - şi mai ales de armament 
sofisticat - de la lordul Dawlish, regele armamentului. Pe 
scurt, ancorarea Vulturului de oţel la Arcachon. Brand, 
adjunctul său, este deja acolo. 

— Unde este acum Vulturul de oţel? Nu poate fi oprit? 

— Răspunsul nr. 1: mă duc la Aldeburgh să-l zgâlţâi puţin 
pe Dawlish. Apoi la Dunwich să încerc să localizez vasul! 
Răspunsul nr. 2: nu, nu putem să-l oprim. N-avem nici o 
dovadă că transportă arme. 

— Să înţeleg că generalul de Forge porneşte un război? 

— Cu siguranţă nu, răspunse Tweed. Va încerca să se 
folosească de ameninţarea că forţe în număr copleşitor vor 
îngenunchea Parisul şi guvernul actual. Prevăd că vor fi 
zvonuri că trupele sale sunt înarmate cu gaze paralizante. 

— Şi tu ce faci să-l opreşti? _ 

— Două lucruri, simultan. Il zgâlţâi folosind o tactică a 
războiului psihologic - ca să-l întârzii. Tehnici destul de 
neobişnuite. Cel de-al doilea lucru - să obţin dovezi care să- 
| discrediteze înainte de a lovi. 

— Deci este grav. 

— Cea mai serioasă ameninţare pentru stabilitatea 
Europei Occidentale, de la căderea Zidului Berlinului. O 
dictatură militară la Paris ar zdruncina toată Europa. Acum 
trebuie să plec. Nu mai am prea mult timp ca să mă duc la 
Aldeburgh şi Dunwich şi apoi să mă întorc ca să prind un 
avion târziu spre Paris. 

Monica se ridică şi-i puse pe birou un exemplar din Daily 
Mail. II deschise şi-i arătă titlul şi reportajul de la fapte 
diverse. 


MANTEAU - PELERINA - ASASINUL MAESTRU. 


În timp ce-şi punea pardesiul impermeabil, Tweed aruncă 
din nou o privire la ziar, la povestea care trecuse Canalul 
Mânecii. Lui Manteau i se atribuia uciderea prefectului 
Parisului, asasinarea preşedintelui şi a primului-ministru 
prin aruncarea în aer a TGV-ului şi i se mai atribuia şi 
uciderea englezoaicei, Jean Burgoyne. 

În fiecare caz, continua articolul, asasinul lăsase în urma 

lui însemnul: o pelerină. În cazul prefectului de Paris se 
găsise o pelerină îndesată într-un tomberon de gunoi. Când 
sărise în aer trenul de mare viteză, TGV, agenţii DST 
găsiseră o altă pelerină într-un sat din apropiere. lar acum 
când fusese sugrumată Jean Burgoyne, cei de la DST 
găsiseră o pelerină aruncată în hangarul pentru bărci, în 
apropiere de Arcachon. 

— Acest Manteau este sinistru, observă Monica. 

— Şi misterios, aprobă Tweed, nerăbdător. Hamilton 
aşteaptă cu maşina? 

— Da. Ai grijă. Kalmar ar putea să mai fie în zona 
Aldeburgh. 

— Sau vrei să spui Manteau? comentă Tweed în timp ce 
ieşea din încăpere. 


Fred Hamilton era la volanul Ford-ului Escort. Marler îl 
ironiza pe noul membru al echipei; i se părea că ia viaţa 
mult prea în serios. 

— Conduc eu, spuse Tweed răstit. 

Hamilton se mută pe scaunul de alături. Stătea băţos, 
uitându-se tot timpul în jur, în circulaţia londoneză, să vadă 
dacă nu sunt urmăriţi. Avea douăzeci şi opt de ani, era bine 
ras, cu părul castaniu tuns scurt şi un nas acvilin. Lăsaseră 
de mult Londra în urmă şi treceau prin Essex, când Tweed, 
uitându-se la trenciul lui Hamilton, întrebă: 

— Ai o armă, nu? 

— Un Colt. 455 automatic. Capacitatea încărcătorului 
şapte focuri. Plus încărcătoare de rezervă. 

— Nu cred că vei avea nevoie. 

— Domnul Howard a insistat. Şi, cu tot respectul, 
domnule, atunci când nu te aştepţi să-ţi trebuiască o armă, 
descoperi că-ţi salvează viaţa. 

— Nu trebuie să-mi spui „domnule”. Tweed e suficient... 

Prin Suffolk conduse ca vântul, dar exact la limita de 
viteză. Trecu pe lângă Aldeburgh şi încetini când ajunseră 

la Snape Maltings; o luă pe drumul de ţară, spre Grenville 
Manor. Era pe punctul de a face un viraj la stânga pe ultima 
porţiune de drum spre Iken, cu râul Alde, ca o lagună 
liniştită şerpuind sub ei, când un Volvo parcat pe fâşia de 
iarbă, porni în urmărirea lor, cu claxonul în funcţiune. 

Hamilton vâri mâna sub haină. Privind în oglinda 
retrovizoare, Tweed dădu din cap, înjură în sinea lui şi opri, 
iar Volvo-ul parcă în spatele lor. 

— Îi ştiu pe tipii ăştia. Scotland Yard-ul, îl avertiză Tweed 
pe Hamilton. 

Era, bineînţeles, inspectorul şef Buchanan împreună cu 
sergentul Warden. Tweed rămase în maşină privind înainte, 
iar Buchanan cobori şi se apropie de geamul lui. 

— Mică-i lumea! Tweed, spuse, cu privirea-i cenuşie 
îndreptată spre Hamilton. Tipul înalt mirosea de la o poştă a 
gardă de corp. Ne odihneam înainte de întâlnirea 
programată pentru interogarea lordului Dawlish, continuă 
Buchanan binevoitor. 

— Asta-i şi intenţia mea, replică Tweed ţeapăn. 

— Atunci de ce nu ne cuplăm? Sub ce pavilion navighezi 
de data asta? 

— Departamentul Special. 

— Atunci poate că împreună o să reuşim să exercităm 
mai multă presiune asupra luminăţiei sale. Sunt sigur că n- 
ai nimic împotrivă... 


Era o zi cenuşie şi ploioasă. Înăuntru la Grenville Grange 
lordul Dawlish se uita pe fereastră, de-a lungul pajiştii, spre 
debarcader. Pe pajiştea unde odată - părea un veac de 
atunci - ţinuse partida de tir. lahtul său, Wavecrest V, 
ancorat la debarcader, se odihnea neclintit pe apa la fel de 
nemişcată. Râuri de ploaie brăzdau ferestrele; stropii de 
ploaie acopereau suprafaţa râului Alde care se umflase. 

Dawlish spumega de furie. Se înapoiase de curând de pe 
Vulturul de oţel, încă staționat lângă Dunwich; ar fi fost în 

stare să-l strângă de gât pe comandant, Santos. Când 
ajunsese pe punte, pusese întrebarea vitală: 

— Când putem porni? Vreau un răspuns cinstit. Acum! 

— Încărcarea - încă se mai încarcă, spusese Santos, cel 
cu chipul măsliniu, desfăcând braţele a neputinţă. 

— Pentru numele lui Dumnezeu, omule, cât o să mai 
dureze? 

— Señor, e o încărcătură periculoasă. O încărcătură 
foarte mare - cea mai mare de până acum. N-aţi dori să 
riscăm un accident care să provoace pagube vasului. 

— Mă interesează rezultatele. Condiţiile sunt ideale. Mare 
calmă - iar prognoza meteo pentru Golful Biscaya este 
bună. Cât crezi că mai durează? 

— Prima mea grijă este siguranța frumosului 
dumneavoastră vapor, Señor... 

— Nu e pachebot. Sigur că mă preocupă siguranța lui. 
Dawlish îndreptă un arătător gros spre Santos. Dar sunt 
foarte mult în urma programului. Mai adu oameni, idiotule. 

— Toţi scufundătorii disponibili lucrează douăzeci şi patru 
de ore din douăzeci şi patru. Aşa se spune...? 

— Mă doare-n cot de engleza ta stâlcită. Dă-mi un 
răspuns direct. Când vom fi gata să pornim? se înfuriase 
Dawlish. 

— În noaptea de după noaptea asta vom fi gata. Veţi 
vedea... 

— Termenul limită. Şi dacă nu-l respecţi, s-ar putea să fi 
mort, tunase Dawlish. 

Avusese grijă de alte două lucruri înainte de a pleca. Se 
repezise în cabina lui şi transmisese un mesaj codificat, 
formulat cu grijă. 


Încărcătura aşteptată va fi livrată la destinaţia 


convenită în şaptezeci şi două de ore. Semnalul 
următor va fi ultimul. Oiseau. 

Îl dusese el însuşi în cabina radio-telegrafistului şi apoi se 
dusese pe puntea de la pupa. Avionul proiectat special, 
care putea să aterizeze şi pe uscat şi pe apă - echipat cu 
flotoare şi tren de aterizare retractabil - era aşezat pe un 
suport. 

— Vreau să te văd decolând şi aterizând din nou pe vasul 
ăsta, îi ordonase pilotului. 

Avionul era versiunea în miniatură a avionului cu reacţie 
cu decolare verticală, Harrier. Îl urmărise decolând vertical; 
planase puţin deasupra vasului, apoi pilotul aterizase cu 
precizie matematică. Mulţumit măcar de asta, se întorsese 
la Grenville Grange. Şi asta doar ca să găsească un mesaj 
prin care i se anunţa că inspectorul şef Buchanan de la 
Omucideri îi va face o vizită în cursul dimineţii, mai spre 
prânz. 

— Ce dracu' o vrea copoiul ăsta? se întrebă cu voce tare 
uitându-se de-a lungul pajiştii. 

Dawlish se convinsese că renunţaseră să investigheze 
uciderea Karinei Rosewater. Cineva bătu nervos la uşa 
lambrisată. Dawlish zbieră la cel care-i tulbura gândurile să 
intre. Era un servitor. 

— Un anume inspector şef Buchanan şi un oarecare 
sergent Warden sunt aici şi spun că au întâlnire cu 
dumneavoastră. 

Dawlish îi spuse să rămână unde era. Deschise barul şi-şi 
turnă un whisky mare, simplu. Dădu pe gât băutura din 
două înghiţituri, îşi linse buzele groase şi închise uşa 
barului. 

— Trimite-i pe nemernicii ăia. 


Când intră în cameră Buchanan observă că Dawlish avea 
o slăbiciune pentru costumul de călărie, ceea ce părea bizar 
la sfârşitul lui noiembrie. Ba chiar purta şi o şapcă; stătea în 
picioare, cu spatele la un şemineu mare de cărămidă, în 
care trosnea un foc de buşteni. 

Într-o mână ţinea un bici de călărie pe care-l folosi, într- 
un gest ca o invitaţie: 

— Şedeţi, vă rog, acolo. 

Buchanan îşi zâmbi sieşi şi se aşeză pe o canapea cu faţa 
spre fereastră, iar Warden se trânti jenat lângă el. Un truc 
vechi: tu stai în umbră şi-i plasezi pe musafiri cu lumina în 
faţă. 

Dawlish se încruntă când intră un al treilea bărbat care 
se opri uitându-se cu atenţie prin cameră. Părea că studiază 
fiecare piesă de mobilier, totul cu excepţia proprietarului. 

— Cine naiba eşti? se răsti Dawlish. Mi s-a spus că vor 
veni doi tipi de la Scotland Yard. 

— Departamentul Special. 

Tweed îi întinse o legitimaţie falsificată de cei din 
laboratoarele de la Park Crescent. Nu se grăbi să pună 
legitimaţia la loc în portofel. Făcu tacticos această operaţie 
şi abia apoi răspunse. 

— Cu siguranţă că mesajul a fost denaturat. Dar ceea ce 
este important, este că trebuie să vă pun câteva întrebări. 
Oricum, inspectorul şef Buchanan are prioritate. 

— Nu înţeleg nimic. Şezi. Acolo. 

Cu biciul făcu un semn spre canapeaua largă pe care mai 
era loc pentru un al treilea musafir. Tweed nu luă în seamă 
invitaţia. Se îndreptă spre un scaun sculptat, pe acelaşi 
perete cu şemineul şi se aşeză. Se află astfel oarecum oblic 
faţă de Dawlish, care trebuia să se întoarcă ca să-l vadă. 
Buchanan zâmbi în barbă, ghicind motivul pentru care 
Tweed făcuse această mişcare. 

— Prefer un scaun tare, spuse Tweed neutru. Şi acum Îl 
las pe inspector să vorbească. 

— Care încă nu s-a legitimat, se răsti Dawlish. 

Buchanan nu rată ocazia. Se ridică, se duse spre Dawlish, 
îi arătă legitimaţia şi rămânând unde era, cu un cot sprijinit 
de şemineu, cu câţiva centimetri mai înalt decât gazda sa, 
scoase o fotografie. 

— O recunoaşteţi? 

— Nu. 

— Ei haide, lord Dawlish, fotografia este o idee cam 
neclară şi nici nu v-aţi uitat la ea ca lumea. Repet, o 
recunoaşteţi pe această doamnă? 

— Cine este? întrebă Dawlish studiind fotografia pe care 
o primise. 

— Dumneavoastră să-mi spuneţi mie. Se pare că nu prea 
vă îndemnați să răspundeţi. Deci, vă e cunoscută? 

— N-am văzut-o în viaţa mea. Despre ce-i vorba? 

Dawlish îi dădu fotografia lui Buchanan. li aruncă o privire 
lui Tweed care stătea cu genunchii apropiaţi şi mâinile 
împreunate în poală. În acelaşi timp îl urmărea pe Dawlish. 
Luminăţia sa nu părea prea sigur dacă este cazul să se 
mişte din loc, cum era flancat de cei doi. Aruncă biciul pe 
masă, aruncă şi şapca după el şi-şi vâri mâinile în 
buzunarele pantalonilor. 

— Este vorba de uciderea brutală a Karinei Rosewater în 
zona mlaştinilor de la Aldeburgh, nu departe de aici, îl 
informă Buchanan cu aceeaşi voce tară expresie. 

— Şi de ce-aţi venit la mine? 

— Pentru că o martoră la crimă, Paula Grey, a văzut cel 
puţin cinci tipi solizi cu măşti Balaclava, înarmaţi cu puşti, 
care le-au urmărit pe cele două fete - şi pe mare, într-o 
barcă pneumatică cu motor - şi pe uscat. Am înţeles că la 
bordul Vulturului de oţel aveţi scufundători, lord Dawlish, 
adăugă Buchanan pe un ton de conversaţie. 

— Asta-i scopul proiectului meu filantropic - folosesc 
scufundători pentru a explora satul care a fost acoperit de 
mare cu ani în urmă. 

— Deci, recunoaşteţi că folosiţi scafandri. Buchanan o 
făcu să sune ca o acuzaţie. Problema mea este că trebuie 
să-i găsesc pe membrii acelei bande de ucigaşi care le-au 
hăituit pe fetele astea şi au ucis-o pe una din ele bestial. 

— Totuşi nu înţeleg de ce mă deranjati pe mine. 

Tonul lui Dawlish devenise agresiv. Se uită ostentativ la 
ceasul de mână Rolex. 

— Pentru că mă lovesc de tot felul de obstacole 
încercând să-i găsesc pe cei care ar fi putut face parte din 
bandă, continuă Buchanan la fel de calm. Verificaţi datele 
personale ale scufundătorilor înainte de a-i angaja? 

— Cu meticulozitate. Pe Dawlish îl irita privirea fixă, fără 
să clipească a lui Tweed, şi se întoarse cu faţa spre el. Ce 
vreţi să ştiţi? 

— Pe lângă activităţile filantropice, v-aţi făcut averea din 
negoţul cu arme. Furnizaţi arme Franţei? 

— Franţa are propria ei industrie de armament, spuse 
Dawlish răstit. 

— N-aţi răspuns la întrebarea mea. Vasul 
dumneavoastră, Vulturul de oţel, vizitează vreodată porturi 
franţuzeşti? 

Dawlish se repezi şi atacă. 

— Uite ce-i, m-am săturat de asta. Un om cu interesele 
mele - care, întâmplător sunt legate în principal de 
supermarketuri - are nevoie de odihnă şi relaxare. S-ar 
putea să fiţi surprinşi, dar fac croaziere în toată lumea cu 
Vulturul, spuse sarcastic. 

— Deci un vas cu dublu scop, remarcă Tweed. 

Dawlish îngheţă. Ochii lui negri şi duri îl fixară intens pe 
Tweed. Dacă privirile ar fi putut ucide, atunci Tweed ar fi 
căzut mort pe loc. 

— Ce dracu' vrei să spui? întrebă. 

— Am atins o coardă sensibilă? întrebă Tweed. M-am 
referit la faptul că Vulturul este folosit la explorarea satului 
scufundat şi, de asemenea, pentru excursii de plăcere în 


alte ţări. 
Buchanan interveni, dându-i lui Dawlish o carte de vizită. 
— Aş vrea lista completă a scufundătorilor 


dumneavoastră. Trimiteţi-o la adresa de pe cartea de vizită. 
Aş putea, desigur, să le cercetez datele personale folosind 

alte metode. Mulţumesc că ne-aţi oferit din preţiosul 
dumneavoastră timp, lord Dawlish. Cred că asta-i tot. 
Deocamdată, în orice caz. Tweed? 

Tweed dădu din cap fără să răspundă, se ridică şi-i urmă 
pe Buchanan şi pe Warden. Inainte de a ieşi se opri, se 
întoarse şi din pragul uşii i se adresă lui Dawlish. 

— Am auzit că Brand e întotdeauna cu dumneavoastră. 
Un soi de fraţi siamezi. E în vacanţă în străinătate? 

Dawlish îndreptă spre pieptul lui Tweed un deget grăsuliu 
şi scurt, ca pe o puşcă. 

— Uşa e în spatele dumneavoastră. 

Dawlish alergă pe scările largi spre un dormitor cu 
vederea în faţă şi urmări cele două maşini plecând, cu 
Volvo în faţă; le urmări până când dispărură într-o curbă de 
pe alee. Cobori din nou în camera cu vedere spre pajişte, 
mai încet de această dată. Deschise barul şi-şi turnă încă 
un Scotch dublu, fără apă. 

Se aşeză într-un fotoliu, sorbi jumătate din conţinutul 
paharului şi-l puse pe masă. Nu dădea doi bani pe 
îngâmfatul inspector şef de la Scotland Yard. Musafirul 
nepoftit şi enigmatic de la Departamentul Special îl 
zguduise. 

Mai întâi, referirea la Franţa, la porturi franţuzeşti. Pe 
urmă propoziţia ambiguă - „scop dublu” - despre Vulturul 
de oţel. Şi în al treilea rând, ultima întrebare despre Brand. 
Felul în care ochii lui îl studiaseră pe el când menţionase 
numele. 

— Să-l ia toţi dracii, spuse Dawlish tare. 
Bău restul de Scotch dintr-o singură înghiţitură rapidă. 


Tweed urmă Volvo-ul lui Buchanan până ajunseră pe 
autostrada A 12. Aici Buchanan o luă spre sud, spre Londra. 
Tweed  răsuci volanul spre dreapta şi acceleră pe 
autostradă. Spre Dunwich. 

— Mulţumit, domnule? îl întrebă Hamilton după mult 
timp. 

— Cred că da. 

Tweed nu mai spuse nimic, concentrându-se asupra 
condusului - menținea viteza maximă pe autostrada relativ 
necirculată. Nerăbdător, trebui să încetinească când ieşi de 
pe autostradă şi intră pe drumul de ţară spre Dunwich. 
Când ajunse pe malul mării lăsă Ford-ul Escort în parcarea 
de lângă Ship Inn. 

leşi din maşină, luă o pălărie de pâslă din spate, şi-o 
îndesă pe cap, îşi atârnă un binoclu la gât. Avea aerul unui 
tip în vacanţă, probabil al unui iubitor de păsări. Se uită la 
Hamilton. 

— Încearcă să fi mai relaxat. Suntem turişti. 

Singura concesie - de nevoie - pe care o făcu Hamilton la 
cererea lui Tweed fu să-şi bage mâinile în buzunarele 
trenciului. Voia ca mâna dreaptă să-i fie liberă să apuce 
Colt-ul. Tweed îl conduse afară din parcare, făcu la dreapta 
şi o luă pe o potecă abruptă şi şerpuitoare, trecând pe 
lângă un indicator: Cliff Path. 

— Aţi mai fost pe aici, domnule? întrebă Hamilton. 

— Cu mult timp în urmă. Este unul din puţinele locuri 
care nu se schimbă niciodată. 

Tweed grăbi pasul în sus pe poteca anevoioasă şi ajunse 
pe un platou acoperit de iarbă, deasupra stâncilor. Un loc 
de şezut, din lemn, se înălța cu faţa la marea cenuşie, 
calmă, cu suprafaţa ondulată. Parcă aştepta ca cineva să se 
aşeze. Tweed văzu ce voia să vadă fără binoclu, dar apropie 

totuşi binoclul de ochi şi-l reglă. 

Avu în faţa ochilor Vulturul de oţel, aşa cum îl descrisese 
Paula, neclintit, cam la o jumătate de milă de mal. Tweed 
trecu în revistă tot vasul cu ajutorul binoclului. Un şlep era 
ancorat de platforma suspendată chiar deasupra apei, 
probabil pentru transportul proviziilor. O barcă pneumatică 
mare, cu motor exterior, era ataşată de şlep. Oare era 
aceeaşi cu cea în care bărbaţi cu măşti Balaclava le 
urmăriseră pe Paula şi pe Karin? Apropie şi mai mult 
lentilele binoclului de ochi şi le reglă cu atenţie. 

La pupa se afla o aeronavă cu un aspect ciudat. Nimeni 
nu raportase nimic despre asta. Deci, o dată la bordul 
navei, Dawlish avea o mare libertate de mişcare. Tweed 
văzu câţiva oameni coborând din barca pneumatică, 
probabil înainte de a veni la mal. 

— Plecăm de aici rapid... 

Nici nu terminase de vorbit că o şi luase înapoi în jos pe 
potecă spre Dunwich. Hamilton abia se ţinea după el. Când 
îl ajunse din urmă, Tweed pornise deja motorul. Aruncă o 
ultimă privire în direcţia vasului ancorat dincolo de câmpul 
care cobora în pantă până la plajă, şi porni. 

Conducea cu viteză pe A 12 când, încetini brusc, trase 
lângă o bordură largă cu iarbă şi se opri lăsând motorul să 
meargă. Stătea ca în transă, cu mâinile nemişcate pe volan. 
Hamilton îl privi, îi observă privirea strălucitoare şi avu grijă 
să nu spună nimic. 

Butler îl avertizase o dată pe Hamilton că dacă este cu 
Tweed când se întâmpla asta să tacă din gură. Insemna că 
tocmai îi trecea prin minte ceva deosebit de important. 

Două piste. 

Asta era expresia citată de Howard - pe care spunea că o 
folosise primul-ministru în discuţia lor. Două unităţi diferite 
pe teren - şi lui Tweed nu i se spusese care era cealaltă 
unitate care acţiona. Pur şi simplu îi confirma lui Tweed că 
avusese dreptate în legătură cu identitatea lui Kalmar, 

asasinul. 
Reluă drumul spre Londra cu viteză maximă. 


— Ai mâncat ceva? întrebă Monica în momentul în care 
Tweed intră în birou. M-am gândit că nu, spuse ea când 
Tweed dădu din cap. Sandvişuri cu şuncă şi un termos cu 
cafea proaspătă. 

— Mulţumesc. Eşti foarte atentă. 

Tweed se uită la ceas când se aşeză la biroul său. Mai 
avea o jumătate de oră până să plece la aeroport să prindă 
zborul spre Paris. 

Desfăcu pachetul, luă un sandviş şi muşcând din el îşi 
dădu seama că are o poftă de lup. Monica se apropie şi 
turnă cafea într-o cană. 

— O să stai la Paris până se termină, într-un fel sau altul? 

— Nu. Mă duc întâi la Paris, da. Pe urmă mă duc în sud, la 
Arcachon, să preiau comanda în aceste momente critice. 

— A telefonat din nou Porton Down, spuse ea încruntată. 
Au găsit un flacon printre nişte gunoaie. Expertul lor cel mai 
bun s-a întors din concediu. Spune că flaconul are urme 
certe de gaz paralizant, de la fabrica lui Dawlish de lângă 
Orford. 

— Ceea ce face ca vizita mea la Arcachon să fie şi mai 
necesară. 

— Nu va fi periculos? insistă Monica. 

Tweed devoră încă un sandviş. 

— Probabil. Dar echipa este în zona periculoasă. Trebuie 
să fiu acolo cu ei. 

— Ştii ceva şi nu-mi spui, îl acuză ea. 

— Dacă ştiu, n-am spus nimănui. Nu te simţi scoasă din 
joc. 

— Generalul de Forge e gata să facă mişcarea, nu? 

— In următoarele două sau trei zile. Mai aşteaptă ceva. 
Vreau să fiu acolo când acel ceva se va întâmpla. 

Sună telefonul. Enervată, Monica alergă spre biroul ei, 

ridică receptorul, ascultă, spuse că o să vadă dacă mai este 
încă în clădire. 

— Inspectorul şef Buchanan la telefon... 

— Tweed. 

— Cred că facem o echipă bună. Am observat semne de 
alarmă la luminăţia sa. Sunt pe urmele scufundătorilor. 

— E o idee bună. Dar una şi mai bună ar fi să verifici 
toate registrele de hoteluri din Aldeburgh pentru noaptea în 
care a fost ucisă Karin Rosewater. Concentrează-te asupra 
numelor celor implicaţi în această problemă. Ar trebui să te 
conducă la criminal. Imi pare rău dar trebuie să plec... 

Partea a treia 


CRUCEA DE FOC 

— Operaţiunea Marengo - asediul Parisului - a început. 

Generalul Charles de Forge luase hotărârea în toiul nopţii. 
Era cufundat în studierea unei hărţi a Franţei, desfăcute pe 
biroul său. Lângă el stătea maiorul Lamy. 

— Avangarda Diviziei întâi de tancuri se apropie de 
marginea oraşului Angoulême, raportă Lamy. Înaintează cu 
viteză sub pavăza întunericului. Patrule de motociclişti au 
ajuns deja la marginea oraşului. Divizia va porni mâine 
noapte spre nord pentru a lua Parisul prin învăluire. 
Conform planului. E 

— Nu! îl contrazise de Forge. Asta-i planul oficial. Există 
un spion printre noi care trebuie prins. Îi aruncă o privire lui 
Lamy. De la Angoulême, Divizia, care va fi urmată de 
întăriri din artileria grea, se va îndrepta spre nord-est, cu 
toată viteza spre Chateauroux, prin Argenton, pe N 20. 

— Planul a fost schimbat? întrebă Lamy surprins. 

— Nu! Planul pe care l-am anunţat este unul de 
acoperire. Dacă ajung la Paris zvonuri privind mişcările 
noastre, vor crede că rămânem la vest de Paris până când 
vom putea să năvălim asupra lui dinspre nord. 

— Şi planul real? 

— A fost înmânat sub formă de ordine sigilate fiecărui 
comandant; ordinele vor fi desfăcute şi vor acţiona conform 
lor doar când comandanții primesc un semnal de la mine 
personal. Am trimis semnalul. 

— Şi acum ar trebui să activez Operaţiunea Austerlitz la 
Paris? 

— Nu încă. Ce poţi face este să-l contactezi pe Kalmar şi 
să-i spui să-şi termine treaba. Paula Grey. Sigur este 
spioană. Asta e. 

— Dar Kalmar face presiuni pentru a fi plătit, şi nu 
glumeşte. 

— Atunci plăteşte-l. Tonul lui de Forge era mieros. Sunt 
sigur că poţi să pui mâna pe fondurile necesare. 

Lamy renunţă la aerul de până atunci; mintea i se 
învârtejea de gânduri. De Forge refuzase să-i dezvăluie 
şefului Serviciului secret adevăratul plan Marengo. Şi doar 
în rare ocazii i se adresa subordonatului său folosind gradul 
în locul numelui. De Forge se distanţa. 

În biroul său, generalul continua să studieze harta. 
Ordinele secrete cereau comandanților să continue drumul 
spre nord pe N 20, să se îndrepte direct spre Paris pe cel 
mai scurt drum. Ultimul lucru la care s-ar aştepta Navarre 
de la un general recunoscut pentru manevrele sale 
întortocheate. Va fi în Paris înainte ca membrii guvernului 
să se dea jos din paturile lor. 

Cât despre Austerlitz, operaţiunea de infiltrare, va 
produce panică în rândul guvernului când grupe de 
comando vor prelua puterea în puncte cheie; doar cu 
câteva ore înainte ca trupele lui de Forge să intre în Paris. 


Paula era la volanul maşinii care se îndrepta spre Landes; 
se aflau departe, la sud de Bordeaux, când se petrecu 
catastrofa, pe un drum de ţară pustiu. Schimbaseră 
temporar, la un garaj, Renault-ul pe o altă maşină mult mai 
spațioasă, un Renault Espace; lăsaseră ca garanţie Renault- 
ul şi o mare sumă de bani, în franci francezi. 

Butler era lângă ea, copilot. Imediat în spatele lor stăteau 
Nield şi Stahl, iar Newman era întins în spatele maşinii şi 
dormea dus. Maşina se opri la intrarea unei ferme părăsite, 
care avea un hambar uriaş. 

Paula încercă de nenumărate ori să răsucească cheia în 

contact, acceleră, degeaba; motorul refuza să revină la 
viaţă. Butler cobori să examineze motorul iar Stahl îl urmă. 

— Nu prea mă pricep la motoare, spuse Butler. 

— Grozav! spuse Paula care coborâse din maşină. 

— Dar eu mă pricep, spuse Stahl dornic să ajute. Am 
petrecut mult timp în Franţa. Am condus o astfel de maşină. 
Să mă uit... 

Aşteptară o jumătate de oră cât Stahl verifică motorul. 
Paula privi în jur, conştientă de cât erau de expuşi pe acel 
drum de ţară pustiu. Aparent şi Stahl gândea la fel. 

Când se scurse o jumătate de oră, ridică o mână, gest 
prin care le cerea să rămână unde erau. O luă pe scurta 
potecă care ducea la fermă; acoperişul se prăbuşea, lăsând 
să se vadă grinzile în locul în care alunecaseră ţiglele. 

Hambarul era solid, acoperişul era intact iar uşile uriaşe 
care se deschideau înspre afară se ţineau bine în balamale. 
Stahl deschisese uşile hambarului şi, după ce cercetă scurt 
interiorul, alergă înapoi în drum. 

— Trebuie să împingem maşina până în hambar ca să pot 
lucra la motor. Paula, tu treci la volan, restul afară! 

— De ce? întrebă Paula. 

— Pentru că probabil îmi vor trebui câteva ore să repar 
motorul. Trebuie să-l demontez, pe urmă să-l pun la loc. Ne- 
au vândut o rablă, explică Stahl răbdător. Aşa se spune? 

— Da. Eşti sigur că poţi să-l faci să meargă? se răsti Paula 
impacientată. 

— Absolut. Dar îmi trebuie timp. Şi aici suntem foarte 
expuşi. Am văzut deja tancuri în depărtare. Vă rog! 
Împingem toţi. 

Nield era deja lângă Butler dar Newman habar n-avea de 
nimic. Dormea buştean, epuizat. Paula se sui la volan iar 
Stahl, Butler şi Nield împinseră maşina pe poteca netedă 
până în hambarul uriaş, a cărui podea era plină de paie. 
Sticla ferestrelor era înnegrită de un strat gros de murdărie. 
La capătul hambarului, o scară ducea spre un pod de fân al 

cărui luminator era la fel de murdar. Stahl închise o uşă, 
Butler pe cealaltă. Nield ţinea o lanternă aprinsă, iar Stahl 
se apucă de treabă la motor. 

— Crezi că poţi să-l faci? insistă Paula. 

Stahl zâmbi. 

— Am fost mecanic înainte de actuala mea ocupaţie. Dar, 
vă rog, nu aşteptaţi rezultatul imediat... 

În tot acest răstimp, Newman nu se clintise nici un pic, 
dar să deschidă ochii. Dormea foarte adânc. La ora 
prânzului Paula luă coşul cu sandvişuri ambalate în foiţe de 
staniol şi două butelci de cafea. Când o vizitase pe Isabelle, 
înainte de a pleca din Arcachon, franţuzoaica o întrebase 
câte persoane erau şi cât vor sta. 

— Patru persoane, minţise, omiţându-l pe Stahl. Şi vom 
lipsi două sau trei zile, minţise din nou. 

— O să trebuiască mâncare şi de băut să vă ţină pe 
drum. 

Isabelle insistase şi pregătise sandvişuri în câteva 
minute, iar Paula făcuse cafeaua. Atunci, în acele clipe, 
Paula blestemase întârzierea; acum binecuvânta grija 
Isabellei. După ce desfăcu foita de staniol, Paula împărţi 
sandvişurile şi apoi turnă cafeaua; împărţiră aceeaşi cană 
improvizată - dopul  butelcii. Newman dormea în 
continuare. 

Nield ţinea o altă lanternă, pe care i-o dăduse Paula, iar 
Stahl cu braţele şi mâinile pline de ulei şi mizerie continua 
să lucreze. Jumătate din motor părea să zacă pe jos şi Paula 
se întreba dacă îl va mai monta la loc vreodată. Alarma îi 
surprinse puţin după prânz. 

Ocupaţia lui Butler era să stea de pază, să privească pe 
fereastră; rezista cu greu tentaţiei de a şterge de murdărie 
un ochi de geam. 

In răstimpuri se suia pe scară şi scruta regiunea prin 
luminator. Era în pod, iar Paula se fâţâia nervoasă, cu paşi 
mărunți, peste fânul din care se ridica praful pe care 

încerca să nu-l bage în seamă. Stahl flutură şurubelniţa pe 
care o găsise în cutia de scule. 

— E O.K. Va porni din prima. Vă promit... 

— Necazuri. Mari. Vin încoace, şi se mişcă repede. 

Butler fu cel care-l întrerupse pe neamt. Paula înţepeni. 
Butler cobori în grabă scara. Preţ de o clipă, Paula aproape 
îl crezuse pe Stahl, vorbea cu atâta convingere. Acum 
speranţele ei că vor putea pleca din hambarul ăsta care 
duhnea a mizerie se risipiră. În orice situaţie Butler îşi 
păstra sângele rece dar acum în avertismentul lui se 
simţise îngrijorarea. Aruncă o privire spre Newman care 
încă dormea nemişcat. 

— Ce-i Harry? întrebă Paula. 

— Uită-te şi tu. Pe fereastra asta. Tancuri. Tancurile lui de 
Forge. Un escadron întreg... 

Se uită pe fereastră, dintr-o parte, iar Butler privi peste 
umărul ei. Trei tancuri mari, cu ţevile ridicate veneau spre 
ei, peste o culme joasă. De furie, strânse din dinţi. Al 
dracului ghinion. Butler o apucă de braţ. 

— Vino cu mine. Uită-te bine. 

Butler se cocoţă din nou pe scară în pod, iar Paula îl 
urmă. Grămezi de paie în pod. Uscate ca iasca. Hambarul 
era destul de rezistent la apă. O duse la luminator şi se 
dădu deoparte ca ea să vadă. De la înălţimea aceea vedea 
mult mai bine - avea o privelişte panoramică asupra întregii 
zone joase. Întindere de câmpuri cât vedeai cu ochii. Fără 
copaci. Şi o cohortă de tancuri care avansau în direcţia 
fermei. 

— Nu prea arată grozav situaţia, comentă. 

— Sunt manevre. Vorbise Stahl, care-i urmase pe scară. 
Suntem ascunşi. Poate îşi schimbă direcţia înainte de a 
ajunge aici. 

Paulei i se strânse stomacul în faţa acelei privelişti. Ici şi 
colo, valuri de ceaţă rece, cenuşie pluteau peste câmp, 
ridicându-se din pământ parcă. Tancurile lunecau printre 

valuri şi apăreau dintre ele ca nişte rechini în urmărirea 
prăzii. Ca întotdeauna, Stahl era pentru acţiune. 

— Maşina va porni. Să o luăm spre nord, înapoi pe unde 
am venit, insistă el. 

— Mai bine te-ai uita spre nord, îl sfătui Butler. 

Stahl şi Paula întoarseră odată capetele. Din direcţia 
aceea veneau alte tancuri. Toate păreau că se îndreaptă 
spre fermă din trei puncte cardinale: vest, sud şi nord. Doar 
spre est era liber. lar drumul se întindea cam de la nord la 
sud. 

Butler cobori în fugă scara, urmat de ceilalţi. Se uită pe 
fereastra care dădea spre fermă. Câţiva metri despărţeau 
hambarul de ruinele fermei. În clipa în care se întorcea, se 
auzi mişcare în maşină. În cele din urmă se trezise şi 
Newman. 

Se dădu jos împleticindu-se, se holbă în jos când 
picioarele-i călcară pe paiele care trosniră, şi scutură din 
cap când începu să se ridice praful. Se uită în jur cu ochi 
împăienjeniţi de somn şi privirea i se fixă asupra lui Butler. 

— Ce dracu' se întâmplă? Se uită la ceas. E trecut de 
amiază. Ar trebui să fim în Landes... 

Paula îi turnă nişte cafea călduţă. O sorbi cu lăcomie, 
întinse recipientul ca să i se mai toarne, iar între timp Butler 
îi explică pe scurt ce se întâmplase şi care era situaţia. 
Raportul lui Butler îl învioră pe Newman. 

Îi dădu Paulei recipientul, se sui pe scară în pod ca să 
vadă şi el, iar Butler şi Stahl îl urmară. Nield stătea lângă 
Paula jos, în hambar şi se uitau amândoi la tancurile care se 
apropiau şi care acum semănau cu nişte monştri. Cea mai 
înspăimântătoare putere mobilă. 

— Rămânem pe loc, hotărî Newman. Nu putem face 
altceva. Dacă încercăm să fugim, vor face din noi ţinte de 
exerciţii. 

— Dacă ajungem la asta, şi noi putem să luăm câţiva cu 
noi. Comandanții de tanc sunt expuşi, în turele, observă 

Stahl. 

În timp ce vorbea scoase din geantă puşca mitralieră 
Heckler & Koch. Îşi şterse braţele şi mâinile pe nişte cârpe 
găsite în spate la maşină. 

— Lasă aia! Nu putem decât să aşteptăm şi să sperăm că 
va fi bine, se răsti Newman. 

— Sau rău, adăugă Butler pentru sine. 

Paula, care venise în goană pe scară, li se alătură. Se 
holba la tancuri ca hipnotizată. Trei din ele se îndreptau 
exact spre ei. Brusc, tancul din faţă mări viteza, 
rostogolindu-se înainte. Auzea zgomotul şenilelor pe 
câmpul pietros. 

— Dumnezeule! şopti gâfâind. 

Vedea foarte clar în turela primului tanc, un sergent cu 
cască, de vreo douăzeci de ani, care-şi agita braţele în 
extaz. Tancul îşi croia drum neîndurător şi încetini când 
ajunse la fermă; apoi trecu peste un zid care se prăbuşi şi 
întreaga fermă se nărui datorită impactului. Şenilele 
sfărâmară molozul. Tânărul comandant făcu un semn cu 
mâna înmănuşată, strigând în microfon: 

— Şi acum, hambarul. Faceţi-l una cu pământul... 

Paula auzi comanda distinct. 

Ultimul ei gând fu că-i dăduse un telefon scurt lui Lasalle 
din apartamentul Isabellei şi-i spusese că se vor îndrepta 
spre sud, precizându-i numărul apartamentului şi numele 
ocupantului. Folosise şansa de a da telefon în timp ce 
Isabelle pregătea sandvişurile. 


Tweed se înapoiase la Ministerul de Interne în primele ore 
ale dimineţii, când Newman şi echipa lui plecaseră din 
Arcachon spre Landes. Întârziase ore întregi pe aeroportul 
Heathrow din cauza panicii provocate de o farsă cu o 
bombă. Avionul decolase cu cinci ore mai târziu decât ora 
prevăzută. 

Lasalle, care abia se întorsese din rue des Saussaies, era 

în biroul său şi studia o hartă când intră Tweed, foarte 
grăbit. 

— Unde este Navarre? întrebă Tweed repede. 

— La o şedinţă de guvern urgentă. Imposibil să iau 
legătura cu el. De ce? 

— După aprecierile mele are maximum şaizeci de ore 
până când de Forge va lansa tentativa de preluare a puterii. 
La aeroport am auzit că Dubois a luat cuvântul aseară la o 
mare întrunire politică din Bordeaux şi a spus că „poporul” 
- cum s-a exprimat el - va fi curând la putere. Ceea ce 
înseamnă el însuşi prim-ministru, presupun. 

— Am auzit de discursul ăsta mârşav. De ce nu mai mult 
de şaizeci de ore? 

— Pentru că de Forge aşteaptă o livrare de arme - 
proiectile cu gaz paralizant, bănuiesc - înainte de a lovi. 
Armele vor sosi la bordul Vulturului de oţel, vasul lordului 
Dawlish, producătorul de arme... 

— E vorba de catamaranul despre care mi-ai spus înainte 
de a pleca la Londra? 

— Exact. Cred că ştiu unde sunt ascunse armele. Mi-am 
amintit în cele din urmă ceva ce mi-a spus Paula. Totul se 
leagă de Kalmar, aşa cum am crezut întotdeauna. 

— Unde este acum vasul? 

— Ancorat undeva, într-un loc numit Dunwich, pe coasta 
noastră estică. 

— Şi de ce nu confiscăm şi percheziţionăm vasul? 

— Pentru că nu am dovezi pentru teoria mea. 

Tweed străbătea încăperea agitat, gândindu-se că totul 
trebuie să-i sune ciudat lui Lasalle. 

— Problema e că vasul staţionează de obicei la Harwich 
şi acolo a fost de curând percheziţionat de câteva ori, 
pentru droguri. Nu s-a găsit nimic. Dawlish are cunoştinţe 
sus-puse, contribuie cu sume mari la fondurile partidelor. 
Ştiu că am dreptate, dar nu pot dovedi. 

— Am putea trimite avioane să patruleze zona coastei. 

Dacă am şti pe ce zone să ne concentrăm. 

— Intrările în Arcachon. Golful Biscaya, răspunse Tweed 
prompt. 

— O să-i spun ideea lui Navarre cât pot de repede. Eu nu 
am această autoritate. Ai pomenit de Paula. A telefonat cu 
câteva minute înainte să vii... 

Se opri când Otto Kuhlmann, în cămaşă şi vestă, fără 
haină, cu un aer botit, îşi făcu apariţia. Neamţul ţinea în 
mână o ţigară de foi neaprinsă, ca şi când fără ea s-ar fi 
simţit pierdut. Lasalle îi făcu semn să ia loc şi continuă. 

— Îi spuneam lui Tweed că Paula Grey a telefonat din 
Arcachon chiar înainte de a ajunge el aici. Vorbea foarte 
încet ca şi cum n-ar fi vrut să fie auzită de altcineva. 
Spunea că echipa, inclusiv Egon, se îndreaptă spre sud... 

— Nenorocita aia de farsă cu bomba, izbucni Tweed. De 
unde suna? 

— Din apartamentul Isabellei Thomas. A repetat numărul. 

— Dă-mi-|, te rog. Urgent, René. Poate-i prind înainte să 
plece, ceru Tweed. 

— Stahl e o comoară, îl asigură Kuhlmann pe Tweed. 

— Sunt convins, dar ne trebuie informaţiile obţinute de 
Jean Burgoyne acum, e mult mai urgent... 

Respiră adânc când Lasalle îi întinse telefonul. Se gândea 
cum să-i vorbească lsabellei dacă avea să-i răspundă. 
Răspunsese. Ciudat, se gândi Tweed, să răspunzi aşa de 
repede la o asemenea oră. 

— Paula e acolo? întrebă. 

— Paula? Cine-i asta? Şi cine sunteţi dumneavoastră? 

— Un prieten apropiat - un asociat - al lui Robert 
Newman. 

— Am văzut fotografia lui Newman în ziare, dacă vă 
referiţi la corespondentul de presă. Nu mi-aţi spus cum vă 
numiţi. Puteţi să-l descrieţi pe domnul Newman? Foarte 
precis. 

Tweed înjură în gând dar fu impresionat de precauţia 

Isabellei. Putea fi oricine, iar ea avusese destule necazuri cu 
agenţi DST falşi. Îi făcu o descriere amănunţită a lui 
Newman, dar ea nu terminase încă. 

— Să presupunem că are o armă ca să se apere. Ce 
armă? 

— Un pistol Smith & Wesson. 38 Special, spuse Tweed 
repede. 

— Regret că am pus atâtea întrebări, dar trebuia să mă 
asigur că sunteţi cine aţi spus. Paula Grey nu mai este aici. 
Nimeni nu mai este aici în afară de mine. Au plecat cam de 
o jumătate de oră. 

— Înţeleg. Tweed avu grijă să n-o alarmeze. Au stat la un 
hotel, spuse Tweed încercând-o. 

— Ştiu. La Atlantic. Dar când se vor întoarce vor sta aici. 
În două-trei zile. Aveţi numărul meu, aşa că nu ezitaţi, 
sunaţi-mă. 

— Vă sfătuiesc, domnişoară, să staţi cât mai mult în casă. 

— Bob - domnul Newman - mi-a spus deja. Vă rog să nu 
ezitaţi, mai telefonaţi-mi, repetă ea. 

— S-ar putea să fim nevoiţi să acţionăm urgent şi să luăm 
măsuri radicale, René, spuse Tweed punând receptorul în 
furcă. Sunt foarte alarmat pentru că toată echipa mea se 
îndreaptă spre Landes. Spune-mi... Harta pe care o studiezi, 
e plină de semne. Semnele astea indică zonele unde fac 
manevre trupele lui de Forge? 

— Exact. Din rapoartele primite până acum... 

— Sunt semne şi în regiunea Landes... 

— Poţi să citeşti invers. Aha, înţeleg unde baţi. Oamenii 
tăi se duc ţintă spre zona de pericol. Mă tem că aşa e. 

— Repet, va trebui să acţionăm drastic. Am altă idee. 
Crezi că e posibil ca şoferii cisternelor de petrol să fie de 
partea lui de Forge? 

— O, Doamne, nu! Sunt independenţi. Nişte tipi foarte 
duri. Nici pe de Gaulle nu l-au plăcut. Il urăsc pe de Forge. 
Când aud de regulamente militare, parcă aud de dracul. 

— Dar fermierii? Fermierii din centrul şi nordul Franţei? Ei 
cred că de Forge este salvatorul Franţei - cum gândesc 
compatrioţii lor din sud? continuă Tweed. 

— Nu. Nu au deloc încredere în armată. De Forge a reuşit 
să-i atragă cu succes de partea sa pe fermierii din sud 
ajutându-i să-şi introducă recoltele pe piaţă. Fermierii mai 
dinspre nord i-ar alunga cu furcile pe soldaţii pe care i-ar 
prinde pe pământurile lor. De ce? Hai, că ideile par să 
ţâşnească din capul tău! 

— Sunt pasăre de noapte, spuse Tweed cu un zâmbet 
direct. Încă mai eşti îngrijorat că de Forge are o reţea de 
informatori aici, care-i raportează? 

— Da, ţi-am spus. Ştiu că are, doar că nu pot localiza 
reţeaua. 

— Atunci mâine voi accepta invitaţia Josettei de Forge de 
a-i face o vizită. 

— Şi cu referirile tale la cisternele de petrol, la fermieri, 
cum rămâne? 

— Uite ce propun eu să faceţi, urgent... 

— Coborâţi imediat pe scară! ordonă Newman. 

Paula cobori din pod aproape alunecând pe scară; fu 
urmată de Stahl şi Newman. Podul nu era locul cel mai sigur 
în momentul în care tancul ar fi sfărâmat hambarul. 
Alergară spre fereastra laterală care dădea spre 
dărâmăturile rămase de pe urma a ceea ce fusese o fermă. 

Paula se postă pe o parte a ferestrei împreună cu 
Newman, iar Stahl de cealaltă. 

Ca şi ceilalţi, Paula simţea nevoia să vadă ce se întâmplă 
înainte de a încerca să fugă ca să se salveze. Să fugă unde? 
Prin faţa ochilor îi trecu imaginea oribilă a pereţilor care se 
prăbuşesc de la înălţime, acoperindu-i, îngropându-i de vii. 
Auziră pe cineva strigând în franţuzeşte în momentul în 
care tânărul comandant îndrepta monstrul metalic spre 
hambar. 

Apăru un al doilea tanc, cu flancul înainte, aproape 
răzuind peretele hambarului. Uitându-se atent, Paula îl văzu 
pe comandant, era un locotenent. Îşi smulsese casca şi 
striga în toţi rărunchii, agitându-şi pumnul. Prin fereastră, 
auzeau fiecare cuvânt. 

— Te bag în puşcărie. Ba nu! Curtea marţială te 
mănâncă! Cretinule, idiotule! Ai distrus cu sălbăticie 
proprietatea unui fermier. Avem nevoie de fermieri de 
partea noastră. Vei fi acuzat şi de încercarea de a dărâma 
hambarul. Nu mai eşti la comanda tancului, sergent! 
Oamenii mei vor prelua comanda. Coboară imediat! Vei fi 
prizonier în tancul meu... 

Motoarele ambelor tancuri se opriseră. Cei din hambar 
îngheţară, holbându-se unul la altul neîncrezători. Afară se 
auzea zgomot de bocanci - probabil era sergentul care se 
îndrepta spre celălalt tanc. 

Newman făcu un semn şi se îndepărtară de la fereastră, 
alunecând uşor pe lângă zidul tencuit brut. 

Paula privi spre Nield care rămăsese la celălalt capăt al 
hambarului, calm, cu arma în mina. Cu cealaltă mână îi făcu 
un semn prin care încerca să-i dea curaj. Reuşi să 
zâmbească palid. 

Se auzi din nou zgomotul de motor al tancurilor, huruitul 
şenilelor. Newman ridică o mână pentru a-i face pe ceilalţi 
să rămână nemişcaţi. Aşteptă până se depărtă zgomotul, 
apoi - cu Paula după el - se repezi pe scară. Supraveghe 
zona de la luminator. Tabloul nu era încurajator. Tancurile 
se adunau în formaţii compacte, făcând manevre, într-o 

bătălie imaginară. Newman dădu din cap nemulţumit. 

— Încă n-am scăpat. 

— Deci cât crezi că va trebui să mai stăm aici? 

— Până vom fi siguri că drumul e liber. la te uită, Pete 
mănâncă un sandviş. Sper că mi-aţi păstrat şi mie. 


Spre sfârşitul dimineţii, în aceeaşi zi, Tweed sosi la 
reşedinţa de la Passy a Josettei de Forge. Telefonase 
înainte, folosind acelaşi pseudonim, Prentice, de la Daily 
World, explicând că de fapt redactorul şef era foarte 
entuziasmat de material şi mai dorea nişte informaţii. 

— Informaţii, domnule Prentice? răspunse ea torcând ca 
o pisică, imprimând cuvântului o inflexiune ambiguă. Dacă 
veniţi acum, voi fi la dispoziţia dumneavoastră... 

La dispoziţie? Când ea însăşi deschise uşa, purta o rochie 
de casă vaporoasă, deschisă în faţă, iar pe dedesubt avea 
un furou foarte subţire care mai mult o dezbrăca. Il conduse 
pe scări şi rochia de casă se desfăcu şi mai mult scoțând la 
iveală un minunat picior lung. Tweed simţi o uşurare când 
văzu că-l duce într-un dormitor din faţă. Se întoarse cu faţa 
spre el, îi luă haina şi-l scrută printre genele lungi. Privi spre 
patul cu baldachin ale cărui aşternuturi cu margini de 
dantelă, erau dintr-un material foarte costisitor. 

— M-am gândit că o să ne simţim mai bine aici. Şi nu 
vom fi deranjaţi de servitori. Doar un tête-à-tête plăcut. 

— Totuşi am câteva întrebări de pus, insistă Tweed. 

Se duse spre un chaise-longue şi se aşeză pe un colţ. Nu 
era tocmai piesa de mobilier pe care ar fi ales-o, dar nu se 
afla nici un scaun în camera sofisticat mobilată. 

După ce-i atârnă haina într-o cameră de toaletă, se 
întoarse şi se aşeză lângă el, încrucişându-şi picioarele. 

— Trebuie să pierdem timp cu întrebări plictisitoare? Şi 
când va apărea articolul cel lung despre soţul meu în 
respectabilul dumneavoastră ziar? 

— Curând. Bustul de colo e foarte frumos. 

Arătă cu degetul pentru cazul în care ar fi interpretat 
altfel cuvântul „bust”. Pe o măsuţă ovală, lângă un perete, 
se afla un bust - cap şi umeri - al lui Napoleon. Se gândi că, 
oricum, vizita meritase, chiar doar ca să observe prezenţa 
bustului. Aşteptă reacţia ei. 

— Charles l-a adus aici. Poate că deocamdată e doar 
Bonaparte, dar în viitor... 

— Am auzit zvonuri în legătură cu apropierea armatei 
generalului de Forge de Paris. Navarre va permite acest 
lucru? 

— O întrebare delicioasă, chéri. Navarre este un nimeni 
care va fi măturat de valul istoriei. 

— Vreţi să spuneți că vă aşteptaţi ca soțul 
dumneavoastră să ocupe Elysee, palatul prezidenţial? 

Îl mângâie pe obraz. 

— Ei, hai, n-am spus asta. 

— Dar e un tip deştept. Am auzit că are un adevărat 
serviciu secret aici, la Paris. Când am fost la 
dumneavoastră, în seara recepţiei, am observat câteva 
persoane influente, cum ar fi generalul Masson. Atunci mi-a 
trecut prin cap că aceste recepții ar fi ocazii ideale pentru a 
transmite informaţii secrete de la Cartierul General al 
Armatei a Treia spre Paris, şi invers. 

În timp ce Tweed vorbea, Josette de Forge punea o ţigară 
într-un ţigaret de fildeş. Mâna îi scăpă şi rupse capătul 
ţigării. Buzele ei pline se strânseră şi o clipă nu se uită la el, 
până când îşi recăpătă calmul. 

— Chiar aveţi o imaginaţie foarte vie, răspunse cu o urmă 
de iritare în glas. 

— Oare? Majoritatea oaspeţilor dumneavoastră 
împărtăşeşte vederile lui de Forge. 

— A fost o adunare amestecată. Artişti, intelectuali... 

— Laolaltă cu generali şi alţi ofiţeri importanţi. 

— Recepţiile mele sunt întruniri cu caracter artistic... 

— Şi ar constitui un excelent paravan pentru operaţiunile 

Serviciului secret. 

— Sper că nu scrieţi astfel de minciuni în ziarul 
dumneavoastră. 

— Doar adevărul, doamnă de Forge, răspunse Tweed. 

— Pierdem timp. Lăsă ţigara nouă şi ţigaretul într-o 
scrumieră de cristal. Se întoarse spre el, se aplecă în faţă, 
iar Tweed simţi parfumul scump când îi înconjură gâtul cu 
braţele goale. 

Zâmbi, ridică mâinile şi-i dădu braţele la o parte, înainte 
de a apuca să-l îmbrăţişeze. Se ridică şi se duse la 
ferestrele acoperite de perdele groase, care dădeau în faţă. 
Mişcă o perdea, ca şi cum s-ar fi uitat afară, şi-i dădu 
drumul. 

— Ce-i? întrebă Josette cu o expresie rece. Nu 
supraveghează nimeni această casă, dacă asta te 
frământă. Am crezut că ţi-am spus. Soţul meu are propriile 
lui distracţii. De ce nu aş avea şi eu? 

Lăsase uşa uşor întredeschisă şi deodată se auzi soneria 
sunând neîntrerupt, şi bătăi non-stop în uşă cu ciocanul de 
bronz. Tweed se duse repede la uşă. 

— Scuzaţi-mă, doamnă. 

Alergă pe scări şi văzu apărând în hol o femeie cu un şal 
negru pe cap şi cu rochie neagră până la glezne. Era 
menajera. Trecu în goană pe lângă ea şi trase zăvorul de 
siguranţă - o văzu pe Josette punându-l - şi deschise larg 
uşa. În faţa lui se aflau şase bărbaţi purtând costume de 
oameni de afaceri şi trenciuri deschise. În spatele lor se 
aflau două limuzine negre. 

— Dormitorul din faţă, sus pe scări, spuse Tweed. 

Lasalle şi încă trei bărbaţi suiră scările în goană. Intrând 
în cameră, Lasalle o văzu pe Josette ţinând la ureche 
receptorul unui telefon de aur, de modă veche, şi bătând în 
furcă. Îi puse o mână pe braţ. 

— DST. Trebuie să veniţi cu noi. Firul telefonic a fost 
tăiat. Vă rog, trebuie să plecăm imediat, chiar dacă va 

trebui să vă ducem în braţe. N-ar fi demn de 
dumneavoastră. 

Deşi protesta, o grăbiră pe scări în jos. În holul pardosit 
cu marmură alţi doi oameni erau lângă menajeră. Lasalle se 
duse la ea, se scuză politicos şi-i luă şalul negru. Se 
întoarse şi i-l înfăşură Josettei pe cap. 

— Ce faci, mizerabile? ţipă ea. 

— Vă tratez ca pe o doamnă. Nu cred că vreţi scandal şi 
să vorbească vecinii. O să fiți luată drept menajera 
dumneavoastră. Vă ducem la o reşedinţă confortabilă, 
departe de Paris. Nu, doamnă, nu aveţi nici un cuvânt de 
spus în această problemă. Trădarea este un delict care 
atrage după sine o pedeapsă grea. Faceţi o scenă, şi voi da 
ziarelor o listă cu numele a doisprezece din amanţii 
dumneavoastră - din care opt, bărbaţi însuraţi, continuă 
Lasalle amabil, în timp ce o escortau până la limuzină. 
Trebuie musai să se găsească vreo soţie care să facă 
scandal public, şi ar fi o ruşine. Să vă ruinaţi excelenta 
poziţie pe care o aveţi în societatea pariziană... 

Ţinând-o de braţ, o conduse la maşină şi o lăsă în grija 
altor doi bărbaţi. Închise portiera şi se înclină - pentru cazul 
în care ar fi existat ochi iscoditori. Josette păstrase - lucru 
rar la ea - o linişte deplină. Limuzina porni. 

Tweed, care urmărise totul, era în deplină admiraţie 
pentru spectacolul oferit de Lasalle. Doar un francez ar fi 
putut s-o facă. Se duse spre cealaltă limuzină, se sui în 
spate şi Lasalle i se alătură. Şoferul porni. 

— Am lăsat oameni înăuntru să facă o percheziţie, îl 
informă Lasalle. Doamna vă dispărea pur şi simplu. Vezi că 
ştiu şi eu să duc un război psihologic. Închipuieşte-ţi efectul 
asupra lui de Forge. 

— Foarte bine, fu de acord Tweed. Am avut un moment 
penibil când am crezut că s-ar putea să mă ducă într-unul 
din dormitoarele din spate. Desigur ai văzut semnalul cu 
perdeaua. 

— Ne-am dat jos din maşină în momentul în care am 
văzut perdeaua mişcându-se. Cred că ţi-ai jucat rolul bine. 

— Am văzut ceva care îmi spune ruta pe care o va alege 
de Forge pentru marşul asupra Parisului - dacă se ajunge 
vreodată la asta. Şi acum trebuie să începem faza a doua. 

— Ce ai văzut în apartament? 

— Un bust favorit al lui de Forge: cel al lui Napoleon, îţi 
aminteşti de Waterloo? încheie Tweed enigmatic. 


La Arcachon, Victor Rosewater stătea pe puntea iahtului 
său, scrutând zarea cu un binoclu. Îşi mută privirile spre 
locul în care catargele mai multor vase se legănau încet 
datorită hulei dinspre Oceanul Atlantic. 

Imbrăcat într-un pulover pe gât şi cu o haină de ploaie pe 
deasupra, arăta exact ca un marinar. Cădea o ploaie fină. 
Cerul era ca o mămăligă cenuşie. Totul arăta cenuşiu. 
Mulţumit că nu-i supravegheat, alergă în jos pe scara dintre 
cele două punți şi intră într-o cabină mare. Scoase de pe el 
haina de ploaie şi apăsă pe un buton secret. O porţiune din 
peretele bucătăriei alunecă înapoi scoțând la iveală un 
radio-telefon şi un transmiţător. Apasă pe alt buton, şi pe 
punte, lângă catarg, se înălţă o antenă. 

In câteva minute vorbea cu Oscar, legătura sa de la 
sediul Poliţiei judiciare din Wiesbaden. Schimbară parolele 
şi Rosewater îi transmise mesajul. 

— Voi furniza în curând o listă cu adresele unde locuiesc 
prietenii noştri în Republica Federală. Asta-i tot... 

Oscar transmise imediat din Wiesbaden semnalul către 
Kuhlmann, la Paris. 


În ciuda supravegherii atente a golfului, Rosewater nu-l 
observase pe tipul cu umeri laţi, îmbrăcat într-o scurtă 

marinărească. Brand era ghemuit în spatele timoneriei! 
unui iaht mai mic ancorat în port. 

Şi el avea binoclu şi-l văzuse pe Rosewater scrutând 
atent locul de ancorare. Continuă să supravegheze locul şi 
după ce englezul dispăru în cabină. Văzu prin binoclu 
înălțându-se antena. Se ridică, cobori pe mal şi se îndreptă, 
pe faleză, spre o cabină telefonică. Cu umerii aduşi, puţin 
gârbovit, cu o şapcă trasă mult pe frunte, părea un marinar 
obişnuit. 

Intră în cabina telefonică, formă numărul din memorie şi 
se prezentă ca Pasărea Doi. Noroc că fata care veni la 
telefon vorbea englezeşte. _ 

— Tu eşti, Yvette? Ascultă. Ştii unde sunt. In port se află 
un vas britanic spion. laht. Typhoon IV. Ai înţeles? Repetă 
numele. Da, ăsta-i... 


Generalul de Forge era furios. Convocat să se prezinte la 
el, maiorul Lamy îl găsi într-o dispoziţie violentă, incapabil 
să stea liniştit. Se uita la subordonatul său cu o privire 
pătrunzătoare. 

— Ştii ce s-a mai întâmplat? Nu pot să iau legătura cu 
Josette. Centralista îmi spune că linia a fost deconectată. 
Mi-a fost tăiată principala cale de acces spre Paris. Tocmai 
când suntem pe punctul de a lansa, în câteva ore, 
Operaţiunea Austerlitz. Află ce dracu' se întâmplă. De ce 
mai eşti aici? 

— Yvette a raportat un telefon de la Pasărea Doi... 

In silă, îi mai dădu lui de Forge şi alte veşti proaste. După 
cum se temuse, generalul se înfurie şi mai tare. Bătu cu 
pumnul în masă. 

— Trimite o echipă să curețe Arcachaon-ul. Ştii cât e de 
important locul. Mai întâi individa aia, Paula Grey, care este 

încă în libertate. Acum spionul ăsta care a apărut. Include-l 
în echipă şi pe sergentul Rey. Un expert în explozivi ascunşi 
în obiecte cu aspect inofensiv ar putea fi soluţia pentru 
iathtul ăsta, Typhoon IV. lar Kalmar va trebui s-o lichideze 
pe femeia asta, Paula Grey, cu proxima ocazie. 

— Mai e problema noastră cu plata lui Kalmar... 

— Problema ta! Împânzeşte Arcachon-ul cu oameni de-ai 
noştri care să se dea drept agenţi DST. Şi n-o uita pe 
Isabelle Thomas, iubita lui Henri Bayle. Mătură-i pe toţi. ŞI 
încă ceva. Am primit un raport din Landes că încercarea de 
a-l ucide pe Moshe Stein a dat greş. Găseşte-l. Nu mi s-a 
raportat de la Paris sosirea lui; şi, dacă ar fi ajuns acolo ar fi 
apărut la TV să bolborosească despre aşa-zisul masacru de 
la Tarbes. Sunt îngrijorat în legătura cu regiunea Landes. 
Trimite o altă echipă pe mare să îndepărteze elementele 
incriminatoare din cimitir, să le adune în saci de dormit. 
Duceţi-i pe mare, atârnaţi greutăţi de sacii de dormit, şi 
aruncaţi-i în ocean. 

— Nu vreţi să mă implic în aceste operaţiuni? protestă 
Lamy. 

— Nu. Pune-l pe locotenentul Berthier responsabil al 
echipei. Şi spune-i să aştepte până când şi sergentul Rey li 
se va putea alătura. Ar putea fi mai uşor şi mai eficient să 
aruncăm relicvele departe în mare. Acum acţionează, 
haide... 

De Forge aşteptă câteva minute, apoi îl convocă pe 
sergentul Rey la el. Când apăru expertul în explozivi, cu 
înfăţişarea lui de spirit al răului, cu chipiul sub braţ şi capul 
plecat respectuos, de Forge îl salută cu căldură şi i se 
adresă cu gradul adevărat. 

— Şezi, căpitane. Recent am adus un specialist în 
telefoane care a montat microfoane tuturor ofiţerilor din 
cercul nostru intim. L-am descoperit pe trădătorul care a 
informat Parisul în legătură cu unele din planurile mele. O 
să-ţi pun banda imediat. 

— Tuturor ofiţerilor? întrebă Rey. 

Rolul de sergent pe care-l juca îi permitea să se 
amestece cu trupele şi să-l informeze pe de Forge în 
legătură cu ce vorbeau. 

Viclenia, înşelăciunea era una din armele preferate ale lui 
de Forge. 

— Da. Inclusiv ţie. De Forge zâmbi cinic. Sunt recunoscut 
pentru meticulozitate. Şi acum uite ce vreau să faci... 


Newman şi echipa lui erau încă prinşi în hambar, ca într-o 
capcană. Se lăsase înserarea cenuşie şi grea, învăluind 
totul în jur. Prin fereastra luminatorului din pod, Newman 
urmărea tancurile îndepărtate care se aliniau unul în 
spatele celuilalt. Aveau luminile din spate aprinse, dar nu şi 
pe cele din faţă şi ţineau foarte aproape unul de altul. Asta 
îi aminti lui Newman de relatările pe care le citise despre 
spargerea frontului în Franţa cu formațiunile de blindate ale 
generalului Guderian, în timpul celui de-al doilea război 
mondial. Tancurile acestuia trecuseră prin defileurile din 
munţii Ardeni noaptea, unul în spatele celuilalt, lipite, şi 
fiecare comandant de tanc german urma vehiculul din faţă 
doar urmărind luminile de semnalizare din spate. Cobori 
scara. 

— Încă mai rămânem ţintuiţi aici? îl întrebă Paula. 

— Mă tem că da. Să sperăm că manevrele nu vor dura 
toată noaptea. Pari îngrijorată. 

— Mă gândeam la Moshe Stein. Unde este? 

— Încă este în camera lui de la hotelul Atlantic. | se 
trimite mâncarea sus şi l-am prevenit să nu se aventureze 
afară. De îndată ce va fi posibil, unul din noi trebuie să-l 
însoţească la Paris. 

— O să facă ce i-ai spus? Adică să stea pur şi simplu 
închis într-o cămăruţă înghesuită? 

— Odată a petrecut şase luni într-un beci mic, când era 
copil, în timpul războiului. S-a întâmplat undeva în Balcani. 

Va sta ascuns. 
— Slavă Domnului; atunci va fi în siguranţă, spuse Paula 
compătimitor. 

Franţa era în flăcări. La Toulouse, Marsilia, Toulon şi 
Bordeaux indivizi purtând măşti Balaclava, mărşăluiau 
ţinând în sus Cruci de Lorena care ardeau încet. Li se 
alăturau tineri agresivi, mici comercianţi. Indivizii mascaţi 
începură să strige, crescendo, aceeaşi lozincă: Pentru 
Franța! Pentru Franța! La putere! La putere! 

Incidentele se răspândeau şi în oraşele mici, prinse de 
această frenezie. Se lăsase întunericul iar crucile simbolice 
ardeau ca nişte pumnale amenințătoare. 

Pe dealuri se aprindeau focuri, semnale luminoase ce se 
zăreau de departe, transmițând mesajul mai departe, către 
nord. La Bordeaux, Dubois se adresă mulţimii adunate în 
Place de la Victoire. 

— Francezi! A venit vremea voastră! Poporul va avea în 
fine un cuvânt de spus. Îi vom înlătura pe cei care v-au 
folosit atâta timp ca sclavi. Veţi deveni mândria Europei. 
Parisul va fi curăţat de exploatatorii odioşi, de miniştrii 
corupți, cei care vă cumpără pentru o mână de arginţi... 

— Pentru Franţa! 

Nu toată lumea se alătura acestei orgii nebuneşti de 
violenţă gregară. Unii stăteau în casă cu obloanele trase. 
Intr-un apartament, un avocat se întoarse către soţie şi-i 
spuse cu o voce plină de presentiment: 

— Louise, toate astea îmi amintesc de ceea ce am citit în 

legătură cu primele zile ale revoluţiei din 1789: preludiu la 
domnia terorii... 


În centrul şi spre nordul Franţei aveau loc scene complet 
diferite: fermierii lucrau în timpul nopţii scoțând din magazii 
baloturi de fân. Nevestele lor îi ajutau să care fânul la 
camioane. 

Ofiţeri DST supravegheau operaţia. Ei notau cu grijă 
cantitatea şi numărul baloturilor pregătind documente 
pentru compensarea ulterioară de către guvern. Multe din 
baloturi erau desfăcute după ce erau urcate în camion. 
Când un vehicul se umplea, fermieri tineri şi solizi, înarmaţi 
cu furci, săreau în camion aşezându-se pe fân, iar vehiculul 
se punea în mişcare către destinaţia stabilită. 

In apropierea şoselelor principale, grupuri de cisterne 
petroliere erau parcate în formaţie, deseori chiar câte şase. 
Şoferii erau mulţumiţi să stea în cabină: li se plăteau 
salariile întregi fără să facă efortul de a conduce aceşti 
giganţi prin noapte. Fiecare şofer ascunsese în cabină un 
colac de furtun lung şi fiecărui om i se dăduse un 
radioemiţător şi instrucţiunile de rigoare de către ofiţerii 
DST. 

Oriunde era posibil, formațiunile erau ascunse în păduri 
de conifere, fiind invizibile din avion. Acum se punea 
problema să aştepte ordine transmise prin radioemiţătoare. 


Veştile despre crucile în flăcări din sud, despre mulțimile 
care se adunau şi strigau lozinci, ajunseseră la Paris. 
Luminile ardeau până noaptea târziu la Ministerul de 
Interne pe care Navarre îl transformase în cartier general 
pentru starea de necesitate. 

În primul rând, ministerul era foarte bine păzit. În al 
doilea rând, fusese echipat cu cele mai sofisticate mijloace 
de comunicare din Franţa. Navarre, în vestă, convocase o 
şedinţă în biroul său. În jurul mesei stăteau Tweed, 

Kuhlmann şi Lasalle, singurii în care se putea încrede 
deplin. 

— Am informat guvernul că se va întruni peste trei zile, 
începu Navarre. 

— De ce? întrebă Lasalle. 

Navarre zâmbi neînduplecat. 

— Este o stratagemă. Într-un fel sau altul, în trei zile se 
va stabiliza criza. Sunt sigur că de Forge a auzit deja 
veştile. Va crede că noi suntem convinşi că avem suficient 
timp şi că în acest interval nu se va întreprinde nimic 
împotriva lui. 

— Măsurile despre care am vorbit vor deveni 
operaţionale? întrebă Tweed. 

— Măsurile pe care tu le-ai propus, îl corectă Navarre. 

— Da. Atât cele cu fermierii, cât şi cele cu cisternele 
petroliere. Necazul este că trebuie să cunoaştem ruta pe 
care o vor parcurge forţele lui de Forge. 

— Şoseaua N 20, ruta directă spre Paris. Dar subliniez că 
este vorba de o intuiţie. Avem nevoie de informaţiile lui 
Stahl şi de cele obţinute de Jean Burgoyne. lar oamenii mei 
care au toate datele sunt în drum spre Landes. Asta a fost o 
greşeală, dar nu pot să-i învinuiesc. Sunt sigur că vor să ne 
ofere o imagine completă, inclusiv un martor pe care să-l 
aducem la televiziune, spuse Tweed. 

— Suntem în criză de timp, spuse Lasalle liniştit. 

— Mai ai informatorul în tabăra lui de Forge? întrebă 
Tweed. Chiar şi după uciderea lui Jean Burgoyne? 

— O moarte pe care o deplâng, răspunse Lasalle. Era o 
femeie curajoasă. Şi ca să-ţi răspund la întrebare, da, încă 
mai am un informator de la care am primit un mesaj scurt 
în această după-amiază. Imediat după căderea serii, Cercul 
Negru va avea o întrunire finală, de aceea spun că suntem 
în criză de timp. 

— Cred că trebuie să facem ceva în privinţa asta, hotări 
Navarre. La întrunirea guvernului, generalul Masson a 

declarat că va fi plecat din Paris în vizită la o unitate. 

— Propun să facem două lucruri dacă sunteţi de acord. 
Un atac pe două direcţii. Plus mai mult război psihologic. 
Prima direcţie a ofensivei va fi... explică Tweed în detaliu. 


Sosind în Arcachon, sergentul Rey lucră repede. Avea 
puţin timp înainte de a întâmpina debarcarea 
locotenentului Berthier în sudul extrem. Rey era îmbrăcat 
ca pescarii. Purta o haină de ploaie cu gluga bine trasă pe 
fată. Işi târa picioarele încălţate în cizme de cauciuc, 
ducând în mână o undiţă. Pe umăr îi atârna o taşcă de 
pânză, chipurile pentru ce avea să prindă. În taşcă se afla o 
bombă cu ceas. Era ceaţă şi burniţă. 

Mai devreme, el stătuse pe un dig de piatră, pescuind în 
apa împestriţată de picături de ploaie. Urmărea iahtul 
Typhoon IV. Nu zări nici un semn de viaţă, iar la ferestrele 
cabinei perdelele erau trase. Fără doar şi poate, 
proprietarul trăgea un pui de somn. 

Rey nu făcu nici un zgomot când păşi de pe mal pe 
puntea udă. Aruncă o ultimă privire în jur pentru a se 
asigura că nu-l vede nimeni. Scoase bomba şi declanşă 
mecanismul magnetic de fixare. Se lăsă pe vine şi fixă 
bomba pe o bandă metalică care înconjura cabina pe 
dinafară. Apăsă pe un alt buton, acţionând astfel ceasul. 
Rey avea la dispoziţie cinci minute pentru a se îndepărta. 

Se îndreptă repede spre maşină, ca şi cum s-ar fi săturat 
de burniţa care între timp se transformase în ploaie. Aruncă 
undiţa şi taşca de pânză pe bancheta din spate, se sui la 
volan, porni motorul şi aşteptă. 

Parcase maşina astfel încât să vadă iahtul. Era la câteva 
sute de metri de el. Se uită la ceas. Mai era un minut... 

Explozia fu înăbușită de ploaie, dar totuşi se auzi destul 
de tare. Typhoon IV se făcuse ţăndări. Carena se înălţă în 
aer. Se desfăcu în bucăţi care căzură în apă producând 
jerbe de stropi, ca nişte fântâni. Din bucata de carenă 

rămasă încă ancorată ieşea fum. Flăcările străluciră scurt, 
fiind apoi înghiţite, pe măsură ce rămăşiţele vasului 
dispăreau în apă. 

— Încă o misiune îndeplinită, murmură Rey în barbă. 

Îşi continuă drumul către locul de întâlnire cu Berthier, o 
zonă singuratică pe coastă, la sud de Arcachon. Urmau să 
ajungă în Landes pe la jumătatea după-amiezii. 


De la bordul unui alt iaht, baza sa de rezervă, Rosewater 
văzu explozia. Se aşteptase la acest lucru. Tot 
echipamentul de bază fusese mutat pe acest iaht, de unde 
supraveghea zona prin binoclu. 

Cu puţin timp înainte, în timp ce-i transmitea mesajul lui 
Oscar la Wiesbaden, privise printre perdelele de la cabina 
sa. Îl văzuse pe Brand apărând brusc, grăbindu-se pe 
faleză. Prea brusc, după ce Rosewater scrutase zona 
urmărind să vadă vreun semn de viaţă. 

Ar fi putut fi o coincidenţă, dar Rosewater supravieţuise 
până acum pentru că nu crezuse în coincidenţe. Şi 
indiferent unde ar fi stat, chiar şi pentru câteva zile, avea 
întotdeauna o a doua bază, secretă. Când jerbele de apă 
dispărură, ridică din umeri. Nu era impresionat, profesia sa 
presupunea riscuri permanent. 


Newman se afla la volanul maşini Renault Espace. Era 
noapte şi se îndreptau spre Landes. Paula stătea lângă el, 
studiind harta. În spatele lor stăteau Stahl şi Nield, iar pe 
bancheta din spate era Butler, care supraveghea neîncetat 
zonă prin lunetă. 

Asumându-şi riscul - pentru că pierduseră atât de mult 
timp - Newman conducea cu viteză pe N 10, principala 
autostradă spre graniţa cu Spania. 

Oprise mai devreme la un birt frecventat de şoferii de 
camioane, care era strategic amplasat, pe o parte a 
autostrăzii. Voia să vadă care mai este situaţia. lnăuntru, 

locul era învăluit în fum de ţigări ieftine; era atât de des, că 
se opri în uşa încăperii lungi ca să se obişnuiască cu ceața 
albastră şi cu mirosul greu de mâncare arsă, amestecat cu 
cel de bere. 

Toate mesele erau ocupate de şoferii camioanelor care 
erau parcate afară. Alţii stăteau în picioare. Îşi croi drum 
spre bar, comandă un Pernod şi începu să trăncănească în 
franţuzeşte adresându-se unui şofer mătăhălos: 

— Suntem în vacanţă şi venim de la Paris, ne îndreptăm 
spre graniţă. Mă întreb dacă să ne întoarcem. Armata asta 
nenorocită pare să fie peste tot. 

— Dă-i bătaie spre sud, îl sfătui şoferul. Eu vin de la San 
Sebastian. Tancurile s-au îndreptat toate spre nord. Nu vei 
întâlni nimic. Crezi că e ceva de capul lui Dubois ăsta? Nu 
cred o vorbă din tot ce zice. Nu urmăreşte decât o slujbă 
grasă în guvern ca să-şi ţină gura. Asta-i politica. Scuipă pe 
podeaua acoperită cu paie. Fă-ţi vacanţa, amice. 

Îşi continuară drumul şi ajunseră în Landes; pădurile 
formau nişte ziduri sinistre, învăluindu-i din ambele părţi. Ici 
şi colo avusese loc câte un masacru: arbori ciopârtiţi, 
porţiuni întregi defrişate, unde rămăseseră doar cioturi de 
arbori, ca nişte braţe de uriaşi, amputate. 

Era aproape în zori, când - îndrumat de Paula - Newman 
ieşi de pe N 10 şi o luă spre vest pe D 42, la Castets. 
Curând, ajunseră la St Girons, satul în care locuia martorul 
lor, Martine. Le luă ceva timp să găsească coliba de la 
marginea satului, după cum le spusese Moshe Stein. Pe 
Newman îl nelinişti faptul că se vedeau lumini la toate 
ferestrele. 

Primele licăriri ale zorilor cenuşii se strecurau dinspre est 
când Newman o luă pe Paula şi sună la uşă. Nu se auzi nici 
un sunet înăuntru, aşa că bătu în uşa de lemn. Se auzi un 
târşâit, ca şi cum cineva umbla cu saboţi. Uşa se deschise, 
cu lanţul pus. Complet îmbrăcată, Martine îi scrută cu 
privirea. 

— Mă mai ţii minte? întrebă Newman încet. Ea este 
Marie. Mai suntem cu nişte prieteni. 

— Eşti înarmat? 

Intrebarea îl făcu să se cutremure; nu ştia ce răspuns ar 
linişti-o. Şi apoi îşi dădu seama că este speriată. 

— Da, suntem înarmaţi... 

— Intraţi! Nu reuşi să deschidă uşa suficient de repede şi 
în timp ce se chinuia s-o deschidă, vorbi întruna ca o 
morişcă stricată. Poate aţi sosit la timp. Sau poate prea 
târziu. lţi mai aminteşti drumul spre cimitir? Vor mai ucide 
unul... Au debarcat pe mare... Adunam vreascuri când i-am 
văzut venind. 

— Pe cine ai văzut venind? întrebă Newman. 

Paula se uită în jur prin încăperea mică care servea şi de 
cameră de zi şi de bucătărie. Era imaculată. Într-o sobă 
veche de lângă un perete ardea un foc primitor. Afară era 
ger. 

— Bărcile pneumatice cu motor... Martine îl ţinea pe 
Newman strâns de braţ. Un bărbat era cu mâinile legate la 
spate. E un pluton de execuţie. Porcii, vor să mai omoare 
unul şi pe urmă să-l îngroape. Grăbiţi-vă! Poate ajungeţi la 
timp. Eu abia m-am întors. Abia puneau piciorul pe pământ, 
că eu m-am grăbit înapoi aici... 

— Plecăm imediat. 


După ce parcursese o distanţă mică, Newman fu obligat 
să abandoneze maşina când ajunseră în locul în care 
poteca ce ducea prin pădure devenise prea îngustă. Lumina 
creştea, dar încă nu se crăpase de ziuă. Alergau printre 
copaci ca să nu se împiedice de pământul moale şi ud. 

Erau foarte aproape de mare; auzeau valurile care se 
izbeau de plajă şi nările le erau pline de mirosul pătrunzător 
de aer sărat care se amesteca cu aroma pinilor şi a brazilor. 
In mod normal, Paula ar fi fost încântată de acest parfum. 
Acum, însă, nu spera decât că nu vor ajunge prea târziu. 


500 


Avusese loc o mică ceartă când ieşiseră din colibă; 
Newman îi spusese Paulei să rămână cu Martine, iar ea 
insistase să meargă cu ei. Greşeala lui Newman fusese că 
nu ştiuse să formuleze propunerea. 

— Ar putea fi mai bine dacă ar sta cineva s-o păzească 
pe Martine - şi în orice caz, ar fi mult mai sigur dacă ne-ai 
aştepta aici. 

— Mai sigur! izbucni ea. Crezi că sunt un simplu pasager? 
Unul pe care-l dai jos din tren în momentul în care călătoria 
pare să se fi complicat? Îţi pierzi timpul de pomană! Vin cu 
voi... 

Newman îşi aminti drumul pe poteca pe care mai fusese 
şi data trecută, aşa că-i conduse. In urma lui venea Paula, 
apoi Stahl, care-şi îngrijea puşca mitralieră. Butler şi Nield 
încheiau coloana. Ajunseră pe pământ mai tare şi-şi croiau 
drum cu greu printre trunchiurile imense de arbori care se 
înălţau deasupra ca nişte turnuri, când Newman ridică o 
mâna să-i oprească. 

— Am ajuns la cimitir. 

— Acolo, unde sunt moviliţele acelea? întrebă Paula 
scrâşnind din dinţi. 

— Da. Cred că am auzit o voce, în dreapta. 

— Oricine ar fi, e pe plajă. Să nu pierdem nici o clipă, 
comentă Paula. 

Se strecurară înainte, printre arbori; Newman era la 
mijloc, Paula la stânga lui şi Stahl la dreapta. In spate 
veneau Butler şi Nield. Toţi aveau armele în mâini. Pădurea 
se sfârşea brusc. Erau în câmp deschis, iar dedesubt se 
întindea marea plumburie a cărei suprafaţă era ondulată de 
nesfârşitele valuri care se rostogoleau spre țărm. . 

Paulei aproape că i se tăie răsuflarea de groază. Işi duse 
mâna la gură. Se aflau pe un mal de nisip fin înălţat, dincolo 
de care se întindeau dune, până departe spre sud; cele mai 
îndepărtate ajungeau la înălţimi considerabile. Trecuse 
fluxul şi o fâşie de nisip proaspăt spălat mărginea valurile 

care se spărgeau uşor de țărm. Scena de pe plajă o 
îngrozise pe Paula. 

Cu ochii legaţi şi cu faţa îndreptată spre nord, cu mâinile 
legate la spate de un par înfipt în nisip, stătea foarte drept 
un locotenent. Cam la cinci-şase metri de el, dar cu faţa 
spre sud, se aflau zece soldaţi cu puşti. Mult mai departe, şi 
la jumătatea distanţei între ţintă şi cei cu puşti, se afla o 
siluetă aplecată, tot în uniformă, cu un pistol în mână. 

— Dumnezeule! E un pluton de execuţie. O să-l împuşte 
pe locotenentul Berthier, şopti Paula. 

— Şi mie mi-e familiară figura nemernicului care-i cu 
spatele. Sergentul Rey. Va da lovitura de graţie. 

— Nu-i putem opri? 

In timp ce Paula vorbea, Rey ridică vocea încercând să-şi 
aroge rolul de comandant: 

— Ochiţi... 

Soldaţii ridicau armele când se auzi vocea lui Newman 
care zbieră cât îl ţineau puterile 

— Nu mişca, sergent Rey! In câteva secunde vă putem 
împuşca pe toţi. Uite, ca să te convingi... 

Stahl apăsă pe trăgaciul puştii mitralieră care împroşca 
plaja cu gloanţe, toate trase aproape de picioarele 
soldaţilor şi nisipul fin le fu azvârilit în faţă. Îngheţară aşa 
cum îi surprinsese vocea lui Newman, în timp ce se 
pregăteau să ochească. Era ca o scenă din muzeul figurilor 
de ceară. Newman răcni din nou: 

— Sergent Rey! Ordonă-le să lase armele. Acum! 

Rey se supuse, neîndrăznind să se întoarcă. Newman îi 
dădu alt ordin: 

— Ordonă-le soldaţilor să se întindă cu faţa la pământ, în 
formă de evantai, sau ca spiţele unei roţi. Dă-i drumul. 

Rey dădu ordinul. Trebui să li se spună de trei ori 
soldaţilor ce să facă. Tactica lui Newman era simplă: faţa 
unui soldat trebuia să fie între cizmele camarazilor săi. 
Astfel, nu puteau comunica între ei. 

— Dezarmează-i, Pete, murmură Newman. Şi lasă-i lui 
Stahl spaţiu de manevră, în caz că mişcă cineva. 

Nield îi luă lui Rey pistolul automat, scoase încărcătorul şi 
trase cartuşul rămas pe ţeavă spre mare. Apoi adună 
celelalte puşti, îngrămădindu-le lângă apă, departe de 
soldaţii culcaţi cu faţa la pământ. Luând fiecare puşcă, 
extrase cartuşele cu ajutorul unei bucăţi de lemn pe care o 
găsise între vreascurile de pe țărm. Apoi una câte una, le 
aruncă în mare cât mai departe cu putinţă. 

— Controlează-l pe Rey şi de alte arme, ordonă Newman. 

— N-are, raportă Nield după ce îl controlă pe Rey a cărui 
faţă era contorsionată de ură. 

— Rey, acum îl vei dezlega pe locotenentul Berthier de 
parul ăla nenorocit. Nield, condu-l şi fii cu ochii pe el, 
ordonă Newman. 

Când cei doi se apropiară de prizonier, o linişte ciudată 
se aşternu, întreruptă doar de murmurul liniştit al valurilor. 
Eliberat, Berthier încercă să-şi alunge durerea din braţe, 
întinzându-le şi îndoindu-le şi se îndreptă cu o siguranţă 
surprinzătoare spre Newman. 

— Ţine-l pe Rey unde e! îi ordonă Newman lui Nield. 

Nu înţelegea căutătura furişă de pe chipul de geniu al 
răului al lui Rey. Ca şi cum ar fi aşteptat ceva. Berthier 
stătea în faţa lui Newman. 

— Slavă Domnului. Mi-aţi salvat viaţa. S-au întors 
împotriva mea când încă eram într-una din bărci. Le-au 
târât apoi în tufişuri ca să nu poată fi văzute din aer. Am 
reuşit să sun la Paris, continuă el cu voce joasă. Exact 
înaintea îmbarcării. Am spus că-i telefonez prietenei. Apoi 
am întârziat cât am putut venirea bărcilor încoace până 
când m-au făcut prizonier. Am pretins că văd lumini de 
vase, ceea ce însemna că trebuie să stingem luminile şi să 
ne oprim. 

— Ai sunat la Paris? Cu cine ai luat legătura... 

Newman n-a mai putut continua. Rey strigă cât îl ţineau 

puterile: 

— Nu mişcaţi. Aruncaţi armele sau veţi fi doborâţi ca 
nişte gunoaie ce sunteţi. 

În timp ce-şi termina ameninţarea, Rey se culcă la 
pământ. Newman se uită în spate. O duzină de soldaţi 
francezi apăruseră din pădure. Cei mai mulţi, cu arme 
automate îndreptate spre echipa lui Newman. Doi purtau 
lopeţi pe umăr. Stahl deveni încordat, dar Newman îl 
preveni repede. 

— Nu, Egon. Vom fi seceraţi. Arunc-o. Suntem în 
inferioritate. 

Newman se acuză de neglijenţă. În timp ce traversau 
grăbiţi cimitirul observase că se umblase recent la moviliţe. 
Nu prea reţinuse faptul, pentru că se grăbea atât de tare să 
ajungă la țărm. 

Acum era evident că o altă grupă de soldaţi începuse să 
acopere urmele. Soldaţii auziseră echipa lui Newman 
apropiindu-se şi se retrăseseră în pădure să vadă cine 
venea. Rey purta acum uniformă de căpitan. Maleficul 
personaj se plimba cu un aer cuceritor, făcând pe grozavul 
în urma lui Nield care se alăturase celorlalţi, cu mâinile 
ridicate. Uitându-se la Paula, rânjea arătându-şi dinţii 
stricaţi: 

— O să ne distrăm puţin cu tine înainte ca încă şase 
cadavre să fie înghiţite de mare. Moartea ta, Berthier, poate 
fi amânată. 


La hotelul Atlantic din Arcachon, uşa camerei lui Moshe 
Stein fu trântită de perete de doi tipi în trenciuri, care se 
uitau fioros la el. Cel mai scund avea un Luger îndreptat 
spre pieptul lui Stein. Cel mai înalt, mai masiv, părea a fi 
şeful operaţiunii. 

— DST. Moshe Stein? Sunteţi căutat pentru a da 
declaraţii. 

— Unde? Şi de ce mă rog? 

— Nu te priveşte. Cel înalt înaintă şi îl lovi cu pumnul în 
figură. Inelul din degetul lui sfâşie buza lui Moshe. Vino cu 
noi, evreu împuţit şi ţine-ţi gura aia spurcată. 

Amândoi îl apucară de câte un braţ şi îl împinseră pe uşă, 
apoi pe scări în jos. Scara era îngustă, aşa că cel mai înalt 
mergea primul, ţinându-l de un braţ, în timp ce însoţitorul îl 
urma, strângându-i braţul într-o poziţie incomodă, care-i 
producea durere. La recepţie nu era nimeni, observă 
Moshe. Îl târâră pe stradă, către o maşină care-i aştepta. 

Nimeni n-ar fi recunoscut la Dunwich faimoasa figură a 
lordului Dawlish care se plimba pe plajă cu un umblet nici 
pe jumătate la fel de viguros ca de obicei. Purta cizme de 
cauciuc, o scurtă marinărească de postav, pe sub haina de 
ploaie cu gluga trasă pe cap. 

Se travestise în marinar, şi era în drum spre barca 
pneumatică mare, care era trasă pe nisip. Nici un localnic 
nu şi-ar fi dat seama că urma să se suie în ea, aşa cum 
făcea adesea înainte de plecarea Vulturului de oţel. 

Văzându-i expresia, nici un membru al echipajului nu i se 
adresă când el se instală la pupa. Fu pornit motorul, după 
ce câţiva marinari voinici împinseră barca în mare şi 
săriseră apoi în ea. 

Barca porni, cu motorul torcând, pe marea calmă. 
Continua să burniţeze. Vremea era atât de mohorâtă şi 
întunecată, încât catamaranul se ivi la orizont abia după 
multe minute. Condiţii meteo care-l mulţumeau grozav pe 
Dawlish. 


505 


După lăsarea întunericului Vulturul, care naviga ilegal, 
fără lumini de navigaţie, putea pleca fără ca cineva din 
Dunwich să-şi dea seama că părăsise locul. 

De îndată ce ajunse la bord, îl chemă pe căpitanul Santos 
la el în cabină. Işi scoase haina de ploaie de pe care picura 
apa şi i-o aruncă comandantului: 

— la asta şi usuc-o. Eşti gata să porneşti în seara asta? 
Pentru Dumnezeu, ar fi bine ca răspunsul să fie „da” de 
data asta. 

— Señor, sunt foarte fericit să vă raportez că încărcătura 
este aproape completă... 

— Aproape? 

— Va fi completă în seara asta. Absolut sigur, Señor. Vă 
dau cuvântul meu... 

— Şi eu o să-ţi dau destinaţia când, în sfârşit, vei fi gata 
cu totul. Şterge-o de aici şi trage câteva picioare în spate 
oamenilor, ca să lucreze mai repede... 

După ce Santos ieşi în grabă, Dawlish deschise seiful din 
perete. Işi scoase scurta din postav şi apoi chimirul pe care- 
| avusese legat cu o curea, de mijloc. Scoase din el teancuri 
de bancnote în franci francezi şi elveţieni, numai bancnote 
cu valori mari. Când în sfârşit închise seiful, acesta conţinea 
o avere. 

Scoase apoi din portofel mesajul pe care-l codificase deja 
înainte de a pleca de la Grenville Grange. Se aşeză 
confortabil în faţa transmiţătorului şi trimise semnalul care 
trecea prin sistemul radar complex de pe covertă. 
Decodificat, mesajul era simplu: - Transportul aşteptat va 
sosi la destinaţia convenită, sigur mâine. Echipament şi 
bani. Timpul estimat de sosire ora opt. Oiseau. 

— Tocmai la timp pentru micul dejun la Arcachon, îşi 
spuse Dawlish. 


La Cartierul său General, de Forge citi mesajul decodificat 
de la Oiseau, pe care tocmai i-l dăduse Lamy. Işi încrucişă 

braţele şi se uită fix la şeful Serviciului secret fără să 
vorbească. Lamy se strădui să nu se mişte pe scaun. O altă 
tactică favorită a lui de Forge era aceea de a folosi liniştea 
pentru a-şi intimida subordonații. Avea o maximă care-i 
plăcea s-o spună uneori la întâlnirile Cercului Negru. Şi 
întâlnirea finală urma să aibă loc în acea seară. Maxima era 
tipică pentru general: „Există două moduri de a conduce 
oamenii. Prin dragoste sau teamă. Eu prefer teama”. 

În cele din urmă spuse. 

— Lamy, trebuie să răspunzi. Trimite un mesaj prin care 
să-l avertizezi că am observat avioane franţuzeşti care 
patrulează în zona coastei. Trebuie să facă o buclă largă 
prin Golful Biscaya. Mâine facem mişcarea. 


Newman era cuprins de o furie rece. Soldaţii puseseră 
ochii pe Paula, anticipând distracţia. Rey văzu expresia de 
pe faţa lui şi rânji din nou, cu privirea lascivă, strălucind de 
invidie. Îl bătu pe Newman pe umăr. 

— Poţi să te uiţi. Pe urmă te împuşcăm pe tine şi apoi pe 
ea. 

Newman îi aruncă o privire lui Berthier şi se încruntă. Rey 
hotăra care dintre soldaţi să o aibă primul pe Paula. 
Berthier se uitase pe furiş la ceas. Apoi chipul lui devenise 
inexpresiv. În acel moment, auzul ascuţit al lui Newman 
prinse un sunet de motor care se apropia cu mare viteză. In 
câteva secunde zgomotul valurilor fu acoperit de pufăitul 
tumultuos al unei întregi flotile de elicoptere Alouette. 
Apăruseră deasupra coroanelor arborilor, ca un nor de 
păsări metalice, unele dispărură din vedere aterizând într-o 
poiană, presupuse Newman. 

Alte elicoptere zburau spre sud, paralel cu plaja. 
Coborâră foarte jos. Apoi aterizară pe nisip şi din ele se 
revărsă o mulţime de agenţi CSR, îmbrăcaţi cu haine de 
piele şi înarmaţi cu arme automate. 

De pe cel mai apropiat elicopter, o mitralieră trase o 

rafală de avertisment, stârnind vârtejuri de nisip. O siluetă 
familiară sări din elicopter, escortată de agenţi CSR; se 
grăbi către locul unde se afla grupul. Era Lasalle. 

— Predaţi-vă! Lăsaţi armele sau vă împuşcăm pe toţi! 

Ordinul lui era un răcnet pătrunzător. 

Rey ţâşni brusc, ferit de prizonierii săi şi alergă spre 
pădure. Newman îl urmă. Alergând din toate puterile, 
Newman fu surprins de cât era de iute de picior oribilul şi 
maleficul personaj. În faţă, alţi soldaţi fugeau încercând să 
scape. Se opriră brusc. De după fiecare copac - sau cel 
puţin aşa i se părea lui Newman - apăru un agent CRS cu 
arma pregătită. Soldaţii îngheţară pe loc. Rey îşi încetini 
cursa, apoi se opri, uitându-se în jur, disperat să găsească o 
cale de scăpare. Dar nu era nici una. 

Rey auzi paşii lui Newman şi se întoarse. Întinse mâna 
după pistol, care însă nu se mai afla în toc. Pumnul lui 
Newman îl izbi cu o forţă uluitoare în falcă, zdrobindu-i-o. 
Rey se prăbuşi lângă un copac. 

— Ai fi în stare să-i faci aşa ceva unei femei! 

Newman îşi ieşise din minţi de furie. Îl apucă de gât şi 
începu să-l strângă cu putere, în timp ce Rey îl lovea 
zadarnic cu pumnii în piept. Lasalle şi Paula ajunseră lângă 
cei doi. Câţiva agenţi CRS îl apucară pe Newman, trăgându- 
| de lângă Rey, care leşină. 

— Nu merită să faci atâta caz! Ai făcut destul, spuse 
Paula cu o voce care-ţi dădea fiori. 

Berthier apăru lângă Paula. Dădu mâna cu Lasalle 
mulţumindu-i. 

— Ce s-a întâmplat? întrebă Newman respirând greu. 

Îşi aminti apoi că în urmă cu mult timp transmisese la 
Paris reperele cartografice ale cimitirului. Berthier îi strânse 
mâna lui Newman. 

— Ţi-am spus că am luat legătura cu Parisul şi l-am 
prevenit pe Lasalle că urmează să distrugă dovezile 
crimelor de aici. 

— Din fericire, te-ai salvat pe tine şi pe noi, replică 
Newman ştergându-şi sângele de pe mână cu o batistă. 

— Cred că i-ai fracturat maxilarul, observă Paula uitându- 
se în jos spre Rey, care era inconştient. 

— Sper că i-am rupt toate oasele, răspunse Newman 
vehement. 

— Trebuie să-i strângem şi pe ceilalţi ucigaşi, spuse 
Lasalle. Unde vă e martorul? 

— Dă-ne zece minute şi-ţi dăm martorul. 

— Spuneţi-mi unde este. 

— St. Girons... 

— Deci, vă ducem acolo cu un elicopter. Luaţi martorul şi 
pe urmă vă duce la Paris. 

— Vreau să mă întorc direct la Arcachon împreună cu 
echipa mea, spuse Newman hotărât. 

— Atunci elicopterul vă duce la St. Girons, ia martorul la 
bord, apoi vă duce pe voi la Arcachon şi pe urmă continuă 
drumul spre Paris, cu martorul de care are o nevoie 
disperată Navarre, răspunse Lasalle resemnat. 

— De acord. 

Newman arătă spre Rey care începuse să se mişte şi să 
geamă. 

— Ce facem cu ăsta? Era gata să-l ucidă pe Berthier, 
tocmai pregătea plutonul de execuţie, când am sosit noi, 
exact la ţanc. 

— Va fi dus la Paris pentru un interogatoriu amănunţit. Va 
ceda. Aşa-s ăştia. Urmează-mă... 

Porni înainte spre plajă. Trecură pe lângă agenţii CSR 
care le puneau cătuşe soldaţilor, cu mâinile la spate. Paula 
se simţi uşurată când ajunse din nou pe plajă şi respiră 
aerul curat. Stahl adunase armele şi le înapoiase 
proprietarilor, inclusiv Browning-ul Paulei. 

Lasalle îi conduse la elicopterul care se afla în urma celui 
în care călătorise el. Dădu mâna cu toţi înainte de a se sui 
în elicopter: cu Berthier, Newman, Stahl, Butler şi Nield. O 

lăsase pe Paula la urmă şi, când îi veni rândul, o îmbrăţişă 
înainte de a li se alătura celorlalţi. 

— Ai trecut printr-o experienţă îngrozitoare, îi spuse. 

— A fost cam tensionată situaţia, recunoscu ea. _ 

Lasalle simţi cum tremură în timp ce-i zâmbea. Incepea 
să reacționeze după şoc. 

Paula aruncă o ultimă privire spre sud, unde se înălţau 
dunele, unde strălucea marea, şi se desprinse din 
îmbrăţişare înainte să se rostogolească alt val spre țărm. O 
scenă idilică care ascundea atâta oroare. 

De îndată ce se sui în elicopter, se închise uşa, elicea 
începu să se învârtească şi aparatul se înălţă. 


După ce ieşiră din hotelul Atlantic, Moshe Stein fu târât 
spre o maşină care staţiona spre capătul străzii. Un bărbat 
dinăuntru deschise violent portiera din spate şi răpitorul cel 
mai înalt îl apucă pe Moshe de ceafă, gata să-l arunce 
înăuntru. 

Deodată se auzi scrâşnetul roţilor unor maşini care 
frânează puternic. Patru  Citroen-uri parcară printr-o 
manevră de tip militar - o maşină blocă automobilul în care 
era gata să intre Moshe, o a doua blocă spatele, alte două 
opriră în capătul străzii, iar din ele năvăliră bărbaţi în civil 
înarmaţi cu pistoale automate. Un bărbat înalt şi slab cu o 
mustăţi foarte subţire, neînarmat, cu mâinile în buzunarele 
hainei de ploaie, strigă apropiindu-se de maşina încercuită: 

— DST. Nu mişcaţi. Oamenii mei au ordin să folosească 
armele la cel mai mic semn de împotrivire. 

— Noi suntem de la DST, protestă cel care-l lovise pe 
Moshe. 

Tipul uscăţiv aruncă o privire la reverul hainei celui care 
protestase. Zâmbi fără veselie când tipul scoase actele. Le 
privi, le ridică spre lumina cenușie şi dădu din cap: 

— Falsuri. Şi ăsta-i alt delict. 

Se uită la gura lui Moshe, de unde curgea sânge. 

— Cine te-a lovit? 

— Are vreo importanţă? Singurul limbaj pe care-l înţeleg 
oamenii ăştia este violenţa. 

— Eşti Moshe Stein? Bine. Şi sunt de acord cu remarca. 
Vino cu mine te rog. 

Scăpându-l ca prin urechile acului de cei trei falşi agenţi 
DST, îl conduse în cea de-a doua maşină care staţiona la 
capătul străzii. Deschise portiera din spate şi-l opri pe 
Moshe în momentul în care acesta se pregătea să urce. 

— Vei fi dus cu avionul la Paris, cu o gardă de protecţie. 
Am înţeles că au nevoie de tine urgent acolo, ca martor la 
atrocitățile petrecute. Şi, fiindcă veni vorba de atrocități, 
insist să-mi spui cine te-a lovit. 

Moshe ridică din umeri. 

— Fiindcă insişti, cel înalt m-a lovit. Şi, poate că n-ar 
trebui să întreb, dar sunt curios. Cum ai ştiut că nu erau 
agenţi DST adevăraţi? 

— Întrucât te duci la Paris, o să-ţi spun. A fost ideea 
şefului meu din Paris. Ştiind că mişună indivizi care se dau 
drept agenţi DST, ne-a spus să purtăm la rever un ac cu 
gămălie albastră. 

— ingenios. Moshe văzu acul cu gămălia albastră prima 
oară. 

Tipul uscăţiv închise portiera şi maşina porni. 

Îi făcu semn individului înalt, deschise portiera din spate 
a primei maşini. Prizonierul îi aruncă o privire plină de ură şi 
răutate şi-şi aplecă capul pentru a urca în maşină. Tipul 
uscăţiv îl apucă de guler, îl trase înapoi, apoi îl izbi cu faţa 
de capota maşinii. Prizonierul urlă de durere. Era plin de 
sânge pe gură şi pe bărbie şi îşi pierduse trei dinţi. 

— Tt, tł! spuse tipul uscăţiv compătimitor. Făcu câţiva 
paşi pe strada umedă. Alunecă foarte tare. Ar trebui să fii 
mai atent... 


Cu geanta de voiaj în mână, Marler debarcase din cursa 

internă de la Paris. Se îndrepta spre ieşire, când văzu un 
grup de soldaţi oprind doi tineri murdari şi neglijent 
îmbrăcaţi. Schimbă imediat direcţia şi se îndreptă spre un 
chioşc de ziare de unde cumpără o revistă. 

Se alătură unui grup care se îndrepta spre sala de 
plecare, ţinându-se în urma lor. Se uită înapoi şi-i văzu pe 
soldaţi escortându-i pe tineri spre o bancă unde fuseseră 
depuse traistele lor de molton pentru a fi percheziţionate. 
Soldaţii erau preocupaţi de misiunea lor. 

Marler îşi potrivi bereta, se întoarse şi ieşi din aeroport. 
Maşina pe care o comandase de la Paris îl aştepta. Era un 
Peugeot. Îi arătă actele tinerei de la agenţie, îi plăti o sumă 
destul de generoasă, ca şi când ar fi avut nevoie de maşină 
câteva zile, şi plecă. 

Mai devreme, în cursul zilei, când se afla în camera lui de 
lângă Rue du Bac, primise noi instrucţiuni de la Tweed prin 
telefonul mobil. 

— Măreşte presiunea la maximum. Nu ne-a mai rămas 
mult timp. 

— Nici o grijă. Am o idee nouă. Strâng şurubul foarte 
tare, îl asigură Marler pe şeful său. 


Kalmar stătea în cortul său ascuns în pădure, în afara 
Arcachon-ului, şi bea cafea studiind o hartă a portului. 
Cafeaua era neagră şi tare şi-l ajuta să-şi recapete 
stăpânirea de sine. Avusese un şoc care-i dejucase 
planurile. 

Dăduse de urma lui Moshe Stein la hotelul Atlantic şi se 
îndrepta spre hotel să-l sugrume pe evreu. Puțin înainte de 
a ajunge la hotel, îşi parcase motocicleta pe o alee 
lăturalnică. Regula spunea că pentru a putea scăpa trebuie 
să-ţi laşi mijlocul de transport la o mică distanţă de casa 
victimei sau de reşedinţa ei temporară. Dar nu atât de 
aproape încât să poată fi văzut de vreun trecător care să-şi 
amintească. 

Kalmar trase din ţigara Gauloise, amintindu-şi incidentul. 
Fusese foarte aproape de hotel; purta tipul de trenci pe 
care îl purtau falşii agenţi DST care mişunau prin oraş. Îşi 
văzuse victima, pe Moshe Stein, târâtă afară din hotel şi se 
oprise, aplecându-se să-şi lege un şiret imaginar. Apoi 
sosiseră celelalte maşini, alţi tipi se năpustiseră afară din 
ele. 

Kalmar era profesionist şi avea un deosebit spirit de 
observaţie. Înainte de a se întoarce, ochii lui ageri 
prinseseră strălucirea unui ac cu gămălie albastră la reverul 
unuia din noii sosiți. La reverele tipilor care-l trăseseră afară 
pe Stein nu se aflau astfel de însemne; se părea că Stein 
fusese arestat de noii sosiți. 

Kalmar plecase. Ştia precis ce magazin vindea ustensile 
de brodat şi cusut. Cu siguranţă, trebuia să găsească acolo 
şi ace cu gămălie albastră. Cumpărase şase şi acum purta 
unul la reverul trenciului. Mai trase un fum şi împături 
harta. Următoarea victimă era Paula Grey care dispăruse 
din Arcachon, dar instinctul îi spunea că se va întoarce 
curând. 

Navarre ţinea o şedinţă în biroul său din Ministerul de 
Interne pentru a pune la punct toate detaliile bătăliei. La 
şedinţă - la care se luau hotărârile finale - participau atât 
Tweed cât şi Kuhlmann. 

— Am primit un semnal de la Lasalle. Foarte scurt. A fost 
descoperit cimitirul şi tocmai se pregăteau nişte soldaţi să 
îndepărteze cadavrele. Cei doi martori, Moshe şi Stein şi 

bătrâna Martine, sunt pe drum spre Paris, îi informă 
Navarre pe cei doi oameni de încredere ai săi. 

— O bătrână? Va fi oare un martor convingător? se îndoi 
Kuhlmann. 

— Lasalle spune că este un duşman înverşunat al lui de 
Forge şi că este cu mintea întreagă. 

— Ce-i cu oamenii mei? întrebă Tweed liniştit. 

Navarre îşi trecu mâna prin părul negru. Faţa lui slabă 
radia energie şi hotărâre. 

— Scuzele mele. Ar fi trebuit să-ţi spun ţie mai întâi. 
Newman, Paula Grey şi ceilalţi din echipă sunt bine. Se 
întorc la Arcachon. Credinţa lor este că acolo se va întâmpla 
ceva crucial. 

— Aşa e, recunoscu Tweed. Dar ce-i cu patrulele aeriene 
de deasupra Golfului Biscaya? 

— Zboară fără întrerupere. 

Navarre se întoarse spre Kuhlmann: 

— Ar fi trebuit să-ţi spun că şi agentul tău, Stahl, este 
bine. Şi s-a alăturat echipei lui Newman. 

— Nu a fost chiar un semnal aşa de scurt, observă 
Tweed. 

— A, Lasalle, are o metodă stenografică de comunicare, 
transmite mult, cu puţine cuvinte. Ai veşti despre Siegfried, 
Kuhlmann? 

Neamtul îi zâmbi cinic lui Tweed. 

— Informatorul meu a raportat că în curând îi va putea 
localiza. Curând. 

— Dar sabotorii pe care de Forge i-a infiltrat în Paris? Ai 
reuşit să obţii măşti Balaclava? întrebă Tweed. 

— Da. Acum avem trupe CRS mobile care staţionează în 
grupuri mici, în preajma posibilelor victime. A fost o idee 
inteligentă Tweed. Cu măştile Balaclava, răspunse Navarre. 

— N-am făcut decât să fur ideea excelentă a lui Lasalle, 
cu acele cu gămălie albastră, pentru a face distincția între 
falşii şi adevărații agenţi DST. 

— Cheia victoriei împotriva lui de Forge este coordonarea 
celor două operaţiuni. A noastră împotriva sabotorilor din 
Paris şi a voastră împotriva acestei organizaţii clandestine 
din Germania, Siegfried, continuă Navarre, privindu-l pe 
Kuhlmann. 

— Operațiunea Împotriva organizației Siegfried ar trebui 
să se desfăşoare întâi. De preferință la interval de câteva 
ore. Astfel efectul va fi mai şocant, avertiză Tweed. 

— Sunt gata. Şi sunt de acord, spuse Kuhlmann. 

— Deci acum nu facem decât să aşteptăm noutăți despre 
atacul lui Lasalle împotriva organizației Cercul Negru, 
începu Navarre. Execuția exact la timp - în ordinea corectă 
- are, aşa cum spuneai Kuhlmann, un efect mult mai 
şocant. 

Vorbeau limba pe care o înțelegeau toţi: engleza. Tweed 
se ridică de la masă, se uită la ceasul de pe perete. 

— Eu nu aştept nimic. Presupun că se află un elicopter în 
zonă ca să mă ducă la Arcachon. M-am gândit să plec 
imediat. Evenimentele de acolo vor decide dacă câştigăm 
sau pierdem... 


Generalul de Forge străbătea încăperea în sus şi-n jos, 
agitat. Lamy îl urmărea. Nu era în firea generalului să fie 
atât de iritat. In mod obişnuit era rece ca gheaţa. Presupuse 
că veştile de la Manteau îl călcau pe nervi. 

— Te aşteptam, Lamy. De fapt, stăteam la intrarea în 
clădire întrebându-mă unde dracu' eşti, când te-am văzut 
sosind - la poarta principală - pe o motocicletă, spuse de 
Forge furios. 

— Am primit încă un mesaj urgent de la intermediarul 
feminin al lui Kalmar. A trebuit să mă duc ca vântul, cu 
motocicleta, până într-un sat, departe, în zona deluroasă; 
cum am ajuns la cabina telefonică indicată, a şi început să 
sune telefonul. 

— Ce voia? 

515 


— Bani, bineînţeles. Îşi continuă misiunea de a o elimina 
pe Paula Grey imediat ce o localizează. Dar şi-a cerut plata 
într-un mod foarte agresiv. 

— Aştept să sosească mâine fonduri mari. 

De Forge nu mai continuă. Nu era încă pregătit să spună 
altcuiva că Vulturul de oţel va ancora la Arcachon a doua zi 
dimineaţă la ora opt. 

— Kalmar mai spunea că cei din organizaţia Siegfried 
sunt pregătiţi la posturi în toată Germania... 

— Sper că ai subliniat faptul că îi vom da ordinul să 
transmită semnalul de acţiune în câteva ore? 

— Aşa cum mi-aţi spus să fac. Va fi la dispoziţia mea şi-l 
voi putea contacta prin femeia aceea. 

— Deci, medită de Forge, vom asista la un spectacol 
măreț în Germania, care va fi zguduită de explozii produse 
de maşini capcană. Şi apoi, când atenţia lumii întregi va fi 
îndreptată asupra Germaniei, acţionăm noi. Va fi o 
campanie model, Lamy. 

— Şi totul a fost plănuit de dumneavoastră cu multe luni 
în urmă. Chiar şi demonstrațiile tipice Ku-Klux-Klan-ului, 
răzmeriţele cu Crucea de Foc din marile oraşe din sud. Nu 
va fi doar o campanie model, ci una unică. 

— Ai vreun motiv ascuns de mă flatezi...? 

Generalul de Forge tăcu când auzi tropăit de paşi care se 
apropiau. Cineva bătu cu violenţă în uşă. De Forge dădu din 
cap aprobând şi Lamy se duse şi deschise uşa. Sergentul de 
gardă stătea în uşă, speriat, cu răsuflarea tăiată. 


Incidentul se petrecuse cu câteva minute înainte. Chiar la 
ordinele lui de Forge, paza la intrarea principală se dublase. 
Şase soldaţi patrulau în afara porţilor, fiecare înarmat cu o 
armă pregătită pentru a trage. 

Pe porţiunea cu iarbă staţiona un tanc, cu ţeava 
îndreptată spre drumul către Bordeaux. Intrucât se apropia 
ora zero, generalul socotise că e mai înţelept să apere 

Cartierul General mai temeinic. 

Era o după-amiază neobişnuit de luminoasă pentru acea 
perioadă. Peste drum de porţile Cartierului General, terenul 
fusese curăţat de orice vegetaţie. Copacii fuseseră tăiaţi şi 
dispăruse orice urmă a lor, ca şi când n-ar fi fost. Zona de 
şes se întindea netedă pe o mare distanţă şi făcea 
imposibilă apropierea cuiva fără a fi zărit. Ici şi colo 
dealurile joase - împodobite doar cu bolovani spărgeau 
monotonia şesului care se întindea cât vedeai cu ocnii până 
la linia orizontului. Dincolo de dealuri, peisajul era mai 
variat: făgaşuri de apă se împleteau adesea cu pâraie puţin 
adânci care le urmau cursul. Un decor plin de seninătate şi 
pace. 

Primul pocnet al unei împuşcături sfâşie liniştea. Un 
soldat scăpă arma şi se holbă la mână plină de sânge! 
Urmă un al doilea pocnet. Încă un soldat scăpă arma şi se 
uită buimac la încheieturile degetelor pline de sânge. 
Poooc! A treia armă căzu pe drum, iar soldatul leşină din 
cauza şocului. 


După ce ascultă raportul subofiţerului în legătură cu 
incidentul, de Forge ieşi şi se îndreptă direct spre poarta 
principală în ciuda avertismentului sergentului. 

— Aţi putea fi luat drept ţintă, domnule general... 

Lui de Forge nu-i lipsea niciodată curajul. Neluând în 
seamă protestele, îşi continuă drumul spre poartă, făcu un 
semn să fie deschisă şi ieşi în drum. 

Examină mâinile celor trei soldaţi care fuseseră loviți, 
inclusiv pe cea a soldatului care leşinase şi care, din 
fericire, îşi recăpătase cunoştinţa şi se ridicase înainte de 
venirea generalului. De Forge se întoarse spre Lamy care-l 
urmase. 

— Alte focuri trase de un profesionist. Ca şi glonţul care 
mi-a trecut mie la cinci centimetri de cap în maşină... 

— Nu înţeleg... 

De Forge îl luă deoparte ca să nu fie auziţi. 

— Eşti prost. În toate trei cazurile mâinile soldaţilor au 
fost zgâriate uşor, suficient însă să-i facă să scape armele. 
Remarcabil. Mi-aş dori să avem oameni care să fie în stare 
să tragă aşa... 

Se opri din vorbă şi se uită fix spre dealurile pe care nu 
se găseau decât bolovani. De Forge era recunoscut ca 
având ochi mai ageri decât ai oricărui om de sub comanda 
sa. O dâră de fum se ridica de pe culmea unui deal. De 
Forge arătă înspre acolo. 

— De acolo s-a tras. Lamy, du-te şi cercetează. 

— Da, domnule general. O să iau un blindat şi o escortă. 

— Exact, Lamy. Să fii sigur... De Forge râniji. 

O oră mai târziu de Forge studia atent un plan de bătaie 
pentru asaltul Parisului. Îl împături repede şi-l puse într-un 
seif când intră Lamy. 

— Deci ai supravieţuit, remarcă de Forge care stătea pe 
scaunul lui. 

— Focurile au fost trase de cineva care a adunat ferigi şi 
lemne. Am cercetat toată zona. Am descoperit urme de 
motocicletă într-una din albii, şi am găsit şi asta. 

Lamy scoase un pachet de la spate şi, după ce-l puse pe 
birou, se aşeză. De Forge desfăcu pachetul boţit şi văzu o 
pelerină cenușie. Simţi că-l cuprinde o uşoară teamă în timp 
ce se holba la ea. 


Când telefonul începu să sune, de Forge ştia cine este 
înainte de a ridica receptorul. Chipul lui nu exprima nimic 
când întrebă cine este. 

— Manteau la telefon, domnule general. Cu puţin timp în 
urmă am împuşcat trei soldaţi de pază. Intenţia mea a fost 
să-i ating puţin, să-i fac să scape armele, ceea ce cred că 
am reuşit. 

— Da. 

— Deci, domnule general, continuă vocea respectuos - a 

fost un ultim mijloc de a vă reaminti că-mi datoraţi un 
milion de franci elveţieni pentru uciderea lui Jean Burgoyne. 
l-am telefonat maiorului Lamy ca să-i dau instrucţiuni iar el 
mi-a trântit telefonul în nas. Nu-mi plac manierele proaste. 
Îmi displac oamenii care nu-şi plătesc datoriile. Aveţi trei 
ore să rezolvaţi situaţia. Îl mai sun o dată pe Lamy. După 
aceea dumneavoastră sunteţi ţinta. 

Legătura fu întreruptă. De Forge puse receptorul, îi relată 
lui Lamy conversaţia. 

— Faptul că i-ai trântit telefonul în nas a fost mai mult 
decât o greşeală, a fost o gafă, cum spunea Talleyrand. 

— Cel cu care tratăm noi este Kalmar. Lui i-am plătit trei 
milioane de franci că să organizeze Siegfried, continuă 
Lamy cu încăpățânare. 

— Ceea ce, dacă ne gândim retrospectiv, s-ar putea să fi 
fost o greşeală. Să dai o astfel de treabă în sarcina unui om 
de a cărui identitate habar n-ai. Îţi propun ca atunci când 
sună Manteau din nou, să-l plăteşti. 

— Nu avem bani. Avem doar atât cât să plătim trupele, şi 
azi e zi de plată a soldelor. În acest moment nu ne putem 
permite să nu plătim oamenii. Deci, ce facem? protestă 
Lamy. 

— Ce faci tu!, îl corectă de Forge pe subordonatul său, cu 
o privire visătoare. 

— Kalmar şi-a îndeplinit întotdeauna misiunile, spuse cu 
aceeaşi încăpățânare Lamy. 

— Cine poate şti cine-o fi Kalmar. 

De Forge îi aruncă o privire pătrunzătoare. 

— Ai veşti de la căpitanul Rey? Trădătorul, Berthier, 
trebuie să fie mort la ora asta, iar cimitirul curăţat deja. 

— Până acum nici o veste, domnule general. Dar poate 
că Rey este precaut şi nu trimite nici măcar mesaje 
codificate privind această problemă. Poate aşteaptă să se 
întoarcă aici ca să raporteze personal. 

— Dacă spui tu. 

De Forge se ridică, ceea ce însemna că întrevederea a 
luat sfârşit. 

— Şi găseşte banii pentru Manteau. 

— N-am de unde... 

Lamy se opri la jumătatea propoziției. De Forge pleca să 
inspecteze trupele. 


Brand ieşi din cabina telefonică pe faleza bătută de vânt 
din Arcachon. Vremea se schimbase brusc şi oceanul era o 
masă agitată în fierbere, valurile se izbeau zdrobindu-se de 
faleză. Brand aruncă ţigara. 

Astăzi renunţase la veşmintele de marinar pe care le 
purtase până acum. 

Acum etala un sacou albastru cu nasturi aurii şi pantaloni 
gri cu dungă bine călcată; pe deasupra avea un trenci, iar 
pe cap o şapcă de marinar, trasă bine pe frunte. Părea tipul 
clasic de englez proprietar de iaht, în străinătate. 

Se grăbi şi dădu colţul spre locul unde-şi lăsase 
motocicleta pe care o folosise ca să treacă prin sită 
Arcachon-ul. Se sui pe motocicletă după ce-şi vâri 
manşetele pantalonilor în cizmele de piele; porni motorul şi 
se pregăti să-şi continue căutările. 


Elicopterul care-i transporta pe Newman, Paula, Berthier 
şi ceilalţi, inclusiv pe Martine, martorul lor, cobori pe 
aerodromul aproape pustiu de lângă lac, la sud de 
Arcachon. Apa lacului devenea tot mai agitată pe măsură 
ce violenţa vântului creştea. Pilotul dovedi o mare măiestrie 
la aterizare şi Paula răsuflă uşurată când elicopterul atinse 
pământul ferm. 

— Nici urmă de trupe ale lui de Forge, îi spuse lui 
Newman când se opri elicea. 

— Pentru că-şi comasează trupele spre nord, îi răspunse 
Newman încruntat. 

— E grozav că am reuşit să scăpăm din oribila zonă 

Landes, comentă Paula. 

Uşa se deschise, aerul rece năvăli înăuntrul elicopterului 
şi fu coborâtă scara. Când se apropiau de aerodrom, 
Newman observase maşina Renault Espace parcată la 
marginea aerodromului. Când erau deja în elicopter, 
deasupra localităţii St. Girons, îşi amintise că vor avea 
nevoie de un mijloc de transport. Copilotul transmisese prin 
radio rugămintea lui către Lasalle care primise mesajul la 
bordul elicopterului Alouette în care se afla. 

— Ce mijloc de transport preferaţi? îi întrebase tot prin 
radio. 

— De preferinţă un Renault Espace. Dar merge orice 
vehicul suficient de mare în care să încăpem toţi. 

Fusese surprins să vadă că era chiar un Renault Espace. 
Probabil că Lasalle făcuse mari eforturi să le asigure 
vehiculul de care aveau nevoie. Şoferul stătea lângă 
maşină şi le făcea semne de bun venit. 

Newman se apropiase de Berthier lângă uşa deschisă a 
elicopterului, când îngheţă: din poziţii până atunci ascunse, 
o grupă de soldaţi alerga spre elicopter. Unul din ei îndreptă 
arma automată spre cabina pilotului. Privind peste umărul 
lui Newman, Paula începu să tremure: 

— O, Doamne Dumnezeule! Tocmai când credeam că am 
scăpat. Oamenii lui de Forge... 


Maiorul Lamy ajunse la Arcachon după-amiază. Conducea 
Citroen-ul încet de-a lungul falezei, oprindu-se des ca să 
scruteze vasele ancorate, care se legănau din cauza 
valurilor mari. 

Purta aceleaşi haine pe care le purtase şi când fusese la 
Aldeburgh; o haină de ploaie ponosită, cu o cataramă foarte 
uzată, o jachetă sport englezească; pantalonii şi pantofii din 
piele de căprioară erau tot englezeşti. La fel şi cravata şi 
cămaşa în dungi. Lamy era un tip meticulos. 

După ce cercetă faleza şi zona portului, ieşi din Arcachon 

şi ajunse pe un drum care mărginea golful, în apropiere de 
hangarul de bărci unde fusese sugrumată Jean Burgoyne. O 
mulţime de camioane mari cu prelată, camuflate, staţiona 
lângă o cală de lansare ce ducea, peste mlaştini, spre port. 
Se opri din nou. Într-o clipă apărură de o parte şi de alta a 
maşinii doi soldaţi înarmaţi. 

— Nu puteţi merge mai departe, spuse unul din soldaţi în 
franceză. 

— Sunt englez. Regret, dar nu înţeleg franceza. Englez, 
rosti Lamy tărăgănat în engleză. 

— Nu a merge. Nu a merge, ordonă soldatul într-o 
engleză anevoioasă. 

— A nu merge unde? întrebă Lamy. 

— Înapoi. Soldatul făcu semn cu mâna dincolo de 
hangarul pentru bărci. Tu pleci. Zonă militară. 

— Îmi pare teribil de rău. Lamy zâmbi pe sub pălăria de 
pâslă. Eu merg înapoi. O.K.? 

— O.K. Acum. _ 

Lamy întoarse maşina pe poteca pe care venise. li făcu 
cu mâna soldatului care nu răspunse şi se înapoie la 
Arcachon. Începu să facă turul oraşului; conducea încet, 
tăind oraşul în lung şi în lat şi încetinind şi mai mult când 
trecea pe lângă vreun pieton. 


Pe puntea Vulturului de oţel ancorat lângă Dunwich, 
Dawlish se consultă cu căpitanul Santos. Avea în buzunar 
mesajul prin care era avertizat de patrulele aeriene. 

— Santos, am motive să cred că elicoptere franţuzeşti 
vor patrula zona coastei în căutarea noastră. Trebuie să le 
evităm. 

— Să le evităm, señor? 

— Să fim siguri că nu ne găsesc, prostule! 

— În cazul ăsta facem două lucruri; schimbăm cursul, 
mergem mai în larg şi navigăm noaptea. Ajungem la 
Arcachon prin zori, cred. Vă rog, aşteptaţi. 

Cu mersul legănat de marinar, Santos se îndreptă spre 
camera hărților, iar Dawlish îl urmă nerăbdător. Cu 
siguranţă capul lui pătrat putea calcula măcar atâta lucru. 
Santos nu se grăbea. Făcu măsurători cu linia pe hartă, 
mormăi ceva şi bătu cu linia în hartă. 

— Da, dar este un calcul aproximativ. Probabil că vom 
putea ajunge la câteva ore după ce se crapă de ziuă. 

— Ai grijă să fie aşa. 

Furios din cauza întârzierii, Dawlish se întoarse în cabina 
lui ca să compună un alt mesaj, să-l codifice şi să-l 
transmită. 


De Forge înjură în sinea lui când citi noul mesaj de la 
Oiseau pe care i-l dăduse Yvette cea urâtă. Chipul său însă 
nu trăda nici o reacţie. S-ar putea să fie necesar să întârzie 
transmiterea ordinului către comandanţi, de a deschide 
plicurile sigilate, s-ar putea să fie necesar să întârzie 
Operaţiunea Austerlitz. Hotărăşte în ultimul moment, îşi 
spuse în sinea lui. Privind-o pe Yvette, avu o idee. 

— In noaptea în care ai urmărit-o pe Jean Burgoyne până 
la hangarul pentru bărci, mi-amintesc că mi-ai spus că ai 
văzut un bărbat şi o femeie la lumina farurilor maşinii în 
care se aflau. 

— Da, domnule general. Bărbatul era Robert Newman, 
corespondentul de presă. L-am recunoscut imediat după 
fotografiile pe care le-am văzut în ziare. Şi-am văzut-o 
foarte bine pe femeie. 

— Suficient de bine încât să-i recunoşti pe amândoi? 

— Fără nici o îndoială. Am o memorie a figurilor 
excelentă. l-aş recunoaşte pe amândoi, spuse Yvette cu 
mândrie. 

— Atunci ia-ţi maşina ta cea veche şi plimbă-te prin 
Arcachon. Caută-i. Dacă îi zăreşti pe vreunul sau pe 
amândoi cheamă-mă prin radio-telefon! Mă bazez pe tine, 
Yvette. De Forge zâmbi, iar ea radia de bucurie. 


523 


Locotenentul Berthier stătea în uşa elicopterului uitându- 
se fix la soldaţii care înconjurau aparatul. Îi şopti lui 
Newman. 

— Lasă chestia asta în seama mea. Cred că pot să mă 
descurc cu puţin noroc. 

Îşi îndreptă chipiul, îşi compuse o faţă severă şi cobori 
scara elicopterului încet. Comandantul patrulei de soldaţi, 
care avea grad de sergent, avea o privire nehotărâtă şi încă 
ţinea arma automată îndreptată spre ofiţer. 

— În mod obişnuit îndrepţi arma spre un ofiţer? Dacă nu 
laşi arma în jos imediat, o să pun să te ducă la corpul de 
gardă înainte de a te degrada caporal, poate chiar soldat, 
spuse Berthier calm. 

— Am primit ordin să păzim acest aerodrom, domnule. ŞI 
să escortăm pe oricine ar ateriza aici la Cartierul General, 
adăugă nervos. 

Berthier hotărî să joace tare. Se îndoia că de Forge 
răspândise vestea că urma să fie împuşcat de un pluton de 
execuţie. 

— Ai amintit de Cartierul General. Ai auzit de maiorul 
Lamy? continuă pe acelaşi ton egal. 

— O, da, domnule. Este... 

— Şeful Serviciului secret, completă Berthier în locul lui. 
Eu sunt locotenentul Berthier, aghiotantul maiorului Lamy. 
Cu mine sunt mai multe persoane importante, pe care le 
însoțesc la Arcachon. O misiune secretă pentru Cartierul 
General. lar voi vă puneţi contra ordinelor venite foarte de 
sus. 

— Nu mi s-a spus... 

— Bineînţeles că nu, prostule. Nu ţi-am spus că-i vorba 
de o misiune secretă? De ce crezi că ne aşteaptă maşina 
aia de acolo? Sunt puncte de control în drum spre 
Arcachon. 

Tonul lui Berthier era aspru. Ultima propoziţie putea fi şi 

o afirmaţie şi o întrebare. 

— După cum spuneţi, domnule, sunt puncte de control. 

— Deci tu şi soldaţii tăi puteţi fi utili generalului. Întâi de 
toate aveţi motociclete? 

— Da, domnule... 

— Atunci patru dintre soldaţi vor escorta Espace-ul prin 
punctele de control şi tu vei fi unul din ei. După ce trecem 
de ultimul punct de control vă întoarceţi aici. Între timp, 
retrage-ţi toţi oamenii de la vedere. Pasagerii din elicopter 
sunt persoane atât de importante că nu trebuie să fie 
văzuţi. Hai, mişcă. Am întârziat... 

După ce toţi soldaţii dispărură, Berthier făcu semn 
maşinii care se apropie până la scara elicopterului. Şoferul 
părea speriat. Pasagerii coborâră din elicopter şi se suiră în 
maşină. Berthier se aşeză în faţă, lângă şofer şi-i spuse să 
se îndrepte spre Arcachon cu viteză. Cei patru motociclişti li 
se alăturară - doi în faţă doi în spate. 

— Mă întreb de ce asud, remarcă Berthier. 


Kalmar stătea călare pe motocicleta parcată lângă 
bordură, pe o stradă liniştită de lângă faleza din Arcachon. 
Purta o jachetă neagră de piele şi o cască ca de marțian. Îşi 
puse ochelarii negri şi se pregăti să-şi continue căutările. 

De o oră bătea străzile şi acum se oprise să se 
odihnească. Un tractor se târa pe faleză. Cu aceeaşi viteză, 
în spatele lui venea un Renault Espace al cărui şofer 
evident aştepta momentul în care să-l depăşească. 


Kalmar scrută cu mare atenţie direcţia din care venea 
Renault-ul, şi când acesta se apropie zări o femeie uitându- 
se pe geam. Paula Grey. Porni cu motocicleta înapoi spre 
faleză, ţinându-se în urma Renault-ului. Tractorul îşi 
continuă drumul de-a lungul falezei iar Renault-ul Espace 
coti pe o stradă laterală. 

Lui Kalmar nu-i venea să creadă că avea atâta noroc. 

Încă o dată instinctul său funcţionase fără greş. Paula Grey 
se întorsese. Când maşina coti din nou pe o stradă laterală 
o depăşi, având grijă să nu privească spre geamurile 
acesteia, în oglinda laterală văzu că se opreşte. Încetini şi 
el. 

Newman cobori primul din maşină, o ajută pe Paula, 
alergă spre intrare, introduse în broască cheia pe care i-o 
împrumutase Isabelle şi deschise cu putere uşa din hol. 
Ceilalţi pasageri coborâră din maşină şi se îndreptară 
grăbiţi, în coloană, spre intrare. Newman se întoarse la 
şofer care ieşise din maşină. Incuie şi-i dădu cheile lui 
Newman, apoi o luă spre faleză. 

Kalmar urmărise scena în oglinda laterală a motocicletei. 
Numărase cinci bărbaţi, cu Newman. Unul din ei avea o 
claie de păr des, iar altul, spre surpriza lui, purta uniformă 
de ofiţer francez. 

Newman închise uşa blocului şi-i urmă pe ceilalţi care 
urcaseră la etajul întâi. Uşa apartamentului de la parter era 
întredeschisă. O femeie cu ochi ageri şi nas coroiat o 
închise. O deschise câteva minute mai târziu când sună 
cineva la sonerie. Era un bărbat cu o jachetă neagră de 
piele, care ţinea casca de motociclist sub braţ, iar în mână 
un pachet. li arătă femeii o tăietură de ziar cu fotografia lui 
Newman. Îi spuse că trebuie să-i înmâneze un pachet 
domnului Newman. La ce etaj? 

— Etajul întâi, răspunse Nas-coroiat. Şi acum sunt cinci 
bărbaţi acolo. Înţelegeţi ce vreau să spun, spuse afectând 
un aer de blândeţe. 

Kalmar urcă scările punându-şi iar casca pe cap. În 
momentul în care o auzi închizând uşa se strecură înapoi în 
hol, folosind acelaşi şperaclu la deschiderea uşii de intrare. 
Inchise uşa fără zgomot. Tot nu-i venea să creadă că 
avusese aşa noroc. Localizase şi apartamentul în care 
stătea victima. Paula Grey nu mai avea mult de trăit. 


526 


53 


Furgoneta de la telefoane trase exact la intrarea în bloc. 
Patru bărbaţi în salopete de mecanici săriră din ea şi se 
îndreptară spre uşa din faţă. Unul din ei avea o legătură de 
chei în mâna. A treia cheie se potrivi, descuie şi intră în hol. 
Era un bărbat scund şi masiv şi ochi imediat uşa 
apartamentului de la parter întredeschisă; zări şi ochii mici 
şi rotunzi, nasul coroiat al femeii care se holba la ei. Se 
duse direct la uşă: 

— Vrei un bărbat bun, curvă bătrână? Sau mai bine, unul 
rău? 

— Cum îndrăzneşti... 

Îi trânti uşa în faţă. Alergară pe scări şi cel de-al doilea, 
un bărbat zvelt, bătu la uşa Isabellei. Newman o deschise 
câţiva centimetri, cu pistolul Smith & Wesson în mână. Il 
privi ţintă pe bărbatul în salopetă de mecanic. Era Lasalle. 

— Şi tu eşti cu iscoditoarea aia bătrână de la parter? 
glumi Lasalle în engleză. 

Newman îi lăsă să intre pe cei patru. Lasalle îi prezentă 
drept ofiţeri DST. Purtau ace cu gămălii albastre înfipte în 
salopetă. Lasalle zâmbi când văzu surpriza de pe chipul 
Paulei. 

— Ştiu ce te întrebi. l-am expediat pe Martine şi Moshe 
Stein cu avionul la Paris. Rey şi restul nemernicilor care-şi 
zic soldaţi sunt şi ei în drum spre Paris, pentru 
interogatoriu. Am aterizat pe o insulă din Golf, unde ne 
aştepta o barcă care ne-a adus la țărm. Acolo staţiona o 
furgonetă. Organizare foarte eficientă. 

— Aproape că-mi tai răsuflarea, spuse Paula cu un 
zâmbet. 

— Ei, dar n-avem timp de pierdut. Ai hârtiile pe care le-ai 
luat de la biata Jean Burgoyne? 

— Aici, în poşetă. Par a fi note privind desfăşurări de 
trupe ce conturează o campanie militară. Uite-le. 

— Mulţumesc. Se întoarse spre Stahl. Kuhlmann mi-a 
spus că deţii informaţii de importanţă vitală. Otto e la Paris, 
unde mă întorc şi eu acum. 

Stahl scoase de undeva de sub jachetă un carnet şi i-l 
înmână lui Lasalle. 

— M-am travestit în ofiţer DST. Am pătruns în Cartierul 
General şi apoi în biroul lui de Forge. leşise în grabă pentru 
o problemă urgentă, lăsând pe birou ordinul de luptă pentru 
atacul asupra Parisului. Toate amănuntele sunt în carnet. 

— Mulţumesc. A fost o ispravă de toată laudă. Kuhlmann 
- dar şi alţii - va fi foarte mulţumit şi totodată uşurat când 
va pune mâna pe aceste informaţii. Lasalle îşi îndreptă 
privirea spre Berthier. Sunt bucuros că ai reuşit să scapi de 
de Forge. Ai făcut adevărate minuni pentru ţara ta. Vom sta 
de vorbă ca lumea când te întorci la Paris. Cu o voce 
indiferentă, întrebă în treacăt: Isabelle e pe aici? 

— In bucătărie. li spun să vină dacă asta vrei, spuse 
Newman. 

— Te rog. E o femeie remarcabilă din cele ce mi-ai spus 
despre ea. Spune-i doar că suntem de la DST. Dar grăbeşte- 
te! 

— Întâi de toate ăsta-i carnetul lui Henri Bayle şi înăuntru 
este o listă cu unităţile lui de Forge pe care le-a identificat 
la Bordeaux. După ce-i dădu carnetul pentru care murise 
Francis Carey, Newman o aduse pe Isabelle, care-şi 
ştersese în grabă mâinile de sorţ. Pregătise o grămadă de 
sandvişuri. Dădu mâna cu Lasalle iar acesta o privi într-un 
mod care i se păru ciudat lui Newman. În cele din urmă 
echipa de la DST plecă. 


Stăteau cu toţii în jurul mesei mari şi devorau sandvişuri 
iar Berthier începu să povestească. Isabelle se ridica 
deseori şi umplea din nou ceştile de cafea. Paula încercase 

s-o ajute fa bucătărie, dar Isabelle refuzase politicos. 
Newman le spusese celorlalţi că pot avea încredere în 
Isabelle, amintise întâmplarea cu uciderea accidentală a 
celor doi falşi agenţi DST şi povestise cum îl însoţise în 
misiunea periculoasă de salvare a lui Stahl. 

— Lucram pentru Lasalle de mai multe luni, când mi-am 
dat seama că de Forge este o ameninţare pentru Franţa. Ca 
ofiţer al Serviciului de informaţii în subordinea lui Lamy, i- 
am dat de înţeles lui de Forge că-l înşelam pe Lasalle, şi că 
doar pretindeam că lucrez pentru DST. Lasalle mi-a furnizat 
informaţii false pe care să le predau la Cartierul General. 
Mi-a dat şi un dispozitiv de ascultare pe care-l fixam de 
peretele biroului meu care era alături de cel al lui Lamy. Am 
auzit multe conversații telefonice. Când îi telefonam lui 
Lasalle o făceam din cabine publice din satele învecinate. 

— Şi ce n-a mers? Erau pe punctul de a te împuşca acolo, 
pe plajă, spuse Newman. 

— Mai târziu nimeni n-a mai avut voie să părăsească 
cazarma de la Cartierul General. Am făcut greşeala de a 
folosi unul din telefoanele de acolo ca să-i raportez ceva de 
o mare importanţă lui Lasalle. Nemernicul de de Forge 
plantase microfoane în toate telefoanele, şi m-au auzit. 
Căpitanul Rey a fost foarte încântat să-mi spună acest lucru 
acolo, pe plajă. 

— Dar ce făceai la Aldeburgh, dându-te drept James 
Sanders, comis-voiajor de echipament nautic? îl întrebă 
Paula. 

— Generalul de Forge mă trimisese cu un mesaj pentru 
lordul Dawlish, un alt personaj malefic. Îl privi pe Newman. 
Singura lui ambiţie este să stabilească relaţii strânse cu 
înaltul comandament francez ca să poată vinde arme unor 
ţări din Orientul Mijlociu, mai ales ţărilor în care vânzarea 
de arme este interzisă, oficial. Aceasta este istoria mea. 

Newman se uita la Paula care se ridicase de pe scaun şi 
se uita pe fereastră. Era a doua oară când făcea acest 

lucru. 

— De ce eşti nervoasă, Paula? 

— La scurt timp după ce am venit, m-am uitat pe 
fereastră şi am văzut un bărbat pe motocicletă trecând pe 
stradă. Sunt sigură că-l cunosc pe acel bărbat. E ceva 
familiar în mişcările sale. O să-mi aduc aminte. 

— Termină-ţi masa. Pe urmă vreau să dau o raită cu 
maşina prin Arcachon căci am sentimentul că se va petrece 
ceva important aici. 


Generalul Charles de Forge stătea foarte drept în turela 
tancului. Înaintea lui, pe vastul câmp de paradă din 
interiorul Cartierului General, se aflau şiruri întregi de 
tancuri din Divizia a Il-a de Blindate. Comandanții şi 
echipajele tancurilor stăteau pe loc repaus lângă monştrii 
uriaşi şi se uitau fix la general, când acesta îşi începu 
discursul hipnotizator. 

— Soldaţi ai Franţei! Ora zero se apropie! Este de datoria 
voastră să salvaţi Republica de politicienii corupți de la 
Paris. Masele de oameni sunt violente şi nestăpânite la 
Toulon, Marsilia, Toulouse, chiar şi la Bordeaux, la Lyon şi în 
alte vreo şase oraşe. Cât mai este până când şi Parisul se 
va prăbuşi în haos? Soldaţi! Cine se află în spatele acestei 
anarhii? În Franţa se află trei milioane şi jumătate de arabi. 
Arabii! Ei ne-au siluit femeile, au ruinat magazinele, au 
incendiat casele francezilor. Şi evreii se răscoală căci 
întrevăd şansa de a prelua puterea. Algerienii să se ducă de 
unde au venit. Aduc aici mahalalele Africii, pline de boli. 
Soldaţi! Vo; veţi fi salvatorii Franţei. Hoardele de refugiaţi 
ameninţă să copleşească Europa venind din Est. Franţa 
trebuie să-şi reia rolul ce i se cuvine. Doar Franţa are voinţa 
şi puterea de a stăvili acest val de străini. Sunteţi gata? 

Izbucni o furtună de bucurie. Strigătele asurzitoare ale 
soldaţilor se transformaseră într-o isterie generală. 

— De Forge la Paris! La Paris! De Forge la Elysee! 

Când, în cele din urmă, vuietul începu să se potolească, 
un căpitan se întoarse spre un locotenent. 

— Ce orator măreț. Pe lângă el, Dubois pare un amator... 

De Forge făcu cu mâna, primi aclamaţiile mulţumind. Sări 
de pe tanc şi se îndreptă repede spre linia întâi strângând 
mâinile ofiţerilor şi ale simplilor soldaţi. Erau gata. 

Tweed ajunsese la Arcachon. Era deja decembrie. 

Elicopterul Alouette care-l adusese de la Paris cobori 
deasupra golfului triunghiular înainte de a ateriza pe plaja 
de la capătul insulei aflate la nord de Arcachon, şi numită 
l'Ile aux Oiseaux. Un alt elicopter se afla staționat pe nisip. 
Zborul fusese fixat pentru momentul refluxului. Tweed i se 
adresă pilotului prin microfonul căştilor. 

— Te rog să zbori la altitudine mică deasupra falezei. 
Vreau să-i iau coordonatele. 

— Care-i scopul? întrebă Fred Hamilton care stătea lângă 
el. 

Howard insistase ca Hamilton să-l însoţească pe Tweed 
ca gardă de corp, iar Tweed acceptase fără tragere de 
inimă. 

Elicopterul mai pierdu din înălţime şi-şi schimbă cursul. 
Zbură spre sud până aproape de Cap-Ferret, care se 
găseşte pe peninsula ce pune stavilă furiei Atlanticului. 
Puțin mai la sud se afla trecerea îngustă din ocean în golf, 
trecere prin care era obligat şi Vulturul de oţel să navigheze 
înainte de a ancora. 

— Scopul este să văd dacă recunosc pe cineva, spuse 

Tweed când aparatul se apropie de faleză. 

Folosi un binoclu de câmp puternic şi scrută faleza şi 
ambarcaţiunile legate la mal. Reglă binoclul şi-şi concentră 
privirea asupra unui bărbat care spăla cu o mătură puntea 
unui iaht. Victor Rosewater. Totdeauna prezent acolo unde 
urma să aibă loc o nouă nenorocire. 

Lângă port îşi concentră din nou binoclul asupra altcuiva 
şi se încruntă: un bărbat cu şapcă de marinar, cobora de pe 
un vas pe mal, îndreptându-se spre o motocicletă. Era 
Brand, mâna dreaptă a lui Dawlish. Tweed aproape că se 
aşteptase să-l afle în zonă. Il urmări pe Brand schimbându- 
şi şapca de marinar cu o cască galbenă, pornind 
motocicleta şi îndreptându-se spre oraş. li dădu un alt ordin 
pilotului. 

— Te rog să urmăreşti motocicleta aceea - dacă se poate 
fără să-şi dea seama ce facem - chiar dacă înseamnă că 
mai câştigăm altitudine. 

Elicopterul luă înălţime, iar pilotul se dovedi foarte 
priceput în urmărirea țintei de la distanţă. Tweed fu uimit 
de reţeaua complicată de străzi care alcătuiau oraşul. 

Brand se furişa cu motocicleta, intrând şi ieşind din 
labirint. Părea că nu are o anume destinaţie. Şi pe urmă îi 
trecu prin cap lui Tweed că de fapt cercetează atent oraşul. 
Ce căuta? Câteva minute mai târziu zări un al doilea 
motociclist, care se afla pe o altă stradă, în altă parte a 
oraşului decât Brand. Tweed îşi reglă binoclul şi-l văzu pe 
motociclist intrând pe o alee; opri şi apoi întoarse. Din felul 
în care-şi scoase căscă şi-şi întinse gâtul, Tweed ghici că-şi 
permite o clipă de răgaz. 

Intr-un oraş ca Arcachon motocicleta era un mijloc bun 
de deplasare dar lui Tweed i se păru ciudat să zărească 
două la intervale atât de scurte. In timp ce motociclistul îşi 
întindea toţi muşchii, Tweed reglă din nou binoclul. Un chip 
cunoscut îi sări în ochi, cel al maiorului Lamy, pe care-l 
recunoscuse din fotografiile pe care i le arătase Lasalle. 

Pilotul primi instrucţiuni noi de la Tweed şi schimbă din 
nou cursul, de-a lungul ţărmurilor sudic şi estic ale golfului. 

Lăsaseră oraşul în urmă şi erau într-o zonă de mlaştini 
care se întindeau până la marginea apei. Tweed zări puncte 
militare de control pe toate drumurile. De Forge strângea 
cercul foarte tare în jurul portului. 

Işi apropie şi mai mult binoclul de ochi şi văzu în spatele 
unei cale lungi de lansare, care cobora în pantă până în 
apă, un întreg parc de camioane camuflate. Se încruntă şi 
mătură cu binoclul toată zona; fiecare drum de acces era 
păzit de soldaţi înarmaţi. 

Tweed dădu uşor din cap, puse binoclul deoparte şi îi 
ordonă pilotului să aterizeze imediat pe insulă. 

— Aţi văzut ceva, domnule? întrebă Hamilton. 

— Da. Am trecut în revistă câmpul de bătaie. 


În timp ce Tweed cobora sprinten pe scara elicopterului, 
o barcă era trasă pe plajă. Un bărbat zvelt, în costum de 
mecanic al unei companii de telefoane, se apropie de el: 

— Bun venit pe Ile aux Oiseaux, spuse Lasalle. 

Tweed, care era grăbit, îi spuse repede - în timp ce-şi 
strângeau mâinile - ce avea în cap, povestindu-i pe scurt 
despre cala de lansare de la mlaştini, despre camioanele 
camuflate ale armatei ca şi despre punctele de control. 

— Hamilton, ajutorul meu, a fost la Dunwich înainte de a 
ne întâlni pe aeroportul Heathrow ca să decolăm spre Paris. 
Era ceaţă, nici măcar n-a putut să vadă Vulturul de oţel. 
Sunt convins că vasul acela - care se deplasează cu mare 
viteză - va ajunge aici pentru a-i livra arme lui de Forge, în 
câteva ore. Poate chiar la miezul nopţii sau în zori, continuă 
Tweed. 

— Nu la miezul nopţii. Trecerea pentru intrarea în golf 
este foarte dificilă. Căpitanul va avea nevoie de lumină. E o 
problemă - toată regiunea este împânzită de trupele lui de 
Forge. 

— Deci Vulturul de oţel nu trebuie să ajungă la țărm. la 
legătura ca Navarre. El are autoritatea... 

— Ce să facă? 

— Să dea publicităţii un comunicat de avertizare că în 
zona Arcachon, plutesc pe ocean mine din al doilea război 
mondial şi că nici un vas nu trebuie să se apropie la mai 
puţin de zece mile. 

— Şi asta-l va opri pe Dawlish? 

— Din câte-l cunosc, mă îndoiesc. Va crede că este o 
cacialma. Aşa încât, fă rost de avioane care să lanseze 
mine adevărate. Am auzit că există un tip de mine cu 
semnal sonor, uşor de localizat şi de adunat ulterior. 

— Asta aşa e. Eşti neîndurător, comentă Lasalle cu un 
zâmbet ascuns. 

— Şi generalul de Forge e la fel. Acum cunosc duşmanul. 
Aş vrea să mă întâlnesc cu el, faţă în faţă. 

— Am putea aranja asta, cu escortă, ca măsură de 
prudenţă. Dar ar trebui să fiu şi eu de faţă. 

— Atunci aranjează. Văd că în tufişuri mai ai ascunsă o 
barcă. Pot s-o folosesc ca să vizitez Arcachon? 

— Ai ochi ageri. Se presupune că este ascunsă. Dar nu 
poate fi văzută din aer, zâmbi din nou Lasalle. 

— Unde sunt Paula, Newman şi ceilalţi? întrebă grăbit 
Tweed. 

Lasalle îi spuse că se întorseseră, îi povesti de experienţa 
lor din Landes şi că se mutaseră de la hotelul Atlantic în 
apartamentul Isabellei Thomas. 

Tweed dădu din cap nemulţumit. 

— Aşa-zisul apartament sigur ar putea fi descoperit. 
Trebuie să se mute imediat. Dar unde? 

— În problema asta pot eu să vă ajut. Am închiriat un iaht 
mare, l'Orage V..., îl asigură Lasalle. 

— Furtună. Se potriveşte cu ce se va întâmpla, comentă 
Tweed. 

— Este ancorat la marginea golfului, departe de celelalte 

ambarcaţiuni. În timp ce vorbea, Lasalle scoase o hartă şi 
marcă cu o cruce o anumită poziţie. Aici este cartierul 
general al echipei mele de la DST care acţionează în oraş. 
Şi e departe şi de orice punct de control. E loc suficient 
pentru voi toţi. 

— Atunci du-mă imediat la țărm. 


Newman abia se întorsese în apartamentul Isabellei. 
Făcuse cu maşina o tură prin Arcachon şi ajunsese la 
concluzia că riscă prea mult. Când ajunsese la periferie 
observase un punct de control înţesat de soldaţi. Parcase 
Renault-ul Espace mai spre capătul străzii laterale şi 
liniştite. Foloseau aceeaşi maşină de prea mult timp. 

Tweed sosi câteva minute mai târziu, pe o bicicletă de 
care-i făcuse rost Lasalle, din cele câteva ascunse în 
tufişurile de pe insulă. Pe hartă însemnase şi adresa 
Isabellei. 

— Un om pe bicicletă nu-i niciodată observat, remarcase 
el. 

Tweed fu obligat să sune la sonerie. După câteva clipe, o 
femeie corpolentă, cu nas coroiat şi ochi iscoditori deschise 
uşa. 

— Trebuie să fac o vizită cuiva la etajul întâi, explică el în 
franceză. 

— E plină de vitalitate fata. Sunt deja la ea cinci bărbaţi. 
Presupun că-ţi face şi ţie faţă, mârâi femeia. 

— Vreţi să repetaţi ce-aţi spus? ceru Tweed. 

Sub privirea lui ca de gheaţă, femeia se dezumflă. 

Plin de dispreţ îşi făcu loc pe lângă trupul ei masiv şi 
înaintă în hol, alergând pe scări. Newman îi deschise uşa, 
incapabil să-şi ascundă surpriza. 

— Trebuie să plecaţi toţi de aici, anunţă Tweed fără nici o 
ceremonie când intră în cameră. Imediat. 

Îi măsură dintr-o singură privire pe Butler, Nield, Berthier, 
Stahl şi Paula. Privirea i se opri mai mult timp asupra 

Isabellei care-i fusese prezentată de Newman ca o prietenă, 
fără nici un nume. 

— Şi de ce trebuie să plecăm aşa de repede? întrebă ea 
cu bărbia în jos şi cu ochii aţintiţi asupra lui Tweed. 

— Pentru că, practic, oraşul a fost luat de de Forge. Vă 
dau doar cinci minute să faceţi ordine şi să vă luaţi câteva 
lucruri. Mai puţin ar fi şi mai bine. 

— Până acum am fost în siguranţă, insistă ea şi Tweed îşi 
dădu seama că-l provoacă, ceea ce i se păru ciudat. 

— Kalmar, asasin profesionist, este la Arcachon. A 
sugrumat o fată în Anglia, a mai sugrumat o femeie, la nici 
trei mile de aici. Se pare că s-a specializat în sugrumarea 
femeilor atrăgătoare. Cred că şi tu eşti pe listă. Şi Paula. 
Faceţi-vă bagajele. Repede... 


Orage V era un iaht foarte mare. Era ancorat într-un 
golfuleţ, afară din oraş şi adăpostit pe uscat de o pădure de 
pini. Coborând din maşina Renault Espace, pe care 
Newman o parcase în pădure, Tweed insistă să cerceteze 
singur vasul aparent pustiu. 

Păşi uşor pe schela de debarcare şi apoi puse piciorul pe 
punte. Apa în golf era încă liniştită, suprafaţa era abia 
încreţită de valuri mici, dar dinspre ocean se apropia o 
armată de nori groşi şi negri. 

Orage avea timona îndreptată spre înainte şi scara de 
lângă cabina căpitanului ducea într-un salon. Primul lucru 
care-l avertiză pe Tweed că era cineva la bord fu ţeava unei 
arme înfiptă în spate, în momentul în care păşi în salonul 
încăpător în care se găsea o masă lungă. Rămase nemişcat. 

— Pierre? întrebă el. 

— Cine dracu’ eşti? strigă o voce aspră în spatele lui. 

Tweed ridică scrisoarea de recomandare pe care i-o 
dăduse Lasalle. O mână i-o smulse peste umăr. Arma 
rămase înfiptă în spatele lui. Apoi omul invizibil vorbi din 
nou în franceză. 

— Rămâi nemişcat să te controlez. 

— Dă-i drumul. Nu port armă decât rareori, spuse Tweed 
în franceză. 

O mână îl pipăi expert prin toate locurile în care ar fi 
putut ascunde o armă. Simţi că arma nu-l mai înghionteşte 
în spate şi se întoarse cu grijă. În faţa lui se afla un bărbat 
bine făcut de un metru şi optzeci, de vreo treizeci de ani. 
Blond, cu ochii veseli, purta un trenci în reverul căruia era 
înfipt un ac cu gămălie albastră. 

— Vă aşteptam, îi spuse lui Tweed în loc de salut. Orice-ai 
face, nu poţi fi suficient de precaut. Oamenii lui de Forge 
sunt pretutindeni. Acum că aţi venit, trebuie să plec. O 
misiune de îndeplinit. Câţi sunteţi în Espace? 

— Cinci bărbaţi şi două femei, fără mine. 

— Cred că o să vă descurcaţi. Pe puntea de la prova sunt 
opt cuşete de dormit destul de bune. O bucătărie bine 
garnisită, cu tot ce-i trebuie, o tonă de mâncare şi băutură 
gârlă. 

— Înainte să pleci, poţi să-mi dai un pahar cu apă? 

Tweed avea oroare de vapoare şi de mare. Totul se 
mişca întotdeauna în mod neprevăzut. Nici măcar în 
interiorul golfuleţului nu se încredea în iaht, căci era timpul 
mareei, înainte de a-i aduce şi pe ceilalţi pe vas, înghiţi o 
tabletă de Dramamine cu puţină apă. Mai bine să fie sigur 
decât să-i pară rău... 

Cinci minute mai târziu Pierre plecase, nu înainte însă de 
a-i spune lui Tweed că era singurul care folosea vasul. 
Tweed îşi zorise echipa să se suie la bord cu tot calabalâcul 
şi acum se instalară. Paula îi oferise Isabellei patul de jos 
dar Isabelle insistase să-l ocupe pe cel de sus. Se grăbiră 
spre bucătărie şi verificară împreună proviziile de alimente 
şi ustensilele de gătit. Newman observă ce bine se înţeleg. 
Pe urmă Tweed îi convocă în salon şi îl rugă pe Nield să 
stea de pază pe punte. 

Pe ceilalţi îi rugă să se aşeze la masa lungă iar el se 

aşeză în capul mesei cu o expresie întunecată pe chip. 

— Trebuie să respectaţi nişte reguli. Unu, nimeni nu 
părăseşte vasul fără permisiunea mea. Doi, voi stabili un 
tabel pentru gărzi... 

— Care ne va include şi pe noi. 

Isabelle şi Paula vorbiseră într-un glas. Tweed le aruncă o 
privire severă. 

— Asta o să hotărăsc mai târziu. O să vină Lasalle să mă 
ia să mergem undeva înainte de lăsarea serii. Newman o să 
vină cu mine. În absenţa noastră va prelua conducerea 
Egon Stahl. Trei, luăm masa la ore fixe... 

— O să vrem să ştim orele dinainte, spuse Isabelle 
hotărât. 

— Cu mult înainte, dacă gătim, fu de acord Paula. 

— De ce ne-ai adunat pe toţi aici? întrebă Newman. 

— Pentru că a sosit timpul să am controlul total. lar 
apartamentul Isabellei fusese folosit suficient de mult timp. 

— Astea sunt singurele motive? întrebă Stahl. 

Era o întrebare subtilă. Tweed îl calificase rapid pe 
neamţ, ca fiind capabil şi descurcăreţ. Nici nu se putea 
altfel că să supravieţuieşti, ca el, atât timp la Bordeaux. 
Înainte ca Tweed să poată răspunde, Newman îi puse lui 
Stahl o întrebare care-l nedumerea: 

— Cum naiba ai pătruns în Cartierul General al lui de 
Forge? 

— Planificare. Stahl zâmbi cu zâmbetul lui molipsitor. Am 
călătorit în furgoneta care livrează ofiţerilor pâinea cea de 
toate zilele. Ascuns în spate, neştiut de şofer. Reperarea 
locului unde încărca a necesitat oarecari cercetări, dar să 
lăsăm asta. În timp ce şoferul livra pâinea, am ieşit din 
furgonetă. Mai înainte, la Bordeaux îl buzunărisem pe un 
fals ofiţer DST care-mi controla actele. l-am luat legitimaţia. 

— Unde ai învăţat să buzunăreşti? întrebă Paula. 

— A, aşa am început în viaţă. 

Paulei îi trebui o clipă să-şi dea seama că glumeşte. Stahl 

o mângâie pe mână şi continuă. 

— M-a oprit un sergent în spatele unei gherete. l-am 
arătat legitimaţia de la DST, l-am pocnit scoţându-l din 
circuit, l-am legat cu o sfoară şi l-am ascuns într-o ladă de 
gunoi mare, care mi s-a părut potrivită. Pe urmă am 
aşteptat mult timp lângă biroul generalului Charles de 
Forge. Când el a năvălit afară, eu am intrat. Restul vi l-am 
povestit. 

— Interesant, spuse Tweed. 

— Nu mi-ai răspuns la întrebare. Celălalt motiv pentru 
care ne-ai adus aici pe toţi? îi reaminti Stahl. 

Tweed se opri. Privi de jur împrejurul mesei. Voia ca 
răspunsul lui să aibă efectul dorit: să-i facă mai vigilenţi.. 

— Pentru că în timp ce zburam deasupra Arcachon-ului în 
elicopterul care ne-a adus de la Paris, l-am văzut pe Kalmar. 

Lasalle sosi într-o barcă mare cu motor, cu o jumătate de 
oră înainte de amurg. Ambarcaţiunea îşi croi drum în sus, 
prin golfuleţul care se umplea datorită fluxului care tocmai 
începuse, şi se opri lângă carena iahtului l'Orange V. 

Deja la bord se aflau mai mulţi agenţi DST, înarmaţi cu 
arme automate. Lasalle era impacientat. 

— Hai cu noi repede. Suntem presaţi de timp. Berthier, vii 
şi tu... 

— Vine şi Newman, îi spuse Tweed. 

Barca cu motor întoarse şi porni în viteză, ieşind din 
golfuleţ. Paula stătea pe punte, urmărind cu îngrijorare 
siajul bărcii care se îndrepta spre l'Île aux Oiseaux. Butler o 

luă de braţ: 

— Sub punte. Acum. Aici, afară, devii o ţintă bună. 

— Simt că se duc într-o misiune periculoasă. 

— Probabil. Butler o urmă în jos pe scară. Dar sunt 
convins că întotdeauna ţi-ai dat seama, la momentul 
culminant, că aşa va fi. Periculos... 

Tweed se agăţase de balustradă, mulţumind cerului că 
luase tableta de Dramamine; barca gonea peste valurile 
care începuseră să se rostogolească spre țărm. Furtuna era 
iminentă. 

Ajunseră pe insulă şi Lasalle le făcu vânt la bordul 
elicopterului care-i aştepta. Decolă aproape imediat, înainte 
să apuce să-şi pună centurile de siguranţă şi căştile. 
Aparatul se îndrepta spre est, spre uscat, departe de 
Arcachon. 

— Acum mă întâlnesc cu de Forge? întrebă Tweed. 

— Face parte din ideea mea. De fapt o să te întâlneşti cu 
toţi membrii Cercului Negru, care s-au întrunit pentru 
ultima oară la vila Forban. 

— De unde ştii? 

— M-a informat Berthier. 

— De la un telefon din Cartierul General? se îndoi Tweed. 

— Nu. A telefonat de la o cabină dintr-un sătuc. Atunci 
când mi-a dat telefonul care era să-l coste viaţa, mi-a spus 
că de Forge comasează Divizia a doua de blindate la 
Cartierul General. Raidul ăsta va fi o surpriză totală. Punem 
mâna pe gaşcă... 

In timp ce zburau cu viteză maximă, spre uscat, Tweed 
se uită pe fereastră şi zări alte elicoptere înălțându-se din 
mici poieniţe din păduri, din hambare uriaşe. O întreagă 
flotilă de elicoptere Alouette zbura la aceeaşi înălţime. Pe 
una din ferestrele de pe partea opusă, se putea vedea o 
mică armadă. 

— Cine se află în elicopterele acelea? întrebă Tweed. 

— Unităţi CRS de încredere, foarte bine înarmate. De 

Forge o să creadă că toate trupele CRS sunt staționate în 
camioane, la Prefectura din Bordeaux. De fapt, toţi au fost 
luaţi cu elicopterele care i-au adus pe rând şi au aterizat în 
locuri alese de unul din adjuncţii de la DST care cunoaşte 
zona. Cred că văd luminile de la vila Forban. 

Se pogorâse amurgul, un amurg neguros, cenuşiu. 
Elicopterele se roteau deasupra. Tweed zări în faţă o 
proprietate înconjurată de ziduri, o alee şerpuitoare pentru 
maşini, care ducea la o vilă mare, cu luminile aprinse. Când 
se apropiară, zări mai multe limuzine trase la scară. Acolo 
spionase biata Jean Burgoyne. 

Atacul brusc şi neaşteptat din aer fusese bine organizat. 
Tweed urmări cum un mare număr de elicoptere aflate în 
faţa aparatului în care se aflau ei aterizează din toate 
părţile, în jurul proprietăţii. Cercul Negru era înconjurat. 


— Nimeni nu poate scăpa prin acest cordon, remarcă 
Newman. 

— Au neutralizat şi pază de la poartă, sublinie Tweed. 

Elicopterul lor zbura jos, sub coronamentul arborilor şi 
văzuse soldaţi în uniformă făcând de pază la intrare. Un 
elicopter echipat cu o mitralieră rotitoare atinsese 
pământul aşezându-se pe bordura de iarbă, vizavi de porţile 
închise. 

Elicopterul în care se găsea Lasalle ateriză în faţa vilei, 
lângă limuzine. Cu pistolul într-o mână şi cu cheile în 
cealaltă, fu primul care cobori din elicopter, urmat de câţiva 
agenţi CRS îmbrăcaţi în haine de piele, care stătuseră în 
partea din spate a elicopterului. Tweed, Newman şi Berthier 
săriră din elicopter şi-l urmară. 

Lasalle introduse pe rând fiecare cheie în broască 
încercând să descuie, apoi făcu un semn afirmativ din cap 
către cei de la CRS. 

— De unde are cheile? şopti Tweed. 

— l-am dat eu un mănunchi de chei pe care le-am găsit 

în geanta lui Jean Burgoyne. Două din ele aveau gravată pe 
ele Crucea de Lorena, ca emblema de pe uşă, îi spuse 
Newman. 

Lasalle năvăli în holul mare. Părea să ştie exact unde să 
meargă. Cu pistolul pregătit, deschise brusc o uşă pe 
stânga. Înăuntru totul era o mare harababură. 

Tweed recunoscu pe generalul Masson, şeful Statului 
Major al Armatei, care înghesuia grăbit documente în 
servietă. Generalul Lapointe, comandantul forţelor de atac, 
stătea drept lângă scaun. Louis Janin, ministrul apărării, cu 
chipul pământiu, stătea încremenit la masa lungă. Dubois, 
îmbrăcat tot cu un costum negru boţit, cu o cravată albă 
jegoasă, cu părul aspru şi zburlit în dezordine, părea 
disperat. 

Dar ceea ce-i atrase atenţia lui Tweed era scaunul din 
capătul mesei, care era tras înapoi. Şi nici urmă de Charles 
de Forge. În picioare, lângă capul mesei, Lasalle i se adresă 
lui Masson, în timp ce agenţi CRS împânzeau încăperea, 
gata să tragă. 

— Unde este de Forge? 

— Vreţi să spuneţi generalul Charles de Forge? | 

Atitudinea lui Masson era rece, tonul răstit. Il fixă pe 
Lasalle cu un dispreţ nedisimulat. 

— Repet, unde este de Forge? Sunteţi toţi arestaţi. 
Acuzaţia? Înaltă trădare. Şi e valabil şi pentru generalul 
Charles de Forge care stătea pe scaunul acela. Unde este? 
se răsti Lasalle. 

— Generalul nici n-a fost aici. Cine sunteţi 
dumneavoastră? Să vă adresaţi cu - domnule general... 

— Lasalle, şeful DST din Paris... 

— Nu veţi mai deţine această funcţie mult timp. Voi avea 
grijă personal să fiţi aruncat în stradă, izbucni Masson 
furtunos. 

— Minciună! Veniţi cu mine în acest moment. Toţi! 
ordonă Lasalle. 

Se îndreptă spre o uşă laterală, cam pe la jumătatea 
încăperii, o deschise şi intră în următoarea cameră, 
mobilată ca birou. Newman şi Berthier priviră cum doi tipi 
de la CRS fură nevoiţi să-l apuce de braţe pe Masson, care 
spumega de furie; agenţii îl târâră de mâini şi de picioare în 
birou. 

Generalul Lapointe, uscăţiv, cu chipul grav, nu avu 
nevoie de încurajare pentru a face ce i se spusese. Cu o 
anumită demnitate, se îndreptă spre birou. Lui Newman îi 
făcu impresia că este cel mai inteligent din Cercul Negru. 
Nici Dubois nu opuse rezistenţă. Se trăgea de mustaţa 
neîngrijită şi-l urmă pleoştit şi gârbovit pe Masson. Lasalle 
stătea în spatele biroului mare; descuiase cu o cheie un 
sertar adânc, de jos. Newman aruncă o privire înăuntru: 
conţinea un magnetofon modern. Lasalle apăsase pe 
butonul de derulare înapoi a benzii şi acum rolele se 
învârteau repede. Aliniaţi lângă perete, membrii Cercului 
Negru îl urmăriră cum apasă pe butonul de pornire; cum se 
lasă pe spate în scaun, ascultând. 

— Domnilor, nu voi face risipă de cuvinte. Mâine luăm 
Parisul. Voi trimite semnalul de începere a Operațiunii 
Austerlitz pentru destabilizarea capitalei, mâine dimineaţă, 
devreme... 

Vocea autoritară, tăioasă a lui de Forge. Neîndoielnic. 

— Sunteţi foarte sigur că Operaţiunea Austerlitz va reuşi? 
Doar asta ne oferă scuza că suntem necesari pentru 
restabilirea ordinii. Vocea lui Masson, trădând o urmă de 
nervozitate. 

— Masson, chiar trebuie să ai încredere în mine. Nu poate 
exista decât un singur comandant al unei operaţiuni. Eu, 
generalul de Forge, sunt comandantul. 

Chipul lui Masson, roşcovan în mod obişnuit, îşi pierduse 
culoarea. Stătea împietrit ca o statuie, în timp ce banda 
continua să deruleze conversaţia. 

— Bineînţeles că noi toţi. Vă acceptăm drept comandant 

al operaţiunii, domnule general. În curând o să mă adresez 
dumneavoastră cu domnule preşedinte. Dar cât de curând 
putem să-l îndepărtăm pe Navarre ca eu să-i pot lua locul? 

Vocea mieroasă a lui Dubois. Privirea i se plimba 
nesigură de la agentul CRS din stânga lui, spre cel din 
dreapta. Lasalle opri banda şi-i privi pe cei trei. 

— Trebuie să mai las banda în continuare? Am spus 
înaltă trădare, Masson. Ai doar o alternativă, pe care ceilalţi 
nu o au... 

În timp ce se derulase banda, Newman se mutase în 
celălalt capăt al camerei unde, pe un perete întreg, se afla 
o bibliotecă acoperită cu geamuri. Observă că într-un loc 
cărţile sunt răsturnate. Îşi trecu degetele peste balamalele 
uşii din sticlă. Când apăsă pe o balama, se auzi un declic. 
Marginea bibliotecii glisă şi se deschise ca o uşă, vreo 
câţiva centimetri. Trase de ea şi uşa ascunsă se deschise 
lăsând să se vadă un şir de trepte din piatră. 

Cu revolverul Smith & Wesson în mână alergă pe scări, 
printr-un coridor lung pe sub casă. Fu împiedicat să 
înainteze de o lespede de metal pe care nu putu s-o dea la 
o parte. O luă la fugă înapoi, şi Lasalle se întoarse în scaun. 

— De Forge a fugit printr-un tunel. Nu am nici un dubiu 
că iese undeva, departe de zidurile care împrejmuiesc 
proprietatea. Probabil că-l aşteaptă o maşină, raportă 
Newman. 

— Păcat. Necazurile noastre n-au luat sfârşit. 

Lasalle îi ordonă unuia din ofiţerii CRS: 

— Puneţi cătuşe prizonierilor, conduceţi-i în elicoptere 
separate. Vor fi duşi la Paris. 

— E revoltător, protestă Dubois. 7 

Generalul Lapointe nu protestă deloc. Intinse pur şi 
simplu mâinile cu încheieturile apropiate. Lasalle făcu un 
semn negativ din cap când agentul DST de lângă Lapointe 
scoase cătuşele. _ 

— Fără cătuşe pentru generalul Lapointe. Il escortaţi 


544 


doar. 

Tweed tăcuse până atunci. La urma urmelor, era treaba 
lui Lasalle, dar era curios în privinţa lui Lapointe. Puse 
întrebarea după ce Masson fu dus într-o altă cameră, iar 
Dubois luat de acolo. 

— Domnule general, vocea dumneavoastră este pe 
bandă? 

— Da. Veţi găsi probele de care aveţi nevoie împotriva 
mea. 

Lapointe zâmbi sec. 

— Aţi sprijinit planul lui de Forge? insistă Tweed. 

— Nu ne-a spus niciodată care este planul lui de bătaie. 
Este un tip foarte precaut. 

Făcu o pauză şi reluă: 

— Ei, da, este pe bandă. L-am îndemnat să nu acţioneze 
pripit, să se ducă la Navarre să afle care sunt opiniile lui. 
Totuşi îmi iau răspunderea deplină a acţiunilor mele. Bună 
seara, domnilor... 

— Şi acum, Masson, hotărî Lasalle, sărind de pe scaun. 

— Înainte de asta, cum ai ştiut despre magnetofon? L-ai 
instalat chiar tu? întrebă Tweed. 

— A fost ideea lui Jean Burgoyne. De la magnetofon se 
întinde până aici un fir, pe sub covor. 

Lasalle se duse spre peretele comun cu încăperea în care 
se ţinuseră întotdeauna întrunirile Cercului Negru. Trase 
deoparte un birou. 

— Unul din tehnicienii mei a sfredelit o gaură în perete. A 
fost instalat un microfon mic dar puternic, activat la voce. 
Captează orice cuvânt rostit acolo înăuntru. Jean ştia 
întotdeauna când urmau să se întâlnească - de Forge 
inventa o scuză ca ea să nu se afle aici în timpul serii. Ea 
punea o bandă nouă. Ulterior îmi trimitea benzile mie. Un 
motiv pentru care ştiam aşa de multe. Binecuvântată fie ea. 
În cursul zilei de azi am venit aici cu o bandă nouă. Şi acum 
să vedem ce-i cu Masson... 

Intrară în living unde Masson şedea fixând un perete. 
Lasalle îşi trase un scaun, se aşeză cu faţa la general. 

— Aveţi două opţiuni, propuse de Navarre. Veţi fi păzit zi 
şi noapte la Paris - va fi răspândit zvonul că Manteau a spus 
că vă ucide. Vă păstraţi funcţia până se lămureşte această 
problemă. Faceţi doar declaraţii publice autorizate de 
Navarre. Pe urmă ieşiţi la pensie - pe motive de sănătate - 
cu pensie întreagă. 

Lasalle făcu o pauză. Îl fixă pe Masson care-i întoarse 
privirea cu o expresie glacială pe faţă. 

— Cealaltă opţiune, continuă Lasalle, este dizgraţia 
publică, curtea marţială, poate chiar închisoarea. 

— Voi coopera, spuse Masson imediat. 

Ochii îi străluceau ciudat. Lasalle zâmbi în barbă. Masson 
căzuse în cursă. Se bizuia pe victoria lui de Forge. După ce 
Masson fu escortat spre elicopter, Lasalle se întoarse spre 
Tweed şi spre Newman: 

— Lui Janin i se vor oferi aceleaşi condiţii. Va accepta. Noi 
însă jucăm la noroc. Nu s-a rezolvat nimic. Mare păcat că 
de Forge a reuşit să scape. Va acţiona repede. Criza finală 
este iminentă. Ar fi mai bine să vii cu mine înapoi la Paris. 
Navarre a fost de acord să dea drumul la mine vechi. 

— Nu încă. Rămânem la Arcachon pentru moment. Vreau 
să văd ce face Dawlish. Şi aş spune că e momentul ca 
inspectorul Kuhlmann să atace organizaţia Siegfried, înainte 
ca aceasta să se dezlănţuie. 


Razia organizată de Kuhlmann în toată Germania fu 
declanşată la ora unu noaptea, a doua zi. Unităţi poliţieneşti 
năvăliră la diferite adrese din Hamburg, Frankfurt, Munchen 
şi multe alte oraşe. Adresele furnizate de Helmut Schneider, 
informatorul îui Rosewater. 

Pretutindeni surprinseseră celule ale grupării Siegfried. În 
jurul orei trei dimineaţa, Kuhlmann primise la Paris rapoarte 
privind confiscarea a câteva sute de kilograme de exploziv, 

a unor bombe cu ceas, a unei mulţimi de lansatoare de 
rachete şi a unui arsenal de arme. 

— Suficient ca să înceapă un mic război, îi spuse lui 
Lasalle care se întorsese la Paris. 

— Şi cei care urmau să folosească tot acest echipament? 

— In cea mai mare parte din Alsacia. Probabil pentru că 
se pot descurca oarecum în germană acolo. Erau chiar şi 
câţiva membri ai unei mişcări care revendică Alsacia pentru 
Germania. Mijloacele de informare în masă habar nu au 
despre ceea ce s-a întâmplat. O operaţiune model... 

— La Paris, Operaţiunea Austerlitz va fi altfel, comentă 
Lasalle încruntat. 


Vulturul de oţel pornise din Dunwich imediat după 
lăsarea întunericului. În loc să treacă peste brizanţii 
puternici din Biscaya, carena dublă tăia valurile, cu uşurinţa 
cu care intră cuțitul în unt. 

Dawlish era pe puntea de comandă iar Santos verifica 
pentru a nu ştiu câta oară sistemul radar sofisticat. Nici 
urmă de vas în fad. 

Mai devreme radarul înregistrase scurta trecere a unor 
aparate de zbor dinspre coasta franceză, dar care o luaseră 
în altă direcţie; simple ecouri în depărtare. 

La ordinele directe ale lui Dawlish, Vulturul îşi termina 
ocolul în Atlantic fără lumini de navigaţie. Santos îşi 
exprimase rezervele. 

— N-am navigat niciodată fără lumini. 

— Deci a sosit clipa să înveţi să trăieşti periculos. Avem 
radar. Cel mai bun din lume, se răsti Dawlish. 

— Nici un radar nu e garantat împotriva accidentelor. 

— Atunci ai grijă să nu-l folosească vreun prost. Verifică 
tu însuţi. Pentru asta eşti comandant. Nu mai primeşti alţi 
bani. Adică, dacă vrei prima promisă... 

Santos ridicase din umeri. Şi voia foarte tare prima 
neimpozabilă plătită cu bani gheaţă. Acum se apropiau de 

Arcachon şi primele dâre sângerii ale zorilor pătau cerul 
spre răsărit. Santos era în picioare lângă Dawlish, pe punte, 
când radiotelegrafistul se năpusti pe scări. Părea speriat de 
moarte, flutura în mână o hârtie. 

— Căpitane! Tocmai am primit acest semnal de pe țărm. 
Au apărut mine vechi, din timpul războiului! Ni se ordonă să 
ne întoarcem imediat, până nu este prea târziu! 

— Dumnezeule...! începu Santos. 

— Cacealma. Doar o cacealma. Mine, pe dracu'. E unul 
din trucurile lui Navarre. Menţineţi cursul actual..., zbieră 
Dawlish. 

— Dar dacă au dreptate..., începu Santos din nou. 

— Am spus să menţineţi cursul actual, lua-v-ar naiba! 


La bordul vasului L'Orange V, ofiţerul DST înalt, pe care-l 
întâlniseră la sosirea pe iaht, stătea aplecat deasupra unui 
aparat de emisie-recepţie. Lângă el, se înghesuiau Tweed, 
Newman, Paula şi ceilalţi. Ofiţerul DST se uită spre Tweed. 

— Au transmis semnalul de avertizare în repetate 
rânduri. Nici un răspuns. 

— Şi nici nu va fi vreunul. Îl cunosc pe Dawlish. Va 
încerca să aducă Vulturul în port. Probabil crede că e doar 
un truc. Nimic nu-i stă în cale lui Dawlish. O să mă uit 
puţin..., răspunse Tweed. 

Cu binoclul atârnat la gât, alergă pe scări în sus. Când 
ajunse pe punte, se urcă pe acoperişul timoneriei şi apoi pe 
scara de lângă antena radarului, care semăna cu un catarg. 
Dedesubt, Paula privea îngrijorată. Ştia că Tweed suferă de 
vertij. 

Cocoţat în vârful catargului, Tweed zări Vulturul tăind 
valurile cu cele două carene dincolo de trecerea spre port. 
Ţinea binoclul lipit de ochi. Era într-adevăr un vas uluitor. 
Oare putea, cu norocul pe care-l au adesea nemernicii, să 
evite minele şi să se apropie de țărm? 

Dawlish se îndreptă spre babord, pe puntea superioară. 
Se uită în jos. O sferă de metal cu spini proeminenţi plutea 
la mai puţin de un metru de carenă. Părăsi puntea 
superioară, alergă spre micul aparat de zbor de la pupa, 
unde în permanenţă se găsea un pilot la comenzi. 

Urcă scara care ducea în interiorul aparatului şi strigă un 
ordin. În acelaşi timp apăsă pe butonul care retrăgea 
automat scara şi trânti uşa. 

— Dă-i drumul! Ridică dracului jucăria asta în aer până nu 
explodează vasul. Direcţia? Îţi spun mai târziu. Înalţă-te, 
acum, pentru numele lui Dumnezeu! 


Urmărind în continuare prin binoclu, Tweed văzu cum 
Vulturul îşi încetineşte viteza înainte de a intra în port. Işi 
tuguie buzele. Se părea că Dawlish o să reuşească. Gaze 
paralizante în mâna unuia ca de Forge. Simpla ameninţare 
îi va netezi intrarea în Paris. 

Apoi văzu apărând micul aparat de zbor, înălțându-se de 
pe punte vertical, şi bănui că Dawlish scapă. Cam la vreo 
treizeci de metri înălţime, aparatul pluti deasupra vasului, 
gata să-şi continue zborul. 

Câteva clipe mai târziu Vulturul lovi mina. Se auzi un 
bubuit surd, al cărui ecou se răspândi în jurul portului. O 
trombă uriaşă de apă ţâşni cu viteză, la mare înălţime, 
purtând cu ea fragmente uriaşe de metal. Tromba de apă 
învălui avionul care plana şi care pentru o clipă dispăru în 
norul dens de stropi. Tromba scăzu brusc. Avionul căzu cu 
ea odată, rostogolindu-se într-o cădere înceată, ca de 
morişcă. Dedesubt, una din cele două carene se despică, 
alunecând pe suprafaţa oceanului. Cealaltă carenă se 
scufundă ca un bolovan. Când aparatul de zbor atinse 
puntea, vasul se fragmentă. Bucăţi masive din carenă şi din 
puntea de comandă fură azvârlite în ocean. 

Se auzi un vuiet surd care străpunse zarea în momentul 
în care rămăşiţele Vulturului fură înghiţite de valuri. 

Explodaseră proiectilele. 

O nouă trombă de apă ţâşni spre înaltul cerului; o 
fântână gigantică, în care pluteau sfărâmăturile a ceea ce 
fusese unul din cele mai moderne vase din lume. Tweed se 
consolă cu gândul că gazul paralizant se va dispersa rapid 
în ocean devenind inofensiv. Se prinse mai bine de catarg 
când unda de şoc se făcu simțită. Şi apoi tăcere. Cobori şi-şi 
privi oamenii. 

— Dawlish nu mai există. Livrarea de arme a fost anulată. 
Nu cred nici un moment însă că asta-l va opri pe de Forge. 

Marler primise instrucţiuni noi înainte ca Tweed să plece 
de la Paris spre Arcachon. Pentru prima oară nu călătorea 
cu o cursă a companiei Air Inter. Aşteptase ore întregi în 
cabina unui elicopter Alouette care staţiona pe un mic 
aerodrom de lângă Paris. 

Pe locul de lângă el se odihnea geanta mare de voiaj în 
care se aflau puşca Armalite şi luneta. Mânca ce-i aducea o 
fată care nu era prea vorbăreaţă. Între mese moţăia destul 
de mult. Dar când veni pilotul şi-l zgâlţâi ca să-l trezească, 
într-o fracțiune de secundă fu vioi. 

— Veşti? întrebă repezit. 

— Se mişcă. Pe străzile Parisului s-a dezlănţuit iadul. 
Zburăm spre sud acum... 


Pe străzile Parisului se dezlănţuise iadul. Dar iadul îl 
îndurau  sabotorii infiltraţi în oraş şi reactivaţi de 
Operaţiunea Austerlitz. 

Un grup de indivizi purtând măşti Balaclava deschiseseră 
brusc uşile din spate ale unei furgonete de mobilă parcată 
lângă principala centrală telefonică şi se risipiră ţinând 
strâns în mâini arme automate. În momentul în care se 
apropiară de intrare, alţi indivizi purtând măşti Balaclava 
năvăliră spre ei înarmaţi cu puşti. 

Şeful grupului de atacatori, cu atenţia concentrată asupra 
capturării centrului de comunicaţii, fu derutat. Erau oare 
întăriri despre care nu i se spusese nimic? Tocmai se hotăra 
ce să facă, când patul unei puşti se abătu asupra sa 
lovindu-l în ceafă, şi se prăbuşi. 

Fără conducător, atacatorii erau şi mai derutaţi. 
Următoarea surpriză fu când la picioarele lor explodară 
grenade cu gaze lacrimogene. Nici unul dintre sabotori nu 
observă că noii veniţi purtau o banderolă verde subţire pe 
braţul drept. 

Bătălia pentru centrala telefonică fu scurtă şi dură. 
Trupele paramilitare ale CRS - care puteau distinge 
prietenul de duşman după banderola verde de pe braţ - îi 
încercuiră pe atacatori. Aceştia fură înghesuiți în camioane 
Berliet care aşteptau ascunse pe străzile laterale. Mulţi din 
cei învinşi fură căraţi în camioane inconştienţi. Intreaga 
contra-operaţiune durase exact cinci minute. 

Scene similare se petreceau în tot Parisul. Abil, Lasalle 
prevăzuse obiectivele probabile şi distribuise agenţi CRS 
mascaţi cu Balaclava în apropierea fiecărui obiectiv-cheie. 

Asaltul cel mai important se produse la Ministerul de 
Interne. O sută de soldaţi pregătiţi pentru Operaţiunea 
Austerlitz răsăriră din diferite vehicule comerciale furate. 
Spre surpriza şi încântarea lor, porţile care duceau în curte, 
direct din Place Beauveau, nu erau încuiate. 

Îmbrânciră gărzile deoparte, se năpustiră în curtea 
spațioasă şi se îndreptară spre clădirea ministerului. 
Generalul de Forge calculase exact poziţia acestuia - ca 
obiectiv prioritar - la sfatul soţiei sale, Josette, care 

dispăruse de atunci. 

Se opriră brusc când forţe masive formate din alţi indivizi 
cu măşti Balaclava apărură în faţa lor. În spatele lor se 
închiseră porţile şi erau prinşi în capcană. Inainte de a-şi da 
prea bine seama ce se întâmpla, trupele CRS purtând măşti 
Balaclava năvăliseră asupra lor mânuind paturi de puşcă şi 
bastoane de cauciuc, spărgând capete şi doborându-i pe 
invadatori. Trupele CRS nu sunt recunoscute pentru purtare 
cavalerească. Orice individ fără banderolă verde pe braţ 
devenea o ţintă. 

Navarre urmărea încăierarea violentă de la fereastra 
biroului său, situat la etajul întâi. Şi din nou atacatorii 
învinşi fură căraţi şi aruncaţi în camioane Berliet, care-şi 
croiră drum printre porţile deschise. 

O oră mai târziu comandanții unităţilor CRS din tot oraşul 
raportau îndeplinirea misiunii. Navarre acţionă imediat. 
Unităţi CRS speciale ţinuseră carele TV şi reporterii departe 
de măceluri. Navarre apăru la televiziune. Raportă pe scurt 
că - teroriştii fuseseră prinşi, că în oraş era linişte. 


Generalul Charles de Forge era un comandant ferm, de 
neclintit. Când primi telefonul maiorului Lamy din Arcachon, 
îl ascultă. 

— E un dezastru total, domnule general! 

Lamy părea zguduit. 

— Vulturul de oţel aproape intrase în port când a sărit în 
aer. S-a comunicat că fuseseră observate plutind pe ocean 
mine din timpul războiului. Am crezut că e o cacealma. 
Armele suplimentare pe care le aşteptaţi nu vor mai ajunge 
niciodată la noi... 

— Mulţumesc Lamy. Întoarce-te la Cartierul General. 

De Forge închise telefonul. Se ridică şi i se adresă 
ofițerului care aştepta instrucţiuni. 

— Acţionăm acum. Operațiunea Marengo începe. 
Intenţionez să merg în primul tanc al unei Divizii de 

blindate. Am ordonat comandanților să deschidă plicurile 
sigilate conţinând ordinele mele, acum o oră. Victoria va fi a 
noastră - înainte de sfârşitul zilei... 


La bordul iahtului L'Orage V Tweed citea declaraţia lui de 
Forge din noaptea precedentă, care trebuia să prindă ediţia 
de a doua zi din Le Monde. 

Exercitiul Marengo se extinde în centrul Franţei. Exercitiul 
nu se va extinde mai departe de Chateauroux, spre nord. 
Populaţia este avertizată să nu stea în cale acolo unde au 
loc manevrele. In anumite condiții poate fi folosită muniţie 
adevărată. 

— Ce înseamnă asta? întrebă Paula. 

Tweed se uită prin hublou. Era după-amiază devreme şi 
iahtul se legăna ca o balerină. Mai luase încă o tabletă de 
Dramamine. 

— Observă folosirea cuvântului - exercițiu, sublinie el. 
Repetat de două ori. O încercare de a-l deruta pe Navarre. 
lar de la Chateauroux, drumul N 20 duce direct la Paris. Aşa 
cum am prevăzut, ăsta va fi traseul lui. Şi nu un atac din 
flanc, pe un drum ocolit, aşa cum am crezut la Paris. 

— Sunt sigur că aveţi dreptate. Se va mişca cu maximă 
viteză, în timpul nopţii. Când Parisul se va trezi, forţele lui 
de Forge vor fi pe Champs-Elysâe. A câştigat, spuse 
Berthier. 

— Cum ai reuşit să ghiceşti traseul pe N 20? întrebă 
Paula. 

Tweed zâmbi sec. 

— Când eram în vizită la Josette, la Passy, am observat 
un bust al lui Napoleon. Unul din eroii lui de Forge. Probabil 
a studiat toate campaniile sale. Când Napoleon înainta 
împotriva lui Wellington, şi-a condus armata cu maximă 
viteză, direct la Bruxelles, luându-l pe Wellington prin 
surprindere când duşmanul a ajuns la Quatre Bras. Parisul 
era pentru de Forge Bruxelles - lovitură directă pe drumul 

cel mai scurt. 

— Şi nimic nu-i stă în cale, spuse Newman încruntat. 

— Nu prea, fu Tweed de acord. 

Se uită spre ofiţerul DST care răspundea de vas. 

— Cred că ar trebui să ne întoarcem toţi la Paris. E un 
elicopter care ne aşteaptă pe insulă? Bun... 

Se opri, căci auziseră pe cineva care trecea pe estacadă. 
Newman se deplasă lateral, spre capătul scării dintre cele 
două punți, cu pistolul Smith & Wesson în mână. Se auzeau 
paşi tropăind zgomotos pe scările de lemn. Victor 
Rosewater se opri la capătul lor şi le zâmbi Paulei şi 
celorlalţi. 

— M-am gândit eu că sunteţi undeva prin Arcachon. Ei 
bine, lordul Dane Dawlish ne-a spus la revedere pentru 
totdeauna. 

— Pe toţi ne încearcă plânsul, spuse Newman. 

Rosewater îl privi pe Tweed. 

— M-am gândit că ar trebui să ştii că maiorul Lamy este 
încă în Arcachon. De ce nu-i cu de Forge? 

Îi aruncă o privire scurtă Paulei: 

— Vreo treabă neterminată în Arcachon? 

— L-am văzut şi pe Brand într-un bar din Arcachon, mai 
spre prânz, îi spuse Rosewater lui Tweed. 

— Brand. Mă întrebam ce-o fi cu el. 

Nu mai spuse nimic ci se uită pe geamul elicopterului 
care decolase. La bordul aparatului se aflau Isabelle şi 
Paula care stăteau de vorbă, Stahl, Newman, Butler, Nield şi 


554 


Berthier. Toţi în drum spre casă, via Paris. 

Tweed se grăbea şi întârzierea de pe insulă îl enervase. O 
defecţiune la motorul elicopterului care trebuise remediată. 
Era încă zi, dar când ajunseră din urmă Armata a Treia, 
dincolo de Chateauroux, de-abia se mai vedea. 

Tweed îl rugă pe pilot să zboare mai jos. Mai întâi erau 
camioanele de infanterie,  transportoarele blindate, 
escortele motorizate. Apoi zăriră coloanele nesfârşite ale 
giganticei artilerii mobile de 155 mm. Şi înaintea tunurilor, 
înaintând tot pe N 20, alte coloane nesfârşite de tancuri 
grele. Ridicând binoclul de câmp, Tweed îşi concentră 
atenţia asupra tancului din fruntea coloanei care se afla în 
spatele unui furnicar de motociclişti. 

Generalul de Forge stătea în turela tancului Le Clerc. 
Dispreţuia casca şi de aceea avea chipiul pe cap, iar la gât 
îi atârna un binoclu de câmp. Zărind elicopterul îşi duse şi 
el binoclul la ochi iar Tweed avu strania senzaţie că se uită 
unul în ochii celuilalt. 

Lăsând binoclul, de Forge făcu un semn semet cu mâna 
în timp ce tancul lui trecea cu un zgomot asurzitor. 

— Acum este mult la nord faţă de aşa-zisa linie de 
manevră, spuse Tweed cu un ton glacial. Linia pe care ela 
trasat-o. Exerciţiul care se limitează la sud de Chateauroux. 
Şi e drumul N 20. Cum naiba va elibera autostrada ca să 
lase armata aia de oţel să treacă? 

— Nu mă îndoiesc că o să găsească el o cale. Şi ce făcea 
Brand la Arcachon? Aştepta Vulturul de oţel? replică 
Rosewater. 

— Da, asta făcea. S-ar putea să mai fi avut şi un alt scop. 
Ne vom mai întâlni cu el. 


Marler stătea în picioare în spatele pilotului în elicopterul 
care zbura spre sud deasupra şoselei N 20. Încă era ziuă şi 
o rază de soare ca un proiector pătrunsese prin plafonul 
greu de nori. 

— Uite-i, vin, spuse pilotul în franceză. 

— Să elibereze Parisul, răspunse Marler cinic în aceeaşi 
limbă. 

Cu o mână se ţinea de scaunul pilotului, iar cu cealaltă 
duse binoclul la ochi. Un grup de motociclişti se oprise la o 
intersecţie. În urma lor nişte bărbaţi cărau nişte indicatoare 
dintr-un camion civil. Prin lentilele binoclului Marler citi 
inscripţiile: Diversiune! Nu pierdeti ocazia! Manevre 
militare! 

— De Forge o ia pe N 10. Urmăreşte acelaşi traseu. Nu 
poate fi departe, comentă Marler. 

— Şi nemernicul mărşăluieşte înainte spre Paris... 

Pilotul menţinu aceeaşi altitudine joasă. Marler urmărea 
atent lumina. Curând va cădea amurgul, apoi va fi 
întuneric. Ceea ce ar însemna că îndeplinirea misiunii sale 
ar putea deveni imposibilă. Ridică din nou binoclul la ochi şi 
zări un puhoi de motociclişti de escortă trecând în viteză 
spre autostradă. În urma lor se rostogoleau tancurile. 

Cu picioarele depărtate, rezemându-se ca să poată sta 
drept, Marler ajustă din nou lentilele binoclului. Nu-şi putea 
crede ochilor. Ţinuta dreaptă a generalului de Forge îi apăru 
în faţa ochilor; stătea în picioare în turela tancului Le Clerc 
din fruntea coloanei. Marler lăsă binocilul şi scrută zarea. La 
est de şoseaua N 20 se înălța un deal mic. Verifică mental 
direcţia. 

— Poţi să aterizezi pe dealul acela cu vârful teşit? îl 
întrebă pe pilot prin microfonul căştilor. 

— Loc perfect pentru aterizare. 

— Nu opri motorul... 

Aparatul se abătu din traiectoria de deasupra autostrăzii, 
formând un arc. Când atinse pământul, Marler care-şi 
scosese căştile, înşfăcă geanta de voiaj, deschise uşa, sări 
pe pământ şi se ghemui sub elicea care se învârtea. Alergă 
spre un bolovan înfipt în pământ, se întinse pe burtă, 
scoase puşca Armalite, îi puse luneta, sprijini arma de 

bolovan, şi când avu în vizor tancul Le Clerc din fruntea 
coloanei, reglă luneta. 


De Forge avea un simţ foarte dezvoltat al pericolului. 
Urmări aterizarea elicopterului. Se mai întoarse o dată şi 
făcu un semn încrezător cu mâna către tancurile care 
veneau în urma lui. Apoi îi dădu ordin puşcaşului, prin 
microfon. 

— Elicopterul ţintă tocmai a aterizat pe deal, spre est. 
Executaţi foc când sunteţi gata! 

Cu viteza luminii computerul calculă parametrii. Ţeava 
uriaşă se roti la nouăzeci de grade. Înălţimea de ochire 
începu să coboare pentru a o aduce exact la nivelul țintei. 

Marler apăsă pe trăgaci cu două secunde înainte ca din 
ţeava tancului să fie trimis un obuz care să se izbească de 
elicopter şi să-l facă bucățele. Glonţul special exploziv 
sfărâmă ţeasta lui de Forge. Trupul se prăbuşi peste 
echipajul dinăuntru; o fântână de sânge, care-l împroşcă în 
ochi pe puşcaş; acesta apăsă automat pe buton. 

Obuzul trecu boltit, la vreo doi metri pe deasupra 
elicopterului şi căzu pe o fermă ucigându-l pe fermier, pe 
nevasta acestuia şi pe cei trei copii ai lor, în timp ce luau 
masa. 

Marler schimbă ţinta şi trase trei focuri peste capetele 
motocicliştilor care rămăseseră împietriţi pe motocicletele 
lor. Săriră din şei, înşfăcară armele automate şi începură să 
tragă spre elicopterul care se înălța rapid de pe deal. 

lnăuntrul tancului se crease panică. De Forge oferea o 
privelişte înspăimântătoare: era prăbuşit peste ei şi încă 
ţâşnea sângele din el. Neştiind că le-a murit comandantul, 
cinci tancuri din urmă vehiculului care staţiona, ascultau de 
ultimul îndemn dat printr-un semn al mâinii, şi se 
rostogoleau înainte, cu şenilele zornăind şi scrâşnind ca un 
concasor gigantic. 

Imediat în faţa lor se vedea o pădurice iar în spatele 

copacilor şoferii unor autocisterne petroliere cu furtunuri în 
mâini, inundau autostrada cu benzină, care se împrăştia ca 
un lac. Un fermier ţinea o torţă făcută din paie. Aruncă 
făclia aprinsă şi balta de benzină luă foc; cele cinci tancuri 
înaintau spre o perdea de flăcări. 

Confuzie. Haos. Tancuri care se răsuceau, intrând în 
coliziune unul cu altul, în încercarea disperată de a scăpa 
de zidul de foc. Două tancuri trecură huruind de o parte şi 
de alta a tancului în care zăcea de Forge şi se izbiră cu un 
bubuit puternic de alte trei tancuri Le Clerc care înaintau pe 
autostradă. O armată fără conducător, fără ordine, neavând 
încotro să se îndrepte. 

Elicopterul Alouette care-l ducea pe Marler înapoi la Paris 
era un punct întunecat pe un cer cenuşiu la zenit, iar pe 
câmpuri, acolo unde se aprinseseră căpiţe de fân îmbibate 
cu benzină, se întindea o pală de foc. 


58 


— Mai trebuie încă să-l prindem pe Kalmar, să-i aflăm 
identitatea, spuse Tweed hotărât. 

Era cu douăzeci şi cinci de ore mai târziu şi erau toţi 
adunaţi în biroul lui Navarre de la Ministerul de Interne. 
Navarre tocmai spunea ce avea de spus. 

— Facem rapid ordine după harababură. Aşa după cum 
probabil aţi văzut din titlurile ziarelor de dimineaţă, 
generalul de Forge a murit în chip tragic în timpul unor 
manevre la care insistase să se folosească muniţie 
adevărată. Nu vom şti niciodată cine l-a împuşcat 
accidental, în timpul panicii create pe şoseaua N 10, spuse 

el. 

— Poate unul din soldaţii lui? sugeră Marler. 

— Aşa se presupune, fu de acord Navarre. După aceea s- 
a răsturnat o cisternă petrolieră de mare tonaj şi benzina a 
luat foc. După cum spuneam, o mare tragedie. 

— Da, într-adevăr, admise Lasalle cu o faţă inexpresivă. 

— Exerciţiul militar a fost anulat. Trupele s-au întors în 
cazărmi. Nu vor exista rapoarte privind cimitirul misterios 
pe care l-a descoperit Newman în Landes, continuă 
Navarre. 

— Vreuna din şmecheriile alea? comentase Newman 
cinic. 

— Anterior de Forge raportase că toţi cei decedați sunt 
dezertori. N-are nici un rost să le amărâm familiile. O 
consecinţă logică, remarcă Navarre cu un realism tipic 
galic. lar înregistrările TV ale celor doi martori, Martine şi 
Moshe Stein, nu vor fi difuzate niciodată. Casetele au fost 
distruse. Bătrâna Martine pare satisfăcută acum când a 
auzit de moartea lui de Forge. Moshe Stein este un filosof. 

— Organizaţia Siegfried este complet distrusă. Ceea ce 
înseamnă că am cam terminat, comentă Kuhlmann. 

În acest moment interveni Tweed: 

— Mai trebuie încă să-l prindem pe Kalmar... 

— Cum ştim de unde să începem? întrebă Rosewater. N- 
avem nici un indiciu privind identitatea lui. 

— Nu sunt prea sigur de asta. l-am telefonat lui Jim 
Corcoran, şeful Securităţii de pe aeroportul Heathrow. Mi-a 
comunicat că l-a văzut pe maiorul Lamy sosind cu un zbor 
direct de la Bordeaux, spuse Tweed. 

— Cu multe pe conştiinţă, observă Navarre mustrător. 

— Corcoran l-a urmărit, a notat numărul maşinii 
închiriate. Am telefonat la firmă. Lamy se îndrepta spre 
Aldeburgh, continuă Tweed. 

— Vreau să mă întorc acolo, îi spuse Paula. 

— Prea periculos, se opuse Tweed. Am telefonat şi la 

Grenville Grange. Închipuiţi-vă cine a răspuns la telefon. 
Brand. Şi el s-a întors în zona Aldeburgh. 

— Mai am concediu, insistă Paula. Mă duc acolo în timpul 
meu liber. Vreau să-mi alung din minte spectrul celor 
întâmplate acolo. 

— O idee proastă, se răsti Newman. 

— Ei şi, nu vreau să vii cu mine. E pelerinajul meu 
personal. 

— Ce s-a întâmplat cu problema din sudul Franţei? 
întrebă Tweed schimbând subiectul. 

— Lui Dubios i s-au oferit două alternative: unu, să 
desființeze mişcarea rasistă Pentru Franţa şi doi, judecarea 
pentru înaltă trădare, ca membru al Cercului Negru. | s-a 
amintit că avem banda cu vocea lui pe ea. Ghiciţi ce a ales. 

— S-a dat bătut. Păduchele ăla cu cravată jegoasă nu e 
bun de nimic. 

— Ai dreptate. A fost de acord să dizolve partidul. Se va 
reîntoarce la vechea lui meserie de băcan, în Provence; va 
vinde marfă proastă la preţuri de speculă. Fără conducere 
rasiştii sunt impotenţi. 

— Noi trebuie să ne întoarcem la Londra, spuse Tweed. 

— Deci o să pot să trec din nou prin Aldeburgh, declară 
Paula. 


Era spre seară, o după-amiază de decembrie şi Paula 
stătea în picioare lângă fereastră, în camera ei de la hotelul 
Brudenell din Aldeburgh. Dedesubt era esplanada îngustă 
de pe ţărmul oceanului. Dinspre nord-est se învălmăşea o 
furtună de nori negri. Valuri uriaşe se înălţau şi se zdrobeau 
de faleză împrăştiind stropi care ajungeau până la fereastra 
ei. Vremea era puţin mai dezlănţuită decât atunci când 
alergase peste mlaştini cu Karin, dar atmosfera era 
asemănătoare. Era timpul să-şi facă plimbarea înainte de a 
se întuneca complet. 

Verifică conţinutul poşetei, îşi strânse cordonul hainei de 

ploaie, îşi legă o eşarfă pe cap şi ieşi din cameră. Nu era 
mai nimeni jos. Îi zâmbi recepţionerului, alergă pe scări 
spre intrarea din spate, făcu la stânga şi o porni spre 
mlaştinile lugubre. 

Traversă parcarea pustie şi sub picioare scrâşnea 
pietrişul de pe drumul care ducea spre malul mării, la a 
cărui consolidare se mai lucra încă. La ora aceea şantierul 
era pustiu, toţi muncitorii plecaseră acasă. Trecând pe 
lângă Slaughden Boat Storage o luă pe poteca cu iarbă spre 
mlaştini. 

Lumina scădea mai repede decât crezuse. Se trezi 
gândindu-se la Kalmar, bruta care o sugrumase pe biata 
Karin. Parcă trecuse o veşnicie. Pământul era mai moale 
decât ultimă dată când trecuse pe aici. Ajunse în punctul în 
care poteca se bifurca la stânga, ajungea înapoi la drum, la 
dreapta, pe poteca povârnită, mergea spre digul care 
dădea la locul de ancorare a iahturilor. 

O apucă pe bifurcația din dreapta, păşi cu grijă pe 
cărarea îngustă şi şerpuită care mergea pe lângă creasta 
digului. Începea fluxul şi apa croia drum prin canalul îngust 
paralel cu coasta de la deschidere până la mare, aproape 
douăzeci de mile spre sud. Atunci a auzit tropăitul ferm al 
unor paşi care se apropiau repede din spate. 


Tweed îşi parcă maşina, un Ford Sierra, lângă zidul 
hotelului Brudenell. Sări afară, încuie maşina, alergă la 
intrare. La jumătatea scărilor se împiedică şi înjură tare. 
Ţinându-se de balustradă, se târî pe scările care-i mai 
rămăseseră şi tot atunci apăru recepţionerul. 

— S-a întâmplat ceva, domnule? A, dumneavoastră 
sunteţi, domnule Tweed? 

— Mi-am sucit glezna asta nenorocită. Scuză-mă. 
Domnişoara Paula Grey este în hotel? 

— Tocmai a plecat. S-a dus să se plimbe pe la mlaştini... 

— Sper că nu e singură? 

— Ba da, nu era nimeni cu ea. 

Victor Rosewater apăru din direcţia barului. Se uită fix la 
Tweed care se prăbuşi pe un scaun întinzându-şi piciorul 
drept cu glezna sucită într-un unghi curios. 

— E vreo problemă? Mi-a telefonat Paula în apartamentul 
meu din oraş ca să-mi spună că vine aici. M-a întrebat dacă 
n-aş vrea să-i ţin companie. 

— Păi de ce nu faci ce te-a rugat? 

— Pentru că nu ştiam că a venit. Am aşteptat-o la bar. 

— Robert Newman nu-i aici? îl întrebă Tweed pe 
recepţioner. Părea agitat. Mi-a spus că vine aici. 

— A venit mai devreme domnule. Zicea că se duce la 
Grenville Grange. 

— O, nu! Tweed îl privi pe Rosewater. E convins că 
asasinul, Kalmar, s-a întors la Aldeburgh. Probabil s-a dus la 
Grenville Grange să-l zgâlţâie puţin pe Brand. Va afla că 
Brand nu este acolo. 

— Ce anume i-a dat ideea asta lui Newman? insistă 
Rosewater. 

— Şi maiorul Lamy şi Brand s-au întors la Aldeburgh. Şi 
acum Paula s-a dus să hoinărească prin zona mlaştinilor. 
Sunt cu adevărat îngrijorat. Singură. E în mare pericol. lar 
eu tot ce pot face acum este să şontâcăi câţiva paşi. 

— Mă duc eu şi o găsesc, îl linişti Rosewater. Cobori 
vocea: Şi am cu mine revolverul de la Serviciul Special. 

— Atunci de ce dracu' mai pierzi timpul? 

Tweed se uită spre recepţioner. 

— Poţi să spui cam de cât timp a plecat? 

— Mai bine de cincisprezece minute... 

— Mă duc după ea. Tu îngrijeşte-ţi glezna. 

Rosewater se repezise pe scări, îmbrăcat cu un trenci, şi 
dispăruse înainte ca Tweed să poată răspunde. 

— Chiar e în pericol? Mă gândesc la ce s-a mai întâmplat 
la mlaştini altă dată, spuse recepţionerul. 

— Şi eu. Roagă-te la Dumnezeu să ajungă la timp. 

Paula auzea apa care creştea, clipocind sub dig. Creştea 
ca un puhoi. lahturile ancorate la baliză se legănau la 
impactul cu apa în creştere, iar catargele se agitau înainte 
şi înapoi. Se întoarse când auzi paşi grăbiţi. Era Victor 
Rosewater. 

— Slavă Domnului că eşti tu, Victor. Mă întrebam cine ar 
putea fi. Am simţit că trebuie să vin să arunc o ultimă 
privire aici, unde a murit Karin. Un pelerinaj, cum spuneam 
la Paris. 

Rosewater îşi împreună mâinile înmănuşate. Privi în 
depărtare, spre locul de ancorare, unde un iaht învelit în 
plastic albastru pentru iarnă aluneca cu repeziciune 
datorită fluxului. Probabil scăpase de la geamandură şi 
plutea în derivă prin stufăriş, aproape de dig. 

— Tweed a sosit la hotelul Brudenell. E grozav de 
îngrijorat că ai plecat singură, îi spuse. 

Paula ţinea o mână în geantă. Îi zâmbi. 

— Dar ţie-ţi convine, nu-i aşa, Kalmar? 

— Despre ce dracu’ vorbeşti? întrebă Rosewater tăios. _ 

— O, ar fi trebuit să-mi dau seama mult mai devreme. |ţi 
aminteşti de seara când am venit a doua oară aici cu 
Newman, la sugestia ta. Ai spus că poate poliţia a omis un 
indiciu. Când am trecut pe lângă Slaughden Boat Yard ai 
spus: Şi acum pe unde? Ai vrut să ne faci să credem că 
habar nu ai de traseu. Apoi, când am ajuns în punctul unde 
se bifurcă poteca - într-o parte din nou la drum, în cealaltă, 
mai puţin evidentă, spre dig, eu am alunecat. Tu erai în 
faţă. M-ai ajutat şi m-ai tras exact pe partea dinspre dig. Mi- 
am dat seama ce înseamnă asta abia de curând. Ştiai unde 
fusese găsit cadavrul Karinei. 

— lar tu, draga mea, eşti puţin prea deşteaptă pentru 
binele tău. În orice caz, am fost îngrijorat că ai fi putut să 
mă vezi de acolo de sus, din copac, când am strangulat-o 
pe javra aia proastă. 

— Javră proastă? Karin a fost soţia ta... 

— Şi devenise foarte supărătoare. Ca şi tine... 

— Jean Burgoyne mi-a fost prietenă. Tu ai strâns-o de 
gât, criminalule. Ai strâns-o de gât până şi-a dat sufletul. 

— Pentru o recompensă mare, grasă. A fost o treabă care 
a mers ca pe roate, acolo departe, la hangarul pentru bărci, 
în afara oraşului. Mi-am făcut treaba şi-am şters-o înainte 
să apară gaşca ta. 

— Nemernic cu sânge rece. Dumnezeu ştie ce ai mai 
făcut. 

— Am organizat Siegfried în Germania, de exemplu. Ca 
ofiţer al Serviciului de informaţii, presupus a fi pe urmele 
Armatei Republicane Irlandeze, aveam legături. Asta pentru 
altă recompensă grasă. Şi acum tu eşti singura care ai mai 
rămas. Ce ironie, nu? O să mori unde a murit şi prietena ta, 
Karin. Poate te consolează... 

Se apropie de ea. Scoase pe jumătate Browning-ul 
automat din poşetă, când o apucă cu mâna dreaptă de 
încheietură şi strângând-o ca într-o menghină, i-o răsuci. 
Arma căzu pe potecă. Mâinile lui cu mănuşi se repeziră spre 
gâtul ei, cu degetele mari ţintind spre trahee. 

— N-o să scapi, spuse ea, gâfâind. 

— De ce nu? Tweed are doi suspecți în zonă. Vicleanul 
maior Lamy şi durul Brand. la-ţi adio, Paula... 

Degetele apăsară cu putere pe trahee. Incercă să-l 
lovească cu genunchiul în burtă, dar silueta înaltă care se 
profila amenințătoare deasupra ei, se întoarse într-o parte. 
Genunchiul ei lovi zadarnic, pe lângă piciorul lui. Imaginea i 
se întuneca, devenind neclară. 

Acoperitoarea de plastic de pe iahtul din apropiere fusese 
ruptă. Newman sărise afară, alergând prin noroi şi peste 
smocuri de iarbă, până la dig. Il apucă pe Rosewater de păr 
şi-l îmbrânci cu sălbăticie. Rosewater mormăi ceva, îi dădu 
drumul Paulei şi se răsuci. Cei doi bărbaţi se luară la trântă, 
îşi pierdură echilibrul, se rostogoliră împreună peste dig, 

chiar pe ruinele ambarcaţiunii unde fusese găsită Karin. 
Newman simţi două mâini în jurul gâtului şi se folosi de 
umeri ca de un sistem de pârghii pentru a se rostogoli de 
sub Rosewater; reuşi să ajungă deasupra lui. Îl apucă de 
gât şi-i apăsă cu putere capul în apă, sub epava bărcii. îl 
tinu aşa. Capul lui Rosewater era doar o umbră slabă sub 
apă. Deschise gura să respire şi înghiţi multă apă, luptându- 
se să se elibereze. Capul lui Rosewater, cu părul lipit de 
craniu, se smuci convulsiv la suprafaţă. O privelişte 
hidoasă. Newman continuă să-l apese, iar mâinile-i îl 
strângeau şi mai tare în încercarea de a-l cufunda şi mai 
adânc în mare pe adversarul său. Fără să bage în seamă 
zvârcolirile trupului, îl ţinu cu capul sub apă. Newman simţi 
că mâinile din jurul gâtului său se destind, apoi se desprind. 
Dădu drumul la strânsoare cu multă grijă. Trupul din apă 
era lipsit de viaţă. 

Ud până la piele, cu apa curgând şiroaie pe el, Newman 
se ridică, nesigur pe picioare. Reuşi să-i facă un semn cu 
mâna Paulei care se holba în jos, cu o mână masându-şi 
gâtul. Parcă ar fi urcat pe Everest; se târî pe dig şi rămase 
lângă Paula care acum se uită atent peste mlaştini. 

Newman auzi zgomotul unui motor care se apropia. Zări 
un vehicul cu roţi imense care sălta spre ei cu faruri 
orbitoare. Îşi feri ochii cu mâna udă şi văzu trei bărbaţi în 
maşina de teren când opri lângă dig inspectorul şef 
Buchanan, lângă el Tweed şi sergentul Warden, care 
conducea. 

— Bob... Uite, bolborosi Paula. 

li arătă ceva pe partea cealaltă a digului. Fluxul se 
retrăgea. Trupul lui Rosewater cu pantofii ieşind puţin din 
apă, era aspirat cu viteză înspre locul de ancorare, şi o dată 
cu el resturile epavei. Rămăşiţele bărcii pluteau repede 
spre sud. Fără să dea vreun semn că ar avea glezna lovită, 
Tweed fu primul lângă ei. 

Cu hainele lipite de corp, Newman le explică pe scurt 

celor trei ce se întâmplase. 

— Întotdeauna am crezut că-i Rosewater. Chestia aia cu 
descoperirea inelului cu Crucea de Lorena, care ne indica 
Franţa era menită să ne îndepărteze de Rosewater. Warden 
a supravegheat o echipă de experţi, care a cercetat scena 
crimei. N-ar fi avut cum să rateze. Problema e că nu erau 
dovezi. Dar când este ucisă soţia, primul suspect este soţul, 
spuse Buchanan. 

— Cred că ar trebui să-i ducem pe cei doi înapoi la 
hotelul Brudenell şi la o baie fierbinte. Şi s-a prevăzut la 
prognoza meteo o maree ciudată, foarte puternică. 
Cadavrul poate fu dus de apă până în Marea Nordului, 
spuse Tweed. 

Epilog 

O săptămână mai târziu, Tweed îşi adună toată echipa în 
biroul lui. 

Vânătăile de pe gâtul lui Newman şi de pe cel al Paulei - 
care îl convinseseră pe Buchanan de adevărul istorisirii lor - 
se vindecaseră. Marler stătea sprijinit de perete fumând o 
ţigară superlong. Butler şi Nield se cocoţaseră pe biroul 
Paulei, iar Newman se aşeză pe fotoliu. 

— Cine era Manteau? N-am înţeles de ce erau doi asasini, 
spuse Paula. 

— Nu erau. Marler a fost Manteau. Doar trei oameni au 
ştiut. Navarre, eu şi Lasalle... spuse Tweed sprijinindu-se de 
spătarul scaunului. 

— Dar de ce? insistă Paula. 

— Dacă taci, vă spun. A fost ideea mea - făcea parte din 
războiul psihologic împotriva lui de Forge. Ştiam că-l 
foloseşte pe Kalmar, aşa că am inventat un asasin ca să-l 
debusolăm pe de Forge. Berthier îi furnizase lui Lasalle 
numerele de telefon secrete ale lui Lamy şi de Forge. A fost 
chiar o treabă cinstită. 

— Cinstită? Dar se presupunea că Manteau a pus la cale 
o aruncare în aer a trenului expres, asasinarea 
preşedintelui şi a primului-ministru. lar însemnul său, 
pelerina, a fost găsit într-un sat apropiat. O pelerină a fost 
găsită şi lângă Prefectura Parisului când a fost ucis 
prefectul. Şi cea de-a treia, lângă hangarul de bărci unde a 
fost ucisă Jean Burgoyne. Marler n-ar fi avut cum să ştie că 
aceste crime urmau să aibă loc. 

— De acord. Tweed zâmbi sec. Deci, înainte ca Manteau 
să intre în scenă, Lasalle a cumpărat de la un costumier al 
unui teatru parizian mai multe pelerine. Pelerinele au fost 
distribuite unor ofiţeri DST de încredere care au îndesat una 
într-un tomberon de gunoi lângă locul incidentului din Paris. 
Printre altele, prefectul Parisului n-a fost niciodată ucis. A 

fost doar în vacanţa pe care o plănuise, în Martinica, sub 
nume fals. Oficial, s-a însănătoşit de curând după rana 
făcută de glonţ şi şi-a reluat îndatoririle. Pelerina a fost 
găsită în sat abia la multe ore după tragedia cu TGV-ul. 
Suficient timp să ajungi cu avionul la Lyon. Apoi cei de la 
DST au mituit un bătrân dintr-un sat apropiat să spună 
presei că a văzut pe viaduct un bărbat îmbrăcat în pelerină. 
O altă pelerină a fost trimisă la Arcachon. Marler în rolul lui 
Manteau, i-a tot telefonat lui de Forge, cerând sume mari 
de bani pentru rezolvarea acestor probleme. Când s-a livrat 
o sumă mare, am obţinut de la o bancă pariziană franci 
elveţieni, cei mai mulţi cu serii consecutive, iar mulţi dintre 
ei falşi, provenind dintr-o captură a poliţiei pariziene, cu 
multe luni în urmă. Marler a înapoiat banii ca să-l deruteze 
şi mai mult pe de Forge. 

— Dar cine l-a omorât pe de Forge? întrebă ea. 

— Draga mea, rosti Marler tărăgănat, nu citeşti ziarele? A 
fost un foc rătăcit în clipele de panică de care au fost 
cuprinse trupele lui de Forge când cu incidentul cu 
autocisterna petrolieră care s-a răsturnat. 

— Zău? întrebă ea neîncrezătoare, iar Marler dădu 
politicos din cap. 

— Berthier, spionul lui Lasalle în interiorul Cartierului 
General a jucat un rol deosebit de important, vital. Cu 
ajutorul unui dispozitiv de ascultare, a interceptat 
convorbirile lui Lamy din biroul alăturat, cu legătura lui 
Kalmar. Aşa am aflat care erau noile ţinte, şi că tu erai pe 
listă, continuă Tweed. 

— Cutremurător! Şi o vreme mi-a plăcut Rosewater, 
remarcă ea. 

— De aceea Butler şi Nield au stat în preajma ta, cu 
ordinul de a nu te lăsa singură, sublinie Tweed. 

— Când ai început să-l suspectezi pe Rosewater? întrebă 
ea. g 

— Am avut dubii în ce-l priveşte încă de la început. Iți 

aminteşti când ne-am întâlnit cu el la hotelul Drei Konige 
din Basel? Se uita fix, cu un interes lasciv la o femeie 
atrăgătoare din restaurant. Ca să mascheze, a sugerat că 
ar fi spioană. Sunt sigur că prietena ta Karin, care lucra 
pentru Kuhlmann, începuse să-şi suspecteze propriul soţ. El 
şi-a dat seama, a strâns-o de gât în mlaştinile din 
Aldeburgh. Din ce ţi-a spus ţie, oricum voia să scape de ea 
ca să-şi vadă mai departe de apucăturile lui de Casanova. 

— Oribil om. Dar doar atât? Că s-a uitat la o altă femeie? 

— Nu, mult mai mult. Newman şi-a dat seama mai de 
mult. iți aminteşti că eraţi împreună în seara aceea când l- 
aţi luat pe Rosewater cu voi în mlaştini? Newman l-a văzut 
pe Rosewater trăgându-te înapoi pe dig fără nici o ezitare 
atunci când ai alunecat - Rosewater care se presupunea că 
nu are nici cea mai vagă idee unde a fost ucisă Karin. 
Newman mi-a spus mie. Din momentul acela ai fost păzită. 
Următorul lucru care l-a încriminat pe Rosewater a fost 
când Kuhlmann mi-a spus că informatorul lui, Helmut 
Schneider, transmisese, via Wiesbaden, o listă cu adresele 
celulelor organizaţiei Siegfried din Germania. Dar nici un 
cuvânt de la Rosewater, deşi Schneider îi spusese /ui mai 
întâi. Şi apoi, când ai ieşit dintr-un restaurant din Arcachon, 
după ce luaseşi masa cu Rosewater, mi-ai spus că îţi 
propusese o plimbare cu maşina. 

— Aşa e. Slavă Domnului, Butler nu m-a lăsat să mă duc. 

— In josul străzii era parcat un Porsche. Când Butler a 
venit lângă tine, Rosewater s-a depărtat de Porsche. După 
ce aţi plecat, Nield a oprit maşina ca să se întoarcă să-şi 
caute portofelul pe care zicea că probabil l-a scăpat... 

— Îmi amintesc... 

— Nield s-a dus la colţul străzii şi l-a văzut pe Rosewater 
suindu-se la volanul acelui Porsche. Ce căpitan din Serviciul 
secret al armatei îşi poate permite un Porsche din soldă? Au 
mai fost şi alte coincidente stranii. 

— Au găsit cadavrul lui Rosewater? întrebă Paula. 

— Nu, şi asta a fost o uşurare pentru cei de la MOD. 
Gândeşte-te la scandal. Tocmai l-au raportat dispărut în 
Germania. Probabil cadavrul lui este pe fundul Mării 
Nordului. 

— Ai riscat folosind-o pe Paula ca momeală, remarcă 
Marler. 

— Am fost de acord. Am insistat când m-am prins că era 
Rosewater. Am fost destul de proastă, în ceea ce-l priveşte. 
Dar Tweed îi pusese pe Butler şi Nield să se ascundă în 
spatele digului în cazul în care Newman nu l-ar fi răpus pe 
Rosewater, răspunse Paula. Se uită spre Tweed. 

— Dar cum a reuşit să introducă proiectilele acelea de 
contrabandă? 

— Mi-ai spus, dar abia când am urmărit Vulturul intrând 
în Arcachon mi-am amintit. La început, când mi-ai descris 
aventura ta submarină cu Karin, la Dunwich, ai spus „Mi s-a 
părut că am văzut o balenă mare albă”. Puțin probabil în 
acea parte a lumii. 

— Şi atunci ce-a fost? 

— Unul din acele containere mari din plastic folosite 
pentru transportul benzinei suplimentare prin târâre la 
suprafaţa apei în urma petrolierului. Ca un cârnat. Dawlish 
era isteţ. Bănuiesc că a adus proiectilele de la o fabrică din 
străinătate, a ancorat dincolo de Dunwich şi apoi a 
depozitat containerele în care erau proiectilele în satul 
scufundat. Şi de aici interesul lui pentru explorările marine. 
În acest fel Vulturul putea naviga în siguranţă spre Harwich. 

— Deci totul e bine? 

— În Franţa, da. 

Tweed îşi roti privirea asupra întregii adunări. 

— Cred că toţi v-aţi descurcat foarte bine. Am dat o mână 
de ajutor pentru a opri preluarea puterii la Paris de către un 
dictator militar, ceea ce ar fi ruinat noua Europă. Maiorul 
Lamy care a supravegheat adesea execuțiile acelea oribile 
din Landes, a fost găsit mort într-un hotel din Aldeburgh. S- 

a împuşcat. Căpitanul Rey a fost găsit spânzurat în 
groaznica fântână a pedepselor. Presupun că nu era prea 
popular în rândul soldaţilor. Şi acum cred că ar trebui să vă 
duceţi toţi acasă. 

— Cred că o să trec pe la Isabelle. Doar ca să fiu sigur că 
s-a instalat în apartamentul pe care i l-am dat noi în South 
Ken, spuse Newman. 

— Care este suficient de aproape de casa ta, remarcă 
Marler. 

— Simplă coincidenţă, i-o tăie Newman. 

— Şi poate Paula vrea să-mi ţină companie la masă, 
propuse Tweed. 

— O idee grozavă. Doar să-mi aranjez puţin faţa, sări 
Paula. 

Trecu pe lângă Newman fără să-i arunce vreo privire. 

Monica, care nu scosese nici o vorbă din spatele biroului 
ei, aşteptă până ce plecară toţi, în afară de Tweed. 

— S-ar putea ca Isabelle să se angajeze la SIS. Era unul 
din agenţii instruiți ai lui Lasalle, remarcă Tweed. 

— Ce-i cu întrevederea ta cu noul prim-ministru înainte 
de şedinţa de aici? întrebă Monica. 

— Şi-a cerut scuze frumos şi fără rezerve. Ţi-aminteşti că 
lui Howard i s-a spus că primul-ministru experimentează o 
politică a pistelor duble? Adică, ne testa ca să zic aşa? A 
lăsat la latitudinea MOD să aleagă pe cineva din Serviciul 
Secret al Armatei. L-au ales pe Victor Rosewater! Primul- 
ministru n-o să mai facă aşa ceva. Ei, şi acum trebuie să 
plec să mă refac, să mă răcoresc. 

— Isabelle. E periculos. Poate este mai bine instruită - 
Lasalle este un profesionist. Dar Isabelle şi Paula să lucreze 
împreună? Necazuri, spuse Monica. 

— S-au împăcat bine la Arcachon. Am văzut cu ochii mei. 

— Bărbaţii! 

Monica îşi ridică privirea spre cer: 

— Asta a fost pentru o perioadă scurtă, într-o situaţie 

periculoasă. Mai ai multe de învăţat despre femei... 

— Ţi se pare... 

— Oare? N-ai văzut cum a trecut Paula pe lângă Newman 
fără măcar să-i spună noapte bună? Bine, adu-o pe Isabelle. 
Şi-o să vezi ce scandal iese. 

Listă de abrevieri 


SIS - Secret Intelligence Service ( Serviciul Secret de 
Informaţii din Marea Britanie) 

CID - Criminal Investigation Department (Departamentul 
de Cercetări Criminalistice din Marea Britanie; face parte 
din Scotland Yard) 

SAS - Special Air Service (Forţele Aeriene Speciale din 
Marea Britanie) 

DST - Direction de la Surveillance du Territoire (Direcţia 
Securităţii Statului, în Franţa) 

CRS - Compagnie Républicaine de Sécurité (Trupe 
paramilitare ale Companiei Republicane de Securitate) 

BND - Bundesnachrichtendienst (Agenția Centrală de 
Informații a Republicii Federale Germania) 

MOD - Ministry of Defence (Ministerul Apărării din Marea 
Britanie) 

TGV - Train à grande vitesse (tren expres care atinge 
viteze foarte mari) 

Mască Balaclava - tip de glugă tricotată care acoperă 
capul, gâtul şi umerii, purtată de soldaţi şi alpiniști. 

Telefon cu linie digitală codificată - dispozitiv montat într- 
un telefon pentru a distorsiona cuvintele, prin mijloace 
electrice; se produce un semnal care nu poate fi înţeles 
decât prin decodificare. 

U“ A UCIS PREŞEDINTELE, 
PRIMUL MINISTRU.. 


Tweed a 


ego implicația semnalată de știre : 
catastro 


el 
în Europa, pornită din pragul 
Marii Britanii. 
Va reuși să demaște la timp „geniul malefic 
aflat în spatele conspirației ? 
Există vreo legătură între două crime similare 
— una comisă la Aldeburgh, în Suffolk, 
cealaltă la Bordeaux, în Franța ? 
Ce tii ioa Jean Burgoyne, amanta de origine 
engleză a generalului Charles de Forge, 

udo De Gaulle 


un 
Dar Isabelle Thomas, iubita unui spon britanic ucis ? 
Dar căpitanul Victor Rosewater, ofițer în 
armata britanică ? 
Apar noi victime. Cine este fantomaticul 
ucigaş-strangulator Kalmar ? Toți cei care cunosc 
cumplitul secret îşi găsesc moartea. 
În Franţa izbucnesc revolte sălbatice, mulțimile agită 
cruci i pene cuprinse de flăcări. Acțiunea străbate 
Anglia, Elveţia, Germania şi Franța. În strădaniile 
lor de a-l sprijini pe Tweed, Paula Gray şi 
Bob Newman sînt atraşi în miezul infernului. 
Asasinatul ap ari scînteia care produce explozia : 
gi devine dezastru. 

cel mai dinamic roman al său, Colin Forbes prevesteşte 
catastrofa ce amenință Europa de azi. 

